
RICHARD ADAMS (1920-2016) este un scriitor englez 
celebru pentru cărţile sale pentru copii. A studiat istoria 
modernă şi a luptat în cel de-al Doilea Război Mondial. A 
lucrat de-a lungul vremii pentru Ministerul britanic al 
Mediului, a fost preşedintele Societăţii Regale pentru 
Prevenirea Cruzimii asupra Animalelor şi a fost invitat să 
predea la University of Florida şi la Hollins University din 
Virginia. 

În 1972, după ce manuscrisul a fost respins de mai mulţi 
editori, Watership Down a văzut în cele din urmă lumina 
tiparului, devenind una dintre cele mai bine vândute cărţi 
pentru copii din toate timpurile. Romanul i-a adus autorului 
Medalia Carnegie şi The Guardian Children's Fiction Prize. 
Watership Down a fost ecranizat în 1978, iar în perioada 
1999-2001 a stat la baza unui serial TV animat, ca în 2018 
să revină în atenţia publicului larg printr-o miniserie Netflix. 

In 1996, Richard Adams a publicat Tales from Watership 
Down, un volum de povestiri plasat în acelaşi univers de- 
acum legendar. A mai scris şi Shardik (1974), The Plague 
Dogs (1977), The Girl in a Swing (1980) şi Maia (1984). 

Pe jJupân Urechilă văzutu-l-am. 
WALTER DE LA MARE 


Pentru Juliet şi Rosamond, 
în amintirea drumului către Stratford-on-Avon 


Nota autorului 


Ferma Nuthanger este un loc real, precum toate celelalte 
locuri pomenite în această carte. Însă domnul şi doamna 
Cane, fetiţa lor, Lucy, şi muncitorii de la fermă sunt 
personaje fictive şi nu au nicio legătură cu vreo persoană 
cunoscută mie, fie ea vie sau nu. 


Mulţumiri 


Sunt recunoscător şi ţin să mulţumesc pentru ajutorul 
primit atât familiei mele, cât şi prietenilor Reg Sones şi Hal 
Summers, care au citit cartea înainte să fie publicată şi mi- 
au oferit sugestii preţioase. 

Doresc, de asemenea, să le adresez mulţumiri 
călduroase şi doamnei Margaret Apps şi domnişoarei 
Miriam Hobbs, care au trudit la maşina de scris şi m-au 
ajutat foarte mult. 

Pentru tot ce am aflat despre iepuri îi rămân îndatorat 
domnului R.M. Lockley, autorul remarcabilei cărţi intitulate 
The Private Life of the Rabbit (Viaţa intimă a iepurilor). 
Oricine doreşte să afle mai multe despre migrarea vătuilor, 
secreția glandelor de sub bărbie, despre mestecarea 
cocoloaşelor, efectele  supraaglomerării în  sălaşuri, 
fenomenul reabsorbţiei în pântece a embrionilor fertilizaţi, 
despre capacitatea iepurilor de a se bate cu herminele sau 
orice altceva legat de viaţa acestor animale ar trebui să 
citească lucrarea lui exhaustivă. 

Introducere 


Ori de câte ori trebuia să facem drumuri lungi cu maşina, 
le spuneam fetelor mele poveşti. Unele erau dintre cele pe 
care le ştie toată lumea, cum ar fi Cenușăreasa ori Jack şi 
vrejul de fasole, dar multe erau născocite de mine, iar 
fiicelor mele le plăceau mai ales acestea, întrucât simțeau 
că sunt poveştile lor, şi ale nimănui altcuiva, izvodite ca să 
le distreze pe ele. 

Intr-o zi, când a trebuit să facem o călătorie de aproape 
200 de kilometri, mi-au cerut o poveste lungă, „pe care n- 
am mai auzit-o până acum”. O astfel de poveste nu putea fi 
decât făurită pe loc. M-am apucat să improvizez şi am 
pornit de la primul lucru care mi-a venit în minte: „Au fost 
odată ca niciodată doi iepuri, pe nume Alună şi Cinci...” 

Pentru unele animale din poveste am folosit 
caracteristicile şi trăsăturile unor persoane reale pe care le- 
am cunoscut de-a lungul vieţii, aşa încât fiecare iepure să 
aibă propria lui personalitate. Cât despre pescăruşul 
Kehaar, am folosit ca model un luptător din Rezistenţa 
norvegiană pe care l-am cunoscut în timpul războiului. Cinci 
seamănă cu Casandra, prezicătoarea troiană care a fost 
blestemată de zeul Apollo să spună întotdeauna adevărul şi 
să nu fie niciodată crezută. Lui Alună i-am dat calităţile unui 
ofiţer care mi-a fost comandant. Era înzestrat cu harul de 
conducător. Nu era numai viteaz, ci şi modest şi reţinut, 
însă cu mult discernământ. 

Barosanu' avea ca model alt ofiţer pe care l-am 
cunoscut, un luptător excepţional, care dădea randament 
maxim atunci când i se spunea exact ce trebuie să facă. 

Atunci când am creat această poveste antropomorfică, 
am urmat ideea lui Rudyard Kipling din cele două Cărți ale 
junglei. Cu alte cuvinte, cu toate că iepurii mei puteau să 
gândească şi să vorbească, nu i-am pus să facă nimic din 
ce nu sunt în stare să facă iepurii în realitate. 

N-am isprăvit povestea în timpul acelei călătorii, ci am 
continuat-o în dimineţile în care duceam fetele la şcoală cu 

maşina. Când am încheiat-o, în cele din urmă, Juliet a zis: 
„Povestea e prea frumoasă ca să fie uitată, tati. Ar trebui s- 
o scrii.” La început m-am împotrivit, dar într-o seară, la 
culcare, când le citeam o poveste nu foarte iscusit scrisă, 
am azvârlit cartea cât colo şi am zis: „Pe legea mea, aş 
putea scrie mai bine eu însumi.” Rosamond a zis: „Păi, tare 
mi-aş dori chiar s-o faci, tati, nu doar să vorbeşti despre 
asta.” Şi aşa, dojenit fiind, în cele din urmă m-am învoit. 
Scriam seara, după cină, şi le citeam fetelor fiecare 
părticică de îndată ce o terminam. Puteau să mă critice în 
voie, şi adesea au propus schimbări şi adăugiri pe care le- 
am adoptat (de exemplu, iepurele hazliu Clopotel a fost 
inclus la propunerea lor). 

Pentru ca iepurii să fie cât mai convingători, am apelat la 
Viața intimă a iepurilor, scrisă de R.M. Lockley, celebru 
naturalist şi ornitolog englez. Ne-am cunoscut când l-am 
rugat să citească versiunea finală a cărţii, şi a contribuit cu 
câteva propuneri valoroase. Menţionez în mod special 
faptul că el a conceput pasajul din Watership Down în care 
iepurii fac expediţia la ferma Nuthanger. Am ajuns prieteni 
buni şi făceam adesea plimbări pe câmpuri. De asemenea, 
am navigat împreună prin Antarctica. (Relatarea călătoriei 
a apărut în cartea noastră Voyage Through the Antarctic.) 

Watership Down este un loc real, ca de altfel toate 
locurile din carte. Se află în nordul comitatului Hampshire, 
la vreo zece kilometri sud-vest de Newbury şi trei kilometri 
vest de Kingsclere. Pe când eram copil, mă plimbam 
adesea pe dealuri împreună cu tata, care îmi arăta păsările 
şi florile sălbatice; şi aşa a început iubirea mea de-o viaţă 
pentru ştiinţele naturii. Dealurile reprezintă o trăsătură 
aparte a sudului Angliei. Sunt din calcar şi au câteva păsări 
şi plante specifice zonelor calcaroase. 

Harta acestei zone, alcătuită de Serviciul Naţional de 
Cartografie, are numărul 174, şi Watership Down se află în 
careul 4.957. Această hartă şi cea cu numărul 185 acoperă 
întregul spaţiu al poveștii. 

Limba iepurilor, „iepureana”, a fost inventată de la cap la 
coadă pe măsură ce scriam povestea. Asta se întâmpla ori 

de câte ori era nevoie de un cuvânt iepuresc, nu de unul 
folosit de oameni. De exemplu, „a ieşi de sub pământ ca să 
mănânci” este o expresie care nu-i este de mare folos unui 
om. Însă iepurilor le-ar trebui un singur cuvânt - un cuvânt 
pe care să-l folosească adesea, cum ar fi s;/flay. Tot aşa, 
tharn e un cuvânt al iepurilor care înseamnă „stupefiat” sau 
„încremenit de groază”. 

Am folosit pluralul din iepureană „„-il”, nu sufixul 
englezesc „-s”, ca să subliniez faptul că iepureana este o 
limbă diferită. 

Există o oarecare influenţă arabă - de exemplu, hraka şi 
Kehaar (Behaar este unul dintre termenii din arabă pentru 
„mare”). De asemenea, unele cuvinte inventate au primit o 
sonoritate un pic „pufoasă” (de exemplu, Efrafa) - soiul de 
sunete pe care le-ar putea scoate iepurii dacă ar vorbi cu 
adevărat. Nu există în această limbă gramatică sau vreun 
fel de construcţie. Este pur şi simplu o adunătură pestriță 
de substantive, adjective şi verbe. Pe ici, pe colo apare câte 
un cuvânt onomatopeic (de exemplu, hruduau, zgomotul 
unui tractor care merge). 

In ceea ce priveşte epigrafele de la începutul fiecărui 
capitol, Juliet a zis: „Imi plac pentru că atunci când citeşti 
unul prima oară îţi zici că n-are cum să aibă vreo legătură 
cu povestea; şi apoi, când citeşti mai departe, îţi dai seama 
că are.” 

Nu m-am gândit nicio clipă că povestea o să ajungă 
bestseller, ci mi-am imaginat o carte modestă, cartonată, 
pe care să le-o pot înmâna fetelor mele, zicând: „lată. Asta- 
i cartea pe care voiaţi s-o scriu.” 

Am propus-o unui şir de editori, precum şi mai multor 
agenţi literari. A fost respinsă de fiecare dată (în total de 
şapte ori), întotdeauna pe acelaşi motiv: „Copiilor mai mari 
n-o să le placă din pricină că este despre iepuri, chestie pe 
care o consideră bună pentru ţânci; iar copiilor mai mici n-o 
să le placă din pricină că-i scrisă în stilul adulţilor.” Am 
refuzat să modific în vreun fel manuscrisul şi am continuat 
să bat pe la uşi. 

Intr-o bună zi am citit în The Spectator recenzia unei 

cărţi, Wood Magic, a autorului victorian Richard Jefferies, 
care a apărut în 1881 şi nu fusese reeditată până atunci. 
Mi-am zis că acela care a reeditat Wood Magic s-ar putea să 
aibă o reacţie favorabilă faţă de cartea mea. Am văzut în 
recenzie că se numeşte Rex Collings. Am presupus că este 
o editură destul de mică, fără capital foarte mare, dar 
merita să încerc. Am luat legătura cu el şi i-am prezentat 
manuscrisul corectat. 

Avusesem dreptate. Rex Collings a acceptat pe dată 
cartea. El a fost cel care i-a dat titlul Watership Down. 

Prima ediţie a avut tirajul de numai 2.500 de exemplare, 
cât şi-a putut permite Rex Collings. N-o fi avut el mulţi bani, 
dar a fost în stare să facă un lucru: a pus câte un exemplar 
pentru recenzie pe fiecare birou londonez care contează. 
Asta se întâmpla în noiembrie 1972. A 

Am fost uluit de numărul recenziilor favorabile. Insă 
prima ediţie s-a epuizat rapid, şi o mulţime de oameni mi s- 
au plâns că ţin cu tot dinadinsul să cumpere cartea, dar nu 
o pot găsi. 

În iarna aceea, Macmillan din New York a acceptat să 
publice cartea. Ceea ce a urmat a fost un paradox foarte 
amuzant. Ediţia americană - mult mai mare - a atras 
atenţia în Marea Britanie, aşa că, de fapt, cartea a venit din 
America în Anglia. (Ediţia Penguin a apărut în 1974.) 

În 1976 a apărut o ediţie de lux, splendid ilustrată de 
John Lawrence. De atunci, cartea s-a reeditat mereu şi a 
fost tradusă în numeroase limbi, în toată lumea. 

În fiecare an primesc o mulţime de scrisori de la 
admiratori, şi nu numai tineri, ci oameni de toate vârstele. 
Urmând exemplul Ducelui de Wellington, care răspundea 
personal la fiecare scrisoare primită, îmi dau silinţa să 
răspund. 

Fireşte, sunt fericit că povestea a fost pe placul unui 
public atât de larg şi că este, evident, foarte atractivă (deşi 
motivul nu mi-a fost niciodată limpede). Ţin să subliniez 
faptul că Watership Down n-a avut nicicând rostul de a fi un 
soi de alegorie sau parabolă. Este, pur şi simplu, povestea 
despre iepuri născocită şi istorisită în maşină. 

1, 
Scândura 


CORIFEUL: De ce te vaieţi? Ce stai îngrozită astfel? 
CASANDRA: Din sală simt un iz de sânge şi măcel. 
CORIFEUL: Miroase-a jertfe din altare sfinte. 
CASANDRA: E abure ce mai răsuflă din morminte. 


Eschil, Agamemnon! 


Trecuse vremea primulelor. Spre marginea pădurii, unde 
se răreau copacii şi terenul se înclina către un gard 
părăginit şi către şanţul plin cu rugi de mure de dincolo de 
el, se mai arătau doar câteva petice veştede, de un galben- 
şters, printre buruienile-câineşti şi rădăcinile de stejari. De 
cealaltă parte a gardului, în susul câmpului, erau 
numeroase vizuini de iepure?. Pe alocuri iarba dispăruse şi 
peste tot erau grămăjoare de căcăreze uscate, prin care 
mai putea să răzbată doar pipirigul. La vreo sută de metri, 
la poalele coastei, era pârâul, lat de cel mult un metru, pe 
jumătate sugrumat de floare-broştească, izma-broaştei şi 
bobornic albastru. Drumul de ţară trecea peste un podeţ 
din cărămidă şi suia pe coasta din faţă, către o poartă cu 
cinci drugi din gardul de mărăcini. Dincolo de poartă 
începea cărăruia. 

Era luna mai, asfinţitul umpluse cerul de nori roşietici şi 
mai era o jumătate de ceas până la lăsarea întunericului. 
Coasta cu pământ uscat era plină de iepuri - unii ronţăiau 
iarba puţină din apropierea vizuinii lor, alţii, ceva mai 
departe, căutau păpădii ori vreo ciuboţica-cucului scăpată 
din vedere de ceilalţi. Din când în când, câte unul se ridica 
pe lăbuţele din spate pe un muşuroi de furnici şi privea în 
jur, cu urechile ciulite şi nasul în vânt. Dar o mierlă care 


1 În Tragicii greci. Antologie, trad. de G. Murau, ESPLA, Bucureşti, 1958 
(n. tr.). 

? În original, rabbit, iepure care poate fi domesticit, spre deosebire de 
hare, care trăieşte doar în sălbăticie. In tot cuprinsul cărţii, „iepure” se 
referă la rabbit, iar „iepure de câmp” se referă la hare (n. tr.). 

cânta netulburată la poalele pădurii stătea mărturie că nu 
era nimic primejdios acolo, iar în partea cealaltă, de-a 
lungul pârâului, se vedea totul ca-n palmă şi era pustiu şi 
linişte. Sălaşul nu era pândit de nicio primejdie. 

Pe creasta coastei, la câţiva paşi de cireşul sălbatic în 
care cânta mierla, erau câteva vizuini ascunse aproape cu 
totul de rugi. In penumbra verzuie, la gura uneia dintre 
vizuini şedeau doi iepuri. Unul s-a încumetat în cele din 
urmă să iasă, s-a furişat la adăpostul rugilor până la şanţ şi 
a ajuns în câmp. După câteva clipe, celălalt l-a urmat. 

Primul iepure s-a oprit într-un loc însorit şi şi-a scărpinat 
urechea cu mişcări iuți ale labei din spate. Cu toate că nu 
avea decât un an şi încă nu era împlinit, nu avea înfăţişarea 
aceea hărţuită a majorităţii „mărginaşilor”, adică iepurii de 
rând în primul an de viaţă, care, neavând nici părinţi de viţă 
nobilă şi nici mărime ori putere ieşită din comun, sunt la 
cheremul celor mai mari şi-şi duc şi ei zilele cum pot - 
adesea sub cerul liber - la marginea sălaşului lor. Arăta ca 
unul care e în stare să-şi poarte singur de grijă. Avea un aer 
isteţ şi energic când s-a ridicat în două labe, s-a uitat 
împrejur şi şi-a frecat nasul cu labele din faţă. Când s-a 
convins că totul e în regulă, şi-a lăsat urechile pe spate şi s- 
a apucat să ronţăie iarba. 

Insoţitorul lui părea mai puţin sigur pe el. Era mic, cu 
ochii mari care priveau ţintă, şi avea un fel de a-şi ridica şi 
răsuci capul care vădea nu atât prudenţă, cât un soi de 
nelinişte necontenită. Nasul i se mişca tot timpul, iar când 
un bondar a zburat zumzăind către un ciulin înflorit din 
spatele lui, a tresărit şi s-a răsucit atât de speriat, încât doi 
iepuri din apropiere au dat s-o tulească spre vizuini. Dar cel 
aflat mai aproape, un iepure cu vârfurile urechilor negre, l-a 
recunoscut şi s-a întors la mâncare. 

— A, nu-i decât Cinci, a spus, care sare-n sus când trece- 
o muscă. Ei, Cruşin, ce începuseşi să-mi spui? 

— Cinci? a spus celălalt iepure. De ce-i zice aşa? 

— S-au născut cinci pui deodată: el a fost ultimul - şi cel 
mai mic. E de mirare că a scăpat cu viaţă până acum. Eu 
aşa zic, că un om cu greu l-ar zări, iar unei vulpi nu-i face 

trebuinţă. Şi totuşi, recunosc că pare a fi în stare să se 
ferească de belele. 

lepurele cel mic s-a apropiat de însoţitorul lui, ţupăind pe 
labele dinapoi, foarte lungi. 

— Hai să mergem un pic mai departe, Alună, i-a zis. Ştii, 
e ceva ciudat cu vizuina în seara asta, dar nu pot să spun 
ce anume. Ce-ar fi să mergem până la pârâu? 

— Bine, a fost de acord Alună. Şi găseşte-mi o ciuboţica- 
cucului. Eşti cel mai iscusit la asta. 

Şi-a luat-o înainte pe coastă, cu umbra întinsă în urma lui 
prin iarbă. Au ajuns la pârâu şi s-au pus pe ronţăit şi pe 
scociorât pe lângă şanţurile lăsate de roţi pe drum. 

N-a trecut mult până când Cinci a găsit ce căutau. 
Ciuboţica-cucului e o delicatesă pentru iepuri şi se ştie că 
pe la sfârşitul lunii mai e foarte rară prin preajma unui sălaş 
de iepuri, cât de mic ar fi el. Cea pe care o găsise nu 
înflorise încă, iar frunzele lipite de pământ erau aproape 
ascunse de firele lungi de iarbă. Tocmai se apucaseră s-o 
ronţăie, când doi iepuri mai mari au venit în fugă de dincolo 
de vadul prin care treceau vitele. 

— Ciuboţica-cucului? a zis unul. Foarte bine - lăsaţi-o în 
seama noastră. Hai, valea, a adăugat, văzându-l pe Cinci că 
se codeşte. N-ai auzit ce-am zis? 

— Cinci a găsit-o, Inişor, a spus Alună. 

— lar noi o s-o-nfulecăm, i-a întors-o lInişor. Ciuboţica- 
cucului e pentru Ows/a* - nu ştii asta? Dacă nu ştii, te 


3 lepurii pot să numere până la patru. Ce trece de patru este Hrair- „o 
mulţime” sau „o mie”. Astfel, prin U Hrair - „Cei o mie” - îi desemnează 
colectiv pe duşmanii iepurilor (sau e///, cum le zic ei): vulpea, hermina, 
nevăstuica, pisica, bufnița, omul etc. Probabil că au fost mai mult de 
cinci pui când s-a născut Cinci, însă numele său, Hrairoo, înseamnă 
„Micul o mie” - cel mai mic dintre ei sau, cum se mai zice, prâslea (n. 
a.). 

4 Aproape toate sălaşurile au Ows/a, o formaţiune alcătuită din iepuri 
puternici sau isteţi - în vârstă de doi ani sau mai mult - care stau în 
jurul iepurelui-şef şi al iepuroaicei lui şi-şi exercită autoritatea. Ows/a 
sunt de multe feluri. Intr-un sălaş, Ows/a poate fi clica unei căpetenii; în 
altul poate fi alcătuită în mare parte din iepuri iscusiţi la patrulare şi la 
prădarea grădinilor. Uneori îşi poate afla loc în ea un bun povestitor; 
sau un iepure vizionar ori cu multă intuiţie. În acel moment, în sălaşul 

învăţăm noi pe loc. 

Cinci plecase deja. Alună l-a ajuns din urmă lângă podeţ. 

— M-am săturat până peste cap, a zis. Mereu aceeaşi 
poveste. „Fii atent la ghearele mele, eu mănânc ciuboţica- 
cucului.” „Fii atent la dinţii mei, eu mă aşez în vizuina 
asta.” Pe cinstea mea, dacă ajung vreodată în Ows/a, o să 
mă port cum se cuvine cu mărginaşii. 

— Tu măcar tragi nădejde să ajungi într-o zi în Ows/a, a 
răspuns Cinci. E clar c-o să te mai împlineşti, lucru care mie 
n-o să mi se-ntâmple. 

— Doar nu crezi c-o să te las de izbelişte! a zis Alună. Dar 
îţi spun drept că uneori îmi vine să plec din sălaşul ăsta. Hai 
mai bine să lăsăm asta acum şi să ne bucurăm de înserare. 
Ştii ce? Hai să trecem pârâul. Dincolo sunt mai puţini iepuri 
şi avem un pic de linişte. Sau poate simţi că-i cu primejdie? 

Era clar, după felul în care întrebase, că-l vedea pe Cinci 
mai priceput decât el în a simţi pericolul, iar Cinci i-a 
răspuns ca şi cum acest lucru era de la sine înţeles. 

— Nu, e în ordine. Dacă simt vreo primejdie, îţi spun. Dar 
nu o primejdie anume simt în jur. E... Of, nu ştiu... Ceva 
apăsător, ca şi cum s-ar apropia furtuna. Nu pot spune ce, 
însă mă nelinişteşte. O să vin cu tine, totuşi. 

Au trecut în fugă şanţul. larba era umedă şi grasă lângă 
pârâu, aşa că şi-au croit drum în sus pe coastă, în căutarea 
unui loc mai uscat. O parte a coastei era în umbră, căci 
soarele cobora în faţa lor, dar Alună voia un loc cald, însorit, 
aşa că au înaintat până aproape de potecă. Mai aveau puţin 
până la poartă, când Alună s-a oprit, cu ochii aţintiţi. 

— Cinci, ce-i asta? Uite! 

Ceva mai departe în faţă terenul fusese răscolit de 
curând. În iarbă zăceau două movile de pământ. Stâlpi 
groşi, duhnind a creozot şi a vopsea, se înălţau până în 
vârful gardului viu, iar scândura pe care o susțineau arunca 
o umbră lungă peste câmp. Lângă un stâlp zăceau un 
ciocan şi nişte cuie. 


de la Sandleford, Ows/a avea caracter mai degrabă militar (chiar dacă, 
aşa cum vom vedea mai încolo, nu chiar atât de militar ca altele) (n. 
a.). 

Cei doi iepuri s-au apropiat în salturi şi s-au ghemuit într- 
o tufă de urzici din spatele scândurii, încreţindu-şi nasul la 
mirosul unui muc de ţigară stins undeva prin iarbă. Dintr- 
odată, Cinci s-a cutremurat şi s-a făcut una cu pământul. 

— Vai, Alună! De-aici vine! Ştiu acum: ceva foarte rău! 
Un lucru îngrozitor, care se tot apropie. 

— Ce fel de lucru? Ce vrei să spui? Parcă ziceai că nu ne 
paşte nicio primejdie! 

— Nu ştiu ce-i, a spus Cinci, copleşit de mâhnire. Nu-i 
nicio primejdie aici, deocamdată. Dar vine - vine. Vai, 
Alună, uite! Câmpul! E plin de sânge! 

— Nu-i decât lumina asfinţitului, prostuţule. Zău acuma, 
Cinci, nu mai vorbi aşa, că mă sperii! 

Cinci şedea pitit între urzici, tremurând şi plângând, în 
vreme ce Alună încerca să-l liniştească şi să afle ce anume 
îl copleşise brusc. Dacă era îngrozit, de ce nu fugea să se 
adăpostească, aşa cum ar fi făcut orice iepure cu scaun la 
cap? Însă Cinci nu putea să explice şi nu făcea decât să se 
tulbure şi mai tare. În cele din urmă, Alună a zis: 

— Cinci, nu poţi să stai aici şi să tot plângi. Şi apoi, se 
întunecă. Hai mai bine să ne întoarcem la vizuină. 

— Să ne întoarcem la vizuină? s-a smiorcăit Cinci. O să 
vină şi acolo - să nu crezi că n-o să vină. Ascultă-mă, 
câmpul e plin de sânge... 

— Gata, a făcut Alună, hotărât. Lasă că am eu grijă de 
tine. Oricare-ar fi necazul, e vremea să ne întoarcem. 

Şi au luat-o la fugă pe câmp şi peste pârâu, pe la vadul 
vitelor. Aici a fost oarece zăbavă, întrucât Cinci - învăluit de 
seara de vară liniştită - îşi pierduse puterile şi aproape că 
încremenise de frică. Alună a izbutit, în cele din urmă, să-l 
ducă înapoi la şanţ, dar la început Cinci s-a împotrivit să 
intre în vizuină şi aproape c-a trebuit să fie împins în jos, 
prin deschizătură. 

Soarele a lunecat dincolo de coastă. Vântul s-a făcut mai 
rece, au căzut câţiva stropi de ploaie, iar înainte să se 
împlinească un ceas s-a lăsat întunericul. De pe cer pierise 
orice urmă de culoare: şi, chiar dacă scândura cea mare de 
la poartă scârţâia un pic în vântul nopţii (ca şi cum ar fi 

ţinut morţiş să arate că n-a pierit în beznă, ci e tot acolo 
unde fusese înfiptă), nu era niciun trecător care să citească 


literele ascuţite, crude ce despicau ca nişte cuțite negre 
faţa ei albă. Ele ziceau aşa: 


PE ACEASTĂ PROPRIETATE CU AMPLASARE IDEALĂ, 
ŞASE ACRI DE TEREN DE CONSTRUCŢIE EXCELENT, 
VOR FI CONSTRUITE LOCUINŢE MODERNE DE CEA MAI 
BUNĂ CALITATE DE CĂTRE SUTCH AND MARTIN, 
LIMITED, DIN NEWBURY, BERKS5. 


5 Comitatul Berkshire (n. tr.). 

2. 
lepurele-şef 


Oacheşul cârmuitor măreț se arăta, 
Ca groasa ceaţă-n noapte, alene se mişca, 
Nu sta pe loc, nici nu mergea. 


Henry Vaughan, The World 


În întunericul şi căldura vizuinii, Alună s-a trezit brusc, 
zvârcolindu-se şi izbind cu labele din spate. Era atacat. Nu 
se simţea iz de dihor ori nevăstuică. Instinctul nu-l îmboldea 
la goană. Când s-a dezmeticit, şi-a dat seama că nu mai era 
nimeni acolo în afară de Cinci, care se căţărase pe el: îşi 
înfipsese ghearele şi se încleştase ca un iepure îngrozit 
care încearcă să se caţăre pe un gard de sârmă. 

— Cinci! Cinci, trezeşte-te, tontule! Sunt Alună. O să mă 
răneşti. Trezeşte-te! 

L-a dat jos de pe el şi l-a ţinut bine. Cinci s-a zbătut, apoi 
s-a trezit. 

— Vai, Alună! Am avut un vis. A fost cumplit. Se făcea că 
eşti şi tu acolo. Şedeam pe apă, pluteam pe un râu mare şi 
adânc, şi apoi mi-am dat seama că suntem pe o scândură - 
ca aceea de pe câmp - albă şi cu dungi negre. Mai erau 
acolo şi alţi iepuri şi iepuroaice. Dar când m-am uitat în jos 
am văzut că scândura-i făcută din oase şi sârmă; şi am 
tipat şi tu ai zis „înotaţi - toată lumea să înoate”; şi apoi te 
căutam peste tot şi încercam să te scot dintr-o gaură din 
mal. Te-am găsit, dar ai zis „lepurele-şef trebuie să meargă 
singur” şi ai plutit printr-un tunel întunecat plin cu apă. 

— În orice caz, mi-ai bumbăcit coastele. Tunel cu apă, 
auzi la el! Ce aiureli! Acum putem să ne culcăm la loc? 

— Alună, primejdia, lucrul cel rău. N-a plecat. E aici - ne 
împresoară. Nu-mi spune să uit de ea şi să mă culc. Trebuie 
să plecăm până nu-i prea târziu. 

— Să plecăm? De aici, vrei să zici? Din vizuină? 

— Da. Cât mai repede. Indiferent unde. 

— Doar tu şi cu mine? 

e 21 œ» 


— Nu, cu toţii. 

— Tot sălaşul? Nu fi prostuţ. N-o să vină nimeni. Vor zice 
că ţi-ai pierdut minţile. 

— Atunci lucrul cel rău o să-i prindă aici. Trebuie să mă 
asculţi, Alună. Crede-mă, ceva foarte rău se apropie de noi 
şi trebuie să plecăm. 

— Păi, atunci zic să mergem mai bine la iepurele-şef şi 
să-i spui /ui toate astea. Ori o să încerc eu. Dar n-aş prea 
crede c-o să-i placă ideea. 

Alună a luat-o înainte în jos, pe coastă, până la desişul de 
rugi. Nu voia să-i dea crezare lui Cinci, dar se şi temea să 
nu-l creadă. 

Era puţin după n'-Frith, adică amiaza. Toţi cei din sălaş 
erau sub pământ, cei mai mulţi dormind. Alună şi cu Cinci 
au mers un pic la suprafaţă, apoi au pătruns într-o gaură 
mare dintr-o zonă cu nisip, au coborât tot mai mult prin 
tuneluri, până ce au ajuns la aproape zece metri sub 
pădure, printre rădăcinile unui stejar. Aici au fost opriţi de 
un iepure mare şi vânjos; făcea parte din Ows/a. Avea în 
creştet un smoc ciudat de blană, stufos, care îi dădea o 
înfăţişare neobişnuită, ca şi cum ar fi purtat un soi de 
şapcă. Asta îi adusese numele de Thlayli, care înseamnă 
„cap îmblănit”, dar i se spunea Barosanu'. 

— Alună? a zis el, adulmecând în lumina foarte slabă 
dintre rădăcinile copacului. Eşti Alună, nu? Ce faci aici? ŞI 
încă la ora asta? 

Nu i-a dat nicio atenţie lui Cinci, care aştepta la câţiva 
paşi, în tunel. 

— Vrem să vorbim cu iepurele-şef, a zis Alună. E ceva 
important, Barosane. Poţi să ne-ajuţi? 

— Să ne ajuţi? a făcut Barosanu'. Vrea şi e/ să-i 
vorbească? 

— Da, trebuie. Crede-mă, Barosane. Doar nu-mi stă în 
fire să vin şi să cer aşa ceva, nu? Când am mai vrut eu să 
vorbesc cu iepurele-şef? 

— Păi, am să-ţi fac acest hatâr, Alună, cu toate că 
probabil o să-ncasez o săpuneală zdravănă. O să-i spun că 
te ştiu chibzuit. Ar trebui să te cunoască şi el, fireşte, dar a 

început să-mbătrânească. Aşteaptă aici, rogu-te. 

Barosanu' a înaintat prin galerie şi s-a oprit la intrarea 
într-o vizuină mare. După ce a mormăit ceva de neînțeles 
pentru Alună, a fost chemat înăuntru. Cei doi iepuri au 
aşteptat în liniştea întreruptă doar de foiala lui Cinci. 

Numele şi titlul iepurelui-şef erau Threarah, însemnând 
„Stăpânul Scoruş”. De fapt, i se spunea întotdeauna 
„Threarahul” - poate pentru că se nimerise să fie în 
preajma sălaşului doar un threarah, adică scoruş, de la care 
îşi luase numele. Îşi câştigase poziţia nu numai prin forţa 
din tinereţe, ci şi prin cumpătare şi un soi de calm şi 
detaşare, foarte diferit de comportamentul impulsiv al celor 
mai mulţi iepuri. Toată lumea ştia că niciodată nu-l speriau 
zvonurile sau pericolele. Rezistase cu calm - unii ar spune 
chiar „cu răceală” - în vremea cumplitei epidemii de 
mixomatoză, izgonind fără milă orice iepure care părea 
bolnav. Se împotrivise oricărei idei de băjenie şi impusese o 
izolare totală a sălaşului, ferindu-l fără doar şi poate de 
pieire. Tot el îi venise de hac cândva unei hermine care le 
dădea mult de furcă, atrăgând-o printre cuştile de fazani şi, 
astfel (punându-şi în joc viaţa), în bătaia puştii unui paznic. 
Acum, aşa cum zisese Barosanu, începea să 
îmbătrânească, însă mintea îi era încă destul de limpede. 
Când Alună şi cu Cinci fură aduşi în faţa lui, îi întâmpină plin 
de bunăvoință. Cei din Ows/a, precum lnişor, puteau să 
amenințe şi să asuprească. Threarahul n-avea nevoie s-o 
facă. 

— A, Nucă. Eşti Nucă, aşa-i? 

— Alună. 

— Desigur, Alună. Ce frumos din partea ta c-ai venit să 
mă vezi! Am cunoscut-o bine pe mama ta. Şi prietenul 
tău... 

— Fratele meu. 

— Fratele tău, a făcut Threarahul, având în glas un strop 
de „Să nu care cumva să mă mai corectezi”. Vă rog, 
aşezaţi-vă. Vreţi nişte salată? 

Salata iepurelui-şef era furată de Ows/a dintr-o grădină 
de dincolo de câmp, la vreo opt sute de metri. Alună a luat 

o bucăţică şi a ronţăit-o, din politeţe. Cinci a refuzat şi a 
şezut deoparte, clipind des şi tresărind neliniştit. 

— Bun, ce vânt vă aduce pe aici? a zis iepurele-şef. 
Spuneţi-mi cu ce vă pot fi de folos. 

— Păi, domnule, a început Alună, şovăielnic, e vorba de 
fratele meu Cinci, aici de faţă. Adeseori simte când e ceva 
rău şi am văzut că nu se înşală niciodată. A ştiut când a 
venit apa cea mare, toamna trecută, şi uneori poate spune 
unde a fost pus un laţ. lar acum zice că simte o mare 
primejdie apropiindu-se de sălaş. 

— O mare primejdie. Da, înţeleg. Ce lucru supărător! a 
spus iepurele-şef, arătând oricum, numai supărat nu. Şi 
despre ce primejdie să fie vorba? 

Şi-a îndreptat privirea către Cinci. 

— Nu ştiu, a zis acesta. D-dar e rău de tot. Aşa de r-rău 
că... E foarte rău, a încheiat el, jalnic. 

Threarahul a aşteptat, politicos, preţ de câteva clipe, 
înainte să vorbească din nou: 

— Bine, şi noi ce-ar trebui să facem oare? 

— Să plecăm, a făcut Cinci pe dată. S-o luăm din loc. Cu 
toţii. Acum. Domnule Threarah, trebuie să plecăm cu toţii. 

Threarahul a rămas iarăşi în aşteptare. Apoi, cu glas plin 
de înţelegere, a spus: 

— Eu n-am plecat niciodată! Ceri cam mult, pe legea 
mea. Tu ce părere ai? 

— Domnule, a intervenit Alună, fratele meu pur şi simplu 
simte lucrurile astea, dacă mă înţelegeţi. Sunt sigur că 
dumneavoastră puteţi hotări ce e de făcut. 

— Ei, tare drăguţ din partea ta că spui asta. Aşa 
nădăjduiesc şi eu. Dar acum, dragii mei, să ne gândim un 
pic, bine? E luna mai, nu? Toţi au multă treabă, iar cei mai 
mulţi dintre iepuri o duc minunat. Nu-i picior de e/il pe 
kilometri întregi de jur împrejur, sau cel puţin aşa am fost 
înştiinţat. Nicio boală, vreme frumoasă. Şi vreţi să-i spun 
întregului sălaş că tânărului... hm... tânărului... hm-hm... 
fratelui tău aici de faţă i s-a năzărit ceva, iar noi toţi trebuie 
s-o luăm razna pe coclauri, naiba ştie încotro, şi să păţim 
cine ştie ce, da? Cam ce crezi că vor spune? O să ţopăie de 

fericire, da? 

— O să vi se supună, a zis pe neaşteptate Cinci. 

— Tare drăguţ din partea ta, a replicat Threarahul. Păi, 
poate c-ar face-o, poate c-ar face-o. Dar ar trebui să 
chibzuiesc. E o chestiune foarte serioasă, de bună seamă. 
Şi apoi... 

— Dar n-avem timp, domnule Threarah, s-a repezit Cinci. 
Simt primejdia ca pe-o sârmă care se strânge în jurul 
gâtlejului meu... ca pe-o sârmă... Alună, ajută-mă! 

Cinci a scos un strigăt şi s-a prăvălit în nisip, izbind cu 
picioarele înnebunit, ca un iepure prins în capcană. Alună l- 
a țintuit de podea cu labele din faţă şi atunci s-a potolit. 

— |lmi pare nespus de rău, domnule iepure-şef, a spus 
Alună. Mai face din când în când aşa. O să-şi revină 
numaidecât. 

— Ce păcat! Ce păcat! Bietul de el, poate c-ar trebui să 
meargă acasă să se odihnească. Da, ai face bine să-l duci 
de-aici. Ei bine, a fost tare frumos din partea ta să treci pe 
la mine, Nucă. Iţi sunt foarte recunoscător, zău aşa. Şi-o să 
chibzuiesc foarte serios la tot ce mi-aţi spus, să fii sigur de 
asta. Barosane, mai rămâi oleacă, te rog. 

In vreme ce Alună şi Cinci păşeau abătuţi prin tunel spre 
ieşirea din vizuina Threarahului, auzeau dinăuntru vocea 
iepurelui-şef care luase un ton foarte ascuţit, întreruptă din 
când în când de un „Da, domnule”, „Nu, domnule”. 

Barosanu' îşi încasa săpuneala cea zdravănă de care 
pomenise. 


e 25» 


3. 
Hotărârea lui Alună 


De ce zac aici?... Zăcem aici ca şi cum am 
avea norocul să ne bucurăm de tihnă... 
Oare aştept să fiu un pic mai vârstnic? 


Xenofon, Anabasis 


— Alună, doar n-ai crezut că iepurele-şef o să-ţi urmeze 
sfatul! La ce te aşteptai? 

Era din nou seară, iar Alună şi Cinci ieşiseră din pădure 
să mănânce împreună cu doi prieteni. Mură, iepurele cu 
vârfurile urechilor negre care se speriase din pricina lui 
Cinci cu o seară în urmă, îl ascultase cu atenţie pe Alună 
povestind despre scândură şi a spus că întotdeauna văzuse 
în lucrurile lăsate de oameni în urmă un fel de semne sau 
mesaje, aşa cum iepurii lasă urme în tuneluri şi scobituri. 
Alt vecin, Păpădie, adusese acum vorba iarăşi despre 
Threarah şi indiferența lui faţă de temerile lui Cinci. 

— Nu ştiu la ce mă aşteptam, a spus Alună. N-am mai 
fost niciodată în preajma iepurelui-şef. Dar mi-am zis: 
„Chiar dacă n-o să-şi plece urechea la noi, cel puţin nimeni 
n-o să poată zice apoi că n-am făcut tot ce-am putut ca să-l 
prevenim.” 

— Aşadar, eşti sigur că e cazul să ne temem de ceva? 

— Cât se poate de sigur. Doar îl cunosc bine pe Cinci. 

Mură tocmai se pregătea să răspundă, când un iepure a 
străbătut cu zgomot desişul de buruieni-câineşti din 
pădure, s-a împleticit printre rugi şi a ieşit din şanţ. Era 
Barosanu'. 

— Salut, Barosane, l-a întâmpinat Alună. Ţi-ai terminat 
schimbul? 

— L-am terminat, a răspuns el, şi se pare că terminat va 
rămâne. 

— Ce vrei să spui? 

— Că am plecat din Ows/a, asta vreau să spun. 

— Doar nu din pricina noastră? 

e 20 - 


— Poţi să-i zici şi-aşa. Threarahul se pricepe al naibii de 
bine să fie nesuferit dac-a fost sculat din somn la ni-Frith 
pentru ceea ce el crede că-i o aiureală. Ce să zic, ştie cum 
să ţi se vâre pe sub piele. Indrăznesc să spun că mulţi 
iepuri şi-ar fi ţinut gura şi ar fi preferat să nu-l calce pe 
bătături pe Şef, dar teamă mi-e că nu-s bun la aşa ceva. l- 
am zis că, oricum, pentru mine privilegiile celor din Ows/a 
nu au aşa mare însemnătate şi că un iepure vânjos se 
descurcă la fel de bine şi dacă părăseşte sălaşul. Mi-a zis să 
nu mă pripesc şi să mă mai gândesc, dar n-o să rămân aici. 
Nu aşa înţeleg eu să-mi duc traiul, şterpelind salată sau 
făcând ronduri prin vizuină. Sunt furios de-a binelea, 
credeţi-mă. 

— Nimeni n-o să şterpelească salată prea curând, a zis 
Cinci liniştit. 

— A, tu eşti, Cinci, nu-i aşa? a făcut Barosanu', care nu-l 
zărise până atunci. Bun, pe tine te căutam. M-am tot gândit 
la ce i-ai spus iepurelui-şef. Spune-mi, e vreo gogoriţă ca să 
te dai mare, ori e adevărat? 

— E adevărat, a răspuns Cinci. Tare mi-aş dori să nu fie. 

— Înseamnă c-o să pleci din sălaş? 

Pe toţi i-a surprins sinceritatea cu care Barosanu' pusese 
degetul pe rană. Păpădie a mormăit „Să plecăm din sălaş, 
Frithrah!”, în vreme ce Mură îşi răsucea urechile şi se uita 
ţintă ba la Barosanu', ba la Alună. 

De răspuns, a răspuns Alună. 

— Eu şi cu Cinci plecăm din sălaş la noapte, a rostit 
apăsat. Încă nu ştiu unde ne ducem, dar luăm cu noi pe 
oricine vrea. 

— Foarte bine, a zis Barosanu', atunci mă puteţi lua pe 
mine. 

Ultimul lucru la care se aştepta Alună era sprijinul 
neîntârziat al cuiva din Ows/a. l-a trecut prin minte gândul 
că, deşi Barosanu' ar fi, fără-ndoială, de folos dacă s-ar 
pomeni cumva la ananghie, totodată ar fi greu să te înţelegi 
cu el. Sigur n-o să facă ce-i cere - ori chiar ce-l roagă - un 
mărginaş. „Nu-mi pasă că-i în Ows/a”, şi-a spus în sinea lui. 
„Dacă plecăm din sălaş, n-o să-l las pe Barosanu' să ia 

conducerea, altfel la ce bun să mai plecăm?” Dar n-a 
răspuns decât: 

— Bine. Ne bucurăm că ni te alături. 

S-a uitat în jur la ceilalţi iepuri, care se holbau când la 
Barosanu', când la el. Mură a vorbit primul: 

— Cred că vin şi eu. Nu ştiu dacă tu m-ai convins, Cinci, 
dar, oricum, sunt prea mulţi masculi în sălaşul nostru, iar 
cei care nu sunt în Ows/a nu s-ar zice că stau chiar pe roze. 
Ciudat e că ţie ţi-e groază să rămâi, iar mie mi-e groază să 
plec. Colo pândeşte nevăstuica, ici vulpea coadă-stufoasă, 
iar cu Cinci aflat în mijloc, adio viaţă plicticoasă! 

Apoi a smuls o frunză de sorbestrea şi a ronţăit-o fără 
grabă, ascunzându-şi cât putea mai bine teama; căci toate 
simţurile îi vorbeau de primejdiile aflate în ţinuturile 
necunoscute din afara sălaşului. 

— Dacă e să-i dăm crezare lui Cinci, a început Alună, 
înseamnă că suntem de acord: niciun iepure n-ar trebui să 
mai rămână aici. Aşadar, de acum şi până la ceasul plecării 
trebuie să convingem cât mai mulţi să ni se alăture. 

— Cred că sunt vreo doi în Ows/a care ar merita să fie 
înştiinţaţi, a spus Barosanu'. Dacă izbutesc să-i conving, vor 
veni cu mine când ne întâlnim diseară, dar nu pentru că l-ar 
fi auzit vorbind pe Cinci. Sunt tineri şi nemulţumiţi, la fel ca 
mine. Dacă-l auzeai cu urechile tale pe Cinci, nu-ţi mai 
trebuia nicio dovadă. Pe mine unul, el m-a convins. E 
limpede că i-a fost trimis un soi de mesaj, iar eu cred în 
astfel de lucruri. Nu pricep cum de nu l-a putut îndupleca 
pe Threarah. 

— Pentru că Threarahului nu-i place nimic la care nu s-a 
gândit el primul, i-a răspuns Alună. Dar n-are rost să ne mai 
batem capul cu el. Trebuie să încercăm să adunăm cât mai 
mulţi iepuri şi să ne întâlnim aici, fu /n/€. Şi o să pornim tot 
fu Inlé: nu mai putem zăbovi niciun pic. Primejdia - oricare 
o fi ea - se tot apropie. Şi apoi, Threarahul n-o să fie deloc 
bucuros când o să afle c-ai încercat să atragi iepurii din 
Owsla, Barosane. Şi nici căpitanul Laur, zic eu. N-o să le 
pese că pleacă nişte neică nimeni ca noi, dar n-ar vrea să 
te piardă pe tine. În locul tău, aş avea mare grijă cu cine 

vorbesc despre asta. 

4. 
Plecarea 


Dar Fortinbras 

Cel tânăr, ne-ncercat şi plin de clocot 
A strâns acum în marginea Norvegiei, 
De peste tot, pe toţi vântură-lume, 
Ce pentru-o pâine-s gata la orice 
Isprăvi ce nu cer decât cutezanţă. 


Shakespeare, Hamlet? 


Fu Inl€ înseamnă „după răsăritul lunii”. Fireşte, iepurii n- 
au habar de ora exactă ori de punctualitate. In această 
privinţă sunt ca oamenii primitivi, cărora le trebuie uneori 
câteva zile ca să se adune pentru o treabă şi apoi alte 
câteva ca să se apuce de ea. Mai întâi printre ei trebuie să 
înceapă să se răspândească un fel de flux telepatic, care să 
se tot coacă până ce ştiu cu toţii că sunt gata să înceapă. 
Poţi vedea în septembrie lăstunii şi rândunelele cum se 
adună pe firele de telegraf, ciripesc, zboară pentru scurtă 
vreme pe rând sau în stoluri peste mirişti, apoi se întorc şi 
alcătuiesc şiruri tot mai lungi peste marginile îngălbenite 
ale cărărilor - sute de păsări îşi contopesc şi îşi întreţes 
zborul, din ce în ce mai nerăbdătoare, în stoluri, iar stolurile 
se adună laolaltă în neorânduială, formând un stol mare şi 
schimbător, gros la mijloc şi zdrenţuit pe margini, care 
mereu se desface şi se adună la loc, ca norii ori valurile -, 
până în clipa în care cele mai multe păsări (dar nu toate) 
ştiu că a venit vremea: şi pleacă, îşi încep încă o dată 
marele zbor către miazăzi, din care multe n-au să scape cu 
viaţă. Oricine a văzut asta şi-a dat seama cum lucrează 
curentul care curge (printre făpturi care se socotesc în 
primul rând părţi ale unui grup şi abia în al doilea rând, sau 
chiar deloc, indivizi), contopindu-le şi îmboldindu-le la fapte 


€ William Shakespeare, Teatru, trad. de lon Vinea, Editura Univers, 
Bucureşti, 1971 (n. tr.). 

fără gândire ori voinţă conştientă: a văzut cum lucrează 
îngerul care a mânat Prima Cruciadă în Antiohia şi îi mână 
pe lemingi în mare. 

De fapt, cam la o oră după răsăritul lunii, când mai era 
destul de mult până la miezul nopţii, Alună şi Cinci au ieşit 
iar din vizuina lor ascunsă de rugi şi au păşit fără zgomot 
pe fundul şanţului. Îi însoțea încă un iepure, Hlao - Ulcică -, 
prieten cu Cinci. (//ao înseamnă orice scobitură din iarbă în 
care se poate aduna apă, cum ar fi gropiţa făcută de 
caliciul unei păpădii ori al unui ciulin.) Şi el era mic şi sfios, 
iar Alună şi Cinci şi-au petrecut cea mai mare parte din 
ultima seară în sălaş convingându-l să li se alăture. Ulcică 
s-a învoit cu multă codeală. Încă era tare neliniştit de ceea 
ce se putea întâmpla după ce aveau să părăsească sălaşul 
şi hotărâse că cea mai bună cale de a se feri de belele era 
să stea aproape de Alună şi să facă întocmai ce zice el. 

Cei trei erau încă în şanţ, când Alună a auzit o mişcare 
deasupra. Şi-a ridicat iute privirea. 

— Cine-i acolo? Păpădie? 

— Nu, sunt Gălbenel, a zis iepurele care se uita peste 
buza şanţului. 

A sărit lângă ei, aterizând cu o bufnitură. 

— Îţi aminteşti de mine, Alună? Am fost în aceeaşi 
vizuină iarna trecută, când ningea. Păpădie mi-a spus că 
părăseşti sălaşul la noapte. Dacă-i aşa, vin cu tine. 

Alună îşi amintea de Gălbenel - un iepure cam greu de 
cap, a cărui tovărăşie vreme de cinci zile sub pământ, 
blocaţi de zăpadă, fusese cât se poate de plictisitoare. Şi 
totuşi, se gândi, nu era cazul să facă nazuri. Poate că 
Barosanu' mai convingea unul-doi iepuri, dar cei mai mulţi 
de la care se puteau aştepta să li se alăture nu aveau să fie 
din Owsla, ci mărginaşi care n-o duceau prea bine şi doreau 
să schimbe ceva în privinţa asta. Tocmai rumega gândurile 
acestea, când şi-a făcut apariţia Păpădie. 

— Cu cât plecăm mai iute, cu atât mai bine, după 
părerea mea, a spus acesta. Nu-mi miroase-a bine. După ce 
l-am lămurit pe Gălbenel, aici de faţă, să ni se alăture, 
tocmai începusem să vorbesc cu alţii, când mi-am dat 

seama că tipu’ ăla, Inişor, se luase după mine prin galerie. 
„Vreau să ştiu ce pui la cale”, mi-a spus. l-am spus că vreau 
doar să aflu dacă sunt iepuri dornici să părăsească sălaşul, 
dar mă-ndoiesc că l-am dus de nas. M-a întrebat dacă sunt 
sigur că nu uneltesc împotriva Threarahului şi s-a mâniat şi 
a devenit bănuitor. Asta, vă spun drept, m-a speriat 
zdravăn, aşa că l-am adus doar pe Gălbenel şi-am lăsat-o 
baltă. 

— Cred şi eu, a spus Alună. După cum îl ştiu pe Inişor, mă 
mir că nu te-a lăsat lat mai întâi şi nu te-a luat la întrebări 
după. Dar hai să mai aşteptăm oleacă. Mură ar trebui s- 
ajungă dintr-o clipă-ntr-alta. 

Timpul trecea. Stăteau acolo, ghemuiţi în tăcere, în 
vreme ce umbrele iscate de lună se prelingeau prin iarbă 
către miazănoapte. În cele din urmă, tocmai când Alună era 
gata s-o zbughească în sus pe coastă către vizuina lui Mură, 
l-a văzut cum iese, urmat de nu mai puţin de trei iepuri. 
Alună îl cunoştea bine pe unul: era Cruşin. Se bucura să-l 
vadă, întrucât îl ştia hotărât şi vânjos, şi toţi erau siguri c- 
avea să intre în Ows/a de îndată ce se dezvolta pe deplin. 

„Dar aş spune că-i nerăbdător”, şi-a spus Alună, „sau 
poate a fost învins într-o încăierare pentru o iepuroaică şi a 
pus asta la inimă. Mă rog, în caz că se iscă o bătălie, ne 
descurcăm binişor cu el şi cu Barosanu'.” 

Nu i-a recunoscut pe ceilalţi doi iepuri, iar când Mură le-a 
rostit numele - luţilă şi Ghindă - tot n-a fost lămurit. Dar nu- 
| mira, deoarece erau mărginaşi tipici - vătui de şase luni, 
slăbănogi, cu acel aer încordat şi neîncrezător al celor 
deprinşi să fie hărţuiţi. Se uitau curioşi la Cinci. După toate 
poveştile lui Mură, aproape că se aşteptau să-l găsească pe 
Cinci prevestind nenorocirea într-un şuvoi poetic. Dar iată 
că el arăta mai liniştit şi mai normal decât toţi ceilalţi. 
Odată ce se încredinţase că aveau să plece, parcă i se 
luase o povară de pe umeri. 

S-a mai scurs alene nişte timp. Mură s-a căţărat printre 
ferigi, apoi s-a întors pe creasta malului, fremătând şi gata 
să sară în sus din nimic. Alună şi Cinci au rămas în şanţ, 
ronţăind fără chef iarba care părea neagră. În cele din 

urmă, Alună a auzit zgomotul mult-aşteptat: un iepure - ori 
poate să fi fost doi? - venind dinspre pădure. 

După câteva clipe Barosanu' a ajuns în şanţ. După el 
venea un iepure care arăta solid şi vioi, un pic mai mare de 
un an. Îl cunoştea tot sălaşul, căci blana îi era cenuşie, cu 
pete aproape albe, care acum reflectau lumina lunii, în 
vreme ce s-a aşezat tăcut, scărpinându-se. Era Argintiul, 
unul dintre nepoţii Threarahului, şi intrase de o lună în 
Owsla. 

Alună nu şi-a putut înfrâna uşurarea când a văzut că 
Barosanu' îl adusese doar pe Argintiul - un tip liniştit şi 
deschis, care încă nu-şi găsise locul printre veterani. Mai 
devreme, când Barosanu' spusese c-o să stea de vorbă cu 
cei din Ows/a, Alună fusese cam îndoit. Foarte probabil, 
aveau să dea peste primejdii în afara sălaşului, deci aveau 
nevoie de luptători pe cinste. Şi apoi, dacă avea dreptate 
Cinci şi peste sălaş avea să se abată neîntârziat primejdia, 
fără doar şi poate erau nevoiţi să primească orice iepure 
dispus să li se alăture. Pe de altă parte, n-avea niciun rost 
să se dea peste cap ca să adune iepuri care aveau să se 
poarte precum Inişor. 

„Indiferent unde-o să ne aşezăm în cele din urmă”, s-a 
gândit Alună, „sunt hotărât să veghez ca Ulcică şi Cinci să 
nu fie bruftuluiţi şi îmbrânciţi până ce-s gata să-şi ia lumea- 
n cap, fără să le mai pese de nimic. Dar oare Barosanu' o 
să gândească la fel?” 

— ÎI ştiţi pe Argintiul, nu? a zis Barosanu', întrerupându-i 
gândurile. Se pare că unii dintre tinerii din Ows/a îi tot caută 
nod în papură - îl necăjesc din pricina blănii şi spun că şi-a 
căpătat locul doar datorită Threarahului. Mi-am zis să mai 
adun câţiva, dar presupun că aproape toţi cei din Ows/a se 
simt foarte bine acolo unde sunt. 

A aruncat o privire în jur. 

— Se pare că nu sunt prea mulţi aici, nu-i aşa? Crezi că 
merită cu adevărat să mergem mai departe? 

Argintiul dădea semne cum că vrea să spună ceva, când 
deodată s-a auzit un tropot prin tufişurile de deasupra, iar 
din pădure au apărut pe coastă încă trei iepuri. Veneau 

drept, hotărât, nu în neorânduială, precum aceia strânşi în 
şanţ. Cel mai mare mergea în frunte, iar ceilalţi doi îl 
urmau, ca şi cum ar fi fost sub comanda lui. Alună, simțind 
de îndată că au alte gânduri decât el şi tovarăşii săi, a 
tresărit şi s-a ridicat în două labe, încordat. Cinci i-a 
murmurat la ureche „Vai, Alună, au venit să...”, dar s-a 
întrerupt imediat. Barosanu' s-a răsucit către nou-veniţi şi i- 
a țintuit cu privirea, mişcând iute din nas. Cei trei au păşit 
drept spre el. 

— Thlayli? a zis căpetenia. 

— Mă ştii prea bine, a răspuns Barosanu', iar eu te ştiu 
pe tine, Laur. Ce vrei? 

— Eşti arestat. 

— Arestat? Ce vrei să zici? Pentru ce? 

— Pentru c-ai semănat vrajbă şi-ai instigat la revoltă. 
Argintiule, şi tu eşti arestat, pentru că nu te-ai prezentat în 
seara asta la raport în faţa lui Inişor şi a trebuit ca 
îndatoririle tale să fie preluate de un camarad. Amândoi 
veniţi cu mine. 

Cât ai clipi, Barosanu' s-a repezit la el, zgăriindu-l şi 
izbindu-l cu labele dinapoi. Laur a ripostat. Însoţitorii lui s- 
au apropiat, pândind prilejul de a intra în luptă şi de a-l 
imobiliza pe Barosanu'. Deodată, de pe mal, Cruşin s-a 
aruncat în încăierare, l-a azvârlit cât colo pe unul dintre 
soldaţi cu o izbitură a labelor din spate, apoi l-a atacat pe 
celălalt. După o clipă i s-a alăturat Păpădie, care a aterizat 
drept pe iepurele azvârlit de Cruşin. Amândoi soldaţii s-au 
eliberat, s-au uitat în jur o clipă, apoi au luat-o la fugă în sus 
pe coastă, înspre pădure. Laur s-a descotorosit de 
Barosanu' şi s-a strâns ghem, frământându-şi labele din 
faţă şi mârâind, cum fac iepurii când sunt furioşi. Tocmai 
voia să spună ceva, când Alună l-a înfruntat. 

— Pleacă, a zis Alună calm, dar hotărât, altfel te omorâm. 

— Ştii ce înseamnă asta? a făcut Laur. Sunt căpitanul 
celor din Ows/a. Ştii, nu-i aşa? 

— Pleacă, a repetat Alună, altfel o să fii omorât. 

— Voi o să fiţi omorâţi, i-a tăiat-o Laur. 

Şi a zbughit-o şi el în sus pe coastă, dispărând în pădure. 

Umărul lui Păpădie sângera. Şi-a lins câteva clipe rana, 
apoi s-a răsucit către Alună. 

— N-o să treacă mult până se vor întoarce, Alună. S-au 
dus să cheme Ows/a, apoi o s-o-ncasăm cu toţii. 

— Trebuie să plecăm chiar acum, a spus Cinci. 

— Da, acum chiar c-a venit vremea, a fost de acord 
Alună. Hai s-o luăm în jos, către pârâu. Apoi o să mergem 
de-a lungul malului - aşa n-o să ne răzleţim. 

— Dacă vrei să-mi urmezi sfatul... a început Barosanu'. 

— Dacă mai stăm aici, n-o să mai ajung să-l urmez, i-a 
răspuns Alună. 

Alături de Cinci, i-a condus afară din şanţ şi în jos pe 
coastă. În mai puţin de un minut, ceata de iepuri s-a făcut 
nevăzută în noaptea slab luminată de lună. 

5 
In pădure 


lepurii ăştia tineri [...] trebuie să plece dacă vor să nu 
piară. 

În libertate şi sălbăticie [...] rătăcesc uneori kilometri 
întregi [...], umblând până ce-şi află un loc potrivit. 


R.M. Lockley, Viața intimă a iepurilor 


Luna se apropia de asfinţit când au ieşit din câmp şi au 
intrat în pădure. Rătăciseră vreo câteva sute de metri pe 
câmp, răzleţindu-se şi iar adunându-se, rămânând cât de 
cât laolaltă, de-a lungul pârâului. Alună bănuia că niciun alt 
iepure cu care vorbise el vreodată nu mai ajunsese aşa 
departe de sălaş, dar încă nu ştia dacă sunt sau nu în 
siguranţă; şi tocmai când se întreba - nu pentru prima oară 
- dacă nu cumva îi aude pe urmăritori, a zărit conturul 
întunecat al copacilor şi pârâul pierzându-se printre ei. 

lepurii se feresc de locurile cu copaci deşi, unde 
pământul e umbrit, umed şi unde nu creşte iarba; tufele îi 
neliniştesc. Lui Alună nu-i plăceau copacii. Dar, şi-a spus în 
sinea lui, cu siguranţă Laur o să şovăie să vină după ei într- 
un asemenea loc, şi probabil era mai bine să meargă de-a 
lungul pârâului decât să umble la nimereală pe câmpuri, ca 
până la urmă să se pomenească înapoi la sălaş. S-a hotărât 
să intre de-a dreptul în pădure, fără să se sfătuiască cu 
Barosanu', nădăjduind că ceilalţi se vor lua după el. 

„Dacă nu dăm de vreo belea şi pârâul ne duce dincolo de 
pădure”, îşi zicea, „chiar c-o să lăsăm în urmă sălaşul şi 
apoi ne putem căuta un loc unde să ne tragem oleacă 
sufletul. Cei mai mulţi dintre ei par să fie în regulă, dar n-o 
să mai treacă mult până când Ulcică şi Cinci o să ajungă la 
capătul puterilor.” 

Nici nu intraseră bine în pădure, că au fost împresuraţi de 
zgomote. Mirosea a frunze umede şi a muşchi şi 
pretutindeni se auzea plescăitul moale al apei. De cum 
pătrundea în pădure, pârâul se deschidea într-o cascadă nu 

foarte înaltă care se rostogolea într-o mică întindere de 
apă, iar sunetul, închis între copaci, reverbera ca într-o 
peşteră. Păsările căţărate pe crengi se foiau deasupra lor; 
adierea nopţii răscolea frunzele; ici şi colo cădea câte o 
rămurea uscată. Şi mai erau şi zgomote mai duşmănoase, 
nedesluşite, din depărtare; zgomote de mişcare. 

Pentru iepuri, tot ce e necunoscut e primejdios. Prima 
reacţie e să tresară, a doua - s-o tulească. Au tot tresărit 
până ce s-au simţit sleiţi de puteri. Dar ce să fi însemnat 
acel freamăt şi unde puteau s-o tulească în sălbăticia aia? 

lepurii au înaintat mai încet, tot mai înghesuiți unii în 
alţii. Curând au pierdut firul apei, s-au furişat prin părţile 
luminate de lună ca nişte fugari şi au poposit în tufişuri, cu 
urechile ciulite şi ochii holbaţi. De-acum luna coborâse, iar 
lumina, acolo unde răzbătea printre copaci, părea mai 
groasă, mai ostenită şi mai galbenă. 

De sub un tufiş, din vârful unui morman de frunze uscate, 
Alună a urmat cu privirea o cărare îngustă, străjuită pe 
amândouă părţile de ferigi şi mlădiţe de răscoage. Ferigile 
se legănau alene în vânt, dar pe cărare nu se zărea nimic, 
în afară de câteva ghinde de anul trecut împrăştiate la 
poalele unui stejar. Ce se afla printre ferigi? Ce-i pândea 
după cotitura din faţă? Şi ce avea să păţească un iepure 
care pleca de la adăpostul tufişului şi pornea în goană pe 
cărăruie? S-a răsucit către Păpădie, care stătea lângă el. 

— Mai bine rămâneţi aici, a zis. Când ajung la cotitură, o 
să bat din picioare. Dar dacă dau de bucluc, du-i pe ceilalţi 
de aici. 

Fără să aştepte răspuns, a ieşit de la adăpost şi a pornit 
pe cărare. In câteva secunde a ajuns la stejar. S-a oprit un 
pic, a privit în jur, apoi a fugit către cotitură. Dincolo 
cărarea era la fel - pustie, în lumina din ce în ce mai slabă a 
lunii, coborând lin coasta către întunericul unui stejăriş. 
Alună a bătut din picioare, iar peste câteva clipe Păpădie 
era lângă el, între ferigi. Cu toată spaima şi încordarea, s-a 
gândit că Păpădie trebuie să fie tare iute de picior, de 
vreme ce ajunsese acolo ca fulgerul. 

— Bravo, a şoptit Păpădie. Înfrunţi primejdii pentru noi, 

ca El-ahrairah”? 

Alună i-a aruncat o privire prietenoasă. Erau vorbe de 
laudă şi-i picaseră bine. Ceea ce este pentru englezi Robin 
Hood şi pentru negrii americani John Henry este pentru 
iepuri Elil-Hrair-Rah sau El-ahrairah - Prinţul cu O Mie de 
Vrăjmaşi. Unchiul Remus se prea poate să fi auzit de el, 
căci unele dintre aventurile lui El-ahrairah sunt cele ale 
Cumătrului lepuroif. De fapt, Odiseu însuşi se poate să fi 
împrumutat un tertip, două de la eroul-iepure, căci acesta 
era foarte bătrân şi nu ducea lipsă niciodată de vicleşuguri 
cu care să-şi înşele vrăjmaşii. Se zice că odată, ca să 
ajungă acasă, trebuia să treacă înot un râu unde sălăşluia o 
ştiucă mare şi lacomă. El-ahrairah s-a pieptănat până ce a 
adunat destulă blană cu care să îmbrace un iepure din lut şi 
i-a dat drumul pe apă. Ştiuca s-a repezit, şi-a înfipt dinţii, 
după care i-a dat drumul, scârbită. După o vreme, momâia 
a plutit înapoi la mal; El-ahrairah a scos-o, a aşteptat un 
timp şi a lăsat-o iar în apă. După ce s-au jucat astfel vreun 
ceas, ştiuca nu s-a mai atins de iepurele de lut; El-ahrairah 
a ispitit-o de cinci ori la rând până să se încumete să treacă 
râul şi să plece acasă. Unii iepuri spun că el stăpâneşte 
vremea, căci vântul, umezeala şi roua sunt prietenii şi 
uneltele iepurilor împotriva duşmanilor. 

— Alună, trebuie să ne oprim aici, a spus Barosanu', 
pitindu-se şi el printre trupurile ghemuite ale celorlalţi, care 
gâfâiau. Ştiu că nu-i un loc potrivit, dar Cinci şi celălalt 
pişpirică e limpede că-s sleiţi de puteri. Nu pot merge mai 
departe dacă nu ne odihnim. 

Ce-i drept, toţi erau obosiţi. Mulţi iepuri îşi petrec toată 
viaţa în acelaşi loc şi niciodată nu aleargă mai mult de o 
sută de metri fără oprire. Chiar dacă pot să trăiască uneori 
şi câteva luni deasupra pământului, preferă să aibă pe- 
aproape un adăpost de vreun fel. Nu sunt obişnuiţi decât să 


7 Accentul se pune ca în „Nu zice hop” (n. a.). 

3 Unchiul Remus este un personaj fictiv, povestitorul din Uncle Remus, 
His Songs and His Sayings: The Folk-Lore of the Old Plantation, culegere 
de poveşti ale americanilor de origine africană, editată de Joel Chandler 
Harris în 1881. Br'er Rabbit, Cumătrul lepuroi, este personajul principal 
al acestor poveşti (n. tr.). 

tupăie uşor în jurul sălaşului într-o seară de vară sau s-o ia 
la sănătoasa. E greu de închipuit că iepurii ar merge fără 
oprire; nu sunt făcuţi pentru aşa ceva. E adevărat că cei 
tineri sunt în stare să migreze şi pot călători kilometri 
întregi, dar nu se aştern la drum cu uşurinţă. 

Alună şi însoțitorii săi îşi petrecuseră noaptea făcând 
toate lucrurile care nu le sunt fireşti, şi asta pentru prima 
oară în viaţa lor. Merseseră împreună, ori măcar 
încercaseră; au fost şi dăţi când s-au răzleţit de-a binelea. 
S-au străduit să înainteze în acelaşi ritm, ceva între ţupăit şi 
goană, şi nu le-a fost deloc lesne. De la intrarea în pădure 
fuseseră copleșiți de nelinişte. Câţiva dintre ei erau 
aproape tharn, adică în starea aceea de încremenire cu 
ochii holbaţi în care intră iepurii îngroziţi sau foarte obosiţi, 
astfel încât înlemnesc şi privesc pur şi simplu cum se 
apropie duşmanul - nevăstuică sau om - să le ia viaţa. 
Ulcică şedea tremurând sub o ferigă, cu urechile pleoştite. 
Îşi ţinea o lăbuţă întinsă într-un fel stângaci, nefiresc, şi o 
tot lingea, chinuit. Cinci era un pic mai bine. Arăta tot voios, 
dar foarte obosit. Alună şi-a dat seama că, până nu se 
odihneau, aveau să fie mai feriţi acolo unde se aflau decât 
şontâcăind în loc deschis, fără a fi în stare să fugă din faţa 
vreunui duşman. Dar dacă zăceau acolo rumegând la 
gânduri negre, fără hrană şi fără să se poată aciua într-o 
vizuină, toate necazurile aveau să li se îngrămădească în 
inimă, spaimele aveau să sporească, iar unii puteau să se 
împrăştie ori chiar să încerce să se întoarcă în sălaş. l-a 
venit o idee: 

— Da, foarte bine, ne odihnim aici. O să intrăm între 
ferigi. Hai, Păpădie, spune-ne o poveste. Ştiu că te pricepi 
la asta. Uite, Ulcică e nerăbdător s-o audă. 

Păpădie s-a uitat la Ulcică şi a priceput ce voia Alună de 
la el.  Stăpânindu-şi propria teamă de pădurea 
neprietenoasă şi fără fir de iarbă, de bufniţele care se 
întorceau la cuib înainte de ivirea zorilor şi pe care le 
puteau auzi ceva mai departe, de mirosul ciudat, rânced, al 
unui animal, ce părea să vină de undeva mai aproape, a 
început. 

6. 
Povestea binecuvântării lui El-ahrairah 


De ce să creadă că sunt crudă? 
Ori că eu l-aş trăda? 

L-aş face să iubească ce a fost 
Când lumea încă nu era. 


WB. Yeats, O femeie tânără şi bătrână 


— Demult, tare demult, Frith a făcut lumea. Tot el a făcut 
şi stelele, iar lumea e una dintre ele. Le-a făcut din 
căcărezele sale, pe care le-a risipit pe cer; de aceea sunt pe 
lume atâta iarbă şi atâţia copaci. Frith face pâraiele să 
curgă. Se ţin după el pe când trece pe cer, iar când pleacă 
de pe cer îl caută cât e noaptea de lungă. Frith a făcut 
toate animalele şi păsările, dar la început toate erau la fel. 
Între vrabie şi erete era prieteşug şi mâncau deopotrivă 
grăunţe şi muşte. lar între vulpe şi iepure era prieteşug şi 
mâncau deopotrivă iarbă. Şi era belşug de iarbă, şi era 
belşug de muşte, căci lumea era nouă, iar Frith strălucea şi 
încălzea toată ziulica. 

El-ahrairah era şi el printre animalele din acele zile şi 
avea multe neveste. Avea aşa de multe neveste, că nici nu 
le puteai număra, iar nevestele aveau atâţia pui, că nici 
măcar Frith nu le putea ţine socoteala, şi mâncau iarba şi 
păpădiile şi lăptucile şi trifoiul, iar El-ahrairah era tatăl 
tuturor. (Barosanu' a mormăit încântat.) Şi, după o vreme, 
a continuat Păpădie, după o vreme iarba începu să se 
împuţineze, iar iepurii se împrăştiară peste tot, prăsindu-se 
şi mâncând de zor. 

Atunci Frith îi spuse lui El-ahrairah: „Prinţule lepure, dacă 
nu-ţi poţi stăpâni neamul, găsesc eu o cale să-l strunesc. 
Tine minte vorbele mele.” 

Dar lui El-ahrairah nici că-i păsă şi-i zise lui Frith: 
„Neamul meu e cel mai puternic din lume, căci ai mei se 
înmulţesc cu iuţeală şi nimeni nu-i întrece la mâncat. lar 
asta arată ce mult îl iubesc ei pe Stăpânul Frith, căci dintre 

toate animalele, lor le priesc cel mai tare căldura şi lumina 
lui. Trebuie să pricepi, Stăpâne, cât de importanţi sunt ei şi 
să nu le vatămi traiul cel minunat.” 

Frith ar fi putut să-l nimicească pe loc pe El-ahrairah, dar 
avea de gând să-l ţină pe lume, căci voia ca el să zburde şi 
să şăguiască şi să născocească şiretlicuri. Aşa că se hotărî 
să-l învingă nu cu puterea sa cea mare, ci cu un vicleşug. 
Iscă zvonul c-o să adune obştea şi-o să facă un dar fiecărui 
animal şi fiecărei păsări, ca să le deosebească de celelalte. 
Şi toate făpturile porniră către locul de adunare. Dar, prin 
grija lui Frith, nu ajunseră toate odată. Când se arătă 
mierla, îi dărui cântecul minunat, iar când veni vaca, îi dărui 
coarnele ascuţite şi tăria, ca să nu se teamă de nicio altă 
făptură. Şi iac-aşa, pe rând, se înfăţişară vulpea şi hermina 
şi nevăstuica. Şi fiecăreia dintre ele Frith îi dărui viclenia şi 
sălbăticia şi dorinţa de-a vâna şi de-a ucide şi de-a mânca 
odraslele lui El-ahrairah. Şi aşa se face că plecară de la 
Frith pline de nimic altceva decât pofta de-a ucide iepuri. 

Acuma, în toată această vreme, El-ahrairah dănţuia şi se 
împerechea şi se lăuda că se duce la adunarea lui Frith ca 
să primească un dar măreț. În cele din urmă purcese către 
locul cu pricina. Dar pe când mergea într-acolo, se opri să-şi 
tragă sufletul pe o coastă cu nisip. Şi pe când hodinea aşa, 
trecu în zbor peste deal lăstunul-mare, cel cu pene 
întunecate, ţipând: „Veşti! Veşti! Veşti!” 

Şi, după cum ştiţi, tot asta zice de atunci încoace. 

Aşa că El-ahrairah îl strigă şi-l întrebă: „Ce veşti?” 

„Păi”, zise lăstunul-mare, „n-aş vrea să fiu în pielea ta, El- 
ahrairah. Căci Frith le-a dat vulpii şi nevăstuicii inimi viclene 
şi colţi ascuţiţi, iar pisicii i-a dat mers neauzit şi ochi care 
văd pe-ntuneric, şi ele au plecat de la Frith ca să ucidă şi să 
înfulece tot ce-i al lui El-ahrairah.” 

Şi zbură mai departe peste dealuri. În acea clipă El- 
ahrairah auzi glasul lui Frith: „Unde-i El-ahrairah? Căci toţi 
ceilalţi şi-au luat darurile şi am venit să-l caut.” Atunci El- 
ahrairah pricepu că Frith e mult mai isteţ decât el şi se 
spăimântă. Se gândi că vulpea şi nevăstuica vin şi ele cu 
Frith, aşa că se răsuci înspre coastă şi se puse pe scurmat. 

Săpă o gaură, dar nu înaintase prea mult când Frith trecu 
peste culmea dealului, singur. Şi dădu peste El-ahrairah, cu 
fundul afară din gaură, iar nisipul zbura în toate părţile, pe 
când săpa de zor. Văzând asta, zise: „Prietene, nu l-ai văzut 
cumva pe El-ahrairah, căci îl caut să-i dau şi lui darul?” 

„Nu”, răspunse El-ahrairah fără să iasă, „nu l-am văzut. E 
departe. N-a putut să vină.” 

Atunci Frith zise: 

„Atunci ieşi din gaură şi o să te blagoslovesc pe tine în 
locul lui.” 

„Ba nu, nu pot”, zise El-ahrairah, „nu-mi văd capul de 
treabă. Vulpea şi nevăstuica se îndreaptă încoace. Dacă 
vrei să mă blagosloveşti, apoi blagosloveşte-mi fundul, ăsta 
de se vede afară.” 

Toţi iepurii mai auziseră povestea: în nopţile de iarnă, 
când frigul bântuia prin galeriile sălaşului, iar umezeala 
îngheţată zăcea în fundul tunelurilor de sub vizuini; în serile 
de vară, în iarba de sub păducei şi de sub florile de soc, cu 
mirosul lor dulceag, de putreziciune. Păpădie era un 
povestitor iscusit, aşa că până şi Ulcică a uitat de oboseală 
şi de primejdii şi şi-a amintit că neamul iepuresc nu poate fi 
nimicit. Fiecare dintre ei se vedea pe sine ca El-ahrairah, 
care putea să fie necuviincios cu Frith şi să scape 
nevătămat. 

Atunci, a continuat Păpădie, Frith se îmbună faţă de El- 
ahrairah, văzându-i isteţimea şi văzând că nu s-a dat bătut 
nici măcar când a crezut că vin după el vulpea şi 
nevăstuica. Şi rosti astfel: „Prea bine, o să-ţi blagoslovesc 
fundul ce se iţeşte din gaură. Fundule, mereu să fii puternic 
şi să simţi când vine primejdia şi să fii iute ca vântul, ca să- 
ţi salvezi stăpânul. Am zis!” 

lar când sfârşi de grăit, coada lui El-ahrairah se făcu 
orbitor de albă şi străluci ca o stea: iar labele dinapoi i se 
făcură lungi şi puternice şi izbi cu ele în deal de se prăvăliră 
până şi gâzele căţărate pe firele de iarbă. leşi din gaură şi o 
tuli peste deal mai iute ca orice făptură din lume. lar Frith 
strigă după el: „El-ahrairah, neamul tău nu poate cârmui 
lumea, căci nu îngădui eu aşa ceva. Lumea întreagă o să-ţi 

fie vrăjmaşă, Prinţule cu O Mie de Vrăjmaşi, iar când vei fi 
prins, vei fi omorât. Dar mai întâi trebuie să fii prins, 
scârmătorule, urechi-ciulite, alergătorule, prinţ care iute 
simte primejdia. Să fii viclean şi cu tolba plină de şmecherii, 
şi neamul tău n-o să fie niciodată şters de pe faţa 
pământului.” 

Şi atunci El-ahrairah pricepu că, deşi nu rabdă bătaia de 
joc, Frith îi este prieten. Şi în fiece seară, când Frith şi-a 
încheiat treburile zilei şi şade în tihnă pe cerul înroşit, El- 
ahrairah şi odraslele sale şi odraslele odraslelor sale ies din 
vizuini şi mănâncă şi se joacă sub ochii lui, căci le este 
prieten şi le-ajurat că niciodată nu vor fi şterşi de pe faţa 
pământului. 

7. 
Lendri şi râul 


Quant au courage moral, il avait trouvé fort 
rare, disait-il, celui de deux heures apres 
minuit; c'est-à-dire le courage de l'improviste.” 


Napoleon Bonaparte 


Când Păpădie a isprăvit povestea, Ghindă, care şedea în 
partea de unde bătea vântul, a tresărit şi s-a ridicat în două 
labe, cu urechile ciulite şi nasul fremătând. Mirosul ciudat, 
rânced era mai puternic ca înainte, iar după câteva clipe au 
auzit cu toţii un zgomot ca şi cum s-ar fi apropiat ceva 
mare. Deodată, ferigile din partea cealaltă a cărării s-au dat 
deoparte şi s-a ivit un cap lung, ca de câine, vărgat cu alb 
şi negru. Era îndreptat în jos, cu fălcile deschise şi nasul 
aproape de pământ. In spatele capului desluşeau cu greu 
nişte labe mari şi puternice şi un trup negru cu părul lăţos. 
Ochii erau mijiţi către ei, plini de o sălbatică viclenie. Capul 
s-a mişcat încet, măsurând într-o parte şi-n cealaltă cărarea 
slab luminată, apoi iarăşi şi-a aţintit în direcţia lor privirea 
fioroasă, cumplită. Fălcile s-au deschis şi mai larg, şi i-au 
zărit colții, sclipind albi, ca vărgile de pe cap. S-a uitat 
înspre ei îndelung, iar iepurii au rămas necilintiţi, privindu-l 
ţintă, fără să scoată un sunet. Apoi Barosanu', care era cel 
mai aproape de cărare, s-a răsucit şi s-a strecurat printre 
ceilalţi. 

— Un /enari, a mormăit în vreme ce trecea printre ei. 
Poate că e primejdios, poate că nu, dar n-am de gând să 
aflu. Hai s-o ştergem de-aici. 

L-au urmat printre ferigi şi foarte curând au ajuns la altă 
cărare, paralelă. Barosanu' a păşit pe ea şi a luat-o la 
goană. Păpădie l-a ajuns din urmă şi amândoi s-au făcut 
nevăzuţi printre tufişuri. Alună şi ceilalţi au alergat în urma 


? „Cât despre curajul moral, zicea că l-a întâlnit foarte rar pe cel de la 
ceasurile două de după miezul nopţii; cu alte cuvinte, curajul în faţa 
unui lucru neaşteptat” (în franceză, în original) (n. tr.). 

lor cum au putut, cu Ulcică, pe care teama îl mâna de la 
spate în ciuda labei care îl durea, şontâcăind după ei. 

Alună a ajuns dincolo de tufişuri şi şi-a continuat drumul 
pe cărarea care făcea o cotitură. Apoi s-a oprit brusc şi s-a 
aşezat pe labele din spate. Chiar în faţa lui, Barosanu' şi 
Păpădie se opriseră pe buza unui mal înalt, privind la apa 
care curgea dedesubt. De fapt, era râuşorul Enborne, lat de 
vrea patru-cinci metri şi, în acest moment al anului, adânc 
cam de un metru, din pricina ploilor de primăvară. Însă 
iepurilor li se părea uriaş, un şuvoi de apă cum nu-şi 
închipuiseră c-ar putea exista. Luna aproape apusese şi 
acum era beznă, dar puteau desluşi licărul apei care curgea 
şi întrezăreau pe partea cealaltă un şir de nuci şi de arini. 
Undeva, dincolo de copaci, un fluierar a ţipat de trei-patru 
ori, apoi a tăcut. 

Au sosit aproape toţi ceilalţi, unul câte unul. S-au oprit pe 
mal uitându-se la apă fără să rostească o vorbă. Bătea un 
vântişor rece, iar câţiva tremurau. 

— Ei, iaca o surpriză plăcută, Alună, a vorbit într-un târziu 
Barosanu'. Ori poate te-aşteptai la asta când ne-ai dus prin 
pădure? 

Pe Alună l-a fulgerat gândul neplăcut cum că Barosanu' 
avea să-i dea probabil de furcă. Nici vorbă să fie laş, dar 
părea că-şi păstra cumpătul doar atâta vreme cât ştia sigur 
încotro merge şi ce face. Pentru el, era mai rău să fie luat 
prin surprindere decât să-l pască primejdia; când era luat 
prin surprindere, îi sărea ţandăra. În ziua dinainte, 
prevestirea lui Cinci îl scosese dintr-ale lui, aşa că i-a vorbit 
mânios Threarahului şi a părăsit Ows/a. Apoi, când era 
nesigur în privinţa plecării din sălaş, căpitanul Laur se ivise 
la ţanc ca să-l atace şi să ofere pretextul perfect pentru a-şi 
lua tălpăşiţa. Acum, la vederea râului, Barosanu' îşi pierdea 
din nou cumpătul, iar dacă el, Alună, nu izbutea cumva să-l 
strunească, aveau să dea de belea. S-a gândit la Threarah 
şi la politeţea lui plină de şiretenie. 

— Nu ştiu ce ne-am fi făcut adineaori fără tine, Barosane, 
a zis el. Ce animal era ăla? Ne-ar fi omorât? 

— Un /enari, a răspuns Barosanu'. Am auzit de ei de la 

cei din Ows/a. Nu-s cu adevărat primejdioşi. Nu sunt în 
stare să prindă un iepure care fuge, şi aproape întotdeauna 
îi poţi mirosi de departe. Sunt nişte chestii ciudate: am 
auzit de iepuri care trăiesc aproape de-a valma cu ei şi nu 
păţesc nimic. Totuşi, cel mai bine-i să te fereşti de ei. Scot 
din vizuină puii de iepure, iar dacă se-ntâmplă să găsească 
iepuri răniţi, îi omoară. Sunt printre Cei O Mie, fără doar şi 
poate. Ar fi trebuit să-mi dau seama după miros, dar era 
nou pentru mine. 

— Omorâse înainte să dea peste noi, a zis Mură 
cutremurându-se. Avea sânge pe bot. 

— Un şobolan, poate, ori niscaiva pui de fazan. Am avut 
noroc că omorâse deja ceva. Altfel, poate c-ar fi fost mai 
sprinten. Totuşi, din fericire am făcut ce trebuia. Ne-am 
descurcat foarte bine, a zis Barosanu'. 

Cinci s-a ivit pe cărare, şchiopătând, alături de Ulcică. S- 
au oprit şi ei holbându-se la râu. 

— Ce crezi c-ar trebui să facem acum, Cinci? a întrebat 
Alună. 

Cinci a privit în jos, spre râu, şi şi-a mişcat urechile. 

— Va trebui să trecem apa. Dar nu cred că pot înota, 
Alună. Nu mai am strop de vlagă, iar lui Ulcică îi e mult mai 
rău. 

— Să trecem apa? a strigat Barosanu'. Să trecem apa? 
Cine-o să treacă apa? De ce vrei s-o trecem? N-am mai 
pomenit aşa aiureală. 

La fel ca toate animalele sălbatice, iepurii pot să înoate, 
dacă e musai; unii înoată chiar de plăcere. S-a auzit de 
câţiva care trăiesc la poalele pădurii şi trec adesea înot 
pârâul ca să ajungă la câmpul de dincolo. Dar majoritatea 
se feresc de apă, iar un iepure sleit de puteri sigur nu poate 
trece înot râul Enborne. 

— Nu vreau să sar acolo, a zis luţilă. 

— De ce n-am merge de-a lungul malului? a întrebat 
Gălbenel. 

Alună bănuia că, de vreme ce Cinci simţea c-ar trebui să 
treacă apa, putea fi primejdios să n-o facă. Dar cum să-i 
înduplece pe ceilalţi? In clipa aceea, pe când se întreba ce 

să le spună, şi-a dat seama că era ceva în aer care-i dădea 
speranţă. Ce să fie oare? Un miros? Un sunet? Apoi a 
înţeles. In apropiere, dincolo de râu, o ciocârlie începuse să 
cânte şi să zboare în înalturi. Se arătau zorile. O mierlă a 
scos câteva triluri adânci, prelungi, iar un porumbel gulerat 
a îngânat-o. Curând s-a ivit cenuşiul zorilor şi au putut zări 
râul curgând chiar la poalele pădurii. De partea cealaltă se 
deschidea câmpul întins. 

8. 
Traversarea 


Dar sutaşul [...] a poruncit ca aceia care pot să 
înoate, aruncându-se cei dintâi, să iasă la uscat. lar 
ceilalţi, care pe scânduri, care pe câte ceva de la 
corabie. Şi aşa au ajuns cu toţii să scape, la uscat. 


Faptele Sfinţilor Apostoli, capitolul 2710 


Creasta malului nisipos se ridica la aproape doi metri 
deasupra apei. Din locul unde stăteau, iepurii vedeau ca-n 
palmă în susul şi-n josul râului, înspre stânga. Era clar că 
sunt cuiburi în povârnişul de sub ei, căci atunci când s-a 
luminat mai bine au putut vedea vreo patru lăstuni zburând 
peste apă şi pierzându-se pe câmp. Curând, unul s-a întors 
cu ciocul plin şi au auzit puişorii piuind, în timp ce pasărea 
dispărea în malul de sub ei. Malul nu era aşa de înalt în 
nicio direcţie. În susul apei se înclina până ce devenea o 
potecă acoperită de ierburi printre copaci şi râu. Cărarea 
urma firul apei, care o ţinea drept cât puteau ei să vadă, 
curgând liniştit, fără vaduri, locuri mai adânci cu pietriş ori 
punți de scânduri. Chiar sub ei era o răstoacă mare. Şi aici 
apa era aproape nemişcată. Spre stânga lor panta cobora 
iar către nişte pâlcuri de arini, printre care se auzea apa 
clipocind peste pietriş. Se întrezărea o sârmă ghimpată 
întinsă de-a curmezişul apei, şi s-au gândit că trebuie să fie 
de-a lungul unui vad prin care trec vitele, ca acela de pe 
pârâiaşul aflat lângă sălaşul lor. 

Alună s-a uitat înspre cărarea din susul apei. 

— E iarbă acolo. Hai să mâncăm. 

Au coborât în fugă malul şi s-au pus pe ronţăit lângă apă. 
Între ei şi şuvoi se aflau tufe crescute pe jumătate de dreţe 
purpurii şi de iarba-puricelui, care aveau să înflorească de- 
abia peste două luni. Singurele flori erau câteva fire 


10 Biblia, Institutul Biblic şi de Misiune Ortodoxă al Bisericii Ortodoxe 
Române, Bucureşti, 1968 (n. tr.). 


e 48 - 


timpurii de creţuşcă şi un smoc de brusture trandafiriu. 
Uitându-se îndărăt spre mal, au văzut că e ciuruit de cuiburi 
de lăstuni. La poalele costişei era o limbă de pământ, 
presărată cu gunoaiele coloniei - rămurele, găinaţ, pene, 
un ou spart şi vreo doi pui morţi. Acum o droaie de lăstuni 
săgetau pe deasupra apei. 

Alună s-a apropiat de Cinci şi l-a dus pe nesimţite de 
lângă ceilalţi, în vreme ce mâncau. Când au ajuns la 
oarecare depărtare şi erau pe jumătate ascunşi de un pâlc 
de trestii, a zis: 

— Cinci, eşti sigur că trebuie să trecem râul? Ce-ar fi să 
mergem de-a lungul malului în sus ori în jos? 

— Nu, trebuie să trecem râul, Alună, ca să ajungem pe 
câmpurile de acolo - şi dincolo de ele. Ştiu ce trebuie să 
căutăm - un loc înalt şi fără alte vieţuitoare, cu pământ 
uscat, de unde iepurii să poată vedea şi auzi până departe 
şi unde oamenii să nu poată ajunge. Asta n-ar merita oare 
să batem atâta drum? 

— Ei, fireşte c-ar merita. Dar există un asemenea loc? 

— Nu în preajma unui râu, nu-i nevoie să ţi-o spun. Dar 
dacă treci un râu, începi din nou să urci, nu? Ar trebui să 
fim în vârf - în vârf şi la loc deschis. 

— Dar mă tem că nu vor vrea să meargă mai departe. ŞI 
apoi, spui toate astea, şi totuşi spui că eşti prea vlăguit ca 
să înoţi? 

— Pot să mă odihnesc, Alună, dar lui Ulcică nu-i e bine 
deloc. Cred că e vătămat. Poate că va trebui să poposim 
aici o jumătate de zi. 

— Hai să mergem să vorbim cu ceilalţi. Poate nu se vor 
împotrivi popasului, dar trecerea apei nu le e deloc pe plac. 
Doar să-i sperie ceva de pe-aici. 

De cum au ajuns înapoi, Barosanu' le-a ieşit în cale din 
tufele de la marginea cărării. 

— Mă întrebam unde te-ai dus, i-a spus lui Alună. Eşti 
gata s-o pornim din loc? 

— Nu, nu-s gata, a răspuns Alună cu hotărâre. Sunt de 
părere c-ar trebui să stăm aici până la ni-Frith. Aşa ne vom 
odihni cu toţii, apoi putem trece râul către câmpurile din 

zare. 

Barosanu' a dat să spună ceva, dar Mură i-a luat-o 
înainte. 

— Barosane, ce-ar fi să treci tu înot şi să arunci o privire 
pe câmp? Poate că pădurea nu se întinde foarte mult într-o 
parte ori în cealaltă. De acolo poţi să vezi mai bine; şi aşa 
vom şti în ce parte e mai bine s-o pornim. 

— Ei, fie, a făcut Barosanu', cam morocănos. Parc-ar fi 
ceva miez în vorbele astea. O să trec înot embleer-ul!! ăsta 
de râu de câte ori poftiţi. Sunt totdeauna la dispoziţia 
Domniilor Voastre. 

Fără cea mai mică şovăială, a ajuns din două salturi la 
apă, a intrat în ea şi a înotat de-a curmezişul răstoacei 
adânci şi liniştite. L-au urmărit cu privirea cum iese din apă 
lângă o tufă înflorită de untişor, prinzându-se cu dinţii de 
una dintre tulpinile tari, se scutură straşnic de stropii de pe 
blană şi o tuleşte în desişul de arini. Peste o clipă l-au văzut 
cum fuge printre nuci şi iese în câmp. 

— Mă bucur că e cu noi, i-a spus Alună Argintiului. (Şi din 
nou s-a gândit cu şiretenie la Threarah.) E cel mai potrivit 
ca să afle tot ce trebuie să ştim. Ei, ia te uită, se înapoiază 
deja. 

Barosanu' gonea peste câmp, arătând mai agitat decât 
oricând de la întâlnirea cu căpitanul Laur încoace. Aproape 
că s-a azvârlit în apă şi a vâslit iute cu labele, lăsând în 
urmă un val în formă de săgeată pe suprafaţa liniştită, 
cafenie. Le-a vorbit în timp ce sălta afară din apă, pe malul 
nisipos. 

— Alună, în locul vostru n-aş mai aştepta până la ni-Frith. 
Aş pleca numaidecât. De fapt, cred că e musai s-o ştergem 
din loc. 

— De ce? a întrebat Alună. 

— Prin pădure umblă liber un câine mare. 

Alună a tresărit. 

— Cum? De unde ştii? 

— Când ajungi pe câmp, vezi cum pădurea coboară către 
râu. In unele părţi e rară. Am văzut câinele trecând printr- 

un luminiş. Târa după el un lanţ, aşa că trebuie să-l fi rupt. 
Poate se ţine după mirosul lui /enari, dar lendri trebuie să 
fie de-acuma sub pământ. Ce crezi c-o să se întâmple când 
prinde mirosul nostru care se întinde dintr-o parte în alta a 
pădurii, cu rouă pe el? Haideţi, să trecem iute. 

Alună nu ştia ce să facă. În faţa lui stătea Barosanu', ud 
până la piele, neînfricat şi hotărât - dârzenia întruchipată. 
Lângă el era Cinci, tăcut şi neliniştit. L-a văzut pe Mură 
uitându-se ţintă la el şi aşteptând o decizie din partea lui, 
nu din partea Barosanului. Apoi s-a uitat la Ulcică, pitit într- 
o scobitură din nisip, mai îngrozit şi mai neajutorat ca orice 
iepure văzut de el vreodată. În clipa aceea, sus, în pădure, 
s-a auzit un lătrat aprig, iar o gaiţă s-a pus pe boscorodit. 

Alună a vorbit ca într-un fel de uitare de sine, ametit: 

— Păi, atunci, du-te, şi să meargă cine mai vrea. Eu am s- 
aştept până când Cinci şi Ulcică vor fi în stare să treacă şi 
ei. 

— Cap pătrat ce eşti! a strigat Barosanu'. O să pierim cu 
toţii! O să... 

— Nu bate din picioare, a făcut Alună. O să te-audă. Ce 
zici să facem, atunci? 

— Să zic? Nu-i nimic de zis. Cei care pot să înoate - să 
înoate. Ceilalţi să stea aici şi să spere c-o să fie bine. Poate 
n-o să vină câinele. 

— Mă tem că nu pot face asta. Eu l-am băgat pe Ulcică în 
buclucul ăsta, tot eu o să-l scot. 

— Păi, pe Cinci nu tu l-ai băgat în bucluc, nu? El te-a 
băgat pe tine. 

Alună şi-a dat seama că, deşi Barosanu' îşi ieşise din fire, 
nu se zorea defel să plece şi părea cel mai puţin speriat, 
lucru pe care nu putea decât să-l admire, călcându-şi 
oarecum pe inimă. Uitându-se în jur după Mură, a văzut că 
se îndepărtase de ei şi stătea în partea de sus a răstoacei, 
unde limba de pământ se sfârşea într-o grămadă de pietriş. 
Labele din faţă îi erau pe jumătate înfundate în pietriş şi 
amuşina ceva mare şi neted aflat la marginea apei. Arăta 
ca o bucată de lemn. 

— Mură, i-a zis, poţi să vii aici o clipă? 

Mură şi-a ridicat privirea, şi-a tras labele afară şi a fugit 
înapoi. 

— Alună, a spus el repede, e o bucată de lemn neted, ca 
bucata aceea care închidea gaura de la Rariştea Verde, mai 
sus de sălaş - îţi aminteşti? Probabil c-a venit pe râu în jos. 
Deci pluteşte. l-am putea aşeza pe ea pe Cinci şi pe Ulcică 
şi o punem să plutească. Ar putea trece râul. Inţelegi ce 
zic? 

Alună nu pricepea nimic. Şuvoiul vorbelor lui Mură, care 
păreau nişte aiureli, s-ar fi zis că nu face decât să strângă şi 
mai tare încâlceala de primejdie şi uluială. Ca şi cum nu 
avea destule pe cap cu nerăbdarea mânioasă a 
Barosanului, groaza lui Ulcică şi câinele care se apropia, era 
limpede că iepurele cel mai deştept dintre ei se ţicnise de-a 
binelea. A simţit că-i dă târcoale disperarea. 

— Pe Frithrah, da, am priceput! a rostit lângă urechea lui 
un glas entuziasmat. 

Era Cinci. 

— Repede, Alună, nu mai zăbovi! Haide, şi ia-l şi pe 
Ulcică! 

Mură l-a îmbrâncit pe Ulcică, rămas încremenit de uimire, 
şi l-a silit să se ridice în picioare şi să şchiopăteze cei câţiva 
metri până la locul cu pietriş. Un capăt din bucata de lemn, 
doar un pic mai lată ca o frunză mare de revent, era pe 
uscat. Mură aproape că l-a împins cu ghearele pe Ulcică să 
urce pe ea. Acesta s-a ghemuit, dârdâind, iar Cinci s-a suit 
lângă el. 

— Cine-i puternic? a strigat Mură. Barosane! Argintiule! 
Împingeţi-o pe apă. 

Nimeni nu l-a ascultat. Toţi stăteau ghemuiţi la pământ, 
cuprinşi de uimire şi nesiguri. Mură şi-a înfundat nasul în 
pietriş, sub marginea de pe uscat a lemnului, şi l-a ridicat, 
împingându-l. Scândura s-a clătinat. Ulcică a scos un țipăt, 
iar Cinci şi-a aplecat capul şi şi-a răşchirat ghearele. Apoi 
scândura s-a îndreptat la loc şi a plutit pe răstoacă, cu cei 
doi iepuri făcuţi ghem pe ea, încremeniţi. Lemnul s-a 
răsucit uşurel, iar cei doi s-au pomenit că se holbează la 
tovarăşii lor. 

— Pe Frith şi Inl&! a exclamat Păpădie. Ăia doi şed pe 
apă! Cum se face că nu se scufundă? 

— Şed pe lemn, şi lemnul pluteşte, nu vezi? a spus Mură. 
Acum să trecem şi noi înot. Putem porni, Alună? 

În ultimele minute, Alună fusese mai aproape de a-şi 
pierde capul decât avea să fie vreodată. Nu ştiuse ce să 
facă, nu-i răspunsese în niciun fel Barosanului, care se 
arătase nerăbdător şi batjocoritor; se dovedise doar gata 
să-şi rişte viaţa alături de Cinci şi de Ulcică. Incă nu 
pricepea ce se-ntâmplase, dar cel puţin îşi dădea seama că 
Mură aştepta de la el să-şi arate autoritatea. Mintea i s-a 
limpezit. 

— Înotaţi, a zis. Toată lumea să înoate. 

S-a uitat după ei cum intră în apă. Păpădie înota la fel de 
bine precum alerga, iute şi fără prea multă osteneală. ŞI 
Argintiul era puternic. Ceilalţi dădeau de zor din labe şi se 
trudeau, iar când au ajuns pe malul celălalt, s-a aruncat în 
râu şi Alună. Apa cea rece i-a răzbătut de îndată prin blană. 
A început să gâfâie, iar când capul i-a intrat sub apă a auzit 
cum se mişcă uşor pietrişul de pe fund. A vâslit cu labele 
stângaci, ţinându-şi capul mult deasupra apei, şi s-a 
îndreptat spre untişor. Când s-a tras în sus pe mal, s-a uitat 
în jur la iepurii şiroind de apă dintre arini. 

— Unde-i Barosanu'? 

— În spatele tău, i-a răspuns Mură, clănţănind din dinţi. 

Barosanu' era încă în apă, de cealaltă parte a răstoacei. 
Înotase până la plută, îşi sprijinise capul de ea şi acum o 
împingea, zvâcnind cu putere din labele din spate. „Staţi 
liniştiţi”, l-a auzit Alună zicând iute, cu voce răguşită. Apoi 
s-a dus la fund. Dar peste o clipă a ieşit iar la suprafaţă şi 
şi-a împins capul peste marginea scândurii. Cum tot izbea 
cu labele din spate şi se trudea, scândura s-a înclinat, apoi 
a înaintat încet de-a curmezişul râului şi s-a proptit pe 
celălalt mal, sub privirile iepurilor. Cinci l-a împins pe Ulcică 
jos, pe pietre, iar Barosanu' a ieşit din apă lângă ei, 
dârdâind şi răsuflând din greu. 

— M-am prins după ce ne-a arătat Mură, a spus el. Dare 
greu să împingi în apă. Sper că nu mai e mult până la 

răsărit. Mi-e frig. Să mergem mai departe. 

Nu era nici urmă de câine pe când se zoreau printre arini 
şi în sus, pe câmp, până la primul gard viu. Cei mai mulţi 
dintre ei nu înţeleseseră descoperirea lui Mură cu pluta şi 
le-a ieşit pe dată din minte. Însă Cinci s-a îndreptat spre 
Mură, care stătea rezemat de tulpina unui porumbar din 
gard. 

— Ne-ai salvat, pe Ulcică şi pe mine, nu-i aşa? Nu cred că 
el a priceput vreun pic din ce s-a întâmplat, dar eu am 
priceput. 

— Recunosc c-a fost o idee bună, i-a răspuns Mură. S-o 
ţinem minte. Poate că ne va mai fi de folos vreodată. 


e 54» 


9. 
Corbul şi câmpul de bob 


Bobul în floare-a izbucnit 

Şi mierla-n ghiers meşteşugit 
Şi mai, şi iunie fericit! 

Robert Browning, De gustibus 


Soarele s-a ivit pe când erau încă în mărăciniş. Câţiva 
dintre ei adormiseră deja, cuibăriţi de bine, de rău printre 
tulpinile groase, ştiind că-i paşte primejdia, dar prea 
vlăguiţi ca să mai facă altceva decât să tragă nădejde că 
vor avea noroc. Uitându-se la ei, Alună s-a simţit aproape la 
fel de tulburat ca pe malul râului. Un gard viu de pe câmp 
nu-i un loc în care să stai toată ziua. Dar unde să se ducă? 
Trebuia să cerceteze împrejurimile. A pornit-o de-a lungul 
gardului, amuşinând vântul dinspre miazăzi şi căutând un 
loc unde să poată sta fără teamă, ca să adulmece mai bine. 
Poate că afla ceva din mirosurile venite dinspre locurile mai 
înalte. 

A ajuns la o spărtură mare, unde gardul fusese făcut una 
cu pământul de copitele vitelor. Le vedea păscând pe 
câmpul din apropiere, ceva mai în sus, pe coastă. A ieşit cu 
mare băgare de seamă în câmp, s-a pitulat lângă o tufă de 
scaieţi şi a început să adulmece în vânt. Acum, că lăsase în 
urmă izul de păducel al gardului şi duhoarea de bălegar, şi- 
a dat seama pe deplin ce anume îi gâdilase nările pe când 
stătea în mărăciniş. Vântul aducea un singur miros, şi era 
nou pentru el: o mireasmă puternică, proaspătă, dulce, 
care umplea văzduhul. Părea sănătoasă. Nu avea în ea 
nimic primejdios. Dar ce anume era, şi de ce era atât de 
puternică? Cum se face că înlătura orice alt miros, într-un 
loc larg deschis şi cu vântul bătând dinspre miazăzi? Izvorul 
ei trebuia să fie pe aproape. Alună s-a întrebat dacă n-ar 
trebui cumva să trimită pe altcineva în recunoaştere. 
Păpădie ar trece culmea şi ar ajunge înapoi aproape la fel 
de iute ca un iepure de câmp. Insă a simţit cum îi dau ghes 

pofta de aventură şi de năzbâtii. Ba o să meargă chiar el și- 
o să se înapoieze cu veşti înainte să-şi dea ei măcar seama 
că dispăruse. Asta i-ar da Barosanului ceva de rumegat. 

A luat-o sprinten pe pajişte în sus, înspre vaci. Când a 
ajuns în dreptul lor, şi-au ridicat capetele şi s-au uitat toate 
la el o vreme, apoi şi-au văzut din nou de păscut. O pasăre 
mare, neagră bătea din aripi şi ţopăia un pic mai încolo, în 
spatele cirezii. Părea o cioară, dar era singură, stolul nu se 
vedea niciunde. Alună i-a zărit ciocul verzui, puternic, cum 
izbea în pământ, dar nu şi-a putut da seama ce făcea acolo. 
De fapt, Alună nu mai văzuse niciodată un corb. Nu i-a dat 
prin cap că urmăreşte o cârtiţă înaintând pe sub pământ, 
nădăjduind s-o omoare cu o lovitură de cioc şi s-o smulgă 
din tunelul săpat aproape de suprafaţă. Dacă i-ar fi dat prin 
cap aşa ceva, poate n-ar fi conchis cu nepăsare că „nu-i 
şoim” - adică toate păsările, de la pitulice până la fazan - în 
vreme ce-şi vedea de drum pe coastă în sus. 

Mirosul cel ciudat era acum şi mai puternic, venind peste 
culme într-un val care l-a izbit în plin - aşa cum parfumul 
florilor de portocal din jurul Mediteranei îl izbeşte pe 
călătorul care-l inspiră pentru prima oară. Fermecat, a luat- 
o la goană către culme. In apropiere era alt gard viu, iar de 
cealaltă parte, unduind în adierea vântului, se întindea un 
câmp de bob în plină floare. 

Alună s-a aşezat pe labele din spate şi s-a uitat la 
pădurea de copăcei de un verde-albăstrui pal, aşezaţi în 
şiruri drepte, cu ciorchinii lor de flori negre şi albe. Nu mai 
văzuse în viaţa lui aşa ceva. Ştia cum arată grâul şi orzul, 
iar odată fusese pe un câmp de napi. Dar ce era aici nu 
semăna nicicum cu celelalte şi părea, cumva, ispititor, 
sănătos, prielnic. E drept că iepurii nu puteau mânca aceste 
plante: îşi dădea seama după miros. Dar puteau să se culce 
liniştiţi printre ele, cât timp voiau, şi se puteau mişca 
printre ele cu uşurinţă şi feriţi de priviri străine. Alună s-a 
hotărât pe dată să-i aducă pe ceilalţi pe câmpul de bob, ca 
să se adăpostească şi să se odihnească până seara. A fugit 
înapoi şi i-a găsit unde-i lăsase. Barosanu' şi Argintiul erau 
treji, dar ceilalţi încă moţăiau, agitati. 

— Nu dormi, Argintiule? 

— E prea primejdios, Alună, a primit răspunsul. Tare mi- 
ar plăcea şi mie să dorm, dar, dacă dormim cu toţii şi vine 
ceva, cine-o să vadă? 

— Ştiu. Am găsit un loc unde putem dormi în siguranţă 
cât poftim. 

— O vizuină? 

— Nu, nu o vizuină. Un câmp mare de plante 
înmiresmate unde nu putem fi văzuţi şi mirosiţi, unde să ne 
odihnim pe săturate. Vino încoace şi adulmecă, dacă vrei. 

Cei doi au adulmecat împreună. 

— Zici c-ai văzut plantele astea? a zis Barosanu;, 
răsucindu-şi urechile ca să prindă foşnetul depărtat al 
firelor de bob. 

— Da, sunt chiar dincolo de culme. Haideţi, să-i urnim pe 
ceilalţi înainte să se-arate pe aici vreun om cu hrududu'? 
care să-i facă să se împrăştie ca potârnichile. 

Argintiul i-a trezit pe ceilalţi şi a început să-i momească 
spre câmp. Se împleticeau, somnoroşi, şi nu prea se lăsau 
convinşi când le spunea că „e la o aruncătură de băț”. 

S-au răsfirat mult pe când se trudeau să urce coasta. 
Argintiul şi Barosanu' erau în frunte, iar Alună şi Crugşin îi 
urmau la câţiva paşi. Restul veneau agale după ei, ba 
ţupăind câţiva metri, ba oprindu-se să ronţăie câte ceva ori 
să-şi facă nevoile pe iarba caldă, însorită. Argintiul ajunsese 
aproape de culme, când deodată s-a auzit, de pe la 
jumătatea coastei, un strigăt ascuţit - ţipătul scos de iepuri 
nu ca să ceară ajutor ori să-i înspăimânte pe duşmani, ci de 
groază. Inspre Ulcică şi Cinci, care veneau şchiopătând în 
urma tuturor şi arătau clar piperniciţi şi obosiţi, se 
năpustise corbul. Zbura jos, pe deasupra pajiştii, când 
deodată s-a năpustit şi a dat să-şi înfigă ciocul mare în 
Cinci, care a izbutit în ultima clipă să se ferească. Acum 
pasărea sărea printre smocurile de iarbă şi îşi tot repezea 
cu putere ciocul spre cei doi iepuri. Corbii ţintesc ochii, iar 
Ulcică, simțind asta, îşi îngropase capul într-o tufă de iarbă 
putredă şi se străduia să se afunde şi mai tare în ea. El 

scosese ţipătul acela. 

Alună a coborât pe coastă în câteva clipe. Habar n-avea 
ce-o să facă, iar dacă pasărea nu-l băga în seamă, s-ar fi 
văzut în încurcătură. Cum se năpustise însă aşa, a reuşit să- 
i atragă atenţia: corbul s-a răsucit înspre el. Alună s-a ferit, 
s-a oprit brusc şi, când a aruncat o privire înapoi, l-a zărit 
pe Barosanu' venind în goana mare. Corbul s-a răsucit spre 
acesta, încercând să-l lovească, dar nu l-a nimerit. Alună a 
auzit cum ciocul loveşte o pietricică, sunând ca o cochilie 
de melc izbită de un bolovan. Argintiul gonea pe urmele 
Barosanului; corbul şi-a revenit din buimăceală şi l-a 
înfruntat. Argintiul s-a oprit dintr-odată, speriat; corbul 
părea că dansează în faţa lui, în vreme ce aripile mari şi 
negre plesneau aerul, într-o vânzoleală îngrozitoare. Era 
gata să-şi înfigă ciocul, când Barosanu' s-a năpustit la el din 
spate şi l-a răsturnat pe-o parte, făcându-l să se 
împleticească furios pe pământ şi să scoată un croncănit 
aspru, răguşit. 

— Ţineţi-o tot aşa! a strigat Barosanu'. Izbiţi-l din spate! 
Sunt neam de laşi! Nu atacă decât iepurii neputincioşi. 

Dar corbul îşi luase deja tălpăşiţa, zburând aproape de 
pământ, cu bătăi de aripi încete, greoaie. L-au petrecut cu 
privirea când a trecut de gardul viu aflat mai departe şi a 
dispărut în pădurea de dincolo de râu. In liniştea care se 
lăsase se auzea un zgomot molcom, scos de o vacă 
păscând în apropierea lor. 

Barosanu' s-a îndreptat agale spre Ulcică, mormăind un 
cântecel batjocoritor al celor din Ows!/a: 


Hoi, hoi u embleer Hrair, 
M'saion ule hraka vair.” 


— Haide, Hlao-roo, zise apoi. Acum poţi scoate capul de 
acolo. Ce zi minunată, aşa-i? 

Se întoarse cu spatele, iar Ulcică încercă să se ia după el. 
Alună îşi aminti ce-i spusese Cinci, cum că-l credea 
vătămat. Acum, văzându-l cum şchioapătă şi se 

împleticeşte în sus pe coastă, se gândi că într-adevăr putea 
fi rănit. Tot încerca să-şi lase pe pământ o labă din faţă, dar 
o ridica iar şi ţopăia în trei labe. 

„O să mă uit la el de îndată ce ajungem la adăpost”, îşi 
spuse în gând. „Bietul de el, n-o s-o mai poată ţine mult 
aşa.” 

Pe culme, Cruşin îi conducea deja pe ceilalţi către câmpul 

de bob. Alună ajunse la gardul viu, sări peste o brazdă 
îngustă şi se pomeni pe un culoar lung, umbros, dintre 
două şiruri de bob. Pământul era moale şi sfărâmicios, cu o 
încâlceală de buruieni cum se găsesc pe câmpurile cu 
culturi - fumăriţă, muştar-sălbatic, scânteiuţă şi romaniţă, 
care creşteau în penumbra verzuie de sub frunzele de bob. 
Plantele se mişcau în vânt, jucându-şi umbrele pe pământul 
cafeniu, pe pietricelele albe şi pe buruieni. Şi totuşi, în 
această mişcare nu era nimic neliniştitor, căci întreaga 
pădurice era prinsă în ea, iar singurul sunet era foşnetul 
moale şi necurmat al frunzelor. Pe şirul de tulpini de bob, 
departe, Alună a zărit spatele lui Cruşin şi l-a urmat în inima 
câmpului. 
_ Curând, toţi iepurii s-au adunat într-un soi de scobitură. 
In jur, până departe, se întindeau rândurile drepte de bob, 
apărându-i de oricine s-ar fi apropiat cu gânduri rele, 
adăpostindu-i şi acoperindu-le mirosul. N-ar fi fost mai feriţi 
nici sub pământ. Ba chiar se găsea şi câte un strop de 
mâncare, căci ici şi colo se iveau smocuri de iarbă 
albicioasă, iar pe alocuri câte o păpădie. 

— Putem dormi aici toată ziua, a spus Alună. Dar cred că 
unul dintre noi trebuie să stea de veghe; iar dacă fac eu de 
strajă primul, o să pot să-ţi cercetez laba, Hlao-roo. Cred că 
ai ceva în ea. 

Ulcică zăcea pe partea stângă, răsuflând iute şi greu; s-a 
răsucit şi şi-a întins laba din faţă, cu partea dinăuntru în 
sus. Alună s-a uitat atent prin părul des şi aspru [iepurii nu 
au pernute) şi după câteva clipe a găsit lucrul la care se 
aştepta - tija ovală a unui ghimpe rupt care se iţea din 
piele. Carnea era sfâşiată, iar rana sângerase puţin. 

— Ai un ghimpe mare, Hlao, i-a spus. Nu-i de mirare că 

nu puteai să fugi. Trebuie să-l scoatem. 

Nu era floare la ureche să-i scoată ghimpele, deoarece 
laba devenise atât de sensibilă, încât Ulcică se strâmba şi 
se trăgea înapoi chiar şi când Alună doar îl atingea cu 
limba. Dar, după multă străduinţă şi răbdare, Alună a izbutit 
să scoată ciotul din piele atât cât să-l poată prinde cu dinţii. 
Ghimpele a ieşit uşor, iar rana a sângerat. Era atât de lung 
şi de gros, încât Gălbenel, care se nimerise prin apropiere, 
îl deşteptă pe luţilă, să vadă şi el. 

— Pe Frith din ceruri, Ulcică! a exclamat luţilă, mirosind 
ghimpele care zăcea pe o pietricică. Ai face bine să mai 
aduni câţiva dintr-ăştia: poţi face din ei o scândură, ca să-l 
bagi în boală pe Cinci. Dac-ai fi ştiut, puteai să scoţi cu el 
ochiul lui /enari. 

— Linge-ţi rana, Hlao, spuse Alună. Linge-o până nu te 
mai doare aşa tare, apoi culcă-te şi tu. 

10. 
Şoseaua şi islazul 


Temătorul a răspuns că ... au ajuns până în locul acela 
primejdios; dar, a zis el, cu cât mergem mai departe, 
cu atât dăm de mai multe primejdii; aşa că ne-am 
întors şi acum am pornit înapoi. 


John Bunyan, Călătoria pelerinului 


După o vreme, Alună l-a trezit pe Cruşin, apoi a râcâit un 
pic pământul, săpând o scobitură mică, şi s-a culcat. Cei de 
veghe s-au înlocuit unul pe altul cât a fost ziua de mare. 
Felul în care un iepure măsoară timpul nu-i mai stă în 
putere omului civilizat. Făpturile care n-au nici ceasuri, nici 
cărţi au în ele toate felurile de cunoaştere a timpului şi a 
vremii; şi a direcţiei, după cum ştim din călătoriile lor 
extraordinare, când pleacă peste mări şi ţări şi-apoi se 
întorc acasă. Schimbările de căldură şi de umiditate a 
pământului, felul în care cad fâşiile de lumină ale soarelui, 
clătinarea firelor de bob în adierea blândă a vântului, 
direcţia şi tăria curenților de aer pe pământ - toate astea le 
desluşea iepurele rămas de veghe. 

Soarele scăpăta când Alună s-a trezit şi l-a găsit pe 
Ghindă ascultând şi amuşinând în tăcere, între două aşchii 
albe de cremene. Lumina era mai groasă, adierea încetase 
şi firele de bob erau neclintite. Ulcică zăcea un pic mai 
departe. Un gândac-gropar negru cu galben, care se târa 
peste blana albă de pe burta lui, s-a oprit, şi-a fluturat 
antenele scurte şi încovoiate, apoi a pornit iar. Alună s-a 
încordat, copleşit dintr-odată de teamă. Ştia că gândacii 
ăştia vin la leşuri, cu care se hrănesc şi pe care îşi depun 
ouăle. Săpau pe sub leşurile făpturilor mici, cum ar fi 
chiţoranii sau puii căzuţi din cuib, îşi puneau pe ele ouăle, 
după care le acopereau cu ţărână. Doar nu murise Ulcică în 
somn! Alună s-a ridicat iute pe lăbuţele din spate. Ghindă a 
tresărit şi s-a întors spre el, gândacul a luat-o repede la 
picior peste pietricele, iar Ulcică s-a mişcat şi s-a trezit. 

— Te mai doare laba? a zis Alună. 

Ulcică şi-a lăsat lăbuţa pe pământ, apoi s-a sprijinit pe 
ea. 

— E mult mai bine, a zis. Cred c-o să pot merge acum la 
fel de bine precum ceilalţi. N-o să mă lase în urmă, nu? 

Alună şi-a frecat nasul de dosul urechii lui Ulcică. 

— Nimeni nu lasă pe nimeni în urmă. Dacă ai fi nevoit să 
stai locului, aş rămâne cu tine. Dar fă bine şi nu mai aduna 
alţi ghimpi, Hlao-roo, că s-ar putea să avem cale lungă de 
străbătut. 

În clipa următoare toţi iepurii au sărit în picioare, speriaţi. 
De undeva, din apropiere, răsunase peste câmp pocnetul 
unei Împuşcături. Un nagâţ şi-a luat zborul, ţipând. Ecoul 
venea în valuri, ca o pietricică rostogolindu-se într-o cutie, 
iar din pădurea de dincolo de râu s-a auzit cum fâlfâie 
printre ramuri aripile porumbeilor guleraţi. Cât ai bate din 
palme, iepurii au tulit-o în toate părţile printre şirurile de 
bob, fiecare mânat de instinct către o vizuină care nu era 
acolo. 

Alună s-a oprit brusc la marginea câmpului de bob. S-a 
uitat în jur, dar nu i-a zărit pe ceilalţi. A aşteptat, 
tremurând, a doua împuşcătură; dar era linişte. Apoi a 
simţit, din freamătul pământului, pasul liniştit al unui om 
care se îndepărta peste culmea de dincolo de care veniseră 
ei de dimineaţă. În clipa aceea s-a ivit Argintiul, făcându-şi 
loc printre tulpinile din apropiere. 

— Eu nădâăjduiesc c-a fost corbul, tu nu? a făcut el. 

— Eu nădăjduiesc că nimeni n-o să fie aşa de prost încât 
să ţâşnească afară din câmpul ăsta, a răspuns Alună. S-au 
împrăştiat toţi. Cum am putea să dăm de ei? 

— Nu cred că putem, a zis Argintiul. Mai bine ne-am 
întoarce de unde am plecat. O să vină şi ei până la urmă. 

De fapt, a trecut mult până să se întoarcă toţi iepurii în 
văioaga din inima câmpului. În vreme ce aştepta, Alună şi-a 
dat seama mai bine ca oricând în ce situaţie primejdioasă 
se aflau, fără vizuini, umblând creanga printr-un ţinut 
necunoscut. Lendri, câinele, corbul, vânătorul - avuseseră 
noroc să scape de toţi. Dar cât se mai puteau bizui pe 

noroc? Chiar sunt în stare să ajungă la locul înalt al lui Cinci 
- oriunde o fi acel loc? 

„Eu unul m-aş mulţumi cu orice coastă acătării, uscată”, 
şi-a zis, „câtă vreme are ceva iarbă şi nu-s oameni cu puşti. 
Şi, cu cât o găsim mai iute, cu atât mai bine.” 

Gălbenel s-a întors ultimul, iar Alună s-a aşternut de 
îndată la drum. S-a uitat cu băgare de seamă printre 
tulpinile de la margine, apoi a ţâşnit în gardul viu. Când s-a 
oprit să adulmece, vântul nu avea nimic îngrijorător: doar 
izuri de rouă a serii, păducel şi bălegar. Şi-a dus ceata în 
câmpul alăturat, o păşune; şi aici s-au pus toţi pe mâncat în 
vreme ce înaintau, ronţăind iarba netulburaţi, de parcă 
sălaşul ar fi fost la o aruncătură de băț. 

Când a ajuns pe la jumătatea câmpului, Alună şi-a dat 
seama că de cealaltă parte a gardului viu se apropia în 
mare viteză un hrududu. Era mic şi mai puţin zgomotos 
decât tractorul la care se uita uneori de la poalele pădurii 
de-acasă, plină de ciuboţica-cucului. A trecut într-o 
fulgerare de culoare omenească, nefirească, sclipind pe 
alocuri şi mai strălucitoare ca un dafin în toiul iernii. Peste 
câteva clipe, Alună a simţit mirosurile de benzină şi gaze de 
eşapament şi a rămas cu privirea aţintită, mişcându-şi 
nasul. Nu pricepea cum putea acel hruduau să se mişte aşa 
de iute şi de lin pe câmp. Oare o să se întoarcă? Oare o să 
vină pe câmp mai repede decât pot ei să fugă, ca să-i 
hăituiască? 

Pe când stătea aşa, întrebându-se ce-i mai bine să facă, 
s-a ivit Barosanu'. 

— Aşadar, e o şosea acolo, a spus el. Asta o să-i 
uimească pe vreo câţiva, aşa-i? 

— O şosea? a făcut Alună, amintindu-şi de cărarea de 
lângă scândura bătută în cuie. De unde ştii? 

— Păi, cum îţi închipui că un hrududu poate să meargă 
aşa repede? Şi apoi, nu-i simţi izul? 

Mirosul de asfalt încins era acum limpede în aerul serii. 

— N-am mai simţit niciodată aşa ceva, a zis Alună, un pic 
enervat. 

— A, a zis Barosanu', dar nici n-ai fost trimis vreodată să 

furi salată pentru Threarah, nu-i aşa? Altfel, ai fi aflat 
despre şosele. N-au nimic rău, câtă vreme n-ai treabă cu 
ele noaptea. Atunci sunt e///, fără îndoială. 

— Ai face bine să mă înveţi şi pe mine, i-a spus Alună. O 
să merg acolo cu tine, apoi or să vină şi ceilalţi. 

Au pornit în goană şi s-au strecurat prin gardul viu. Alună 
a privit jos înspre şosea, uluit. O clipă i s-a năzărit că vede 
un râu - negru, neted şi curgând drept între maluri. Apoi a 
zărit pietrişul prins în asfalt şi un păianjen alergând pe 
luciul său. 

— Dar nu-i lucru de-al firii, a zis, adulmecând mirosurile 
ciudate şi puternice de asfalt şi benzină. Ce este? Cum a 
ajuns aici? 

— E un lucru de-al oamenilor, a răspuns Barosanu'. Pun 
chestia asta aici şi apoi hrududi/ gonesc pe ea - mai iute 
decât suntem noi în stare: şi ce altceva poate goni mai tare 
decât noi? 

— Aşadar, e primejdios? Ne pot prinde? 

— Nu, asta-i ciudăţenia cea mare. Nici nu ne bagă în 
seamă. O să-ţi arăt, dacă vrei. 

Ceilalţi iepuri soseau pe rând la gardul viu, când 
Barosanu' a coborât taluzul şi s-a ghemuit lângă şosea. De 
dincolo de cotitură s-a auzit zgomotul altei maşini care se 
apropia. Alună şi Argintiul se uitau, plini de încordare. 
Maşina s-a ivit, sclipind în verde şi alb, şi s-a năpustit către 
Barosanu'. Pentru o clipă, întregul univers a fost invadat de 
larmă şi spaimă. Apoi dusă a fost. Blana Barosanului s-a 
zburlit în pala de aer care venea în urma maşinii, de-a 
lungul gardurilor. Barosanu' a sărit înapoi pe taluz, printre 
iepurii care se holbau la el. 

— Vedeţi? Nu vă fac niciun rău, a spus. De fapt, nu cred 
că-s vietăţi. Dar trebuie să recunosc că nu pricep defel cum 
stă treaba. 

La fel ca data trecută, pe malul râului, Mură se 
îndepărtase de ei şi ajunsese de-acum pe şosea, 
adulmecând spre mijloc, la jumătatea distanţei dintre Alună 
şi cotitură. Au văzut cum tresare şi face un salt înapoi, la 
adăpostul taluzului. 


e 64» 


— Ce-i? a zis Alună. 

Mură n-a răspuns. Alună şi Barosanu' au ţopăit către el 
de-a lungul şoselei şi au văzut cum tot deschide şi închide 
gura şi-şi linge necontenit buzele, cam ca o pisică scârbită 
de ceva. 

— Spui că nu-s primejdioase, Barosane, a spus 
netulburat. Dar socotesc că sunt, dacă ţinem cont de asta. 

În mijlocul şoselei se afla o grămadă strivită şi 
sângerândă de ţepi cafenii şi blană albă, cu nişte picioruşe 
negre şi un botişor. Mugştele roiau peste ea, iar din loc în loc 
se iţeau din carne vârfuri ascuţite de pietre. 

— Un yona, a spus Mură. Cui să-i facă rău yona? Doar 
melcilor fără casă şi gândacilor. Şi cine poate să mănânce 
un yona? 

— Trebuie să fi venit noaptea, a zis Barosanu'. 

— Da, fireşte. Yoni/ vânează întotdeauna noaptea. Dacă îi 
vezi vreodată ziua, sunt pe moarte. 

— Ştiu. Dar încercam să explic că noaptea hrududil au 
lumini mari, mai strălucitoare ca Frith însuşi. Ele atrag 
făpturile, iar dacă strălucesc asupra ta nu mai poţi să vezi 
ori să te gândeşti în ce parte s-o apuci. Atunci e aproape 
sigur că hrududu te striveşte. Cel puţin, asta ni s-a spus în 
Owsla. Şi n-am deloc chef să verific dacă e adevărat. 

— Ei bine, chiar o să fie întuneric curând, a spus Alună. 
Haideţi, să trecem dincolo. Din câte văd, şoseaua asta nu 
ne e deloc prielnică. Acum, că am aflat despre ea, vreau s-o 
las în urmă cât pot de repede. 

Până să se arate luna trecuseră prin cimitirul din jurul 
bisericii din Newtown, unde un pârâiaş curge printre peluze 
şi trece pe sub cărare. Rătăcind mai departe, au urcat un 
deal şi au ajuns la islazul de lângă Newtown - un ţinut cu 
brazde de iarbă, drobiţă şi mesteceni argintii. După pajiştile 
pe care le lăsaseră în urmă, era un loc bizar, nesuferit. 
Copacii, ierburile, până şi ţărâna - toate erau necunoscute. 
Au înaintat şovăielnic prin iarba-neagră deasă, de unde nu 
vedeau decât la depărtare de câţiva metri. Blana li se 
îmbibase de rouă. Pământul avea crăpături şi gropi din 
turbă neagră, dezgolită, în care băltea apa, iar pietre albe, 

ascuţite, unele cât capul de porumbel, altele cât capul de 
iepure, luceau în bătaia lunii. De câte ori ajungeau la o 
asemenea crăpătură, iepurii se înghesuiau unul în altul, 
aşteptând ca Alună ori Barosanu' să urce pe celălalt mal şi 
să vadă încotro s-o apuce. Pretutindeni dădeau peste 
gângănii, păianjeni şi şopârle mici care o luau la goană, în 
vreme ce ei îşi croiau anevoios cale prin iarba-neagră 
aspră, greu de străbătut. La un moment dat, Cruşin a 
stârnit un şarpe şi a sărit cât colo când acesta i s-a zvârcolit 
între labe ca să se strecoare mai apoi într-o scobitură de la 
poalele unui mesteacăn. 

Chiar şi ierburile le erau necunoscute - darie trandafirie, 
cu puzderia de flori încovoiate, aişor şi florile cu lujer 
subţire de roua-cerului, înălţându-şi gurile păroase care 
hăpăiau muşte, toate ferecate de noapte. În jungla aceea 
deasă domnea tăcerea. Păşeau din ce în ce mai încet şi 
făceau popasuri îndelungate în crăpăturile din turbă. Dar, în 
vreme ce din iarba-neagră nu se auzea nimic, vântul 
aducea de departe, peste islaz, ecourile nopţii. S-a auzit un 
cucurigu. Un dulău s-a pus pe lătrat, iar un om a strigat la 
el. O bufniţă a chiuit de două ori, iar un animăluţ - şoarece 
sau chiţoran - a scos un țipăt. Nu era zgomot în care să nu 
mocnească primejdia. 

Târziu în noapte, când luna da să asfinţească, Alună 
privea dintr-un şanţ în care stăteau ghemuiţi către o costişă 
de deasupra lor. Cumpănea dacă să urce sau nu, ca să 
desluşească mai bine împrejurimile, când a auzit mişcare în 
spatele său: era Gălbenel. Părea că se furişează, şovăielnic, 
iar Alună l-a privit atent, întrebându-se pentru o clipă dacă 
nu cumva se îmbolnăvise ori fusese otrăvit. 

— Aăă... Alună, a zis Gălbenel, uitându-se dincolo de el, 
către povârnişul întunecat. Eu... adică noi... ăăă... suntem 
de părere că... ăăă... că n-o mai putem ţine mult aşa. Ne- 
am săturat. 

S-a oprit. Alună îi vedea în spatele lui pe luţilă şi pe 
Ghindă, ascultând, aşteptând. S-a lăsat tăcerea. 

— Spune mai departe, Gălbenel, a zis luţilă, ori vrei să 
vorbesc eu? 

— Ne-am săturat până peste cap, a spus Gălbenel cu un 
soi de îngâmfare prostească. 

— Păi, şi eu m-am săturat, a făcut Alună, şi nădăjduiesc 
că nu mai e mult. Apoi o să ne putem trage sufletul cu toţii. 

— Vrem să ne oprim acum, a zis luţilă. Credem că a fost 
o prostie să mergem aşa departe. 

— Cu cât mergem mai mult, cu atât e mai rău, a zis 
Ghindă. Unde ne ducem şi cât o să mai fie până ce unii 
dintre noi or să se oprească de tot din alergare? 

— Locul ăsta vă nelinişteşte, a spus Alună. Nici mie nu-mi 
place, dar trebuie să aibă un capăt. 

Gălbenel avea un aer viclean şi prefăcut: 

— Nu credem că tu şti; de fapt unde mergem. N-ai ştiut 
de şosea, nu-i aşa? Şi nu ştii ce-i în faţa noastră. 

— Ascultă aici, a zis Alună, ce-ar fi să-mi spuneţi ce vreţi, 
iar eu o să vă spun ce părere am? 

— Vrem să ne întoarcem, a spus Ghindă. Cinci s-a înşelat, 
credem noi. 

— Cum o să puteţi face cale-ntoarsă prin toate câte le- 
am trecut până aici? a răspuns Alună. Şi apoi, şi dacă 
izbutiţi să ajungeţi înapoi, probabil c-or să vă omoare, căci 
aţi rănit un ofiţer din Ows/a. Pe Frith, veniţi-vă în fire! 

— Nu noi l-am rănit pe Laur, a zis luţilă. 

— Eraţi de faţă, Mură vă adusese. Crezi că n-o să-şi 
amintească? Şi apoi... 

Alună s-a oprit, văzând că se apropie Cinci, urmat de 
Barosanu'. 

— Alună, a zis Cinci, poţi să vii un pic cu mine sus pe 
coastă? E important. 

— Şi cât sunteţi voi acolo, a zis Barosanu', încruntându- 
se la ceilalţi pe sub moţul mare de păr din creştet, am o 
vorbuliţă cu ăştia trei. De ce nu te speli, Gălbenel? Arăţi ca 
vârful cozii unui şobolan prins în capcană. Cât despre tine, 
luţilă... 

Alună n-a mai stat să audă a ce arată luţilă. Urmându-l 
pe Cinci, s-a căţărat peste bolovanii şi pragurile de turbă 
către streaşina de pământ cu pietriş şi iarbă firavă ce se 
înălța peste capetele lor. Cinci a găsit un loc prin care să se 

strecoare din şanţ şi a luat-o înainte pe buza lui, către 
costişa la care se uita Alună înainte să stea de vorbă cu 
Gălbenel. Aceasta se înălța câţiva metri deasupra buruienii 
care se apleca în vânt, se vedea bine de pe ea şi avea iarbă 
pe culme. Au urcat amândoi şi s-au făcut ghem la pământ. 
La dreapta lor, luna, înceţoşată şi galbenă, învăluită într-un 
nor subţire, atârna deasupra unui pâlc de pini din 
depărtare. S-au uitat către miazăzi, peste pârloaga 
mohorâtă. Alună aştepta o vorbă de la Cinci, dar acesta a 
rămas tăcut. 

— Ce voiai să-mi spui? a întrebat într-un târziu Alună. 

Cinci nu i-a dat niciun răspuns, iar Alună a tăcut la rându- 
i, mirat. De jos de-abia se auzea vocea Barosanului. 

— Şi tu, Ghindă, urechi-de-câine şi mutră-de-bălegar, cu 
care s-ar ruşina şi spânzurătoarea unui paznic de 
vânătoare; de mi-ar ajunge timpul să-ţi zic... 

Luna s-a descâlcit din nor şi a aruncat o lumină mai clară 
peste iarba-neagră, dar nici Alună, nici Cinci nu s-au clintit 
de pe culme. Cinci privea în zare, dincolo de marginea 
islazului. În locul cel mai înalt, mestecenii din pădurea 
Cottington se clătinau într-un vânt mai puternic decât cel 
care sufla peste iarba-neagră. 

— Uite! a zis deodată Cinci. Acela e locul bun pentru noi, 
Alună. Dealuri înalte şi neumblate, unde vântul şi sunetul 
nu se împiedică de nimic, iar pământul e la fel de uscat ca 
paiele dintr-un hambar. Acolo ar trebui să fim. Acolo trebuie 
să ajungem. 

Alună s-a uitat la dealurile abia desluşite în depărtare. 
Era limpede că ideea de a încerca să ajungă la ele n-avea 
sorţi de izbândă. Poate că nu le stătea în puteri decât să 
străbată iarba-neagră până la un câmp liniştit ori la 
marginea unui crâng, ca acelea cu care erau deprinşi. Ce 
noroc că Cinci nu se apucase să scoată pe gură aiureala 
asta în faţa altcuiva, mai ales că aveau deja destule pe cap. 
De l-ar putea convinge s-o lase baltă pe loc n-ar mai fi 
niciun necaz - doar dacă nu i-o fi scăpat deja vreo vorbă lui 
Ulcică. 

— Nu, eu zic că suntem deja prea departe, Cinci, a zis. 

Gândeşte-te ce drum plin de primejdii. Toţi sunt deja 
speriaţi şi osteniţi. Trebuie să găsim curând un loc sigur şi e 
mai bine să facem ce putem decât să nu izbutim să facem 
ce nu putem. 

Cinci n-a dat semne că l-ar fi auzit. Părea pierdut în 
gânduri. Când a vorbit din nou, parcă vorbea cu sine. 

— E o ceaţă groasă între dealuri şi noi. Nu pot să văd prin 
ea, dar va trebui s-o trecem. Ori să pătrundem în ea, 
oricum. 

— Ceaţă? Ce vrei să zici? 

— Ne aşteaptă un necaz tainic, a şoptit Cinci, şi nu e 
vorba de e/;/. Mai curând e ca... e ca o ceaţă. Ca şi cum am 
fi înşelaţi şi am rătăci calea. 

Nu era ceaţă în jurul lor. Noaptea de mai era limpede şi 
curată. Alună a aşteptat în tăcere, iar după o vreme Cinci a 
rostit încet şi fără nicio expresie: 

— Dar trebuie să mergem mai departe, până ajungem la 
dealuri. 

Vocea i-a coborât, părea că vorbeşte prin somn. 

— Până ajungem la dealuri. lepurele care se întoarce prin 
deschizătură o să intre cu capul în belele. Să alergi... nu-i 
înţelept. Să alergi... nu-i sigur. Nu... alerga... 

S-a cutremurat din tot trupul, a izbit de vreo două ori cu 
labele din spate şi a amuţit. 

In şanţul de dedesubt, Barosanu' părea că-şi terminase 
numărul. 

— Şi acum, şleahtă de căpuşe ce sunteţi, cu rât de cârtiţe 
iscătoare de gâlceavă, care nu meritaţi nici să staţi în cuşcă 
- pieriţi din faţa mea. Că altfel o să... 

Şi iar nu s-a auzit ce spune. 

Alună a mai aruncat o privire înspre linia ştearsă a 
dealurilor. Apoi, în vreme ce Cinci se foia şi mormăia lângă 
el, l-a împins uşor cu o labă şi şi-a frecat nasul de umărul 
lui. 

Cinci a tresărit. 

— Ce-am spus, Alună? Nu-mi aduc aminte, mă tem. 
Voiam să-ţi spun... 

— Lasă, a zis Alună. Hai să coborâm. E vremea să-i urnim 

iar la drum. Dacă mai ai senzaţii din astea ciudate, ţine-te 
pe lângă mine. O să am grijă de tine. 

11. 
Clipe grele 


lară Sir Beaumains [...] a călărit din răsputeri 

peste mlaştini şi câmpuri şi văi adânci, şi de multe ori 
[...] s-a scufundat cu totul în smârcuri adânci, căci nu 
ştia pe unde s-o ia, ci a ţinut calea cea mai scurtă în 
turbarea sa. [...] Şi în cele din urmă a dat peste o 
potecă lină şi înverzită. 


Malory, Le Morte d'Arthur 


Când Alună şi Cinci au ajuns pe fundul şanţului, l-au 
văzut pe Mură aşteptând pe turbă, făcut ghem şi ronţăind 
nişte fire cafenii de rogoz. 

— Salut, a zis Alună. Ce s-a întâmplat? Unde-s ceilalţi? 

— Acolo, a zis Mură. A fost un scandal de neînchipuit. 
Barosanu' le-a spus lui Gălbenel şi lui luţilă că-i face bucăți- 
bucățele dacă-i ies din vorbă. lar când Gălbenel a zis că 
vrea să ştie cine-i iepurele-şef, Barosanu' l-a muşcat. Urâtă 
treabă! Dar, la urma urmei, cine-i iepurele-şef, tu, sau 
Barosanu'? 

— Nu ştiu, a zis Alună, dar cu siguranţă Barosanu' e cel 
mai puternic. Gălbenel se putea lipsi de-o muşcătură: şi 
dac-ar fi încercat să se-ntoarcă, n-ar fi fost în stare. El şi 
prietenii lui ar fi înţeles asta dac-ar fi fost lăsaţi să 
vorbească un pic. Acum Barosanu' i-a muştruluit, iar ei or 
să creadă că trebuie să meargă mai departe pentru că-i 
sileşte. Eu vreau să meargă mai departe pentru că-şi dau 
seama că nu există altă soluţie. Suntem prea puţini ca să 
ne-apucăm să dăm porunci şi să muşcăm. Pe Frith în ceaţă! 
N-avem deja pe cap destule greutăţi şi primejdii? 

S-au dus în capătul celălalt. Barosanu' şi Argintiul stăteau 
de vorbă cu Cruşin sub un smoc de grozamă de pe buza 
şanţului. In apropiere, Ulcică şi Păpădie se făceau că 
mănâncă dintr-o tufă. Ceva mai departe, Ghindă începuse 
un adevărat spectacol, lingându-i grumazul lui Gălbenel, în 
vreme ce luţilă se uita la ei. 

— Nu te mişca, dacă poţi, sărmanul de tine, a zis Ghindă, 
şi era limpede că vrea să fie auzit. Lasă-mă să te curâţ de 
sângele ăsta. Stai locului! 

Gălbenel s-a strâmbat cât a putut şi s-a tras înapoi. Când 
şi-a făcut apariţia Alună, toţi iepurii s-au sucit spre el şi l-au 
privit, aşteptând. 

— Uitaţi ce-i, a zis Alună, ştiu c-au fost ceva necazuri, dar 
cel mai bine e să încercăm să le dăm uitării. Asta-i un loc 
rău, dar o să-l lăsăm curând în urmă. 

— Chiar crezi asta? a zis Păpădie. 

— Dacă veniţi acum cu mine, a răspuns Alună disperat, o 
să vă scot de-aici până să răsară soarele. 

„lar dacă nu izbutesc”, a continuat în sinea lui, „probabil 
o să mă facă fărâme; şi cu asta o să aibă tare mult de 
câştigat, ce să zic.” 

Pentru a doua oară a ieşit din şanţ, iar ceilalţi l-au urmat. 
Şi iarăşi a început călătoria obositoare, înspăimântătoare, 
întreruptă doar de alarme. La un moment dat o bufniţă albă 
a plutit în tăcere peste capetele lor, aşa de jos, că Alună i-a 
văzut ochii întunecaţi privind drept într-ai săi. Dar fie că 
bufnița nu era la vânătoare, fie că el era prea mare ca să 
cuteze să-l atace, a dispărut peste iarba-neagră; şi, cu 
toate că el a aşteptat neclintit o vreme, pasărea nu s-a 
întors. La un moment dat, Păpădie a dat peste un loc unde 
mirosea a nevăstuică, şi s-au adunat acolo cu toţii, şuşotind 
şi adulmecând pământul. Dar mirosul era vechi, iar după o 
vreme au pornit mai departe. În tufărişul acesta scund, 
înaintarea lor în neorânduială şi ritmurile diferite de mers i- 
au întârziat şi mai mult decât în pădure. Tot timpul careva 
izbea cu labele din spate în pământ, dând alarma, şi se 
opreau, încremenind la sunetul unei mişcări adevărate ori 
închipuite. Era aşa de întuneric, că Alună rareori avea habar 
încotro îi duce sau dacă nu cumva Barosanu' ori Argintiul 
nu sunt înaintea lui. Odată, auzind în faţă un sunet pe care 
nu şi l-a putut explica şi care a încetat pe loc, a stat 
neclintit multă vreme; iar când, în cele din urmă, a înaintat 
cu mare băgare de seamă, a dat peste Argintiul tupilat 
după o tufă de piciorul-cocoşului, speriat de înaintarea lui 

Alună. Totul era încâlceală, necunoscut, înaintare greoaie şi 
vlăguială. Prin tot coşmarul acestei călătorii în noapte, 
Ulcică părea să fie mereu aproape de el. Cu toate că fiecare 
dintre ceilalţi se topea din vedere şi se înfiripa iar, ca nişte 
frânturi plutind pe o baltă, Ulcică nu se dezlipea de el; iar 
nevoia lui de îmbărbătare a ajuns în cele din urmă să fie 
singurul sprijin al lui Alună împotriva propriei vlăguieli. 

— Nu mai e mult de-acum, Hlao-roo, nu mai e mult, 
mormăia tot timpul, până ce şi-a dat seama că ceea ce 
zicea îşi pierduse înţelesul, devenind un simplu refren. Nu 
vorbea cu Ulcică, nici măcar cu sine. Vorbea în somn, ori 
într-o stare foarte asemănătoare cu somnul. 

În cele din urmă a văzut primul licăr al zorilor, ca lumina 
pe care abia o desluşeşti după o cotitură din capătul 
depărtat al unei vizuini necunoscute; şi în aceeaşi clipă s-a 
auzit trilul unei presuri galbene. Alună se simţea aşa cum 
trebuie să se fi simţit un general înfrânt. Pe unde erau 
însoțitorii săi? Nădăjduia că prin apropiere. Dar chiar erau? 
Cu toţii? Unde îi adusese? Ce are să facă el acum? Dacă 
tocmai în clipa asta se apropie un duşman? Nu avea 
răspuns la niciuna dintre aceste întrebări şi nu mai avea 
puterea să se silească să cugete la ele. In spatele lui, Ulcică 
s-a cutremurat din pricina umezelii, şi Alună s-a întors spre 
el şi l-a îmboldit uşurel cu botul; ca un general care, când 
nu-i mai rămâne nimic de făcut, se poate gândi la 
bunăstarea slujitorului său, pur şi simplu pentru că slujitorul 
s-a nimerit să fie acolo. 

Lumina a tot crescut şi curând a văzut că puţin mai 
departe este o cărare aşternută cu pietriş. A ieşit şovăielnic 
din iarba-neagră, s-a aşezat pe pietre şi şi-a scuturat blana 
de apă. Acum vedea limpede dealurile lui Cinci, de un 
cenuşiu-verzui şi părând aproape în aerul încărcat de 
ploaie. Putea chiar să desluşească punctişoarele tufelor de 
drobiţă şi trunchiurile pipernicite ale tiselor de pe coastele 
abrupte. Pe când se uita la toate acestea, a auzit o voce 
entuziasmată ceva mai departe pe cărare. 

— A izbutit! Nu v-am spus eu c-o să izbutească? 

Alună a întors capul şi l-a văzut pe Mură stând pe cărare. 


e 73» 


Era ud leoarcă şi vlăguit, dar el era cel care vorbise. Din 
iarba-neagră dindărătul lui au ieşit Ghindă, luţilă şi Cruşin. 
Acum toţi patru se uitau ţintă la el. S-a întrebat de ce. Apoi, 
când s-au apropiat, şi-a dat seama că nu la el se uitau, ci la 
ceva aflat mai departe. S-a răsucit să vadă. Cărarea cu 
pietriş ducea pe coastă în jos către o fâşie îngustă de 
mesteceni argintii şi scoruşi. Dincolo de copaci era un gard 
viu îngust; iar dincolo de gard, un câmp verde între două 
crânguri. leşiseră de pe islaz. 

— Of, Alună, a zis Mură, care venea spre el ocolind o 
băltoacă de pe cărare. Eram aşa de obosit şi de înceţoşat, 
că am început să mă întreb dacă ştii unde te duci. Te 
auzeam prin iarba-neagră zicând: „Nu mai e mult de- 
acum”, şi mă călca pe nervi. Credeam că te prefaci. Ar fi 
trebuit să ştiu cum stau lucrurile. Frithrah, eşti taman ceea 
ce numesc eu un iepure-şef! 

— Bună treabă, Alună-ran! a zis Cruşin. Bună treabă! 

Alună nu ştia ce să răspundă. S-a uitat la ei în tăcere, şi 
Ghindă a fost cel care a vorbit. g 

— Haideţi! Care ajunge primul în câmp? Incă mai pot să 
fug. 

Şi a pornit, destul de încet, pe coastă în jos, dar când 
Alună a bătut din picioare ca să-l oprească, s-a oprit pe 
dată. 

— Unde-s ceilalţi? a întrebat Alună. Păpădie? Barosanu'? 

În clipa aceea Păpădie s-a ivit din iarba-neagră şi s-a 
aşezat pe cărare, privind înspre câmp. L-au urmat mai întâi 
Gălbenel, apoi Cinci. Alună îl urmărea pe Cinci care se uita 
la câmp, când Cruşin i-a atras atenţia înapoi către poalele 
coastei. 

— Uite, Alună-rah, a zis. Argintiul şi Barosanu' sunt acolo 
jos. Ne aşteaptă. 

Blana de un fumuriu luminos a Argintiului se vedea 
limpede lângă un smoc pitic de grozamă, însă Alună l-a 
văzut pe Barosanu' de-abia când acesta s-a ridicat şi a 
venit în fugă la ei. 

— Sunt toţi aici, Alună? a zis. 

— Sigur că sunt, i-a răspuns Mură. Ascultă la mine, e 

taman ceea ce numesc eu un iepure-şef. Alună-rah, oare 
să... 

— Alună-rah? i-a tăiat vorba Barosanu'. /epure-șef? Pe 
Frith într-un cuib de viespi! Ziua în care o să-ţi zic eu ţie 
iepure-şef, Alună, o să fie ziua cea mare, pe legea mea! În 
ziua aia o să atârn în cui pofta de încăierare. 

S-a dovedit, într-adevăr, că era o zi memorabilă - şi un 
discurs la fel de memorabil: dar asta avea să iasă la iveală 
într-un viitor pe care nimeni nu putea să-l prevadă, şi pe 
moment tot ce putea face bietul Alună era să se răsucească 
într-o parte, dezamăgit că, la urma urmei, rolul său în 
traversarea întinderii de iarbă-neagră n-a fost, de fapt, 
foarte important. 

— Hai, atunci, Ghindă, a zis. Vrei să fugi - o să fug cu 
tine. 

Peste câteva clipe erau sub mestecenii argintii şi, pe 
când soarele se înălța, iscând scânteieri roşii şi verzi în 
picăturile de rouă de pe ferigi şi rămurele, au trecut în 
goana mare prin gardul viu şi peste un şanţ nu prea adânc, 
până în iarba deasă de pe pajişte. 

12. 
Străinul de pe câmp 


Cu toate acestea, chiar şi într-o vizuină ticsită 
pot fi îngăduiţi oaspeţii, dacă sunt iepuri tineri 
în căutarea unui loc uscat în care să se aciueze 
[...] iar dacă sunt destul de puternici, pot să-şi 
rostuiască un loc şi să-l păstreze. 


R.M. Lockley, Viața intimă a iepurilor 


Să ajungi la capătul unor ceasuri pline de nelinişte! Să 
simţi că norul care atârna peste tine se înalţă şi se 
împrăştie - norul care întuneca inima şi făcea ca fericirea 
să nu fie decât o amintire! Asta, cel puţin, e o bucurie pe 
care trebuie s-o fi cunoscut aproape orice vieţuitoare. 

lată un băiat care aşteaptă să fie pedepsit. Dar, dintr- 
odată, află că greşeala sa a fost trecută cu vederea ori 
iertată, şi cât ai clipi lumea se înfăţişează iarăşi în culori 
strălucitoare, plină de lucruri încântătoare care îl aşteaptă. 
lată un oştean care se aştepta, cu inima grea, la suferinţă şi 
moarte în bătălie. Dar, dintr-odată, norocul se întoarce 
către el. Au venit veşti! Războiul s-a sfârşit, şi toţi încep să 
cânte cât îi ţine gura! Până la urmă, o să se întoarcă acasă. 
Vrăbiile de pe ogor s-au tupilat în brazdă de frica eretelui. 
Dar el a plecat; şi vrăbiile zboară de-a valma peste gardul 
viu, zburdând, sporovăind şi poposind pe crenguţe în voie. 
larna cruntă şi-a încleştat ghearele peste tot ţinutul. lepurii 
sălbatici de pe coasta dealului, cu mintea şi trupul amorţite 
de ger, se resemnaseră să se scufunde din ce în ce mai 
adânc în inima zăpezii şi tăcerii. Dar acum - cine ar fi visat 
aşa ceva? - dezgheţul iscă şiroaie de stropi, ţigleanul 
clopoţeşte din vârful unui tei golaş, pământul e plin de 
miresme; iar iepurii zburdă în voie în adierea caldă. 
Deznădejdea şi şovăiala pier ca o ceaţă, iar pustietatea 
mohorâtă în care se strecuraseră, un loc pustiu ca o 
crăpătură în pământ, se deschide precum un trandafir şi se 
întinde peste dealuri şi peste cer. 

lepurii noştri rupţi de oboseală au mâncat şi s-au lăfăit pe 
pajiştea însorită, de parcă nu veniseră decât de la o 
aruncătură de băț, de pe coasta de la poalele crângului din 
apropiere. larba-neagră şi întunecimea prin care se 
împleticiseră au fost date uitării, de parcă le-ar fi topit 
răsăritul soarelui. Barosanu' şi Gălbenel se alergau unul pe 
altul prin iarba înaltă. luţilă a sărit peste pârâiaşul care tăia 
pajiştea în două, iar când Ghindă a încercat să-l urmeze şi a 
căzut în apă, Argintiul s-a apucat să şăguiască cu el pe 
când se trudea să iasă la mal şi l-a dat de-a rostogolul 
printr-un morman de frunze uscate de stejar până ce s-a 
zvântat. Când soarele a urcat pe cer, scurtând umbrele şi 
zvântând roua de pe iarbă, cei mai mulţi dintre ei s-au 
înapoiat cătinel în umbra presărată cu licăriri de soare 
dintre tufele de turiţă care creşteau pe buza şanţului. Aici 
şedeau Alună, Cinci şi Păpădie, sub un cireş sălbatic înflorit. 
Petalele albe cădeau în jurul lor, acoperind iarba şi 
împestriţându-le blana, în vreme ce la vreo zece metri mai 
sus un sturz cânta Cherry dew, cherry dew. Knee deep, 
knee deep, knee deep!. 

— Ăsta-i locul potrivit, nu-i aşa, Alună? a zis Păpădie, 
lenevos. Poate c-ar fi bine să cercetăm coastele cât mai 
curând, deşi n-aş putea spune că simt vreo grabă. Dar ceva 
îmi zice că s-ar putea să nu mai treacă mult până să 
pornească ploaia. 

Cinci părea că e gata să zică ceva, dar apoi şi-a scuturat 
urechile şi s-a apucat să ronţăie o păpădie. 

— Pare o coastă potrivită acolo sus, la poalele copacilor, 
a spus Alună. Tu ce zici, Cinci? Să ne ducem acolo acum, ori 
să mai adăstăm oleacă? 

Cinci a şovăit, apoi a răspuns: 

— Cum crezi tu, Alună. 

— Păi, n-o să fie nevoie să săpăm zdravăn, nu? a zis 
Barosanu'. Chestia aia-i treaba iepuroaicelor, nu a noastră. 

— Şi totuşi, ar fi bine să scobim una-două vizuini, nu 
crezi? a zis Alună. Unde să ne putem adăposti la iuţeală. 


14 Formă onomatopeică, în traducere aproximativă: „Rouă roză, rouă 
roză, până la genunchi” (n. tr). 

Hai să mergem în crâng şi să vedem un pic. Şi ar fi bine să 
chibzuim şi să fim siguri de locul în care le vrem. N-are rost 
să muncim de două ori. 

— Da, aşa-i bine, a zis Barosanu'. lar cât faceţi voi asta, o 
să-i iau pe Argintiul şi Cruşin cu mine să dăm o fugă până la 
câmpurile de jos, ca să vedem cum stă treaba pe-acolo şi 
să ne asigurăm că nu-i nicio primejdie. 

Cei trei exploratori au pornit pe lângă pârâu, în vreme ce 
Alună i-a dus pe ceilalţi de-a curmezişul câmpului, până la 
marginea pădurii. Au mers alene pe la poalele dealului, 
străbătând tufe de guşa-porumbelului şi de floarea-cucului. 
Din când în când, câte unul se apuca să scurme în coasta 
cu pietriş ori cuteza să intre ceva mai adânc printre copaci 
şi tufele de alun şi râcâia prin ţărâna amestecată cu resturi 
de frunze. După ce au iscodit o vreme, înaintând în linişte, 
au ajuns într-un loc din care puteau să vadă câmpul de 
dedesubtul lor lărgindu-se. Şi pe partea lor, şi pe cea din 
faţă, poalele pădurii se încovoiau în afară, departe de 
pârâu. Au văzut şi acoperişurile unei ferme, dar destul de 
departe. Alună s-a oprit şi s-au strâns cu toţii în jurul lui. 

— Nu cred c-ar fi rău să scurmăm un pic, a zis. Peste tot 
e bine, din câte am putut vedea. Nici picior de elil, nici 
urmă de miros ori căcăreze. Pare un lucru neobişnuit, dar 
poate că sălaşul nostru atrăgea mai mulţi e/;/ decât în alte 
locuri. Oricum, ar trebui să ne meargă bine aici. Acuma să 
vă zic ce cred eu că s-ar cuveni să facem. Hai să ne 
întoarcem oleacă, între păduri, şi să săpăm aproape de 
stejarul de colo - de lângă smocul ăla alb de rocoţea. Ştiu 
că ferma e departe, dar n-are niciun rost să fim mai 
aproape de ea decât e de trebuinţă. lar dacă suntem destul 
de aproape de pădurea din partea cealaltă, copacii vor 
stăvili întru câtva vântul la iarnă. 

— Minunat, a zis Mură. E pe cale să se-nnoreze, vezi? O 
să plouă înainte de apus, iar noi vom fi la adăpost. Hai să 
ne-apucăm de treabă. A, uite-l pe Barosanu' la poalele 
dealului. Şi ceilalţi doi sunt cu el. 

Cei trei iepuri se întorceau pe malul pârâului şi încă nu-i 
zăriseră pe Alună şi pe ceilalţi. Au trecut pe sub ei, în 

partea cea mai îngustă a câmpului, aflată între două 
crânguri, şi abia atunci când l-au trimis pe Ghindă până la 
jumătatea coastei să-i cheme s-au întors şi au pornit în 
susul şanţului. 

— Nu cred că vom avea de furcă prea mult pe-aici, Alună, 
a zis Barosanu'. Ferma e hăt-departe, iar pe câmpurile de 
până la ea n-am aflat semne de elil. E o potecă umblată de 
om - de fapt, sunt mai multe - şi arată ca şi cum ar fi 
folosite adesea. Mirosul e proaspăt şi sunt pe acolo 
capetele acelor beţigaşe albe pe care oamenii le ard în 
gură. Dar asta-i bine, gândesc eu. Noi ne ţinem departe de 
oameni, iar oamenii îi sperie pe elil. 

— De ce crezi tu că vin oamenii? a întrebat Cinci. 

— Cine poate şti de ce fac oamenii tot ce fac? Poate că 
mână pe câmp vaci sau oi, ori taie copacii din crânguri. Ce 
contează? Mai uşor mă feresc de un om decât de o 
nevăstuică ori o vulpe. 

— Ei, asta-i bine, a zis Alună. Ai aflat o mulţime de 
lucruri, Barosane, şi toate-s bune. Tocmai ne pregăteam să 
scurmăm în câteva locuri pe coasta de acolo. Ar fi bine să 
trecem la treabă. După cum se-arată, ploaia n-o să mai 
întârzie mult. 

Un iepure mascul se apucă rareori, ori niciodată, să sape 
o vizuină. Asta-i treaba firească a iepuroaicelor, ca să le 
facă adăpost puilor când vor veni pe lume, şi atunci 
perechea ei o ajută. Şi masculii singuri - dacă nu-şi pot 
rostui vreo vizuină deja săpată - sapă uneori tuneluri scurte 
în care să se adăpostească, dar nu-i o muncă de care să se 
apuce cu tot dinadinsul. Toată dimineaţa, săpatul s-a 
desfăşurat cu voioşie şi întreruperi. De ambele părţi ale 
stejarului coasta era golaşă, cu pământ afânat şi plin de 
pietriş. Au fost câteva încercări care n-au dus la nimic şi au 
trebuit s-o ia de la capăt, dar până la ni-Frith aveau deja 
trei scobituri. Alună, care îi supraveghea, dădea o mână de 
ajutor ici şi colo şi îi încuraja pe ceilalţi. Din când în când se 
oprea şi se ducea să privească peste câmp, să se asigure 
că nu-i nicio primejdie. Numai Cinci se ţinea deoparte. Nu 
săpa, ci stătea pe buza şanţului, foindu-se, se apuca să 

ronţăie ceva şi apoi tresărea, ca şi cum ar fi auzit ceva în 
pădure. După ce i-a vorbit de vreo două ori şi n-a primit 
răspuns, Alună şi-a zis că-i mai bine să-l lase în plata lui. 
Data următoare când s-a oprit din săpat, Alună s-a ţinut 
departe de Cinci şi s-a aşezat privind coasta, ca şi cum ar fi 
fost cufundat cu totul în gânduri despre muncă. 

Puțin după ni-Frith cerul s-a umplut de nori groşi. Lumina 
a devenit mohorâtă şi se simţea mirosul ploii care se 
apropia dinspre apus. Piţigoiul albastru care se dădea huţa 
pe un mărăcine, cântând Heigh, ho, go-and-get-another-bit- 
of-moss!”, s-a oprit din legănat şi a zburat în pădure. Alună 
tocmai se întreba dacă merită să se apuce să sape un tunel 
lateral care să lege vizuina Barosanului de cea a lui 
Păpădie, când a auzit cum cineva din apropiere dă alarma 
izbind cu picioarele în pământ. Cinci era cel care izbea, iar 
acum se uita cu mare atenţie spre câmp. 

Lângă un smoc de iarbă, aproape de poalele crângului 
din partea cealaltă, şedea un iepure şi se uita la ei. Avea 
urechile ciulite şi era limpede că îi priveşte, îi adulmecă şi îi 
ascultă cu toată atenţia. Alună s-a ridicat pe labele din 
spate, a stat un pic şi apoi s-a lăsat la loc, şezând la vedere. 
Celălalt iepure a rămas neclintit. Alună, care nu-şi lua ochii 
de la el, a auzit cum vin din spate trei-patru dintre ceilalţi. 
După o clipă azis: 

— Mură? 

— E în vizuină, a răspuns Ulcică. 

— Du-te după el. 

lepurele cel ciudat nu făcuse nicio mişcare. Vântul s-a 
întețit, iar firele lungi de iarbă au început să fluture şi să se 
unduiască în valea dintre ei. Din spate, Mură a întrebat: 

— Ai treabă cu mine, Alună? 

— Mă duc să vorbesc cu iepurele ăla, a zis Alună. Vreau 
să vii cu mine. 

— Pot să vin şi eu? a zis Ulcică. 

— Nu, Hlao-roo. Nu cumva să-l înspăimântăm. Trei am fi 
prea mulţi. 


15 Formă onomatopeică, în traducere aproximativă: „Hei, ho, du-te şi 
adu înc-o bucată de muşchi” (n. tr.). 

— Fiţi cu băgare de seamă, a zis Cruşin, în vreme ce 
Alună şi Mură au luat-o în jos pe pantă. S-ar putea să nu fie 
singur. 

În câteva locuri pârâul era îngust - nu mai lat decât 
poate sări un iepure. L-au trecut şi au început urcuşul pe 
coasta din faţă. 

— Poartă-te de parcă am fi în sălaşul nostru, a zis Alună. 
Nu văd cum ar putea fi o capcană şi, dacă e ceva, o luăm la 
goană. 

Pe când se apropiau, celălalt iepure stătea liniştit şi îi 
privea ţintă. Vedeau acum că e mare şi cu înfăţişare 
îngrijită, frumoasă. Blana îi lucea, iar ghearele şi dinţii îi 
erau în stare foarte bună. Şi totuşi, nu părea agresiv. 
Dimpotrivă, era un soi de blândeţe ciudată, cam nefirească, 
în felul în care îi aştepta să se apropie. S-au oprit şi s-au 
uitat la el de la câţiva paşi. 

— Nu cred că-i primejdios, a murmurat Mură. Mă duc eu 
primul la el, dacă vrei. 

— Mergem împreună, a zis Alună. 

Dar în clipa aceea celălalt iepure a pornit spre ei. Şi-a 
apropiat botul de al lui Alună, mirosindu-se şi cercetându-se 
unul pe celălalt. Străinul avea un miros neobişnuit, dar în 
niciun caz neplăcut. Îl ducea pe Alună cu gândul la hrană 
bună, sănătate şi o oarecare nepăsare, ca şi cum celălalt ar 
fi venit dintr-un ţinut bogat, prosper, prin care el însuşi nu 
călcase vreodată. Avea un aer aristocratic, iar când s-a 
întors să se uite la Mură cu ochii lui mari, cafenii, Alună a 
început să se vadă pe sine ca un fluieră-vânt rufos, 
căpetenia unei şlehte de vagabonzi. Nu voise să deschidă el 
vorba, dar ceva din tăcerea celuilalt l-a silit să o facă. 

— Am venit de dincolo de iarba-neagră, a zis. 

Celălalt n-a răspuns, dar privirea lui nu era a unui 
vrăjmaş. Avea în purtare un fel de tristeţe care îi uluia. 

— Locuieşti aici? a întrebat Alună după o vreme. 

— Da, a răspuns celălalt, adăugând apoi: V-am văzut 
venind. 

— Vrem să locuim şi noi aici, a zis Alună, apăsat. 

Celălalt n-a dat semne de îngrijorare. A tăcut un pic, apoi 

a răspuns: 

— De ce nu? Aşa ne gândeam şi noi. Dar nu cred că 
sunteţi destul de mulţi ca să trăiţi foarte bine singuri, aşa 
e? 

Alună era uimit. Se părea că pe necunoscut nu-l 
tulburase vestea că ei ar vrea să stea acolo. Cât de mare îi 
era sălaşul? Unde era? câţi iepuri stăteau pitiţi în crâng, 
uitându-se la ei? Oare aveau să-i atace? Purtarea străinului 
nu dezvăluia nimic. Părea detaşat, aproape plictisit, şi 
totuşi foarte prietenos. Lâncezeala, faptul că era foarte 
mare şi înfăţişarea îngrijită, frumoasă, aerul liniştit, ca şi 
cum ar fi avut tot ce-şi dorea şi nou-veniţii nu-l puteau 
afecta în niciun chip - toate acestea îi puneau lui Alună o 
problemă cu care nu se mai întâlnise vreodată. Dacă era 
vreo şmecherie, habar n-avea ce putea fi. S-a hotărât ca el 
însuşi, cel puţin, să fie cu totul sincer. 

— Suntem destui ca să ne putem apăra, a zis. Nu vrem 
să ne facem duşmani, dar dacă se ia cineva de noi... 

Celălalt l-a întrerupt cu blândeţe: 

— Nu te înfuria - sunteţi bine-veniţi cu toţii. Dacă te 
întorci acum la ai tăi, vin cu tine: vreau să zic, dacă nu ai 
nimic împotrivă. 

Şi a pornit în jos, pe coastă. Alună şi Mură, după ce s-au 
uitat unul la altul o clipă, l-au prins din urmă şi au mers 
alături de el. Se mişca uşor, fără grabă, şi s-a arătat mai 
puţin prudent ca ei când au traversat câmpul. Alună nu mai 
pricepea nimic. Era limpede că celălalt iepure nu se teme 
că ei ar putea să se năpustească asupra lui, hrair asupra 
unuia singur, şi să-l omoare. Era gata să intre singur într-o 
mulţime de necunoscuţi bănuitori, dar era imposibil să-ţi 
dai seama ce avea de câştigat riscând aşa. Poate că, şi-a 
zis Alună ironic, dinţii şi ghearele nici c-ar izbuti să răzbată 
în trupul acela mare şi vânjos, cu blana strălucitoare. 

Când au ajuns la şanţ, toţi ceilalţi iepuri şedeau laolaltă, 
uitându-se la ei. Alună s-a oprit în faţa lor, dar nu ştia ce să 
spună. Dacă străinul n-ar fi fost acolo, le-ar fi povestit ce se 
petrecuse. Dacă Mură şi el l-ar fi mânat cu de-a sila pe 
străin peste câmp, l-ar fi putut încredința Barosanului ori 

Argintiului să-l păzească. Dar aşa, cu străinul aşezat lângă 
el, uitându-se la ceilalţi în tăcere, politicos şi aşteptând ca 
altcineva să vorbească primul - era o situaţie cum Alună nu 
mai întâlnise. Barosanu', fără ocolişuri şi slobod la vorbă ca 
întotdeauna, a fost cel care a destrămat încordarea. 

— Cine-i ăsta, Alună? a zis. De ce a venit cu tine? 

— Nu ştiu, a răspuns Alună, încercând să arate sincer şi 
simțindu-se caraghios. A venit de bunăvoie. 

— Păi, atunci să-l întrebăm pe e/, a zis Barosanu' cu un 
soi de rânjet. 

S-a dat mai aproape de străin şi l-a amuşinat, aşa cum 
făcuse Alună. 

Şi el, asta sărea în ochi, era afectat de mirosul aparte de 
prosperitate, căci s-a oprit, ca şi cum ar fi fost nesigur. Apoi 
a zis aspru: 

— Cine eşti şi ce vrei? 

— Mă cheamă Ciuboţică, a zis celălalt. Nu vreau nimic. 
Am auzit că veniţi de departe. 

— Poate că da, a zis Barosanu'. Şi mai află că ştim cum 
să ne apărăm. 

— Sunt sigur că ştiţi, a zis Ciuboţică, privind în jur la 
iepurii vrăstaţi cu noroi, cu blana smotocită, şi avea aerul 
că este prea politicos ca să comenteze. Dar poate fi greu să 
te aperi de vreme. O să plouă, şi nu cred că aţi isprăvit 
vizuinile. 

S-a uitat la Barosanu' ca şi cum ar fi aşteptat să-l mai 
întrebe ceva. Barosanu' părea nedumerit. Era limpede că 
nu înţelege situaţia mai mult decât Alună. S-a lăsat tăcerea, 
umplută doar de şuierul vântului care se întărea. Deasupra 
lor, crengile stejarului porneau să scârţâie şi să se legene. 
Deodată, Cinci a păşit în faţă. 

— Nu te înţelegem, a zis. E mai bine s-o spunem şi să 
încercăm să lămurim lucrurile. Putem avea încredere în voi? 
Sunt mulţi alţi iepuri pe aici? Astea sunt lucrurile pe care 
vrem să le ştim. 

Ciuboţică nu s-a arătat mai tulburat de încordarea lui 
Cinci decât de cele petrecute înainte. Şi-a dus o labă din 
faţă îndărătul urechii şi apoi a răspuns: 

— Cred că vă frământaţi mintea mai mult decât e nevoie. 
Dar dacă vreţi răspunsuri la întrebările voastre, atunci zic 
da, puteţi avea încredere în noi: nu vrem să vă alungăm. ŞI 
este un sălaş aici, dar nu aşa de mare cum ne-ar plăcea. De 
ce să vă vrem râul? E iarbă din belşug, nu? 

In ciuda felului său de a fi ciudat, confuz, vorbea atât de 
rezonabil, încât Alună s-a simţit ruşinat. 

— Am trecut prin multe primejdii, a zis. Tot ce e nou ni se 
pare primejdios. La urma urmei, aţi fi putut să vă temeţi că 
venim să vă luăm iepuroaicele ori să vă alungăm din 
vizuini. 

Ciuboţică a ascultat cu seriozitate. Apoi a zis. 

— Păi, despre vizuini, e ceva ce m-am gândit că e bine să 
spun. Vizuinile astea nu-s prea adânci ori confortabile, nu-i 
aşa? Şi, cu toate că acum nu sunt cu faţa către vânt, 
trebuie să ştiţi că acesta nu-i vântul obişnuit care bate pe 
aici. Acum aduce ploaia din miazăzi. De obicei bate vântul 
dinspre asfinţit, şi o să intre drept în găurile astea. In 
sălaşul nostru sunt destule vizuini goale, iar dacă vreţi să 
veniţi la noi, ne bucurăm. Şi acum, dacă nu vă e cu 
supărare, nu mai stau. Nu sufăr ploaia. Sălaşul e chiar după 
colţul pădurii din faţă. 

A luat-o la goană în jos pe coastă şi a trecut pârâul. L-au 
urmărit cum sare pe coasta din faţă şi se face nevăzut prin 
verdele ferigilor. Cădeau deja primii stropi de ploaie, 
plescăind pe frunzele de stejar şi ciupindu-le pielea rozalie, 
fără păr, din urechi. 

— Ce tip chipeş şi voinic, nu? a zis Cruşin. Nu pare să fi 
avut la viaţa lui prea multe griji, locuind aici. 

— Ce-ar trebui să facem, Alună? a întrebat Argintiul. E 
adevărat ce-a zis, nu? Găurile astea - mă rog, ne putem 
ghemui în ele ca să ne ferim de vremea rea, dar nu mai 
mult. Şi, cum nu încăpem cu toţii în una, va trebui să ne 
împrăştiem. 

— O să ne ducem împreună la vizuini, a zis Alună, şi aş 
vrea să vorbim despre ceea ce a spus. Cinci, Barosanu' şi 
Mură, puteţi veni cu mine? Ceilalţi împărţiţi-vă cum vreţi. 

Noul tunel era scurt, îngust şi cu hopuri. Nu era loc cât să 


e 84» 


treacă doi iepuri unul pe lângă celălalt. Patru erau ca 
boabele într-o păstaie. Pentru prima oară Alună şi-a dat 
seama ce multe lăsaseră în urmă. Cuiburile şi tunelurile 
unui sălaş vechi ajung cu vremea netede, liniştitoare şi 
confortabile. Nu există cioturi ori colţuri ascuţite. Peste tot 
miroase a iepuri - acel şuvoi uriaş şi indestructibil de 
lepurie, în care este purtat fiecare, păşind în siguranţă şi 
simțindu-se ocrotit. Partea grea a muncii a fost făcută de 
nenumărate străbunici şi perechile lor. Tot ce nu era bine 
fusese pus în rânduială şi toate de care se foloseau aveau 
valoarea dovedită. Ploaia se zvântă uşor şi nici măcar 
vântul din toiul iernii nu poate să răzbată în vizuinile mai 
adânci. Niciunul dintre tovarăşii lui Alună nu avusese 
vreodată de-a face cu săpăturile importante. Ceea ce 
făcuseră de dimineaţă era un fleac, şi nu s-au ales decât cu 
un adăpost ca vai de lume, unde nu puteai să te lăfăieşti. 
Nimic nu izbuteşte mai bine ca vremea rea să scoată la 
iveală neajunsurile unei locuinţe, mai ales dacă e prea 
mică. Eşti, cum se zice, închis în ea şi ai timp berechet să-i 
guşti neajunsurile şi lipsa de confort. Barosanu', cu energia 
sa obişnuită, s-a pus pe lucru. Însă Alună s-a întors la gura 
tunelului şi a stat acolo, gânditor, privind perdelele tăcute şi 
unduitoare de stropi care pluteau peste el şi peste mica 
vale dintre cele două crânguri. Mai aproape, în faţa nasului 
său, fiecare fir de iarbă, fiecare frunză de ferigă se încovoia, 
şiroind de apă şi sclipind. Mirosul frunzelor de stejar de anul 
trecut umplea aerul. Se făcuse frig. Peste câmp, florile 
cireşului sub care şezuseră dimineaţă atârnau muiate şi 
rărite. În vreme ce Alună privea, vântul şi-a schimbat uşurel 
direcţia către asfinţit, aşa cum spusese Ciuboţică, şi a 
mânat ploaia în gura tunelului. S-a tras înapoi şi li s-a 
alăturat celorlalţi. De afară se auzeau încet, dar limpede, 
plescăitul şi susurul ploii. Câmpurile şi pădurile erau închise 
sub ea, golite şi supuse. Forfota gâzelor de pe frunze şi din 
iarbă se oprise. Ar fi trebuit să cânte sturzul, dar Alună n- 
auzea niciun sturz. El şi tovarăşii lui erau o ceată înnoroită 
de  scurmători, ciuciţi într-o gaură îngustă, în care 
pătrundea vântul, dintr-un ţinut pustiu. Nu erau feriţi de 

vremea rea. Aşteptau, deloc în largul lor, să se schimbe 
vremea. 

— Mură, a zis Alună, ce părere ţi-ai făcut despre 
musafirul nostru, şi ţi-ar plăcea să mergem la sălaşul lui? 

— Păi, i-a răspuns Mură, uite ce cred eu. N-avem cum să 
aflăm dacă ne putem încrede în el altfel decât încercând. 
Părea prietenos. Dar, dacă mai mulţi iepuri se tem de nişte 
necunoscuţi şi vor să-i tragă pe sfoară - să-i momească 
într-o vizuină şi apoi să sară la ei mai întâi - nu-i aşa? - ar 
trimite pe cineva care să fie crezut. Poate că vor să ne 
omoare. Şi totuşi, cum a zis el, e iarbă din belşug, cât 
despre alungarea lor din vizuini ori luarea iepuroaicelor, 
dacă-s toţi de lungimea şi greutatea lui, n-au de ce se teme 
de o ceată ca a noastră. Probabil că ne-au văzut venind. 
Eram osteniţi. Ar fi fost momentul potrivit să ne atace, nu? 
Ori pe când eram răsfiraţi, înainte să ne apucăm de săpat. 
Dar n-au făcut-o. Eu zic că mai degrabă sunt prietenoşi, nu 
altfel. Doar un lucru nu-l pot pricepe şi pace. Ce au de 
câştigat poftindu-ne să stăm în sălaşul lor? 

— Proştii atrag e/il, fiind pradă uşoară, a zis Barosanu', 
curăţându-şi noroiul de pe mustăţi şi suflând puternic 
printre dinţii cei lungi din faţă. lar proştii suntem noi până 
ce ne deprindem cu viaţa de aici. Poate că e mai puţin 
primejdios să ne înveţe. Nu ştiu - nu-mi bat capul cu asta. 
Dar nu mă tem să merg acolo şi să aflu. Dacă încearcă 
totuşi nişte tertipuri, o să vadă că mai ştiu şi eu câteva. Nu 
mă dau în lături să încerc, ca să dorm într-un loc mai bun 
decât ăsta. N-am mai dormit niciunul de ieri după-amiază. 

— Cinci? 

— Eu cred că nu trebuie să avem nimic de-a face cu acel 
iepure ori cu sălaşul lui. Ar trebui să plecăm de aici pe dată. 
Dar ce rost au vorbele? 

Alună, care era înfrigurat şi ud, se simţea iritat. Se 
deprinsese să se bizuie întotdeauna pe Cinci, şi acum, când 
avea cu adevărat nevoie de el, îi lăsa baltă. Judecata lui 
Mură fusese foarte dreaptă, iar Barosanu' arătase, cel 
puţin, ce ar alege orice iepure zdravân. Se părea că Cinci 
nu era în stare să participe decât cu aiurelile astea 

posomorâte. A încercat să-şi spună că Cinci era pipernicit şi 
că avuseseră parte cu toţii de nelinişte şi erau osteniţi. În 
acel moment pământul de la gura tunelului a început să se 
fărâmiţeze: apoi a căzut, şi s-au ivit capul şi labele 
Argintiului. 

— Hop şi noi, a zis Argintiul voios. Am făcut ce voiai, 
Alună: iar Cruşin e alături. Dar ce aş vrea eu să ştiu e cum 
rămâne cu Cutărică? Cizmuliţă - ba nu, Ciuboţică. Mergem 
la sălaşul lui sau nu? Că doar n-o să stăm tupilaţi aici 
pentru că ne e frică să mergem la el. Ce-o să creadă despre 
noi? 

— Să-ţi zic eu, s-a auzit vocea lui Păpădie de peste 
umărul lui. Dacă nu-i cinstit, o să ştie că ne temem să 
mergem; iar dacă e cinstit o să creadă că suntem slabi de 
înger şi neîncrezători. Dacă vrem să trăim pe câmpurile 
astea, mai devreme ori mai târziu trebuie să limpezim 
lucrurile cu ai lui, şi n-are niciun rost să ne învârtim în jurul 
cozii şi să recunoaştem că nu ne încumetăm. 

— Nu ştiu câţi sunt ei, a zis Argintiul, dar no; suntem 
destul de mulţi. Oricum, nu pot suferi ideea să ne ţinem 
deoparte. De când sunt iepurii eli Tipu’ ăla, Ciuboţică, nu 
s-a temut să vină printre noi, nu? 

— Prea bine, a zis Alună. Întocmai aşa gândesc eu. Voiam 
doar să ştiu dacă şi voi. Vreţi ca Barosanu' şi cu mine să 
mergem mai întâi, doar noi, şi să vă povestim cum a fost? 

— Nu, a zis Argintiul. Hai să mergem cu toţii. Dacă e să 
mergem, pe Frith, apoi s-o facem ca şi cum nu ne-ar fi 
teamă. Ce zici, Păpădie? 

— Zic că adevăr grăieşti. 

— Atunci hai să mergem acum, a zis Alună. Adună-i pe 
ceilalţi şi veniţi după mine. 

Afară, în lumina îngreunată de la capătul după-amiezii, 
cu ploaia care i se prelingea în ochi şi îi uda coada, i-a privit 
pe ceilalţi în vreme ce i se alăturau. Mură, vioi şi inteligent, 
care s-a uitat mai întâi în amândouă părţile şanţului înainte 
de a trece. Barosanu', bucuros la gândul acţiunii. Argintiul 
cel calm, de nădejde. Păpădie, povestitorul înfocat, atât de 
dornic să plece, încât a sărit peste şanţ şi a alergat un pic 

pe câmp înainte să se oprească să-i aştepte pe ceilalţi. 
Cruşin, poate cel mai chibzuit şi mai credincios dintre ei. 
Ulcică, cel care s-a uitat în jur după Alună şi apoi s-a dus să 
aştepte lângă el. Ghindă, Gălbenel şi luţilă, iepuri ca toţi 
iepurii, destul de cumsecade câtă vreme nu erau scoşi din 
ale lor. Ultimul a apărut Cinci, abătut şi şovăielnic ca o 
vrabie în faţa îngheţului. Când Alună a întors spatele 
vizuinii, norii dinspre apus s-au desfăcut un pic, şi dintr- 
odată i-a scăldat o lumină apoasă, de un auriu şters. 

„O, El-ahrairah!” şi-a zis Alună. „Cei cu care o să ne 
întâlnim sunt iepuri, îi cunoşti aşa cum ne cunoşti pe noi. 
Fie ca ceea ce fac eu să fie bine.” 

— Haide, Cinci, curaj! a zis cu glas tare. Te aşteptăm pe 
tine şi suntem tot mai muraţi. 

Un bondar plin de apă s-a târât pe o floare de ciulin, a 
zbârnâit din aripi câteva clipe şi apoi şi-a luat zborul peste 
câmp. Alună s-a luat după el, lăsând în urmă o dâră 
întunecată prin iarba argintată. 

13. 
Ospitalitate 


Şi dup-amiază ajuns-au într-un ţinut anume 
In care dup’ amiază veşnic părea să fie. 
Văzduhul peste toate plutea în moleşie, 

Şi răsufla întocmai ca-n vis toropitor. 


Tennyson, Lotofagii 


Colţul pădurii din faţă s-a dovedit a fi foarte ascuţit. 
Dincolo de el, şanţul şi copacii se arcuiau iarăşi înăuntru, 
aşa încât câmpul părea un golf înconjurat de un taluz. 
Acum era limpede de ce Ciuboţică, când a plecat de la ei, a 
trecut printre copaci. Pur şi simplu a mers în linie dreaptă 
de la sălaşul lor la al său, trecând prin fâşia îngustă de 
pădure de la mijloc. Într-adevăr, când Alună a trecut de colţ 
şi s-a oprit să privească în jur, a văzut locul de unde trebuie 
să fi ieşit Ciuboţică. O cărare iepurească desluşită ducea de 
la ferigi, pe sub gard şi pe câmp. Pe taluzul din partea 
cealaltă, vizuinile iepurilor erau la iveală, întunecate şi 
desenate limpede pe pământul dezgolit. Era cel mai vizibil 
sălaş pe care ţi-l puteai închipui. 

— Cerule mare! a zis Barosanu'. Probabil că orice 
vieţuitoare pe câţiva kilometri de jur împrejur ştie că-i aici! 
la uite şi urmele alea din iarbă! Credeţi că ei cântă 
dimineaţa, ca sturzii? 

— Poate că se simt prea în siguranţă ca să se ascundă, a 
zis Mură. La urma urmei, sălaşul nostru era destul de uşor 
de văzut. 

— Da, da' nu chiar aşa! Pe unele din tunelurile alea ar 
putea să intre vreo două hrududi]. 

— Şi eu aş putea, a zis Păpădie. Sunt ud până la piele. 

Când s-au apropiat, un iepure mare s-a ivit pe buza 
şanţului, le-a aruncat o privire şi s-a făcut nevăzut în taluz. 
După câteva clipe au apărut alţi doi şi i-au aşteptat. Şi ei 
arătau îngrijiţi şi neobişnuit de mari. 

— Un iepure pe nume Ciuboţică ne-a oferit adăpost aici, 

a zis Alună. Poate ştiţi că a venit la noi? 

Cei doi iepuri au făcut împreună o mişcare ciudată, ca de 
dans, cu capul şi labele din faţă. În afară de amuşinat, aşa 
cum făcuseră Alună şi Ciuboţică când s-au întâlnit, Alună şi 
tovarăşii săi nu cunoşteau gesturi oficiale - în afară de cele 
de împerechere. Erau nedumeriţi şi un pic stingheriţi. 
Dansatorii s-au oprit, aşteptând, evident, vreun semn de 
recunoaştere ori de reciprocitate, dar acesta n-a venit. 

— Ciuboţică e în vizuina cea mare, a zis unul dintre ei în 
cele din urmă. Vreţi să vă conducem acolo? 

— Câţi dintre noi? a întrebat Alună. 

— Păi, toţi, a răspuns celălalt surprins. Doar nu vreţi să 
staţi afară, în ploaie! 

Alună îşi închipuise că el şi unul sau doi dintre tovarăşii 
săi vor fi duşi să-l vadă pe iepurele-şef - care probabil că nu 
era Ciuboţică, căci Ciuboţică mersese la ei neînsoţit - în 
vizuina lui, după care să li se dea locuri diferite unde să 
meargă. De despărţirea asta se temuse el. Acum îşi dădea 
seama, cu uimire, că sub pământ părea să fie o parte a 
sălaşului destul de mare cât să-i cuprindă pe ei toţi. Era 
atât de curios să o vadă, încât nu s-a oprit să hotărască 
amănunţit în ce ordine să intre. Totuşi, l-a aşezat pe Ulcică 
imediat în spatele său. „Asta o să-i încălzească un pic 
inimioara”, şi-a zis, „iar dacă într-adevăr conducătorii vor fi 
atacați, aş zice că ne putem lipsi mai uşor de el decât de 
altul.” Pe Barosanu' l-a rugat să rămână la urmă. „Dacă se 
iveşte vreo primejdie, ieşi din vizuină”, i-a spus, „şi ia cu 
tine cât mai mulţi.” Apoi a urmat călăuzele în una dintre 
găurile din taluz. 

Tunelul era larg, neted şi uscat. Era limpede că e o cale 
principală, căci avea ramificații în toate părţile. lepurii din 
faţă mergeau iute, şi Alună nu prea avea timp să adulmece 
în vreme ce-i urma. Deodată s-a oprit. Ajunsese într-un loc 
deschis. Mustăţile sale nu simțeau pământ în faţă şi nu era 
nici de-o parte şi de alta. În faţă era mult aer - îl simţea 
mişcându-se - şi deasupra capului era mult loc. De 
asemenea, mai erau câţiva iepuri aproape de el. Nu-i 
trecuse prin cap că o să dea sub pământ peste un loc în 

care să fie descoperit din trei părţi. S-a dat iute îndărăt şi |- 
a atins cu coada pe Ulcică. „Ce prost am fost!” şi-a zis. „De 
ce nu l-oi fi aşezat aici pe Argintiul?” In clipa aceea l-a auzit 
pe Ciuboţică vorbind. A tresărit, pentru că îşi dădea seama 
că e undeva mai departe. Locul ăsta trebuie că era uriaş. 

— Tu eşti, Alună? a zis Ciuboţică. Eşti bine-venit, ca şi 
prietenii tăi. Suntem bucuroşi că aţi venit. 

Niciun om, în afara orbilor tari de înger şi trecuţi prin 
multe, nu e în stare să perceapă prea multe lucruri într-un 
loc necunoscut în care nu poate să vadă, însă cu iepurii 
lucrurile stau altfel. Ei îşi petrec jumătate din viaţă sub 
pământ, în beznă ori aproape beznă, iar pipăitul, mirosul şi 
auzul le transmit la fel de multe, ori chiar mai multe, decât 
văzul. Acum Alună ştia cât se poate de bine unde se află. Ar 
fi recunoscut locul dacă era să plece pe dată şi să se 
întoarcă după şase luni. Era la un capăt al celei mai mari 
vizuini în care pusese vreodată piciorul; aşternută cu nisip, 
călduroasă şi uscată, cu podeaua bătucită. Pe boltă se 
vedeau câteva rădăcini de copac, şi ele erau cele care 
îngăduiau lărgimea neobişnuită. Erau acolo mulţi iepuri, 
mult mai mulţi decât cei pe care îi aducea el. Toţi aveau 
acelaşi miros bogat, luxos, ca al lui Ciuboţică. 

Ciuboţică însuşi se afla la celălalt capăt al încăperii, şi 
Alună şi-a dat seama că aşteaptă să-i răspundă. Insoţitorii 
săi continuau să apară, unul câte unul, din tunelul de la 
intrare şi se auzeau multe hârşâieli şi târşâit de picioare. S- 
a întrebat dacă trebuie să fie foarte oficial. Indiferent dacă 
îşi zicea ori ba iepure-şef, n-avea pic de experienţă în 
această privinţă. 

Threarahul, nu-ncape îndoială, s-ar fi purtat fără greş. Nu 
voia să pară că nu ştie ce să facă ori să-şi dezamăgească 
însoțitorii. S-a hotărât că este cel mai bine să fie sincer şi 
prietenos. La urma urmei, vor avea destul timp după ce se 
instalează în sălaş să le arate acestor străini că sunt la fel 
de buni ca ei, fără riscul de a isca necazuri dându-şi aere de 
la început. 

— Suntem bucuroşi că am scăpat de vremea rea, a zis. 
Ne simţim - ca toţi iepurii - mai bine când suntem mulţi. 

Ciuboţică, când ai venit la noi, pe câmp, ai zis că sălaşul 
vostru nu-i mare, dar dacă e să ne luăm după găurile pe 
care le-am văzut pe coastă, apoi trebuie că-i unul pe cinste, 
mare. 

Pe când rostea ultimele cuvinte a simţit că Barosanu' 
tocmai intrase în încăpere şi şi-a dat seama că sunt iarăşi 
laolaltă cu toții.  lepurii străini păreau oarecum 
descumpăniţi de discursul lui scurt şi a simţit că, cine ştie 
de ce, nu nimerise bine când i-a lăudat că sunt mulţi. Poate 
că, totuşi, nu-s aşa de mulţi? Să fi pătimit de vreo boală? 
Nu erau mirosuri ori urme de aşa ceva. Erau cei mai mari şi 
mai sănătoşi iepuri pe care îi văzuse vreodată. Poate că 
foiala şi tăcerea lor n-avea nimic de-a face cu ce spusese 
el? Poate că, pur şi simplu, nu vorbise meşteşugit, căci nu 
era deprins cu asta, şi li se părea că nu se ridică la 
înălţimea purtării lor rafinate? „Nu-i nimic”, şi-a zis. „După 
noaptea trecută sunt sigur de ai mei. N-am fi acum aici 
dacă n-am fi descurcăreţi. Va trebui doar ca tipii ăştia să ne 
cunoască mai bine. Oricum, nu s-ar zice că nu le place de 
noi.” 

N-a mai fost şi alt discurs. lepurii au convențiile şi 
formalităţile lor, dar sunt puţine şi scurte, dacă le măsurăm 
după standardele omeneşti. Dacă Alună ar fi fost om, 
ceilalţi s-ar fi aşteptat ca el să-şi prezinte pe rând tovarăşii, 
şi fără îndoială că de fiecare oaspete s-ar fi ocupat una 
dintre gazde. Insă în vizuina cea mare lucrurile s-au 
petrecut altfel. lepurii s-au amestecat între ei în chip firesc. 
Nu vorbeau de dragul vorbitului, în felul artificial al 
oamenilor - şi, uneori, chiar al câinilor şi pisicilor lor. Dar 
asta nu însemna că nu comunicau; pur şi simplu nu 
comunicau prin vorbire. În întreaga vizuină, atât nou-veniţii, 
cât şi gazdele se deprindeau unii cu alţii în felul lor şi în 
ritmul lor; desluşeau mirosul străinilor, felul în care se 
mişcă, în care răsuflă, în care se scarpină, ritmul şi pulsul 
lor. Acestea erau subiectele lor de discuţie, de care se 
ocupau fără să aibă nevoie de vorbire. În măsură mai mare 
decât un om aflat într-o astfel de adunare, fiecare iepure, în 
vreme ce îşi vedea de fragmentul său, era sensibil la 

tendinţa întregului. După o vreme, cu toţii au ştiut că 
adunarea n-avea să se învenineze ori să se işte vreo 
încăierare. Aşa cum o bătălie începe într-o stare de 
echilibru între cele două tabere, care se modifică treptat 
într-un fel sau altul, până ce este clar că s-a înclinat 
cumpăna atât de tare încât nu mai poate fi vorba de 
îndoială în privinţa chestiunii, şi această adunare de iepuri 
în întuneric, începând cu apropieri şovăielnice, tăceri, opriri, 
mişcări, ghemuiri alături şi tot soiul de încercări de 
cântărire, a lunecat cu încetul, la fel cum trece o emisferă a 
lumii către vară, către o zonă caldă, mai luminoasă a 
simpatiei şi aprecierii reciproce, până ce cu toţii au fost 
siguri că nu au de ce să se teamă. Ulcică, aflat la oarecare 
depărtare de Alună, s-a ghemuit fără grijă între doi iepuri 
uriaşi care i-ar fi putut frânge şira spinării cât ai pocni din 
degete, în vreme ce Cruşin şi Ciuboţică s-au pus pe 
hârjoană, ba se muşcau uşurel, ca doi pisoi, ba se 
despărţeau şi se apucau să-şi netezească urechile, într-o 
postură caraghioasă, prefăcându-se dintr-odată că sunt 
serioşi. Numai Cinci stătea deoparte, de unul singur. Părea 
fie bolnav, fie foarte abătut, iar străinii îl ocoleau instinctiv. 

Înțelegerea faptului că adunarea depăşise orice primejdie 
i-a venit lui Alună sub forma amintirii capului şi labelor 
Argintiului care răzbăteau prin pietriş. Pe dată s-a simţit 
încălzit şi destins. Deja străbătuse încăperea şi era alături 
de un iepure şi o iepuroaică, fiecare de mărimea lui 
Ciuboţică. Când cei doi au pornit în salturi leneşe pe un 
tunel din apropiere, Alună s-a luat după ei şi, fără grabă, s- 
au îndepărtat de încăperea cea mare. Au ajuns la o vizuină 
mai mică, săpată mai adânc. Era limpede că e vizuina lor, 
căci s-au ghemuit acolo şi n-au dat semne de împotrivire 
când s-a aşezat şi Alună. Acolo, în vreme ce starea de spirit 
din încăperea cea mare se scurgea încet din ei, au tăcut cu 
toţii o vreme. 

— Ciuboţică e iepurele-şef? a întrebat Alună în cele din 
urmă. 

Celălalt a răspuns cu o întrebare: 

— ie ţi se spune iepure-şef? 

Lui Alună nu i-a fost uşor să răspundă. Dacă spunea că 
este, s-ar fi putut ca noii săi prieteni să i se adreseze aşa pe 
viitor, şi îşi închipuia ce ar fi avut de zis despre asta 
Barosanu' şi Argintiul. Ca de obicei, s-a bizuit pe 
sinceritatea deplină. 

— Suntem puţini, a zis. Am părăsit sălaşul în grabă, ca să 
ne ferim de lucruri rele. Cei mai mulţi au rămas acolo, şi 
iepurele-şef se numără printre ei. Am încercat să-mi conduc 
prietenii, dar nu ştiu dacă le-ar pica bine să audă că mi se 
spune iepure-şef. 

„Asta o să-l facă să pună câteva întrebări”, şi-a spus în 
sinea lui. „«De ce aţi plecat? De ce nu au venit şi ceilalţi? 
De ce anume vă temeaţi?» Şi ce să spun eu?” 

Dar când celălalt iepure a vorbit, era limpede că fie nu-l 
interesează ce spusese Alună, fie are vreun alt motiv să nu- 
| întrebe. 

— Noi nu-i spunem nimănui iepure-şef, a zis. A fost ideea 
lui Ciuboţică să vină la voi în această după-amiază, aşa că 
el a fost cel care a venit. 

— Dar cine hotărăşte ce e de făcut cu e/;/? Şi în privinţa 
săpatului şi a trimiterii unor patrule de cercetaşi şi aşa mai 
departe? 

— A, noi nu facem niciodată de-astea. Elil nu calcă pe 
aici. A fost iarna trecută o homba, dar omul care vine peste 
câmp a omorât-o cu puşca lui. 

Alună a holbat ochii. 

— Dar oamenii nu împuşcă o homba. 

— Ei bine, în orice caz e/a omorât-o pe asta. Omoară şi 
bufniţe. N-avem niciodată nevoie să săpăm. Nimeni n-a 
săpat, de când mă ştiu eu. Ştii, o mulţime de vizuini stau 
goale: în unele locuiesc şobolani, dar omul îi omoară şi pe 
ei, când îi dibuieşte. N-avem nevoie de expediţii. Aici e 
mâncare mai bună decât oriunde altundeva. Prietenii tăi 
vor trăi fericiţi aici. 

Dar el unul nu părea că nu mai poate de fericire, şi din 
nou Alună s-a simţit ciudat de uimit. 

— Şi omul unde... a început să zică. 

Dar a fost întrerupt. 

— Mă cheamă Căpşună. Ea este perechea mea, Nildro- 
hain:$. Unele dintre cele mai bune vizuini sunt la doi paşi. O 
să ţi le arăt, poate că prietenii tăi vor vrea să se aşeze 
acolo. Sala cea mare e un loc minunat, nu crezi? Sunt sigur 
că nu pot exista multe sălaşuri în care iepurii să se poată 
întâlni cu toţii sub pământ. Ştii, bolta e toată din rădăcini şi, 
desigur, copacul de afară împiedică ploaia să răzbată. E o 
minune că mai e viu copacul, dar e viu. 

Lui Alună i-a trecut prin minte bănuiala că adevăratul rost 
al vorbăriei lui Căpşună e să-l împiedice pe el să pună 
întrebări. Era pe jumătate iritat şi pe jumătate nedumerit. 

„Nu-i nimic”, şi-a zis. „Dacă ajungem cu toţii la fel de 
mari ca tipii ăştia, n-o s-avem de ce ne plânge. Trebuie să 
fie oarece mâncare bună pe-aici, pe undeva. Şi iepuroaica 
lui e tare nurlie. Poate că mai sunt câteva ca ea în sălaşul 
ăsta.” 

Căpşună a ieşit din vizuină, iar Alună l-a urmat într-un alt 
tunel, care ducea mai jos, pe sub pădure. Cu siguranţă că 
era un sălaş demn de admiraţie. Uneori, când calea li se 
încrucişa cu un tunel care ducea în sus, la o intrare, auzea 
ploaia afară, continuând să cadă în noapte. Dar cu toate că 
ploua de-acum de câteva ore, nu era nici urmă de 
umezeală ori de frig nici în tunelurile adânci, nici în multele 
vizuini pe lângă care treceau. Şi drenarea, şi ventilaţia erau 
mai bune decât cele cu care erau deprinşi. Ici şi colo se 
mişcau alţi iepuri. La un moment dat au dat peste Ghindă, 
care, se vedea limpede, era dus într-un tur de acelaşi fel. 
„Tare prietenoşi, nu?” i-a zis lui Alună pe când treceau unul 
pe lângă celălalt. „N-am visat niciodată să ajung într-un 
astfel de loc. Tare iscusit judeci, Alună.” Căpşună a 
aşteptat, politicos, să termine de vorbit, şi Alună n-a putut 
să nu se bucure că probabil a auzit totul. 

În cele din urmă, după ce au ocolit cu grijă unele 
deschizături din care venea un miros puternic de şobolani, 
s-au oprit într-un soi de puț. Un tunel abrupt se înălța spre 
suprafaţă. Tunelurile săpate de iepuri sunt de obicei 
arcuite; dar acesta era drept, aşa că deasupra lor, prin 

deschizătura de la suprafaţă, Alună vedea frunzele 
desenate pe cerul întunecat. A observat că unul dintre 
pereţii puţului e arcuit în afară şi e făcut din ceva tare. A 
amuşinat, nesigur. 

— Nu ştii ce sunt acestea? a zis Căpşună. Sunt cărămizi; 
pietrele din care oamenii îşi fac casele şi acareturile. Acum 
multă vreme era aici o fântână, dar acum e secată - 
oamenii n-o mai folosesc. Aceea e partea din afară a 
fântânii. lar peretele de pământ de aici e cu totul neted din 
pricina unui lucru omenesc aşezat în pământ în spatele lui, 
dar nu ştiu ce anume. 

— E ceva prins în el, a zis Alună. A, sunt pietre, împinse 
la suprafaţă. Dar la ce folosesc? 

— ţi place? a întrebat Căpşună. 

Alună nu pricepea ce e cu pietrele. Erau toate de aceeaşi 
mărime şi înfipte în pământ la distanţe egale. Nu le putea 
desluşi rostul, şi pace. 

— La ce folosesc? a întrebat iarăşi. 

— E El-ahrairah, a zis Căpşună. Un iepure pe nume 
Bobiţel a făcut-o, mai demult. Avem şi altele, dar asta e cea 
mai bună. Merită o vizită, nu? 

Alună era mai nedumerit ca oricând. Nu văzuse niciodată 
un bobiţel, ori salcâm galben, şi era uimit de nume, care în 
iepureană înseamnă „Copac-otravă”. Cum poate să-l cheme 
pe un iepure Otravă? Şi cum pot pietrele să fie El-ahrairah? 
Zăpăcit, a zis: 

— Nu pricep. 

— E ceea ce noi numim o Formă, i-a explicat Căpşună. N- 
ai mai văzut niciodată? Pietrele alcătuiesc pe perete forma 
lui El-ahrairah. Furând lăptucile împăratului. Doar ştii, nu? 

Alună nu se mai simţise atât de uluit de când Mură 
vorbise despre plută, pe malul râului Enborne. Evident că 
pietrele n-au nimic de-a face cu El-ahrairah. | se părea că 
Căpşună ar fi putut la fel de bine să spună că, poftim, 
coada sa e un stejar. A amuşinat iarăşi şi apoi a atins 
peretele cu laba. 

— Stai, stai, a zis Căpşună. Ai putea s-o strici, şi asta nu-i 
îngăduit. Nu-i nimic. O să mai venim şi altă dată. 

— Dar unde sunt... a început Alună, când Căpşună l-a 
întrerupt iarăşi: 

— Bănuiesc că de-acum ţi s-a făcut foame. Mie sigur îmi 
e. O să plouă toată noaptea, de bună seamă, dar putem 
mânca aici, sub pământ. Şi apoi poţi să dormi în vizuina cea 
mare, ori la mine, dacă preferi. Ne putem întoarce mai 
repede decât am venit. Este o galerie care merge aproape 
în linie dreaptă. De fapt, trece peste... 

Şi îi dădea înainte fără oprire, pe când se înapoiau. 
Deodată, Alună s-a gândit că aceste întreruperi disperate 
păreau să urmeze oricărei întrebări care începea cu 
„Unde?”. Şi s-a hotărât să verifice. După o vreme, Căpşună 
a încheiat, în sfârşit, zicând: 

— Am ajuns aproape de vizuina mare, dar am venit prin 
altă parte. 

— Şi unde... a început Alună. 

Pe dată Căpşună s-a întors către un tunel lateral şi a 
strigat: 

— Bulbuc? Vii în vizuina mare? 

Tăcere. 

— Ce ciudat! a zis Căpşună, întorcându-se şi pornind iar 
în frunte. De obicei pe vremea asta e aici. II chem adesea 
să vină cu mine. 

Alună, rămânând un pic în urmă, a iscodit iute cu nasul şi 
mustăţile. Pragul vizuinii era acoperit de ţărâna moale 
prefirată din tavan, veche de o zi. Urmele lui Căpşună se 
întipăriseră limpede în ea şi nu se vedeau altele. 

14. 
„Copaci în noiembrie” 


Curțile şi taberele sunt singurele locuri în care 
poţi învăţa despre lume. 

[...] Poartă-te aşa cum se poartă cei cu care te 
afli laolaltă. 


Ducele de Chesterfield, Scrisori către fiul său 


În vizuina cea mare erau mai puţini iepuri decât atunci 
când plecaseră de-acolo. Prima făptură pe care au întâlnit-o 
a fost Nildro-hain. Era cu alte trei-patru iepuroaice nurlii 
care tăifăsuiau în tihnă şi care păreau că în acelaşi timp şi 
mănâncă. Se simţea miros de verdeţuri. Era limpede că 
există sub pământ ceva de mâncare, cum era salata 
Threarahului. Alună s-a oprit să vorbească cu Nildro-hain. 
Ea l-a întrebat dacă au ajuns până la fântână şi la El- 
ahrairah al lui Bobiţel. 

— Da, am ajuns, a zis Alună. Mă tem că pentru mine e 
ceva tare ciudat. Dar mai bucuros vă admir pe tine şi pe 
prietenele tale decât pietrele de pe un zid. 

Pe când zicea asta, a observat că li se alăturase 
Ciuboţică, căruia Căpşună îi spunea ceva încetişor. A prins 
vorbele „...n-a mai văzut vreodată o Formă”, iar după o 
clipă Ciuboţică a răspuns: „Păi, asta n-are importanţă din 
punctul nostru de vedere.” 

Brusc, Alună s-a simţit obosit şi descurajat. A auzit glasul 
lui Mură dincolo de umărul lucios şi solid al lui Ciuboţică şi 
s-a dus la el. 

— Hai să mergem pe iarbă, i-a şoptit. Adu cu tine pe 
oricine vrea să vină. 

În acel moment Ciuboţică s-a răsucit către el şi a zis: 

— Acum o să-ţi pice bine o îmbucătură. Hai să-ţi arăt ce 
avem aici. 

— Câţiva dintre noi tocmai mergem să s//flay!7, a zis 

Alună. 

— Vai, dar plouă mult prea tare pentru asta, a zis 
Ciuboţică, ca şi cum aşa trebuia să fie şi nicicum altfel. O să 
vă dăm de mâncare aici. 

— N-aş vrea să ne încontrăm, a zis Alună cu hotărâre, dar 
unii dintre noi au nevoie să s;/flay. Suntem învăţaţi aşa şi 
nu ne sinchisim de ploaie. 

Preţ de o clipă, Ciuboţică a părut uluit. Apoi a izbucnit în 
râs. 

Fenomenul râsului le este necunoscut animalelor; cu 
toate că s-ar putea ca şi câinii, şi elefanții să aibă cât de cât 
idee de el. Efectul asupra lui Alună şi Mură a fost copleşitor. 
Primul gând care i-a venit lui Alună a fost că se arată la 
Ciuboţică simptomul vreunui fel de boală. A fost limpede că 
Mură crede că s-ar putea să sară la ei, şi a dat înapoi. 
Ciuboţică n-a zis nimic, dar râsul său misterios a continuat. 
Alună şi Mură s-au răsucit şi au dat năvală pe cel mai 
apropiat tunel, de parcă ar fi avut de-a face cu un dihor. Pe 
la jumătatea drumului spre ieşire au dat peste Ulcică; 
acesta era destul de mic ca să-i lase mai întâi să treacă, 
după care s-a răsucit şi s-a luat după ei. 

Ploaia continua să cadă monoton. Noaptea era 
întunecoasă şi rece pentru luna mai. S-au ghemuit toţi trei 
în iarbă şi s-au pus pe ronţăit, în vreme ce stropii le şiroiau 
pe blană. 

— Pe legea mea, Alună, a zis Mură, chiar voiai să s;/flay? 
E îngrozitor! Eu mă pregăteam să înghit orice or fi avut ei 
acolo şi apoi să merg la culcare. Care-i treaba? 

— Nu ştiu, a răspuns Alună. Dintr-odată am simţit că 
trebuie să ies şi voiam să mă însoţeşti. Îmi dau seama ce 
anume îl roade pe Cinci; deşi o să treacă peste asta, zic eu. 
E ceva ciudat cu iepurii ăştia. Ştii că împing pietre în zid? 

— Ce fac? 

Alună i-a explicat. Mură a fost la fel de nedumerit cum 
fusese el. 

— Dar să-ţi zic şi eu ceva, a spus. Barosanu' n-a fost prea 
departe de adevăr. Chiar cântă ca păsările. Eram în vizuina 
unui iepure pe nume Creţişor. lepuroaica lui are pui şi era 

aplecată deasupra lor scoțând sunete din cele pe care le 
scot măcălendrii toamna. Ca să-i adoarmă, zicea ea. M-am 
simţit tare ciudat, crede-mă. 

— Şi ce crezi tu despre ei, Hlao-roo? a întrebat Alună. 

— Sunt foarte drăguţi şi amabili, a zis Ulcică, dar o să-ţi 
spun ce mă izbeşte când îi văd. Cu toţii par grozav de trişti. 
Nu pricep în ruptul capului de ce, că doar sunt toţi aşa de 
mari Şi voinici şi au sălaşul ăsta minunat. Dar mă fac să mă 
gândesc la cum arată copacii în noiembrie. Totuşi, o fi o 
nerozie, Alună. Ne-ai adus aici şi sunt sigur că trebuie să fie 
un loc grozav, lipsit de pericole. 

— Nu, nu-i o nerozie. Nu mi-am dat seama, dar ai 
dreptate. Toţi par să aibă ceva pe suflet. 

— Dar, la urma urmei, a zis Mură, nu ştim de ce-s aşa de 
puţini. Nu umplu sălaşul, nici pe departe. Poate că au avut 
cine ştie ce necaz care i-a lăsat împovăraţi de tristeţe. 

— Nu ştim, pentru că nu ne spun nimic. Dar dacă e să 
rămânem aici, trebuie să ne deprindem cu ei. Nu putem să 
ne luăm la bătaie: sunt prea mari. Şi nu ne-am dori să se ia 
ei la bătaie cu noi. 

— Nu cred că pot să se ia la bătaie, Alună, a zis Ulcică. 
Chiar dacă-s aşa de mari, mie nu-mi par luptători. Nu ca 
Barosanu' şi Argintiul. 

— Observi multe, nu-i aşa, Hlao-roo? a zis Alună. Ai 
observat că s-a întețit ploaia? Am în stomac destulă iarbă 
pentru o vreme. Hai să coborâm, dar să rămânem doar 
între noi o vreme. 

— Nu mai bine dormim? zise Mură. A trecut mai bine de-o 
noapte şi-o zi de-acum, iar eu pic de oboseală. 

S-au întors printr-un alt tunel şi curând au găsit o vizuină 
goală şi uscată, în care s-au încolăcit laolaltă şi au dormit în 
căldura propriilor trupuri ostenite. 

Când s-a trezit, Alună şi-a dat seama pe dată că e 
dimineaţă - puţin după răsărit, după miros. Mireasma 
florilor de măr era cât se poate de limpede. Apoi a prins 
mirosurile mai slabe de piciorul-cocoşului şi de cai. 
Amestecat cu ele mai era un miros. Cu toate că îl tulbura, 
câteva clipe nu şi-a dat seama ce anume e. Un miros 


e 100 œ» 


primejdios, un miros neplăcut, un miros cu totul nefiresc - 
afară, destul de aproape; un miros de fum - ceva ardea. 
Apoi şi-a amintit că Barosanu', după raidul pe care îl făcuse 
în ziua dinainte, vorbise despre beţigaşele cele albe din 
iarbă. Asta era. Un om păşise pe pământul de afară. 
Probabil că asta l-a deşteptat. 

Alună stătea culcat în vizuina caldă şi întunecată, scăldat 
într-o senzaţie minunată de siguranţă. El putea mirosi omul. 
Omul nu-l putea mirosi pe el. Tot ce putea mirosi omul era 
fumul ăla nesuferit pe care îl făcea să apară. Gândurile i-au 
trecut la forma din peretele fântânii, iar apoi a lunecat într- 
o stare pe jumătate vis, în care El-ahrairah zicea că nu-i 
decât un tertip de-al său, să se prefacă în Copac-otravă şi 
să pună pietrele în perete, ca să-i atragă atenţia lui 
Căpşună în vreme ce el însuşi se dădea pe lângă Nildro- 
hain. 

Ulcică a tresărit şi s-a răsucit în somn, murmurând Sayn 
lay narn, marli? (Sunt frumoase florile de cruciuliţă, 
mamă?), iar Alună, înduioşat la gândul că probabil visează 
la zilele de demult, s-a tras într-o parte ca să-i facă loc să 
se aşeze mai bine. Însă în clipa aceea a auzit un iepure 
apropiindu-se pe un tunel din apropiere. Oricine o fi fost, 
striga - şi izbea în pământ cu picioarele, a observat Alună - 
într-un fel nefiresc. Sunetul, aşa cum zisese Mură, nu se 
deosebea prea mult de ciripitul păsărilor. Când s-a apropiat, 
Alună a desluşit cuvântul. 

— Flayrah! Flayrah! 

Vocea era a lui Căpşună. Ulcică şi Mură s-au trezit, mai 
degrabă la bufniturile în pământ decât la voce, care era 
subţire şi necunoscută, nu răzbătea prin somnul lor până la 
vreun instinct profund. Alună s-a strecurat din vizuină în 
tunel şi a dat pe loc peste Căpşună, care bătea de zor cu 
una dintre labele din spate în podeaua de pământ bătucit. 

— Mama mea avea o vorbă: „Dac-ai fi fost cal, s-ar fi 
prăbuşit tavanul”, a zis Alună. De ce baţi din picior sub 
pământ? 

— Ca să-i trezesc pe toţi, i-a răspuns Căpşună. Ploaia a 
ţinut aproape toată noaptea. De obicei dormim toată 

dimineaţa, dacă vremea e urâtă. Dar acum s-a făcut 
frumos. 

— Şi totuşi, ce zor-nevoie să trezeşti pe toată lumea? 

— Păi, omul a plecat, iar Ciuboţică şi cu mine ne-am zis 
că flayrah probabil că n-o să stea acolo prea multă vreme. 
Dacă nu mergem s-o luăm, or să vină şobolanii şi ciorile, şi 
nu-mi place să mă încaier cu şobolanii. Îmi închipui că nu-i 
nimic neobişnuit pentru o ceată de cutezători ca voi. 

— Nu pricep. 

— Vino cu mine. Tocmai mă întorceam prin tunelul ăsta 
la Nildro-hain. Acum nu avem pui, ştii, aşa că o să vină şi ea 
cu noi, ceilalţi. 

Prin tunel treceau nişte iepuri, şi Căpşună a vorbit cu 
câţiva dintre ei, spunând nu o dată că ar vrea să-i ia cu el 
pe câmp pe noii lor prieteni. Alună a început să-şi dea 
seama că-i place de Căpşună. In ziua dinainte fusese prea 
obosit şi uluit ca să-l aprecieze. Dar acum, că dormise pe 
săturate, vedea că e cu adevărat un tip nevinovat, 
cumsecade. li era înduioşător de devotat frumoasei Nildro- 
hain; şi era limpede că are în el voioşie şi ştie să se bucure. 
Când au ieşit în dimineaţa de mai, a sărit peste şanţ şi a 
tulit-o ager ca o veveriţă prin iarba înaltă. Părea că şi-a 
pierdut aerul acela preocupat care îl tulburase pe Alună 
seara trecută. Alună s-a oprit la gura tunelului, aşa cum 
făcuse întotdeauna îndărătul paravanului de mărăcini de 
acasă, şi a privit peste vale. 

Soarele, înălţat în spatele crângului, alungea umbrele 
copacilor peste câmp, spre sud-vest. larba udă sclipea şi un 
nuc din apropiere scânteia în culorile curcubeului, clipind şi 
licărind pe când ramurile i se legănau în bătaia zefirului. 
Pârâul se umflase şi urechile lui Alună prindeau sunetul mai 
adânc şi mai lin, altfel decât în ziua dinainte. Între crâng şi 
pârâu coasta era aşternută cu scuipatul-cucului de un 
liliachiu pal, fiecare stând deoparte prin iarbă, un lujer firav 
de floare peste o tufă de frunze ca ale cresonului. Zefirul s- 
a oprit şi vâlceaua a rămas nemişcată, încinsă cu razele 
lungi ale soarelui şi închisă din amândouă părţile de 
marginea pădurilor. Peste această încremenire luminoasă, 

ca penele pe luciul unui eleşteu, a căzut cântecul unui cuc. 

— Nu-i nicio primejdie, Alună, a zis Ciuboţică dinapoia lui, 
din tunel. Ştiu că sunteţi deprinşi să vă uitaţi bine în jur 
când si/flay, dar aici obişnuim să ieşim direct. 

Alună n-avea de gând să-şi schimbe felul de a fi ori să 
accepte instrucţiuni de la Ciuboţică. Totuşi, nimeni nu-l 
silea şi n-avea rost să se ciondănească din pricina unor 
fleacuri. A sărit peste şanţ spre coasta din faţă şi s-a uitat 
din nou împrejur. Câţiva iepuri goneau deja peste câmp 
către un gard viu aflat în depărtare, care era presărat cu 
petele mari, albe, ale florilor de păducel. l-a văzut pe 
Barosanu' şi Argintiul şi s-a dus la ei, scuturându-şi la 
fiecare pas apa de pe labele din faţă, ca o pisică. 

— Nădăjduiesc că prietenii tăi te-au tratat la fel de bine 
cum ne-au tratat tipii ăştia pe noi, Alună, a zis Barosanu'. 
Argintiul şi cu mine ne simţim cu adevărat ca şi cum am fi 
iar acasă. Dacă vrei părerea mea, eu zic că pentru toţi eo 
mare schimbare în bine. Chiar dacă Cinci n-are dreptate şi 
nimic groaznic nu s-a întâmplat acasă, în vechiul sălaş, tot 
aş zice că o ducem mai bine aici. Vii să mâncăm? 

— Ce e chestia asta, că mergem să mâncăm, ştii cumva? 
a întrebat Alună. 

— Nu ţi-au spus? Se pare că se găseşte flayrah acolo, pe 
câmp. Cei mai mulţi dintre ei se duc în fiecare zi. 

(De obicei iepurii mănâncă iarbă, ştie toată lumea. Dar 
hrana mai ispititoare, cum ar fi salata ori morcovii, pentru 
care sunt gata să facă un raid ori să dea iama într-o 
grădină, este flayrah.) 

— Flayrah? Dar dimineaţa nu-i prea înaintată ca să dai 
iama într-o grădină? a zis Alună, aruncând o privire spre 
acoperişurile fermei aflate departe, dincolo de copaci. 

— Nu, nu, a zis unul dintre iepurii din sălaş, care îl auzise. 
Flayrah e lăsată pe câmp, de obicei lângă locul în care se 
iveşte pârâul. Fie o mâncăm acolo, fie o ducem cu noi - fie 
amândouă. Dar azi va trebui să ducem şi cu noi. A plouat 
aşa de tare noaptea trecută, încât nimeni n-a ieşit şi am 
mâncat aproape tot ce era în vizuină. 

Pârâul traversa gardul viu şi în deschizătură era un vad 

prin care treceau vitele. După ploaie malurile se 
prefăcuseră în mlaştină şi fiecare urmă de copită era plină 
cu apă. lepurii le-au ocolit cu grijă şi au trecut prin altă 
deschizătură aflată mai departe, aproape de trunchiul 
strâmb al unui măr pădureţ bătrân. Dincolo de el, în jurul 
un smoc de papură, era un ţarc făcut din stâlpi şi drugi, 
care venea cam până la brâul unui om. Înăuntru era plin de 
floare-broştească, iar pârâul pornea din izvor. 

Pe păşunea din apropiere, Alună vedea împrăştiate 
bucăţi din ceva colorat în roşiatic şi portocaliu, ceva cu 
frunze ca penele, de un verde-deschis, care se vedeau 
limpede pe iarba mai închisă la culoare. De la ele venea un 
miros înţepător, ca de cal, ca şi cum ar fi fost tăiate de 
curând. Il atrăgeau. A simţit că-i lasă gura apă şi s-a oprit 
să facă hraka. Ciuboţică, venind aproape, s-a răsucit spre el 
cu zâmbetul său nefiresc. Dar acum Alună, nerăbdător, nu 
i-a dat nicio atenţie. Atras de o forţă uriaşă, a fugit de la 
gardul viu către locul unde erau împrăştiate bucăţile 
acelea. A ajuns la una, a adulmecat-o şi a gustat-o. Era 
Morcov. 

Alună mâncase până atunci felurite rădăcini, dar nu mai 
gustase morcovi decât o dată, când o traistă care se atârnă 
la botul calului s-a vărsat în apropierea sălaşului. Aceştia 
erau morcovi vechi, unii deja roşi pe jumătate de şoareci ori 
de gângănii. Dar pentru iepuri erau doldora de răsfăţ, un 
ospăț care izgonea din minte orice altceva. Alună a stat 
acolo, ronţăind şi muşcând, iar gustul plin, bogat, al 
rădăcinilor din grădină isca în el un val de plăcere. Ţupăia 
prin iarbă, crănţănind o bucată după alta, înfulecând şi 
moţul verde odată cu restul. Nimeni nu l-a întrerupt. Părea 
să fie destul pentru toată lumea. Din când în când, 
instinctiv, ridica privirea şi adulmeca vântul, dar o făcea 
fără tragere de inimă. „Dacă se arată niscaiva e/il, las’ să 
vină”, gândea el. „O să-i înfrunt pe toţi. Oricum, n-aş putea 
să fug. Ce mai ţinut! Ce mai sălaş! Nu-i de mirare că-s toţi 
mari ca iepurii de câmp şi miros ca nişte prinți!” Şi, cu voce 
tare: 

— Salut, Ulcică! Umple-ţi burta până se face ca o tobă! 

Gata cu tremuratul pe malurile râurilor, prietene! 

— Intr-o săptămână-două nici n-o să mai ştie să tremure, 
a zis Gălbenel cu gura plină. Doamne, că bine mai e! Te-aş 
urma oriunde, Alună. Nu eram în apele mele în iarba- 
neagră, în acea noapte. E rău să ştii că nu te poţi strecura 
sub pământ. Nădăjduiesc că înţelegi. 

— Am uitat totul, a zis Alună. Ar fi bine să-l întreb pe 
Ciuboţică ce trebuie să facem ca să ducem nişte din astea 
în sălaş. 

A dat peste Ciuboţică lângă izvor. Se vedea că terminase 
de mâncat şi se spăla pe bot cu labele din faţă. 

— Sunt aici rădăcini în fiecare zi? a întrebat Alună. 
Unde... 

S-a întrerupt la ţanc. „Învăţ”, şi-a zis în sinea lui. 

— Nu-s întotdeauna rădăcini. Astea sunt de anul trecut, 
după cum ţi-ai dat seama. Bănuiesc că sunt aruncate 
rămăşiţele. Pot fi orice - rădăcini, verdeţuri, mere vechi: 
depinde. Uneori nu e nimic, mai ales vara, când e frumos 
afară. Dar pe vreme rea, iarna, aproape întotdeauna este 
ceva. Rădăcini mari, de obicei, ori conopidă, câteodată 
porumb. Mâncăm şi aşa ceva, ştii. 

— Aşadar, mâncarea nu-i o problemă. Locul ar trebui să 
fie plin de iepuri. Presupun... 

— Dacă ai terminat de mâncat, l-a întrerupt Ciuboţică - şi 
nu-i nicio grabă, mănâncă liniştit -, poţi să încerci să 
transporţi. E uşor cu rădăcinile astea. Mai uşor ca cu orice, 
în afară de salată. Nu trebuie decât să-ţi înfigi dinţii într- 
una, s-o duci la sălaş şi s-o aşezi în vizuina cea mare. Eu iau 
câte două o dată, dar e drept că am tot făcut asta. De 
obicei iepurii nu duc mâncare în vizuini, ştiu, dar o să înveţi. 
E bine să ai o rezervă. lepuroaicele au nevoie pentru pui, 
când se fac mai mari; şi e tare comod pentru toţi pe vreme 
rea. Hai cu mine şi o să te ajut, dacă ţi se pare greu căratul 
la început. 

Alună s-a trudit oleacă până s-a deprins să apuce cu gura 
o jumătate de morcov şi s-o care, ca un câine, peste câmp, 
până la sălaş. A fost silit s-o lase jos de câteva ori. Însă 
Ciuboţică îl îmbărbăta, şi el era hotărât să-şi păstreze 

poziţia de conducător iscusit al nou-veniţilor. La propunerea 
sa, au aşteptat împreună la gura uneia dintre cele mai mari 
vizuini, ca să vadă cum se descurcă tovarăşii săi. Păreau 
că-şi dau silinţa, făcând tot ce le stă în puteri, chiar dacă se 
vedea că pentru iepurii mai mici - mai ales pentru Ulcică - 
sarcina este grea. 

— Curaj, Ulcică, a zis Alună. Gândeşte-te cât o să te 
desfeţi mâncând bucata aia diseară. Oricum, sunt sigur că 
lui Cinci trebuie să-i fie la fel de greu ca ţie; e la fel de mic. 

— Nu ştiu unde e, a zis Ulcică. L-ai văzut? 

Acum, că se gândea la asta, Alună nu-l văzuse. S-a 
neliniştit un pic şi, în vreme ce traversa iarăşi câmpul 
alături de Ciuboţică, s-a străduit să explice cât de cât firea 
ciudată a lui Cinci. 

— Sper din tot sufletul că n-a păţit nimic, a zis. Ar trebui 
să merg să-l caut, după ce ducem şi bucăţile astea. Ai vreo 
idee pe unde ar putea să fie? 

A aşteptat un răspuns de la Ciuboţică, dar a fost 
dezamăgit. După câteva clipe Ciuboţică a zis: 

— la uite, vezi stăncuţele alea cum dau târcoale 
morcovilor? Ne sâcâie deja de câteva zile. Trebuie să pun 
pe cineva să le ţină departe până ce terminăm de cărat. 
Dar sunt prea mari ca să se poată lua de ele un iepure. 
Acuma, cu vrăbiile... 

— Ce are asta de-a face cu Cinci? a zis Alună tăios. 

— De fapt, a zis Ciuboţică, o să mă duc chiar eu. 

Dar nu s-a luat de stăncuţe, şi Alună l-a văzut cum ridică 
un morcov şi porneşte cu el înapoi. lritat, s-a apropiat de 
Cruşin şi Păpădie, şi toţi trei s-au întors împreună. Când au 
ajuns pe coasta unde se afla sălaşul, l-a văzut deodată pe 
Cinci. Şedea pe jumătate ascuns de crengile joase ale unei 
tise de la poalele crângului, ceva mai departe de intrările în 
sălaş. Lăsând jos morcovul, Alună a fugit spre el, a urcat 
coasta şi s-a aşezat alături, pe pământul gol de sub 
ramurile joase, apropiate. Cinci n-a zis nimic şi a continuat 
să privească ţintă peste câmp. 

— Nu vii să înveţi căratul, Cinci? a întrebat Alună. Nu-i 
prea greu după ce te-ai deprins. 

— Nu vreau să am nimic de-a face cu asta, a zis Cinci cu 
vocea scăzută. Câini - sunteţi ca nişte câini care duc în 
gură bețe. 

— Cinci! Încerci să mă scoţi din sărite? a zis Alună. N-o 
să-mi ies din fire pentru că-mi arunci porecle prosteşti. Dar 
îi laşi pe ceilalţi să facă toată treaba. 

— Eu sunt cel care ar trebui să-şi iasă din fire, a zis Cinci. 
Dar nu mă pricep la aşa ceva, ăsta-i necazul. De ce să-şi 
plece urechea la mine? Jumătate dintre ei cred că-s sărit de 
pe fix. Tu eşti vinovat, Alună, pentru că tu ştii că nu-s şi tot 
nu vrei să mă asculţi. 

— Deci nici acum nu-ţi place mai mult sălaşul ăsta? Ei 
bine, cred că te înşeli. Oricine greşeşte câteodată. De ce să 
nu faci şi tu o greşeală, ca oricare altul? Gălbenel s-a 
înşelat când eram în iarba-neagră, iar acum te înşeli tu. 

— Uite colo iepuri care dau fuguţa ca veveriţele cu alune- 
n gură. Cum poate asta să fie în ordine? 

— Păi, aş zice că au luat o idee bună de la veveriţe şi 
asta-i face iepuri mai buni. 

— Crezi că omul, oricine o fi el, pune rădăcinile acolo 
pentru că-i bun la inimă? Ce are de gând? 

— Nu face decât să arunce gunoiul. Câţi iepuri nu s-au 
ospătat din grămezile de gunoi ale oamenilor? Salată 
veştedă, napi trecuţi? Ştii c-o facem cu toţii când putem. 
Nu-s otrăviţi, Cinci, crede-mă. Şi dacă voia să împuşte 
iepuri, putea s-o facă de nenumărate ori în dimineaţa asta. 
Dar n-a făcut-o. 

Cinci a părut că se face şi mai mic când s-a lipit de 
pământul tare. 

— Sunt prost că încerc să discut, a zis cu jale. Alună, 
dragul meu Alună, pur şi simplu ştiu că e un lucru nefiresc 
şi rău încolăcit în jurul acestui loc. Nu ştiu ce e, aşa că nu-i 
de mirare că nu pot vorbi despre el. Dar mă tot apropii de 
el. Ştii, ca atunci când împungi cu botul o plasă de sârmă şi 
o împingi către scoarţa unui trunchi de măr, dar nu poţi să 
muşti din coajă din pricina plasei. Sunt aproape de lucrul 
ăsta - orice o fi el -, dar nu-l pot apuca. Dacă şed aici 
singur, poate c-o să ajung la el. 

— Cinci, ce-ar fi să faci cum zic eu? Mănâncă din 
rădăcinile astea şi apoi du-te într-o vizuină şi culcă-te. O să 
te simţi mult mai bine. 

— Îţi zic că nu vreau să am nimic de-a face cu locul ăsta, 
a spus Cinci. Cât despre intratul în vizuină, mai degrabă m- 
aş duce înapoi în iarba-neagră. Bolta acelei încăperi e 
făcută din oase. 

— Ba nu - rădăcini de copac. Dar, la urma urmei, ai fost 
sub pământ toată noaptea. 

— N-am fost, a zis Cinci. 

— Ce? Atunci unde ai fost? 

— Aici. 

— Toată noaptea? 

— Da. Ştii, o tisă e un adăpost bun. 

Acum Alună era îngrijorat de-a binelea. Dacă spaimele |- 
au ţinut pe Cinci afară toată noaptea, în ploaie, fără să-i 
pese de frig şi de e/i/ care ies după pradă, atunci era 
limpede că n-o să-i fie uşor să-l convingă să uite de ele. O 
vreme a rămas tăcut. In cele din urmă a zis: 

— Ce păcat! Eu tot cred că ai face mai bine să ni te 
alături. Dar acum te las singur şi o să vin mai târziu să văd 
cum te simţi. Şi nu cumva să te apuci să mănânci tisa. 

Cinci n-a răspuns, iar Alună s-a întors pe câmp. 

Ziua nu era, cu siguranţă, din cele care încurajează 
prevestirile rele. Pe la ni-Frith era aşa de cald, că partea 
mai joasă a câmpului era umedă. Aerul erau îngreunat de 
mirosurile apăsătoare ale ierburilor, ca şi cum ar fi fost deja 
către sfârşitul lui iunie; izma-broaştei şi măghiranul, care 
încă nu erau în floare, aromeau din frunze, iar ici şi colo 
izbucnise în floare o creţuşcă timpurie. Pitulicea verzuie a 
cântat toată dimineaţa, cocoţată în vârful unui mesteacăn 
argintiu din apropierea vizuinilor părăsite de dincolo de 
şanţ; iar din inima pădurii, de prin preajma fântânii 
părăsite, venea cântarea măiastră a piţigoiului-cu-cap- 
negru. Pe la începutul după-amiezii era o căldură 
încremenită şi o cireadă de vaci cobora încet, păscând, 
către umbră. Doar câţiva iepuri au rămas la suprafaţă. 
Aproape toţi dormeau prin vizuini. Insă Cinci şedea mai 

departe singur sub tisă. 

La începutul serii Alună l-a căutat pe Barosanu' şi s-au 
încumetat împreună să intre în crângul din spatele 
sălaşului. La început s-au mişcat cu băgare de seamă, dar 
nu după multă vreme au prins curaj, văzând că nu dau de 
urmele vreunei făpturi care să fie mai mare decât un 
şoarece. 

— Nu-i niciun miros, a spus Barosanu', şi nicio urmă. 
Ciuboţică ne-a spus adevărul curat, zic eu. Chiar nu-s e/il 
pe-aici. Altfel decât în pădurea aia în care am trecut râul. |ţi 
mărturisesc, Alună, că-n noaptea aia eram speriat ca naiba, 
da' n-aveam de gând s-o arăt. 

— Şi eu eram, a răspuns Alună. Dar sunt de acord cu tine 
în privinţa acestui loc. Pare cu totul sigur. Dacă noi... 

— Totuşi, asta-i ciudat, l-a întrerupt Barosanu'. 

Era într-o tufă de mure în mijlocul căreia se ivea gura 
unei vizuini de iepure din sălaşul de sub pământ. Pământul 
era moale şi umed, amestecat cu un strat gros de frunze 
veştede. În locul în care se oprise Barosanu' erau semne de 
vânzoleală. Frunzele putrede fuseseră zvârlite în aer. Unele 
atârnau pe rugi şi câteva ghemotoace turtite, umede 
zăceau departe, pe terenul deschis din jurul tufei. In mijloc 
pământul fusese scurmat şi era plin de zgârieturi şi brazde, 
şi mai era o gaură îngustă şi netedă, cam la fel de mare ca 
unul dintre morcovii pe care îi căraseră în dimineaţa aceea. 
Cei doi iepuri au adulmecat şi s-au uitat îndelung, dar n-au 
putut să priceapă despre ce e vorba. 

— Lucrul ciudat e că nu-i niciun miros, a zis Barosanu'. 

— Nu - numai cel de iepure, şi ăsta-i peste tot, fireşte. Şi 
cel de om - şi ăsta-i peste tot. Dar acel miros s-ar putea să 
n-aibă nimic de-a face cu asta. Nu ne spune decât că un om 
a mers prin pădure şi a aruncat pe jos un beţigaş alb. Nu un 
om a scurmat pământul de-aici. 

— Păi, poate că iepurii ăştia nebuni dansează la lumina 
lunii, ori cine ştie ce fac. 

— Nu m-aş mira, a zis Alună. Li s-ar potrivi de minune. 
Hai să-l întrebăm pe Ciuboţică. 

— E singura prostie pe care ai zis-o până acum. la spune- 

mi, de când am venit aici a răspuns Ciuboţică la vreo 
întrebare pe care i-ai pus-o? 

— Păi, nu - nu la multe. 

— Încearcă să-l întrebi unde dansează el la lumina lunii. 
Zi: „Ciuboţică, unde...” 

— A, ai observat şi tu asta, da? Nu răspunde la nicio 
întrebare cu „unde”. Şi nici Căpşună. Cred că s-ar putea să 
fie crispaţi din pricina noastră. Ulcică avea dreptate când a 
zis că nu sunt luptători. Aşa că ţin ceva ascuns ca să nu fie 
mai prejos de noi. Cel mai bine e s-o luăm ca atare. N-are 
rost să-i supărăm, şi treaba asta o să intre în normal cu 
timpul. 

— O să plouă şi în seara asta, a zis Barosanu'. Şi chiar 
curând, pare-mi-se. Hai să mergem în vizuină şi să vedem 
dacă-i putem face să vorbească un pic mai deschis. 

— Cred că nu putem decât să aşteptăm aşa ceva. Dar 
sunt de acord cu intratul în vizuină. Şi, pentru numele 
cerului, hai să-l înduplecăm pe Cinci să vină cu noi. Mă 
nelinişteşte. Ştii că a stat toată noaptea afară, în ploaie? 

Pe când se înapoiau prin pădure, Alună şi-a amintit ce 
vorbise de dimineaţă cu Cinci. L-au găsit sub tisă şi, după o 
scenă destul de furtunoasă, în care Barosanu' şi-a pierdut 
răbdarea şi a devenit brutal, l-au convins, mai mult cu 
îmbrânceli decât cu vorbe, să coboare cu ei în vizuina cea 
mare. 

Era plină şi, cum începuse ploaia, au venit şi alţi iepuri 
prin galerii. Se înghesuiau voioşi, pălăvrăgind. Mâncau din 
morcovi laolaltă cu prietenii ori duceau câţiva la 
iepuroaicele şi puii de prin sălaş. Dar când au isprăvit, 
încăperea a rămas plină. Era o căldură plăcută de la atâtea 
trupuri. Treptat, grupurile gureşe au lunecat într-o tăcere 
mulţumită, dar se părea că nimeni n-are chef să meargă la 
culcare. lepurii sunt plini de energie la lăsarea nopţii şi, 
chiar dacă ploaia îi mână sub pământ, tot rămân dornici de 
tovărăşie. Alună a observat că aproape toţi însoțitorii săi 
păreau să se fi împrietenit cu iepurii din sălaş. Şi a mai 
observat că, de câte ori mergea la un grup sau la altul, era 
limpede că iepurii din sălaş ştiu cine este şi îl tratau ca pe 

căpetenia nou-veniţilor. Nu l-a găsit pe Căpşună, însă după 
o vreme Ciuboţică, aflat în cealaltă parte a încăperii, a venit 
la el. 

— Mă bucur că eşti aici, Alună, a zis. Unii dintre ai noştri 
ar vrea să audă o poveste. Sperăm că unuia dintre ai tăi i- 
ar plăcea să spună una, dar putem începe noi, dacă preferi. 

Există o zicală iepurească: „In sălaş poveştile sunt mai 
multe decât tunelurile”; şi e la fel de uşor pentru un iepure 
să refuze să spună o poveste cât e de uşor pentru un 
irlandez să dea înapoi din faţa unei încăierări. Alună şi 
prietenii săi s-au sfătuit. Puțin după aceea, Mură a vestit: 

— l-am cerut lui Alună să vă povestească păţaniile 
noastre: cum am ajuns până aici şi am avut norocul să ne 
alăturăm vouă. 

A urmat o tăcere stingherită, întreruptă doar de foieli şi 
şoapte. Mură, descurajat, s-a întors la Alună şi Barosanu'. 

— Care-i treaba? a şoptit. Doar nu-i nimic rău în asta. 

— Stai un pic, a zis Alună încet. Lasă-i să ne spună dacă 
nu le place. Pe aici au anumite obiceiuri. 

Insă tăcerea a continuat o vreme, ca şi cum ceilalţi iepuri 
n-ar fi vrut să spună ce li se pare nepotrivit. 

— N-are rost, a zis Mură, în cele din urmă. Va trebui să 
spui ceva tu, Alună. Ba nu, de ce tu? O să spun eu. 

Şi a spus din nou tare: 

— După ce s-a gândit mai bine, Alună şi-a amintit că 
avem printre noi un povestitor de primă mână. Păpădie o 
să vă spună o poveste despre El-ahrairah. Cu asta n-avem 
cum s-o dăm în bară, a şoptit. 

— Dar care poveste? a zis Păpădie. 

Alună şi-a amintit de pietrele de la fântână. 

— Lăptucile împăratului, i-a răspuns. E la mare preţ 
printre ei, mi se pare. 

Păpădie a primit semnalul cu acelaşi entuziasm îndrăzneţ 
de care dăduse dovadă în pădure. 

— O să vă spun povestea cu lăptucile împăratului, a zis 
cu voce tare. 

— Ne bucurăm s-o auzim, a zis Ciuboţică imediat. 

— Vă prind eu că nu, a mormăit Barosanu'. 


e 11l œ 


Păpădie a început. 

15. 
Povestea cu lăptucile împăratului 


Don Alfonso: Eccovi il medico, signore belle. 
Ferrando şi Guglielmo: Despina in maschera, 
che triste pelle!!8 


Lorenzo da Ponte, Cosi fan tutte 


— Se spune că a fost o vreme când pe El-ahrairah şi ai lui 
i-a părăsit cu totul norocul. Duşmanii i-au alungat din alte 
părţi şi au fost siliţi să vieţuiască în mlaştina din Kelfazin. 
Acuma, n-am habar unde ar putea fi mlaştina asta din 
Kelfazin, dar în vremea când El-ahrairah şi ai lui trăiau acolo 
era cel mai mohorât loc de pe lume. Nu era de mâncare 
altceva decât o iarbă aspră, şi chiar şi iarba era amestecată 
cu rogoz amar şi măcriş. Pământul era prea umed ca să 
sapi în el: orice groapă pe care o făceai se umplea cu apă. 
Însă toate celelalte animale ajunseseră să se teamă atât de 
mult de El-ahrairah şi de şmecheriile lui, încât nu-i 
îngăduiau să plece din locul acela blestemat şi în fiecare zi 
Prinţul Curcubeu umbla prin mlaştină ca să se asigure că El- 
ahrairah e tot acolo. Prinţul Curcubeu avea putere asupra 
cerului şi asupra dealurilor şi Frith îi spusese să rânduiască 
lumea aşa cum crede el că e mai bine. 

Într-o bună zi, când Prinţul Curcubeu se apropia prin 
mlaştină, El-ahrairah se duse la el şi-i spuse: „Prinţule 
Curcubeu, cei din neamul meu suferă de frig şi nu pot 
sălăşlui sub pământ din pricina umezelii. Hrana lor e aşa de 
rea şi săracă, încât o să fie bolnavi când vine vremea rea. 
De ce ne ţii aici împotriva voinţei noastre? Că doar nu 
facem niciun rău.” 

„El-ahrairah”, îi răspunse Prinţul Curcubeu, „toate 
animalele ştiu că eşti hoţ şi înşelător. Acum a venit vremea 
să plăteşti pentru înşelăciuni şi să trăieşti aici până ce ne 


1 „lată medicul, frumoase doamne” şi, respectiv, „Despina mascată, că 
rău mai arată!” (în italiană în original) (n. tr.). 

încredinţăm c-o să fii iepure cinstit.” 

„Atunci n-o să scap de aici niciodată”, zise El-ahrairah, 
„căci mi-ar fi ruşine să le spun celor din neamul meu să nu 
mai trăiască de pe urma isteţimii lor. Ne laşi să plecăm 
dacă pot să trec înot un lac plin de ştiuci?” 

„Nu”, zise Prinţul Curcubeu, „căci mi-a ajuns la urechi 
tertipul, El-ahrairah, şi ştiu cum se face.” 

„Ne laşi să plecăm dacă pot să fur lăptucile din grădina 
împăratului Darzin?” întrebă El-ahrairah. 

În acea vreme împăratul Darzin cârmuia cel mai mare şi 
mai bogat oraş al animalelor care s-a văzut pe faţa 
pământului. Oştenii lui erau tare fioroşi, iar grădina lui cu 
lăptuci era înconjurată de un şanţ adânc şi păzită zi şi 
noapte de o mie de străji. Se afla în apropierea palatului, la 
marginea oraşului în care trăiau toţi supuşii lui. Aşa că, 
atunci când El-ahrairah zise că fură lăptucile împăratului 
Darzin, Prinţul Curcubeu izbucni în râs şi zise: 

„Poţi să încerci, El-ahrairah, iar dacă izbuteşti, o să-i 
înmulţesc pe ai tăi de peste tot şi nimeni n-o să-i poată 
împiedica să pătrundă într-o grădină de zarzavat de acum 
şi până la sfârşitul lumii. Dar oştenii o să te ucidă, iar lumea 
o să scape de un pungaş linguşitor şi înşelăcios.” „Prea 
bine”, zise El-ahrairah. „Om trăi şi-om vedea.” S-a nimerit 
ca Yona, ariciul, să fie pe aproape, scormonind prin mlaştini 
după limacşi şi melci, şi a auzit ce vorbiseră Prinţul 
Curcubeu şi El-ahrairah. Se furişă până la palatul cel mare 
al împăratului Darzin şi-i ceru răsplată pentru că-l 
înştiinţează de uneltirile duşmanilor. 

„Împărate Darzin”, se smârcâi el, „hoţul ăla blestemat, 
El-ahrairah, a zis c-o să-ţi fure lăptucile şi o să vină să te 
tragă pe sfoară şi să pătrundă în grădina ta.” 

Împăratul Darzin se duse valvârtej la grădina cu lăptuci şi 
ceru să i se înfăţişeze căpitanul străjerilor. 

„Vezi lăptucile astea?” zise. „Niciuna dintre ele n-a fost 
furată de când au fost puse în pământ seminţele. Curând o 
să fie numai bune de mâncat şi vreau să dau un mare ospăț 
pentru tot poporul meu. Dar am auzit că ticălosul ăla de El- 
ahrairah are de gând să vină şi să le fure, dacă poate. 

Trebuie să îndoieşti straja: iar toţi grădinarii şi ajutoarele lor 
să fie cercetaţi în fiecare zi. Nicio frunzuliţă să nu iasă din 
grădină fără poruncă de la mine ori de la căpetenia 
gustătorilor mei.” _ 

Căpitanul străjilor făcu ce i se poruncise. In acea noapte 
El-ahrairah părăsi mlaştina din Kelfazin şi se furişă până la 
şanţul cel mare. Îl însoțea credinciosul său căpitan al 
Owsla, lepurzor. Se tupilară în tufe şi priviră cum patrulau 
străjile. Când veni dimineaţa, îi văzură pe grădinari şi pe 
ajutoarele lor cum ajung la zid şi fiecare este cercetat de 
trei străjeri. Unul dintre ei era nou, venise în locul unchiului 
bolnav, dar străjerii nu vrură să-l lase să intre pentru că nu-l 
cunoşteau, şi era cât pe-aci să-l azvârle în şanţ până să-l 
lase măcar să plece acasă. El-ahrairah şi lepurzor plecară 
uimiţi, iar în ziua aceea Prinţul Curcubeu veni prin mlaştină 
şi zise: 

„Ei bine, Prinţule cu O Mie de Duşmani, unde-s lăptucile?” 

„Am pus să-mi fie aduse”, îi răspunse El-ahrairah. „Sunt 
prea multe ca să le pot căra.” 

Apoi el şi lepurzor se duseră în taină în una dintre 
puţinele vizuini în care nu era apă, puseră la intrare o strajă 
şi tot chibzuiră şi vorbiră o zi şi o noapte. 

În vârful dealului de lângă palatul împăratului Darzin era 
o grădină şi acolo numeroasele lui odrasle şi odraslele celor 
mai de seamă dintre supuşii lui erau duse la joacă de către 
mame şi doici. Grădina nu era înconjurată de ziduri. Era 
păzită doar când erau acolo copiii: noaptea era pustie, căci 
nu era nimic de furat şi nimeni de hăituit. In noaptea 
următoare lepurzor, căruia El-ahrairah îi spusese ce are de 
făcut, se duse în grădină şi făcu o groapă. Şezu pitit în 
groapă toată noaptea; iar a doua zi dimineaţă, când copiii 
fură aduşi la joacă, se furişă afară şi li se alătură. Erau aşa 
de mulţi copii, că fiecare dintre mame şi doici crezu că-i al 
alteia, dar, cum era cam de aceeaşi mărime cu copiii şi nu 
se deosebea cine ştie ce la înfăţişare, se împrieteni cu unii 
dintre ei. lepurzor ştia o mulţime de şmecherii şi de jocuri, 
aşa că nu după multă vreme fugea şi se juca de parcă ar fi 
fost şi el unul dintre copii. Când veni vremea să plece 

acasă, lepurzor merse cu ei. Ajunseră la porţile oraşului şi 
străjile îl văzură pe lepurzor alături de fiul împăratului 
Darzin. Îl opriră şi-l întrebară care e mama lui, dar fiul 
împăratului zise: 

„Daţi-i pace. E prietenul meu.” 

Şi lepurzor intră odată cu ceilalţi. 

De cum se văzu în palatul împăratului, se furişă într-un 
cotlon întunecat; şi acolo stătu toată ziua. Dar seara ieşi şi 
se duse la cămara împărătească, unde era ţinută mâncarea 
pentru capul încoronat şi pentru cei mai de seamă supuşi şi 
nevestele lor. Erau acolo ierburi şi poame şi rădăcini şi chiar 
alune şi fructe de pădure, căci în zilele acelea oamenii 
împăratului Darzin cutreierau toate pădurile şi câmpurile. 
Nu erau oşteni în cămară, şi lepurzor se piti acolo, în 
întuneric. Şi făcu tot ce-i stătu în putere ca să strice hrana, 
în afară de cea pe care a mâncat-o el. 

In seara aceea împăratul Darzin ceru să i se înfăţişeze 
căpetenia gustătorilor săi şi-l întrebă dacă lăptucile sunt 
bune de mâncat. Căpetenia gustătorilor îi zise că unele 
dintre ele sunt tocmai bune şi că pusese deja să fie aduse 
câteva în cămară. 

„Bine”, zise împăratul. „O să ne ospătăm cu două-trei în 
seara asta.” 

Dar a doua zi dimineaţa pe împărat şi pe câţiva dintre 
supuşii săi de frunte îi chinuia amarnic stomacul. Orice 
mâncau, le era şi mai rău, căci lepurzor stătea ascuns în 
cămară şi strica hrana de cum era adusă. Împăratul mâncă 
vreo câteva lăptuci, dar nu-i fu mai bine. Ba dimpotrivă, îi 
căzu şi mai rău. 

După cinci zile, lepurzor se furişă din nou printre copii şi 
se întoarse la El-ahrairah. Când auzi că împăratul e bolnav 
şi că lepurzor făcuse tot ce-i spusese, El-ahrairah se apucă 
să-şi schimbe înfăţişarea. Îşi ciunti coada albă şi-l puse pe 
lepurzor să-i tundă cu dinţii blana şi să i-o mânjească cu 
noroi şi zeamă de mure. Apoi se acoperi din cap până-n 
picioare cu fire lungi de cornăţel şi frunze mari de brusture, 
care fluturau după el, şi chiar izbuti cumva să-şi schimbe 
mirosul. Până la urmă nici nevestele sale nu-l mai 

recunoscură, iar El-ahrairah îi spuse lui lepurzor să se ţină 
după el de departe şi purcese către palatul împăratului 
Darzin. lar lepurzor aşteptă afară, pe vârful dealului. 

Când ajunse la palat, El-ahrairah ceru să-l vadă pe 
căpitanul străjilor. 

„Să mă duci la împărat”, zise. „M-a trimis Prinţul 
Curcubeu. A auzit că împăratu-i beteag şi a pus să fiu 
chemat din ţara depărtată care se află dincolo de Kelfazin, 
ca să aflu pricina beteşugului lui. Zoreşte-te! Nu-s obişnuit 
să fiu ţinut la uşă.” 

„De unde să ştiu că spui adevărul?” întrebă căpitanul 
străjilor. 

„Păi, mie mi-e totuna”, i-o întoarse El-ahrairah. „Cât 
cântăreşte  beteşugul unui împărat mărunt în ochii 
doftorului-şef din ţara de dincolo de râul de aur al lui Frith? 
O să mă înturnez şi o să-i spun Prințului Curcubeu că străjile 
împăratului s-au arătat smintite şi s-au purtat cu mine aşa 
cum te-ai aştepta din partea unei şlehte de mocofani plini 
de purici.” 

Se răsuci pe călcâie şi dădu să plece, dar căpitanul 
străjilor se  înspăimântă şi-l chemă înapoi. El-ahrairah 
catadicsi să se înduplece, iar oştenii îl conduseră la 
împărat. 

După cinci zile de hrană stricată, împăratului nu-i dădea 
mâna să se arate bănuitor cu cineva care zicea că l-a trimis 
Prinţul Curcubeu să-l însănătoşească. Îl rugă pe El-ahrairah 
să-l consulte şi jură să facă tot ce zice el. 

El-ahrairah făcu un circ întreg din consultarea 
împăratului. li cercetă ochii, şi urechile, şi dinţii, şi 
căcărezele, şi vârfurile ghearelor şi vru să ştie ce a mâncat. 
Apoi vru să vadă cămara împărătească şi grădina de 
lăptuci. Când se întoarse, avea un aer foarte serios şi zise: 

„Mărite împărat, ştiu prea bine cât de rea e vestea pe 
care o să ţi-o dau, însă pricina beteşugului tău sunt taman 
lăptucile acelea pe care le ţii la aşa mare preţ.” 

„Lăptucile?” răcni împăratul Darzin. „Nu-i cu putinţă! Au 
crescut toate din seminţe bune, sănătoase şi au fost păzite 
zi şi noapte.” 

„Vai!” zise El-ahrairah, „o ştiu prea bine! Dar au fost 
otrăvite de groaznicul Găgăuţădeşucheatu', care se roteşte- 
n zbor din ce în ce mai jos prin Ţancaflintă din Injghebătură 
- microb ucigaş - aracan de mine, da! - răzleţit de 
Vezidepoţi şi crescut în pădurile verzi-cenuşii din Bine 
Vaidemine. Asta, pricepi, ca să simplific lucrurile pe cât îmi 
stă în puteri. Din punct de vedere medical, sunt oarece 
complicaţii cu care n-am să te mai obosesc.” 

„Nu pot să cred”, zise împăratul. 

„Cel mai simplu”, zise El-ahrairah, „e să ţi-o dovedesc. 
Dar nu-i nevoie să-l îmbolnăvim pe unul dintre supuşii tăi. 
Spune-le oştenilor să se ducă să ia pe cineva prizonier.” 
Oştenii ieşiră şi prima făptură peste care dădură fu 
lepurzor, care molfăia iarbă pe vârful dealului. Il târâră 
după ei pe poartă şi i-l înfăţişară împăratului. 

„lââh, un iepure”, zise El-ahrairah. „Păcătoase făpturi! Cu 
atât mai bine. lepure scârbavnic, mănâncă lăptucile astea!” 
lepurzor se supuse şi nu trecu mult până ce începu să 
geamă şi să se zvârcolească. li zvâcneau picioarele şi-şi 
rostogolea ochii. Muşcă podeaua şi făcu spume la gură. 

„Îi e tare rău”, zise El-ahrairah. „Trebuie să fi nimerit una 
neobişnuit de stricată. Ori, mai degrabă, otrăvirea e 
deosebit de ucigătoare pentru iepuri. Dar, în orice caz, să 
fim recunoscători că n-a fost Măria Ta în locul lui. Ei bine, 
ne-a fost de folos. Azvârliţi-l afară! Te-aş sfătui cu tot 
dinadinsul”, zise mai departe El-ahrairah, „să nu laşi 
lăptucile acolo unde sunt acum, căci vor face flori şi 
seminţe. Otrava se va răspândi. Ştiu că eşti dezamăgit, dar 
trebuie să te descotoroseşti de ele.” 

In clipa aceea norocul făcu să intre căpitanul străjilor 
împreună cu Yona, ariciul. 

„Măria Ta”, zbieră, „făptura asta vine din mlaştinile din 
Kelfazin. Neamul lui El-ahrairah se pregăteşte de război. Zic 
că vin să atace grădina Măriei Tale şi să fure lăptucile 
împărăteşti. Binevoieşte a-mi porunci să pornesc cu oştenii 
asupra lor şi să-i fac una cu pământul.” 

„Aha!” strigă împăratul, „mi-a dat prin minte un şiretlic 
care-i de două ori mai bun ca ăsta. «Deosebit de ucigătoare 

pentru iepuri.» Bine! Bine! Las' să aibă parte de toate 
lăptucile pe care le râvnesc. Să duci o mie de lăptuci la 
mlaştina din Kelfazin şi să le laşi acolo. Ho! Ho! Ce mai 
şotie! Deja mă simt mult mai bine.” 

„Ah, grozavă şiretenie!” zise El-ahrairah. „Nu-i de mirare 
că Măria Ta e cârmuitorul unui popor măreț. Mi se pare că 
începi de-acum să te însănătoşeşti. Ca la multe boli, leacul 
e simplu, odată ce l-ai dibuit. Nu, nu, nici prin gând nu-mi 
trece să iau vreo răsplată. Oricum, pe aici nu se află nimic 
care să pară preţios în ţara strălucitoare de dincolo de râul 
de aur al lui Frith. Am făcut ce mi-a cerut Prinţul Curcubeu. 
E destul. Binevoieşte a spune străjilor tale să mă însoţească 
până la poalele dealului. 

Făcu o plecăciune şi dus a fost. 

Mai târziu, pe seară, când El-ahrairah îşi îmboldea iepurii 
să mârâie mai fioros şi să fugă de colo colo prin mlaştina 
din Kelfazin, Prinţul Curcubeu cobori pe râu către ei. 

„El-ahrairah”, strigă, „mi-a făcut cineva farmece?” 

„Păi, s-ar putea”, zise  El-ahrairah.  „Groaznicul 
Găgăuţădeşucheatu...” 

„O mie de lăptuci zac morman în partea de sus a 
mlaştinii. Cine le-a pus acolo?” 

„Ti-am zis c-o să fie aduse”, zise El-ahrairah. „Că doară 
nu te aşteptai ca iepurii mei, slăbiţi şi flămânzi cum sunt, să 
le care tocmai din grădina împăratului Darzin. Dar acum se 
vor întrema iute, cu leacul pe care o să i-l dau. Sunt doftor, 
aş zice, şi dacă n-ai auzit încă asta, Prinţule Curcubeu, 
crede-mă că vei auzi curând, din altă parte. lepurzor, du-te 
şi adu lăptucile.” 

Atunci Prinţul Curcubeu văzu că El-ahrairah se ţinuse de 
cuvânt şi că el însuşi trebuie acum să-şi îndeplinească 
promisiunea. Îi lăsă pe iepuri să părăsească mlaştina din 
Kelfazin, iar ei s-au înmulţit pretutindeni. Şi din acea zi şi 
până-n vremea noastră nu se află pe pământ vreo putere 
care să ţină un iepure departe de o grădină de zarzavat, 
căci El-ahrairah le suflă o mie de tertipuri, cele mai iscusite 
din lume. 

16. 
Buruiană-de-argint 


A zis „Dansează pentru mine” şi a zis 
„Eşti prea frumoasă ca al brizei spin 

Să te împungă ori soarele să te ardă”. 

A zis „îs doar un zdrenţăros, dar nu-s hain 
Cu dansatorul trist şi mortul care în dant 
s-a prins.” 


Sidney Keyes, Patru stări ale morții 


— Bravo, a zis Alună când Păpădie a sfârşit povestea. 

— E mare meşter, nu? a zis Argintiul. Suntem norocoşi 
să-l avem printre noi. E destul să-l asculţi şi te simţi mai 
bine. 

— Le-am arătat noi lor, a şoptit Barosanu'. Să-i vedem 
dacă-s în stare să găsească un povestitor mai bun ca el. 

Niciunul nu se îndoia că Păpădie îi făcuse să crească în 
ochii celorlalţi. De când ajunseseră acolo, cei mai mulţi 
dintre ei se simțeau în inferioritate printre străinii aceia 
care arătau splendid, bine hrăniţi, cu purtarea lor 
nestingherită, formele lor pe ziduri, eleganța, felul iscusit în 
care ocoleau aproape toate întrebările - şi, mai presus de 
toate, cu accesele de melancolie neiepurească. Acum 
povestitorul lor le arătase celorlalţi că sunt mai mult decât 
o ceată de zdrenţăraşi. Cu siguranţă că niciun iepure 
normal nu-şi putea stăpâni admiraţia. Aşteptau să li se 
spună asta, dar după câteva clipe şi-au dat seama cu 
surprindere că gazdele lor erau mai puţin entuziaste. 

— Foarte drăguţ, a zis Ciuboţică. 

Părea că încearcă să mai găsească ceva de zis, dar apoi 
a repetat: 

— Da, foarte drăguţ. O poveste neobişnuită. 

— Dar se poate să nu o ştie? i-a şoptit Mură lui Alună. 

— Intotdeauna mi-am zis că poveştile astea tradiţionale 
au mult farmec, a zis alt iepure, mai ales atunci când sunt 
spuse în stilul adevărat, de modă veche. 

— Da, a zis Căpşună. Convingere, de asta e nevoie. Chiar 
trebuie să crezi în El-ahrairah şi Prinţul Curcubeu, nu-i aşa? 
După aceea totul vine de la sine. 

— Nu spune nimic, Barosane, a murmurat Alună: căci 
Barosanu' îşi agita labele, revoltat. Nu-i poţi sili să le placă 
dacă nu le place. Mai bine aşteptăm să vedem de ce sunt în 
stare ei. 

lar cu glas tare a zis: 

— Doar ştiţi că poveştile noastre nu s-au schimbat de 
generaţii întregi. La urma urmei, nu ne-am schimbat nici 
noi. Viaţa noastră este aşa cum a fost a părinţilor noştri şi a 
părinţilor lor. Aici lucrurile sunt altfel. Ne dăm seama de 
asta şi credem că ideile şi obiceiurile voastre noi sunt foarte 
interesante. Ne întrebăm cu toţii despre ce fel de lucruri 
spuneţi voi poveşti. 

— Păi, nu prea spunem poveştile vechi, a zis Ciuboţică. 
Poveştile şi poeziile noastre sunt mai ales despre viaţa pe 
care o ducem aici. Desigur, acea Formă a lui Bobiţel pe care 
ai văzut-o - aceea e acum demodată. El-ahrairah nu are cu 
adevărat importanţă pentru noi. Asta nu înseamnă că 
povestea prietenului vostru n-a fost încântătoare, a 
adăugat iute. 

— El-ahrairah e doldora de şiretlicuri, a zis Cruşin, şi 
iepurii or să aibă întotdeauna nevoie de şiretlicuri. 

— Nu, a zis o voce necunoscută din celălalt capăt al 
încăperii, de dincolo de Ciuboţică. lepurii au nevoie de 
demnitate şi, mai presus de toate, de dorinţa de a-şi 
accepta soarta. 

— Noi vedem în Buruiană-de-argint unul dintre cei mai 
buni poeţi pe care i-am avut de multe luni încoace, a zis 
Ciuboţică. Ideile lui sunt foarte apreciate. Aţi dori să-l 
ascultați acum? 

— Da, da, s-au auzit voci din toate părţile. Buruiană-de- 
argint! 

— Alună, a zis deodată Cinci, vreau să mă lămuresc ce-i 
cu Buruiană-de-argint ăsta, dar nu îndrăznesc să mă apropii 
singur. Vii cu mine? 

— Dar, Cinci, ce vrei să zici? De ce să-ţi fie frică? 

— Vai, Frith, ajută-mă! a zis Cinci tremurând. Îi simt 
mirosul de aici. Mă îngrozeşte. 

— Of, Cinci, nu vorbi aiurea! Miroase la fel ca toţi ceilalţi. 

— Miroase ca orzul pe care a plouat şi a rămas să 
putrezească pe câmp. Miroase ca o cârtiţă rănită care nu 
poate intra sub pământ. 

— Mie îmi miroase ca un iepure mare şi gras, îndopat cu 
o grămadă de morcovi. Dar o să vin cu tine. 

După ce şi-au croit drum prin mulţime până în partea 
cealaltă a vizuinii, Alună a văzut cu surprindere că nu era 
vorba decât de un vătui. În sălaşul din Sandleford, nimeni 
nu i-ar fi cerut unui iepure de vârsta lui să spună o poveste, 
poate doar când era între prieteni. Avea un aer sălbatic, 
disperat, şi urechile îi zvâcneau fără oprire. Când a început 
să vorbească, părea că e din ce în ce mai puţin conştient de 
cei de faţă şi îşi tot întorcea capul, ca şi cum ar fi ascultat 
un sunet doar de el auzit, venit de la intrarea tunelului din 
spatele său. Dar izvora un soi de fascinaţie din vocea lui, ca 
adierea vântului şi lumina de pe o pajişte, iar în vreme ce 
ritmul ei pătrundea în ascultători, peste întreaga vizuină s-a 
aşternut tăcerea. 


Vântul bate, bate peste iarbă. 

Leagănă mâţişorii din salcie; frunzele îşi sticlesc argintul. 

Unde te duci, vântule? Departe, hăt-departe 

Peste dealuri, peste muchia lumii. 

la-mă cu tine, vântule, sus pe cer. 

O să merg cu tine, o să fiu iepurele-vântului, 

În cer, cerul înaripat şi iepurele. 

Râul curge, curge peste pietriş, 

Printre  bobornic, piciorul-cocoşului, azurul şi aurul 
primăverii. 

Unde te duci, râule? Departe, hăt-departe 

Dincolo de iarba-neagră, alunecând cât e noaptea de 
lungă. 

la-mă cu tine, râule, departe, în lumina stelelor. 

O să merg cu tine, o să fiu iepurele-râului, în jos prin apă, 
apa verde şi iepurele. 

Toamna frunzele-s suflate de vânt, galbene şi cafenii. 

Foşnesc prin şanţuri, se smucesc şi atârnă pe gardul viu. 

Unde vă duceţi, frunzelor? Departe, hăt-departe în 
pământ ne ducem, cu ploaia şi bobiţele fructelor. 

Luaţi-mă, frunzelor, o, luaţi-mă în drumul vostru- 
ntunecat, 

O să merg cu voi, o să fiu iepurele-frunzelor, în 
adâncurile pământului, pământul şi iepurele. 

Frith e tolănit pe cerul de seară. Norii-s roşii în jurul lui. 

Sunt aici, Stăpâne Frith, alerg prin iarba înaltă. 

O, ia-mă cu tine, când cobori îndărătul pădurii, 

Hăt-departe, până-n miezul luminii, până-n tăcere. 

Căci gata sunt să-ţi dau răsuflarea mea, viaţa, 

Cercul strălucitor al soarelui, soarele şi iepurele. 


Cinci era, în vreme ce asculta, absorbit şi totodată 
cuprins de un soi de oroare neîncrezătoare. În acelaşi timp, 
părea că acceptă fiecare cuvânt şi că e copleşit de spaimă, 
ba un moment dat şi-a tras răsuflarea, ca şi cum ar fi fost 
uimit recunoscându-şi propriile gânduri ştiute doar pe 
jumătate: iar când poezia s-a sfârşit, a părut că se luptă să- 
şi vină în fire. Şi-a dezvelit dinţii şi şi-a lins buzele, aşa cum 
făcuse Mură în faţa ariciului mort de pe şosea. 

Uneori, un iepure speriat de un duşman se ghemuieşte la 
pământ şi rămâne încremenit, fie fascinat, fie crezând că va 
rămâne nebăgat în seamă dat fiind că natura l-a făcut greu 
de observat. Dar apoi, în afară de cazul în care fascinația e 
prea puternică, vine clipa în care neclintirea nu mai e bună, 
şi iepurele, ca şi cum ar rupe o vrajă, recurge pe dată la 
cealaltă soluţie - goana. Aşa părea că stau lucrurile cu Cinci 
acum. Deodată a sărit în picioare şi a început să-şi croiască 
drum cu forţa prin vizuina cea mare. Câţiva iepuri au fost 
îmbrânciţi şi s-au răsucit mânioşi spre el, dar nu i-a băgat în 
seamă. Apoi a ajuns într-un loc în care n-a putut să se 
strecoare printre doi iepuri voinici din sălaş. Atunci parcă şi- 
a ieşit din minţi, a început să lovească în toate părţile, iar 
Alună, care venea în urma lui, cu greu a izbutit să împiedice 
o încăierare. 

— Ştiţi, fratele meu e şi el un fel de poet, le-a spus 
străinilor care se zbârliseră. Uneori ceva îl scoate cu totul 
din ale lui şi nu ştie de fiecare dată de ce. 

Unul dintre iepuri părea să accepte ceea ce spusese 
Alună, dar celălalt i-a răspuns: 

— A, alt poet? Păi atunci să-l auzim. Măcar să nu fi 
pătimit degeaba umărul meu. Mi-a smuls un smoc mare de 
blană. 

Cinci trecuse deja de ei şi îşi croia drum către tunelul din 
cealaltă parte a încăperii. Alună a simţit că trebuie să 
meargă după el. Dar, după toată osteneala pe care şi-o 
dăduse să fie prietenos, îl supărase aşa de tare felul în care 
Cinci li s-a împotrivit noilor lor prieteni, încât atunci când a 
trecut pe lângă Barosanu' i-a zis: 

— Hai să mă ajuţi să-i băgăm minţile-n cap. Ultimul lucru 
de care avem nevoie acum e o încăierare. 

Era convins că Cinci chiar merită o mică porţie de 
Barosanu'. 

L-au urmat pe Cinci prin tunel şi l-au ajuns la intrare. 
Înainte ca vreunul dintre ei să poată spune ceva, Cinci s-a 
răsucit spre ei şi a început să vorbească, de parcă ei i-ar fi 
pus o întrebare. 

— Aşadar, aţi simţit? Şi vreţi să ştiţi dacă am simţit şi eu? 
Sigur că am simţit. Asta e partea cea mai rea. Nu-i nicio 
şmecherie. El spune adevărul. Câtă vreme spune adevărul, 
nu poate fi sminteală - asta o să ziceţi, nu? Nu te 
învinuiesc, Alună. M-am simţit pe mine însumi mişcându-mă 
spre el ca un nor care pluteşte spre altul. Dar apoi, în 
ultima clipă, mi-am abătut plutirea. Cine poate şti de ce? N- 
a fost vrerea mea; a fost un accident. A fost doar o părticică 
din mine care m-a dus departe de el. Am spus că bolta 
acelei încăperi e făcută din oase? Nu! E ca o ceaţă groasă 
de sminteală care acoperă tot cerul: şi n-o să mai avem 
lumina lui Frith ca să vedem pe unde călcăm. Vai, ce-o să 
se aleagă de noi? Un lucru poate fi adevărat şi în acelaşi 
timp o groaznică sminteală, Alună. 

— Ce naiba-i asta? i-a zis Alună uluit Barosanului. 

— Vorbeşte despre tălâmbul ăla de poet cu urechile 

pleoştite, i-a răspuns Barosanu'. Atâta pricep şi eu. Dar de 
ce pare să creadă că am vrea să avem de-a face cu el şi cu 
aiurelile alea - asta nu mă ţin curelele să desluşesc. Nu-ţi 
mai răci gura de pomană, Cinci. Singura chestie care ne 
frământă pe noi e scandalul pe care l-ai iscat tu. Cât despre 
Buruiană-de-argint, nu pot să zic decât că păstrez eu 
argintul, şi n-are decât să fie doar Buruiană. 

Cinci s-a uitat la el cu ochi care, ca ai unei muşte, păreau 
să fie mai mari decât capul. 

— Gândeşti asta, a zis. Crezi asta. Dar fiecare dintre voi, 
în felul său, e deja adânc în ceața aceea. Unde e... 

Alună l-a întrerupt şi Cinci a tresărit. 

— Cinci, n-o să spun că n-am venit după tine ca să te 
cert. Ne-ai primejduit începutul bun în acest sălaş... 

— Primejduit? a strigat Cinci. Primejduit? Păi, tot locul... 

— Ţine-ţi gura. Aveam de gând să mă arăt mânios, dar e 
limpede că eşti atât de necăjit, că n-are niciun rost. Dar 
ceea ce o să faci acum este să vii cu noi doi într-o vizuină şi 
să dormi. Haide! Şi nu mai spune nimic deocamdată. 

Unul dintre aspectele în care viaţa iepurilor e mai puţin 
complicată decât cea a oamenilor este faptul că nu se 
ruşinează să folosească forţa. Cinci n-a avut încotro şi i-a 
însoţit pe Alună şi Barosanu' în vizuina în care stătuse 
Alună în noaptea dinainte. Nu era nimeni acolo, aşa că s-au 
întins pe jos şi au adormit. 

17. 
Sârma scânteietoare 


Când câmpul verde ca un capac s-a răsucit 
Dezvăluind ce era mai bine să fi rămas pitit, 
Lăsat deoparte; 

Şi, iată! În spate, fără vreun murmur, 
Pădurea s-a apropiat şi acum stă împrejur în 
semiluna cea de moarte. 

lar zăvorul lunecă în lăcaşul lui, 

Dincolo de geam secerătorul negru e-n docar, 
Şi-acum, deodată, în graba mare-s adunaţi 
Femeile cu ochelari negri şi chirurgii gheboşaţi 
Şi omul-forfecar. 


W.H. Auden, Martorii 


Era frig, era frig şi bolta era făcută din oase. Bolta era 
făcută din crengile împletite ale tisei, smicele ţepene 
răsucite într-o parte şi în cealaltă, pe deasupra şi pe 
dedesubt, ţepene ca gheaţa şi presărate cu bobiţe de un 
roşu mohorât. „Vino, Alună”, a zis Ciuboţică. „O să ducem 
în gură până acasă boabele tisei şi o să le mâncăm în 
vizuina cea mare. Prietenii tăi trebuie să înveţe asta dacă 
vor să fie ca noi.” „Nu! Nu!” a strigat Cinci. „Alună, nu!” Dar 
apoi a venit Barosanu', sucindu-se printre crengi, cu gura 
plină de bobiţe. „Uite!” a zis Barosanu'. „Pot să o fac. Fug în 
altă parte, întreabă-mă unde, Alună! Intreabă-mă unde! 
Intreabă-mă unde!” Apoi fugeau în altă parte, fugeau nu 
către sălaş, ci peste câmp, în frig, şi Barosanu' a lăsat 
bobiţele să cadă - picături roşii ca sângele, picuri roşii tari 
ca sârma. „N-are rost”, a zis. „N-are rost să le muşti. Sunt 
reci.” 

Alună s-a trezit. Era în vizuină. S-a cutremurat. De ce nu 
era căldura trupurilor de iepuri culcaţi unul lângă altul? 
Unde era Cinci? S-a ridicat. Ceva mai departe, Barosanu' se 
foia şi tresărea prin somn, căutând căldura, încercând să se 
lipească de trupul unui iepure care nu mai era acolo. Mica 

adâncitură de pe podeaua presărată cu nisip, unde stătuse 
Cinci, încă nu se răcise de tot; dar Cinci nu era acolo. 

— Cinci! a zis Alună în întuneric. 

A ştiut pe dată că n-o să audă vreun răspuns. L-a împuns 
cu botul pe Barosanu', insistent. 

— Barosane! Cinci a plecat! Barosane! 

Barosanu' s-a trezit imediat şi Alună a fost mai bucuros 
ca oricând de promptitudinea şi energia lui. 

— Ce-ai zis? Care-i necazul? 

— Cinci a plecat. 

— Unde a plecat? 

— Silf - afară. Nu poate fi decăt silf. Doar ştii că nu s-ar 
apuca să se plimbe prin sălaş. Il urăşte. 

— E o pacoste, nu? Şi a mai şi lăsat vizuina asta rece. 
Crezi că e în primejdie, nu-i aşa? Vrei să mergem să-l 
căutăm? 

— Da, trebuie să merg. E necăjit şi istovit, şi încă nu s-a 
luminat. S-ar putea să fie pe aici elil orice ar spune 
Căpşună. 

Barosanu' a ascultat şi a amuşinat câteva clipe. 

— Aproape că se crapă de ziuă, a zis. O să fie destulă 
lumină ca să-l găsim. Eu zic că-i mai bine să vin cu tine. Nu- 
ţi face griji - n-are cum să fi ajuns prea departe. Dar, pe 
lăptucile împăratului! Îi arăt eu lui când îl ajungem. 

— Măcar să-l găsim, că-l ţin eu bine cât îi tragi tu şuturi. 
Hai! 

S-au dus până la gura vizuinii şi s-au oprit acolo, unul 
lângă altul. 

— De vreme ce nu-s aici prietenii noştri ca să ne împingă 
afară, a zis Barosanu', n-ar fi rău să cercetăm dacă nu 
cumva roiesc în jur nevăstuicile şi bufniţele şi abia apoi să 
ieşim. 

În clipa aceea s-a auzit din pădurea din partea cealaltă 
strigătul unei bufniţe cafenii. Era primul, şi instinctiv s-au 
ghemuit şi au rămas neclintiţi, numărând patru bătăi de 
inimă până ce s-a auzit al doilea strigăt. 

— Se îndepărtează, a zis Alună. 

— Mă-ntreb câţi şoareci de câmp or zice aşa în fiecare 

noapte? Ştii că strigătul e înşelător. Ăsta-i rostul lui. 

— Păi, n-am ce să fac, a zis Alună. Cinci e pe undeva pe- 
aici şi o să merg după el. Oricum, aveai dreptate. £ lumină 
- cât de cât. 

— Să ne uităm mai întâi sub tisă? 

Dar Cinci nu era sub tisă. Lumina, pe măsură ce creştea, 
dezvăluia partea de sus a câmpului, în vreme ce gardul viu 
şi pârâul din depărtare rămâneau nişte linii întunecate din 
partea de jos. Barosanu' a sărit de pe taluz pe câmp şi a 
alergat pe o linie larg arcuită prin iarba udă. S-a oprit 
aproape în dreptul găurii prin care ieşiseră şi Alună l-a prins 
din urmă. 

— Uite urma lui, a zis Barosanu'. Şi-i proaspătă. Din 
vizuină drept în jos, către pârâu. Nu poate fi prea departe. 

Când iarba are pe ea stropi de ploaie, e uşor să vezi pe 
unde a trecut cineva. Au urmat dâra pe câmp în jos şi au 
ajuns la gardul viu lângă locul cu morcovi şi izvorul 
pârâului. Barosanu' avusese dreptate când a zis că urma 
era proaspătă. De cum au trecut de gardul viu, l-au văzut 
pe Cinci. Mânca singur. Mai erau lângă izvor câteva 
bucățele de morcov, dar nu se atinsese de ele şi mânca 
iarbă în apropierea mărului pădureţ cu trunchiul strâmb. S- 
au apropiat, iar el şi-a ridicat privirea. 

Alună n-a zis nimic şi a început să mănânce lângă el. 
Acum îi părea rău că-l adusese pe Barosanu'. În întuneric, 
înainte de zori, şi cu şocul descoperirii că Cinci nu mai era 
acolo, Barosanu' îi fusese alinare şi sprijin. Dar acum, când 
l-a văzut pe Cinci, pipernicit şi prietenos, neputând să facă 
rău cuiva ori să-şi ascundă sentimentele, tremurând în 
iarba udă, de teamă ori de frig, mânia i s-a topit. Îi părea 
rău pentru el şi era sigur că, dacă o să poată sta singuri o 
vreme, Cinci o să ajungă să ia totul mai uşor. Probabil era 
prea târziu însă ca să-l convingă pe Barosanu' să fie blând; 
nu putea decât să tragă nădejde că va fi bine. 

Dar, în ciuda temerilor sale, Barosanu' n-a deschis nici el 
gura. Era limpede că se aşteptase ca Alună să vorbească 
primul şi nu ştia ce să facă. O vreme toţi trei au înaintat 
alene prin iarbă, în vreme ce umbra se îngroşa şi porumbeii 

guleraţi uguiau prin copacii de departe. Alună începea să 
simtă că totul va fi bine şi că Barosanu' are mai multă 
chibzuinţă decât crezuse el, când Cinci s-a aşezat pe labele 
dinapoi, şi-a curăţat faţa cu labele din faţă şi apoi, pentru 
prima oară, s-a uitat drept în ochii lui. 

— Acuma plec, a zis. Sunt foarte mâhnit. Mi-ar plăcea să- 
ţi urez lucruri bune, Alună, dar nu-i nimic de bine în locul 
ăsta. Aşa că spun doar adio. 

— Dar unde te duci, Cinci? 

— Altundeva. La dealuri, dacă oi putea ajunge acolo. 

— De unul singur? Nu poţi. O să mori. 

— N-ai nicio şansă, prietene, a zis Barosanu'. Ceva o să 
pună gheara pe tine înainte de ni-Frith. 

— Ba nu, a zis Cinci, foarte liniştit. Eşti mai aproape de 
moarte ca mine. 

— Încerci să mă bagi în sperieţi, gogoloi nenorocit de 
flecar ce eşti, s-a răţoit Barosanu'. O să te... 

— Stai, Barosane, a zis Alună. Nu te răsti aşa la el. 

— Păi, doar tu ai zis... a început Barosanu'. 

— Ştiu. Dar acum gândesc altfel. Te rog să mă ieri, 
Barosane. Voiam să te rog să mă ajuţi să-l înduplec să vină 
înapoi la sălaş. Dar acum - ei bine, am văzut că 
întotdeauna e ceva în ce zice Cinci. In ultimele două zile n- 
am vrut să-l ascult şi cred şi acum că a luat-o razna. Dar nu 
mă îndur să-l silesc să se întoarcă în sălaş. Chiar cred că, 
cine ştie de ce, locul acela îl face să-şi iasă din minţi de 
spaimă. O să merg un pic cu el şi poate izbutim să stăm de 
vorbă. Nu-ţi pot cere să-ţi pui şi tu viaţa în primejdie. 
Oricum, ceilalţi ar trebui să ştie ce facem şi n-au cum să 
afle decât dacă te duci şi le spui. O să mă întorc înainte de 
ni-Frith. Nădăjduiesc să ne întoarcem amândoi. 

Barosanu' s-a holbat la el. Apoi s-a repezit la Cinci, furios: 

— Gânganie neagră şi ticăloasă, a zis. Nu te-a învăţat 
nimeni să te supui ordinelor, nu? Mereu eu, eu, eu. „Vai, 
simt ceva ciudat în degetul de la picior, aşa că trebuie să 
stăm cu toţii cu capu-n jos şi picioarele-n sus!” Şi acum, că 
am dat peste un sălaş minunat şi am intrat în el fără să fie 
măcar nevoie să ne batem, trebuie să faci tu tot ce poţi să 

calci pe bătături pe toată lumea! Şi apoi pui în primejdie 
viaţa unuia dintre cei mai buni iepuri, numai ca să facă pe 
dădaca în vreme ce tu umbli creanga ca un şoarece 
smintit! Ei bine, eu nu mai vreau să ştiu de tine, ţi-o zic în 
faţă. Şi acum mă întorc la sălaş şi o să am grijă ca toţi 
ceilalţi să nu mai vrea să ştie de tine. Şi aşa o să fie - să nu- 
ţi închipui altfel. 

S-a răsucit şi s-a năpustit prin cea mai apropiată 
deschizătură din gardul viu. Pe dată s-a pornit în partea 
cealaltă a gardului o zarvă înspăimântătoare. Se auzeau 
izbituri şi trânteli. Un vreasc a zburat în aer. Apoi un 
ghemotoc ud de frunze veştede a ţâşnit prin spărtură şi s-a 
turtit departe de gard, lângă Alună. Rugii se scuturau de 
zor. Alună şi Cinci s-au uitat unul la altul, luptându-se 
amândoi cu impulsul de a o tuli. Ce vrăjmaş se dezlănţuise 
de cealaltă parte a gardului? Nu se auzeau strigăte - ori 
stropşeală de pisică, țipăt de iepure -, numai pârâitul 
crenguţelor şi smulgerea aprigă a ierbii. 

Adunându-şi tot curajul, în ciuda tuturor instinctelor, 
Alună s-a silit să se ducă până la spărtură, cu Cinci după el. 
Li s-a înfăţişat o privelişte îngrozitoare. Frunzele putrede 
fuseseră azvârlite în sus. Pământul fusese dezgolit şi era 
brăzdat de şanţuri lungi. Barosanu' zăcea pe o parte, dând 
din labele dinapoi şi răsucindu-se. O bucată de sârmă de 
cupru, licărind mohorât sub primele raze de soare, era 
răsucită în jurul grumazului şi mergea drept, trecând peste 
o labă dinainte, până la capătul unui ţăruş zdravăn, înfipt în 
pământ. Nodul laţului se strânsese şi era îngropat în blana 
dindărătul urechii. Vârful ieşit al unuia dintre firele sârmei îi 
zgâriase grumazul, iar stropi de sânge, întunecaţi şi roşii ca 
bobiţele tisei, i se prelingeau, unul câte unul, pe umăr. 
Câteva clipe a stat, gâfâind, iar coastele i se înălţau şi 
coborau greoi. Apoi iar a început să se zbată şi să se lupte, 
într-o parte şi-n alta, săltând şi căzând la loc, până ce s-a 
sufocat şi a rămas nemişcat. 

Înnebunit de îngrijorare, Alună a sărit prin spărtură şi s-a 
ghemuit lângă el. Ochii lui Barosanu' erau închişi şi buzele îi 
dezgoleau dinţii lungi din faţă, într-un rânjet încremenit. Îşi 


e 130 œ» 


muşcase buza de jos, iar sângele picura şi de acolo. Botul şi 
pieptul îi erau acoperite de spume. 

— Thlayli! a zis Alună, izbind în pământ cu labele din 
spate. Thlayli! Ascultă-mă! Eşti într-un laţ - un lat! Ce 
spuneau în Ows/a? Haide - gândeşte-te! Cum te putem 
ajuta? 

Un moment de tăcere. Apoi labele din spate ale 
Barosanului au început iar să izbească, dar slab. Urechile i 
s-au pleoştit. Ochii i s-au deschis fără să vadă nimic şi albul 
lor s-a arătat plin de vinişoare de sânge, în vreme ce 
irisurile castanii se rostogoleau dintr-o parte în alta. După o 
vreme i s-a auzit vocea, groasă şi slabă, bolborosind printre 
băşicuţele de spumă sângerie din gură. 

— Owsla... n-are rost... muşcă sârmă. Ţăruş... trebuie... 
sapă... scoate. 

L-a cutremurat un spasm şi a scurmat pământul, 
acoperindu-se de noroi şi sânge. Apoi a rămas iar nemişcat. 

— Fugi, Cinci, fugi la sălaş, a strigat Alună. Adu-i pe 
ceilalţi - Mură, Argintiul. lute! O să moară. 

Cinci a tulit-o înapoi ca un iepure de câmp. Alună, rămas 
singur, încerca să priceapă ce trebuie făcut. Ce era 
„țăruşul”? Cum să-l scoată? S-a uitat la harababura 
cumplită din faţa sa. Barosanu' zăcea peste sârmă, care se 
ivea de sub burta lui şi părea că dispare în pământ. Alună 
se lupta cu propria nedumerire. Barosanu' zisese „sapă”. 
Măcar asta o înţelegea. S-a pus pe săpat în pământul moale 
de lângă trupul lui Barosanu', până ce, după o vreme, a dat 
cu ghearele de ceva neted şi tare. S-a oprit mirat şi l-a 
descoperit alături pe Mură. 

— Barosanu' a zis ceva, i-a spus, dar nu cred că mai 
poate vorbi. A zis „Scoate ţăruşul”. Ce înseamnă asta? Ce 
trebuie să facem? 

— Aşteaptă un pic, a zis Mură. Lasă-mă să mă gândesc şi 
încearcă să nu fii nerăbdător. 

Alună a întors capul şi s-a uitat de-a lungul pârâului. 
Departe, între două pâlcuri de copaci, vedea cireşul sub 
care şezuse acum două zile alături de Mură şi Cinci, la 
răsăritul soarelui. Şi-a amintit cum îl fugărise Barosanu' pe 

Gălbenel prin iarbă, uitând, în bucuria sosirii, cearta din 
seara dinainte. Îl vedea acum pe Gălbenel gonind spre ei, 
împreună cu doi-trei dintre ceilalţi - Argintiul, Păpădie şi 
Ulcică. Păpădie, care era mult mai în faţă, a ţâşnit prin 
spărtura din gard şi s-a oprit brusc, tresărind, cu ochii 
holbaţi. 

— Ce e, Alună? Ce s-a întâmplat? Cinci a zis... 

— Barosanu' e prins în laţ. Nu te apropia de el până nu 
ne spune Mură. Nu-i lăsa pe ceilalţi să se-nghesuie în jur. 

Păpădie a pornit în goană înapoi şi s-a ivit Ulcică. 

— Vine Ciuboţică? a întrebat Alună. Poate că e/ştie... 

— Nu vine, a zis Ulcică. l-a spus lui Cinci să nu mai 
vorbească despre asta. 

— l-a spus să ce? a întrebat Alună, căruia nu-i venea să-şi 
creadă urechilor. 

Dar în clipa aceea Mură a vorbit şi într-o clipă Alună a 
fost lângă el. 

— Asta e, a zis Mură. Sârma e legată de un ţăruş şi 
ţăruşul e în pământ - uite, acolo. Trebuie să-l scoatem. 
Haide - să săpăm lângă el. 

Alună s-a apucat din nou să sape, labele din faţă aruncau 
în sus pământul moale şi ud şi alunecau pe ţăruşul tare. 
Cumva, ştia că ceilalţi aşteaptă alături. După o vreme a fost 
silit să se oprească, gâfâind. Argintiul i-a luat locul, iar după 
el Cruşin. Ţăruşul blestemat, neted, curat, mirosind a om a 
fost dezgolit pe lungimea urechii unui iepure, dar tot nu 
ieşea din pământ. Barosanu' nu se clintise. Zăcea peste 
sârmă, sfâşiat şi însângerat, cu ochii închişi. Cruşin şi-a 
scos din groapă capul şi labele şi şi-a şters noroiul de pe 
faţă. 

— Ţăruşul e mai îngust acolo, jos. Vârful e pe-aproape. 
Cred că poate fi muşcat, dar nu reuşesc să-l apuc cu dinţii. 

— Trimiteţi-l acolo pe Ulcică, a zis Mură. E mai mic. 

Ulcică a intrat cu capul în groapă. Auzeau cum se 
desprind aşchiile sub dinţii lui - un sunet ca de şoarece 
cuibărit în peretele de scândură al unui hambar, la miezul 
nopţii. A ieşit cu nasul însângerat. 

— Aşchiile înţeapă al naibii şi nu prea poţi să răsuifli, dar 

ţăruşul e aproape rupt. 

— Să intre Cinci, a zis Alună. 

Cinci n-a stat mult în gaură. Şi el a ieşit sângerând. 

— S-a rupt în două. A ieşit. 

Mură a împins cu nasul capul lui Barosanu'. Sub 
îmboldeala lui blândă, capul s-a rostogolit într-o parte şi a 
revenit la loc. 

— Barosane, i-a şoptit Mură la ureche, ţăruşul a ieşit. 

Nimic. Barosanu' zăcea la fel ca înainte. O muscă grasă i- 
a poposit pe o ureche. Mură a alungat-o, furios, şi ea a 
zburat, bâzâind, în lumina soarelui. 

— Cred că ne-a părăsit, a zis Mură. Nu-i simt răsuflarea. 

Alună s-a ghemuit lângă Barosanu' şi şi-a apropiat nările 
de ale lui, dar adia vântul şi nu şi-a dat seama dacă se 
simte sau nu vreo răsuflare. Labele erau fleşcăite, burta era 
moale, pleoştită. A încercat să-şi amintească puţinul pe 
care îl auzise despre laţuri. Un iepure voinic îşi putea rupe 
gâtul într-un laţ. Ori vârful ascuţit al unui fir de sârmă să-i fi 
străpuns gâtlejul? 

— Barosane, a şoptit, te-am scos din laţ. Eşti liber. 

Barosanu' nu s-a clintit. Dintr-odată, Alună şi-a dat 
seama că, dacă Barosanu' e mort - şi ce altceva l-ar fi putut 
ţine pe e/tăcut în noroi -, atunci el, Alună, trebuie să-i ducă 
pe ceilalţi de acolo înainte ca pierderea îngrozitoare să le 
sece curajul şi să le întunece sufletul - cum s-ar întâmpla 
dacă ar rămâne lângă trupul întins pe jos. Şi apoi, curând 
avea să vină omul. Poate că era deja pe drum, cu puşca, 
să-l ducă pe bietul Barosanu'. Trebuie să plece cu toţii; iar 
el trebuie să facă tot ce-i stă în puteri ca toţi - chiar şi el 
însuşi - să-şi scoată din minte pentru totdeauna cele 
întâmplate. 

— Inima mea s-a alăturat Celor O Mie, căci azi prietenul 
meu s-a oprit din alergat, i-a spus lui Mură, rostind un 
proverb iepuresc. 

— Măcar de n-ar fi fost Barosanu', a zis Mură. Ce-o să ne 
facem fără el? 

— Ceilalţi aşteaptă, a zis Alună. Trebuie să rămânem în 
viaţă. Trebuie să le dăm ceva la care să se gândească. 

Ajută-mă, simt că-i peste puterile mele. 

S-a întors cu spatele la trupul de pe jos şi l-a căutat cu 
privirea pe Cinci printre ceilalţi. Dar Cinci nu se vedea 
nicăieri, şi Alună s-a temut să întrebe de el, ca nu cumva să 
pară dovadă de slăbiciune şi nevoie de îmbărbătare. 

— Ulcică, s-a răstit, de ce nu-ţi cureţi faţa şi nu opreşti 
sângele? Mirosul de sânge îi cheamă pe e/i/. Doar ştii asta, 
nu? 

— Da, Alună. Îmi pare rău. Barosanu' o să... 

— Şi încă ceva, a zis Alună, disperat. Ce-mi ziceai de 
Ciuboţică? spuneai că i-a zis lui Cinci să tacă? 

— Da, Alună. Cinci a intrat în sălaş şi ne-a spus de laţ şi 
că bietul Barosanu'... 

— Da, bine. Şi atunci Ciuboţică...? 

— Ciuboţică şi Căpşună şi ceilalţi s-au făcut că n-au auzit 
nimic. Era de neînțeles, pentru că Cinci vorbea în gura 
mare. Şi apoi, pe când ieşeam în fugă, Argintiul i-a zis lui 
Ciuboţică: „Vii şi tu, nu?” lar Ciuboţică i-a întors spatele şi 
gata. Atunci Cinci s-a dus la el şi i-a spus ceva, foarte încet, 
dar am auzit ce i-a răspuns Ciuboţică. A zis: „Dealuri ori 
Inlé, mă doare-n cot unde vă duceţi. Să-ţi ţii gura.” Şi apoi l- 
a lovit pe Cinci şi l-a zgâriat pe ureche. 

— Îl omor, s-a auzit o voce groasă şi întretăiată din 
spatele lor. 

Au sărit ca arşi şi s-au întors. Barosanu' îşi ridicase capul 
şi se sprijinea doar pe labele dinainte. Corpul îi era răsucit, 
crupa şi labele din spate zăceau mai departe pe pământ. 
Avea ochii deschişi, dar faţa îi era o mască de sânge, 
spume, vomă şi pământ, atât de fioroasă, că arăta mai 
curând a făptură scăpată din iad decât a iepure. Vederea 
lui, care ar fi trebuit să-i umple de uşurare şi de bucurie, le- 
a adus doar groază. S-au tras îndărăt, încercând parcă să 
se facă mai mici, şi nimeni n-a vorbit. 

— Îl omor, a zis iarăşi Barosanu', bolborosind prin 
mustăţile mânjite şi smocurile de păr încleiate. Ajutaţi-mă, 
lua-v-ar naiba! Nu-i în stare nimeni să dea jos de pe mine 
sârma asta împuţită? 

S-a trudit să se ridice, cu labele din spate atârnând. Apoi 

a căzut iar şi a început să se târască, trăgând după el prin 
iarbă sârma cu ţăruşul rupt, care scotea un fel de chicotit 
batjocoritor. 

— Lăsaţi-l în pace! a strigat Alună, căci acum se buluceau 
cu toţii să-l ajute. Vreţi să-l omorâţi? Lăsaţi-l să se 
odihnească! Lăsaţi-l să răsufle! 

— Nu, nu odihnă, a gâfâit Barosanu'. N-am nimic. 

In vreme ce vorbea, s-a prăbuşit iar şi pe dată s-a ridicat 
la loc, cu trudă, pe labele din faţă. 

— Labele dinapoi. Nu pot să le mişc. Ciuboţică ăla! ÎI 
omor! 

— De ce-i lăsăm să stea în sălaşul ăla? a strigat Argintiul. 
Ce soi de iepuri mai sunt şi ăştia? L-au lăsat pe Barosanu' 
să moară. L-aţi auzit cu toţii pe Ciuboţică în vizuină. Sunt 
nişte laşi. Hai să-i alungăm - să-i omorâm! Să le luăm 
sălaşul şi să trăim noi acolo! 

— Da! Da! s-au repezit cu toţii. Haideţi! Înapoi la sălaş! 
Jos cu Ciuboţică! Jos cu Buruiană-de-argint! Să-i omorâm! 

— O embleer Frith! s-a auzit din iarbă un strigăt ascuţit. 

La această necuviinţă scandaloasă zarva s-a domolit. S- 
au uitat în jur, întrebându-se cine o fi vorbit. Nu era decât 
tăcere. Apoi, dintre două smocuri înalte de păiuş s-a ivit 
Cinci, cu ochii aruncând fulgere, într-un soi de nebunie. 
Mărâia şi bolborosea către ei ca un iepure-vrăjitor şi cei 
aflaţi mai aproape de el s-au tras îndărăt, speriaţi. Până şi 
Alună simţea că nu-i în stare să zică ceva nici dacă-l pici cu 
ceară. Apoi şi-a dat seama că vorbea Cinci. 

— Sălaşul? Vă duceţi la sălaş? Smintiţilor! Sălaşul ăla nu-i 
decât o gaură a morții! Tot locul nu-i altceva decât cămara 
unui e/i/ mârşav! E împânzit cu laţuri - peste tot, în fiecare 
zi! Asta le lămureşte pe toate: tot ce s-a întâmplat de când 
am venit aici. 

A rămas nemişcat şi părea că vorbele sale vin târându-se 
pe razele de soare, peste iarbă. 

— Ascultă, Păpădie. Te dai în vânt după poveşti, nu-i aşa? 
O să-ţi spun eu una - da, una care l-ar face pe El-ahrairah 
să plângă. A fost odată un sălaş minunat la poalele pădurii, 
deasupra pajiştilor unei ferme. Era mare, plin de iepuri. 

Apoi, într-o zi, a venit orbirea albă şi iepurii s-au îmbolnăvit 
şi au murit. Dar câţiva au rămas în viaţă, aşa cum se 
întâmplă întotdeauna. Sălaşul a ajuns aproape gol. Într-o zi, 
ce şi-a zis fermierul: „Aş putea creşte numărul iepurilor 
astora: să facă parte din ferma mea - carnea lor, pieile. De 
ce să mă ostenesc să ţin iepuri în cuşti? O să se descurce 
foarte bine acolo unde se află.” A început să împuşte toţi 
eli] - lenari, homba, nevăstuici, bufniţe. A pus hrană pentru 
iepuri - dar nu prea aproape de sălaş. Pentru ceea ce 
plănuia trebuia ca ei să se deprindă să umble pe câmp şi 
prin pădure. Şi apoi i-a prins cu laţul - nu prea mulţi: cât de 
mulţi îşi dorea şi nu atât de mulţi încât să fugă cu toţii de 
frică ori să piară sălaşul. Au ajuns să fie mari şi puternici şi 
sănătoşi, căci a avut grijă ca ei să aibă tot ce-i mai bun, mai 
ales iarna, şi nimic de care să se teamă - în afară de laţul 
din spărtura gardului viu şi de pe cărarea din pădure. Aşa 
că ei au trăit aşa cum voia el să trăiască, şi mereu erau 
câţiva care se făceau nevăzuţi. lepurii de acolo au devenit 
ciudaţi în multe privinţe, altfel decât alţi iepuri. Ştiau prea 
bine ce se întâmplă. Dar chiar şi în sinea lor se prefăceau 
că totu-i bine, căci mâncarea era bună, erau apăraţi, nu 
aveau nicio spaimă în afară de aceea, singura; iar ea se 
abătea ici şi colo, niciodată destul de mult deodată ca să-i 
alunge de acolo. Au uitat purtarea iepurilor din sălbăticie. 
Au uitat de El-ahrairah, căci ce nevoie aveau de tertipuri şi 
viclenie, când trăiau în sălaşul vrăjmaşului şi-i plăteau bir? 
Au descoperit alte arte minunate care să înlocuiască 
tertipurile şi poveştile vechi. Dansau în întâmpinarea 
ceremonioasă. Cântau precum păsările şi făceau forme pe 
pereţi; şi, cu toate că acestea nu-i puteau ajuta defel, 
făceau să treacă timpul şi ei puteau să-şi spună că sunt 
nişte tipi pe cinste, floarea lepurimii, mai isteţi decât 
coţofenele. N-aveau iepure-şef - nu, cum ar fi putut să 
aibă? - căci un iepure-şef trebuie să fie El-ahrairah pentru 
cei din sălaşul său şi să-i ferească de moarte: iar aici era 
doar un soi de moarte, şi ce iepure-şef ar fi putut avea 
răspuns la asta? In schimb, Frith le trimitea cântăreţi 
ciudaţi, frumoşi şi stricaţi ca galele stejarilor, ca viespea-de- 

trandafir peste măceş. Şi întrucât nu puteau să rabde 
adevărul, cântăreții ăştia, care poate că în alt loc ar fi fost 
înţelepţi, erau striviţi de povara cumplită a tainei sălaşului 
până ce gâlgâia din ei sminteală măiestrită - despre 
demnitate şi acceptare şi tot ce te poate face să crezi că 
iepurele iubeşte sârma scânteietoare. Dar aveau o regulă 
de fier; o, da, de fier. Nimeni nu trebuie să întrebe vreodată 
unde este un iepure şi oricine întreba „Unde?” - dacă nu 
era într-un cântec ori într-o poezie - trebuia să fie făcut să 
tacă. Era destul de rău să zici „Unde?”, dar să vorbeşti pe 
faţă de sârme - asta era de neîngăduit. Pentru asta erau 
gata să zgârie şi să ucidă. 

S-a oprit. Nimeni nu s-a mişcat. Apoi, în tăcere, Barosanu' 
s-a ridicat cu greu în picioare, s-a clătinat un pic, s-a 
împleticit câţiva paşi către Cinci şi a căzut iar. Cinci nu l-a 
băgat în seamă, ci s-a uitat pe rând la ceilalţi. Apoi a glăsuit 
din nou. 

— Şi atunci am venit noi, de dincolo de iarba-neagră, în 
timpul nopţii. lepuri sălbatici, care făceau gropi prin vale. 
lepurii din sălaş nu s-au arătat pe dată. Trebuiau mai întâi 
să chibzuiască ce-i mai bine de făcut. Dar şi-au dat seama 
foarte repede. Să ne aducă în sălaş şi să nu ne spună nimic. 
Nu vedeţi? Fermierul pune doar câteva laţuri deodată, iar 
dacă moare un iepure, ceilalţi vor avea mai mult de trăit. Ai 
propus ca Alună să le povestească aventurile noastre, 
Mură, şi n-au sărit în sus de bucurie, nu? Cine vrea să audă 
despre fapte vitejeşti când e ruşinat de propriile fapte şi cui 
îi place o poveste deschisă, sinceră de la cel pe care îl 
amăgeşte? Vreţi să auziţi mai departe? Vă spun că tot ce s- 
a întâmplat se potriveşte ca o albină într-o floare de degeţel 
roşu. Şi să-i omorâm, ziceţi, ca să ne pricopsim cu vizuina 
cea mare? O să ne pricopsim cu o boltă din oase din care 
atârnă sârme scânteietoare! O să ne pricopsim cu jale şi 
moarte! 

Cinci s-a lăsat să cadă în iarbă. Barosanu', târând încă 
după el îngrozitorul ţăruş neted, a şontâcăit până la el şi şi- 
a frecat nasul de al lui. 

— Sunt încă viu, Cinci, a zis. Toţi suntem. Tu ai rupt cu 

dinţii un ţăruş mai mare decât ăsta pe care-l trag după 
mine. Spune-ne ce să facem. _ 

— Ce să facem? Păi, să plecăm - chiar acum. Inainte să 
părăsesc vizuina, i-am spus că plecăm lui Ciuboţică. 

— Unde? a întrebat Barosanu'. 

Dar Alună a fost cel care i-a răspuns. 

— Către dealuri. 

Spre miazăzi, pământul se înălța lin de la pârâu încolo. Pe 
culme se desluşea linia unui drum de tară, iar dincolo de el 
un crâng. Alună s-a întors într-acolo şi toţi ceilalţi s-au luat 
după el în sus pe coastă, câte unul ori câte doi. 

— Ce faci cu sârma, Barosane? a zis Argintiul. Ţăruşul o 
să se prindă de ceva şi iar o să se strângă. 

— Nu, e largă acum, a zis Barosanu'. Aş putea să mă 
scutur de ea dacă nu mi-ar fi grumazul vătămat. 

— Încearcă, a zis Argintiul. Altfel n-o să ajungi prea 
departe. 

— Alună, a zis deodată luţilă, vine un iepure dinspre 
sălaş. Uite! 

— Numai unul? a zis Barosanu'. Ce păcat! la-l tu, 
Argintiule. N-o să te lipsesc de bucuria asta. Şi fă treabă 
bună, dacă tot o faci! 

S-au oprit şi au aşteptat, răsfiraţi pe coastă. lepurele care 
venea fugea într-un fel ciudat, năvalnic. La un moment dat 
s-a izbit de un ciulin cu tulpina groasă şi a ricoşat din el, 
rostogolindu-se de mai multe ori. Dar s-a ridicat şi a 
continuat să gonească orbeşte către ei. 

— Să fie orbirea albă? a zis Cruşin. Nu se uită pe unde 
merge. 

— Ferească Frith! a zis Mură. Fugim? 

— Nu, n-ar putea goni aşa dac-ar avea orbirea albă, a zis 
Alună. Orice l-o mâna de la spate, nu-i asta. 

— E Căpşună! a strigat Păpădie. 

Căpşună a trecut prin gardul viu până în dreptul mărului 
pădureţ, a privit în jur şi s-a îndreptat spre Alună. Nu mai 
avea nici urmă din stăpânirea de sine politicoasă. Avea 
ochii holbaţi şi tremura, iar corpul lui mare părea că-l face 
să arate şi mai copleşit de nefericire. S-a ghemuit în iarbă 

în faţa lor, în vreme ce Alună aştepta, grav şi nemişcat, 
alături de Argintiul. 

— Alună, a zis Căpşună, plecaţi? 

Alună nu a zis nimic, dar Argintiul a răspuns aspru: 

— Şi ce-ţi pasă ţie? 

— Luaţi-mă cu voi. 

Nu i-a răspuns nimeni, şi iarăşi a zis: 

— Luaţi-mă cu voi. 

— Nouă nu ne plac cei care ne amăgesc, a zis Argintiul. 
Mai bine întoarce-te la Nildro-hain. Fără îndoială că-i mai 
puţin pretențioasă. 

Căpşună a scos un fel de țipăt sugrumat, ca şi când ar li 
fost rănit. S-a uitat de la Argintiul la Alună şi apoi la Cinci. În 
cele din urmă, într-o şoaptă jalnică, a spus: 

— Sârmele. 

Argintiul a dat să răspundă, dar Alună a vorbit primul. 

— Poţi să vii cu noi, a zis. Nu mai spune nimic. Bietul de 
tine. 

După câteva minute iepurii trecuseră de drumul de ţară 
şi dispăruseră în crângul din partea cealaltă. O coţofană, 
atrasă de ceva deschis la culoare care se zărea de departe 
pe coasta dezgolită, s-a apropiat în zbor, să iscodească. Dar 
nu erau acolo decât un ţăruş rupt şi o bucată de sârmă 
răsucită. 

PARTEA A DOUA 
— PE WATERSHIP DOWN — 

18. 
Watership Down 


Ceea ce acum este dovedit cândva a fost doar în 
închipuire. 


William Blake, Căsătoria Cerului cu ladul 


Era seara zilei următoare. Coasta abruptă dinspre 
miazănoapte, aflată în umbră încă de la ivirea zorilor, 
prindea acum soarele dinspre apus timp de un ceas înainte 
de lăsarea serii. Dealul se înălța vertical vreo zece metri, pe 
o întindere de numai douăzeci - un perete abrupt, de la 
fâşia îngustă de copaci de la poale până pe culme, care era 
plată. Lumina, bogată şi blândă, se aşternea ca o crustă 
aurie peste iarbă, peste tufele de drobiţă şi pâlcurile de 
tisă, peste cei câţiva porumbari strâmbaţi de vânt. De pe 
culme, lumina părea că acoperă toată coasta de dedesubt, 
somnoroasă şi neclintită. Însă jos, în iarbă, printre tufe, în 
acel codru străbătut de gângănii, păianjeni şi chiţorani ieşiţi 
la vânătoare, lumina mişcătoare era ca un vânt care 
dănţuia printre ei, îmboldindu-i la mişuneală şi la ţesut. 
Razele roşietice apăreau şi dispăreau printre firele de iarbă, 
licăreau pe aripi membranoase, aruncau umbre lungi din 
spatele celor mai subţiri picioare, împărțind fiece petic de 
pământ  dezgolit în nenumărate grăuncioare. Gâzele 
băzâiau, ţiuiau, vâjâiau, zumzăiau şi zbârnâiau în vreme ce 
aerul se încălzea în lumina amurgului. Mai tare, dar mai 
liniştit, se auzea printre copaci glas de presură, cânepar şi 
florinte. Ciocârliile săgetau spre cer, ciripind în aerul 
înmiresmat de deasupra dealului. Din vârf, aparenta 
neclintire a depărtării uriaşe, albastre se arăta întreruptă ici 
şi colo de fuioare de fum şi de sclipiri mărunte de sticlă. 
Hăt, departe, se întindeau lanurile de grâu verzi, păşunile 
netede pe care păşteau cai, verdele mai întunecat al 
pădurilor. Şi ele, ca jungla de pe coasta dealului, clocoteau 
la venirea serii, dar de pe înălţimea de departe păreau 
nemişcate, cu sălbăticia îmblânzită de aerul aşternut până 

acolo. 

La poalele dealului, Alună şi însoțitorii săi stăteau 
cuibăriţi sub nişte ramuri joase de salbă-moale. Din 
dimineaţa trecută străbătuseră aproape cinci kilometri. Au 
avut noroc, căci toţi cei care plecaseră din sălaş erau în 
viaţă. Au traversat două pârâiaşe şi au rătăcit înspăimântați 
prin pădurea cea întinsă din Ecchinswell. S-au odihnit pe 
paiele dintr-un hambar nefolosit şi s-au pomenit atacați de 
şobolani. Argintiul şi Cruşin, ajutaţi de Barosanu', le-au 
acoperit retragerea până când, după ce s-au văzut cu toţii 
afară, au luat-o la fugă. Cruşin a fost muşcat de laba din 
faţă, iar rana, ca toate muşcăturile de şobolan, era iritată şi 
dureroasă. Pe când ocoleau un iaz, au stat să privească o 
pasăre mare şi cenuşie care izbea cu ciocul şi se bălăcea 
prin rogoz, până ce i-a pus pe fugă larma unui cârd de rațe 
sălbatice. Au mers aproape un kilometru de-a curmezişul 
unei păşuni pe care nu era niciun adăpost, aşteptându-se 
să fie atacați dintr-o clipă în alta, dar nu s-a întâmplat 
nimic. Au auzit zumzetul nefiresc al unui stâlp de înaltă 
tensiune în aerul văratic; şi chiar au trecut pe la picioarele 
lui, pentru că Cinci i-a asigurat că nu le poate face niciun 
rău. Acum stăteau sub salba-moale şi adulmecau, obosiţi şi 
cu inima îndoită, ţinutul ciudat şi golaş din jurul lor. 

De când plecaseră din sălaşul laţurilor, deveniseră mai 
prudenţi, mai vicleni, o ceată dârză în care se înțelegeau 
unul pe altul şi făceau totul împreună. Se isprăvise cu 
certurile. Adevărul despre sălaş fusese un şoc cumplit. Se 
apropiaseră mai mult, bazându-se pe calităţile celorlalţi şi 
preţuindu-le. Acum ştiau că de acestea, şi de nimic altceva, 
depindea viaţa lor şi n-aveau de gând să irosească nimic 
din ceea ce aveau împreună. In ciuda sforţărilor lui Alună 
pe când erau lângă laţ, nu se afla printre ei niciunul căruia 
să nu-i fi sărit inima din piept la gândul că Barosanu' a 
murit şi să nu se fi întrebat, la fel ca Mură, ce o să se 
întâmple cu ei. Fără Alună, fără Mură, Cruşin şi Ulcică - 
Barosanu' ar fi murit. Fără el însuşi ar fi murit, căci care 
dintre ei nu s-ar fi oprit din alergat după o asemenea 
suferinţă? Nu se mai putea îndoi nimeni de tăria lui 

Barosanu', de intuiţia lui Cinci, de isteţimea lui Mură sau de 
autoritatea lui Alună. Când au năvălit şobolanii, Cruşin şi 
Argintiul au ascultat de Barosanu' şi le-au ţinut piept. 
Ceilalţi l-au urmat pe Alună când i-a trezit şi, fără nicio 
explicaţie, le-a spus să iasă iute din hambar. Mai târziu, 
Alună a zis că n-au de ales, trebuie să treacă peste pajişte, 
la vedere, şi sub conducerea Argintiului au trecut-o, cu 
Păpădie alergând în faţă, cercetaş. Când Cinci a zis că 
pomul de fier nu-i primejdios, l-au crezut. 

Căpşună a avut multe de îndurat. Mâhnirea îl făcea încet 
la minte şi neglijent, şi îi era ruşine de rolul pe care îl jucase 
în sălaş. Era moale şi mai deprins cu indolenţa şi hrana 
bună decât voia să recunoască. Dar n-a crâcnit, şi era 
limpede că-i hotărât să arate de ce-i în stare şi să nu 
rămână codaş. S-a arătat de folos în pădure, fiind mai 
învăţat cu pădurile mari decât ceilalţi. 

— O să fie un tip pe cinste, să ştii, dacă-i dăm o şansă, i-a 
spus Alună Barosanului când erau pe malul iazului. 

— Păi, atâta îi trebuie papiţoiului, să nu fie, a zis 
Barosanu' - căci, faţă de cum erau ei învăţaţi, Căpşună era 
mult prea curat şi spilcuit. 

— Ei bine, Barosane, bagă de seamă, nu vreau să vă 
purtaţi urât cu el. Asta n-o să-i fie de vreun folos. 

Barosanu' s-a arătat de acord, deşi nu cu tragere de 
inimă. Însă el însuşi devenise mai puţin poruncitor. Păţania 
cu laţul îl lăsase slăbit şi istovit. El dăduse alarma în 
hambar, căci nu putea să doarmă, iar când a auzit 
zgrepţănat a sărit pe dată. Nu i-a lăsat pe Cruşin şi pe 
Argintiul să lupte singuri, dar a fost silit să le lase lor greul. 
Pentru prima oară în viaţă, Barosanu' s-a simţit înclinat 
către cumpătare şi băgare de seamă. 

Când soarele a coborât şi a atins brâul de nori de la 
orizont, Alună a ieşit de sub crengi şi a scrutat coasta de 
dedesubt. Apoi s-a uitat în sus, peste muşuroaiele de 
furnici, către dealul golaş care se înălța în faţă. Cinci şi 
Ghindă l-au urmat şi s-au apucat să ronţăie un smoc de 
sparcetă. Nu mai văzuseră aşa ceva, dar n-aveau nevoie să 
le spună nimeni că-i bun şi i-a făcut să se simtă mai bine. 

Alună s-a întors şi li s-a alăturat printre suliţele cu flori mari, 
de un roşu-aprins vrâstat cu trandafiriu. 

— Cinci, a zis, fă-mă să pricep. Vrei să ne căţărăm pe 
dealul ăsta, oricât o fi de înalt, şi să găsim adăpost în vârf. 
Aşa-i? 

— Da, Alună. 

— Dar vârful trebuie să fie foarte înalt. Nici măcar nu-l 
văd de-aici. O să fie un loc golaş şi friguros. 

— Nu sub pământ: iar pământul e aşa de moale, că o să 
ne fie uşor să ne săpăm un adăpost de îndată ce găsim 
locul bun. 

Alună a mai chibzuit un pic. 

— Pornirea-i ceea ce mă frământă. lată-ne aici, sleiţi de 
puteri. Sunt sigur că-i primejdios să stăm în locul ăsta. N- 
avem unde fugi. Nu cunoaştem ţinutul şi nu putem intra în 
vreo vizuină. Dar nu pare cu putinţă să urcăm toţi acolo 
astă-seară. Am fi şi mai puţin în siguranţă. 

— O să fim siliţi să săpăm, nu? a zis Ghindă. Locul ăsta-i 
aproape la fel de deschis ca iarba-neagră prin care am 
trecut, iar copacii nu ne pot ascunde de vânătorii cu patru 
picioare. 

— Ar fi fost la fel în orice moment ajungeam aici, a zis 
Cinci. 

— N-am nimic împotrivă, Cinci, a răspuns Ghindă, dar 
avem nevoie de vizuini. E un loc rău dacă nu putem intra 
sub pământ. 

— Înainte să mergem cu toţii în vârf, a zis Alună, ar trebui 
să aflăm cum arată acel loc. O să urc eu să arunc o privire. 
Mă întorc cât de repede pot şi până atunci nu vă rămâne 
decât să nădăjduiţi că totul va fi bine. Oricum, puteţi 
rămâne aici să mâncaţi. 

— N-o să mergi singur, a zis Cinci cu hotărâre. 

Cum fiecare dintre ei era gata să meargă, în ciuda 
oboselii, Alună a bătut în retragere şi i-a ales pe Păpădie şi 
Gălbenel, care păreau mai puţin osteniţi decât ceilalţi. Au 
pornit în sus pe coastă, agale, de la otufă la alta şi oprindu- 
se mereu să adulmece şi să se uite peste covorul de iarbă 
care se-ntindea de o parte şi de cealaltă cât vedeau cu 

ochii. 

Un om merge pe două picioare. Pentru el e greu să urce 
o coastă abruptă, căci trebuie să-şi împingă tot timpul în 
sus propria greutate verticală şi nu poate să-şi ia avânt. 
lepurele se descurcă mai bine. Labele din faţă îi sprijină 
trupul orizontal, iar labele mari din spate fac toată treaba. 
Sunt cât se poate de potrivite ca să împingă în sus 
greutatea mică din faţa lor. lepurii pot să urce foarte 
repede coasta unui deal. De fapt, au atât de multă putere 
în partea dinapoi, încât coborâşul li se pare anevoios, şi 
uneori, când gonesc la vale pe o coastă abruptă, pot să se 
dea peste cap. Pe de altă parte, omul se înalţă cu mai bine 
de un metru şi jumătate deasupra coastei şi poate să vadă 
de jur împrejur. Pentru el terenul poate să tot fie abrupt şi 
plin de hopuri, căci, în mare, e neted; şi îşi poate alege cu 
uşurinţă direcţia din vârful turnului său mişcător şi înalt de 
1,80 metri. Prin urmare, grijile iepurilor când urcau dealul 
erau diferite de cele pe care le-ai avea dumneata, cititorule, 
dacă te-ai duce acolo. Cea mai mare problemă a lor nu era 
oboseala. Când Alună spusese că sunt cu toţii sleiţi de 
puteri, voia să spună că simțeau încordarea perioadei 
prelungite de nesiguranţă şi de spaimă. 

lepurii aflaţi la suprafaţă, în afară de cazul în care sunt 
într-un loc ştiut, în apropierea vizuinii, trăiesc într-o spaimă 
necontenită. Dacă devine destul de puternică, poate să-i 
facă să încremenească - tharn este cuvântul pe care îl 
folosesc ei. Alună şi tovarăşii săi stăteau cu frica-n sân de 
aproape două zile. De fapt, încă de când îşi părăsiseră 
sălaşul, de cinci zile încoace, înfruntaseră o primejdie după 
alta. Toţi erau cu sufletul la gură, uneori tresăreau din 
nimic, se pitulau prin orice tufă mai înaltă de iarbă care le 
ieşea în cale. Barosanu' şi Cruşin miroseau a sânge, şi toţi 
ceilalţi ştiau asta. Pe Alună, Păpădie şi Gălbenel îi îngrijorau 
goliciunea şi ciudăţenia dealului şi faptul că nu puteau să 
vadă foarte departe. Urcau nu peste, ci prin iarba înroşită 
de soare, printre gâzelor trezite şi prin lumina orbitoare. 
larba se vălurea în jurul lor. Se uitau cu fereală peste 
muşuroaiele de furnici şi trăgeau cu ochiul de după 

ghemotoacele de scaieţi. Nu ştiau cât de departe o fi 
culmea. Când izbuteau să ajungă în susul fiecărei pante 
scurte, dădeau de alta deasupra ei. Lui Alună i se părea 
locul potrivit pentru o nevăstuică; ori poate că bufnița albă 
zboară în amurg peste coastă, privind-o cu ochii ei 
împietriţi, gata s-o cotească şi să ia ca din galantar tot ce 
mişca. Unii e/i/ îşi aşteaptă prada, dar bufnița albă e unul 
dintre cei care caută şi vine neauzită. 

Pe când Alună suia mai departe, vântul de miazăzi a 
început să sufle şi amurgul de iunie a înroşit cerul spre 
zenit. Alună, ca aproape toate animalele sălbatice, nu era 
învăţat să se uite în sus, spre cer. Pentru el cerul era 
orizontul, de obicei întrerupt de copaci şi garduri vii. Acum, 
cu capul în sus, se uita la culme, în vreme ce pe linia 
cerului se arătau norii pufoşi, tăcuţi, mişcători, pătaţi cu 
roşu. Mişcarea lor era tulburătoare, altfel decât a copacilor 
ori a ierbii ori a iepurilor. Mormanele astea se mişcau calm, 
fără zgomot şi mereu în aceeaşi direcţie. Nu erau din lumea 
lui. 

„O, Frith”, şi-a zis Alună, întorcând capul către strălucirea 
de la apus, „ne trimiţi să vieţuim printre nori? Dacă i-ai 
spus adevărul lui Cinci, ajută-mă să mă încred în el.” In 
clipa aceea l-a văzut pe Păpădie, care alergase mult 
înainte, şezând pe un muşuroi de furnici care se desena 
limpede pe cer. Speriat, s-a repezit înainte. 

— Păpădie, dă-te jos! a zis. De ce te-ai cocoţat acolo? 

— Pentru că pot să văd, i-a răspuns Păpădie, cu un soi de 
bucurie fremătătoare. Vino şi uită-te! Poţi să vezi lumea 
întreagă. 

Alună a urcat până la el. Cum în apropiere mai era un 
muşuroi, a făcut şi el ca Păpădie, s-a aşezat pe labele din 
spate şi a privit în jur. Şi-a dat seama că sunt pe un teren 
aproape neted. Într-adevăr, coasta era foarte puţin înclinată 
pe o porţiune dindărăt, pe unde veniseră ei; dar fusese 
frământat de gândul la primejdia de pe terenul deschis şi 
nu şi-a dat seama de schimbare. Erau în vârful dealului. 
Înălţaţi deasupra ierbii, vedeau până departe în toate 
direcţiile. Nu era nimeni în jur. Dacă s-ar fi mişcat ceva, ar fi 


e 146 œ» 


văzut pe dată: iar acolo unde se isprăvea iarba începea 
cerul. Un om, o vulpe - chiar şi un iepure - care venea pe 
deal s-ar fi văzut pe dată. Cinci avusese dreptate. Aici sus 
ar fi fost avertizaţi dacă se apropia cineva. 

Vântul le zburlea blana şi trăgea de iarbă, care mirosea a 
lămâiţă şi a busuioc sălbatic. Singurătatea părea o 
destindere şi o binecuvântare, înălţimea, cerul şi 
depărtarea li s-au urcat la cap şi s-au apucat să zburde în 
lumina amurgului. 

— O, Frith de pe dealuri! a strigat Păpădie. Trebuie să fi 
făcut locul ăsta pentru noi! 

— L-o fi făcut el, dar Cinci s-a gândit la el pentru noi, a 
răspuns Alună. Stai numai să-l aducem aici! Cinci-rah! 

— Unde-i Gălbenel? a zis deodată Păpădie. 

Cu toate că era încă lumină bună, nici urmă de Gălbenel 
pe culmea dealului. După ce s-au uitat în jur o vreme, au 
alergat până la un dâmb aflat ceva mai departe şi s-au uitat 
iarăşi. Dar n-au văzut nimic, în afară de un şoarece care a 
ieşit din gaura lui şi s-a apucat să scormonească printr-o 
tufă de ierburi ce aveau deja seminţe. 

— Probabil c-a coborât, a zis Păpădie. 

— Păi, că a coborât ori ba, a zis Alună, nu putem să-l mai 
căutăm. Ceilalţi aşteaptă şi pot fi în primejdie. Trebuie să 
coborâm şi noi. 

— Ce păcat să-l pierdem, totuşi, a zis Păpădie, tocmai 
când am ajuns la dealurile lui Cinci fără să fi pierdut pe 
nimeni. Tont mai e! N-ar fi trebuit să-l luăm cu noi aici. Dar 
cum a putut să pună ceva gheara pe el aici fără să vedem? 

— Nu, sigur s-a întors, a zis Alună. Mă întreb ce-o să-i 
zică Barosanu'. Nădăjduiesc că n-o să-l muşte iarăşi. Am 
face mai bine să plecăm. 

— Ai de gând să-i aduci sus în seara asta? a întrebat 
Păpădie. 

— Nu ştiu, a zis Alună. Asta-i o problemă. Unde să găsim 
un adăpost? 

S-au îndreptat către marginea abruptă. Lumina începea 
să scadă. Şi-au dat seama pe unde trebuie să o ia după un 
pâlc de arbuşti răsuciţi prin care trecuseră la venire. 

Alcătuiau un soi de oază uscată - un lucru obişnuit pe 
dealurile golaşe. Vreo şase porumbari şi doi-trei soci 
creşteau împreună deasupra şi dedesubtul unui taluz. Între 
ei pământul era lipsit de iarbă, iar calcarul dezgolit era de 
un alb pal, murdar, sub florile de soc de culoare smântânie. 
Când s-au apropiat, l-au văzut deodată pe Gălbenel şezând 
printre tulpinile porumbarilor şi spălându-se pe bot cu 
labele din faţă. 

— Te-am căutat, a zis Alună. Unde naiba ai fost? 

— lartă-mă, Alună, a zis Gălbenel liniştit. M-am uitat la 
vizuinile astea. Mi-am zis că ne-ar putea fi de folos. 

În taluzul scund din spatele lui erau trei vizuini de iepuri. 
Mai erau două pe jos, printre rădăcinile groase şi 
noduroase. Nu se vedeau urme de labe ori căcăreze. Era 
limpede că vizuinile sunt părăsite. 

— Ai coborât? a întrebat Alună, adulmecând în jur. 

— Da, a zis Gălbenel. Adică în trei dintre ele. Nu-s prea 
adânci şi nu-s netede, dar nu-i miros de moarte ori de boală 
şi-s cu totul sănătoase. Mi-am zis c-ar fi bune pentru noi - 
cel puţin deocamdată. 

In lumina asfinţitului, un lăstun-mare a săgetat ţipând 
peste capetele lor, şi Alună s-a întors către Păpădie. 

— Avem noutăţi! a zis. Du-te şi cheamă-i aici pe ceilalţi. 

Şi iată că unul dintre iepurii de rând a făcut descoperirea 
norocoasă care i-a adus în cele din urmă pe dealul golaş; şi 
probabil că a salvat o viaţă ori două; căci e greu de crezut 
că şi-ar fi putut petrece noaptea în loc deschis, fie pe deal 
ori la poalele dealului, fără să fie atacați de cine ştie ce 
duşman. 

19. 
Spaima din întuneric 


Cine-i în odaia de alături - cine zici? 

Un palid chip s-arată 

C-o veste pentru cineva de-aici? 

O să-l cunosc îndată? 

Da, el; şi asta a adus; şi-o să-l cunoşti îndată. 


Thomas Hardy, Cine-i în camera de alături? 


Sigur că vizuinile nu erau prea grozave - „Numai bune 
pentru o ceată de pribegi!” ca noi”, a zis Barosanu', dar 
cine-i stors de puteri şi rătăceşte prin ţinuturi străine nu 
cere prea mult de la locul în care se aciuează. Măcar aveau 
loc doisprezece iepuri, iar vizuinile erau uscate. Două dintre 
tuneluri - cele dintre porumbari - duceau drept în jos la 
nişte vizuini săpate deasupra unui strat de calcar. lepurii 
nu-şi căptuşesc culcuşurile, şi o podea tare, ca din piatră, 
nu-i comodă pentru cei neînvăţaţi cu ea. Insă vizuinile din 
taluz aveau tuneluri în forma obişnuită, arcuită, care 
duceau în jos până la calcar şi apoi se arcuiau iarăşi în sus, 
ducând la vizuini cu podea din pământ bătătorit. Nu existau 
culoare de legătură, dar iepurii erau prea obosiţi ca să le 
mai pese. Au dormit câte patru într-o vizuină, în căldură şi 
siguranţă. Alună a rămas treaz o vreme, lingând laba lui 
Cruşin, care era ţeapănă şi dureroasă. S-a liniştit văzând că 
nu miroase a infecţie, dar tot ce auzise vreodată despre 
şobolani l-a făcut să-şi pună în gând să aibă grijă ca Cruşin 
să se odihnească bine şi să fie ferit de murdărie până ce se 


1? Barosanu' a folosit cuvântul h/essi/, pe care l-am redat în diferite 
locuri prin „rătăcitori”, „scurmători”, „vagabonzi”. Un hlessi e un iepure 
care trăieşte în loc deschis, fără vizuină. lepurii singuratici, ca şi cei 
care nu s-au împerecheat şi rătăcesc de colo colo, fac asta pe perioade 
destul de lungi, mai ales vara. In orice caz, masculii nu prea sapă, cu 
toate că pot să scurme adăposturi nu foarte adânci ori să pună 
stăpânire pe vizuini deja săpate, dacă dau peste ele. De cele mai multe 
ori, de săpat se ocupă cu adevărat iepuroaicele care se pregătesc să 
facă pui (n. a.). 

vindecă rana. „E al treilea dintre noi care a fost rănit; şi 
totuşi, una peste alta, lucrurile ar fi putut să stea mult mai 
rău”, şi-a zis înainte să adoarmă. 

Noaptea scurtă de iunie a trecut în câteva ore. Lumina s- 
a întors devreme pe dealul înalt, însă iepurii nu s-au mişcat. 
Cu mult după răsărit încă mai dormeau, netulburaţi, într-o 
tăcere mai adâncă decât cea cu care erau învăţaţi. In 
vremea noastră, pe câmpuri şi în păduri e mult zgomot ziua 
- mai mult decât pot răbda unele animale. Puţine locuri 
sunt departe de zgomotele omeneşti - automobile, 
autobuze, motociclete, tractoare, camioane. Sunetele care 
vin dimineaţa de pe un teren cu case se aud de foarte 
departe. Cei care înregistrează ciripitul păsărilor o fac, de 
obicei, foarte devreme - înainte de ora şase - dacă au 
posibilitatea. Curând după aceea, invazia zgomotelor din 
depărtare devine în cele mai multe păduri prea constantă şi 
prea puternică. În ultimii cincizeci de ani tăcerea dintr-o 
mare parte a zonei rurale a fost distrusă. Însă aici, pe 
Watership Down, pluteau doar vagi urme ale zgomotului 
diurn de dedesubt. 

Soarele urcase binişor, deşi nu până la înălţimea dealului, 
când s-a trezit Alună. Alături de el erau Cruşin, Cinci şi 
Ulcică. El era cel mai aproape de ieşire, aşa că nu i-a trezit 
când s-a strecurat în sus pe tunel. Afară s-a oprit să facă 
hraka şi apoi a ţupăit printre porumbari până la întinderea 
de iarbă. Dedesubt, tot ţinutul era acoperit de ceața zorilor, 
care începea să se destrame. Din loc în loc, în depărtare, se 
desluşeau formele copacilor şi acoperişurilor, de unde se 
despleteau fuioare de ceaţă, ca nişte valuri sparte care se 
scurg printre stânci. Cerul era fără nori şi de un albastru 
adânc, îngroşat spre violet pe tot orizontul. Vântul se oprise 
şi păianjenii intraseră deja adânc în iarbă. Avea să fie o zi 
fierbinte. 

Alună rătăcea, aşa cum face de obicei un iepure care 
mănâncă - cinci-şase salturi leneşe, legănate, prin iarbă; o 
oprire ca să se uite în jur, aşezat pe labele din spate, cu 
urechile ciulite; apoi un moment de ronţăială zdravănă, 
urmat de altă mişcare la câţiva paşi mai departe. Pentru 

prima oară în atâtea zile se simţea destins şi în siguranţă. A 
început să se întrebe dacă au sau nu multe de învăţat 
despre noul lor sălaş. i 

„Cinci a avut dreptate”, şi-a zis. „Asta-i locul potrivit 
pentru noi. Dar trebuie să ne deprindem cu el şi, cu cât 
facem mai puţine greşeli, cu atât mai bine. Mă întreb ce s-o 
fi întâmplat cu iepurii care au făcut vizuinile astea. S-au 
oprit din alergat, ori pur şi simplu s-au mutat altundeva? 
Dacă i-am putea găsi, ar avea multe să ne spună.” 

In clipa aceea a văzut un iepure ieşind destul de 
şovăielnic din tunelul aflat cel mai departe de el. Era Mură. 
Şi el a făcut hraka, s-a scărpinat, apoi a ţupăit în lumina 
soarelui şi şi-a netezit urechile. Când a început să mănânce, 
Alună s-a apropiat şi i s-a alăturat, ronţăind smocuri de 
iarbă şi luând-o din loc ori de câte ori avea chef prietenul 
lui. Au ajuns la o tufă de iarbă lăptoasă - de un albastru la 
fel de adânc ca al cerului - care avea lujere lungi furişate 
prin iarbă şi fiecare floricică îşi desfăcea cele două petale 
din vârf ca nişte aripi. Mură a adulmecat-o, dar frunzele 
erau tari şi deloc ispititoare. 

— Tu ştii ce-i chestia asta? a întrebat. 

— Nu ştiu, a zis Alună. N-am mai văzut aşa ceva. 

— Sunt o mulţime de lucruri pe care nu le ştim, a zis 
Mură. Adică despre locul ăsta. Plantele sunt noi, mirosurile 
sunt noi. O să avem nevoie noi înşine de niscaiva idei noi. 

— Păi, tu eşti tipul cu ideile, a zis Alună. Eu nu ştiu 
niciodată ceva până nu-mi spui tu. 

— Dar tu mergi în frunte şi-ţi pui pielea la bătaie primul, 
a răspuns Mură. Am văzut asta cu toţii. Şi acum călătoria 
noastră s-a sfârşit, nu-i aşa? Locul ăsta e sigur, întocmai 
aşa cum a spus Cinci c-o să fie. Nimeni nu se poate apropia 
de noi fără să ştim; vreau să zic, câtă vreme suntem în 
stare să mirosim şi să vedem şi să auzim. 

— Toţi suntem în stare de asta. 

— Nu când dormim; şi nu putem vedea pe întuneric. 

— E firesc să fie întuneric noaptea, a zis Alună, iar iepurii 
trebuie să doarmă. 

— In loc deschis? 

— Păi, putem să folosim mai departe vizuinile astea, dacă 
vrem, dar probabil că mulţi or să rămână afară. La urma 
urmei, nu te poţi aştepta de la o ceată de iepuri să sape. 
Pot face una-două scobituri - ca în ziua aceea când am ieşit 
din iarba-neagră -, dar nu vor face mai mult de-atât. 

— La asta mă gândeam, a zis Mură. lepurii ăia pe care i- 
am părăsit - Ciuboţică şi ai lui -, multe din cele pe care le 
făceau nu erau fireşti pentru iepuri: să împingă pietre în 
pământ şi să care mâncarea în vizuină şi Frith mai ştie ce. 

— Salata Threarahului era dusă în vizuină, dacă-i pe-aşa. 

— Tocmai. Nu-ţi dai seama că au schimbat ceea ce fac 
iepurii în mod firesc pentru c-au crezut că le va fi mai bine? 
Şi, dacă ei au putut să se schimbe, şi noi putem. Zici că 
iepurii nu sapă. Şi nici n-o fac. Dar ar putea, dacă ar vrea. 
Ce-ar fi să avem vizuini adânci şi confortabile în care să 
dormim? Să fim feriţi de vremea rea şi să ne petrecem 
noaptea sub pământ? Atunci am fi în siguranţă. Şi nimic nu 
ne poate împiedica să le avem, în afară de faptul că iepurii 
nu sapă. Nu că n-ar putea - n-o fac. 

— Şi atunci, unde vrei să ajungi? a întrebat Alună, pe 
jumătate interesat, pe jumătate îndărătnic. Vrei să 
încercăm să facem din vizuinile astea un sălaş adevărat? 

— Nu, vizuinile astea nu-s bune. E uşor să vezi de ce au 
fost părăsite. Foarte aproape de suprafaţă e chestia aia 
tare şi albă prin care nimeni nu poate să sape. Trebuie să 
fie groaznic de frig acolo iarna. Dar e o pădure imediat 
după vârful dealului. Am văzut-o în treacăt aseară, când am 
venit. Ce-ar fi să mergem sus acum, doar noi doi, să ne 
uităm un pic? 

Au fugit în sus până în vârful dealului. Făgetul era un pic 
mai departe, către sud-est, dincolo de o potecă plină de 
iarbă care trecea de-a lungul crestei. 

— Sunt aici nişte copaci mari, a zis Mură. Rădăcinile 
trebuie să fi pătruns adânc în pământ. Putem să săpăm aici 
vizuini şi s-o ducem la fel de bine ca în vechiul nostru sălaş. 
Dar dacă Barosanu' şi ceilalţi nu vor să sape ori zic că nu 
pot - ei bine, ăsta-i un loc golaş şi sterp. De aceea e pustiu 
şi sigur, fireşte; dar, când vine vremea rea, sigur o să 

trebuiască să plecăm de pe deal. 

— Nu mi-a trecut vreodată prin cap să fac nişte iepuri să 
sape vizuini adevărate, a zis Alună cu îndoială, în vreme ce 
coborau coasta. Puii de iepure au nevoie de culcuş, fireşte; 
dar oare şi noi? 

— Ne-am născut toţi într-un sălaş care a fost săpat 
înainte să se fi născut mamele noastre, a zis Mură. Suntem 
învăţaţi cu vizuinile şi niciunul dintre noi n-a ajutat vreodată 
la săparea uneia. lar dacă a fost o vizuină nouă, cine a 
săpat-o? O iepuroaică. Eu unul sunt sigur că dacă nu ne 
schimbăm un pic felul de-a fi n-o să facem mulţi purici pe- 
aici. Poate că altundeva; dar aici nu. 

— Asta înseamnă foarte multă muncă. 

— Uite, vine Barosanu', împreună cu alţi câţiva. Ce-ar fi 
să le spui şi să vedem ce zic? 

Totuşi, cât au stat la s;/flay Alună nu i-a vorbit de ideea 
lui Mură decât lui Cinci. Mai târziu, când cei mai mulţi dintre 
ei se săturaseră şi fie se jucau prin iarbă, fie stăteau întinşi 
la soare, le-a propus să meargă până la făget - „să vedem 
un pic ce fel de pădure e”. Barosanu' şi Argintiul s-au învoit 
pe dată, şi până la urmă nimeni n-a rămas locului. 

Era altfel decât crângurile de pe pajiştile de unde 
plecaseră: o fâşie îngustă de copaci, lungă de patru-cinci 
sute de metri, dar lată de nici cincizeci; un soi de 
apărătoare împotriva vântului de pe dealuri. Copacii erau 
aproape toţi fagi mari. Trunchiurile groase, netede stăteau 
neclintite în umbra lor verde, cu ramurile întinse orizontal, 
una deasupra celeilalte, în trepte ordonate, stropite cu 
lumină. Între copaci, pământul era golaş, fără vreun loc în 
care să te poţi adăposti. lepurii erau uimiţi. Nu pricepeau de 
ce pădurea era atât de luminoasă şi liniştită şi de ce puteau 
să vadă până departe printre copaci. Freamătul necurmat şi 
blând al frunzelor de fag se deosebea de sunetele pe care 
le auzi în crângurile de aluni, stejari şi mesteceni argintii. 

Tot ieşind şi intrând între copaci, au înaintat pe la poalele 
crângului până la colţul de nord-est. Aici era un taluz de pe 
care se vedea întinderea pustie de iarbă de dedesubt. 
Cinci, care părea absurd de mic pe lângă Barosanu' cel 

voinic, s-a răsucit către Alună, plin de încredere şi încântat. 

— Sunt sigur că Mură are dreptate, Alună, a zis. Ar trebui 
să ne dăm toată silinţa să facem aici câteva vizuini. Eu, 
oricum, sunt gata să încerc. 

Ceilalţi au rămas cu gura căscată. Însă Ulcică i s-a 
alăturat repede lui Alună la poalele taluzului, iar curând 
încă doi-trei s-au apucat să scurme pământul afânat. 
Săpatul era uşor, aşa încât, cu toate că adesea se opreau 
ca să mănânce ori să se însorească un pic, înainte de prânz 
Alună nu se mai vedea săpând printre rădăcini. 

E drept că crângul avea prea puţine tufe, dar cel puţin 
ramurile ofereau un acoperiş; iar ereţii, după cum au văzut 
curând, erau mulţi prin pustietatea asta. Cu toate că rareori 
eretele ţinteşte o pradă mai mare decât un şobolan, uneori 
atacă puii de iepure. De aceea cei mai mulţi dintre iepurii 
maturi nu stau locului dacă vreun erete dă târcoale. N-a 
trecut mult şi Ghindă a zărit unul înălțându-se pe cer 
dinspre miazăzi. A bătut din picioare şi a ţâşnit în crâng, 
urmat de alţi iepuri care erau în loc deschis. De-abia au 
ieşit şi s-au apucat iar de săpat, că au văzut altul - ori 
poate era acelaşi - planând ceva mai departe, sus, chiar 
peste câmpurile pe care le traversaseră ieri-dimineaţă. 
Alună l-a pus pe Cruşin de strajă, în vreme ce ceilalţi îşi 
continuau munca plină de răgazuri, iar alarma s-a mai dat 
de două ori în timpul după-amiezii. La lăsarea serii au fost 
deranjaţi de un călăreț trecând în galop uşor pe cărarea de 
pe creastă, care ducea la capătul de nord al pădurii. În rest, 
n-au văzut toată ziua nimic mai mare decât un porumbel. 

După ce călăreţul a ajuns aproape de vârful dealului, a 
cotit spre sud şi s-a pierdut în depărtare, Alună s-a întors la 
marginea crângului şi s-a uitat spre nord, către câmpurile 
luminoase şi nemişcate şi către stâlpii abia desluşiţi care se 
înşiruiau la nord de Kingsclere. Aerul era mai răcoros, iar 
soarele se apropia iarăşi de coasta abruptă din nord. 

— Cred că am făcut destul, a zis, cel puţin pentru azi. Mi- 
ar plăcea să mă duc la poalele dealului să caut nişte iarbă 
ca lumea. Asta de aici e bună, în felul ei, dar cam subţire şi 
uscată. Are cineva chef să vină cu mine? 

Barosanu', Păpădie şi luţilă s-au arătat gata să meargă, 
dar ceilalţi au preferat să ronţăie un pic în vreme ce se 
întorceau la porumbari ca să intre în vizuini odată cu 
soarele care apunea. Barosanu' şi Alună au pornit pe 
cărarea cea mai adăpostită şi, urmaţi de ceilalţi, au 
străbătut cei cinci sute de metri până la poalele dealului. Au 
ajuns fără peripeții şi curând s-au apucat de ronţăit prin 
iarba de la marginea lanului de grâu - tabloul clasic al 
iepurilor pe înserat. Alună, cu toate că era obosit, n-a uitat 
să caute un loc în care să fugă în caz de primejdie. A avut 
norocul să dea peste un şanţ vechi cu iarbă înaltă, al cărui 
mal era prăbuşit pe alocuri, iar turiţa şi urzicile creşteau 
atât de năvalnic, încât acolo era un adăpost aproape la fel 
de bun ca un tunel; şi tuspatru s-au apucat să mănânce 
aproape de şanţ. 

— De nevoie, e destul de bun, a zis Barosanu', molfăind 
trifoi şi amuşinând o floare căzută dintr-un călin. Pe cinstea 
mea, am învăţat câte ceva de când am plecat din sălaşul 
nostru, nu-i aşa? Mai mult decât am fi învăţat toată viaţa 
dacă stăteam acolo. Şi săpatul! Mai rămâne să ne apucăm 
să zburăm, bag seama. Aţi văzut că pământul ăsta-i cu 
totul altfel decât în sălaşul nostru? Miroase altfel, şi alunecă 
şi cade altfel. 

— Asta-mi aminteşte de ceva, a zis Alună. Voiam să vă 
întreb şi pe voi. A fost un lucru pe care l-am admirat foarte 
mult la sălaşul ăla groaznic al lui Ciuboţică - vizuina cea 
mare. Mi-ar plăcea să facem şi noi aşa ceva. E o idee 
minunată să avem sub pământ un loc în care putem fi 
împreună cu toţii - să stăm la taclale şi să spunem poveşti 
şi aşa mai departe. Ce credeţi? Am putea s-o facem? 

Barosanu' a chibzuit un pic. 

— Eu ştiu un lucru, a zis. Dacă faci o vizuină prea mare, 
bolta începe să cadă. Aşa că, dacă vrei un loc ca acela, 
trebuie ceva care să ţină acoperişul sus. Ce avea Ciuboţică? 

— Rădăcini de copaci. 

— Păi, avem din astea acolo unde săpăm noi. Dar sunt 
din cele care trebuie? 

— Ar fi bine să-l înduplecăm pe Căpşună să ne spună ce 

ştie despre vizuina cea mare; dar s-ar putea să nu fie prea 
multe. Sunt sigur că nu venise pe lume când a fost săpată. 

— Şi se prea poate să fie încă pe lume când o să se surpe 
bolta ei. Vizuina aia-i tharn ca o buhă la lumina zilei. A făcut 
un lucru înţelept când a plecat. 

Amurgul se lăsase peste lanul de grâu, căci, cu toate că 
raze lungi de lumină roşie încă mai străluceau pe culmea 
dealului, soarele coborâse dincolo de ea. Se simţea un 
miros răcoros de umezeală şi de apropiere a întunericului. 
Un cărăbuş a trecut zbârnâind. Cosaşii amuţiseră. 

— O să iasă bufniţele, a zis Barosanu'. Haideţi să ne 
întoarcem sus. 

In clipa aceea, dinspre mijlocul câmpului care se întuneca 
s-a auzit cum nişte picioare izbesc în pământ. Apoi s-a mai 
auzit o dată, mai aproape de ei, şi au zărit o codiţă albă. Pe 
dată au zbughit-o amândoi către şanţ. Acum, că trebuia să 
se folosească de el, li s-a părut şi mai strâmt decât 
crezuseră. Nu aveau loc decât să se răsucească la celălalt 
capăt, iar când tocmai se foiau, luţilă şi Păpădie au năvălit 
după ei. 

— Ce-i asta? a întrebat Alună. Ce-aţi auzit? 

— Vine ceva de-a lungul gardului viu, a răspuns luţilă. Un 
animal. Şi face mare tărăboi. 

— L-ai văzut? 

— Nu, şi n-am putut nici să-l miros. Are vântul în faţă. Dar 
l-am auzit cât se poate de limpede. 

— Şi eu l-am auzit, a zis Păpădie. Ceva destul de mare - 
cel puţin cât un iepure, oricum - care se mişca alandala, 
dar încerca să rămână ascuns, cel puţin aşa mi s-a părut. 

— Homba? 

— Nu, pe asta ar fi trebuit s-o mirosim, a zis Barosanu', 
din orice parte ar bate vântul. Din ce spui, pare să fie 
pisică. Nădăjduiesc că nu-i hermină. Hoi, hoi, u embleer 
hrair! Mare pacoste! Mai bine stăm pitulaţi oleacă. Dar fiţi 
gata s-o tuliţi dacă dă de urma noastră. 

Au aşteptat. Curând s-a întunecat. Prin buruienile 
văratice, încâlcite deasupra lor, nu răzbătea decât o lumină 
firavă. Capătul şanţului era atât de plin de ierburi, încât nu 

vedeau nimic de-afară, însă partea pe unde intraseră se 
vedea ca un petic de cer - un arc de un albastru foarte 
închis. Vremea trecea şi o stea s-a strecurat printre 
ierburile de deasupra. Părea să pulseze într-un ritm la fel de 
slab şi neregulat ca al vântului. În cele din urmă, Alună şi-a 
întors privirea de la ea. 

— Am putea trage un pui de somn aici, a zis. Nu-i frig. 
Indiferent ce aţi auzit, e mai bine să nu ieşim. 

— la ascultați, a zis Păpădie. Ce-i asta? 

O clipă, Alună n-a auzit nimic. Apoi a prins un sunet 
depărtat, dar limpede - un soi de jelanie ori vaier, 
tremurător şi întrerupt. Cu toate că nu părea să fie vreun 
strigăt de vânătoare, era aşa de nefiresc, că l-a umplut de 
spaimă. In vreme ce asculta, sunetul a încetat. 

— Frith apără şi păzeşte, cine scoate sunetul ăsta? a zis 
Barosanu', căruia i se zbârlise smocul mare de păr dintre 
urechi. 

— O pisică? a zis luţilă cu ochii holbaţi. 

— Asta nu-i pisică! a zis Barosanu' cu buzele trase de pe 
dinţi într-o strâmbătură nefirească, încremenită. Asta nu-i 
pisică! Nu ştii ce-i? Maică-ta... S-a oprit. Apoi a zis, cu voce 
foarte scăzută: maică-ta ţi-a spus, nu? 

— Nu! a strigat Păpădie. Nu! E vreo pasăre... vreun 
şobolan... rănit... 

Barosanu' s-a ridicat în picioare. Avea spatele arcuit şi 
capul i se legăna pe grumazul ţeapăn. 

— lepurele cel Negru din Inlé, a şoptit. Cine altcineva - 
într-un loc ca ăsta? 

— Nu vorbi aşa! a zis Alună. 

Simţea că-l apucase tremuratul şi s-a proptit cu labele de 
pereţii şanţului îngust. 

Dintr-odată sunetul s-a auzit iar, mai aproape; şi acum nu 
mai putea fi vorba de vreo greşeală. Ceea ce auzeau era 
glasul unui iepure, dar atât de schimbat, că nu mai putea fi 
recunoscut. Parcă ar fi venit din tărâmul friguros al cerului 
întunecat de afară, aşa era de nepământesc şi de jalnic. La 
început a fost doar o jeluire. Apoi au auzit limpede, n-aveau 
cum să se înşele - au auzit cu toţii -, vorbele. 

— Zorn! Zorn!” a strigat glasul cumplit, jeluitor. Morți cu 
toţii! O zorn! 

Păpădie s-a smiorcăit. Barosanu' scurma pământul cu 
labele din faţă. 

— Linişte, a zis Alună, şi nu mai arunca pământ peste 
mine! Vreau să ascult. 

În clipa aceea vocea s-a auzit foarte limpede, strigând: 
„Thlayli! O, Thlayli!” 

Auzind asta, cei patru iepuri au fost cuprinşi de-a dreptul 
de panică. Au încremenit. Apoi Barosanu', privind în gol, a 
început să-şi croiască drum printre ei către ieşirea din şanţ. 
„Trebuie să mergi”, a mormăit, atât de încet, încât Alună 
abia îl auzea. „Trebuie să mergi când te cheamă.” 

Alună s-a speriat aşa de tare, că nu-şi mai putea aduna 
gândurile. La fel ca pe malul râului, toate din jur au devenit 
ireale, ca într-un vis. Cine - sau ce - îl chema pe nume pe 
Barosanu'? Cum ar fi putut vreo făptură din locul ăsta să-i 
ştie numele? Nu mai avea în cap decât un gând - Barosanu' 
nu trebuie să fie lăsat să iasă, căci e neajutorat. S-a repezit 
pe lângă el, înghesuindu-l în peretele şanţului. 

— Stai aici, a zis gâfâind. Orice soi de iepure o fi, mă duc 
eu să văd despre ce-i vorba. 

Apoi, cu picioarele aproape tăiate de spaimă, a ieşit din 
ascunzătoare. 

Câteva clipe n-a văzut nimic; dar mirosul de rouă şi de 
floare de soc era neschimbat, şi a atins cu nasul firele reci 
de iarbă. S-a aşezat pe labele din spate şi s-a uitat în jur. 
Nu era nimeni pe aproape. 

— Cine-i acolo? a întrebat. 

N-a urmat decât tăcere, şi tocmai se pregătea să 
glăsuiască din nou, când vocea a răspuns: 

— Zorn! O, zorn! 

Venea dinspre gardul viu care mărginea lanul. Alună s-a 
întors spre locul de unde venea sunetul şi după câteva clipe 
a desluşit, sub o tufă de cucută, forma ghemuită a unui 
iepure. S-a apropiat de el şi a zis „Cine eşti?”, dar n-a primit 


20 Zorn înseamnă „terminat” sau „distrus”, în sensul unei catastrofe (n. 
a.). 

niciun răspuns. În vreme ce şovăia, a auzit o mişcare în 
spate. 

— Sunt aici, Alună, a zis Păpădie, într-o şoaptă înecată. 

Impreună, s-au dus mai aproape. Forma nu s-a mişcat 
când au ajuns lângă ea. In lumina slabă a stelelor au văzut 
amândoi un iepure la fel de adevărat ca ei: un iepure sleit 
de puteri în ultimul hal, cu labele din spate întinse în dosul 
crupei lipite de pământ, ca şi cum ar fi fost paralizate; un 
iepure care s-a holbat cu ochi opaci dintr-o parte în alta, 
fără să vadă nimic, copleşit în continuare de spaimă, şi apoi 
s-a apucat să-şi lingă biata ureche sfâşiată şi plină de 
sânge, pleoştită peste faţă; un iepure care a ţipat deodată 
şi s-a jeluit, de parcă îi ademenea pe Cei O Mie să vină din 
toate părţile şi să-l mântuiască de o suferinţă prea mare ca 
să o poată răbda. 

Era căpitanul Laur din Ows/a de la Sandleford. 

20. 
Un fagure şi-un şoarece 


Pe chip i se vedea că a străbătut cale lungă. 
Epopeea lui Ghilgameş?! 


În sălaşul din Sandleford, Laur fusese un iepure de vază. 
Threarahul avea mare încredere în el, şi de mai multe ori 
adusese la îndeplinire cu mult curaj porunci greu de 
îndeplinit. La începutul primăverii, când într-un crâng din 
apropiere se pripăşise o vulpe, Laur, împreună cu doi-trei 
voluntari, o ţinuse necontenit sub observaţie timp de 
câteva zile, raportând fiece mişcare, până ce într-o seară 
aceasta a dispărut aşa cum venise. Cu toate că Laur 
hotărâse de capul lui să-l aresteze pe Barosanu', nu se 
spunea despre el c-ar fi răzbunător. Era un tip căruia nu-i 
plăceau lucrurile îmbârnligate, ştia când cineva şi-a făcut 
datoria şi el însuşi îşi făcea datoria. Solid, modest, 
conştiincios, îi cam lipsea acel drăcuşor care îi împinge pe 
iepuri la pozne - era născut să fie pe cea de-a doua treaptă 
a ierarhiei. Nimănui nu i-ar fi trecut prin cap să încerce să-l 
convingă să părăsească sălaşul împreună cu Alună şi Cinci. 
Prin urmare, simplul fapt de a da peste el la poalele 
dealului era uluitor. Dar să-l găsească într-o asemenea 
stare era de-a dreptul de neînchipuit. 

În primele clipe după ce au recunoscut-o pe sărmana 
făptură de sub tufa de cucută, Alună şi Păpădie au rămas 
încremeniţi, de parcă ar fi dat peste o veveriţă care stă sub 
pământ ori peste un pârâu care curge în susul coastei. Nu- 
şi credeau ochilor. Glasul din întuneric se dovedise a nu fi 
nepământesc, dar realitatea era de-a dreptul 
înspăimântătoare. Cum putea căpitanul Laur să fie aici, la 
poalele dealului? Şi ce anume izbutise să-l aducă pe el - 
tocmai pe el - în starea asta? 


1 Epopeea lui Ghilgameş, trad. de Virginia Şerbănescu şi Al. Dima, 
Editura Mondero, Bucureşti, 1996 (n. tr.). 

Alună şi-a venit în fire. Oricare ar fi fost explicaţia, acum 
trebuia să se ocupe de urgente. Erau pe un teren deschis, 
noaptea, fără alt loc în care să se poată adăposti decât un 
şanţ năpădit de buruieni, cu un iepure care duhnea a 
sânge, tipa fără oprire şi părea că nu se poate mişca. Cine 
ştie dacă nu cumva îi luase urma vreo nevăstuică. Dacă 
voiau să-l ajute, apoi era bine să se zorească. 

— Du-te şi spune-i lui Barosanu' cine este, i-a zis lui 
Păpădie, şi adu-l cu tine. Trimite-l pe luţilă pe deal să le 
spună celorlalţi ca nu cumva să coboare vreunul. N-ar 
putea să ajute la nimic şi n-ar face decât să sporească 
primejdia. 

De cum a plecat Păpădie, Alună şi-a dat seama că mai 
mişca ceva în gardul viu. Dar n-a avut vreme să se întrebe 
ce-o fi, căci pe dată s-a ivit încă un iepure, care a 
şchiopătat până la locul unde zăcea Laur. 

— Ajută-ne, dacă poţi, i-a spus lui Alună. Am avut mari 
necazuri şi şeful meu e bolnav. E vreo vizuină pe-aici în 
care să putem intra? 

Alună l-a recunoscut, era unul dintre iepurii care veniseră 
să-l aresteze pe Barosanu', dar nu-i ştia numele. 

— De ce ai stat în gardul viu şi l-ai lăsat să se târască în 
loc deschis? l-a întrebat. 

— Am fugit când v-am auzit venind, a răspuns celălalt 
iepure. N-am putut să-l fac pe căpitan să se urnească. M- 
am gândit că sunteţi elil, şi n-avea rost să rămân acolo ca 
să fiu ucis. Nu cred că m-aş putea lupta nici cu un chiţoran. 

— Mă ştii? a întrebat Alună. 

Dar înainte să-i poată răspunde celălalt, au apărut din 
întuneric Păpădie şi Barosanu'. Acesta din urmă s-a uitat 
ţintă la Laur preţ de o clipă, după care s-a ghemuit la 
pământ şi i-a atins nasul cu al său. 

— Laur, sunt Thlayli, a zis. Mă strigai. 

Laur n-a răspuns. Nu făcea decât să privească fix în ochii 
lui. Barosanu' şi-a ridicat privirea. 

— Cine-i însoţitorul lui? a zis. A, tu eşti, Clopoţel. Câţi mai 
sunteţi? 

— Nu mai e nimeni, a zis Clopoţel. 

Se pregătea să continue, când Laur a vorbit. 

— Thlayli, a zis. Aşadar, chiar te-am găsit. 

S-a trudit să se ridice şi s-a uitat în jur. 

— Tu eşti Alună, nu? a întrebat. Şi acesta e - uf, ar trebui 
să ştiu, dar mă tem că mi-e tare rău. 

— E Păpădie, a zis Alună. Ascultă - văd că eşti stors de 
puteri, dar nu putem sta aici. Suntem în primejdie. Poţi să 
vii cu noi la vizuini? 

— Căpitane, a zis Clopoţel, ştii ce i-a zis un fir de iarbă 
altui fir de iarbă? 

Alună i-a aruncat o privire tăioasă, dar Laur a răspuns: 

— Ce? 

— l-a zis: „Uite colo, un iepure! Suntem în primejdie!” 

— Acum nu-i vreme... a început Alună. 

— Nu-i spune să tacă, a zis Laur. N-am fi ajuns până aici 
fără flecăreala lui de piţigoi. Da, acum pot să merg. E 
departe? 

— Nu cine ştie ce, a răspuns Alună, spunându-şi în sinea 
lui că nici vorbă ca Laur să izbutească să ajungă până 
acolo. 

Le-a luat mult să urce coasta. Alună i-a despărţit, el a 
mers împreună cu Laur şi Clopoţel, iar pe Barosanu' şi 
Păpădie i-a aşezat de o parte şi de alta a lor. Laura fost silit 
să se oprească în câteva rânduri, iar Alună, hărțuit de 
temeri, s-a trudit să-şi înfrâneze nerăbdarea. De-abia atunci 
când luna a început să se înalțe - marginea talgerului ei 
mare se arăta din ce în ce mai strălucitoare pe dunga 
cerului de dedesubtul şi din spatele lor - l-a rugat în cele 
din urmă pe Laur să se zorească un pic. Pe când vorbea, l-a 
văzut pe Ulcică venind în întâmpinarea lor. 

— Ce faci aici? a zis cu asprime. l-am spus lui luţilă să nu 
lase pe nimeni să coboare. 

— Nu-i vina lui luţilă, a zis Ulcică. Tu nu m-ai lăsat de 
izbelişte la râu, aşa c-am vrut să vin să te ajut, Alună. 
Oricum, vizuinile sunt la o aruncătură de băț. E chiar 
căpitanul Laur cel pe care l-aţi găsit? 

Barosanu' şi Păpădie s-au apropiat. | 

— Uite ce zic eu, a spus Barosanu'. Aştia doi trebuie să se 

odihnească mult. Ce-ar fi ca Ulcică şi Păpădie să-i ducă la o 
vizuină goală şi să stea cu ei cât e nevoie? Noi, ceilalţi, ar fi 
mai bine să stăm deoparte până ce-or să se întremeze. 

— Da, aşa-i cel mai bine, a zis Alună. Acum urc împreună 
cu voi. 

Au străbătut în goană drumul scurt până la porumbari. 
Toţi ceilalţi iepuri ieşiseră din vizuini şi aşteptau, şuşotind 
între ei. 

— Ţineţi-vă gura, a zis Barosanu' înainte să pună cineva 
vreo întrebare. Da, e Laur, şi cu el e Clopoţel - nimeni 
altcineva. Le e tare rău şi trebuie să fie lăsaţi în pace. O să 
le lăsăm vizuina asta. Acum mă duc sub pământ, şi aşa o să 
faceţi şi voi dacă aveţi un strop de minte. 

Dar înainte să coboare, Barosanu' s-a întors către Alună 
şi a zis: 

— Alună, tu ai ieşit din şanţul ăla în locul meu, nu-i aşa? 
N-o să uit asta. 

Alună şi-a amintit că Cruşin are probleme cu laba din 
faţă, aşa că l-a luat cu el în vizuină. l-au urmat luţilă şi 
Argintiul. 

— Ce s-a întâmplat, Alună? a întrebat Argintiul. Trebuie 
să fie ceva tare rău. Laur nu l-ar părăsi în ruptul capului pe 
Threarah. 

— Nu ştiu, a zis Alună, şi nu ştie nimeni deocamdată. O 
să trebuiască să aşteptăm până mâine. Laur s-ar putea să 
nu mai alerge, dar nu cred că i se va întâmpla asta şi lui 
Clopoţel. Acum lasă-mă să mă ocup de laba lui Cruşin. 

Rana arăta mult mai bine şi curând pe Alună l-a cuprins 
somnul. 

A doua zi a fost la fel de cald şi de senin ca în ajun. De 
dimineaţă nici Ulcică, nici Păpădie nu s-au arătat la s//flay, 
iar Alună i-a dus de îndată pe ceilalţi în făget ca să sape 
mai departe. L-a întrebat pe Căpşună despre vizuina cea 
mare şi a aflat că bolta ei, pe lângă faptul că era căptuşită 
cu o împâsleală de fire, era întărită de rădăcini care 
mergeau în jos, prin podea. A spus că nu le observase. 

— Nu sunt multe, dar sunt importante, a zis Căpşună. 
Preiau o mare parte din greutate. Dacă n-ar fi acele 

rădăcini, bolta s-ar surpa după o ploaie mare. În nopţile cu 
furtună poţi simţi că pământul de sus apasă şi mai tare, dar 
nu-i nicio primejdie. 

Alună şi Barosanu' au mers în vizuină împreună cu el. 
Săpatul la noua vizuină începuse printre rădăcinile unuia 
dintre fagi. Incă nu era decât o peşteră mică, de formă 
neregulată, cu o singură intrare. S-au pus pe lucru ca s-o 
lărgească, săpând printre rădăcini şi făcând un tunel în sus, 
care să iasă în crâng. După o vreme Căpşună s-a lăsat de 
săpat şi a început să dea ocol rădăcinilor, amuşinând, 
muşcând şi scurmând pământul cu labele din faţă. Alună şi- 
a zis că o fi obosit şi vrea să arate că face ceva, când de 
fapt se odihneşte, dar în cele din urmă s-a întors la ei şi a 
spus că are nişte propuneri. 

— Uite cum stă treaba, a zis. Nu prea sunt rădăcini 
folositoare deasupra. La vizuina cea mare am avut noroc, şi 
nu cred că ne putem aştepta să se repete. Dar ne 
descurcăm destul de bine şi cu ce avem. 

— Şi ce anume avem? a întrebat Mură, care coborâse 
prin tunel în vreme ce vorbea el. 

— Păi, avem câteva rădăcini groase care merg drept în 
jos - mai multe decât în vizuina cea mare. Cel mai bine ar fi 
să săpăm în jurul lor şi să le lăsăm așa cum sunt. Nu 
trebuie să fie roase şi scoase afară. O să avem nevoie de 
ele dacă vrem o încăpere mai mărişoară. 

— Şi atunci încăperea noastră o să fie plină de rădăcinile 
astea groase şi verticale? a întrebat Alună. 

Era dezamăgit. 

— Da, o să fie, a zis Căpşună, dar nu văd ce-ar fi rău în 
asta. Putem umbla în voie printre ele şi nu stau în calea 
nimănui care tăifăsuieşte ori spune o poveste. O să facă 
locul mai cald şi o să ne ajute să auzim mai bine sunetele 
de deasupra, lucru care ar putea să ne fie de folos la un 
moment dat. 

Săpăturile la vizuină (căreia au ajuns să-i spună Fagurele) 
s-au dovedit a fi un soi de triumf pentru Căpşună. Alună s-a 
mulţumit să-i organizeze pe săpători şi l-a lăsat pe Căpşună 
să spună ce trebuie să facă. Munca a continuat în 

schimburi, iar iepurii au ieşit pe rând să mănânce, să se 
joace şi să stea tolăniţi la soare. Cât a fost ziua de mare, 
pustietatea n-a fost atinsă de zgomote, oameni ori 
tractoare, nici măcar de vite, şi au început să simtă şi mai 
profund ceea ce datorau intuiţiei lui Cinci. Pe la sfârşitul 
după-amiezii vizuina cea mare începuse să capete formă. 
La capătul din nord rădăcinile fagilor alcătuiau un fel de 
colonadă neregulată. De acolo ajungeai într-un spaţiu 
deschis, central; iar dincolo de el, unde nu erau rădăcini pe 
care să se sprijine bolta, Căpşună a lăsat coloane de 
pământ neatinse, aşa încât capătul dinspre sud era alcătuit 
din trei-patru intrânduri separate. Acestea se îngustau apoi 
în tuneluri care duceau la vizuinile pentru dormit. 

Alună, mult mai mulţumit acum, că vedea cum o să arate 
până la urmă, şedea împreună cu Argintiul la gura unui 
tunel, când s-au auzit izbituri în pământ cu labele din spate, 
„Erete! Erete!”, iar iepurii de afară au tulit-o spre vizuini. 
Alună, care era la adăpost, a rămas pe loc, privind dincolo 
de umbra pădurii, către iarba luminată de soare de 
dedesubt. Eretele s-a arătat şi s-a oprit pe cer, la pândă, cu 
coada tivită cu negru arcuită în jos şi bătând iute din aripile 
ascuţite, în vreme ce iscodea dealul de sub el. 

— Dar crezi că ar putea să ne atace pe noi? a întrebat 
Alună, privindu-l cum se lasă în jos şi iar se opreşte să 
iscodească. Nu-i prea mic? 

— Probabil că ai dreptate, a zis Argintiul. Şi totuşi, ai chef 
să te duci acolo, în loc deschis, şi să începi să mănânci? 

— Tare mi-ar plăcea să încerc să le ţin piept unora dintre 
elil ăştia, a zis Barosanu', care urcase prin tunel după ei. Ne 
temem de prea mulţi. Dar n-ar fi prea uşor cu o pasăre 
aflată în aer, mai ales dacă vine cu iuţeală. Ar putea să 
răpună chiar şi un iepure mare, dacă îl ia prin surprindere. 

— Vezi şoarecele? a zis deodată Argintiul. Uite, acolo. 
Bietul de el. 

Vedeau cu toţii şoarecele neadăpostit, pe un petic de 
iarbă. Era limpede că se îndepărtase prea mult de gaură şi 
acum nu ştia ce să facă. Umbra eretelui încă nu trecuse 
peste el, dar dispariţia ca prin farmec a iepurilor îl tulburase 

şi stătea lipit de pământ, privind şovăielnic într-o parte şi-n 
cealaltă. Pasărea încă nu-l dibuise, dar n-avea cum să nu-l 
vadă de îndată ce-şi schimba locul. 

— In orice clipă, de-acum, a zis Barosanu', fără pic de 
milă. 

Fără să se gândească, Alună a sărit de pe taluz şi a 
înaintat un pic prin iarbă. Şoarecii nu vorbesc iepureana, 
dar există o /ingua franca foarte simplă printre vieţuitoarele 
din gardurile vii şi din păduri. De ea s-a folosit acum Alună. 

— Fugit, a zis. Aici, iute. 

Şoarecele s-a uitat la el, dar nu s-a clintit. Alună i-a vorbit 
din nou, iar şoarecele a ţâşnit dintr-odată spre el, în vreme 
ce eretele s-a răsucit şi a alunecat într-o parte şi în jos. 
Alună s-a grăbit să se întoarcă la vizuină. Când s-a uitat 
înapoi, a văzut şoarecele venind după el. Când aproape 
ajunsese la poalele taluzului, a dat peste o rămurică ruptă, 
care avea două-trei frunze verzi. Rămurica s-a răsturnat, 
una dintre frunze a reflectat o rază de soare care cădea 
oblic printre copaci, şi Alună a văzut-o licărind o clipă. Pe 
dată eretele a coborât într-o alunecare oblică, şi-a strâns 
aripile şi s-a lăsat în jos. 

Inainte ca Alună să poată sări înapoi din gura vizuinii, 
şoarecele se năpustise printre labele sale din faţă şi acum 
stătea lipit de pământ între labele sale din spate. În aceeaşi 
clipă, eretele, cu ciocul şi ghearele încordate, s-a izbit de 
pământul afânat de lângă gura vizuinii, ca o bombă căzută 
din copacul de deasupra. A scurmat pământul, sălbatic, şi 
pentru o clipă cei trei iepuri i-au văzut ochii rotunzi şi 
întunecaţi aţintiţi drept în tunel. Apoi a dispărut. Viteza şi 
puterea atacului, atât de aproape, au fost îngrozitoare, şi 
Alună a făcut un salt înapoi, doborându-l pe Argintiul. 
Nimeni n-a zis nimic până şi-au revenit. 

— N-ai vrea să încerci să-i ţii piept ăstuia? a zis Argintiul, 
întorcând capul către Barosanu'. Să-mi spui şi mie când o 
faci. O să vin să privesc. 

— Alună, a zis Barosanu'”, ştiu că nu duci lipsă de 
isteţime, dar ce-am câştigat din asta? Ai de gând să aperi 
orice cârtiţă şi chiţoran care nu-s în stare să ajungă în 

vizuina lor? ` 

Şoarecele nu se clintise. Incă mai era ghemuit aproape 
de gura tunelului, la înălţimea capetelor lor, şi silueta îi era 
desenată de lumina de afară. Alună îşi dădea seama că se 
uită la el. 

— Poate şoim nu plecat, a zis. Acum stat. Apoi mers. 

Barosanu' a dat să zică ceva, când la gura tunelului s-a 
arătat Păpădie. S-a uitat la şoarece, l-a împins uşurel 
deoparte şi a coborât în tunel. 

— Alună, a zis, m-am gândit că-i bine să vin să-ţi spun de 
Laur. In seara asta se simte mult mai bine, dar a avut o 
noapte tare grea, şi la fel a fost şi pentru noi. De câte ori 
părea că adoarme, tresărea şi începea să ţipe. Mi-am zis că 
şi-a ieşit din minţi. Ulcică i-a tot vorbit - s-a descurcat de 
minune şi pare să-l preţuiască foarte mult pe Clopotel. 
Clopoţel n-a mai contenit cu gluma. Până să se lumineze de 
ziuă era la capătul puterilor, ca toţi ceilalţi - am dormit 
toată ziua. După-amiază, la trezire, Laur părea să-şi fi 
revenit aproape cu totul, şi a ieşit la s;/flay. A întrebat unde 
o să fiţi tu şi ceilalţi seara şi, cum nu ştiam, am venit să- 
ntreb. 

— Prin urmare, e în stare să stea de vorbă cu noi? a 
întrebat Barosanu'. 

— Cred că da. Şi, după capul meu, ăsta ar fi cel mai bun 
lucru pentru el; iar dac-o să fie cu noi toţi poate că n-o să 
aibă încă o noapte rea. 

— Ei bine, unde o să dormim? a zis Argintiul. 

Alună a chibzuit. Fagurele încă nu era terminat şi netezit, 
dar probabil că ar fi fost un culcuş la fel de bun ca vizuinile 
de sub porumbari. Şi apoi, dacă s-ar fi dovedit că nu-i aşa, 
ar fi fost cu atât mai îmboldiţi să-l îmbunătăţească. Tuturor 
le-ar plăcea să ştie că se pot folosi de roadele muncii lor 
grele de peste zi şi probabil că vor prefera să nu petreacă şi 
a treia noapte în vizuinile din calcar. 

— Aş zice că aici, a spus. Dar să vedem ce cred ceilalţi. 

— Ce caută şoarecele aici? a întrebat Păpădie. 

Alună i-a povestit. Păpădie s-a arătat la fel de nedumerit 
ca Barosanu'. 

— Păi recunosc că n-aveam ceva anume în cap când am 
ieşit să-l ajut, a zis Alună. Acum însă am, şi o să vă explic 
mai târziu despre ce-i vorba. Dar mai întâi de toate, 
Barosanu' şi cu mine ar trebui să mergem să vorbim cu 
Laur. lar tu, Păpădie, te rog să te duci să le spui celorlalţi ce 
mi-ai spus mie şi vezi ce vor să facă diseară. 

L-au găsit pe Laur împreună cu Clopoţel şi Ulcică pe iarba 
din dreptul muşuroiului de furnici de pe care privise prima 
oară Păpădie de pe deal. Laur adulmeca o tulpină de 
poroinic. Ciorchinele de flori liliachii se clătina uşurel pe 
lujer în vreme ce Laur îl împingea cu nasul. 

— Nu-l speria, şefule, a zis Clopoţel. Ar putea să-şi ia 
zborul. La urma urmei, are de unde să-şi aleagă locul. Uite-i 
presăraţi peste tot, pe frunze. 

— Hai, las-o mai moale, Clopoţel, i-a răspuns Laur, 
prietenos. Trebuie să învăţăm despre ţinutul ăsta. Nu 
cunosc decât vreo jumătate din ierburi. Asta nu-i bună de 
mâncat, dar cel puţin geme locul de sorbestrele, şi astea-s 
întotdeauna bune de mâncat. 

O muscă i-a poposit pe urechea rănită, iar el s-a strâmbat 
şi a scuturat din cap. 

Alună s-a bucurat să vadă că Laur e, fără îndoială, într-o 
stare de spirit mai bună. A început să-i spună că 
nădăjduieşte că se simte destul de bine ca să li se alăture 
celorlalţi, dar curând Laur l-a întrerupt cu întrebări. 

— Sunteţi mulţi? a întrebat. 

— Hrair, a zis Barosanu'. 

— Toţi cei care au plecat din sălaş cu tine? 

— Toţi, a răspuns Alună cu mândrie. 

— Niciunul vătămat? 

— A, mai mulţi au fost vătămaţi într-un fel sau altul. 

— Pe cinstea mea, nu ne-am plictisit nicio clipă, a zis 
Barosanu'. 

— Cine-i cel care vine? Nu-l cunosc. 

Căpşună venea în goană dinspre făget şi, când a ajuns 
lângă ei, a început să facă din cap şi din labele dinainte 
acele gesturi ciudate, ca de dans, pe care le văzuseră 
prima oară pe pajiştea acoperită de ploaie, înainte să intre 

în vizuina cea mare. S-a oprit, încurcat, şi, ca să evite o 
dojană din partea lui Barosanu', a intrat imediat în vorbă cu 
Alună. 

— Alună-rah, a zis (Laur părea uimit, dar n-a crâcnit), toţi 
vor să stea în seara asta în vizuina cea nouă; şi nădăjduiesc 
cu toţii să fie în stare căpitanul Laur să le spună ce s-a 
întâmplat şi cum a ajuns aici. 

— Păi, sigur că vrem cu toţii să ştim, i-a spus Alună lui 
Laur. El e Căpşună. Ni s-a alăturat pe drum şi suntem 
bucuroşi că e printre noi. Dar crezi c-o să fii în stare? 

— O să fiu în stare, a zis Laur. Dar trebuie să vă spun 
dinainte că o să îngheţe inima oricărui iepure care va auzi 
cele întâmplate. 

El însuşi arăta aşa de trist şi de mohorât în timp ce 
vorbea, încât nimeni n-a răspuns şi, după o vreme, toţi cei 
şase iepuri au pornit în tăcere în sus pe coastă. Când au 
ajuns la colţul crângului, i-au găsit pe ceilalţi mâncând sau 
tolăniţi sub soarele în asfinţit, pe partea dinspre nord a 
făgetului. După ce s-a uitat la toţi, Laur a urcat până la 
Argintiul, care mânca alături de Cinci un smoc de trifoi- 
galben. 

— Mă bucur să te văd aici, Argintiule, a zis. Am auzit c-aţi 
trecut prin clipe grele. 

— N-a fost uşor, i-a răspuns Argintiul. Alună a făcut 
minuni şi-i suntem tare îndatoraţi lui Cinci, care-i lângă 
mine. 

— Am auzit de tine, a zis Laur, întorcându-se către Cinci. 
Eşti iepurele care a văzut tot ce avea să se întâmple. Ai 
vorbit cu Threarahul, nu? 

— El a vorbit cu mine, a zis Cinci. 

— Of, de te-ar fi ascultat! Ei bine, nu se mai poate 
schimba nimic pân-o face plopul pere şi răchita micşunele. 
Argintiule, am ceva de spus, şi mi-e mai uşor să-ţi spun ţie 
decât lui Alună ori Barosanului. N-am de gând să fac 
necazuri aici - vreau să zic, lui Alună. El este acum 
iepurele-şef, asta-i limpede. Nu-l cunosc aproape deloc, dar 
trebuie să fie iscusit, căci altfel aţi fi pierit cu toţii; şi nu-i 
vreme de hârâieli. Dacă vreunul dintre iepuri se întreabă de 

nu cumva vreau să schimb ceva pe-aici, spune-i, rogu-te, că 
nu. 

— Bine, aşa o să fac, a zis Argintiul. 

S-a ivit şi Barosanu'. 

— Ştiu că nu-i vremea bufniţelor, a zis, dar cu toţii-s aşa 
de nerăbdători să te audă, Laur, că vor să coboare în 
vizuină pe dată. Îţi convine? 

— Să coboare? a răspuns Laur. Păi, cum mă puteţi 
asculta cu toţii dedesubt? Credeam c-o să vorbesc aici. 

— Hai să vezi, a zis Barosanu'. 

Laur şi Clopotel au fost uimiţi de Fagure. 

— Asta-i ceva cu totul nou, a zis Laur. Ce anume ţine 
bolta sus? 

— Nu-i nevoie să fie ţinută sus, a zis Clopoţel. E deja sus 
pe deal. 

— O idee pe care am cules-o pe drum, a zis Barosanu'. 

— Tolănită pe un câmp, a zis Clopoţel. Stai liniştit, şefule, 
o să-mi ţin gura cât vorbeşti. 

— Da, neapărat, a zis Laur. Curând nimănui n-o să-i mai 
ardă de glume. 

Aproape toţi iepurii îi urmaseră în vizuină. Fagurele, cu 
toate că era destul de mare cât să-i cuprindă pe toţi, nu era 
aşa de bine aerisit ca vizuina cea mare, iar în această seară 
de iunie părea cam sufocant. 

— Putem foarte uşor să-l facem mai răcoros, să ştii, i-a 
spus Căpşună lui Alună. În vizuina cea mare făceau tuneluri 
de vară şi le astupau iarna. Putem să mai săpăm mâine un 
tunel în partea dinspre asfinţit şi să aducem prin el adierea. 

Alună se pregătea să-i ceară lui Laur să înceapă, când 
luţilă a venit pe tunelul dinspre răsărit. 

— Alună, a zis, ăăă... musafirul tău... ăăă... şoarecele. 
Vrea să-ţi spună ceva. 

— A, am uitat de el, a zis Alună. Unde-i? 

— În tunel. 

Alună a pornit în sus. Şoarecele îl aştepta aproape de 
ieşire. 

— Acum pleci? a zis Alună. Crezi nu primejdie? 

— Acum pleci, a zis şoarecele. Nu aşteptat buhă. Dar 

ceva vrut zici. Tu ajutat la şoarece. O dată şoarece ajutat la 
tu. Tu vrut el, el venit. 

— Pe Frith într-un eleşteu! a bodogănit Barosanu' ceva 
mai departe, în tunel. Şi aşa vor face şi toţi fraţii şi surorile 
lui. Cred c-o să fie pe-aici o mişuneală de mai mare dragu'. 
Ce-ar fi să-i pui să sape vreo două vizuini, Alună? 

Alună s-a uitat după şoarecele care se strecura prin iarba 
înaltă. Apoi s-a întors în Fagure şi s-a aşezat lângă Laur, 
care tocmai începuse să glăsuiască. 

21. 
„L-ar face pe El-ahrairah să plângă” 


lubiţi dobitoacele: către ele şi-a îndreptat Dumnezeu 

mai întâi gândul şi le-a hărăzit o bucurie senină. Nu le-o 
stricaţi şi nu le chinuiţi, feriţi-vă să le răpiți bucuria de 

a trăi, spre a nu sta împotriva celor lăsate de Dumnezeu. 


Dostoievski, Frații Karamazov? 


Nedreptăţile care s-au săvârşit 
_Intre-al soarelui apus şi răsărit 
In istorie ca oasele s-au înşiruit. 


W.H. Auden şi Christopher Isherwood, Esca/adarea lui F6 


— În noaptea în care ați părăsit sălaşul, toți din Owsla au 
fost trimişi să vă caute. Ce mult pare să fie de-atunci! Ne- 
am ţinut pe dâra mirosului vostru până la pârâu, dar când i- 
am spus Threarahului că se pare că ați luat-o în jos pe firul 
apei, a zis că n-are rost să punem în primejdie nişte vieți 
urmărindu-vă. Dacă aţi plecat, treaba voastră. Dar oricine 
s-ar fi întors ar fi fost arestat. Aşa că am oprit căutările. 

A doua zi nu s-a petrecut nimic neobişnuit. S-a vorbit 
destul de mult despre Cinci şi iepurii care plecaseră cu el. 
Toată lumea ştia de Cinci şi de presimţirile lui rele şi s-au 
pornit tot soiul de zvonuri. Mulţi iepuri ziceau că nu-i nimic 
serios, dar unii credeau că Cinci ar fi prezis oameni cu puşti 
şi cu dihori. Era cel mai rău lucru la care se puteau gândi - 
asta sau orbirea albă. 

Salcie şi cu mine am discutat cu Threarahul. „lepuri din 
ăştia”, a zis el, „care trâmbiţează că prevăd lucrurile - am 
cunoscut vreo doi la viaţa mea. Dar de obicei nu-i bine să-i 
iei prea mult în seamă. În primul rând, mulţi dintre ei nu-s 
decât şmecheri. Uneori un iepure slab, care n-are nicio 
nădejde să ajungă vreodată prea departe prin luptă, 


2 F, M. Dostoievski, Frații Karamazov, trad. de Ovidiu Constantinescu şi 
Isabella Dumbravă, ART, Bucureşti, 2016 (n. tr.). 

încearcă să devină important pe alte căi, şi profeţia-i printre 
cele preferate. Lucrul ciudat este că, atunci când se 
dovedeşte că n-a avut dreptate, rareori prietenii lui îşi dau 
seama, câtă vreme se pricepe să joace teatru şi dă din gură 
mai departe. Dar, pe de altă parte, poate să fie un iepure 
care chiar are puterea asta ciudată, căci sunt şi dintr-ăştia. 
Poate să prezică o inundație, ori dihori şi puşti. Prea bine; 
aşadar, câţiva iepuri or să se oprească din alergat. Şi care e 
cealaltă cale? Să goleşti sălaşul e lucru tare anevoios. Unii 
nu vor să plece. lepurele-şef pleacă împreună cu toţi cei 
care vor să plece. Autoritatea lui probabil că o să fie pusă la 
cea mai grea încercare, iar dacă o pierde, n-o poate 
recăpăta cât ai bate din palme. În cel mai bun caz te alegi 
cu o ceată numeroasă de hlessil care bântuie fără vreun 
adăpost, de cele mai multe ori îngroşată cu iepuroaice şi 
pui. Hoarde de e/// încep să se arate. Leacul e mai rău ca 
boala. Aproape întotdeauna e mai bine pentru sălaşul 
întreg ca iepurii să şadă cuminţi şi să se străduiască să 
scape de primejdie stând sub pământ.” 

— Fireşte, eu n-am stat să chibzuiesc, a zis Cinci. Trebuie 
să fii Threarahul ca să te gândeşti la toate astea. Pur şi 
simplu am avut spaimele acelea îngrozitoare. Pe Frith cel 
mare şi aurit, trag nădejde să nu mai trăiesc vreodată aşa 
ceva! N-o să uit cât trăiesc - asta şi noaptea aceea de sub 
tisă. Există pe lume rele cumplite. 

— Se trag de la oameni, a zis Laur. Toţi ceilalţi e/i/ fac 
ceea ce trebuie să facă, iar Frith îi pune în mişcare aşa cum 
ne pune şi pe noi în mişcare. Trăiesc pe lume şi le trebuie 
mâncare. Oamenii nu se potolesc până ce nu strică 
pământul şi nimicesc animalele. Dar mai bine să povestesc 
mai departe. 

A doua zi după-amiază s-a pornit ploaia. 

(„Vizuinile alea pe care le-am scurmat în mal”, i-a şoptit 
Cruşin lui Păpădie.) 

Toţi erau sub pământ, rumegând cocoloaşe ori dormind. 
Am ieşit un pic să fac hraka. Eram la marginea pădurii, 
aproape de şanţ, când am văzut nişte oameni ieşind pe 
poarta din vârful coastei din faţă, pe lângă scândura aia. Nu 

ştiu câţi erau - cred că trei sau patru. Aveau picioare lungi 
şi negre şi ardeau în gură beţigaşele alea albe. Nu păreau 
să meargă undeva anume. Au mers agale prin ploaie, 
iscodind cu privirea gardul viu şi pârâul. După o vreme au 
trecut pârâul şi au urcat cu paşi greoi către sălaş. De câte 
ori dădeau de gura unei vizuini de iepure, unul dintre ei 
băga în ea un băț; şi nu se mai opreau din vorbit. Îmi 
amintesc mirosul florilor de soc în ploaie şi mirosul 
beţigaşelor albe. Mai târziu, când s-au apropiat de mine, m- 
am furişat iar în vizuină. l-am mai auzit o vreme, bocănind 
şi vorbind. Imi tot ziceam: „Ei bine, n-au puşti şi dihori.” 
Dar, nu ştiu de ce, nu-mi plăcea toată treaba asta. 

— Ce-a zis Threarahul? a întrebat Argintiul. 

— Habar n-am. Eu nu l-am întrebat, şi nici altcineva, din 
câte ştiu. M-am dus la culcare şi când m-am trezit nu se 
auzea nimic de sus. Era seară şi m-am hotărât să ies la 
silflay. Ploaia se pornise de-a binelea, dar m-am învârtit pe- 
acolo şi am mâncat o vreme. Nu vedeam nimic schimbat, în 
afară de faptul că, ici şi colo, intrarea în câte o vizuină 
fusese încercată cu un băț. 

In dimineaţa următoare era senin şi frumos. Toată lumea 
era afară la si/flay, ca de obicei. Îmi amintesc că Zârnă i-a 
zis Threarahului că ar trebui să aibă grijă să nu se 
ostenească, acum, că înaintează în vârstă; iar Threarahul a 
zis că-i arată el cine înaintează în vârstă şi i-a tras una 
peste cap şi l-a împins în jos pe taluz. Totul în joacă, ştiţi 
cum e, dar a făcut-o ca să-i arate lui Zârnă că iepurele-şef îi 
mai poate ţine piept. In dimineaţa aia mă duceam după 
salată şi, nu mai ştiu de ce, m-am hotărât să mă duc singur. 

— Trei merg de regulă după salată, a zis Barosanu'. 

— Da, ştiu că trei merg de regulă, dar era o pricină 
anume pentru care în ziua aia m-am dus singur. A, da, îmi 
amintesc: voiam să văd dacă nu-s pe acolo şi nişte morcovi 
tineri - mi-am zis c-ar trebui să fie buni de mâncat - şi 
chibzuiam că, dacă merg să vânez într-o parte necunoscută 
a grădinii, mă descurc mai bine de unul singur. Am fost 
plecat aproape toată dimineaţa şi nu mai era mult până la 
ni-Frith când m-am întors prin pădure. Veneam pe Taluzul 

Liniştit - ştiu că cei mai mulţi dintre iepuri preferă Rariştea 
Verde, dar eu mergeam aproape întotdeauna pe Taluzul 
Liniştit. Am ajuns în partea deschisă a pădurii, unde 
coboară către gardul cel vechi, când am zărit un hrududu 
pe poteca din vârful coastei de dincolo. Stătea la poartă, 
lângă scândură, şi ieşeau din el o mulţime de oameni. Cu ei 
era şi un băiat, care avea o puşcă. Au scos nişte lucruri 
mari şi lungi - nu ştiu cum să vi le descriu; erau făcute din 
ceva ca hrududu şi trebuie că erau grele, căci era nevoie de 
doi oameni ca să care unul dintre ele. Oamenii au dus 
lucrurile astea pe câmp, şi puţinii iepuri care erau afară au 
intrat în vizuini. Eu nu. Văzusem puşca şi mă gândeam că s- 
ar putea să se slujească de dihori şi poate de plase. Aşa că 
am rămas locului şi m-am uitat. Mi-am zis: „De cum mă 
lămuresc ce au de gând, mă duc să-l înştiinţez pe 
Threarah.” 

lar au fost multe vorbe şi beţigaşe albe. Oamenii nu se 
grăbesc niciodată, nu-i aşa? Apoi unul a luat un hârleţ şi s-a 
apucat să astupe toate ieşirile vizuinilor pe care le găsea. 
La fiecare ieşire tăia bucata de pământ cu iarbă de 
deasupra şi o îndesa în gaură. Asta m-a nedumerit, căci 
dacă folosesc dihori, vor să-i scoată pe iepuri afară. Dar mă 
aşteptam să lase câteva intrări libere şi să pună peste ele 
plase; cu toate că ar fi fost un fel prostesc de a vâna cu 
dihori, căci un iepure care o ia pe un tunel închis o să fie 
omorât sub pământ şi apoi n-o să-i fie omului prea uşor să- 
şi aducă înapoi dihorul. 

— Nu face povestea prea fioroasă, Laur, a zis Alună, căci 
pe Ulcică îl apucase dârdâitul la gândul tunelelor închise şi 
al dihorului care vine din spate. 

— Prea fioroasă? a răspuns cu amărăciune Laur. De-abia 
am început. Vrea cineva să plece? 

Nu s-a clintit nimeni, iar după câteva clipe şi-a continuat 
istorisirea. 

— Apoi alt om a adus nişte lucruri lungi şi subţiri, care se 
îndoiau. Nu ştiu cuvinte pentru toate lucrurile astea 
omeneşti, dar erau cam ca nişte bucăţi de rugi foarte groşi. 
Fiecare a luat câte unul şi l-a prins de unul dintre lucrurile 

cele grele. S-a auzit un soi de şuierat... şi... ei bine, ştiu că 
trebuie să vă fie greu să pricepeţi, dar aerul s-a stricat. Nu 
ştiu de ce, a ajuns la mine un miros puternic de la ceea ce 
ieşea din lucrurile asemănătoare cu rugii, chiar dacă eram 
destul de departe; şi nu mai puteam să văd ori să gândesc. 
Mi se părea că mă prăbuşesc. Am încercat să sar în picioare 
şi s-o tulesc, dar nu ştiam unde sunt şi m-am trezit gonind 
în jos, către marginea pădurii, către oameni. M-am oprit în 
ultima clipă. Eram zăpăcit şi uitasem că voiam să-i spun 
Threarahului. După aceea am rămas acolo unde eram. 

Oamenii au vârât un rug în fiecare vizuină pe care nu o 
astupaseră, şi după aceea o vreme nu s-a întâmplat nimic. 
Şi apoi l-am văzut pe Sipică - îl ştiţi pe Sipică? A ieşit dintr-o 
gaură aflată lângă gardul viu - pe care n-o văzuseră. Mi-am 
dat seama pe dată că mirosise chestia aia. Nu ştia ce face. 
Câteva clipe oamenii nu l-au zărit, apoi unul dintre ei a 
întins braţul către locul în care era şi băiatul l-a împuşcat. 
Nu l-a omorât - Sipică a început să ţipe - şi unul dintre 
oameni s-a dus şi l-a ridicat şi l-a lovit. Cred că n-a suferit 
prea mult, căci aerul stricat îl prostise; dar tare aş vrea să 
nu fi văzut asta. După aceea omul a astupat gaura din care 
ieşise Sipică. 

Deja aerul otrăvit trebuie să se fi împrăştiat prin 
tunelurile şi vizuinile de sub pământ. Pot să-mi închipui cum 
trebuie să fi fost... 

— Nu poţi, a zis Clopoţel. 

Laur s-a oprit, iar după o vreme Clopoţel a povestit mai 
departe. 

— Am auzit cum începe vânzoleala înainte să fi mirosit 
chestia aia. lepuroaicele păreau să fi mirosit primele, şi 
unele dintre ele au încercat să iasă. Dar cele cu pui nu 
voiau să-i părăsească şi se repezeau la orice iepure se 
apropia de ele. Voiau să lupte - să-şi apere puii, ştiţi cum e. 
Cât ai clipi, tunelurile au fost ticsite de iepuri care luptau cu 
ghearele şi se căţărau unii peste alţii. Au urcat pe tunelurile 
pe care erau învăţaţi să le folosească şi le-au aflat închise. 
Unii au izbutit să se răsucească, dar nu s-au putut întoarce 
din pricina iepurilor care urcau. Şi apoi tunelurile au început 

să fie astupate până mai jos de iepuri morţi, iar iepurii vii îi 
sfâşiau. 

N-am să ştiu vreodată cum am izbutit să fac ce-am făcut. 
A fost o şansă dintr-o mie. Eram într-o vizuină aproape de 
una dintre cele pe care le foloseau oamenii. Făceau multă 
larmă băgând în ea lucrul ăla care semăna cu un rug de 
mure, care cred că nu mergea prea bine. De cum am prins 
mirosul, am ţâşnit din vizuină, dar încă eram destul de 
năucit. Am ajuns afară tocmai când oamenii scoteau iar 
rugul ăla. Se uitau la el şi vorbeau şi nu m-au zărit. M-am 
întors chiar în gura tunelului şi am coborât iar. 

Vă amintiţi de Tunelul Neumblat? Cred că n-a mers pe el 
vreun iepure de când ne ştim noi - era foarte adânc şi nu 
ducea nicăieri anume. Nimeni nu mai ştia nici măcar cine-l 
făcuse. Trebuie că m-a călăuzit Frith, căci m-am dus drept 
în jos până la Tunelul Neumblat şi am început să mă furişez 
prin el. De fapt, chiar a trebuit să sap pe alocuri. Era plin de 
pământ prăbuşit şi de pietre. Erau tot soiul de galerii şi 
tuneluri care ajungeau în el de sus, şi prin ele se auzeau 
sunete îngrozitoare - chemări în ajutor, pui care plângeau 
după mama lor, Ows/a încercând să dea ordine, iepuri care 
se blestemau unul pe altul şi se încăierau. La un moment 
dat un iepure s-a prăbuşit pe o galerie şi ghearele lui m-au 
atins uşor, ca o castană ţepoasă care cade toamna. Era 
Rostopască, şi era mort. A trebuit să trag cu ghearele de el 
ca să-mi fac loc - era strâmt acolo, iar bolta era joasă - şi 
am mers mai departe. Miroseam aerul stricat, dar eram 
atât de adânc în pământ, că trebuie să fi scăpat de partea 
cea mai rea. 

Dintr-odată am văzut că mai e un iepure cu mine. A fost 
singurul peste care am dat în tot Tunelul Neumblat. Era 
Scânteiuţă, şi mi-am dat seama pe loc că îi e rău. 
Bolborosea şi gâfâia, dar izbutea să meargă mai departe. A 
întrebat dacă mi-e bine, dar n-am zis decât: „Pe unde 
ieşim?” „Îţi arăt”, a zis el, „dacă mă ajuţi să ies”. Aşa că m- 
am ţinut după el şi, ori de câte ori se oprea - tot uita unde 
suntem -, îi dădeam un brânci zdravăn. Ba chiar l-am 
muşcat o dată. Mă îngrozea gândul c-o să moară şi o să 

astupe tunelul. În cele din urmă ne-am apropiat de ieşire şi 
am simţit aerul curat. Ne-am dat seama că ajunsesem într- 
unul dintre tunelurile care dădeau în pădure. 

— Oamenii nu-şi făcuseră bine treaba, a povestit mai 
departe Laur. Fie că nu ştiau de vizuinile din pădure, fie că 
n-au mai avut chef să meargă să le astupe. Aproape toţi 
iepurii care au ieşit pe câmp au fost împuşcaţi, însă am 
văzut doi care au scăpat. Unul era Nas-în-vânt, dar nu-mi 
amintesc cine era celălalt. Larma era înspăimântătoare şi 
aş fi luat-o la fugă, dar am tot aşteptat să văd dacă iese 
Threarahul. După o vreme mi-am dat seama că mai erau 
câţiva iepuri în pădure. Îmi amintesc că erau acolo Ace-de- 
pin şi Brusture şi Frasin. Am adunat câţi am putut şi le-am 
spus să stea neclintiţi la adăpost. 

După mult timp oamenii au isprăvit. Au scos lucrurile 
alea ca rugii din vizuini, iar băiatul a înşirat leşurile pe un 
băț... 

Laur s-a oprit şi şi-a înfundat botul în coasta lui 
Barosanu'. 

— Ei, lasă partea asta, a zis Alună cu vocea calmă. 
Spune-ne cum ai plecat de-acolo. 

— Înainte de asta, a zis Laur, de pe potecă a venit pe 
câmp un hrududu mare. Nu era ca acela în care veniseră 
oamenii. Făcea mare larmă şi era galben - la fel de galben 
ca muştarul-sălbatic; iar în faţă avea un lucru mare 
argintiu, care scânteia, pe care îl ţinea cu labele-i uriaşe 
dinainte. Nu ştiu cum să vi-l înfăţişez. Arăta ca Inlé, dar nu 
era lat şi nu aşa de strălucitor. Şi lucrul ăsta - cum să vă 
spun? - a rupt câmpul în bucăţi. A nimicit câmpul. 

S-a oprit din nou. 

— Căpitane, a zis Argintiul, ştim cu toţii că ai văzut 
lucruri mai rele decât se poate spune în cuvinte. Dar nu 
cred că vrei să spui chiar asta! 

— Pe viaţa mea, a zis Laur, tremurând, s-a înfipt în 
pământ şi a împins în faţa lui bucăţi mari din câmp până ce 
totul a fost nimicit. Tot locul s-a prefăcut într-un fel de vad 
al vitelor din iarnă şi nu mai puteai desluşi unde fusese 
vreo parte din câmp, de la pădure până la pârâu. Impingea 

în faţa lui pământul şi rădăcinile şi tufele - ca şi alte lucruri, 
de sub pământ. Ş 

După o vreme m-am înapoiat prin pădure. Imi ieşise cu 
totul din minte gândul să-i adun pe ceilalţi iepuri, dar mi s- 
au alăturat trei - Clopoţel, aici de faţă, Scânteiuţă şi tânărul 
Inişor. Inişor era singurul din Ows/a pe care l-am văzut şi l- 
am întrebat de Threarah, dar nu putea spune nimic cu cap 
şi coadă. N-am aflat ce s-a întâmplat cu Threarahul. 
Nădăjduiesc c-a murit iute. 

Scânteiuţă era năucit - vorbea aiurea - şi nici Clopoţel şi 
cu mine n-o duceam mai bine. Nu ştiu de ce, nu mă puteam 
gândi decât la Barosanu'. Mi-am amintit cum m-am dus să-l 
arestez - de fapt, să-l omor - şi am simţit că trebuie să dau 
de el şi să-i spun că am greşit; şi această idee a fost 
singura urmă de gândire pe care o aveam. Am pornit 
tuspatru la nimereală şi trebuie să fi făcut aproape o 
jumătate de cerc, căci după multă vreme am ajuns la 
pârâu, mai jos de locul în care fusese câmpul nostru. L-am 
urmat până la o pădure mare; şi în noaptea aia, pe când 
eram încă în pădure, Inişor a murit. Cu puţin înainte i s-a 
limpezit mintea şi îmi amintesc ceva ce a spus. Clopotel 
zisese că ştie că oamenii ne urăsc întrucât le prădăm 
câmpurile şi grădinile, iar Inişor a răspuns: „Nu de-aia au 
nimicit sălaşul. Ci doar pentru că le stăteam în cale. Ne-au 
omorât pentru că aşa le cădea lor bine.” Curând după 
aceea a adormit, iar un pic mai târziu, când ne-am speriat 
de un zgomot şi am vrut să-l trezim, ne-am dat seama că 
murise. 

L-am lăsat acolo unde era întins şi am mers mai departe 
până ce am ajuns la râu. Nu-i nevoie să-l înfăţişez, căci ştiu 
că aţi fost cu toţii acolo. De-acum era dimineaţă. Ne-am zis 
că trebuie să fiţi pe undeva pe aproape şi am luat-o în sus 
pe mal, căutându-vă. Nu după mult am dat de locul în care 
părea că aţi trecut râul. Erau urme - o mulţime - în nisipul 
de la poalele unui mal înalt şi hraka vechi de vreo trei zile. 
Urmele nu mergeau în susul ori în josul apei, aşa că am 
ştiut că aţi ajuns pe malul celălalt. Am trecut râul înot şi am 
găsit urme şi dincolo; aşa că au venit şi ceilalţi. Râul era 

mare. Cred că v-a fost mai uşor, înainte de toată ploaia aia. 

Nu mi-a plăcut câmpul din partea cealaltă a râului. Era un 
om care se preumbla peste tot cu o puşcă. l-am dus pe 
ceilalţi doi mai departe, peste un drum, şi curând am ajuns 
într-un loc rău - numai iarbă-neagră şi pământ moale, 
negru. Ne-a fost greu acolo, dar iar am dat peste hraka 
vechi cam de trei zile şi nici urmă de vizuini sau de iepuri, 
aşa că mi-am zis că s-ar putea să fi fost voi pe acolo. 
Clopoţel era bine, dar Scânteiuţă avea febră şi mă temeam 
c-o să moară şi el. 

Apoi am avut un pic de noroc - sau, cel puţin, aşa am 
crezut atunci. Se lăsa noaptea când ne-am întâlnit cu un 
hlessi la marginea câmpului cu iarbă-neagră - un iepure 
bătrân, trecut prin multe, cu botul plin de zgârieturi şi 
cicatrice, care ne-a zis că e un sălaş prin apropiere şi ne-a 
arătat pe unde s-o luăm. Am ajuns iar la păduri şi câmpuri, 
dar eram aşa de osteniţi, că n-am mai putut să căutăm 
sălaşul. Ne-am strecurat într-un şanţ şi nu m-a lăsat inima 
să-i spun vreunuia să rămână treaz. Am încercat să rămân 
eu treaz, dar n-am fost în stare. 

— Când a fost asta? a întrebat Alună. 

— Alaltăieri, a zis Laur, în zori. Când m-am trezit, mai era 
până la ni-Frith. Era linişte peste tot şi nu simţeam decât 
miros de iepuri, dar mi-am dat seama pe loc că ceva nu-i 
cum trebuie. L-am trezit pe Clopoţel şi tocmai mă 
pregăteam să-l trezesc pe Scânteiuţă, când am văzut că 
eram înconjurați de o ceată de iepuri. Erau nişte tipi mari, 
voinici, şi aveau un miros tare ciudat. A fost ca... ei bine, 
ca... 

— Ştim cum a fost, a zis Cinci. 

— M-am gândit că s-ar putea să ştiţi. Apoi unul dintre ei a 
zis: „Mă cheamă Ciuboţică. Cine sunteţi şi ce faceţi aici?” 
Nu mi-a plăcut cum vorbea, dar nu vedeam de ce ne-ar fi 
vrut răul, aşa că i-am spus că am avut necazuri şi am 
străbătut un drum lung şi că ne aflam în căutarea unor 
iepuri din sălaşul nostru - Alună, Cinci şi Barosanu'. De cum 
am rostit vorbele astea, iepurele s-a întors către ceilalţi şi a 
strigat: „Eram sigur! Faceţi-i bucățele!” 

Şi s-au repezit toţi la noi. Unul dintre ei m-a înşfăcat de 
ureche şi mi-a sfâşiat-o înainte să-l poată împinge Clopotel 
deoparte. Ne luptam cu ei toţi. Eram aşa de surprins, că la 
început n-am putut să fac mare lucru. Dar lucrul ciudat era 
că, deşi erau aşa de voinici şi zbierau că vor să ne facă de 
petrecanie, nu se pricepeau defel la luptă; era limpede că 
nu ştiau nimic despre încăierări. Clopoţel a pus la pământ 
doi care erau încă o dată cât el de mari şi, cu toate că din 
ureche mi se scurgea un şuvoi de sânge, nicio clipă n-am 
fost cu adevărat în primejdie. Totuşi, erau prea mulţi pentru 
noi şi a trebuit să fugim. Clopoţel şi cu mine tocmai 
ieşiserăm din şanţ, când ne-am dat seama că Scânteiuţă 
era încă acolo. Era bolnav, după cum v-am spus, şi nu s-a 
trezit la timp. Aşa că, după toate cele prin care trecuserăm, 
sărmanului Scânteiuţă i-au venit de hac nişte iepuri. Ce 
ziceţi de asta? 

— E al naibii de ruşinos, a zis Căpşună, înainte să apuce 
altcineva să deschidă gura. 

— Fugeam peste câmp, a continuat Laur, pe lângă un 
pârâiaş. Câţiva iepuri ne mai urmăreau încă, şi deodată mi- 
am zis: „Ei bine, unuia tot îi vin de hac.” Nu-mi plăcea 
gândul că nu făceam altceva decât să fugim - nu după cei 
s-a întâmplat lui Scânteiuţă. L-am văzut pe Ciuboţică ăla în 
fruntea urmăritorilor, răzleţit, aşa că l-am lăsat să mă 
ajungă şi apoi m-am întors brusc şi am sărit pe el. L-am pus 
jos şi eram gata să-l sfâşii, când a chelălăit: „Pot să-ţi spun 
unde s-au dus prietenii tăi.” „Spune iute, dară”, am zis, cu 
labele din spate înfipte în burta lui. „S-au dus pe dealuri”, a 
gâfâit el. „Dealurile înalte pe care le vezi acolo, departe. Au 
plecat ieri-dimineaţă.” M-am făcut că nu-l cred şi că mă 
pregătesc să-l omor. Dar nu şi-a schimbat povestea, aşa că 
l-am zgâriat şi i-am dat drumul, şi am purces încoace. Era 
vreme frumoasă şi vedeam dealurile destul de limpede. 

După aceea am trecut prin cele mai grele clipe. Dacă n- 
ar fi fost glumele şi flecăreala lui Clopotel, nu încape 
îndoială că ne-am fi oprit din alergare. 

— Hraka pe o parte, glume pe cealaltă, a zis Clopoţel. 
Dădeam de-a rostogolul pe pământ o glumă şi ne ţineam 

amândoi după ea. Aşa am izbutit să mergem mai departe. 

— Nu vă pot spune prea bine ce-a mai fost, a zis Laur. 
Urechea mă durea cumplit şi tot timpul mă gândeam că 
moartea lui Scânteiuţă a fost din vina mea. Dacă n-aş fi 
adormit, n-ar fi murit. O dată am încercat să dormim iar, 
dar visele mele au fost mai mult decât puteam să îndur. 
Chiar că îmi ieşisem din minţi. N-aveam în cap decât gândul 
ăsta - să-l găsesc pe Barosanu' şi să-i spun că a avut 
dreptate să plece din sălaş. 

In cele din urmă am ajuns la poalele dealurilor în ziua 
următoare, taman la căderea nopţii. Nu ne mai sinchiseam 
de nimic - am ajuns în loc neted, deschis, la vremea 
bufniţelor. Nu ştiu la ce mă aşteptam. Ştiţi cum e când te 
legeni cu gândul c-o să fie bine, trebuie doar să ajungi într- 
un loc anume, ori să faci un lucru anume. Dar când ajungi 
acolo îţi dai seama că nu-i chiar aşa de uşor. Cred că îmi 
închipuiam prosteşte că Barosanu' o să ne aştepte acolo. 
Am văzut că dealurile erau uriaşe - mai mari ca orice lucru 
care ni se înfăţişase vreodată. Fără păduri, fără vreun 
adăpost, fără iepuri; şi se lăsa noaptea. Apoi totul a părut 
că se sfărâmă. L-am văzut pe Sipică, aşa cum vă văd şi mă 
vedeţi - şi l-am auzit ţipând; şi i-am văzut pe Threarah, şi 
pe Inişor, şi pe Scânteiuţă. Am vrut să vorbesc cu ei. Îl tot 
strigam pe Barosanu', dar nu mă aşteptam să m-audă, căci 
eram sigur că nu-i pe aici. Îmi amintesc că am ieşit dintr-un 
gard viu în loc deschis şi ştiu că nădăjduiam că o să vină e/il 
să-mi pună capăt zilelor. Dar când mi-am venit în fire, am 
dat cu ochii de Barosanu'. Primul meu gând a fost că 
trebuie să fiu mort, dar apoi am început să mă-ntreb dacă e 
sau nu în carne şi oase. Ei, restul îl ştiţi. Îmi pare rău că v- 
am băgat în sperieţi. Dar dacă n-am fost... dacă n-am fost 
lepurele cel Negru, apoi nu cred că vreo făptură de pe lume 
s-a aflat mai aproape de el ca noi. 

După o clipă de tăcere, a adăugat: 

— Vă închipuiţi ce înseamnă pentru Clopoţel şi pentru 
mine să ne aflăm sub pământ, printre prieteni. Nu eu am 
fost cel care a încercat să te aresteze, Barosane - a fost alt 
iepure, demult, tare demult. 

22. 
Povestea procesului lui El-ahrairah 


Ce mai mutră de ticălos, nu-i aşa?... Are o blestemată 
de mutră de Tyburn, fără binefacerile popeşti. 


Congreve, /ubire pentru iubire 


lepurii (zice domnul Lockley) sunt ca oamenii în multe 
privinţe. Una dintre ele e, fără îndoială, capacitatea lor 
neabătută de a suporta nenorocirile şi de a lăsa râul vieţii 
să-i poarte cu el, scoţându-i din groază şi jale. Au o anumită 
calitate, pe care n-ar fi potrivit să o descriem ca inimă de 
piatră ori indiferenţă. E mai degrabă o imaginaţie limitată, 
din fericire, şi intuiţia că Viaţa este Acum. O făptură care 
sălăşluieşte în sălbăticie, care vrea mai mult ca orice să 
supravieţuiască, are tăria ierbii. Luaţi împreună, iepurii se 
bazează pe promisiunea făcută de Frith lui El-ahrairah. De- 
abia trecuse o zi de când Laur ajunsese târâş şi aiurând la 
poalele dealului. Şi totuşi, era aproape de vindecare, în 
vreme ce Clopoţel, mai voios, părea şi mai departe de 
nenorocirea din care scăpaseră cu viaţă. Alună şi tovarăşii 
săi au trecut prin clipe cumplite de jale şi groază cât a ţinut 
povestea lui Laur. Ulcică a ţipat şi a tremurat la vestea 
morţii lui Sipică, iar Ghindă şi luţilă au fost cuprinşi de un 
gâfâit convulsiv când Clopoţel a povestit despre gazul care 
omora sub pământ. Şi totuşi, la fel ca oamenii primitivi, 
însuşi faptul că acea compasiune a lor era puternică şi vie a 
adus o adevărată uşurare. Sentimentele lor nu erau false, 
închipuite. Cât a durat povestea, au ascultat-o fără vreun 
strop din reținerea ori detaşarea pe care le are cel mai bun 
la suflet dintre oamenii civilizaţi când citeşte ziarul. Li se 
părea că se zbat în tunelurile otrăvite şi clocotesc de furie 
pentru bietul Scânteiuţă aflat în şanţ. Acesta era felul lor de 
a-i cinsti pe morţi. După ce s-a încheiat povestea, cerinţele 
propriei vieţi aspre, grele au început să se arate iar în 
sufletele lor, în nervii lor, în sângele şi poftele lor. Ce bine 
ar fi ca morţii să nu fie morţi! Dar există iarbă de mâncat, 

cocoloaşe de rumegat, hraka de dat afară, vizuini de săpat, 
somn de dormit. Odiseu nu aduce cu el la țărm pe niciunul 
dintre oamenii săi. Şi totuşi, doarme buştean lângă Calipso, 
iar când se trezeşte se gândeşte doar la Penelopa. 

Inainte ca Laur să-şi fi isprăvit povestea, Alună s-a apucat 
să-i amuşine urechea vătămată. Mai înainte nu putuse să 
se uite bine la ea, dar acum şi-a dat seama că groaza şi 
oboseala probabil că nu erau cauza principală a prăbuşirii 
lui Laur. Era o rană rea - mai rea decât a lui Cruşin. Trebuie 
să fi pierdut foarte mult sânge. Urechea era numai fâşii şi 
se adunase acolo o grămadă de murdărie. Alună s-a înfuriat 
pe Păpădie. Pe când câţiva iepuri ieşeau la s;/flay, ispitiţi de 
noaptea blândă de iunie şi de luna plină, i-a spus lui Mură 
să stea pe loc. Argintiul, care se pregătea să iasă prin 
celălalt tunel, s-a întors şi li s-a alăturat. 

— Păpădie şi ceilalţi doi se pare că s-au descurcat bine 
îmbărbătându-te, i-a spus Alună lui Laur. Ce păcat că nu te- 
au curățat la fel de bine. Murdăria aia-i primejdioasă. 

— Păi, să vezi... a început Clopoţel, care rămăsese lângă 
Laur. 

— Să nu glumeşti, a zis Alună. S-ar zice că crezi... 

— N-aveam de gând să glumesc, a zis Clopoţel. Voiam 
doar să zic c-am vrut să curăţ urechea căpitanului, dar 
doare prea tare când o atingi. 

— Are dreptate, a zis Laur. Mă tem că i-am silit s-o lase-n 
pace, dar fă cum crezi tu, Alună. Acum mi-e mult mai bine. 

Alună s-a apucat el însuşi să-i îngrijească urechea. Era 
plină de cheaguri de sânge înnegrite şi trebuia multă 
răbdare. După o vreme rănile lungi, sfârtecate, au început 
iar să sângereze, în vreme ce erau curățate încetul cu 
încetul. l-a luat locul Argintiul. Laur, străduindu-se din 
răsputeri să rabde, mărâia şi scurma pământul, şi Argintiul 
s-a gândit să-i îndrepte atenţia în altă parte. 

— Alună, a întrebat, la ce te-ai gândit - cu şoarecele? Ai 
zis c-o să ne spui mai târziu. Ce-ar fi să încerci acum? 

— Ei bine, a zis Alună, în situaţia noastră nu ne putem 
permite să irosim nimic ce ne-ar putea aduce vreun bine. 
Suntem într-un loc străin, despre care nu ştim prea multe, 

şi avem nevoie de prieteni. Acuma, e limpede că e///nu ne 
pot face vreun bine, dar sunt multe făpturi care nu-s e/il - 
păsări, şoareci, yoni/ şi altele. De obicei iepurii nu prea au 
de-a face cu ele, dar cei mai mulţi dintre duşmanii lor sunt 
şi ai noştri. Cred că ar trebui să facem tot ce ne stă în 
puteri ca să ne împrietenim cu aceste făpturi. S-ar putea 
dovedi că a meritat strădania. 

— N-aş zice că mă dau în vânt după aşa ceva, a zis 
Argintiul, ştergându-şi de pe nas sângele lui Laur. Mi se 
pare că pe animalele astea mărunte trebuie mai degrabă să 
le dispreţuieşti decât să te încrezi în ele. Ce folos ne-ar 
putea aduce? Nu pot să sape pentru noi, nu pot să caute 
mâncare pentru noi, nu pot să lupte pentru noi. Or să spună 
că ne sunt prietene, nu-i vorbă, câtă vreme le ajutăm; dar 
după aceea, nimic. L-am auzit pe şoarecele ăla în seara 
asta: „Tu vrut el, el venit.” Cred şi eu c-o să vină, câtă 
vreme-i vorba de crăpelniţă şi căldură, da’ n-o să ne trezim 
cu sălaşul potopit de şoareci şi... şi rădaşte, nu? 

— Nu, nu asta era ideea, a zis Alună. Nu propun să 
pornim în căutare de chiţorani şi să-i poftim să stea cu noi. 
Oricum, nu ne-ar mulţumi pentru asta. Dar şoarecele ăla, 
astă-seară... noi l-am salvat... 

— Tu l-ai salvat, a zis Mură. 

— În fine, a fost salvat. O să-şi amintească de asta. 

— Şi cum o să ne ajute? a întrebat Clopoţel. 

— În primul rând, ne poate spune ce ştie despre locul 
asta... 

— Ce ştiu şoarecii. Nu ce trebuie să ştie iepurii. 

— Bine, recunosc că un şoarece poate să fie sau nu de 
folos, a zis Alună. Dar sunt sigur că o pasăre ar fi, dac-am 
putea face destul pentru ea. Noi nu putem zbura, dar unele 
dintre ele cunosc ţinutul până hăt, departe, în toate părţile. 
Ştiu multe şi despre vreme. Tot ce vreau să zic este asta. 
Dacă găseşte cineva un animal ori o pasăre, care nu-i 
duşman şi se află la ananghie, să nu cumva să scape 
ocazia. Ar fi ca şi cum ai lăsa morcovi să putrezească în 
pământ. 

— Ce crezi? l-a întrebat Argintiul pe Mură. 

— Cred că-i o idee bună, dar ocaziile de soiul celor la 
care se gândeşte Alună nu se ivesc prea des. 

— Şi eu tot aşa cred, a zis Laur strâmbându-se, căci 
Argintiul se apucase iar de lins. Ideea e bună, dar n-o să 
dea cine ştie ce rezultate. 

— Eu sunt gata să încerc, a zis Argintiul. Aş zice că 
merită, doar ca să-l văd pe Barosanu' adormind cu poveşti 
o cârtiţă. 

— El-ahrairah a făcut asta o dată, a zis Clopoţel, şi a 
izbutit. Îţi aminteşti? 

— Nu, a zis Alună. Nu ştiu povestea asta. Spune-o. 

— Mai întâi hai la si/flay, a zis Laur. Urechea asta a 
căpătat tot ce pot eu să îndur deocamdată. 

— Păi, măcar acum e curată, a zis Alună. Dar ştii, mă tem 
că nu va mai fi niciodată la fel de bună precum cealaltă. O 
să ai o ureche zdrenţuită. 

— Nu-i nimic, a zis Laur. Tot sunt unul dintre norocoşi. 

Luna plină, care se ridicase cu totul pe cerul fără nori 
dinspre răsărit, învăluia în lumina ei pustietatea de pe 
culme. Nu ne gândim la lumina zilei ca la ceea ce 
înlocuieşte întunericul. Lumina zilei, chiar şi-atunci când 
soarele nu este acoperit de nori, ni se pare pur şi simplu 
starea firească a pământului şi a aerului. Când ne gândim 
la dealurile golaşe, ne gândim la dealurile golaşe în lumina 
zilei, aşa cum ne gândim la un iepure cu blană. Stubbs” şi- 
a închipuit scheletul dinăuntrul calului, dar cei mai mulţi 
dintre noi n-o facem; şi, de obicei, nu ne închipuim dealurile 
golaşe fără lumina zilei, chiar dacă lumina nu este o parte a 
dealului în felul în care pielea este o parte a calului. Pentru 
noi, lumina zilei este de la sine înţeleasă. Însă lumina lunii e 
altceva. E inconstantă. Luna plină descreşte şi se 
împlineşte iar. Norii o pot întuneca într-o măsură în care nu 
pot să întunece lumina zilei. Apa ne este necesară, dar 
cascada nu. Acolo unde se află, este ceva în plus, o 
podoabă minunată. Avem nevoie de lumina zilei şi, în 
această măsură, este folositoare, dar de lumina lunii nu 


23 George Stubbs, pictor englez (1724-1806), renumit pentru tablourile 
cu cai (n. tr.). 

avem nevoie. Când vine, nu slujeşte vreunei nevoi. 
Transformă. Cade peste taluzuri şi iarbă, despărţind între 
ele firele lungi; preface o grămadă de frunze cafenii, 
brumate dintr-un singur morman în nenumărate frânturi 
scânteietoare; ori licăreşte de-a lungul rămurelelor ude, ca 
şi cum lumina însăşi ar fi mlădioasă. Razele ei lungi curg, 
albe şi ascuţite, printre trunchiurile copacilor, lumina lor 
scăzând când ajung în depărtarea prăfuită şi înceţoşată a 
pădurilor de fagi noaptea. În lumina lunii, un hectar de 
iarbă-câinească aspră, unduitoare şi înaltă până la 
genunchi, zburlită şi aspră ca o coamă de cal, pare un golf 
răscolit de valuri, peste tot doar adâncituri şi găuri pline de 
umbre. lerburile sunt atât de dese şi încâlcite, încât nici 
măcar vântul nu le clinteşte, însă lumina lunii este cea care 
pare că le dă nemişcarea. Pentru noi lumina lunii nu este de 
la sine înţeleasă. E ca zăpada, ori ca roua într-o dimineaţă 
de iulie. Nu dezvăluie, ci schimbă lucrurile peste care se 
aşterne. Şi intensitatea ei redusă - mult mai mică decât a 
luminii zilei - ne face să ne dăm seama că este ceva 
adăugat dealului golaş, ca să-i dea, doar pentru puţin timp, 
o calitate aparte şi minunată pe care trebuie să o admirăm 
cât mai putem, căci curând o să dispară iar. 

Pe când iepurii ieşeau prin tunelul care dădea în făget, a 
trecut prin frunze o pală de vânt, umplând de petice şi 
stropi pământul de dedesubt, furând şi dând lumină pe sub 
ramuri. Şi-au ciulit urechile, dar foşnetului frunzelor nu i se 
alătura niciun sunet de pe deal în afară de trilurile 
monotone ale unui cosaş aflat departe, în iarbă. 

— Ce mai lună! a zis Argintiul. Hai să ne bucurăm de ea 
cât e aici. 

Când au trecut de taluz, au dat de luţilă şi Gălbenel, care 
se întorceau. 

— Hei, Alună, a zis Gălbenel, am vorbit cu alt şoarece. 
Auzise de chestia cu eretele din seara asta şi era foarte 
prietenos. Ne-a spus de un loc, imediat cum ieşi din crâng 
în partea cealaltă, unde iarba a fost tăiată scurt - ceva 
pentru cai, a zis el. „Voi plăcut iarbă bun? Acolo iarbă foarte 
bun.” Aşa că ne-am dus. E o iarbă, să te lingi pe degete. 

Pajiştea pentru antrenamentul cailor era lată de aproape 
patruzeci de metri şi era cosită până la mai puţin de 
cincisprezece centimetri. Alună, cu senzaţia minunată că, 
iată, s-a dovedit că a avut dreptate, s-a apucat să ronţăie 
un smoc de trifoi. Au mâncat cu toţii o vreme în tăcere. 

— Eşti un tip isteţ, Alună, a zis în cele din urmă Laur. Tu 
cu şoarecele tău. Nu-i vorbă, am fi dat de locul ăsta mai 
devreme ori mai târziu, dar nu aşa de repede ca acum. 

De încântare, lui Alună îi venea să-şi stoarcă glandele de 
sub bărbie?*, dar s-a mulţumit să zică: 

— La urma urmei, nu va trebui să coborâm dealul aşa 
des. 

Apoi a adăugat: 

— Dar, Laur, miroşi a sânge. S-ar putea să fie primejdios 
chiar şi aici. Hai să ne întoarcem în crâng. E o noapte aşa 
de frumoasă, că am putea să şedem la intrarea vizuinilor şi 
să rumegăm cocoloaşe, iar Clopoţel ne poate spune 
povestea. 

Au dat de Căpşună şi Cruşin pe taluz; iar după ce s-au 
aşezat cu toţii după pofta inimii, rumegând, cu urechile 
lăsate pe spate, Clopotel a glăsuit. 


— Păpădie îmi zicea aseară despre sălaşul lui Ciuboţică şi 
cum le-a spus povestea cu lăptucile împăratului. lată de ce 
m-am gândit la povestea asta încă înainte ca Alună să ne 
spună despre ideea lui. Ne-o povestea bunelul, şi obişnuia 
să spună că s-a întâmplat după ce El-ahrairah şi-a scos 
neamul din mlaştina din Kelfazin. S-au dus pe pajiştea din 
Fenlo şi şi-au săpat vizuinile acolo. Dar Prinţul Curcubeu nu- 
| slăbea din ochi pe El-ahrairah; şi era hotărât să aibă grijă 
ca el să nu mai facă vreuna dintre şmecheriile sale. 

Intr-o seară, când El-ahrairah şi lepurzor şedeau pe un 
taluz însorit, Prinţul Curcubeu veni peste pajişte, iar alături 
de el era un iepure pe care El-ahrairah nu-l mai văzuse 
niciodată. 

„Bună seara, El-ahrairah”, zise Prinţul Curcubeu. „Aici e 


?4 lepurii marchează lucrurile sau locurile care le plac prin secreția unor 
glande aflate sub bărbie (n. tr.). 

mult mai bine ca în mlaştina din Kelfazin. Văd că toate 
iepuroaicele sapă de zor în taluz. [i-au săpat şi ţie o 
vizuină?” 

„Da”, zise El-ahrairah. „Vizuina de aici e a mea şi a lui 
lepurzor. Ne-a plăcut taluzul ăsta de cum l-am văzut.” 

„Un taluz foarte drăguţ”, zise Prinţul Curcubeu. „Dar mă 
tem că trebuie să-ţi spun, El-ahrairah, că Frith mi-a dat 
poruncă aspră să nu te las să împarţi vizuina cu lepurzor.” 

„Să nu împart vizuina cu lepurzor?” zise El-ahrairah. „De 
ce naiba nu?” 

„El-ahrairah”, zise Prinţul Curcubeu, „te ştim pe tine şi 
tertipurile tale; iar lepurzor e aproape la fel de lunecos ca 
tine. Să fiţi amândoi într-o vizuină v-ar fi peste măsură de 
prielnic. Ai fura norii de pe cer înainte să se schimbe de 
două ori luna. Nu - lepurzor trebuie să-şi caute vizuină în 
celălalt capăt al sălaşului. Să fac prezentările. El e Hufsa. 
Vreau să fii prietenul lui şi să ai grijă de el.” 

„De unde vine?” întrebă El-ahrairah. „Sunt sigur că nu l- 
am mai văzut.” 

„Vine din altă ţară”, zise Prinţul Curcubeu, „dar nu-i altfel 
decât orice iepure. Nădăjduiesc că o să-l ajuţi să-şi afle 
locul aici. Şi, până ajunge să cunoască locul, sunt sigur că o 
să fii bucuros să împarţi vizuina cu el.” 

El-ahrairah şi lepurzor erau turbaţi de furie că nu sunt 
lăsaţi să stea împreună în vizuina lor. Dar regula lui El- 
ahrairah era să nu lase pe nimeni să vadă că e mânios, şi 
apoi îi era milă de Hufsa, deoarece îşi închipuia că se simte 
singur şi stingher, departe de neamul lui. Aşa că îi spuse că 
e bine-venit şi-i promise să-l ajute să-şi afle locul acolo. 
Hufsa era foarte prietenos şi părea tare dornic să se facă 
plăcut de toţi; iar lepurzor se mută la celălalt capăt al 
sălaşului. 

Dar după o vreme, El-ahrairah îşi dădu seama că 
întotdeauna ceea ce plănuia nu apuca să fie dus la bun 
sfârşit. Într-o noapte, primăvara, când îi conduse pe câţiva 
dintre ai săi la un lan de grâu ca să mănânce lăstari verzi, 
dădură peste un om cu puşca-n mână care umbla prin 
lumina lunii şi scăpară nevătămaţi doar printr-un noroc. 

Altă dată, după ce El-ahrairah cercetase calea către o 
grădină cu varză şi scurmase o gaură pe sub gard, a doua 
zi dimineaţă găsi gaura astupată cu sârmă şi-i veni bănuiala 
că planurile sale sunt dezvăluite celor care n-ar trebui să 
ştie de ele. 

Într-o zi se hotărî să-i întindă o cursă lui Hufsa, ca să 
vadă dacă el e izvorul necazurilor. li arătă o potecă de pe 
câmp şi-i spuse că duce la un hambar aflat departe de 
celelalte, plin cu napi şi gulii; şi mai spuse că el şi cu 
lepurzor au de gând să se ducă acolo a doua zi dimineaţa. 
De fapt, El-ahrairah nu plănuia să facă asta şi nu mai spuse 
nimănui despre potecă şi hambar. Dar a doua zi, când 
merse cu mare grijă pe potecă, găsi un laţ aşezat în iarbă. 

Asta îl înfurie de-a binelea pe El-ahrairah, căci oricare 
dintre ai săi ar fi putut să fie prins în laţ şi omorât. Fireşte, 
nu-şi închipuia că Hufsa pune laţuri el însuşi, ori că ştiuse 
măcar c-o să fie pus un laţ. Dar era limpede că Hufsa e în 
legătură cu cineva care nu se codea să pună laţuri. In cele 
din urmă, El-ahrairah îşi zise că Prinţul Curcubeu probabil 
dădea informaţiile aduse de Hufsa unui fermier ori unui 
paznic de vânătoare, fără să se sinchisească de ceea ce 
avea să se întâmple mai departe. lepurii săi erau în 
primejdie din pricina lui Hufsa - ca să nu mai vorbim de 
lăptucile şi verzele de care erau lipsiţi. După asta, El- 
ahrairah încercă să nu-i mai spună nimic lui Hufsa. Dar era 
greu să-l împiedice să prindă din zbor câte ceva, căci, după 
cum ştiţi cu toţii, iepurii se pricep de minune să-şi păstreze 
tainele faţă de alte animale, dar nu şi între ei. Viaţa într-un 
sălaş nu-i potrivită pentru secrete. Se gândi să-l omoare pe 
Hufsa. Dar ştia că dacă o face vine Prinţul Curcubeu şi se 
pomenesc într-o belea şi mai mare. Nu-i venea la îndemână 
nici măcar să se ferească de Hufsa, zicându-şi că, dacă 
Hufsa îşi dă seama că ei ştiu că-i o iscoadă, o să-i spună 
Prințului Curcubeu, şi probabil că Prinţul Curcubeu o să-l ia 
de acolo şi o să se gândească la ceva şi mai rău. 

El-ahrairah se socoti şi se tot socoti. Încă mai chibzuia în 
seara următoare, când Prinţul Curcubeu făcu una dintre 
vizitele sale în sălaş. 

„Tare te-ai mai cuminţit zilele astea, El-ahrairah”, zise 
Prinţul Curcubeu. „Dacă nu eşti atent, lumea o să înceapă 
să aibă încredere în tine. Dacă tot treceam pe-aici, m-am 
gândit să mă opresc ca să-ţi mulţumesc pentru 
amabilitatea cu care-l înconjuri pe Hufsa. Pare în largul lui 
cu tine.” 

„Da, aşa arată, nu?” zise El-ahrairah. „Înflorim minunat 
unul lângă altul; umplem o vizuină cu încântare. Dar eu le 
spun mereu alor mei: «Nu vă încredeţi în prinți, nici în 
vreun...>” 

„Ei bine, El-ahrairah”, zise Prinţul Curcubeu, tăindu-i 
vorba, „sunt sigur că eu mă pot încrede în tine. Şi, ca s-o 
dovedesc, am hotărât să cultiv niscaiva morcovi pe câmpul 
de după deal. E un pământ tare bun şi sunt sigur că o să le 
meargă de minune. Mai ales că nimeni n-ar cuteza să-i fure. 
De fapt, dacă vrei, poţi să vii cu mine să mă vezi 
semănându-i.” 

„Vin”, zise El-ahrairah. „O să fie o încântare.” 

El-ahrairah, lepurzor, Hufsa şi alţi câţiva iepuri îl însoţiră 
pe Prinţul Curcubeu până pe câmpul de după deal; şi-l 
ajutară să-l prefacă în straturi lungi cu seminţe de morcovi. 
Era un pământ afânat, uscat - taman ce le trebuie 
morcovilor - şi toată treaba îl scoase din sărite pe El- 
ahrairah, căci era sigur că Prinţul Curcubeu făcea asta ca 
să-l zgândăre şi să arate că e sigur că i-a tăiat în sfârşit 
ghearele. 

„O să fie grozav”, zise Prinţul Curcubeu când au isprăvit. 
„Desigur, ştiu că nimeni n-ar cuteza să-mi fure morcovii. 
Dar, dacă ar face-o - dacă chiar i-ar fura, El-ahrairah -, m- 
aş mânia peste poate. Dacă, de pildă, i-ar fura împăratul 
Darzin, sunt sigur că Stăpânul Frith i-ar lua împărăţia şi ar 
da-o altcuiva.” 

El-ahrairah ştia că Prinţul Curcubeu voia să spună că 
dacă l-ar prinde furând morcovii fie l-ar ucide, fie l-ar 
surghiuni şi ar pune alt iepure să-i cârmuiască neamul; iar 
gândul că probabil celălalt iepure ar fi Hufsa îl făcu să 
scrâşnească din dinţi. Dar zise: „Desigur, desigur. Aşa-i 
drept, aşa se cuvine.” 

Şi Prinţul Curcubeu plecă. 

Intr-o noapte, la a doua lună plină după semănat, El- 
ahrairah şi lepurzor se duseră să se uite la morcovi. Nimeni 
nu-i rărise, şi frunzele erau dese şi verzi. El-ahrairah îşi zise 
că cele mai multe rădăcini trebuie să fie mai subţiri ca laba 
sa din faţă. Şi în vreme ce se uita la ei în lumina lunii îi veni 
în minte planul. Devenise aşa de prudent faţă de Hufsa - şi, 
ce-i drept, nimeni n-ar fi putut spune unde o să se afle 
Hufsa în clipa următoare -, încât pe drumul către sălaş săpă 
împreună cu lepurzor o vizuină într-un taluz aflat în loc ferit 
şi intrară în ea să tăifăsuiască. lar acolo El-ahrairah îi jură 
lui lepurzor nu numai c-o să fure morcovii Prințului 
Curcubeu, ci şi că - cireaşa de pe tort - ei doi o să se 
descotorosească de Hufsa. leşiră din vizuină şi lepurzor se 
duse la fermă să fure nişte grâu de sămânță. El-ahrairah îşi 
petrecu restul nopţii adunând melci fără casă; şi era o 
treabă tare scârboasă. 

A doua zi dimineaţă El-ahrairah ieşi devreme şi curând îl 
găsi pe Yona-ariciul umblând agale pe lângă gardul viu. 

„Yona”, îi zise, „ţi-ar plăcea nişte melci fără casă frumoşi 
şi dolofănei?” 

„Da, mi-ar plăcea, El-ahrairah”, zise Yona, „dar nu-s aşa 
uşor de dibuit. Ai şti asta dac-ai fi arici.” 

„Păi, uite aici câţiva frumoşi”, zise El-ahrairah, „şi poţi să- 
i iei pe toţi. Dar îţi pot da mult mai mulţi dacă faci ce zic eu 
şi nu pui nicio întrebare. Poţi să cânţi?” 

„Să cânt, El-ahrairah? Niciun arici nu poate să cânte.” 

„Bine”, zise El-ahrairah. „Minunat, dar o să trebuiască să 
te străduieşti dacă vrei melcii ăia. A! Uite o ladă goală, 
veche, pe care fermierul a lăsat-o în şanţ. Din ce în ce mai 
bine. Acum ascultă-mă.” 

Între timp, în pădure, lepurzor vorbea cu Hawock-fazanul. 

„Hawock”, zise, „ştii să înoţi?” 

„Nu mă apropii niciodată de apă dacă nu-s silit, 
lepurzor”, zise Hawock. „N-o pot suferi. Dar cred că dacă 
trebuie, sunt în stare să rămân la suprafaţă un pic.” 

„Grozav”, zise lepurzor. „Acum ascultă. Am o grămadă 
de grâu - şi ştii ce greu e de găsit în perioada asta a anului 

- şi ţi-l dau ţie pe tot dacă înoţi oleacă în iazul de la 
marginea pădurii. O să-ţi spun despre ce-i vorba în vreme 
ce mergem acolo.” 

Şi porniră la drum prin pădure. 

Fu Inl6, El-ahrairah intră în vizuina lui şi-l găsi pe Hufsa 
rumegând cocoloaşe. 

„A, Hufsa, eşti aici”, zise. „E bine. Nu mă pot încrede în 
nimeni altcineva, dar tu o să vii cu mine, nu? Doar tu şi cu 
mine - nu trebuie să ştie nimeni altcineva.” 

„De ce, ce-o să facem, El-ahrairah?” întrebă Hufsa. 

„M-am uitat la morcovii ăia ai Prințului Curcubeu”, îi 
răspunse El-ahrairah. „Nu mai pot să rabd. Sunt cei mai 
buni din câţi am văzut în viaţa mea. M-am hotărât să-i fur - 
oricum, pe cei mai mulţi dintre ei. Desigur, dacă iau o 
mulţime de iepuri într-o expediţie de soiul ăsta, curând dăm 
de bucluc. O să umble vorba şi cu siguranţă ajunge la 
urechile Prințului Curcubeu. Dar dacă mergem doar noi doi, 
n-o să se ştie niciodată cine a făcut-o.” 

„Vin cu tine”, zise Hufsa. „Hai să mergem mâine-seară.” 

Căci îşi zicea c-o să aibă timp să-i spună Prințului 
Curcubeu. 

„Ba nu”, zise El-ahrairah. „Mă duc acum. Pe dată.” 

Se întrebă dacă Hufsa o să încerce să-l facă să se 
răzgândească, dar când se uită la el îşi dădu seama că 
Hufsa vedea apropiindu-se sfârşitul lui El-ahrairah şi cum el 
însuşi o să fie făcut rege peste iepuri. 

Porniră împreună în lumina lunii. 

Merseseră deja destul de mult de-a lungul gardului viu, 
când dădură peste o ladă veche care zăcea în şanţ. Pe ladă 
şedea Yona-ariciul. Ţepii îi erau plini de petale de măceş şi 
scotea un sunet nemaiauzit, un soi de scârţâit-mormăit, în 
vreme ce-şi flutura labele negre. Se opriră să se uite la el. 

„Ce naiba faci acolo, Yona?” zise Hufsa, uluit. 

„Îi cânt lunii”, răspunse Yona. „Toţi aricii trebuie să-i 
cânte lunii ca să facă să vină melcii fără casă. E cu putinţă 
să nu ştii asta?” 


O,  Lună-a-melcilor-fără-casă, o, Lună-a-melcilor-fără- 

casă, 
O, adu-i ariciului tău credincios pradă frumoasă! 


„Ce zgomot înfiorător!” zise El-ahrairah, şi chiar că era. 
„Hai să plecăm iute, până nu atrage în jurul nostru toţi e///.” 

Şi merseră mai departe. 

După o vreme se arătă iazul de la marginea pădurii. Pe 
când se apropiau, auziră un strigăt răguşit şi un pleoscăit, şi 
apoi îl văzură pe Hawock-fazanul bălăcindu-se în iaz, cu 
penele lungi ale cozii plutind în spatele lui. 

„Ce s-a întâmplat?” zise Hufsa. Hawock, „ai fost 
împuşcat?” _ 

„A, nu”, zise Hawock. „Intotdeauna înot când e lună 
plină. Aşa îmi creşte mai mult coada, şi apoi capul nu mi-ar 
rămâne roşu, alb şi verde dacă n-aş înota. Dar cu siguranţă 
că ştii asta, Hufsa? Toată lumea ştie.” 

„Adevărul e că nu-i place să-l vadă alte animale când 
face asta”, şopti El-ahrairah. „Hai să plecăm.” 

Ceva mai departe dădură peste o fântână veche de lângă 
un stejar mare. Fermierul o astupase de mult, dar în lumina 
lunii gura părea foarte adâncă şi neagră. 

„Hai să ne odihnim”, zise El-ahrairah, „numai oleacă.” 

In vreme ce vorbea, din iarbă apăru o făptură care arăta 
cum nu se poate mai ciudat. Aducea cu un iepure, dar chiar 
şi la lumina lunii vedeau că are coada roşie şi urechi lungi şi 
verzi. Ţinea în gură capătul unuia dintre beţigaşele albe pe 
care le ard oamenii. Era lepurzor, dar nici măcar Hufsa nu-l 
recunoscu. Găsise la fermă nişte praf pentru însemnarea 
oilor şi se aşeză în el, înroşindu-şi coada. Urechile îi erau 
tivite cu vrejuri de mutătoare şi beţigaşul alb îl îngreţoşa 
peste poate. 

„Frith apără şi păzeşte!” zise El-ahrairah. „Ce mai e şi 
asta? Să sperăm că măcar nu-i dintre Cei O Mie!” 

Sări în picioare, gata de fugă. „Cine eşti?” întrebă 
tremurând. 

lepurzor scuipă beţigaşul alb. 

„Aşadar!” zise poruncitor. „Aşadar, m-ai văzut, El- 
ahrairah! Mulţi iepuri trăiesc şi mor, dar puţini mă văd. 


e 194 œ» 


Puţini ori niciunul! Sunt unul dintre iepurii olăcari ai 
Stăpânului Frith, care cutreieră în taină pământul ziua, iar 
noaptea se întorc în palatul lui aurit! Chiar acum mă 
aşteaptă de cealaltă parte a lumii, şi trebuie să mă duc la el 
iute, prin inima pământului. Rămâi cu bine, El-ahrairah!” 

lepurele cel ciudat sări peste ghizdul fântânii şi se făcu 
nevăzut în bezna dinăuntru. 

„Am văzut ce n-ar fi trebuit!” zise El-ahrairah cu vocea 
plină de groază. „Ce loc cumplit! Hai s-o ştergem de-aici!” 
Porniră repede şi curând ajunseră la straturile de morcovi 
ale Prințului Curcubeu. N-aş putea spune câţi au furat; dar, 
desigur, după cum ştiţi, El-ahrairah e un mare prinţ şi nu 
mă îndoiesc că s-a folosit de puteri necunoscute de voi şi 
de mine. Însă bunelul meu obişnuia să spună că înainte de 
ivirea zorilor câmpul fu golit cu totul. Morcovii fură ascunşi 
într-o groapă adâncă din taluzul de lângă pădure, iar El- 
ahrairah şi Hufsa se întoarseră acasă. El-ahrairah chemă 
vreo doi dintre supuşii săi şi şezu cu ei în vizuină toată ziua, 
însă Hufsa plecă după-amiază fără să spună unde se duce. 

În seara aceea, pe când El-ahrairah şi ai săi ieşiseră la 
silflay sub un minunat cer purpuriu, Prinţul Curcubeu veni 
peste câmp. Avea cu el doi câini mari şi negri. „El- 
ahrairah”, zise, „eşti arestat.” 

„Pentru ce?” întrebă El-ahrairah. 

„Ştii prea bine pentru ce”, zise Prinţul Curcubeu. „Nu mă 
lua cu şiretlicurile şi obrăznicia ta, El-ahrairah. Unde-s 
morcovii?” 

„Dacă-s arestat”, zise El-ahrairah, „pot să aflu şi eu 
pentru ce? Nu-i cinstit să mi se spună că-s arestat şi abia 
apoi să fiu luat la întrebări.” 

„Haide, haide, El-ahrairah”, zise Prinţul Curcubeu, „nu 
faci decât să iroseşti vremea. Spune-mi unde-s morcovii şi 
mă mulţumesc să te trimit în Marele Miazănoapte, n-o să te 
omor.” 

„Prinţule Curcubeu”, zise El-ahrairah, „pentru a treia 
oară, pot să ştiu de ce am fost arestat?” 

„Prea bine”, zise Prinţul Curcubeu, „dacă ăsta-i felul în 
care vrei să mori, El-ahrairah, o să ai parte de o judecată ca 

la carte. Eşti arestat pentru că mi-ai furat morcovii. Chiar 
ceri să fii judecat? Te previn că am dovezi nemijlocite şi o s- 
o păţeşti.” 

Deja cei din neamul lui El-ahrairah se adunaseră în jur, 
cât de aproape cutezau din pricina câinilor. Numai lepurzor 
nu se vedea nicăieri. Îşi petrecuse toată ziua mutând 
morcovii în altă ascunzătoare şi acum se pitea, pentru că 
nu izbutise să-şi facă iar coada albă. 

„Da, vreau judecată”, zise El-ahrairah, „şi vreau ca 
judecătorii să fie animale. Căci nu-i drept, Prinţule 
Curcubeu, să mă învinuieşti şi să-mi fii şi judecător.” 

„Judecători dintre animale o să ai”, zise Prinţul Curcubeu. 
„Un juriu alcătuit din e/;/, El-ahrairah. Căci un juriu alcătuit 
din iepuri ar refuza să te condamne, în ciuda dovezilor.” 

Spre mirarea tuturor, El-ahrairah răspunse pe dată că-i 
mulţumit cu un juriu alcătuit din e///, iar Prinţul Curcubeu 
zise c-o să-i aducă în noaptea aceea. El-ahrairah fu trimis în 
vizuina sa, iar câinii fură puşi de strajă la intrare. Nimănui 
dintre ai săi nu-i fu îngăduit să-l vadă, cu toate că mulţi 
încercară. 

De-a lungul şi de-a latul gardurilor vii şi crângurilor se 
răspândi vestea că El-ahrairah o să fie judecat şi îşi pune în 
joc viaţa, şi că Prinţul Curcubeu are de gând să-l aducă în 
faţa unui juriu alcătuit din e/;/. Animalele se buluciră într- 
acolo. Prinţul Curcubeu se întoarse aducându-i pe e/i/ - doi 
bursuci, două vulpi, două hermine, o bufniţă şi o pisică. El- 
ahrairah fu adus afară şi aşezat între câini. E/i/ se uitau ţintă 
la el şi ochii le luceau în lumina lunii. Îşi lingeau buzele: iar 
câinii bodogăneau că lor li se promisese aducerea la 
îndeplinire a sentinţei. Erau acolo multe animale - iepuri şi 
altele - şi fiecare era sigur că de data asta i se-nfundase lui 
El-ahrairah. 

„Acum”, zise Prinţul Curcubeu, „să începem. N-o să ţină 
prea mult. Unde-i Hufsa?” 

Atunci se arătă Hufsa, făcând plecăciuni şi bâţâindu-şi 
capul, şi le spuse tuturor e/il că El-ahrairah venise noaptea 
trecută, pe când el însuşi rumega liniştit cocoloaşe, şi-l 
silise cu ameninţări să meargă cu el să fure morcovii 

Prințului Curcubeu. A vrut să se împotrivească, dar era mult 
prea speriat. Morcovii au fost pitiţi într-o groapă pe care le- 
o poate arăta. A fost silit să facă ceea ce a făcut, dara 
doua zi s-a dus cât a putut de iute să-i spună Prințului 
Curcubeu, a cărui slugă preaplecată este. 

„O să luăm morcovii mai încolo”, zise Prinţul Curcubeu. 
„Acum, El-ahrairah, vrei să aduci vreo dovadă ori să spui 
ceva? Grăbeşte-te.” 

„Aş vrea să-i pun martorului câteva întrebări”, zise El- 
ahrairah; iar e/il au fost de acord că-i drept să facă asta. 

„Uite, Hufsa”, zise El-ahrairah, „ce-ar fi să auzim un pic 
mai mult despre drumul ăsta pe care se presupune că l-am 
făcut tu şi cu mine? Eu unul zău că nu-mi amintesc nimic. 
Zici că am ieşit din vizuină şi am pornit prin noapte. Ce s-a 
întâmplat apoi?” 

„Păi bine, El-ahrairah”, zise Hufsa, „nu se poate să fi 
uitat. Am mers de-a lungul şanţului, şi nu-ţi aminteşti că am 
văzut un arici şezând pe o ladă şi cântând la lună?” 

„Un arici care făcea ce?” făcu un bursuc. 

„Cânta la lună”, zise Hufsa, nerăbdător. „Fac asta, ştiţi, 
ca să vină melcii fără casă la ei. Avea prinse pe tot corpul 
petale de trandafir şi-şi flutura labele şi...” 

„Hei, ia-o mai încet”, zise El-ahrairah cu blândeţe, „n-aş 
vrea să spui ceva nechibzuit. Bietul de el”, zise către juriu, 
„chiar crede ce spune. Nu vrea să facă niciun rău, însă...” 

„Dar asta făcea”, strigă Hufsa. „Cânta «O, Lună-a- 
melcilor-fără-casă! O, Lună-a-melcilor-fără-casă! O, adu- 
>” 

„Ceea ce cânta ariciul nu-i o dovadă”, zise El-ahrairah. 
„La o adică, te întrebi ce-o fi, totuşi. Dar fie. Am văzut un 
arici acoperit cu petale de trandafir care cânta cocoţat pe o 
ladă. Ce-a fost mai departe?” 

„Păi”, zise Hufsa, „am mers mai departe şi am ajuns la 
iaz, şi în iaz am văzut un fazan.” 

„Fazan, da?” spuse o vulpe. „Aş vrea să-l fi văzut eu. Ce 
făcea?” 

„Dădea roată înot iazului”, zise Hufsa. 

„Rănit, da?” zise vulpea. 

„Nu, nu”, zise Hufsa. „Toţi fac asta, ca să le crească mai 
mult coada. Mă mir că nu ştiţi.” 

„Ca să ce?” zise vulpea. 

„Să le crească mai mult coada”, zise Hufsa, bosumflat. 
„Aşa a zis chiar el.” 

„Voi n-aveţi parte de asta decât de foarte puţină vreme”, 
grăi El-ahrairah către elil. „Îţi trebuie o vreme ca să te 
înveţi. Uitaţi-vă la mine. Am fost silit să rabd asta de două 
luni încoace, în flecare zi. Am fost cât de blând şi de 
înţelegător am putut, dar se pare că mi-am bătut singur 
cuie-n talpă.” 

Se lăsă tăcerea. El-ahrairah, cu un aer de răbdare 
părintească, se răsuci înapoi către martor. 

„Memoria mea e aşa de slabă”, zise. „Spune mai 
departe.” 

„Păi, El-ahrairah”, zise Hufsa, „te prefaci foarte bine, dar 
nici măcar tu n-o să poţi spune c-ai uitat ce s-a întâmplat 
apoi. Din iarbă s-a ivit un iepure uriaş, îngrozitor, cu coada 
roşie şi urechile verzi. Avea în gură un beţigaş alb şi s-a 
scufundat în pământ printr-o gaură mare. Ne-a spus că se 
duce prin inima pământului la Stăpânul Frith, care e în 
partea cealaltă.” 

De data asta niciun e/;/ n-a scos vreo vorbă. Se uitau ţintă 
la Hufsa şi clătinau din cap. 

„Sunt nebune cu toatele, ştiţi”, şopti o hermină, 
„animăluţele astea păcătoase. Zic câte-n lună şi-n stele 
când sunt încolţite. Dar ăsta-i cel mai rău pe care l-am auzit 
vreodată. Cât mai trebuie să stăm aici? Mi-e foame.” 

El-ahrairah ştia că, dacă e/;/ nu-i pot suferi pe toţi iepurii, 
cel mai tare îi scârbeşte cel care pare cel mai capiu. De 
aceea se învoise să aibă judecători dintre elil. Un juriu 
alcătuit din iepuri poate că ar fi vrut să descâlcească 
povestea lui Hufsa; dar nu elil, căci îl urau şi-l dispreţuiau 
pe martor şi voiau să plece cât mai repede la vânătoare. 

„Aşadar, iată cum stau lucrurile”, zise El-ahrairah. „Am 
văzut un arici acoperit cu petale de trandafir care cânta; şi 
apoi am văzut un fazan plesnind de sănătate care dădea 
roată înot iazului; şi apoi am văzut un iepure cu coada 

roşie, urechile verzi şi beţigaş alb, care a sărit într-o 
fântână adâncă. Aşa-i?” 

„Da”, zise Hufsa. 

„Şi apoi am furat morcovii?” 

„Da.” 

„Erau liliachii cu pete verzi?” 

„Ce să fie liliachii cu pete verzi?” 

„Morcovii.” 

„Păi, ştii bine că nu, El-ahrairah. Aveau culoarea 
obişnuită. Sunt în groapă!” strigă Hufsa cu disperare. „In 
groapă! Mergeţi să vedeţi!” 

Tribunalul făcu o pauză, în vreme ce Hufsa îl conduse pe 
Prinţul Curcubeu la groapă. Nu găsiră niciun morcov şi se 
întoarseră. 

„Toată ziua am stat în vizuină”, zise El-ahrairah, „şi o pot 
dovedi. Ar fi trebuit să dorm, dar e tare greu când prea 
învățatul meu prieten... bine, să lăsăm asta. Nu vreau să 
spun decât că e limpede că n-am putut să fiu afară mutând 
morcovi ori altceva. Dacă o fi fost vreun morcov”, adăugă. 
„Dar nu mai am nimic de zis.” 

„Prinţule Curcubeu”, zise pisica, „urăsc iepurii. Dar nu 
văd cum am putea noi să spunem că s-a dovedit că 
iepurele ăsta ţi-a luat morcovii. E clar că martorul nu-i în 
toate minţile - e nebun ca ceața şi zăpada -, iar prizonierul 
trebuie eliberat.” 

Cu toţii fură de acord. 

„Ai face bine s-o ştergi de aici”, îi zise Prinţul Curcubeu 
lui El-ahrairah. „Du-te în vizuina ta, El-ahrairah, până ce nu 
sar eu însumi la gâtul tău.” 

„Aşa o să fac, stăpâne”, zise El-ahrairah. „Dar pot să te 
rog să ne scapi de iepurele pe care l-ai trimis printre noi, 
căci ne deranjează cu sminteala lui?” 

Şi aşa, Hufsa plecă împreună cu Prinţul Curcubeu, iar cei 
din neamul lui El-ahrairah nu mai fură tulburaţi, în afară de 
indigestia cu care se aleseră mâncând prea mulţi morcovi. 
Dar trecu mult timp până să aibă lepurzor coada albă cum 
era, aşa obişnuia să zică bunelul meu. 

23. 
Kehaar 


Aripile atârnă ca steagul celor învinşi, 

Nu mai e al lor cerul pe vecie, ci trăiesc 

în foame şi durere câteva zile. 

E puternic, şi durerea e mai rea la cei puternici, 
neputinţa e mai rea. 

Nimeni în afară de moartea mântuitoare nu poate 
face acel cap să se plece, 

Agerimea cutezătoare, ochii înspăimântători. 


Robinson Jeffers, Şoimi răniţi 


Oamenii au o vorbă: „Niciodată nu plouă fără să toarne 
cu găleata.” Asta nu-i foarte potrivit, căci adesea plouă fără 
să toarne cu găleata. Proverbul iepurilor e mai bun. Ei zic: 
„Un nor se simte însingurat”; şi chiar e adevărat: apariţia 
unui singur nor înseamnă adesea că cerul o să fie curând 
acoperit. Oricum ar fi, chiar a doua zi s-a ivit o ocazie 
spectaculoasă de a pune în practică ideea lui Alună. 

Era în zori, şi iepurii ieşeau la s;/flay în tăcerea limpede, 
cenuşie. Aerul era încă rece. Era multă rouă şi niciun pic de 
vânt. Vreo cinci rațe sălbatice au zburat peste capetele lor 
în forma unui V care se mişca rapid, îndreptându-se către 
cine ştie ce loc îndepărtat. Sunetul scos de aripile lor 
ajungea pe pământ limpede, scăzând pe măsură ce se 
îndepărtau către miazăzi. Tăcerea a revenit. Odată cu 
topirea obscurităţii s-a iscat un soi de aşteptare, ca atunci 
când zăpada fleşcăită e gata să alunece de pe un acoperiş 
înclinat. Apoi întregul deal şi toate cele aflate mai jos de el, 
pământ şi aer, i-au făcut loc răsăritului. Aşa cum taurul, cu 
o mişcare uşoară, dar de nestăvilit, îşi îndepărtează capul 
din mâna omului aplecat peste gard ţinându-l de un corn, 
soarele a pătruns în lume cu o putere lină şi imensă. Nimic 
nu i-a întrerupt ori întunecat venirea. Fără vreun sunet, 
frunzele au strălucit şi iarba a scânteiat pe coasta abruptă. 

Afară din pădure, Barosanu' şi Argintiul şi-au netezit 

urechile, au adulmecat aerul şi au pornit în salturi, 
urmându-şi umbrele lungi către iarba din pajiştea pentru 
cai. Pe când treceau peste nişte brazde de iarbă - ba 
ronţăind, ba ridicaţi în două labe şi privind în jur -, s-au 
apropiat de o adâncitură rotundă cu diametrul de aproape 
un metru. Înainte să ajungă la marginea ei, Barosanu', care 
era în faţa Argintiului, s-a oprit şi s-a ghemuit la pământ, 
privind ţintă. Cu toate că nu vedea în adâncitură, ştia că e 
acolo o făptură - ceva destul de mare. Iscodind printre 
firele de iarbă din jurul capului, a zărit arcuirea unui spate 
alb. Orice o fi fost acolo, era aproape la fel de mare ca el. A 
aşteptat o vreme, încremenit, dar făptura nu s-a mişcat. 

— Ce are spatele alb, Argintiule? a şoptit Barosanu'. 

Argintiul s-a gândit. 


— O pisică? 
— Nu-s pisici pe-aici. 
— De unde ştii? 


În clipa aceea au auzit amândoi o respirație grea, 
şuierătoare, care venea din adâncitură. A ținut câteva clipe. 
Apoi s-a lăsat din nou liniştea. 

Barosanu' şi Argintiul aveau o părere bună despre ei 
înşişi. În afară de Laur, erau singurii supraviețuitori din 
Owsla de la Sandleford şi ştiau că tovarăşii lor îi preţuiesc. 
Întâlnirea cu şobolanii din hambar nu fusese floare la 
ureche, şi ei şi-au dovedit valoarea. Barosanu', care era 
generos şi cinstit, n-a simţit nicio clipă ranchiună faţă de 
curajul lui Alună în noaptea în care el fusese copleşit de 
propria teamă superstiţioasă. Insă gândul să se întoarcă la 
Fagure şi să spună că a zărit în iarbă o făptură necunoscută 
şi nu s-a apropiat de ea era peste puterile lui. A întors capul 
şi s-a uitat la Argintiul. Văzându-l pus pe fapte, s-a mai uitat 
o dată la spatele acela ciudat, alb, şi apoi s-a dus drept la 
buza adânciturii. Argintiul l-a urmat. 

Nici vorbă de pisică. Făptura din adâncitură era o pasăre 
- O pasăre mare, lungă de vreo treizeci de centimetri. 
Niciunul dintre ei nu mai văzuse o asemenea pasăre. Partea 
albă a spatelui ei pe care o zăriseră prin iarbă erau, de fapt, 
doar umerii şi gâtul. Partea de jos a spatelui era de un 

cenuşiu deschis, ca şi aripile ascuţite care se terminau cu 
pene mari, lungi, tivite cu negru, strânse laolaltă peste 
coadă. Capul era de un cafeniu foarte închis - aproape 
negru - care contrasta atât de puternic cu gâtul alb, încât 
pasărea părea că poartă un soi de glugă. Singurul picior 
aflat la vedere, de un roşu închis, se termina cu o labă 
palmată şi trei degete puternice, cu gheare. Ciocul, cu 
vârful arcuit un pic în jos, era puternic şi ascuţit. Pe când se 
uitau, ciocul acela s-a deschis, descoperind gura şi gâtul 
roşii. Pasărea a scos un şuierat sălbatic şi a încercat să 
lovească, dar nu s-a urnit din loc. 

— E vătămată, a zis Barosanu'. 

— Da, aşa arată, a răspuns Argintiul. Dar nu văd pe 
nicăieri vreo rană. O să-i dau ocol... 

— Fii atent! a zis Barosanu'. O să te nimerească! 

Argintiul, care începuse să se mişte pe buza adânciturii, 
se apropiase de capul păsării. A sărit înapoi la timp ca să se 
ferească de o lovitură fulgerătoare cu ciocul. 

— Asta ţi-ar fi rupt piciorul, a zis Barosanu'. 

Când s-au ghemuit la pământ, privind-o - căci amândoi 
simțeau cumva că n-o să se ridice -, pasărea a izbucnit în 
nişte ţipete tari şi răguşite - „Yark! Yark! Yark!” - un sunet 
groaznic auzit de aproape - care au sfâşiat dimineaţa şi s- 
au auzit până hăt pe deal. Barosanu' şi Argintiul s-au întors 
şi au tulit-o. 

Şi-au venit în fire destul de mult ca să încetinească 
înainte de a ajunge în pădure şi s-au apropiat de taluz într- 
un fel mai demn. Alună a venit pe iarbă în întâmpinarea lor. 
N-aveai cum să te înşeli văzându-le ochii holbaţi şi nările 
umflate. 

— Eli[? a întrebat Alună. 

— Păi, drept să spun, să mă ia naiba dacă ştiu, a răspuns 
Barosanu'. E acolo o pasăre mare cum n-am mai văzut în 
viaţa mea. 

— Cât de mare? Ca un fazan? 

— Nu chiar aşa de mare, a zis Barosanu', dar mai mare 
ca un porumbel gulerat; şi mult mai fioroasă. 

— Ea a tipat? 

— Da. M-a băgat în răcori. Eram lângă ea. Dar, nu ştiu din 
ce pricină, nu se poate mişca. 

— E pe moarte? 

— N-aş zice. 

— Mă duc să mă uit la ea, a zis Alună. 

— E sălbatică. Pentru numele cerului, fii cu băgare de 
seamă. 

Barosanu' şi Argintiul s-au întors cu Alună. S-au pitulat 
toţi trei într-un loc unde nu-i putea ajunge pasărea, care se 
uita aprig şi disperat de la unul la altul. Alună a vorbit în 
graiul câmpurilor. 

— Tu rănit? Tu nu zburat? 

Răspunsul a fost o bolboroseală aspră pe care au 
categorisit-o pe dată drept neobişnuită. De oriunde o fi 
venit pasărea, era un ţinut îndepărtat. Accentul era ciudat 
şi gutural, vorbirea schimonosită. Nu prindeau decât un 
cuvânt pe ici, pe colo. 

— Venit omorât - kah! kah! - voi venit omorât - yark! - 
crezut io terminat - io nu terminat - bot rănit la voi mult... 

Capul cafeniu-închis fulgera dintr-o parte în alta. Apoi, pe 
neaşteptate, pasărea a început să-şi înfigă ciocul în 
pământ. Abia atunci au observat că iarba din faţa ei era 
smulsă şi brăzdată de şanţuri. Câteva clipe a izbit ici şi colo; 
apoi s-a dat bătută, a ridicat capul şi s-a uitat iar la ei. 

— Cred că moare de foame, a zis Alună. Am face bine s-o 
hrănim. Barosane, fii drăguţ şi du-te să cauţi nişte viermi ori 
altceva de soiul ăsta. 

— Aăă... ce-ai zis, Alună? 

— Viermi. 

— Eu, să scurm după viermi? 

— Nu vă învaţă în Ows/a... Of, bine, mă duc eu, a zis 
Alună. Tu şi cu Argintiul aşteptaţi aici. 

Totuşi, după câteva clipe, Barosanu' s-a dus după Alună 
înapoi în şanţ şi s-a apucat şi el să scurme pământul uscat. 
Nu prea-i belşug de viermi pe dealurile golaşe, şi nu 
plouase de câteva zile. După o vreme Barosanu' a ridicat 
capul. 

— Ce-ai zice de gândaci? Păduchi de lemn? Aşa ceva. 

Au găsit câteva bețe putrede şi le-au dus cu ei. Alună a 
împins unul, cu grijă. 

— Insecte. 

Pasărea a spart lemnul în trei bucăţi în tot atâtea 
secunde şi a înhăţat cele câteva gâze dinăuntru. Curând s-a 
înălţat în adâncitură o grămăjoară de lemne, căci iepurii 
aduceau tot ce-ar fi putut să aibă înăuntru hrană. Barosanu' 
a dat pe potecă de nişte balegă de cal, a scos viermii din 
ea, şi-a stăpânit scârba şi i-a dus unul câte unul. Când 
Alună l-a lăudat, a mormăit ceva despre „prima oară că un 
iepure face aşa ceva şi nu care cumva să le spui mierlelor”. 
In cele din urmă, cu mult după ce obosiseră toţi, pasărea s- 
a oprit din mâncat şi s-a uitat la Alună. 

— Terminat mâncat, a zis. De ce asta vacut voi? 

— Tu rănit? a zis Alună. 

Pasărea a luat un aer şmecher. 

— Nu rănit. Eu mult lubta. Zdat buţin, aboi blecat. 

— Tu stat aici, tu terminat, a zis Alună. Loc rău. Venit 
homba, venit erete. 

— Blezdemat aia. Eu mult lubta. 

— Şi bag mâna-n foc c-ar face-o, a zis Barosanu', privind 
cu admiraţie ciocul lung de cinci centimetri şi gâtul gros. 

— Noi nu vrut tu terminat, a zis Alună. Tu stat aici, tu 
terminat. Noi putem ajutat. 

— Be naiba! 

— Haideţi, le-a zis pe dată Alună celorlalţi. S-o lăsăm 
singură. 

Şi a început să ţupăie către crâng, zicând: 

— S-o lăsăm să încerce o vreme să-i alunge pe ereţi. 

— Ce ai de gând, Alună? a zis Argintiul. E o fiară 
sălbatică. Nu te poţi împrieteni cu aşa ceva. 

— Poate că ai dreptate, a zis Alună. Dar la ce ne-ar folosi 
un piţigoi sau un măcăleandru? Nu zboară prea departe. 
Avem nevoie de o pasăre mare. 

— Dar la ce-ţi trebuie cu tot dinadinsul o pasăre? 

— O să vă explic mai încolo, a zis Alună. Mi-ar plăcea să 
audă şi Mură şi Cinci. Dar hai să mergem în vizuină. Dacă n- 
aveţi chef să rumegaţi cocoloaşe, eu am. 

În timpul după-amiezii Alună a organizat continuarea 
lucrului la vizuină. Fagurele era aproape gata - deşi iepurii 
nu-s meticuloşi şi nu-s niciodată siguri cu adevărat că un 
lucru e terminat -, iar vizuinile şi tunelurile din jur începeau 
să ia formă. Insă pe la începutul serii s-a mai dus o dată la 
adâncitură. Pasărea era tot acolo. Arăta mai slăbită şi mai 
puţin vioaie, dar şi-a repezit o dată ciocul, fără putere, când 
s-a ivit Alună. 

— Tot aici? a întrebat Alună. Luptat cu şoim? 

— Nu lubtat, a răspuns pasărea. Nu lubtat, dar vegheat, 
vegheat, tot vegheat. Nu bine. 

— Foame? 

Pasărea n-a răspuns. 

— Ascultat, a zis Alună. lepuri nu mâncat păsări. lepuri 
mâncat iarbă. Noi ajutat tu. 

— De ce ajudat la io? 

— Lăsat asta. Noi făcut tu siguranţă. Adăpost mare. ŞI 
mâncare. 

Pasărea a chibzuit. 

— Bicioare bun. Ariba nu bun. Vost rau. 

— Păi atunci mers. 

— Dacă voi vacut rau la io, io vacut rau la voi ca drac. 

Alună s-a întors cu spatele. Pasărea a vorbit iar. 

— Drum lung? 

— Nu, nu departe. 

— Atunci venit. 

S-a ridicat cu mare greutate, clătinându-se pe picioarele 
ei puternice, roşii ca sângele. Apoi şi-a desfăcut aripile mult 
deasupra trupului, şi Alună a făcut un salt înapoi, uimit de 
arcul lor uriaş. Dar le-a strâns pe dată la loc, strâmbându-se 
de durere. 

— Aribi nu bun. lo venit. 

L-a urmat destul de cuminte pe Alună prin iarbă, dar el 
avea grijă să se ţină destul de departe. Sosirea lor lângă 
pădure a făcut un pic de vâlvă, pe care Alună a curmat-o pe 
dată, cu o asprime autoritară care nu aducea deloc cu 
purtarea lui obişnuită. 

— Hai, la lucru, le-a spus lui Păpădie şi Cruşin. Pasărea-i 

rănită şi o s-o adăpostim până se face bine. Puneţi-l pe 
Barosanu' să vă arate cum să-i faceţi rost de mâncare. 
Mănâncă viermi şi insecte. Căutaţi cosaşi, păianjeni - orice. 
Gălbenel! Ghindă! Da, şi tu, Cinci - ieşiţi din încremenirea 
aia vrăjită, sau ce o mai fi. Avem nevoie de o vizuină mare, 
mai mult largă decât adâncă, cu podeaua netedă aflată un 
pic mai jos de intrare; până la căderea nopţii. 

— Dar am săpat toată după-amiaza, Alună... 

— Ştiu. O să vin să v-ajut, a zis Alună. Doar să vă apucaţi 
de treabă. Se apropie noaptea. 

lepurii, uluiţi, s-au supus bodogănind. Autoritatea lui 
Alună a cam fost pusă la încercare, dar a rezistat, cu 
ajutorul lui Barosanu'. Cu toate că nu ştia la ce se gândeşte 
Alună, Barosanu' era fascinat de puterea şi curajul păsării şi 
acceptase deja ideea s-o primească la ei, fără să-şi bată 
capul cu motivele. A condus săpăturile, în vreme ce Alună îi 
explica păsării, cât de bine putea, cum trăiesc ei, cum se 
apără de duşmani şi ce soi de adăpost îi pot oferi. Hrana 
adusă de iepuri n-a fost prea multă, dar era limpede că 
pasărea, odată ajunsă în pădure, se simte mai în largul său, 
şi a izbutit să şontâcăie prin preajmă şi să scormonească 
singură. 

Pe la vremea bufniţelor, Barosanu' şi ajutoarele sale 
săpaseră un soi de încăpere la intrarea unuia dintre 
tunelurile care duceau în jos din pădure. Au aşternut pe jos 
crenguţe şi frunze de fag. Când s-a lăsat întunericul, 
pasărea era deja cuibărită acolo. Încă mai era bănuitoare, 
dar părea să aibă dureri mari. Desigur, cum nu era în stare 
să se gândească ea însăşi la un plan mai bun, era gata să 
încerce o vizuină de iepure ca să-şi salveze viaţa. De afară 
puteau să-i vadă în lumina slabă capul negru şi vioi, cu 
ochii întunecaţi veghind. Nu adormise când ei au terminat 
un si/flay târziu şi au intrat în vizuină. 

Pescăruşii-cu-cap-negru sunt făpturi gregare. Trăiesc în 
colonii în care scurmă şi se hrănesc, flecăresc şi se-ncaieră 
cât e ziua de mare. Singurătatea şi sfiala sunt nefireşti 
pentru ei. Merg către miazăzi la vremea împerecherii, şi în 
astfel de momente unul dintre ei care este rănit e sigur că 

va fi părăsit de ceilalţi. Sălbăticia şi neîncrederea 
pescăruşului se datoraseră pe jumătate durerii şi pe 
jumătate faptului enervant că ştia că nu are tovarăşi şi nu 
poate să zboare. Dar în dimineaţa următoare, imboldurile 
lui fireşti de a face parte dintr-un grup şi de a vorbi 
începuseră să revină. Barosanu' s-a făcut tovarăşul lui. Nici 
vorbă să-l lase pe pescăruş să-şi caute de mâncare. Înainte 
de ni-Frith iepurii reuşiseră să adune atâta mâncare cât să-l 
sature - în orice caz, pe moment - şi au putut să doarmă 
cât a ţinut arşiţa. Insă Barosanu' a rămas cu pescăruşul, 
fără să-şi tăinuiască admiraţia, vorbind cu el şi ascultându-l 
ore în şir. La masa de seară, Barosanu' s-a alăturat lui 
Alună şi Laur, aproape de taluzul unde Clopoţel spusese 
povestea lui El-ahrairah. 

— Cum se simte acum? a întrebat Alună. 

— Mult mai bine, aş zice, a răspuns Barosanu'. E un tip 
tare, să ştiţi. Doamne, ce viaţă a avut! Nu ştiţi ce pierdeţi! 
Aş sta să-l ascult toată ziua. 

— Cum a fost rănit? 

— O pisică a sărit pe el în curtea unei ferme. N-a auzit-o 
decât în ultima clipă. l-a sfâşiat muşchiul uneia dintre aripi, 
dar se pare că i-a dat şi el ceva de care să-şi amintească 
înainte să zboare de-acolo. Apoi a ajuns cumva aici, sus, şi 
s-a prăbuşit. Gândiţi-vă, să-nfrunţi o pisică! Acuma văd că 
încă n-am început cu adevărat. De ce n-ar putea şi un 
iepure să-nfrunte o pisică? Hai să ne închipuim că... 

— Dar ce fel de pasăre e? l-a întrerupt Laur. 

— Ei, asta nu prea pricep, a răspuns Barosanu'. Dar, dacă 
înţeleg bine ce spune - şi nu bag mâna-n foc pentru asta -, 
zice că acolo de unde vine sunt mii de soiul lui - mai mulţi 
decât ne putem închipui. Stolurile lor albesc tot aerul şi la 
vremea împerecherii cuiburile lor sunt ca frunzele din 
pădure - aşa zice el. 

— Dar unde anume? Eu n-am văzut până acum nici 
măcar unul. 

— Zice, a spus Barosanu' uitându-se drept în ochii lui 
Laur, zice că la mare depărtare de-aici, pământul se 
opreşte şi nu mai este. 

— Păi, e limpede că se opreşte undeva. Şi ce-i dincolo? 

— Apă. 

— Un râu, vrei să zici? 

— Nu, a spus Barosanu', nu un râu. Zice că-i un loc uriaş 
cu apă care se întinde şi se tot întinde. Nu poţi să vezi 
partea cealaltă. Nu este partea cealaltă. Adică este, căci a 
fost acolo. Uf, nu ştiu - trebuie să recunosc că nu pricep 
până la capăt. 

— Ţi-a spus c-a fost afară din lume şi s-a întors iar? Asta 
trebuie să fie o scorneală. 

— Nu ştiu, a zis Barosanu', dar sunt sigur că nu minte. 
Apa asta, se pare, se mişcă necontenit şi se tot izbeşte de 
pământ; şi când n-o aude, îi duce dorul. Asta-i numele lui - 
Kehaar. E zgomotul pe care-l face apa. 

Ceilalţi au fost impresionați, fără voia lor. 

— Ei bine, de ce-i aici? a zis Alună. 

— N-ar trebui să fie. Ar fi trebuit să fie de mult la Apa cea 
Mare, ca să se împerecheze. Se pare că mulţi dintre ei 
pleacă de acolo iarna, pentru că-i frig şi sălbăticie. Apoi se 
întorc vara. Dar el a mai fost rănit o dată în primăvara asta. 
N-a fost mare lucru. L-a ţinut însă în loc. S-a odihnit şi a stat 
o vreme prin preajma unui cârd de ciori. Apoi i-au revenit 
puterile şi a plecat de-acolo, şi în drum s-a oprit în curtea 
fermei şi a dat de blestemata de pisică. 

— Aşadar, când se face bine o să plece? a zis Alună. 

— Da. 

— Atunci ne-am pierdut vremea. 

— De ce, Alună, la ce te-ai gândit? 

— Du-te după Mură şi Cinci; ar fi bine să vină şi Argintiul. 
O să vă explic. 

Liniştea s;/flay-ului de seară, când soarele în asfinţit 
lumina de-a lungul crestei, când smocurile de iarbă aveau 
umbre de două ori mai mari ca ele, iar aerul răcoros era 
îmbălsămat cu lămâiţă şi flori de măceş, era un lucru de 
care ajunseseră cu toţii să se bucure chiar mai mult decât 
în serile dinainte, pe pajiştea de la Sandleford. Chiar dacă ei 
n-o ştiau, dealul golaş era mai pustiu decât fusese vreodată 
de sute de ani încoace. Nu erau oi, iar sătenii din Kingsclere 

şi Sydmonton nu mai aveau ocazia să umble pe dealuri, cu 
treburi ori de plăcere. Pe câmpurile din Sandleford, iepurii 
văzuseră oameni aproape în fiecare zi. Aici, de la venirea 
lor, văzuseră unul, şi era călare. Privind în jur la micul grup 
care se adunase pe iarbă, Alună şi-a dat seama că toţi - 
chiar şi Laur - arată mai puternici, mai lucioşi şi în formă 
mai bună decât atunci când au ajuns pe deal; orice avea să 
fie în viitor, cel puţin simţea că până acum nu le înşelase 
încrederea. 

— O ducem bine aici, a început, cel puţin aşa mi se pare 
mie. E sigur că nu mai suntem o şleahtă de hlessil. Şi totuşi, 
e ceva care mă apasă. De fapt, mă mir că-s primul dintre 
noi care începe să se gândească la asta. Dacă nu găsim 
răspunsul, sălaşul ăsta e deja nimicit, în ciuda tuturor 
strădaniilor noastre. 

— Dar e cu putinţă aşa ceva, Alună? a zis Barosanu'. 

— i-o aminteşti pe Nildro-hain? l-a întrebat Alună. 

— S-a oprit din alergare. Bietul Căpşună. 

— Ştiu. Şi nu avem iepuroaice - nici măcar una, şi dacă 
nu-s iepuroaice, nu-s pui, şi în câţiva ani nu mai e nici 
sălaşul. 

Poate să pară de necrezut că iepurii nu se gândiseră la o 
chestiune vitală ca asta. Dar oamenii au făcut aceeaşi 
greşeală nu o dată - n-au luat în calcul lucrul acesta, ori s- 
au mulţumit să se încreadă în noroc şi-n soarta războiului. 
lepurii trăiesc aproape de moarte, iar când moartea se 
apropie mai mult ca de obicei, gândul la supravieţuire lasă 
puţin loc pentru altceva. Dar acum, în lumina amurgului de 
pe dealul liniştit, pustiu, cu o vizuină pe cinste în apropiere 
şi cu iarba care se prefăcea în cocoloaşe în burtă, Alună 
simţea dorul de o iepuroaică. Ceilalţi tăceau, şi şi-a dat 
seama că vorbele lui şi-au atins ţinta. 

lepurii ronţăiau ori stăteau tolăniţi la soare. O ciocârlie a 
urcat ciripind în lumina mai puternică de deasupra, a plutit 
cântând şi s-a întors lin în jos, terminându-şi zborul cu o 
alunecare laterală cu aripile desfăcute şi o alergare ca de 
codobatură prin iarbă. Soarele a coborât şi mai mult. În cele 
din urmă, Mură a zis: 

— Şi ce-i de făcut? S-o pornim iar la drum? 

— Nădăjduiesc că nu, a zis Alună. Depinde. Ceea ce mi-ar 
plăcea să fac este să găsesc nişte iepuroaice şi să le aduc 
aici. 

— De unde? 

— Din alt sălaş. 

— Dar e vreunul pe dealurile astea? Cum să aflăm? 
Vântul nu aduce nici cea mai mică dâră de miros de iepuri. 

— Vă spun eu cum, a zis Alună. Pasărea. Pasărea o să 
meargă să caute pentru noi. 

— Alună-rah, a strigat Mură, ce idee minunată! Pasărea 
asta poate să afle într-o zi ce n-am putea descoperi noi într- 
o mie! Dar eşti sigur că poate fi convinsă s-o facă? Nu 
cumva de îndată ce se face bine, pur şi simplu îşi ia zborul 
şi ne părăseşte? 

— Nu ştiu sigur, a răspuns Alună. Tot ce putem face e s-o 
hrănim şi să nădăjduim că va fi cum vrem noi. Dar, 
Barosane, de vreme ce pari să te înţelegi aşa de bine cu ea, 
poate c-ai putea să-i explici ce mult înseamnă asta pentru 
noi. Nu trebuie decât să zboare peste dealuri şi să ne spună 
ce-a văzut. 

— Las’ pe mine, a zis Barosanu'. Cred că ştiu cum să fac. 

Neliniştea lui Alună şi pricina ei au ajuns curând la 
urechile tuturor celorlalţi, şi n-a fost vreunul care să nu-şi 
dea seama de primejdie. Nu era nimic de mirare în ce 
spusese el. Pur şi simplu el era acela - aşa cum trebuie să 
fie un iepure-şef - prin care un sentiment puternic, mocnind 
în toţi cei din sălaş, ieşise la suprafaţă. Dar planul său de a 
folosi pescăruşul i-a entuziasmat pe toţi şi a fost privit ca un 
lucru care nici măcar lui Mură nu i-ar fi putut trece prin 
minte. Cercetarea terenului este familiară tuturor iepurilor - 
de fapt, e a doua natură -, dar ideea de a folosi o pasăre, şi 
încă una aşa de ciudată şi de sălbatică, i-a convins că 
Alună, dacă reuşeşte s-o facă, trebuie să fie la fel de isteţ 
ca El-ahrairah însuşi. În zilele următoare au muncit din greu 
ca să-l hrănească pe Kehaar. Ulcică şi Ghindă, care se 
împăunau că sunt cei mai buni prinzători de insecte din 
sălaş, au adus o mulţime de gândaci şi cosaşi. La început 

cea mai mare problemă a pescăruşului a fost lipsa apei. A 
suferit mult şi a fost silit să rupă firele de iarbă în căutarea 
unui strop de umezeală. Dar în cea de-a treia noapte pe 
care o petrecea în sălaş a plouat timp de trei-patru ore şi 
pe potecă au apărut bălți. A fost o perioadă cu vreme rea, 
aşa cum se întâmplă adesea în Hampshire când se apropie 
vremea fânului. Vânturile puternice dinspre miazăzi ţineau 
iarba culcată cât era ziua de lungă, prefăcând-o într-o 
întindere de argint sumbru, damaschinat. Crengile mari ale 
fagilor se mişcau puţin, dar glăsuiau asurzitor. Vântul 
aducea uneori rafale de ploaie. Vremea îl făcea pe Kehaar 
să n-aibă astâmpăr. Se tot plimba de colo colo, privea norii 
care goneau pe cer şi hăpăia pe dată tot ce-i aduceau 
scurmătorii. Căutarea a devenit mai anevoioasă, căci pe 
ploaie insectele se trag la rădăcina ierbii şi trebuie să 
scotoceşti după ele. 

Intr-o după-amiază, Alună, care acum împărțea o vizuină 
cu Cinci, ca mai demult, a fost trezit de Barosanu', venit cu 
mesajul că Kehaar vrea să-i spună ceva. A ajuns la culcuşul 
lui Kehaar fără să iasă la suprafaţă. Primul lucru pe care l-a 
observat a fost că pescăruşului îi năpârlea capul, devenind 
alb, chiar dacă în spatele fiecărui ochi rămânea o pată de 
un cafeniu-închis. Alună l-a salutat şi a fost surprins să i se 
răspundă cu câteva cuvinte într-o iepureană şovăielnică, 
stâlcită. Era limpede că Kehaar îşi pregătise un mic discurs. 

— Domn Alun, ieburi lucrat greu, a zis Kehaar. Acum io 
nu terminat. Curând io vac bine. 

— Asta-i o veste bună, a zis Alună. Mă bucur. 

Kehaar a revenit la graiul câmpurilor. 

— Domn Barosan, mult bun. 

— Da, aşa e. 

— Zice la voi nu vost iebure-mama. Terminat iebure- 
mama. La voi mult necaz. 

— Da, e adevărat. Nu ştim ce să facem. Nu-s pe nicăieri 
iepuroaice. 

— Ascultat. lo avut blan mare, bun. lo acum bun. Ariba 
mai bun. Chind vindecat, io zburat. Zburat bentru voi. 
Ghesit mult iebure-mama, zbun la voi unde vost, ya? 

— Vai, ce idee grozavă, Kehaar! Tare deştept eşti că te-ai 
gândit la aşa ceva! Eşti o pasăre minunată. 

— Bentru mine terminat bescheruş-mama la an acest. 
Brea târziu. Tot mama acuma şezut pe guib. Oule venit. 

— Îmi pare rău. 

— Altadat' luat bescherus-mama. Acuma zburat bentru 
voi. 

— O să facem tot ce ne stă în puteri ca să te ajutăm. 

A doua zi vântul s-a potolit şi Kehaar a făcut vreo două 
zboruri scurte, însă numai după încă trei zile s-a simţit în 
stare să pornească în căutare. Era o dimineaţă minunată de 
iunie. Inhăţa de zor melcişori cu casă albă din iarba udă şi îi 
strivea în ciocul său mare, când deodată s-a răsucit către 
Barosanu' şi a zis: 

— Acuma zburat bentru voi. 

Şi-a desfăcut aripile. Arcul lor lung de mai bine de 
jumătate de metru se înălța deasupra Barosanului, care 
şedea neclintit în vreme ce penele albe băteau aerul în 
jurul capului lui într-un soi de rămas-bun ceremonios. 
Lăsându-şi urechile pe spate în curentul de aer stârnit, s-a 
uitat în sus la Kehaar, în vreme ce pescăruşul se înălța, 
destul de anevoios, în aer. Când a zburat, trupul lui, atât de 
lung şi de grațios pe pământ, a arătat ca un cilindru gros şi 
scurt, ciocul roşu răsărindu-i dintre ochii negri şi rotunzi. 
Câteva clipe a stat pe loc, cu trupul urcând şi coborând 
între aripi. Apoi a început să se înalțe, a lunecat într-o parte 
peste iarbă şi s-a făcut nevăzut spre miazănoapte, dincolo 
de buza peretelui abrupt. Barosanu' s-a întors în făget cu 
vestea că Kehaar a pornit în căutare. 

Pescăruşul a lipsit câteva zile - mai mult decât se 
aşteptaseră iepurii. Alună nu se putea abţine să se întrebe 
dacă se va întoarce sau nu, căci ştia că, la fel ca iepurii, şi 
Kehaar simţea imboldul împerecherii, şi îşi zicea că e foarte 
posibil ca, la urma urmei, să se fi dus la Apa cea Mare şi la 
furnicarul de pescăruşi gălăgioşi de-acolo, despre care îi 
povestise Barosanului cu atâta înfocare. Şi-a păstrat pentru 
el această nelinişte cât a putut mai bine, dar într-o zi, când 
erau singuri, l-a întrebat pe Cinci dacă crede că Kehaar se 

mai întoarce. 

— O să se întoarcă, a zis Cinci fără şovăială. 

— Şi ce-o să ne aducă? 

— De unde să ştiu? a răspuns Cinci. 

Dar mai târziu, când erau în vizuină, tăcuţi şi somnoroşi, 
a zis deodată: 

— Darurile lui El-ahrairah. Viclenie; primejdie mare; şi 
binecuvântare pentru sălaş. 

Când Alună l-a întrebat din nou, părea să nu ştie că a 
vorbit şi nu a mai putut adăuga nimic. 

Barosanu' îşi petrecea cea mai mare parte a zilei 
aşteptând întoarcerea lui Kehaar. Era morocănos şi repezit, 
iar o dată, când Clopoţel a zis că i se pare că şapca de 
blană a lui Domn Barosan pare să năpârlească în semn de 
simpatie faţă de un prieten care nu-i acolo, a dat la iveală o 
porţie din vechiul lui spirit de sergent-major şi l-a alergat de 
două ori în jurul Fagurelui, plesnindu-l şi ocărându-l, până 
ce a intervenit Laur şi şi-a scos de la ananghie bufonul 
credincios. 

Era pe la sfârşitul unei după-amiezi, cu un vânticel 
dinspre miazănoapte şi cu mirosul fânului plutind dinspre 
câmpurile din Sydmonton, când Barosanu' a năvălit în 
Fagure vestind că s-a întors Kehaar. Alună şi-a stăpânit 
entuziasmul şi le-a spus tuturor să stea deoparte cât 
vorbeşte el singur cu Kehaar. Mai apoi s-a răzgândit, totuşi, 
şi i-a luat cu el pe Cinci şi pe Barosanu'. 

Cei trei l-au găsit pe Kehaar înapoi în culcuşul lui. Acolo 
era plin de găinaţ, vraişte şi urât-mirositor. lepurii nu-şi fac 
treburile în vizuină, şi obiceiul lui Kehaar de a-şi spurca 
culcuşul îl dezgustase dintotdeauna pe Alună. 

Acum, în nerăbdarea sa de a auzi veştile, mirosul de 
găinaţ i se părea aproape bine-venit. 

— Mă bucur că te-ai întors, Kehaar, a zis. Eşti obosit? 

— Ariba inche obosit. Zburat un bic, obrit un bic, tot bine 
mers. 

— Ţi-e foame? Să-ţi aducem nişte insecte? 

— Bine. Bine. Voi bun. Mult ghindac. (Pentru Kehaar toate 
insectele erau „ghindac”.) 

Se vedea că îi lipsiseră răsfăţurile lor şi se bucura că a 
ajuns înapoi. Cu toate că nu mai avea nevoie să i se aducă 
hrana la culcuş, era limpede că simte c-o merită. Barosanu' 
s-a dus după scurmători şi Kehaar i-a ţinut ocupați până 
după asfinţit. In cele din urmă s-a uitat cu viclenie la Cinci şi 
a zis: 

— Domn Micuţu', jdii ce io adus, ya? 

— Habar n-am, a zis Cinci destul de repezit. 

— Atuncea zbun. Tot deal asta mare, io mers de-a lung, 
be colo, be dincolo, unde soare venit la sus, unde soare 
blecat la jos. Nu ieburi. Nu nimic, nimic. 

S-a oprit. Alună s-a uitat la Cinci temător. 

— Aboi mers jos, mers jos dedesubt. Vost verma cu 
cobaci mare în jur, be deal mic. Voi jdiut? 

— Nu, n-o ştim. Dar zi mai departe. 

— lo aratat la voi. Nu debarte. Voi văzut. lar acolo vost 
ieburi. Vost ieburi viu în lada; trăit cu omi. Voi jdiut? 

— Trăiesc cu oamenii? Ai zis „trăiesc cu oamenii”? 

— Ya, ya, trăit cu omi. La jopron; ieburi trăit în lada la 
jopron. Omi adus mancare. Voi jdiut? 

— Ştiu că se întâmplă asta, a zis Alună. Am auzit. Bravo, 
Kehaar. Ai cercetat foarte amănunţit. Dar nu ne poate 
ajuta, nu? _ 

— Cred che vost iebure-mama. In lada mare. Dar alţi 
ieburi nu vost; nu la chimp, nu la badure. Nu ieburi. Oricum, 
io nu văzut la ei. 

— Asta-i o veste proastă. 

— Stat. lo zis incă. Acuma ascultat. lo zburat la barte 
cealalt, unde soare mers chind mijloc la zi. Vost acolo unde 
Aba Mare. 

— Te-ai dus la Apa cea Mare, aşadar? a întrebat 
Barosanu'. 

— Na, na, deloc aja debarte. Dar în asta barte vost riu, 
jdiut? 

— Nu, n-am ajuns aşa departe. 

— Vost riu, a repetat Kehaar. lar aici vost oraj de ieburi. 

— De cealaltă parte a râului? 

— Na, na. Mers în acel barte, vost chimp mare beste tot. 

Aboi drum lung şi ajuns la oraj de ieburi, voarte mare. lar 
aboi vost drum de vier iar aboi riu. 

— Drum de fier? a întrebat Cinci. 

— Ya, ya, drum de vier. Nu văzut la el - drum de vier? 
Omi vacut la el. 

Vorbirea lui Kehaar era aşa de aiuristică şi de stâlcită 
chiar şi în cele mai bune momente, încât iepurii erau 
obişnuiţi să nu fie prea siguri de ceea ce vrea să spună. 
Ascultătorii lui nu mai prea auziseră cuvintele din graiul 
câmpurilor pe care le folosea acum pentru „fier” şi „drum” 
(destul de familiare pescăruşilor). Kehaar îşi pierdea repede 
răbdarea, şi acum, ca de atâtea ori, se simțeau 
dezavantajaţi în faţa familiarităţii lui cu o lume mai largă 
decât a lor. Alună a chibzuit iute. Două lucruri erau limpezi. 
Kehaar găsise, fără îndoială, un sălaş mare undeva, 
departe, către miazăzi: şi orice o fi fost drumul ăla de fier, 
sălaşul era de partea aceasta atât a lui, cât şi a râului. Dacă 
înţelesese bine, părea să decurgă de aici că ei pot să-şi 
atingă scopul fără să aibă treabă cu drumul de fier şi râul. 

— Kehaar, a zis, vreau să fiu sigur. Putem să ajungem la 
oraşul iepurilor fără să ne sinchisim de drumul de fier şi de 
râu? 

— Ya, ya. Nu mers la drum de vier. Oraj de ieburi în 
tuvişuri de la chimp mare, bustiu. Mult iebure-mama. 

— În cât timp putem ajunge de aici la... la oraş? 

— Cred che doi zi. Drum lung. 

— Bravo, Kehaar. Ai făcut tot ce nădăjduiam noi. Acum 
odihneşte-te. O să-ţi aducem mâncare cât timp vrei tu. 

— Acum dormit. Mâine mult ghindac, ya, ya. 

lepurii s-au întors la Fagure. Alună le-a spus celorlalţi 
veştile aduse de Kehaar şi a început o discuţie lungă, 
dezordonată şi cu întreruperi. Acesta era felul lor de a 
ajunge la o concluzie. Faptul că exista un sălaş la două-trei 
zile de mers spre sud scânteia şi se legăna în gândurile lor 
aşa cum o monedă se clatină prin apa adâncă, luând-o ba 
într-o parte, ba în alta, răsucindu-se, dispărând, apărând 
iar, dar mereu coborând către fundul solid al apei. Alună a 
lăsat discuţia să curgă în voia ei până ce, în sfârşit, s-au 

despărţit şi s-au dus la culcare. 

A doua zi dimineaţă şi-au văzut de treburile lor obişnuite, 
l-au hrănit pe Kehaar şi au mâncat şi ei, s-au jucat şi au 
săpat. Dar în tot acest timp, ca o picătură de apă care se 
umflă cu încetul până ajunge să fie destul de grea ca să 
cadă de pe o rămurică, gândul la ce vor să facă devenea 
limpede şi unanim. A doua zi Alună a văzut asta limpede. S- 
a nimerit ca vremea vorbitului să vină pe când el şedea pe 
taluz, la răsăritul soarelui, împreună cu Cinci şi încă trei- 
patru dintre ceilalţi. Nu era nevoie să-i adune pe toţi. Lucrul 
era hotărât. Când ceea ce spusese el avea să ajungă la cei 
care nu erau atunci acolo, aveau să accepte fără să-l fi 
auzit cu urechile lor. 

— Sălaşul ăla de care a dat Kehaar, a glăsuit Alună, zicea 
că e mare. 

— Aşa că nu-l putem ocupa cu forţa, a zis Barosanu'. 

— Nu cred c-aş vrea să mă alătur lor, a zis Alună. Dar 
voi? 

— Şi să plecăm de-aici? a zis Păpădie. După toată 
munca? Şi apoi, cred c-am duce-o greu acolo. Nu, sunt sigur 
că niciunul dintre noi nu vrea să facă asta. 

— Ceea ce vrem e să luăm câteva iepuroaice şi să le 
aducem cu noi aici, a zis Alună. Credeţi c-ar fi greu? 

— Eu aş zice că nu, a spus Laur. In sălaşurile mari sunt 
adesea prea mulţi iepuri, şi unii dintre ei n-apucă să 
mănânce pe săturate. lepuroaicele tinere ajung să fie 
ţâfnoase şi nervoase, şi din pricina asta unele nu fac pui. 
Adică puii încep să crească în ele şi apoi se topesc înapoi în 
trupul lor. Ştiaţi asta? 

— Eu nu ştiam, a zis Căpşună. 

— Asta pentru că n-aţi fost niciodată prea mulţi. Dar 
sălaşul nostru - sălaşul Threarahului - a avut prea mulţi 
locuitori acum vreo doi ani, şi multe dintre iepuroaicele mai 
tinere şi-au topit puii în ele în loc să-i nască. Threarahul mi- 
a zis că, demult de tot, El-ahrairah a făcut o înţelegere cu 
Frith. Frith i-a promis că iepurii n-or să vină pe lume morţi 
ori nedoriți. Dacă sunt puţine nădejdi să aibă o viaţă aşa 
cum se cuvine, iepuroaica are privilegiul să-i ia înapoi în 

trupul ei înainte să-i aducă pe lume. 

— Da, îmi amintesc povestea cu înţelegerea, a zis Alună. 
Prin urmare, crezi că s-ar putea să fie acolo iepuroaice 
nemulţumite? Asta ne dă speranţe. Aşadar, suntem de 
acord că ar trebui să trimitem o solie la acel sălaş şi că sunt 
şanse mari să izbândim fără luptă. Vreţi să mergem cu 
toţii? 

— Mai bine nu, a zis Mură. E o călătorie de două-trei zile; 
şi suntem cu toţii în primejdie şi la dus, şi la întors. Ar fi mai 
puţin primejdios pentru trei-patru iepuri decât pentru hrair. 
Trei-patru pot să meargă iute şi nu se văd de departe; iar 
iepurele-şef al acelui sălaş s-ar putea să fie mai puţin 
potrivnic câtorva străini care vin cu o cerere politicoasă. 

— Sunt sigur că aşa-i drept, a zis Alună. O să trimitem 
patru iepuri; şi ei o să explice cum am ajuns la această 
ananghie şi o să ceară voie să convingă câteva iepuroaice 
să vină cu ei. Nu văd ce ar putea să aibă împotrivă orice 
iepure-şef. Mă întreb, care dintre noi ar fi cel mai bine să fie 
trimişi? 

— Alună-rah, tu nu trebuie să mergi, a zis Păpădie. E 
nevoie de tine aici şi nu vrem să te punem în primejdie. Cu 
toţii suntem de acord cu asta. 

Alună ştia deja că n-or să-l lase să conducă solia. Era 
dezamăgit, dar simţea că au dreptate. Celălalt sălaş l-ar 
dispreţui pe un iepure-şef care îşi face singur treburile. Şi 
apoi nu era neapărat impresionant nici la înfăţişare, nici la 
vorbire. Asta era o treabă pentru altcineva. 

— Bine, a zis. Ştiam că n-o să mă lăsaţi să merg. Oricum, 
nu eu sunt cel potrivit - Laur este. Ştie totul despre mersul 
prin locuri în care n-ai unde să te adăposteşti şi e în stare 
să vorbească bine când ajunge acolo. 

Nimeni n-a avut ceva împotrivă. Laur era alegerea 
evidentă, însă alegerea însoţitorilor lui nu mai era la fel de 
uşoară. Toţi erau gata să meargă, însă treaba era atât de 
importantă, încât în cele din urmă au luat în discuţie, pe 
rând, fiecare iepure, chibzuind care avea mai multe şanse 
să supravieţuiască drumului lung, să ajungă în stare bună şi 
să se arate la înălţime într-un sălaş necunoscut. Barosanu', 

respins din pricină că s-ar fi putut lua la harţă cu 
necunoscuţii, a fost un pic botos, dar i-a trecut când şi-a 
amintit că poate să continue să se îngrijească de Kehaar. 
Laur voia să-l ia pe Clopoţel, dar, după cum a spus Mură, o 
glumă pe seama iepurelui-şef ar fi putut să strice totul. In 
cele din urmă i-au ales pe Argintiul, Cruşin şi Căpşună. 
Căpşună n-a zis mare lucru, dar se vedea că e tare 
mulţumit. Se chinuise mult să arate că nu-i laş, iar acum 
avea satisfacția să ştie că are valoare în ochii noilor săi 
prieteni. 

Au purces când se crăpa de ziuă, în lumina cenușie. 
Kehaar avea sarcina să zboare a doua zi ca să vadă dacă 
merg în direcţia bună şi să aducă veşti despre înaintarea 
lor. Alună şi Barosanu' i-au însoţit până la capătul de 
miazăzi al făgetului şi s-au uitat după ei cum se pierd în 
depărtare, spre partea de apus a fermei de departe. Laur 
părea încrezător, iar ceilalţi trei erau voioşi. Curând nu s-au 
mai văzut din iarbă, iar Alună şi Barosanu' s-au întors în 
crâng. 

— Ei bine, am făcut tot ce-am putut, a zis Alună. Ce-o fi 
mai departe depinde de ei şi de El-ahrairah. Dar cu 
siguranţă o să fie bine, ce zici? 

— Nu mă-ndoiesc defel, a zis Barosanu'. Să nădăjduim că 
se întorc curând. Abia aştept să am în vizuină o iepuroaică 
nurlie şi o mulţime de pui. O mulţime de Barosani mititei, 
Alună! Gândeşte-te la asta şi cutremură-te! 

24. 
Ferma Nuthanger 


Robin în Nottingham când a păşit, 
E adevărul cel curat, 

S-a rugat la Domnul şi blânda Maria 
S-ajungă afar' nevătămat. 


Alături sta un călugăr cu cap mare, 
Fie el blestemat! 

Pe dată l-a cunoscut pe bunul Robin 
De cum s-a arătat. 


Baladele lui Child, nr. 119, Robin Hood şi Călugărul 


Alună şedea pe taluz în noaptea din miez de vară. Nu 
erau mai mult de cinci ore de întuneric, şi acela şters, 
crepuscular, care îl ţinea treaz şi-l făcea să nu-şi afle locul. 
Totul mergea bine. După-amiază Kehaar l-a găsit pe Laur şi 
i-a îndreptat calea oleacă mai spre apus. L-a lăsat la 
adăpostul unui gard viu lat, sigur de drumul către sălaşul 
cel mare. Acum părea sigur că vor fi de ajuns două zile 
pentru călătorie. Barosanu' şi unii dintre ceilalţi iepuri 
începuseră deja să-şi lărgească vizuinile, pregătindu-se 
pentru întoarcerea lui Laur. Kehaar s-a certat de mama 
focului cu un erete, ţipând înjurături cu un glas care ar fi 
uluit un port din Cornwall; şi, cu toate că s-a terminat în 
coadă de peşte, se părea că eretele avea să privească de- 
acum încolo cu mult respect făgetul şi împrejurimile lui. 
Toate mergeau mai bine ca oricând de la plecarea lor din 
Sandleford. 

Alună s-a simţit deodată îmboldit la drăcovenii. Se simţea 
ca în acea dimineaţă în care au trecut râul Enborne, iar el a 
plecat de unul singur şi a dat de câmpul de bob. Era 
încrezător şi gata de aventură. Dar ce aventură? Ceva care 
să merite să le fie povestit lui Laur şi Argintiului când se 
întorc. Ceva care să - mă rog, nu să pună în umbră ceea ce 
aveau să facă ei. Nu, sigur că nu - numai să le arate că 

iepurele-şef e în stare de orice sunt ei în stare. A chibzuit în 
vreme ce ţupăia în jos pe taluz şi adulmeca un smoc de 
sorbestrele din iarbă. Zău, ce-ar fi să le pregătească un şoc, 
unul mititel, nu neplăcut? Deodată şi-a zis: „Şi dacă atunci 
când se întorc o să fie deja aici vreo două iepuroaice?” Și 
atunci şi-a amintit ce spusese Kehaar despre o ladă plină cu 
iepuri, la fermă. Ce fel de iepuri să fi fost? Oare ies 
vreodată din lada lor? Au văzut vreodată un iepure care 
trăieşte în sălbăticie? Kehaar spusese că ferma nu-i departe 
de poalele dealului lor, pe o colină. Aşa că se poate ajunge 
uşor la ea în zori, înainte să-şi înceapă treburile oamenii de- 
acolo. Câinii ar fi în lanţ, probabil, dar pisicile ar fi libere. Un 
iepure poate scăpa cu fuga de o pisică dacă rămâne în loc 
deschis şi o vede venind. Important e să nu se ivească pe 
neaşteptate. Se simţea în stare să meargă de-a lungul 
gardului viu fără să atragă e/il - dacă nu se întâmpla să 
aibă mare ghinion. 

Dar ce anume voia să facă, la urma urmei? De ce să se 
ducă la fermă? Alună a înghiţit ultimul fir de sorbestrea şi 
şi-a răspuns singur, sub lumina stelelor. „Doar să văd şi eu 
ce-i pe-acolo”, a zis, „iar dacă pot să dau de iepurii ăia din 
ladă, o să încerc să vorbesc cu ei; numai atât. N-am de 
gând să mă bag în vreo primejdie - mă rog, nu primejdie 
adevărată -, oricum, nu până ce văd dacă merită ori ba.” 

Ar trebui să meargă singur? Ar fi mai sigur şi mai plăcut 
să mai ia pe cineva; dar nu mai mult de unul. Nu trebuie să 
atragă atenţia. Cine ar fi cel mai potrivit? Barosanu'? 
Păpădie? Alună i-a respins. Avea nevoie de cineva care să 
facă ce-i spune el şi căruia să nu-i vină cine ştie ce idei. Pe 
dată s-a gândit la Ulcică. El l-ar urma fără crâcnire şi ar face 
orice îi cere. În clipa aceea probabil că dormea în vizuina pe 
care o împărțea cu Clopoţel şi Ghindă, la capătul unui tunel 
scurt care ieşea din Fagure. 

Alună a fost norocos. L-a găsit pe Ulcică aproape de gura 
tunelului şi deja treaz. L-a luat cu el fără să-i trezească pe 
ceilalţi doi iepuri şi l-a condus în sus pe tunelul care dădea 
în taluz. Ulcică s-a uitat în jur şovăielnic, uluit şi pe 
jumătate aşteptându-se la cine ştie ce primejdie. 

— Linişteşte-te, Hlao-roo, a zis Alună. N-ai de ce să te 
temi. Vreau să cobori cu mine dealul şi să mă ajuţi să 
găsesc o fermă despre care am auzit. Doar să ne uităm un 
pic pe-acolo. 

— Printr-o fermă, Alună-rah? De ce? N-o să fie 
primejdios? Pisici şi câini şi... 

— Nu, o să fii în siguranţă cu mine. Doar noi doi - nu 
vreau pe nimeni altcineva. Am un plan tainic; nu trebuie să 
le spui celorlalţi - cel puţin, deocamdată. Vreau să vii tu 
anume, şi nimeni altcineva nu-i potrivit. 

Asta a avut exact efectul pe care îl voia Alună. Ulcică n-a 
mai avut nevoie de alt îndemn, şi au pornit împreună peste 
poteca năpădită de iarbă, peste brazda de iarbă de dincolo 
de ea şi în jos, pe coasta abruptă. Au trecut prin fâşia 
îngustă de copaci şi au ieşit în câmpul în care Laur îl 
strigase în beznă pe Barosanu'. Aici Alună s-a oprit, 
amuşinând şi ascultând. Era vremea dinainte de răsărit, 
când se întorc bufniţele, de obicei vânând pe drum spre 
cuib. Cu toate că un iepure matur nu e cu adevărat în 
primejdie în preajma bufniţelor, puţini sunt cei care nu se 
sinchisesc de ele. Herminele şi vulpile puteau fi şi ele pe- 
acolo, însă noaptea era liniştită şi umedă, iar Alună, în 
starea lui de încredere voioasă, era sigur că ar fi mirosit ori 
ar fi auzit orice vânător cu patru picioare. 

Oriunde o fi fost ferma, trebuia să fie dincolo de drumul 
care mărginea câmpul în partea cealaltă. A pornit fără 
grabă, cu Ulcică urmându-l îndeaproape. Tot intrând şi 
ieşind în tăcere din gardul viu de-a lungul căruia veniseră 
Laur şi Clopoţel, şi trecând pe sub firele care zumzăiau abia 
auzit în întunericul de deasupra, le-au trebuit doar câteva 
minute până să ajungă la drum. 

Sunt clipe în care ştim sigur că totul merge bine. 
Jucătorul la bătaie care a izbutit o lovitură minunată va 
spune mai apoi că simţea că n-are cum să rateze mingea, 
iar un orator ori actor, în ziua lui norocoasă, simte cum 
publicul îl poartă pe sus, de parcă ar înota într-o apă 
fermecată, clocotitoare. Alună avea acum această senzaţie. 
In jurul său era noaptea liniştită de vară, luminată de stele, 

dar cu dunga zorilor arătându-se într-o parte. Nu era nicio 
pricină de spaimă şi se simţea gata să zburde prin o mie de 
ferme aşezate în şir. Cum şedea cu Ulcică pe taluzul de 
deasupra drumului care duhnea a smoală, nu i s-a părut 
cine ştie ce noroc când a văzut un pui de şobolan cum 
năvăleşte prin gardul viu din partea cealaltă şi dispare într- 
o tufă ofilită de rocoţea aflată mai jos de ei. Ştiuse că o să 
se arate o călăuză, oricare ar fi fost ea. A coborât iute de pe 
taluz şi a găsit şobolanul amuşinând prin şanţ. 

— Ferma, a zis Alună, unde e ferma - aproape, pe o 
colină? 

Şobolanul s-a uitat la el, cu mustăţile zvâcnind. N-avea 
niciun motiv să fie prietenos, dar era ceva în privirea lui 
Alună care făcea ca răspunsul politicos să vină de la sine. 

— Peste drum. La capătul aleii. 

Cerul se lumina tot mai tare. Alună a trecut drumul fără 
să-l aştepte pe Ulcică; acesta l-a ajuns din urmă sub gardul 
viu dincolo de care era o alee. De acolo, după ce s-au oprit 
ca să asculte cu atenţie, au început să urce coasta către 
marginea de miazănoapte a cerului. 

Nuthanger e ca o fermă din basme. Între Ecchinswell şi 
poalele dealului lor, la vreo opt sute de metri depărtare de 
fiecare, se află o colină lată, mai abruptă în partea de nord, 
dar coborând blând către sud - cum cobora şi creasta 
dealului golaş. Alei înguste suie pe ambele coaste şi se 
unesc într-un cerc mare de ulmi care înconjură culmea 
plată. Orice vânt - chiar şi cel mai blând - face vârfurile 
ulmilor să scoată un sunet puternic, fremătător, din 
puzderia de frunze. lnăuntrul cercului se află casa, cu 
acareturile ei. Casa are vreo două sute de ani, poate mai 
mult, şi e clădită din cărămidă, cu faţada acoperită cu 
piatră la miazăzi, către dealul golaş. Pe partea dinspre 
răsărit, în faţa casei, e un hambar ridicat de pe pământ pe 
piloni de piatră; iar în cealaltă parte e ocolul vacilor. 

Când Alună şi Ulcică au ajuns în vârful colinei, lumina 
zorilor a arătat limpede ferma şi clădirile ei. Păsărelele care 
cântau peste tot în jurul lor erau cele pe care le ştiau de 
demult. Un măcăleandru de pe o creangă joasă a scos un 

ciripit şi apoi l-a ascultat pe alt măcăleandru care i-a 
răspuns de dincolo de fermă. Un cintezoi şi-a scos trilul în 
cascadă, iar ceva mai departe, către vârful unui ulm, o 
pitulice verzuie şi-a început cântarea. Alună s-a oprit şi s-a 
aşezat pe labele din spate ca să adulmece mai bine. 
Mirosurile puternice de paie şi balegă de vacă se 
amestecau cu cele de frunze de ulm, cenuşă şi nutreţ. l-au 
pătruns în nări şi miresme mai slabe, ca armonicele din 
dangătul unui clopot într-o ureche deprinsă cu ele. Tutun, 
fireşte; mult miros de pisică şi ceva mai puţin de câine, şi 
apoi, dintr-odată şi fără umbră de îndoială, mirosul de 
iepure. S-a uitat la Ulcică şi a înţeles că şi el îl simţise. 

În vreme ce mirosurile ajungeau la ei, aveau şi urechile 
ciulite. Dar, dincolo de mişcările uşoare ale păsărilor şi 
primele bâzâieli ale muştelor din apropierea lor, nu auzeau 
nimic în afară de foşnetul necurmat al copacilor. La poalele 
povârnişului de la miazănoapte aerul fusese nemişcat, însă 
aici adierea dinspre miazăzi era înzecită de ulmi, cu 
nenumăratele lor frunze mici şi fâlfâitoare, aşa cum efectul 
soarelui asupra unei grădini este înzecit de rouă. Sunetul 
care venea dinspre crengile din vârf îl tulbura pe Alună, 
căci îl făcea să-şi închipuie apropierea unui lucru uriaş - 
care însă nu mai sosea; şi el, şi Ulcică au stat neclintiţi o 
vreme, ascultând încordaţi această întărâtare zgomotoasă, 
însă fără rost, aflată mult deasupra lor. 

N-au văzut nicio pisică, dar aproape de casă se afla o 
cuşcă de câine, cu acoperişul drept. Se desluşea un pic 
câinele adormit înăuntru - un dulău negru şi mare, cu părul 
lins, stând cu capul pe labe. Alună nu vedea vreun lanţ; dar 
după o vreme a observat dunga unei funii subţiri care ieşea 
din cuşcă şi se oprea la un soi de prinzătoare de pe 
acoperiş. „De ce funie?” s-a întrebat, şi apoi şi-a zis: 
„Pentru ca un câine care nu stă locului să nu poată s-o 
zăngăne noaptea.” 

Cei doi iepuri au început să umble printre acareturi. La 
început au umblat cu fereală şi au fost mereu cu ochii după 
pisici. Dar nu s-a arătat niciuna, aşa că n-a trecut mult şi au 
devenit mai îndrăzneţi, traversând locuri deschise şi chiar 


e 223 + 


oprindu-se să ronţăie păpădiile de prin tufele de buruieni şi 
din iarba aspră. Luându-se după miros, Alună a ajuns la un 
şopron nu foarte înalt. Uşa era pe jumătate deschisă, şi a 
intrat aproape fără să adaste pe pragul de cărămidă. Chiar 
în faţa uşii, pe un raft lat făcut din scânduri - un soi de 
platformă - se afla o cuşcă acoperită în partea din faţă cu 
plasă de sârmă. Printre ochiuri zăreau un castron cafeniu, 
nişte verdeață şi urechile a doi-trei iepuri: în vreme ce 
privea, unul dintre ei s-a apropiat de plasă, s-a uitat afară şi 
l-a văzut. 

Lângă platformă, în partea dinspre uşă, era un balot de 
paie aşezat în picioare. Alună a sărit cu uşurinţă pe el şi de- 
acolo pe scândurile groase, care erau vechi şi netede, pline 
de praf şi de pleavă. Apoi s-a întors către Ulcică; intrase 
între timp şi aştepta lângă uşă. 

— Hlao-roo, a zis, nu-i decât o cale de ieşire din locul 
ăsta. Trebuie să te uiţi după pisici, că altfel ne putem trezi 
prinşi în capcană. Stai la uşă şi spune-mi pe dată dacă vezi 
pe-afară o pisică. 

— Bine, Alună-rah, a zis Ulcică. Deocamdată nu-i niciuna. 

Alună s-a dus până la cuşcă. Partea din faţă, cea cu 
plasă, era în afara raftului, aşa că nu putea nici să ajungă la 
ea, nici să privească înăuntru, dar era o gaură lăsată de un 
nod într-o scândură din dreptul său, iar de partea cealaltă 
vedea un nas care fremăta. 

— Sunt Alună-rah, a zis. Am venit să vorbesc cu voi. 
Înţelegeţi ce spun? 

Răspunsul a venit într-o iepureană un pic ciudată, dar 
foarte limpede. 

— Da, te înţelegem. Mă cheamă Cimişir. De unde vii? 

— De pe dealuri. Eu şi prietenii mei trăim cum vrem noi, 
fără oameni. Mâncăm iarbă, stăm tolăniţi la soare şi 
dormim în vizuini. Câţi sunteţi? 

— Patru. lepuri şi iepuroaice. 

— leşiţi vreodată de acolo? 

— Da, uneori. Un copil ne duce afară şi ne pune într-un 
ţarc, pe iarbă. 

— Am venit să vă spun despre sălaşul meu. Avem nevoie 

de mai mulţi iepuri. Am vrea să fugiţi de la fermă şi să 
veniţi la noi. 

— E o uşă cu plasă în spatele cuştii, a zis Cimişir. Vino 
acolo; o să putem vorbi mai uşor. 

Uşa era făcută din plasă de sârmă prinsă pe o ramă de 
lemn, cu două balamale din piele bătute în cuie pe părţile 
laterale şi cu un belciug prins cu sârmă. Patru iepuri se 
îngrămădeau în plasă, apăsându-şi nasul de ochiurile ei. Doi 
- Dafin şi Trifoi - erau negri, din rasa angora cu păr scurt. 
Ceilalţi doi, Cimişir şi iepuroaica lui, Fâneaţă, erau alb cu 
negru, din rasa himalaiană. 

Alună a început să le vorbească despre viaţa pe deal şi 
aventurile şi libertatea de care se bucurau iepurii sălbatici. 
În felul lui obişnuit, sincer, le-a spus despre problema pe 
care o avea sălaşul său, lipsit de iepuroaice, şi că venise să 
caute câteva. 

— Dar, a zis, nu vrem să vă furăm iepuroaicele. Toţi 
patru sunteţi bine veniţi la noi în aceeaşi măsură. E loc 
destul pentru toţi pe dealuri. 

Le-a povestit mai departe cum mănâncă seara, la asfinţit, 
şi dimineaţa, în zori, prin iarba înaltă. 

Era limpede că Trifoi, iepuroaica angora - o făptură 
puternică şi energică -, era ispitită de povestea lui Alună, şi 
a pus mai multe întrebări despre sălaş şi despre dealuri. S-a 
dovedit că viaţa lor în cuşcă li se părea plicticoasă, dar 
ferită de primejdii. Aflaseră de la unii şi alţii destule despre 
elil şi păreau să fie siguri că puţini iepuri sălbatici trăiesc 
mult. Alună şi-a dat seama că, deşi erau încântați să stea 
de vorbă cu el şi se bucurau de vizita lui, căci adusese un 
strop de animaţie şi de schimbare în viaţa lor monotonă, nu 
erau în stare să ia o hotărâre şi să o înfăptuiască. Nu ştiau 
cum să se hotărască. Pentru el şi tovarăşii săi, simţirea şi 
acţiunea erau a doua natură; dar aceşti iepuri nu fuseseră 
niciodată siliţi să acţioneze ca să-şi salveze viaţa, ori măcar 
ca să-şi caute mâncare. Dacă voia să-i convingă să ajungă 
până la deal, trebuia să-i îmboldească. A rămas tăcut o 
vreme, molfăind nişte tărâţe împrăştiate pe scândurile de 
lângă cuşcă. Apoi a zis: 

— Acum trebuie să mă întorc la prietenii mei de pe deal; 
dar o să venim înapoi. O să venim într-o noapte, iar când 
venim, credeţi-mă, o să deschidem cuşca asta la fel de uşor 
ca fermierul; şi atunci oricare dintre voi vrea să vină cu noi 
o să fie liber s-o facă. 

Cimişir se pregătea să spună ceva, când s-a auzit 
deodată vocea lui Ulcică, de pe podea: 

— Alună, e o pisică în curte! 

— Nu ne temem de pisici, i-a zis Alună lui Cimişir, câtă 
vreme suntem în loc deschis. 

Străduindu-se să nu pară că se grăbeşte, s-a întors pe 
podea sărind pe balotul de paie şi s-a dus la uşă. Ulcică se 
uita afară pe la ţâţână. Era speriat de-a binelea. 

— Cred că ne-a prins mirosul, Alună, a zis. Mă tem că ştie 
unde suntem. 

— Atunci nu sta acolo, a zis Alună. Ţine-te după mine şi 
să alergi când o iau eu la fugă. 

Fără să se uite pe la ţâţână, s-a dus la deschizătura uşii şi 
s-a oprit în prag. 

Pisica, o tigrată cu pieptul şi labele albe, era în celălalt 
capăt al curţii mici, mergând agale, liniştită, pe lângă o 
stivă de lemne. Când Alună a apărut în prag, l-a văzut 
imediat şi a încremenit, cu ochii aţintiţi şi mişcând din 
coadă. Alună a ţupăit uşurel peste prag şi s-a oprit iar. 
Soarele bătea deja oblic peste curte şi, în liniştea care 
domnea, muştele bâzâiau pe o balegă aflată la vreun metru 
mai încolo. Mirosea a paie şi a praf şi a păducel. 

— Pari flămândă, i-a zis Alună pisicii. Şobolanii au ajuns 
prea deştepţi, oare? 

Pisica n-a zis nimic. Alună stătea clipind în lumina 
soarelui. Pisica s-a ghemuit, aproape lipită de pământ, 
împingându-şi capul înainte printre labele din faţă. În 
spatele lui Alună, foarte aproape, Ulcică se foia, iar Alună, 
care nu scăpa din ochi pisica, îl simţea tremurând. 

— Nu te teme, Hlao-roo, a murmurat. Te scap eu din 
necaz, numai că trebuie să aştepţi până vine spre noi. Nu te 
mai mişca. 

Pisica a început să biciuiască din coadă. Crupa i s-a 

înălţat şi se legăna, din ce în ce mai întărâtată. 

— Eşti în stare să fugi? a spus Alună. Păi, n-aş zice. Hei, 
linge-blide cu ochi holbaţi ce eşti... 

Pisica a ţâşnit ca din praştie de-a curmezişul curţii, iar cei 
doi iepuri au luat-o la goană, cu zvâcniri puternice ale 
labelor din spate. Pisica venea foarte repede, ce-i drept, şi, 
cu toate că amândoi fuseseră pregătiţi să pornească 
imediat, au reuşit să iasă din curte în ultima clipă. Gonind 
pe lângă hambar, au auzit labradorul lătrând întărâtat, în 
vreme ce alerga până la capătul funiei. O voce de oma 
strigat la el să tacă. De la adăpostul gardului viu de pe 
marginea aleii s-au uitat înapoi. Pisica se oprise şi îşi lingea 
o labă, prefăcându-se nepăsătoare. 

— Nu le place deloc să se facă de râs, a zis Alună. N-o să 
ne mai facă necazuri. Dacă nu sărea la noi aşa, ne-ar fi 
urmărit mult mai departe şi poate c-ar mai fi chemat o 
pisică. Şi nu poţi ţâşni din loc decât după ce ţâşneşte ea. Ce 
bine c-ai văzut-o, Hlao-roo. 

— Mă bucur c-am fost de ajutor, Alună. Dar ce căutam 
acolo, şi de ce ai vorbit cu iepurii din ladă? 

— O să-ţi spun totul mai târziu. Acum să mergem pe 
câmp să mâncăm; şi apoi ne putem întoarce acasă cât de 
încet vrei tu. 

25. 
Incursiunea 


A încuviinţat, căci altfel n-ar fi fost rege inimos. 
[...] Nu trebuia să-i zică nimeni: „E vremea de adus 
prinos.” 


Mary Renault, Regele trebuie să moară 


Până la urmă, Alună şi Ulcică nu s-au întors la Fagure 
decât seara. Mâncau pe câmp când a început să plouă, cu 
vânt rece, şi s-au adăpostit mai întâi într-un şanţ din 
apropiere, iar apoi - întrucât şanţul era pe o costişă şi în 
vreo zece minute se umpluse de apă -, printre nişte 
şoproane din josul aleii. Şi-au scobit culcuş într-un morman 
de paie şi o vreme au stat cu urechile ciulite, pândind 
şobolanii. Dar nu se auzea nimic, şi a început să le dea 
târcoale somnul, şi au adormit de-a binelea, în vreme ce 
afară a plouat toată dimineaţa. Când s-au trezit, era pe la 
mijlocul după-amiezii şi cădea o ploaie subţire. Alună şi-a 
zis că nu-i nicio grabă. Avea să fie greu de mers prin iarba 
udă şi, oricum, niciun iepure care se respectă n-ar fi plecat 
fără să scociorască un pic prin şoproane. Un morman de 
sfeclă şi napi le-a dat de lucru o vreme, şi au pornit la drum 
de-abia când lumina începea să pălească. Nu s-au zorit şi 
au ajuns în făget puţin înainte de lăsarea nopţii, fără să fi 
avut niciun necaz în afară de neplăcerea blănii ude leoarcă. 
Nu erau pe afară decât doi-trei iepuri, la un s;/flay cam fără 
chef pe ploaie. Nimeni nu le observase lipsa, şi Alună a 
intrat imediat în vizuină, cerându-i lui Ulcică să nu spună 
nimic deocamdată despre aventura lor. Şi-a găsit culcuşul 
gol, s-a aşezat şi a adormit. 

Când s-a trezit, l-a simţit lângă el pe Cinci, ca de obicei. 
Era puţin înainte de ivirea zorilor. Podeaua de pământ era 
uscată şi caldă, şi tocmai se pregătea să adoarmă la loc 
când Cinci a spus: 

— Ai fost ud pân’ la piele, Alună. 

— Şi ce-i cu asta? larba-i udă, ştii bine. 

— Nu te-ai udat la s//flay. Erai murat. N-ai fost aici toată 
ziua de ieri, nu-i aşa? 

— Ei, m-am dus să iscodesc pe la poalele dealului. 

— Şi ai mâncat napi; şi picioarele îţi miros a fermă - 
găinaţ şi tărâţe. Dar mai e ceva ciudat pe lângă asta - ceva 
ce nu pot să miros. Ce s-a întâmplat? 

— Păi, m-am luat un pic la harţă cu o pisică, dar de ce-ţi 
faci griji? 

— Pentru că ascunzi ceva, Alună. Ceva primejdios. 

— Laur e cel în primejdie, nu eu. De ce-ţi faci griji pentru 
mine? 

— Laur? a zis Cinci, surprins. Dar Laur şi ceilalţi au ajuns 
în sălaşul cel mare ieri, pe înserat. Ne-a spus Kehaar. Vrei 
să zici că nu ştiai? 

Alună s-a simţit dat de gol. 

— Ei bine, ştiu acum, a răspuns. Mă bucur să aud asta. 

— Prin urmare, lucrurile stau aşa, a zis Cinci. Te-ai dus 
ieri la o fermă şi ai izbutit să scapi de o pisică. Şi orice aveai 
de gând să faci, te preocupa atât de tare, încât ai uitat 
aseară să întrebi de Laur. 

— Bine, gata, Cinci - o să-ţi spun tot. L-am luat cu mine 
pe Ulcică şi ne-am dus la ferma despre care ne-a povestit 
Kehaar, unde sunt iepuri într-o cuşcă. Am găsit iepurii şi am 
vorbit cu ei, şi am de gând să mă duc înapoi într-o noapte 
să-i scot de-acolo, ca să vină să stea cu noi. 

— De ce? 

— Păi, doi dintre ei sunt iepuroaice, iată de ce. 

— Dar, dacă Laur izbândeşte, curând o să avem destule 
iepuroaice; şi din câte am auzit despre iepurii din cuşti, nu 
se învaţă uşor cu viaţa în sălbăticie. Adevărul e că încerci 
doar să faci pe deşteptul. 

— Să fac pe deşteptul? a zis Alună. Ei bine, o să vedem 
dacă Barosanu' şi Mură gândesc la fel. 

— Să-ţi rişti viaţa ta şi pe cea a altor iepuri pentru ceva 
ce preţuieşte puţin sau nimic pentru noi, a zis Cinci. O, da, 
sigur că ceilalţi o să fie de partea ta. Doar le eşti iepure-şef. 
Se aşteaptă să hotărăşti ce-i bine de făcut şi au încredere în 
tine. Dacă îi convingi pe ei, n-o să dovedeşti nimic, dar trei- 

patru iepuri morţi vor dovedi că eşti smintit, când o să fie 
prea târziu. 

— Uf, ia mai taci din gură, a zis Alună. Vreau să dorm. 

De dimineaţă, la s//flay, cu Ulcică ţinându-i isonul 
respectuos, le-a spus celorlalţi despre vizita la fermă. Aşa 
cum se aşteptase, Barosanu' a sărit în sus la ideea unei 
incursiuni ca să elibereze iepurii din cuşcă. 

— N-are cum să iasă rău, a zis. E o idee minunată, Alună! 
Nu ştiu cum se deschide o cuşcă, dar de asta o să se ocupe 
Mură. Ce mă supără e c-aţi fugit de pisica aia. Un iepure 
zdravăn îi poate ţine piept oricând unei pisici. Mama s-a 
luat odată de una şi i-a dat cu vârf şi-ndesat pricini să-şi 
amintească, pe cinstea mea: a smotocit-o de-i zbura blana 
ca răscoagele toamna! Lăsaţi pisicile de la fermă în seama 
mea şi a încă vreo doi! 

Lui Mură i-a trebuit un pic mai mult ca să fie convins; dar 
şi el, la fel cu Barosanu' şi Alună însuşi, în adâncul sufletului 
era dezamăgit că n-a plecat în solie cu Laur; iar când ceilalţi 
doi au arătat că se bazează pe el ca să le spună cum să 
deschidă cuşca, s-a învoit să meargă. 

— Trebuie să-i luăm pe toţi ceilalţi? a întrebat. Zici că e 
legat câinele şi că nu pot fi mai mult de trei pisici. Prea 
mulţi iepuri ar fi o pacoste în întuneric; cu siguranţă unul o 
să se rătăcească şi o să pierdem timp căutându-l. 

— Ei bine, atunci Păpădie, luţilă şi Gălbenel, a zis 
Barosanu', iar ceilalţi să rămână aici. Vrei să mergem în 
noaptea asta, Alună-rah? 

— Da, cu cât mai repede, cu atât mai bine, a zis Alună. 
Caută-i pe cei trei şi spune-le. Păcat c-o să fie întuneric - 
am fi putut să-l luăm şi pe Kehaar; s-ar fi distrat de minune. 

Dar speranțele pentru noaptea aceea le-au fost 
spulberate de ploaia care a revenit în amurg, insistentă, pe 
un vânt de miazănoapte şi ducând până pe vârful dealului 
mireasma dulce-acrişoară a lemnului-câinesc care înflorea 
In gardurile vii ale căsuţelor din depărtare. Alună a stat pe 
taluz până ce lumina s-a stins aproape de tot. În cele din 
urmă, când a fost limpede că ploaia avea să ţină toată 
noaptea, s-a dus şi el la ceilalţi, în Fagure. Îl convinseseră 


e 230 œ» 


pe Kehaar să coboare şi el din vânt şi umezeală, iar una 
dintre poveştile lui Păpădie despre El-ahrairah a fost 
urmată de o poveste neobişnuită, care i-a lăsat pe toţi 
uluiţi, dar fermecaţi, despre o vreme în care Frith a trebuit 
să plece într-o călătorie şi a lăsat întreaga lume să fie 
acoperită de ploaie. Dar un om a făcut o cuşcă mare, 
plutitoare, în care au stat toate animalele şi păsările până 
s-a întors Frith şi le-a dat drumul. 

— N-o să se întâmple în noaptea asta, nu, Alună-ran? a 
întrebat Ulcică, ascultând cum afară ploaia cade pe frunzele 
de fagi. Nu-i nicio cuşcă aici. 

— Kehaar o să te ducă în zbor până la lună, Hlao-roo, a 
zis Clopoţel, şi poţi cobori pe capul Barosanului ca o 
creangă de mesteacăn cu promoroacă pe ea. Dar mai întâi 
e vremea să mergem la culcare. 

Totuşi, până să adoarmă, Cinci a vorbit iar cu Alună 
despre incursiune. 

— Bănuiesc că n-are rost să-ţi spun să nu te duci, nu-i 
aşa? a zis. 

— Uite ce-i, a zis Alună, ai una dintre presimţirile tale rele 
despre fermă? Dacă-i aşa, de ce n-o spui pe faţă? Atunci 
am şti cum stăm. 

— N-am presimţiri despre fermă, nici bune, nici rele, a zis 
Cinci. Dar asta nu înseamnă neapărat că e în ordine. 
Presimţirile vin când vor ele - nu vin întotdeauna. Nici 
despre /enari, nici despre cioară. Că veni vorba, habar n-am 
ce se întâmplă cu Laur şi cu ceilalţi. Poate fi bine ori poate 
fi rău. Dar e ceva ce mă-nspăimântă legat de tine, Alună; 
doar tu, niciunul dintre ceilalţi: eşti singur, desenat 
limpede, ca o ramură moartă pe cer. 

— Ei bine, dacă vrei să zici că prevezi necazuri pentru 
mine, şi nu pentru ceilalţi, spune-le, şi îi las pe ei să 
hotărască dacă trebuie sau nu să rămân pe dinafară. Dar 
ştii, Cinci, asta înseamnă să pierd mult. Chiar dacă spui tu, 
unii or să creadă că mi-e frică. 

— Păi, eu zic că nu merită să rişti, Alună. De ce nu aştepţi 
să se întoarcă Laur? Nu-i nevoie să facem nimic altceva. 

— Mai bine pic într-un laţ decât să-l aştept pe Laur. Nu 

pricepi că vreau ca atunci când se întoarce să fie aici 
iepuroaicele alea? Dar uite, Cinci, îţi spun cum facem. Am 
ajuns să mă încred în tine atât de mult, încât o să fiu cu cea 
mai mare băgare de seamă. De fapt, nici n-o să intru eu în 
fermă. O să stau afară, în capătul aleii; şi dacă asta nu 
înseamnă că vin în întâmpinarea grijilor tale, apoi nu ştiu 
ce-o însemna. 

Cinci n-a mai zis nimic, şi Alună s-a apucat iar să cugete 
la incursiune şi la problema pe care o prevedea, să-i facă 
pe iepurii din cuşcă să parcurgă drumul lung până la sălaş. 

A doua zi era senin şi uscat, cu o adiere răcoroasă care a 
alungat ce mai rămăsese din umezeală. Norii au venit în 
goană peste creastă dinspre miazăzi, aşa cum veniseră în 
seara de mai în care Alună a urcat prima oară pe deal. Dar 
acum erau mai sus şi mai mici, desenând în cele din urmă 
pe cer acea pătură de solzi de peşte, ca o plajă la reflux. 
Alună i-a dus pe Barosanu' şi Mură pe buza coastei abrupte, 
de unde zăreau în depărtare ferma Nuthanger, pe colina ei. 
Le-a descris felul în care vedea el treaba şi le-a spus cum 
să ajungă la cuşca iepurilor. Barosanu' era în al nouălea 
cer. Vântul şi gândul la fapte îl entuziasmau, şi a stat o 
vreme cu Păpădie, Gălbenel şi luţilă, prefăcându-se că eo 
pisică şi îndemnându-i să-l atace cât mai real. Alună, pe 
care discuţia cu Cinci îl cam întunecase, şi-a revenit când i- 
a văzut încăieraţi prin iarbă, iar în cele din urmă li s-a 
alăturat, mai întâi ca atacator, apoi ca pisică, privind ţintă 
şi fremătând întocmai ca tigrata de la Nuthanger. 

— Acum o să fiu dezamăgit dacă nu întâlnim o pisică, a 
zis Păpădie, pe când îşi aştepta rândul ca să se repeadă 
dintr-o parte la o creangă de fag ruptă, s-o râcâie de două 
ori şi să ţâşnească înapoi. Mă simt un animal cu adevărat 
primejdios. 

— laca la el, domn Păpă, a zis Kehaar, care vâna melci 
prin iarbă, pe aproape. Domn Barosan vrea voi crezut che 
tot un gluma mare; vacut voi viteaz. Pisic' nu gluma. Nu 
văzut la el, nu auzit la el. Ji aboi hop! El venit. 

— Dar nu ne ducem acolo să mâncăm, Kehaar, a zis 
Barosanu'. Asta schimbă cu totul lucrurile. O să fim tot 

timpul cu ochii-n patru după pisici. 

— De ce să nu mâncăm pisica? a zis Clopoţel. Ori să 
aducem una aici, pentru împerechere? Asta ar îmbunătăţi 
nespus sălaşul. 

Alună şi Barosanu' hotărâseră ca incursiunea să aibă loc 
la lăsarea nopţii, de îndată ce se culcă cei de la fermă. Asta 
însemna că trebuie să facă drumul de vreo opt sute de 
metri până la şoproanele din afară în amurg, ca să nu rişte 
zăpăceala mersului în beznă pe un teren pe care îl 
cunoştea doar Alună. Puteau să înfulece câţiva napi, să stea 
până ce se întunecă şi să facă drumul scurt până la fermă 
după ce se vor fi odihnit bine. Apoi - cu condiţia să se 
descurce cu pisicile - le rămânea destul timp să se ocupe 
de cuşcă; pe când, dacă ajungeau în zori, trebuiau să se 
grăbească să termine până se arătau oamenii. Aşa, nimeni 
n-avea să simtă lipsa iepurilor din cuşti până a doua zi 
dimineaţa. 

— Şi nu uitaţi, a zis Alună, probabil că iepurii ăştia au 
nevoie de mult timp ca să ajungă pe deal. Va trebui s-avem 
răbdare cu ei. Prefer să facem asta noaptea, indiferent 
dacă sunt sau nu elil prin preajmă. N-aş vrea să ne chinuim 
cu ei la lumina zilei. 

— In cel mai rău caz, a zis Barosanu', putem să-i lăsăm 
baltă pe iepurii din cuşcă şi s-o tulim. £/// îi înhaţă pe 
codaşi, nu? Ştiu că-i greu, dar dacă dăm cu adevărat de 
necaz trebuie să-i salvăm mai întâi pe ai noştri. Dar să 
tragem nădejde că nu va fi nevoie. 

Când au purces la drum, Cinci nu era de găsit. Alună s-a 
simţit uşurat, căci se temuse că ar putea spune ceva care 
să-i descurajeze. Dar n-a fost nimic mai greu de suportat 
decât dezamăgirea lui Ulcică de a nu merge cu ei; i-a trecut 
când Alună i-a spus că singurul motiv este că el şi-a făcut 
deja datoria. Clopoţel, Ghindă şi Ulcică i-au însoţit până la 
poalele dealului şi i-au urmărit cu privirea de-a lungul 
gardului viu. 

Au ajuns la şoproane în lumina de după asfinţit. Amurgul 
de vară nu era străbătut de bufniţe şi era aşa de liniştit, 
încât auzeau limpede acel chug-chug-chug întrerupt, 

monoton, scos de o privighetoare din pădurea de departe. 
Doi şobolani aflaţi printre napi şi-au arătat colții, apoi s-au 
răzgândit şi i-au lăsat în pace. După ce au iscodit pe acolo, 
iepurii s-au odihnit minunat pe paie până ce a pierit 
aproape de tot lumina dinspre asfinţit. 

lepurii nu dau nume stelelor, dar Alună era obişnuit cu 
priveliştea stelei Capella, care se înalţă pe cer; şi acum a 
urmărit-o cu privirea până ce a ajuns la orizont, aurie şi 
strălucitoare, în partea întunecată din nord-est, la dreapta 
fermei. Când steaua a ajuns într-un anumit loc pe care şi-l 
fixase, dincolo de o ramură desfrunzită, i-a trezit pe ceilalţi 
şi i-a condus în sus pe coastă, către ulmi. Aproape de vârf 
s-a strecurat prin gardul viu şi i-a dus pe alee. 

Alună îi spusese deja lui Barosanu' despre promisiunea 
pe care i-a făcut-o lui Cinci, c-o să stea departe de 
primejdii; iar Barosanu', care se schimbase mult faţă de 
primele zile, n-a avut nimic împotrivă. 

— Dacă asta spune Cinci, ai face bine să-l asculţi, Alună, 
a zis. Oricum, ne convine. Rămâi în afara fermei, într-un loc 
sigur, şi o să-i aducem pe iepurii ăia la tine; apoi poţi să iei 
conducerea şi să ne duci pe toţi de aici. 

Ceea ce nu spusese Alună a fost că ideea de a rămâne 
pe alee a fost propunerea sa şi că Cinci s-a învoit numai 
pentru că nu l-a putut convinge să-şi scoată cu totul din cap 
gândul la incursiune. 

Ciucit sub o creangă căzută, la marginea aleii, Alună s-a 
uitat după ceilalţi care îl urmau pe Barosanu' către curtea 
fermei. Mergeau încet, în stilul iepuresc, ţup, pas şi oprire. 
Noaptea era neagră, şi curând nu i-a mai văzut, deşi îi 
auzea mergând pe lângă hambarul cel mare. S-a ghemuit la 
pământ şi a aşteptat. 

Pofta de încăierare a Barosanului a fost împlinită aproape 
imediat. Pisica pe care a întâlnit-o când a ajuns la capătul 
hambarului nu era tigrata lui Alună, ci alta: pătată cu 
portocaliu, negru şi alb (adică femelă); una dintre acele 
pisici de fermă suple, cu mers repejor, cu mişcări 
fulgerătoare şi zvâcniri nervoase ale cozii, care şed pe 
pervaz când plouă ori stau de veghe cocoţate pe saci în 

după-amiezele însorite. A apărut iute de după colţul 
hambarului, a dat cu ochii de iepuri şi a încremenit. 

Fără nicio şovăială, Barosanu' s-a repezit la ea, de parcă 
ar fi fost creanga de fag de pe deal. Dar, chiar mai iute 
decât el, Păpădie a ţâşnit înainte, i-a tras o zgârietură şi a 
sărit înapoi. Când pisica s-a răsucit către el, Barosanu' s-a 
azvârlit pe ea cu toată greutatea din partea cealaltă. Pisica 
s-a încăierat cu el, muşcând şi zgâriind, iar Barosanu' s-a 
rostogolit la pământ. Ceilalţi îl auzeau înjurând el însuşi ca 
o pisică şi luptându-se să o apuce cumva. Apoi şi-a înfipt o 
labă dinapoi în coastele pisicii şi a izbit-o iute de câteva ori. 

Oricine cunoaşte pisicile ştie că nu le place să aibă de-a 
face cu un atacator hotărât. Un câine care încearcă să fie 
prietenos cu o pisică se poate alege cu zgârieturi. Dar când 
acelaşi câine se repede la atac, nu sunt multe pisicile care 
să stea pe loc, aşteptându-l. Pisica de la fermă a fost uimită 
de iuţeala şi furia atacului Barosanului. Nu era slabă de 
înger şi era mare prinzătoare de şobolani, dar a avut 
ghinionul să dea peste un luptător înverşunat care ardea de 
dorul încăierării. Când a reuşit să scape de Barosanu', luţilă 
i-a tras una peste bot. Asta s-a dovedit a fi ultima picătură, 
căci pisica rănită a fugit de-a curmezişul curţii şi s-a făcut 
nevăzută pe sub gardul de la ocolul vitelor. 

Barosanu' sângera din trei zgârieturi adânci, paralele, de 
pe partea dinăuntru a uneia dintre labele dinapoi. Ceilalţi s- 
au strâns în jur, lăudându-l, dar le-a tăiat vorba, în vreme 
ce privea curtea întunecată, încercând să se orienteze. 

— Haideţi, a zis. Şi iute, cât mai stă liniştit câinele. 
Şopronul: cuşca - încotro s-o luăm? 

Gălbenel a fost cel care a dibuit curtea cea mică. Alună 
îşi făcuse griji că uşa şopronului ar fi putut să fie închisă; 
dar era întredeschisă, şi cei cinci s-au furişat înăuntru unul 
după altul. In bezna groasă nu desluşeau cuşca, dar îi 
puteau mirosi şi auzi pe iepuri. 

— Mură, a zis Barosanu' repede, vino cu mine şi deschide 
cuşca. Voi trei staţi de strajă. Dacă se mai arată vreo pisică, 
trebuie să vă ocupați singuri de ea. 

— Bine, a zis Păpădie. Las' pe noi. 

Barosanu' şi Mură au găsit balotul de paie şi au urcat pe 
scânduri. Când au ajuns sus, s-a auzit din cuşcă vocea lui 
Cimişir: 

— Cine-i acolo? Alună-rah, te-ai întors? 

— Alună-rah ne-a trimis, a răspuns Mură. Am venit să vă 
scoatem din cuşcă. Vreţi să veniţi cu noi? 

A fost un moment de tăcere şi oarece mişcare prin fân, 
apoi Trifoi a răspuns: 

— Da, dă-ne drumul. 

Mură a găsit, amuşinând, calea către uşa cu plasă de 
sârmă şi s-a aşezat pe labele din spate, iscodind cu nasul 
rama şi închizătoarea. Abia după o vreme şi-a dat seama că 
balamalele de piele sunt destul de moi ca să poată fi roase. 
Apoi a constatat că sunt atât de bine întinse pe ramă, încât 
nu le poate prinde cu dinţii. A încercat de câteva ori să le 
apuce şi, în cele din urmă, s-a aşezat iar pe labele din 
spate, neputincios. 

— Nu cred c-o să ne descurcăm cu uşa asta, a zis. Mă 
întreb dacă n-o fi altă cale. 

In clipa aceea s-a nimerit să se ridice Cimişir şi să se 
sprijine cu labele din faţă de partea de sus a plasei. Sub 
greutatea lui, partea de sus a uşii a ieşit un pic în afară, iar 
balamaua de sus a alunecat puţin pe cuiul care o fixa de 
cuşcă. Atunci când Cimişir s-a aşezat iar în patru labe, Mură 
a văzut că balamaua se arcuise şi nu mai era întinsă pe 
lemn. 

— Încearcă acum, i-a zis Barosanului. 

Barosanu' a apucat fâşia de piele cu dinţii şi a tras. 
Balamaua s-a îndepărtat un pic. 

— Pe Frith, i-am venit de hac, a zis Mură, întocmai ca 
Ducele de Wellington la Salamanca. Avem nevoie doar de 
timp, asta-i tot. 

Balamaua era făcută cu temei şi n-a cedat fără o mulţime 
de smucituri şi muşcături. Păpădie era din ce în ce mai 
agitat şi de două ori i-a alarmat degeaba. Barosanu', 
dându-şi seama că străjile erau cu nervii încordaţi din cauză 
că nu făceau altceva decât să vegheze şi să aştepte, a 
schimbat locul cu el şi l-a trimis pe luţilă să-l înlocuiască pe 

Mură. Când, în cele din urmă, Păpădie şi luţilă au scos fâşia 
de piele de pe cui, Barosanu' s-a întors la cuşcă. Dar nu 
păreau să fie mult mai aproape de izbândă. Ori de câte ori 
unul dintre iepurii dinăuntru se ridica şi se sprijinea cu 
labele din faţă de partea de sus a plasei, uşa se rotea puţin 
pe axa scoabei şi pe balamaua de jos. Dar balamaua de jos 
nu se desprindea. Pufnind pe sub mustăţi de nerăbdare, 
Barosanu' l-a chemat înapoi pe Mură, aflat pe prag. 

— Ce-i de făcut? a întrebat. Avem nevoie de-o vrajă, ca 
bucata aia de lemn pe care ai împins-o în râu. 

Mură s-a uitat la uşă în vreme ce Cimişir împingea 
dinăuntru. Partea verticală a ramei era prinsă strâns de 
fâşia de piele de jos, dar era netedă, bine întinsă, n-aveai 
de unde s-o apuci cu dinţii. 

_ — Împinge invers - împinge din partea asta, a zis. 
Impinge tu, Barosane. Spune-i celuilalt iepure să se dea 
deoparte. 

Când Barosanu' s-a ridicat şi a împins partea de sus a 
uşii, cadrul s-a rotit pe dată mult mai mult decât înainte, 
căci de partea cealaltă a uşii nu era prag care să o 
oprească. Balamaua de piele s-a răsucit, şi Barosanu' 
aproape că a căzut în nas. Dacă n-ar fi fost scoaba de fier 
care oprea răsucirea, ar fi căzut de-a dreptul în cuşcă. Uluit, 
a făcut un salt înapoi, mârâind. 

— Păi, vrajă ai poftit, nu? a zis Mură, mulţumit. Fă-o încă 
o dată. 

Nicio fâşie de piele prinsă la fiecare capăt doar într-un cui 
cu floarea mare nu rezistă multă vreme la răsuciri repetate. 
Curând, un cui aproape că nu se mai vedea printre 
marginile zdrenţuite. 

— Ai grijă acum, a zis Mură. Dacă se desprinde brusc, te 
duci de-a berbeleacul. Trage-o doar cu dinţii. 

Peste două minute uşa atârna într-o parte, doar pe 
scoabă. Trifoi a împins partea cu balamalele şi a ieşit, 
urmată de Cimişir. 

Când şapte făpturi - oameni ori animale - au trudit 
împreună să învingă ceva care se împotrivea şi în cele din 
urmă au izbutit, adesea urmează un răgaz - ca şi când ar 

simţi că se cuvine să-şi arate respectul faţă de potrivnicul 
care a luptat atât de bine. Copacul cel mare se prăbuşeşte, 
frângându-se, scârţâind, foşnindu-şi frunzele, până ce 
izbeşte pământul, cutremurându-se. Atunci tăietorii de 
lemne tac şi nu se grăbesc să se aşeze. După câteva ore, 
nămeţii uriaşi au fost curăţaţi, iar camionul e gata să-i 
scoată pe oameni din frig şi să-i ducă pe la casele lor. Dar 
ei mai zăbovesc, rezemaţi în lopeţi, şi doar dau din cap, 
fără să zâmbească, în vreme ce automobiliştii trec pe lângă 
ei, fluturând din mâini în semn de mulţumire. Uşa vicleană 
a cuştii nu mai era acum decât o bucată de plasă de sârmă 
prinsă pe o ramă; iar iepurii şedeau pe scânduri, 
amuşinând-o şi împungând-o cu nasul, fără să vorbească. 
După o vreme, ceilalţi doi locatari ai cuştii, Dafin şi Fâneaţă, 
au ieşit şi ei, şovăind, şi s-au uitat înjur. 

— Unde-i Alună-ran? a întrebat Dafin. 

— Nu prea departe, a zis Mură. Aşteaptă pe alee. 

— Ce-i aceea alee? 

— Alee? a zis Mură, surprins. Cu siguranţă... 

S-a oprit, căci şi-a dat seama că iepurii ăştia habar n- 
aveau de alee ori de curtea fermei. N-aveau nicio idee 
despre cele din jurul lor. Tocmai cugeta la asta când a 
vorbit Barosanu'. 

— Acum nu mai trebuie să aşteptăm, a zis. Ţineţi-vă 
după mine, cu toţii. 

Cimişir s-a uitat în jur. 

— Nu ştiu... a început să spună. 

— Ei bine, eu ştiu, a zis Barosanu'. Nu trebuie decât să vii 
cu noi. Nu te gândi la nimic altceva. 

lepurii din cuşcă s-au uitat unii la alţii, uluiţi. Era limpede 
că le e frică de iepurele voinic şi aspru, cu moţul lui ciudat 
şi mirosind a sânge proaspăt. Nu ştiau ce să facă şi nici nu 
pricepeau ce aşteaptă ceilalţi de la ei. Şi-au amintit de 
Alună; fuseseră entuziasmați de forțarea uşii şi curioşi să 
iasă, după ce a fost deschisă. Dar n-aveau niciun scop şi 
nici capacitatea să-şi găsească unul. Nu ştiau mai multe 
despre ceea ce se întâmpla decât un copil care zice că 
merge şi el cu căţărătorii pe stânci. 

Mură s-a simţit descurajat. Ce era de făcut cu ei? Lăsaţi 
de capul lor, ar fi ţupăit agale prin şopron şi prin curte până 
puneau gheara pe ei pisicile. Singuri nu erau în stare să 
fugă până pe dealuri, aşa cum nu erau în stare să zboare 
până pe lună. Oare nu există o idee simplă care să-i pună în 
mişcare - măcar pe câţiva dintre ei? S-a întors către Trifoi. 

— Nu cred c-ai mâncat vreodată iarbă noaptea, a zis. E 
mult mai bună ca ziua. Hai să mergem cu toţii să gustăm 
din ea, bine? 

— O, da, a zis Trifoi. Mi-ar plăcea. Dar nu-i primejdios? Ne 
temem foarte tare de pisici, ştiţi. Vin câteodată şi se uită 
ţintă la noi prin plasă şi atunci ne trec fiorii. 

Asta dovedea măcar un strop de bun-simţ, şi-a zis Mură 
în sinea lui. 

— lepurele cel mare îi poate ţine piept oricărei pisici, a 
răspuns. Aproape a omorât una în noaptea asta, când 
veneam încoace. 

— Şi n-are chef să se mai lupte cu una, dacă nu-i silit, a 
zis Barosanu' aspru. Aşa că, dacă vreţi cu adevărat să 
mâncaţi iarbă la lumina lunii, hai să mergem acolo unde ne 
aşteaptă Alună-rah. 

Pe când îi conducea prin curte, Barosanu' a desluşit 
silueta pisicii pe care o învinsese, urmărindu-i de pe stiva 
de lemne. Ca orice pisică, era fascinată de iepuri şi nu 
putea să nu se uite la ei, dar era limpede că n-o ţin curelele 
pentru altă încăierare şi nu s-a clintit din locul ei cât au 
traversat curtea. 

Mergeau într-un ritm înspăimântător de lent. Cimişir şi 
Trifoi păreau să fi priceput că e un soi de grabă, şi era 
limpede că fac tot ce le stă în puteri ca să ţină pasul cu ei, 
dar ceilalţi doi, după ce au ajuns în curtea cea mică, s-au 
aşezat pe labele din spate şi s-au uitat în jur prosteşte, cu 
totul nedumeriţi. După multă zăbavă, în timpul căreia pisica 
a plecat de pe stiva de lemne şi a pornit tiptil către latura 
şopronului, Mură a izbutit să-i scoată în curtea fermei. Dar 
aici, trezindu-se într-un loc şi mai larg, au intrat într-un fel 
de panică paralizantă, ca aceea care îi copleşeşte uneori pe 
căţărătorii începători când se pomenesc pe un perete 


e 239 + 


abrupt. Nu se puteau mişca, stăteau acolo clipind şi 
holbându-se în jur prin întuneric, fără să ia în seamă 
ademenirile lui Mură sau ordinele Barosanului. In clipa 
aceea a doua pisică - tigrata lui Alună - a venit de după 
colţul îndepărtat al casei şi s-a îndreptat spre ei. Când a 
trecut pe lângă cuşca lui, labradorul s-a trezit, s-a ridicat, 
şi-a scos capul şi umerii şi s-a uitat mai întâi într-o parte, 
apoi în cealaltă. l-a văzut pe iepuri, a alergat până la 
capătul funiei şi s-a pus pe lătrat. 

— Haideţi odată! a zis Barosanu'. Nu putem sta aici. 
Mergeţi cu toţii pe alee, şi iute. 

Mură, luţilă şi Gălbenel au ţâşnit imediat, luându-i cu ei 
pe Cimişir şi pe Trifoi în întunericul de sub hambar. Păpădie 
a rămas alături de Fâneaţă, rugându-se de ea să se mişte şi 
aşteptând în orice clipă să simtă cum i se înfig în spinare 
ghearele pisicii. Barosanu' a ţupăit până la el. 

— Păpădie, i-a şoptit la ureche, pleacă, dacă nu vrei să fii 
omorât! 

— Dar... a început Păpădie. 

— Fă ce-ţi zic! a spus Barosanu'. 

Zgomotul lătratului era înspăimântător, şi el însuşi era în 
pragul panicii. Păpădie a mai şovăit un pic. Apoi a lăsat-o 
pe Fâneaţă şi a zbughit-o în sus pe alee, alături de 
Barosanu'. 

l-au găsit pe ceilalţi strânşi în jurul lui Alună, la poalele 
taluzului. Cimişir şi Trifoi tremurau şi păreau sleiţi de puteri. 
Alună vorbea cu ei, liniştindu-i, dar s-a întrerupt când a 
apărut din întuneric Barosanu'. Dulăul se oprise din lătrat şi 
era linişte. 

— Suntem toţi aici, a zis Barosanu'. Plecăm, Alună? 

— Dar erau patru iepuri în cuşcă, a zis Alună. Unde-s 
ceilalţi doi? 

— În curtea fermei, a zis Mură. N-am putut face nimic cu 
ei; şi apoi câinele a început să latre. 

— Da, am auzit. Vrei să zici că-s pe-afară? 

— O să fie curând mult mai pe-afară, a zis Barosanu', 
mânios. Pisicile sunt acolo. 

— Şi atunci de ce i-aţi lăsat? 


e 240 œ» 


— Pentru că nu se mişcau. Era destul de rău şi înainte să 
înceapă câinele. 

— Câinele e legat? a întrebat Alună. 

— Da, e legat. Dar te aştepţi ca vreunui iepure să nu-i 
pese că stă la câţiva paşi de un câine furios? 

— Nu, fireşte că nu, a zis Alună. Ai făcut adevărate 
minuni, Barosane. Tocmai îmi spuneau, înainte să vii, că i-ai 
tras uneia dintre pisici aşa o scărmăneală, că n-a îndrăznit 
să se mai arate. Acuma, uite ce-i, crezi că poţi, împreună cu 
Mură, luţilă şi Gălbenel, să-i duci pe iepurii ăştia doi la 
sălaş? Teamă mi-e că s-ar putea să aveţi nevoie de cea mai 
mare parte din noapte. Ei nu pot să meargă prea repede, şi 
o să trebuiască să ai răbdare cu ei. Păpădie, vrei, te rog, să 
vii cu mine? 

— Unde, Alună-rah? 

— Să-i aducem pe ceilalţi doi, a zis Alună. Eşti cel mai 
iute de picior, aşa că n-o să fie primejdios pentru tine, nu? 
Acuma, Barosane, fii bun şi nu mai pierde vremea pe-aici. 
Ne vedem mâine. 

Înainte ca Barosanu' să-i fi putut răspunde, a dispărut pe 
sub ulmi. Păpădie a rămas pe loc, uitându-se, nesigur, la 
Barosanu'. 

— O să faci ce ţi-a zis? a întrebat Barosanu'. 

— Dar tu? a zis Păpădie. 

Barosanului nu i-a trebuit decât o clipă ca să priceapă că 
dacă zice nu, o să urmeze un haos deplin. Nu-i putea duce 
pe toţi ceilalţi înapoi la fermă, şi nu-i putea lăsa singuri. A 
bodogănit ceva despre Alună, că-i embleer isteţu' naibii, i-a 
tras una după ceafă lui Gălbenel ca să lase-n pace susaiul 
pe care se apucase să-l ronţăie şi şi-a condus cei cinci 
iepuri peste taluz, în câmp. Păpădie, rămas singur, s-a dus 
după Alună în curtea fermei. 

Pe când cobora pe lângă hambar, l-a auzit pe Alună în 
mijlocul curţii, aproape de iepuroaica Fâneaţă. lepurii nu se 
clintiseră din locurile unde erau când el şi cu Barosanu' i-au 
părăsit. Dulăul se întorsese în cuşca lui; dar, chiar dacă nu 
putea să-l vadă, simţea că e treaz şi atent. A ieşit cu băgare 
de seamă din umbra hambarului şi s-a apropiat de Alună. 

— Stau un pic la taifas cu Fâneaţă, a zis Alună. Îi 
povesteam că avem oleacă de mers. Crezi c-ai putea face 
un salt până la Dafin, să-l aduci încoace? 

Vorbea aproape cu voioşie, dar Păpădie îi vedea ochii 
măriţi şi tremurul uşor al labelor din faţă. El însuşi simţea 
acum ceva neobişnuit în aer - un fel de luminozitate. Părea 
să existe undeva, departe, o vibraţie ciudată. S-a uitat în jur 
după pisici şi a văzut, aşa cum se temea, că stau 
amândouă ghemuite în faţa casei, ceva mai departe. 

Faptul că nu se încumetau să se apropie era meritul 
Barosanului; dar nu se dădeau duse de acolo. Privind peste 
curte la ele, Păpădie a simţit brusc un val de spaimă. 

— Alună! a şoptit. Pisicile! Frith apără şi păzeşte, ce-i cu 
lucirea aia verde din ochii lor? Uite! 

Alună s-a aşezat iute pe labele din spate, şi atunci 
Păpădie a făcut un salt înapoi, îngrozit de-a binelea, pentru 
că ochii lui Alună ardeau în întuneric cu o lucire adâncă, 
roşie. În clipa aceea, vibrația zumzăitoare s-a auzit mai 
tare, acoperind bătaia vântului nopţii prin ulmi. Apoi toţi cei 
patru iepuri au rămas neclintiţi, de parcă i-ar fi împietrit 
lumina bruscă, orbitoare, care s-a scurs peste ei ca o 
rupere de nori. Chiar şi instinctul le era amorţit în această 
lumină groaznică. Dulăul a lătrat, apoi a tăcut iar. Păpădie a 
încercat să se mişte, dar n-a fost în stare. Strălucirea 
îngrozitoare părea că-i străpunge creierul. 

Maşina, care urcase pe alee şi peste culmea de sub ulmi, 
a mai mers câţiva metri şi s-a oprit. 

— laca, îs pe-afar' epurii lu’ Lucy! 

— A! Hai şi i-om băga degrab' la loc. Lasă luminile alea 
aprinse! 

Sunetul vocilor omeneşti venind de dincolo de lumina 
aceea cumplită l-a făcut pe Alună să-şi vină în fire. Nu 
putea să vadă, dar şi-a dat seama că nu se întâmplase 
nimic cu auzul ori cu mirosul. A închis ochii şi pe dată şi-a 
amintit unde este. 

— Păpădie! Fâneaţă! Închideţi ochii şi fugiţi! a zis. 

Peste o clipă a simţit mirosul de licheni şi de umezeală 
răcoroasă a unuia dintre pilonii de piatră. Era sub hambar. 

Păpădie era lângă el, iar un pic mai departe era Fâneaţă. 
Afară se auzea cum bocancii bărbaţilor zgârie şi râcâie 
pietrele. 

— Aşea! Du-te pe la spate. 

— N-ajunge iei departe! 

— Păi atuncea prinde-l! 

Alună s-a dus lângă Fâneaţă. 

— Mă tem că va trebui să-l lăsăm pe Dafin, a zis. Ţine-te 
după mine. 

Rămânând sub podeaua ridicată a hambarului, au fugit 
înapoi, către ulmi. Glasurile bărbaţilor au rămas în urmă. 
Când au ieşit în iarba de lângă alee, au aflat întunericul din 
spatele farurilor plin de gaze de eşapament - un miros 
duşmănos, sufocant, care i-a făcut să se simtă şi mai 
năuciţi. Fâneaţă s-a aşezat iar, şi n-a mai fost chip să o 
convingă să se urnească. 

— N-ar trebui s-o lăsăm aici, Alună-ran? a întrebat 
Păpădie. La urma urmei, oamenii n-o să-i facă niciun rău - l- 
au prins pe Dafin şi l-au dus înapoi în cuşcă. 

— Dacă era iepure, aş fi zis da, a răspuns Alună. Dar 
avem nevoie de iepuroaica asta. De aceea am venit. 

In clipa aceea a ajuns la ei mirosul de beţigaşe albe care 
ard şi au auzit bărbaţii întorcându-se prin curtea fermei. S-a 
auzit zăngănit de metal, pe când scociorau prin maşină. 
Sunetul a părut să o trezească pe Fâneaţă. S-a uitat la 
Păpădie. 

— Nu vreau să mă-ntorc în cuşcă, a zis. 

— Eşti sigură? a întrebat Păpădie. 

— Da. Merg cu voi. 

Pe dată, Păpădie s-a îndreptat către gardul viu. De-abia 
când a trecut prin el şi a ajuns în şanţul de dincolo şi-a dat 
seama că se află de cealaltă parte a aleii, nu în partea din 
care veniseră. Era într-un şanţ necunoscut. Dar nu părea să 
fie nimic îngrijorător - şanţul ducea în jos, pe coastă, şi 
aceea era calea spre casă. A înaintat încet de-a lungul lui, 
aşteptându-l pe Alună să-i prindă din urmă. 

Alună a traversat aleea la câteva clipe după Păpădie şi 
Fâneaţă. In spatele său i-a auzit pe bărbaţi îndepărtându-se 

de hrududu. Când a ajuns în vârful taluzului, raza unei 
lanterne a luminat în susul aleii şi i-a prins ochii roşii şi 
coada albă dispărând în gardul viu. 

— laca epuroiu sălbatic! 

— A! Gândesc c-ai noştri nu-s prea departe. S-or fi dus 
colo-şa cu el, vezi? Hai s-aruncăm o privire. 

In şanţ, Alună i-a ajuns pe Fâneaţă şi Păpădie sub o 
grămadă de rugi de mure. 

— Mergi mai departe repede, dacă poţi, i-a zis lui 
Fâneaţă. Oamenii vin după noi. 

— Nu putem merge mai departe, Alună, a zis Păpădie, 
fără să ieşim din şanţ. E astupat. 

Alună a adulmecat înaintea sa. Dincolo de rugi, şanţul 
era astupat de un morman de pământ, buruieni şi gunoaie. 
Trebuia să iasă în loc deschis. Deja oamenii trecuseră de 
taluz şi lumina lanternei scotocea prin gardul viu şi prin 
rugii care erau chiar deasupra capetelor lor. Apoi, la numai 
câţiva metri, paşi grei au făcut să vibreze buza şanţului. 
Alună s-a răsucit către Păpădie. 

— Ascultă, a zis, o să fug peste colţul câmpului, de la 
şanţul ăsta la celălalt, ca să mă vadă. Cu siguranţă o să 
încerce să ţină lumina aia pe mine. Cât fac ei asta, tu şi 
Fâneaţă urcați taluzul, luaţi-o pe alee şi fugiţi până la 
şopronul cu napi. Vă puteţi ascunde acolo, şi apoi o să vin şi 
eu. Gata? 

Nu era timp de discuţii. Peste o clipă Alună a ţâşnit 
aproape de sub picioarele bărbaţilor şi a fugit peste câmp. 

— Uite-l, mă! 

— Atuncea ţine lampa pe iei. lac-aşa, nu mişca! 

Păpădie şi Fâneaţă au zbughit-o peste taluz şi au sărit pe 
alee. Alună, cu raza lanternei după el, aproape ajunsese la 
celălalt şanţ, când a simţit o lovitură puternică într-una 
dintre labele din spate şi o durere arzătoare, ascuţită, într-o 
parte. Zgomotul cartuşului s-a auzit peste o clipă. Pe când 
se rostogolea într-o tufă de urzici de pe fundul şanţului, i-a 
revenit intens parfumul florilor de bob în asfinţit. Nu ştiuse 
că oamenii au o puşcă. 

Alună s-a târât printre urzici, trăgând după el piciorul 


e 244 a 


vătămat. În câteva clipe oamenii aveau să pună pe el 
lumina lanternei şi să-l ridice de jos. S-a împleticit de-a 
lungul peretelui şanţului, simțind cum îi curge sângele pe 
picior. Deodată i-a venit o adiere într-o parte a nasului, un 
miros de umezeală, de putreziciune, şi un sunet gol, cu 
ecou. Era la gura unui canal de drenare care se vărsa în 
şanţ - un tunel neted şi rece, mai strâmt decât o vizuină de 
iepure, dar destul de larg. Cu urechile lăsate pe spate şi cu 
burta lipită de podeaua udă, s-a târât prin canal, împingând 
în faţa lui un pic de noroi subţire, şi a rămas aşa, nemişcat, 
simțind cum se apropie tropăitul bocancilor. 

— Nu poci zice, John, dacă l-ai pălit ori ba. 

— Ba l-am pălit. Îi sânge colo-şa, vezi? 

— Da, da' asta nu-nsamnă ni'ic. Poa' să fie acum cine 
ştie unde. lo zic că l-ai perdut. 

— lo zic că-i în urzici. 

— Atuncea să ne uităm. 

— Nu, nu-i acilea. 

— Păi nu putem bănănăi p-acilea naibii toată noaptea. 
Tre' să-i prindem p-ăi de-or scăpat din cuşcă. Nu trebuia să 
tragi, John. l-ai băgat în spărieţi, vezi? Poţ' să-l caţi p-acilea 
mâne, dac-o fi acilea. 

S-a lăsat iarăşi liniştea, dar Alună stătea tot neclintit în 
răcoarea plină de şoapte a tunelului. A fost cuprins de o 
osteneală rece şi a trecut într-o stare de amorţeală 
visătoare, plină de spasme şi de durere. După o vreme, un 
firişor de sânge a început să se prelingă peste buza 
canalului de drenare în șanțul gol, răscolit de bocanci. 


Barosanu', ghemuit alături de Mură în paiele din şopronul 
vitelor, a sărit, gata de fugă, când a auzit împuşcătura, la 
vreo două sute de metri mai sus, pe alee. S-a stăpânit şi s-a 
răsucit către ceilalţi. 

— Nu fugiţi! a zis iute. Oricum, unde vreţi să fugiţi? Nu-s 
vizuini pe-aici. 

— Mai departe de puşcă, a răspuns Mură, căruia i se 
vedea albul ochilor. 

— Staţi! a zis Barosanu', ciulind urechile. Fug în jos pe 

alee. Îi auziţi? 

— Nu aud decât doi iepuri, a zis Mură după o vreme, şi 
unul pare la capătul puterilor. 

S-au uitat unul la altul şi au aşteptat. Apoi Barosanu' s-a 
ridicat din nou. 

— Staţi aici cu toţii, a zis. Mă duc să-i aduc înăuntru. 

Afară, pe marginea aleii, a dat peste Păpădie zorind-o pe 
Fâneaţă, care şchiopăta şi era foarte obosită. 

— Haideţi aici iute, a zis Barosanu'. Pentru numele lui 
Frith, unde-i Alună? 

— Oamenii l-au împuşcat, a răspuns Păpădie. 

S-au întors la ceilalţi cinci iepuri din paie. Păpădie n-a 
aşteptat întrebările. 

— L-au împuşcat pe Alună, a zis. L-au prins pe Dafin ăla 
şi l-au băgat înapoi în cuşcă. Apoi au venit după noi. Eram 
toţi trei la capătul astupat al unui şanţ. Alună a ieşit de 
bunăvoie ca să le abată atenţia de la noi şi să putem pleca. 
Dar n-am ştiut că aveau o puşcă. 

— Eşti sigur că l-au omorât? a zis luţilă. 

— Nu l-am văzut lovit, dar erau foarte aproape de el. 

— Mai bine aşteptăm, a zis Barosanu'. 

Au aşteptat mult timp. În cele din urmă Mură şi 
Barosanu' au urcat cu băgare de seamă aleea. Au găsit 
fundul şanţului răscolit de bocanci şi pătat cu sânge şi s-au 
întors să le spună celorlalţi. 

Drumul înapoi, cu cei trei iepuri din cuşcă şontâcăind, a 
durat mai mult de două ceasuri trudnice. Toţi erau 
descurajaţi şi mâhniţi. Când au ajuns, în cele din urmă, la 
poalele dealului, Barosanu' le-a spus lui Mură, luţilă şi 
Gălbenel să-i lase acolo şi să meargă la sălaş. Cei trei s-au 
apropiat de făget când se crăpa de ziuă, şi un iepure a 
alergat în întâmpinarea lor prin iarba udă. Era Cinci. Mură s- 
a oprit şi l-a aşteptat, în vreme ce ceilalţi doi au mers mai 
departe în tăcere. 

— Cinci, a zis, avem veşti rele. Alună... 

— Ştiu, a răspuns Cinci. Acum ştiu. 

— Cum de ştii? a întrebat Mură, uluit. 

— Când veneaţi prin iarbă, adineaori, a zis Cinci cu voce 

foarte scăzută, era un al patrulea iepure în urma voastră, 
şchiopătând şi plin de sânge. Am alergat să văd cine e, şi 
apoi n-aţi mai fost decât trei, unul lângă altul. 

S-a oprit şi a privit peste deal, ca şi cum încă-l mai vedea 
pe iepurele însângerat care se topise în lumina scăzută. 
Apoi, cum Mură nu mai zicea nimic, a întrebat: 

— Ştii ce s-a întâmplat? 

După ce Mură i-a spus, Cinci s-a întors în sălaş şi a 
coborât în vizuina lui goală. Puțin mai târziu Barosanu' i-a 
adus pe deal pe iepurii din cuşcă şi i-a chemat îndată pe 
toţi în Fagure. Cinci nu s-a arătat. 

Străinii au avut parte de o primire posomorâtă. Nici 
măcar Clopoţel n-a izbutit să găsească o vorbă voioasă. Pe 
Păpădie îl chinuia gândul c-ar fi putut să-l oprească pe 
Alună să fugă din şanţ. Intâlnirea s-a încheiat cu o tăcere 
mohorâtă şi un s;/flay fără tragere de inimă. 

Mai târziu, în acea dimineaţă, Laur s-a întors în sălaş 
şchiopătând. Dintre cei trei însoțitori, doar Argintiul era vioi 
şi nevătămat. Cruşin avea botul rănit, iar Căpşună tremura 
şi era limpede că e bolnav de oboseală. Nu mai era cu ei 
niciun alt iepure. 

26. 
Cinci în lumea de dincolo 


În călătoria lui cumplită, după ce şamanul a rătăcit 
prin codri întunecaţi şi peste şiruri mari de munţi, 
[...] ajunge la o deschizătură din pământ. Acum 
începe cea mai grea parte a aventurii. Adâncurile 
lumii de dedesubt se deschid în faţa sa. 


Uno Harva, citat de Joseph Campbell 
în Eroul cu o mie de fețe 


Cinci stătea culcat pe podeaua de pământ a vizuinii. 
Afară, dealurile erau nemişcate în căldura puternică, 
strălucitoare a amiezii. Rouă şi funigeii se uscaseră 
devreme în iarbă, iar pe la jumătatea dimineţii cintezoii au 
amuţit. Acum, pe întinderile pustii de iarbă sârmoasă aerul 
se clătina. Pe cărarea care trecea pe lângă sălaş, fire 
strălucitoare de lumină - apoasă, un miraj - se prelingeau şi 
sclipeau prin iarba cea mai scurtă şi mai moale. De 
departe, copacii de la liziera făgetului păreau plini de 
umbre mari, groase, pe care nu era în stare să le străpungă 
ochiul orbit de lumină. Singurul sunet era zipzipul 
lăcustelor, singurul miros era cel al lămâiţei încălzite. 

În vizuină, Cinci a dormit şi s-a trezit şi iar a dormit cât a 
ţinut căldura zilei, zbuciumându-se şi zgrepţănând, în 
vreme ce umezeala dispărea din pământul de deasupra. 
Odată, când s-a scurs din boltă nişte praf, a sărit din somn 
şi s-a pomenit la gura tunelului înainte să se trezească de-a 
binelea şi să se întoarcă în culcuş. De câte ori se trezea, îşi 
amintea de pierderea lui Alună şi retrăia cunoaşterea care 
l-a străpuns când iepurele umbrit, şchiopătând, a dispărut 
la ivirea zorilor pe deal. Unde era acum acel iepure? Unde 
s-a dus? A început să-l urmărească pe căile întortocheate 
ale gândurilor sale, peste creasta rece, plină de rouă, şi jos, 
în ceața zorilor care învăluia câmpurile de dedesubt. 

Ceaţa s-a învârtejit în jurul lui Cinci, în vreme ce se 
strecura printre scaieţi şi urzici. Acum nu-l mai vedea în 

faţa sa pe iepurele care şchiopăta. Era singur şi speriat, şi 
totuşi desluşind sunete şi mirosuri de mult ştiute - ale 
câmpului unde se născuse. lerburile dese ale verii 
dispăruseră. Se afla sub tufele golaşe de scoruş şi 
porumbarul înflorit din martie. Trecea pârâul, urca pe 
coastă către alee, către locul în care Alună şi el au dat de 
scândura cu cuvinte. Oare o mai fi acolo scândura? A privit 
cu sfială în susul coastei. Priveliştea era mâăzgălită de ceaţă, 
dar când s-a apropiat de culme a văzut un bărbat care îşi 
făcea de lucru cu o grămadă de unelte - un hârleţ, o funie 
şi alte chestii mai mici, despre care Cinci nu ştia la ce 
folosesc. Scândura era culcată pe pământ. Era mai mică 
decât ţinea el minte şi era ţintuită pe un singur stâlp lung, 
pătrat, ascuţit la celălalt capăt, ca să fie înfipt în pământ. 
Suprafaţa scândurii era albă, aşa cum o văzuse înainte, şi 
acoperită cu linii negre şi ascuţite, ca nişte bețe. Cinci a 
ajuns şovăielnic în vârful coastei şi s-a oprit aproape de 
bărbat, care se uita într-o groapă adâncă şi îngustă de la 
picioarele lui. Bărbatul s-a răsucit către Cinci cu acel soi de 
amabilitate pe care un căpcăun ar putea să i-o arate unei 
victime despre care amândoi ştiu c-o s-o omoare şi-o s-o 
înfulece oricând pofteşte. 

— Aha! Şi ce-oi face oare io p-acilea? a întrebat bărbatul. 

— Ce faci? a zis Cinci, privindu-l ţintă şi foindu-se de 
frică. 

— Păi, doară aşăz pancarta aiasta, a zis bărbatul. Şi zic c- 
oi vrea să ştii de ce fac aiasta, hm? 

— Da, a şoptit Cinci. 

— li pintru Alună, a zis bărbatul. Că acolo unde-i iel, vez’ 
tu, trăbă să punem o-nştiinţare, despre iei. Şi ce crez’ tu că 
zice, hm? 

— Nu ştiu, a zis Cinci. Cum... cum poate o scândură să 
spună ceva? 

— Aha, păi poate, vez' tu? a răspuns bărbatul. Aicia s- 
arată că noi ştim ce nu ştii tu. D-aia noi vă omorâm când 
avem chef. Acuma vrai să te uiţi bine la pancarta d-acilea, 
ş-apoi se prea poate să ştii mai multe ca acuma. 

In penumbra vineţie, ceţoasă, Cinci s-a uitat la scândură. 

În vreme ce privea, beţele negre au pâlpâit pe suprafaţa 
albă. Şi-au înălţat căpşoarele ascuţite, colţuroase şi s-au 
pus pe flecărit ca nişte pui de nevăstuică. Sunetul, 
batjocoritor şi crud, i-a ajuns la urechi înfundat, ca şi cum ar 
fi fost amortizat de nisip ori pânză de sac. „În amintirea lui 
Alună-rah! În amintirea lui Alună-ran! În amintirea lui Alună- 
rah! Ha ha ha ha ha ha!” 

— Păi, acolo iaste, vez' tu? a zis bărbatul. Şi io trăbă să-l 
spânzur colo-şa, pe pancarta aiasta. Adică, de cum o pun ca 
lumea-n picioare. Cum spânzuri o gaiţă ori vr'o ermină. 
Aha! O să-l spânzur. 

— Nu! a strigat Cinci. Nu, n-o să faci asta! 

— Numa’ că n-am pus laba pe el, vez’ tu? a zis bărbatul. 
D-aia nu pot isprăvi. Nu pot să-l spânzur, că s-o dus pe 
gaura aia afurisită?, iaca unde s-a dus. S-o dus pe gaura 
aia afurisită taman când îmi picase-n mână, şi nu-l pot 
scoate de colo-şa. 

Cinci s-a furişat până lângă bocancii bărbatului şi s-a 
uitat în gaură. Era rotundă, un cilindru din argilă arsă care 
dispărea vertical în pământ. A strigat: „Alună! Alună!” 
Departe, în josul găurii, ceva s-a mişcat, şi Cinci se 
pregătea să strige iar. Atunci bărbatul s-a aplecat şi l-a 
pocnit între urechi. 

Cinci se zbătea într-un nor gros de pământ, moale şi 
prăfos. Cineva zicea: „Linişteşte-te, Cinci, linişteşte-te!” S-a 
ridicat din culcuş. Avea pământ în ochi, în urechi şi în nări. 
Nu putea mirosi. S-a scuturat şi a zis: 

— Cine-i? 

— Sunt Mură. Am venit să văd ce faci. E în ordine; a 
căzut un pic din boltă, asta-i tot. Azi a căzut pământ din 
bolți în tot sălaşul - e căldura. Oricum, te-a trezit dintr-un 
coşmar, bag mâna-n foc. Te zvârcoleai şi-l strigai pe Alună. 
Bietul de tine! Ce nenorocire! Trebuie să încercăm s-o 
suportăm cât mai bine. Toţi o să ne oprim cândva din 
alergare, ştii bine. Se spune că Frith cunoaşte toţi iepurii, 
pe fiecare dintre ei. 

— E seară? a întrebat Cinci. 


25 În original, bloody - se poate traduce şi prin „însângerat” (n. tr.). 

— Nu, încă nu. Dar e mult după ni-Frith. Laur şi ceilalţi s- 
au întors. Căpşună e foarte bolnav, şi n-au adus cu ei 
iepuroaice - niciuna. Mai rău de-atât nici că se putea. Laur 
încă doarme - era stors de ultimul strop de vlagă. A zis că 
ne spune în seara asta ce s-a întâmplat. Când i-am spus de 
bietul Alună a zis... Cinci, nu mă asculţi. Presupun c-ai 
prefera să-mi ţin gura. 

— Mură, a zis Cinci, ştii locul în care era Alună când a fost 
împuşcat? 

— Da, Barosanu' şi cu mine ne-am dus şi ne-am uitat în 
şanţ înainte să ne întoarcem. Dar nu trebuie... 

— Poţi să mergi acum cu mine până acolo? 

— Să mă întorc acolo? O, nu. E drum lung, Cinci, şi la ce- 
ar folosi? Primejdia şi vipia asta cumplită, şi n-ai face decât 
să te mâhneşti şi mai tare. 

— Alună nu-i mort, a zis Cinci. 

— Ba da, oamenii l-au luat cu ei. Cinci, am văzut sângele. 

— Da, dar nu l-ai văzut pe Alună, pentru că nu-i mort, 
Mură, trebuie să faci ce-ţi cer. 

— Ceri prea mult. 

— Atunci o să trebuiască să merg singur. Însă ceea ce-ţi 
cer e să vii să-i salvezi viaţa lui Alună. 

Când, în cele din urmă, Mură s-a învoit, călcându-şi pe 
inimă, şi au pornit în jos pe deal, Cinci a mers aşa repede, 
de parcă fugea să se ascundă de vreo primejdie. Mereu îl 
îmboldea pe Mură să dea zor. Câmpurile erau pustii în 
văpaia soarelui. Toate făpturile mai mari decât muştele se 
adăpostiseră de căldură. Când au ajuns la şoproanele din 
apropiere, lângă alee, Mură a început să explice cum s-a 
întors împreună cu Barosanu' să caute; dar Cinci i-a tăiat 
iute vorba. 

— E nevoie să ajungem în susul coastei, ştiu asta; dar 
trebuie să-mi arăţi şanţul. 

Ulmii erau necilintiţi. Nu se auzea nici cel mai slab sunet 
printre frunze. Şanţul era năpădit de turiţă, cucută şi vrejuri 
lungi de mutătoare înflorită. Mură l-a dus la tufa de urzici 
strivită de bocanci şi Cinci a stat nemişcat acolo, 
amuşinând şi privind în jur, fără o vorbă. Mură se uita la el 

cu jale. O pală de vânt s-a furişat peste câmp, iar o mierlă a 
început să cânte pe undeva, dincolo de ulmi. În cele din 
urmă, Cinci a pornit prin şanţ. Gâzele îi băzâiau pe la 
urechi, şi deodată un norişor de muşte s-a ridicat, deranjat, 
de pe o piatră care ieşea în afară. Nu, nu o piatră. Era 
netedă şi avea forma regulată - o buză rotundă din argilă 
arsă. Gura cafenie a unui canal de drenare, înnegrită în 
partea de jos de un fir subţire de sânge uscat: sânge de 
iepure. 

— Gaura însângerată! a şoptit Cinci. Gaura însângerată! 

S-a uitat în deschizătura întunecată. Era astupată. 
Astupată de un iepure. | se simţea din plin mirosul. Un 
iepure al cărui puls slab abia putea fi auzit, amplificat în 
tunelul strâmt. 

— Alună? a zis Cinci. 

Mură a apărut imediat lângă el. 

— Ce e, Cinci? 

— Alună e în gaură, a zis Cinci, şi e viu. 

27. 
„Nu-ţi poţi închipui dacă n-ai fost acolo” 


Pe Dumnezeu de la mine, nu mai vezut eu la aşa oameni. 
Signor Piozzi, citat de Cecilia Thrale 


În Fagure, Barosanu' şi Laur aşteptau să înceapă a doua 
adunare de la pierderea lui Alună. In vreme ce aerul se 
răcorea, iepurii s-au trezit şi, unul câte unul, au coborât prin 
tunelurile care duceau la culcuşuri. Toţi erau mohorâţi şi 
aveau inima îndoită. La fel ca durerea unei răni grave, 
efectul unui şoc profund se simte abia după o vreme. Când 
unui copil i se spune pentru prima oară în viaţa lui că o 
persoană pe care o cunoştea a murit, chiar dacă nu se 
îndoieşte, se prea poate să nu înţeleagă cum vine asta şi să 
întrebe după aceea - şi poate nu numai o dată - unde e 
persoana moartă şi când se întoarce. Atunci când Ulcică a 
plantat în el însuşi, ca pe un copac întunecat, gândul că 
Alună nu se mai întoarce niciodată, uluirea i-a depăşit 
mâhnirea; şi uluirea aceasta a văzut-o peste tot la tovarăşii 
lui. Chiar dacă nu se confruntau cu vreo criză care să ceară 
fapte şi nimic nu-i împiedica să-şi ducă viaţa în sălaş ca 
înainte, iepurii erau copleşiţi de convingerea că norocul îi 
părăsise. Alună era mort, iar expediţia lui Laur dăduse greş 
cu totul. Ce avea să urmeze? 

Laur, slăbit, cu blana zbărlită plină de cornăţel şi scaieţi, 
vorbea cu cei trei iepuri din cuşcă, liniştindu-i cât putea mai 
bine. Nimeni nu putea zice acum că Alună şi-a azvârlit viaţa 
pe apa Sâmbetei într-o farsă nechibzuită. Cele două 
iepuroaice erau singurul câştig cu care se aleseseră; 
singurul capital al sălaşului. Dar era atât de limpede că nu 
se simt în largul lor în locul cel nou, încât Laur lupta deja cu 
propria credinţă că nu se pot aştepta la cine ştie ce de la 
ele. lepuroaicele care sunt nemulţumite şi crispate tind să 
nu fie fertile; şi cum puteau iepuroaicele astea să se simtă 
ca acasă în condiţii necunoscute şi într-un loc în care 
fiecare era pierdut în gânduri aşa de triste? Poate că aveau 

să moară, ori să plece de acolo. S-a înhămat din nou la 
sarcina de a le spune că e sigur că-i aşteaptă vremuri mai 
bune; şi, pe când rostea asta, se simţea cel mai puţin 
convins dintre toţi. 

Barosanu' îl trimisese pe Ghindă să vadă dacă mai e 
cineva care n-a venit. Ghindă s-a întors şi a spus că-i e rău 
lui Căpşună şi că n-a putut să dea nici de Mură, nici de 
Cinci. 

— Ei bine, lasă-l în pace pe Cinci, a zis Barosanu'. 
Sărmanul de el, aş zice c-o să-i fie mai bine singur pentru o 
vreme. 

— Dar nu-i în vizuina lui, a zis Ghindă. 

— N-are importanţă, a zis Barosanu'. 

Dar apoi s-a gândit: „Cinci şi Mură? Să fi părăsit sălaşul 
fără să spună nimănui? Dacă au plecat, ce-o să se întâmple 
când află ceilalţi?” Oare n-ar trebui să-l roage pe Kehaar să 
pornească în căutarea lor cât mai e lumină? Şi dacă Kehaar 
îi găseşte, apoi ce? Doar nu pot fi siliţi să se întoarcă. Ori, 
dac-ar fi siliţi, la ce bun, dacă ei vor să plece? În clipa aceea 
Laur a început să vorbească, şi s-a făcut linişte. 

— Ştim toţi că suntem la ananghie, a zis Laur, şi cred că 
nu după multă vreme o să trebuiască să discutăm ce-i mai 
bine să facem. Dar mi-am zis că mai întâi de toate trebuie 
să vă spun cum se face că noi patru - Argintiul, Cruşin, 
Căpşună şi cu mine - ne-am întors fără iepuroaice. Nu 
trebuie să-mi amintiţi că atunci când am pornit la drum 
credeam cu toţii c-o să fie simplu. Şi iată-ne aici, cu unul 
dintre noi bolnav, unul rănit şi cu mâinile goale. Vă întrebaţi 
cu toţii de ce. 

— Nu te-nvinuieşte nimeni, Laur, a zis Barosanu'. 

— Nu ştiu dac-ar trebui ori ba să fiu învinuit, a răspuns 
Laur. Dar o să-mi spuneţi voi după ce auziţi povestea. În 
dimineaţa în care am plecat era o vreme potrivită pentru 
hlessil care se află pe drum, şi am simţit cu toţii că nu-i 
nicio grabă. Era răcoare, îmi amintesc, şi părea că va mai 
trece o vreme până ce ziua o să fie cu adevărat senină, fără 
pic de nor. E o fermă nu prea departe de celălalt capăt al 
făgetului şi, cu toate că oamenii nu umblă aşa devreme, 

nu-mi dădea inima ghes să merg într-acolo, aşa că am 
rămas pe deal, în partea dinspre asfinţit. Ne aşteptam cu 
toţii să ajungem la o râpă, dar pe partea aceea nu e un 
perete abrupt ca acela dinspre miazănoapte. Platoul ajunge 
până departe, deschis, uscat şi pustiu. Sunt o mulţime de 
ascunzişuri pentru iepuri - grâu nesecerat, garduri vii şi 
taluzuri -, dar nu pădure cu adevărat; numai câmpuri 
întinse, netede, de pământ afânat, cu bucăţi mari şi albe de 
cremene. Nădăjduiam că poate o să ne pomenim în soiul de 
locuri cu care suntem învăţaţi - pajişti şi păduri dar nu s-a 
întâmplat aşa. Oricum, am găsit o cărare mărginită pe o 
parte de un gard viu stufos şi am hotărât să o urmăm. Am 
mers fără grabă şi ne-am oprit de multe ori, pentru că eu 
aveam grijă să nu dăm peste e/i/. Sunt sigur că mişună pe 
acolo hermine şi vulpi, şi nu prea ştiam ce am fi făcut dacă 
ne întâlneam cu vreuna. 

— Sunt sigur c-am trecut prin apropierea unei nevăstuici, 
a zis Argintiul. l-am simţit mirosul. Dar ştii cum e cu e/;/ - 
dacă nu-s ieşiţi la vânătoare, adesea nu te bagă în seamă. 
Am lăsat foarte puţin miros şi ne-am îngropat hraka, de 
parc-am fi fost pisici. 

— Şi, înainte de ni-Frith, a continuat Laur, cărarea ne-a 
dus la o fâşie lungă şi îngustă de pădure care se încrucişa 
cu drumul nostru. Pădurile astea-s ciudate, nu credeţi? Cea 
de care zic nu era mai lată ca făgetul de deasupra noastră, 
dar se întindea cât vedeai cu ochii şi de-o parte, şi de 
cealaltă, într-o linie ca trasă cu aţa. Nu-mi plac liniile ca 
trase cu aţa: le fac oamenii. Şi, cum era de aşteptat, am dat 
de un drum alături de pădurea asta. Era un drum pustiu, 
gol, dar tot nu voiam să zăbovesc pe-acolo, aşa că am 
intrat în pădure şi am ieşit pe partea cealaltă. Kehaar ne-a 
zărit în câmpia de dincolo şi ne-a spus să ne schimbăm un 
pic direcţia. L-am întrebat pe unde suntem şi a zis că pe la 
jumătatea drumului, aşa că m-am gândit c-ar fi bine să 
căutăm un loc în care să ne petrecem noaptea. N-aveam de 
gând să rămânem în loc deschis, şi în cele din urmă am 
scobit nişte culcuşuri în fundul unei gropi mici peste care 
am dat. Apoi am mâncat pe săturate şi am petrecut o 

noapte liniştită. 

Nu cred că trebuie să vă povestesc în amănunt călătoria. 
După ce am mâncat de dimineaţă, s-a pornit ploaia, însoţită 
de un vânt rău, rece, aşa c-am stat în culcuşuri până după 
ni-Frith. Atunci s-a luminat, şi am pornit mai departe. Nu 
era prea plăcut din pricina umezelii, dar când dădea să se 
însereze ne-am zis c-ar trebui să fim prin apropierea 
sălaşului. Tocmai mă uitam în jur, când un iepure de câmp 
s-a ivit din iarbă, şi l-am întrebat dacă ştie vreun sălaş mare 
aflat prin apropiere. 

„Efrafa“5!” a întrebat el. „Mergeţi la Efrafa?” 

„Dacă aşa îi zice”, am răspuns eu. 

„Cunoaşteţi sălaşul?” 

„Nu”, am zis, „nu-l cunoaştem. Vrem să ştim unde e.” 

„Păi”, a zis, „sfatul meu e s-o luaţi la goană, şi fără 
întârziere.” 

Tocmai mă întrebam ce să-nţeleg din asta, când dintr- 
odată, trei iepuri voinici s-au ivit de după taluz, întocmai 
cum am făcut eu în noaptea când am venit să te arestez, 
Barosane; iar unul dintre ei a zis: 

„Puteţi să-mi arătaţi semnele?” 

„Semnele?” am zis eu. „Care semne? Nu pricep.” 

„Nu sunteţi din Efrafa?” 

„Nu”, am zis, „acolo mergem. Suntem străini.” 

„Veniţi cu mine.” 

Nu „Veniţi de departe?” ori „Sunteţi uzi leoarcă?” sau 
ceva de soiul ăsta. 

Aşadar, iepurii ne-au luat cu ei în jos pe taluz şi aşa am 
ajuns în Efrafa, cum îi zic ei. Şi ar trebui să vă spun câte 
ceva despre ea, ca să pricepeţi ce şleahtă de smiorcăiţi şi 
scurmători prin garduri vii suntem noi aici. 

Efrafa e un sălaş mare, mult mai mare decât cel din care 
am venit noi - adică al Threarahului. Şi singura teamă a 
fiecărui iepure din ea e că oamenii o să-i găsească şi o să-i 
infecteze cu orbirea albă. Întregul sălaş e organizat astfel 
încât să-şi ascundă existenţa. Toate intrările sunt ascunse, 

iar Owsla comandă fiecărui iepure de acolo. Nu ai o viaţă a 
ta; în schimb, eşti în siguranţă - dacă merită s-o ai cu preţul 
asta. 

In afară de Ows/a, mai au şi un Consiliu, şi fiecare dintre 
iepurii din Consiliu răspunde de ceva anume. Unul se ocupă 
de hrănire; altul de felurile în care rămân ascunşi; altul se 
ocupă de înmulţire şi aşa mai departe. In ceea ce priveşte 
iepurii de rând, nu pot să se afle la suprafaţă în acelaşi timp 
decât un anumit număr dintre ei. Fiecare iepure e însemnat 
de când e pui: îi muşcă adânc sub bărbie, ori de şold, ori de 
una dintre labele din faţă. Aşa pot fi deosebiți după 
cicatrice cât trăiesc. Nu trebuie să te afli deasupra 
pământului decât dacă e momentul corect al zilei pentru 
Semnul tău. 

— Şi cine te împiedică? a mârâit Barosanu'. 

— Asta-i partea cu adevărat înspăimântătoare. Ows/a - 
mă rog, nu-ţi poţi închipui dacă n-ai fost acolo. Şeful e un 
iepure pe nume Jaleş: ei îi zic generalul Jaleş. O să vă spun 
mai multe despre el îndată. Sub comanda lui sunt căpitanii 
- fiecare comandă un Semn - şi fiecare căpitan are ofiţerii 
şi străjile lui. In fiecare clipă din zi şi din noapte e de 
serviciu un căpitan de Semn cu trupa lui. Dacă se întâmplă 
să se apropie vreun om, ceea ce nu se întâmplă des, străjile 
dau alarma cu mult înainte ca el să se apropie destul ca să 
vadă ceva. Dau alarma şi pentru e/;/. Nimeni n-are voie să 
facă hraka altundeva decât în anumite locuri din şanţuri, 
unde apoi e îngropat. lar dacă văd la suprafaţă vreun 
iepure pe care nu-l recunosc ca îndreptăţit să fie acolo, cer 
să-i vadă semnul. Frith ştie ce se întâmplă dacă nu poate să 
explice de ce e acolo - dar pot foarte bine să bănuiesc. 
Adesea se întâmplă ca iepurii din Efrafa să nu-l vadă pe 
Frith zile în şir. Dacă Semnului lor îi vine rândul la s;/flay 
noaptea, atunci mănâncă noaptea, că plouă ori e frumos, 
că-i cald ori frig. Sunt învăţaţi cu toţii să vorbească, să se 
joace şi să se împerecheze în vizuini, sub pământ. Dacă, din 
cine ştie ce pricină, un Semn nu poate ieşi la s;/flay în 
perioada care i s-a stabilit - să zicem că un om munceşte 
pe undeva, prin apropiere -, asta e, pune-ţi pofta-n cui. Işi 

aşteaptă rândul până a doua zi. 

— Dar asta nu-i schimbă foarte mult, aşa viaţă? a zis 
Păpădie. 

— Foarte mult, într-adevăr, a răspuns Laur. Cei mai mulţi 
dintre ei nu-s în stare să facă nimic în afară de ceea ce li se 
spune. N-au ieşit niciodată din Efrafa şi n-au mirosit 
niciodată un duşman. Singurul ţel al fiecărui iepure din 
Efrafa e să intre în Ows/a, datorită privilegiilor: şi singurul 
ţel al tuturor celor din Ows/a e să intre în Consiliu. Consiliul 
are ce-i mai bun din toate. Dar cei din Ows/a trebuie să 
rămână foarte puternici şi căliţi. Fac cu schimbul în ceea ce 
se cheamă Patrula Extraordinară. Merg prin jur - peste tot - 
trăind zile întregi în teren deschis. În parte ca să afle tot ce 
se poate afla, şi în parte ca să se antreneze şi să ajungă 
căliţi şi vicleni. Prind orice hlessil găsesc şi-l duc cu ei la 
Efrafa. Dacă nu vrea să vină, îl omoară. După ei, hlessil 
sunt primejdioşi, căci pot să atragă atenţia oamenilor. 
Patrulele Extraordinare îi raportează generalului Jaleş, iar 
Consiliul hotărăşte ce să facă în privinţa oricărei noutăţi 
despre care ei cred c-ar putea fi primejdioasă. 

— Aşadar, nu v-au dibuit când eraţi pe drum? a zis 
Clopotel. 

— A, ba da, ne-au dibuit! Am aflat mai târziu că, la câtva 
timp după ce fuseserăm duşi acolo de iepurele ăsta - 
căpitanul Arşinic -, a sosit o ştafetă de la o Patrulă 
Extraordinară cu vestea c-au găsit urmele a trei ori patru 
iepuri care se îndreaptă spre Efrafa dinspre miazănoapte; şi 
care sunt ordinele? A fost trimis înapoi să spună că suntem 
deja capturați. 

Căpitanul Arşinic ne-a dus în jos, până la un tunel din 
şanţ. La gura tunelului era o bucată de ţeavă veche, din 
argilă, iar dacă un om ar fi tras-o afară, deschizătura s-ar fi 
umplut cu pământ, nelăsând la vedere nicio urmă a 
tunelului dinăuntru. Şi acolo ne-a încredinţat altui căpitan - 
pentru că trebuia să se întoarcă afară până la sfârşitul 
schimbului. Am fost duşi într-o vizuină mare şi ni s-a spus 
să ne simţim ca acasă. 

Mai erau şi alţi iepuri în vizuină, şi cea mai mare parte 

din ce v-am povestit am aflat-o ascultându-i pe ei şi 
punându-le întrebări. Am vorbit cu nişte iepuroaice şi ne- 
am împrietenit cu una pe nume Hyzenthlay”%. l-am spus de 
problema pe care o avem aici şi de ce ne-am dus la ei, şi 
apoi ea ne-a spus despre Efrafa. Când a terminat, am zis: 
„Pare îngrozitor. Aşa a fost întotdeauna?” A zis că nu, 
mama ei îi spusese că mai demult sălaşul lor era în altă 
parte şi că era mult mai mic; dar, când a venit generalul 
Jaleş, i-a făcut să se mute la Efrafa şi a născocit sistemul 
ăsta de fereală şi l-a tot îmbunătăţit până ce iepurii din 
Efrafa au ajuns să fie la fel de ocrotiţi cum sunt stelele pe 
cer. „Cei mai mulţi iepuri mor de bătrâneţe, dacă nu-i ucid 
cei din Ows/a”, a zis. „Dar necazul e că acum sunt aici mai 
mulţi iepuri decât poate ţine sălaşul. Orice săpături noi 
trebuie să se facă sub supravegherea celor din Ows/a, iar ei 
sapă îngrozitor de încet şi de grijuliu. Pentru că, vedeţi voi, 
totul trebuie să fie ascuns. Suntem mult prea mulţi, şi o 
mulţime de iepuri nu ajung la suprafaţă atâta cât au 
nevoie. Şi, nu se ştie de ce, nu-s destui iepuri şi sunt prea 
multe iepuroaice. Multe dintre noi ne-am dat seama că nu 
putem să avem pui, din pricina mulţimii din sălaş, dar 
nimeni n-are voie să plece. Mai deunăzi ne-am dus câteva 
iepuroaice la Consiliu să întrebăm dacă putem pleca să 
întemeiem un nou sălaş altundeva. Am zis c-o să mergem 
departe de tot - cât de departe vor ei. Dar n-au vrut să 
audă de aşa ceva - cu niciun chip. Lucrurile nu mai pot 
merge aşa - sistemul se prăbuşeşte. Însă nu-i bine să fii 
auzit vorbind despre asta.” 

Ei bine, mi-am zis, asta sună încurajator. E sigur că n-o să 
se împotrivească propunerilor noastre, nu? Nu vrem să 
luăm cu noi decât câteva iepuroaice, nu iepuri. Ei au mai 
multe iepuroaice decât încap în sălaş, şi vrem să le ducem 
mai departe decât a fost vreodată cineva dintre ei. 

Ceva mai târziu a venit alt căpitan şi a zis că trebuie să 
mergem cu el la adunarea Consiliului. 

Consiliul se adună într-o vizuină mare. E lungă şi îngustă 

- nu la fel de bună ca Fagurele nostru, deoarece n-au 
rădăcini de copaci care să susţină o boltă largă. A trebuit să 
aşteptăm afară până au discutat tot soiul de alte lucruri. 
Noi nu eram decât un lucru de pe lista treburilor zilnice ale 
Consiliului: „Străini arestaţi.” Mai era un iepure care 
aştepta şi era sub pază specială - Ows/afa îi zic ei: poliţia 
Consiliului. L-am întrebat pe unul dintre aceşti Ows/afa 
despre ce e vorba, şi mi-a spus că iepurele acela, Negrilă, a 
fost prins pe când încerca să fugă din sălaş. L-au dus 
înăuntru şi mai întâi l-am auzit pe bietul de el încercând să 
explice, apoi ţipând şi cerând îndurare; iar când a ieşit, îi 
sfâşiaseră amândouă urechile, mai rău ca urechea mea. ÎI 
adulmecam cu toţii, încremeniţi de groază; dar unul din 
Owslafa a zis: „la nu mai faceţi atâta caz. Are noroc c-a 
scăpat cu viaţă.” Şi, pe când rumegam asta, a ieşit cineva 
şi a zis că ne-a venit rândul la Consiliu. 

De cum am intrat, am fost duşi în faţa generalului Jaleş: 
şi chiar că e un tip fioros. Nu cred că te poţi măsura cu el 
nici măcar tu, Barosane. E aproape la fel de mare ca un 
iepure de câmp şi e ceva în simpla lui prezenţă care te 
înspăimântă, ca şi cum sângele şi lupta şi uciderea n-ar fi 
pentru el decât nişte lucruri la ordinea zilei. M-am gândit că 
mai întâi o să ne întrebe cine suntem şi ce vrem, dar nici 
vorbă de aşa ceva. A zis: „O să vă explic regulile sălaşului şi 
condiţiile în care o să trăiţi aici. Să ascultați cu atenţie, căci 
regulile trebuie să fie respectate şi orice încălcare a lor va fi 
pedepsită.” Atunci am glăsuit imediat şi am zis că-i o 
neînțelegere. Suntem o solie, am zis eu, din alt sălaş, veniţi 
ca să cerem bunăvoința şi ajutorul celor din Efrafa. Şi am 
zis mai departe că nu vrem decât să ne lase să convingem 
câteva iepuroaice să vină cu noi. Când am terminat, 
generalul Jaleş a zis că nici nu poate fi vorba; nu avem 
nimic de discutat. l-am răspuns c-am vrea să stăm la eio 
zi-două, ca să încercăm să-i facem să se răzgândească. 

„O, da”, a zis el, „de stat, o să staţi. Dar n-o să mai aveţi 
ocazia să irosiţi timpul Consiliului - cel puţin în următoarele 
zile.” 

Am zis că treaba asta e foarte dezagreabilă. Cererea 

noastră e, cu siguranţă, rezonabilă. Şi tocmai mă 
pregăteam să le cer să se gândească la vreo două lucruri 
din punctul nostru de vedere, când unul dintre consilieri - 
un iepure foarte bătrân - a zis: „Pari să crezi că eşti aici ca 
să discuţi cu noi şi să faci un târg. Dar noi suntem cei care 
hotărăsc ce-o să faceţi.” 

Am zis că nu trebuie să uite că reprezentăm alt sălaş, 
chiar dacă-i mai mic ca al lor. Ne considerăm oaspeţii lor. Și 
abia atunci când am zis asta mi-am dat seama, cu un şoc 
îngrozitor, că ei ne consideră prizonieri; ori ceva de soiul 
prizonierilor, oricum i-or spune e'i. 

Ei bine, n-am să mai vorbesc despre sfârşitul acelei 
întâlniri. Căpşună a făcut tot ce a putut ca să mă ajute. A 
vorbit foarte frumos despre buna-cuviinţă şi camaraderia 
care le sunt fireşti animalelor. „Animalele nu se poartă ca 
oamenii”, a zis. „Dacă trebuie să lupte, luptă; şi dacă 
trebuie să ucidă, ucid. Dar nu se aşază şi-şi storc mintea să 
născocească feluri în care să strice viaţa altor făpturi şi să 
le vatăme. Au demnitate şi animalitate.” 

Dar degeaba. În cele din urmă am tăcut, şi generalul 
Jaleş a zis: „Consiliul nu vă mai poate acorda timp acum, şi 
trebuie să las pe seama căpitanului Semnului vostru 
înşirarea regulilor. O să mergeţi la Semnul Laturii Drepte, 
sub comanda căpitanului Bumbişor. Mai târziu o să ne 
întâlnim iarăşi, şi o să vedeţi că suntem cât se poate de 
prietenoşi şi de dornici să-i ajutăm pe iepurii care pricep ce 
anume se aşteaptă de la ei.” 

Apoi Owsla ne-au dus la Semnul Laturii Drepte. Căpitanul 
Bumbişor părea să fie prea ocupat ca să ne vadă, şi eu am 
avut grijă să nu-i ieşim în cale, căci mă gândeam că s-ar 
putea să vrea să ne însemneze pe loc. Dar curând am 
început să înţeleg ce voia să spună Hyzenthlay când a zis 
că sistemul nu mai funcţionează corect. În vizuini erau prea 
mulţi iepuri - cel puţin judecând după cum suntem noi 
deprinşi. Era uşor să nu atragi atenţia. Până şi iepurii din 
acelaşi semn nu se cunoşteau toţi între ei. Am găsit locuri 
într-o vizuină şi am încercat să dormim, dar la începutul 
nopţii am fost treziţi şi ni s-a spus să ieşim la s;/flay. M-am 

gândit că poate am fi avut ocazia să fugim la lumina lunii, 
dar erau străji peste tot. Şi, pe lângă străji, căpitanul avea 
pe lângă el doi alergători, care aveau misiunea să fugă pe 
dată în orice direcţie s-ar fi dat alarma. 

După ce am mâncat am mers iar în vizuină. Aproape toţi 
iepurii erau foarte posomorâţi şi supuşi. Ne-am ţinut 
departe de ei, căci voiam să fugim dacă se ivea vreun prilej 
şi nu voiam să fim cunoscuţi. Dar oricât m-am trudit, n-am 
izbutit să mă gândesc la un plan. 

Am ieşit iar să mâncăm a doua zi, puţin înainte de ni- 
Frith, şi apoi iar am mers sub pământ. Timpul trecea 
îngrozitor de greu. În cele din urmă - trebuie să fi fost la 
lăsarea serii m-am alăturat unui grup mic de iepuri care 
ascultau o poveste. Şi ştiţi ceva? Era „Lăptucile 
împăratului”. lepurele care o spunea nu era nici pe departe 
la fel de bun ca Păpădie, dar am ascultat, ca să am ceva de 
făcut. lar când a ajuns la partea în care El-ahrairah se 
înveşmântează ciudat şi face pe doctorul în palatul 
împăratului Darzin, mi-a venit dintr-odată o idee. Era foarte 
riscantă, dar m-am gândit că s-ar putea să meargă, pur şi 
simplu pentru că fiecare iepure din Efrafa face de obicei 
ceea ce i se spune, fără crâcnire. L-am urmărit pe căpitanul 
Bumbişor şi mi s-a părut un tip destul de cumsecade, 
conştiincios şi un pic slab şi destul de hărțuit, din pricină că 
avea de făcut mai multe lucruri decât era în stare să facă. 

În seara aceea, când ne-a chemat la s;/flay, era un 
întuneric de-ţi băgai degetele-n ochi şi ploua; dar în Efrafa 
nu te sinchiseşti de un mărunţiş ca ăsta - eşti mult prea 
bucuros să ieşi la suprafaţă şi să mănânci un pic. Toţi 
iepurii s-au bulucit să iasă; şi noi am aşteptat până a plecat 
şi ultimul dintre ei. Căpitanul Bumbişor era afară, pe taluz, 
cu două dintre străjile lui. Argintiul şi ceilalţi au ieşit 
înaintea mea, şi apoi m-am dus la el gâfâind, de parcă aş fi 
fugit. 

— Căpitane Bumbişor! 

— Da, a zis el. Ce-i? 

— Te cheamă pe dată Consiliul. 

— Cum, ce vrei să zici? a întrebat. De ce? 

— Fără îndoială, o să-ţi spună ei când te văd, am 
răspuns. În locul tău nu i-aş face s-aştepte. 

— Cine eşti? a întrebat. Nu eşti una dintre ştafetele 
Consiliului. Le ştiu pe toate. Din ce Semn eşti? 

— Nu mă aflu aici ca să-ţi răspund la întrebări, am zis. 
Vrei să mă întorc să le spun că nu te duci? 

La asta a părut neîncrezător, şi m-am făcut că pornesc 
înapoi. Dar atunci a zis, deodată: 

— Prea bine - arăta grozav de speriat, bietul de el, dar 
cine o să stea de veghe aici cât sunt eu plecat? 

— Eu, am zis. Ordinele generalului Jaleş. Dar întoarce-te 
iute. Nu vreau să-mi pierd jumătate de noapte făcând 
treaba ta. 

A tulit-o. M-am întors către ceilalţi doi şi am zis: 

— Staţi aici. Şi arătaţi-vă vigilenţi. Mă duc să inspectez 
străjile. 

Şi atunci tuspatru am fugit în beznă, şi după puţin timp s- 
au ivit doi străjeri şi au încercat să ne oprească. Ne-am 
repezit drept la ei. Credeam c-o să fugă, dar n-a fost aşa. S- 
au luptat ca scoşi din minţi, şi unul dintre ei i-a zgâriat 
zdravăn nasul lui Cruşin. Dar, fireşte, noi eram patru; şi în 
cele din urmă ne-am descotorosit de ei şi am luat-o de-a 
dreptul peste câmp. Habar n-aveam încotro mergem, cu 
toată ploaia şi bezna; nu făceam decât să fugim. Cred că 
pricina pentru care urmărirea a fost un pic mai înceată a 
fost faptul că sărmanul Bumbişor nu era acolo să dea 
ordinele. Oricum, am pornit-o bine. Dar acum auzeam că 
suntem urmăriţi; şi cel mai rău era că ne ajungeau din 
urmă. 

Cu Owsla din Efrafa nu-i de glumă, credeţi-mă. Toţi sunt 
aleşi după mărime şi putere şi ştiu tot ce se poate şti 
despre mişcarea pe umezeală şi în întuneric. Toţi se tem 
atât de tare de Consiliu, că nu le rămâne loc să se teamă 
de nimic altceva. N-a trecut mult şi am ştiut că am dat de 
necaz. Patrula care venea după noi ne putea urmări prin 
beznă şi ploaie mai repede decât puteam noi să fugim şi 
curând era la o zvârlitură de băț. Tocmai mă pregăteam să 
le spun celorlalţi că n-avem încotro, trebuie să ne 

întoarcem spre ei şi să luptăm, când am ajuns la un taluz 
mare şi abrupt, care părea să se ridice aproape drept în 
aer. Era mai abrupt ca dealul ăsta de sub noi, şi coasta 
părea să fie netedă, de parc-ar fi fost făcută de oameni. 

Ei bine, nu era vreme de gândire, aşa că am luat-o în sus. 
Era acoperită cu iarbă aspră şi cu tufe. Nu ştiu cât de sus 
era vârful, dar aş zice că era la fel de înalt ca un scoruş 
zdravăn - poate că un pic mai sus. Când am ajuns în vârf, 
ne-am pomenit pe nişte pietre mici şi uşoare, care s-au 
mişcat când am fugit peste ele. Asta ne-a dat de gol cu 
totul. Apoi am ajuns la nişte bucăţi de lemn late şi netede şi 
la două bare de metal mari şi prinse bine, care scoteau un 
zgomot în întuneric - un soi de zumzet slab. Tocmai îmi 
ziceam în gând: „Asta-i lucrătură de om, de bună seamă”, 
când am căzut în partea cealaltă. Nu mi-am dat seama că 
vârful taluzului e îngust şi că partea cealaltă e la fel de 
abruptă. M-am dat de-a rostogolul pe taluz în întuneric şi 
m-am izbit de-o tufă de soc; şi am rămas întins acolo. 

Laur s-a oprit şi a rămas tăcut, ca şi cum ar fi cugetat la 
ceea ce îşi amintea. In cele din urmă a zis: 

— O să fie foarte greu să vă înfăţişez ce s-a întâmplat 
apoi. Deşi am fost acolo tuspatru, nu pricepem nici noi. Dar 
ceea ce o să spun acum e adevărul gol-goluţ. Stăpânul Frith 
l-a trimis pe unul dintre solii săi să ne salveze de Ows/a din 
Efrafa. Cu toţii ne-am rostogolit peste marginea taluzului 
până într-un loc ori altul. Cruşin, care era pe jumătate orbit 
de sângele său, a ajuns aproape până la poale. Eu îmi 
revenisem şi mă uitam înapoi, către vârf. Era destulă 
lumină pe cer ca să-i văd pe cei din Efrafa dacă veneau 
după noi. Şi apoi... apoi un lucru uriaş - nu sunt în stare să 
vă spun cât de mare era - mare cât o mie de hrududil - s-a 
năpustit din noapte. Era plin de foc şi de fum şi de lumină, 
şi răgea şi bocănea în liniile de metal, până ce s-a zguduit 
pământul sub el. A trecut printre noi şi cei din Efrafa ca o 
mie de furtuni cu fulgere. Vă spun, eram dincolo de 
marginile spaimei. Nu mă puteam clinti. Fulgerarea şi 
zgomotul - au sfâşiat întreaga noapte. Nu ştiu ce s-a 
întâmplat cu cei din Efrafa; ori au fugit, ori i-a strivit. Şi 

apoi, deodată, dus a fost, şi l-am auzit cum se pierde, 
zdrang şi bang, zdrang şi bang, hăt, departe. Eram singuri- 
singurei. 

Multă vreme nu m-am putut clinti. În cele din urmă m-am 
ridicat şi i-am găsit pe ceilalţi prin întuneric, unul câte unul. 
Niciunul dintre noi n-a scos o vorbă. La poalele taluzului am 
dat de un soi de arcadă care ducea pe dedesubt direct în 
partea cealaltă. Ne-am strecurat prin ea şi am ieşit în 
partea pe unde urcasem. Apoi am mers mult pe câmpuri, 
până ce m-am gândit că trebuie să fim destul de departe de 
Efrafa. Ne-am ghemuit într-un şanţ şi am dormit acolo 
tuspatru până dimineaţa. Nu era niciun motiv să nu dea 
ceva peste noi şi să ne omoare, şi totuşi ştiam că suntem în 
siguranţă. Ai putea crede că-i ceva minunat să fii salvat de 
Stăpânul Frith, în măreţia sa. Câtor iepuri li s-a întâmplat 
aşa ceva, mă-ntreb? Dar vă spun c-a fost mult mai 
înspăimântător decât să fim vânaţi de cei din Efrafa. 
Niciunul dintre noi n-o să uite cum zăceam pe taluzul ăla în 
ploaie, în vreme ce făptura-de-foc trecea pe deasupra 
capetelor noastre. De ce ne-a venit în ajutor? Asta n-o s-o 
ştim niciodată. 

A doua zi dimineaţa m-am uitat un pic în jur şi am ştiut 
imediat încotro trebuie s-o luăm. Ştiţi cum se întâmplă asta 
întotdeauna. Ploaia s-a oprit şi am pornit la drum. Dar 
drumul înapoi a fost tare greu. Am fost vlăguiţi cu mult 
înainte de a ajunge la capăt - în afară de Argintiul; nu ştiu 
ce-am fi făcut fără el. Am mers o zi şi-o noapte fără să ne 
odihnim cu adevărat. Simţeam cu toţii că singurul lucru pe 
care voiam să-l facem este să ajungem înapoi aici cât de 
repede putem. In dimineaţa asta, când am ajuns la făget, 
şontâcăiam printr-un vis urât. Mă tem că nu mi-e mult mai 
bine ca bietului Căpşună. Nu s-a plâns nicio clipă, dar o să 
aibă nevoie de multă odihnă, şi cred că şi eu. lar Cruşin - e 
a doua rană mare pe care a căpătat-o. Dar nu-i ăsta cel mai 
rău lucru acum, nu-i aşa? L-am pierdut pe Alună: cel mai 
rău lucru care ni se putea întâmpla. Unii dintre voi m-aţi 
întrebat mai devreme în dimineaţa asta dac-o să fiu 
iepurele-şef. Mă bucur să ştiu c-aveţi încredere în mine, dar 

sunt stors de puteri şi n-am cum să fac asta deocamdată. 
Mă simt la fel de uscat şi gol ca un pufai toamna - ca şi cum 
vântul ar putea să-mi sufle blana de pe mine. 

28. 
La poalele dealului 


Fericit eşti peste poate, 

Singur, dar nu-n singurătate. 

O, ieşit din spaime şi din bezna groasă, 
Să te vezi acasă. 


Walter de la Mare, Că/ătorul 


— Nu eşti prea obosit ca să ieşi la s;/flay, nu? a întrebat 
Păpădie. Şi în momentul potrivit al zilei, de data asta? Eo 
seară minunată, dacă nasul nu mă înşală. Ştiţi, ar trebui să 
încercăm să nu ne simţim mai rău decât trebuie. 

— Înainte de s;/flay, a zis Barosanu', pot să-ţi spun, Laur, 
că nu cred că mai cunosc pe cineva care să se fi întors el 
însuşi şi să fi adus alţi trei iepuri înapoi dintr-un loc ca 
acela. E 

— Frith a vrut să ne întoarcem, a zis Laur. Asta-i singurul 
motiv pentru care suntem aici. 

Când s-a răsucit să-l urmeze pe luţilă în sus prin tunelul 
care ducea în făget, a văzut-o pe Trifoi lângă el. 

— Ţie şi prietenilor tăi trebuie să vi se pară ciudat să 
mergeţi afară ca să mâncaţi iarbă, a zis. O să vă învăţaţi cu 
asta, să ştii. Şi îţi jur că Alună-rah avea dreptate când v-a 
spus că e o viaţă mai bună aici ca în cuşcă. Hai cu mine să- 
ţi arăt un smoc de pieptănariţă, gustoasă şi scurtă, de n-o fi 
mâncat-o Barosanu' pe toată cât am fost plecat. 

Lui Laur îi căzuse cu tronc Trifoi. Părea mai voinică şi mai 
puţin sfioasă decât Cimişir şi Fâneaţă, şi era limpede că 
face tot ce-i stă în puteri ca să se adapteze la viaţa în sălaş. 
Ce calităţi o fi avut, nu putea să spună, dar arăta 
sănătoasă. 

— Îmi place în vizuină, a zis Trifoi când au ieşit în aerul 
răcoros. Spaţiul închis seamănă mult cu cuşca, doar că-i 
mai întuneric. Pentru noi o să fie greu să mâncăm în loc 
deschis. Nu suntem învăţaţi să fim liberi să mergem unde 
vrem şi nu ştim ce să facem. Voi faceţi totul foarte repede, 

şi jumătate din timp eu nu pricep despre ce e vorba. Aş 
prefera să nu mănânc prea departe de vizuină, dacă nu te 
superi. 

S-au mişcat alene prin iarbă, în lumina asfinţitului, 
ronţăind între timp; curând Trifoi a fost absorbită de 
mâncat, însă Laur se tot oprea şi se aşeza pe labele din 
spate, adulmecând în jur dealul pustiu, paşnic. Când l-a 
observat pe Barosanu', ceva mai departe, cu ochii aţintiţi 
către miazănoapte, i-a urmărit pe dată privirea. 

— Ce-i? a întrebat. 

— E Mură, a răspuns Barosanu'. 

Părea că se simte uşurat. 

Mură a venit ţupăind destul de încet de pe linia zării. 
Arăta vlăguit, dar de cum i-a văzut pe ceilalţi iepuri a grăbit 
pasul şi s-a îndreptat către Barosanu'. 

— Unde ai fost? a întrebat Barosanu'. Şi unde-i Cinci? N-a 
fost cu tine? 

— Cinci e cu Alună, a zis Mură. Alună e viu. A fost rănit - 
e greu de spus cât de rău -, dar n-o să moară. 

Ceilalţi trei iepuri s-au uitat la el, amuţiţi. Mură a 
aşteptat, bucurându-se de efect. 

— Alună e viu? a întrebat Barosanu'. Eşti sigur? 

— Foarte sigur, a zis Mură. Chiar în clipa asta e la poalele 
dealului, în şanţul ăla în care erai în noaptea când au sosit 
Laur şi Clopoţel. 

— Nu-mi vine să cred, a zis Laur. Dacă-i adevărat, e cea 
mai bună veste pe care am auzit-o în viaţa mea. Mură, 
chiar eşti sigur? Ce s-a întâmplat? Spune-ne. 

— Cinci l-a găsit, a zis Mură. Cinci m-a dus cu el aproape 
tot drumul înapoi la fermă; apoi a mers de-a lungul şanţului 
şi l-a descoperit pe Alună prăbuşit într-un canal de drenare. 
Era foarte slăbit de la pierderea sângelui şi n-a putut să 
iasă singur din canal. A trebuit să-l tragem noi de piciorul 
teafăr. Nu se putea răsuci. 

— Dar cum naiba a ştiut Cinci? 

— Cum ştie Cinci ce ştie? Mai bine întrebaţi-l pe el. Când 
l-am adus pe Alună în şanţ, Cinci s-a uitat să vadă cât de 
rău e vătămat. Are o rană urâtă într-una dintre labele din 

spate, dar osul nu-i rupt; şi e julit tot pe o parte. l-am 
curăţat locurile acelea cât am putut de bine şi apoi am 
pornit cu el încoace. Ne-a luat toată seara. Vă puteţi 
închipui - lumina zilei, tăcere, şi un iepure care împrăştie 
miros de sânge proaspăt? Din fericire, a fost cea mai caldă 
zi din vara asta - nu se mişca nici măcar un şoarece. De 
câteva ori a trebuit să ne pitim prin turiţă şi să ne tragem 
sufletul. Eu eram gata în orice clipă să sar în sus, dar Cinci 
era ca un fluture pe un bolovan. Şedea în iarbă şi-şi 
pieptăna urechile. „Nu te necăji”, zicea el întruna. „N-avem 
de ce să ne facem griji. Putem umbla în voie.” După ce 
văzusem deja, l-aş fi crezut şi dacă spunea că poate să 
vâneze vulpi. Insă când am ajuns la poalele dealului Alună 
era vlăguit de-a binelea şi n-a putut să meargă mai 
departe. El şi Cinci s-au adăpostit în şanţul năpădit de 
buruieni, iar eu am venit să vă spun. Şi iată-mă. 

S-a lăsat tăcerea, câtă vreme Barosanu' şi Laur au 
rumegat veştile. In cele din urmă, Barosanu' a zis: 

— O să stea acolo în noaptea asta? 

— Aşa cred, a zis Mură. Sunt sigur că Alună n-o să fie în 
stare să urce dealul până ce nu se mai înzdrăveneşte. 

— Mă duc acolo, a zis Barosanu'. Pot să-i ajut să facă 
şanţul un pic mai confortabil, şi probabil că lui Cinci o să-i 
fie de folos cineva care să-l ajute să se îngrijească de 
Alună. 

— Atunci m-aş grăbi, dac-aş fi în locul tău, a zis Mură. 
Curând o să apună soarele. 

— Ha! a zis Barosanu'. Dacă dau peste o hermină, ar face 
bine să se păzească, asta-i tot. Vă aduc una mâine, când 
mă întorc, vreţi? 

A luat-o la goană şi a dispărut dincolo de marginea 
dealului. 

— Hai să mergem să-i adunăm pe ceilalţi, a zis Laur. 
Vino, Mură, va trebui să spui toată povestea, de la cap la 
coadă. 

Acel un kilometru şi ceva în dogoarea aceea, de la ferma 
Nuthanger până la poalele dealului, l-au costat pe Alună 
mai multă durere şi eforturi decât în toată viaţa sa. Dacă 

nu-l găsea Cinci, ar fi murit în canal. Când chemarea 
insistentă a lui Cinci i-a străpuns amorţeala întunecată 
care-l învăluia şi iar se retrăgea, la început a încercat să nu- 
i răspundă. Era mult mai uşor să rămână acolo unde se 
afla, de partea cealaltă a suferinţei prin care trecuse. Mai 
târziu, când s-a pomenit întins în penumbra verde a 
şanţului, cu Cinci cercetându-i rănile şi asigurându-l că 
poate să se ridice şi să meargă, tot n-a putut înfrunta ideea 
de a porni înapoi. Partea julită zvâcnea, iar durerea din 
picior părea să-i fi vătămat simţurile. Se simţea ameţit şi nu 
putea auzi ori mirosi cum trebuie. În cele din urmă, când a 
priceput că Mură şi Cinci riscaseră al doilea drum până la 
fermă, în plină lumină a zilei, doar ca să-l găsească şi să-i 
salveze viaţa, s-a silit să se ridice în picioare şi a pornit să 
şontăcăie în jos pe coastă până la drum. Vederea îi era 
nesigură şi a trebuit să se tot oprească. Fără încurajările lui 
Cinci, s-ar fi întins iar la pământ şi s-ar fi dat bătut. Ajuns la 
drum, n-a putut să suie pe taluz şi a trebuit să meargă 
şchiopătând pe margine până ce s-a putut târî pe sub o 
poartă. Mult mai târziu, când au ajuns sub şirul de stâlpi, şi- 
a amintit de şanţul năpădit de buruieni de la poalele 
dealului şi s-a hotărât să ajungă până la el. Când s-a văzut 
acolo, s-a lungit pe jos şi s-a întors pe dată în somnul 
vlăguielii depline. 

Când a ajuns Barosanu', chiar înainte de lăsarea nopţii, l- 
a găsit pe Cinci mâncând la repezeală prin iarba înaltă. Nici 
vorbă să-l tulbure pe Alună săpând, aşa că şi-au petrecut 
noaptea ghemuiţi lângă el pe fundul îngust al şanţului. 

Când Barosanu' a ieşit din şanţ în lumina cenuşie 
dinaintea zorilor, prima făptură de care a dat cu ochii a fost 
Kehaar, scormonind printre tufele de soc. A izbit în pământ 
cu picioarele, ca să-i atragă atenţia, şi Kehaar a plutit până 
la el cu o bătaie din aripi şi o alunecare lungă. 

— Domn Barosan, ghesit domn Alun? 

— Da, a zis Barosanu', e aici, în şanţ. 

— Nu vost murit la el? 

— Nu, dar e rănit şi foarte slăbit. Ştii, oamenii de la fermă 
au tras în el cu puşca. 

— Scos de colo bietre negru? 

— Ce vrei să zici? 

— Totdeun cu buşche vine micuţ bietre negru. Nu vezut 
niciodat'? 

— Nu, nu ştiu nimic despre puşti. 

— Scos bietre negru, la el mai bun. El venit acuma, ya? 

— Să văd, a zis Barosanu'. 

A coborât la Alună şi l-a găsit treaz, vorbind cu Cinci. 
Când Barosanu' i-a spus că e Kehaar afară, s-a târât în sus 
şi s-a aşezat pe iarbă. 

— Buşche avurizit, a zis Kehaar. Bus la el micuţ bietre ca 
se rănit la tine. Eu uitat, ya? 

— Cred c-ai face bine să te uiţi, a zis Alună. Mă tem că 
piciorul meu e încă în stare foarte rea. 

S-a culcat pe o parte, iar capul lui Kehaar a fulgerat dintr- 
o parte în alta, ca şi cum ar fi căutat melci în blana cafenie 
a lui Alună. S-a uitat atent la toată partea julită. 

— Aici nu bietre, a zis. Intrat, iejit - nu obrit. Acum uitat la 
bicior. Boate durut la tine, nu mult vremea. 

Două alice erau îngropate în muşchiul şoldului. Kehaar le- 
a dibuit după miros şi le-a scos întocmai aşa cum ar fi 
ciugulit păianjeni dintr-o crăpătură. Alună abia a avut timp 
să tresară, că Barosanu' amuşina deja alicele căzute-n 
iarbă. 

— Acum mai mult sângerat, a zis Kehaar. Stat la tine, 
ajdebtat poate un, doi zi. Aboi bun ca "nainte. leburi de sus, 
toţi ajdebtat, ajdebtat domn Alun. lo zis la ei el venit. 

Şi şi-a luat zborul înainte ca ei să poată spune ceva. 

Până la urmă, Alună a stat trei zile la poalele dealului. 
Arşiţa a continuat, şi în cea mai mare parte a timpului a 
stat sub crengile de soc, moţăind pe pământ ca un hlessi 
singuratic şi simțind cum îi revin puterile. Cinci a rămas cu 
el, curăţându-i rănile şi supraveghindu-i vindecarea. Adesea 
nu ziceau nimic ore în şir, tolăniţi în iarba aspră şi caldă, în 
vreme ce umbrele se-ntindeau spre seară, până ce, în cele 
din urmă, mierla care vieţuia acolo îşi înfoia coada şi zbura, 
tuc-tuc, să se cuibărească pe o creangă. Niciunul nu vorbea 
despre ferma Nuthanger, dar Alună arăta destul de limpede 

că de-acum încolo, când Cinci o să-i dea un sfat, n-o să-i 
mai fie greu să-l facă să asculte. 

— Hrairroo, a zis Alună într-o seară, ce ne-am fi făcut fără 
tine? Niciunul dintre noi n-am fi aici, nu? 

— Aşadar, eşti sigur că suntem aici? a întrebat Cinci. 

— Asta-i prea misterios pentru mine, a răspuns Alună. Ce 
vrei să zici? 

— Păi mai e un loc - altă ţară -, nu-i aşa? Mergem acolo 
când dormim; şi alteori; şi când murim. El-ahrairah vine şi 
pleacă între cele două ţări după cum pofteşte, bănuiesc, 
dar n-am putut niciodată să-mi dau seama de asta din 
poveşti. Unii iepuri or să-ţi spună că acolo-i totul uşor, faţă 
de primejdiile din starea de trezie pe care le cunosc ei. 

Dar eu cred că asta nu arată decât că nu ştiu mare lucru 
despre acel loc. E un loc sălbatic şi foarte nesigur. Şi unde 
suntem cu adevărat - aici, ori acolo? 

— Trupurile noastre stau aici - eu mă mulţumesc cu asta. 
Mai bine du-te să vorbeşti cu tipul ăla, Buruiană-de-argint - 
s-ar putea să ştie mai multe. 

— A, ţi-l aminteşti? Ştii, am simţit asta când îl ascultam. 
Mă îngrozea, şi totuşi ştiam că-l înţeleg mai bine decât 
oricine altcineva de acolo. Ştia cărui loc îi aparţine, şi nu 
era acela. Bietul de el, sunt sigur că-i mort. E sigur c-au pus 
laba pe el - locuitorii din ţara aceea. Ştii, nu-şi dezvăluie 
tainele pe degeaba. Dar uite! Vin Laur şi Mură, aşa că până 
una alta am face bine să ne asigurăm că suntem aici. 

Laur venise deja la poalele dealului cu o zi înainte, să-l 
vadă pe Alună şi să povestească iar cum au fugit din Efrafa. 
Când a pomenit de salvarea adusă de apariţia uriaşă din 
noapte, Cinci a ascultat foarte atent şi a pus o întrebare: 
„Făcea zgomot?” Mai târziu, după ce Laur a plecat, i-a spus 
lui Alună că e sigur că există o explicaţie firească, deşi nu-şi 
poate da seama care anume. Insă Alună nu s-a arătat prea 
interesat. Pentru el, lucrul important era dezamăgirea lor şi 
pricina ei. Laur nu izbândise nimic, şi asta în întregime din 
pricina neaşteptatei duşmănii a iepurilor din Efrafa. În seara 
aceea, de cum au început să mănânce, Alună a deschis 
vorba despre asta. 

— Laur, a zis, nu ne-am prea apropiat de rezolvarea 
problemei noastre, nu-i aşa? Ai făcut adevărate minuni, dar 
te-ai întors cu mâinile goale, şi mă tem că incursiunea la 
fermă n-a fost decât o glumă prostească - şi pe care eu am 
plătit-o scump, că veni vorba. Groapa adevărată rămâne de 
săpat. 

— Păi, a zis Laur, spui că n-a fost decât o glumă, Alună, 
dar cel puţin ne-a adus două iepuroaice; şi sunt singurele 
pe care le avem. 

— Sunt cât de cât de folos? 

Tipul de idei care au devenit fireşti pentru mulţi bărbaţi 
când se gândesc la femei - protecţie, fidelitate, iubire 
romantică şi altele de acest fel - le sunt, desigur, 
necunoscute iepurilor, chiar dacă ei formează legături 
exclusive mult mai des decât cred cei mai mulţi dintre 
oameni. Dar nu sunt romantici, şi pentru Alună şi Laur era 
firesc să le considere pe cele două iepuroaice de la 
Nuthanger doar materiale de reproducere pentru sălaş. 
Pentru asta îşi riscaseră viaţa. 

— Păi, e greu de spus deocamdată, a răspuns Laur. Se 
străduiesc să se deprindă cu noi - mai ales Trifoi. Pare să 
fie cu capul pe umeri. Dar sunt nemaipomenit de 
neajutorate - n-am văzut în viaţa mea aşa ceva - şi mă tem 
c-o să aibă probleme când o să se strice vremea. Poate c-or 
să scape cu viaţă din iarna viitoare, sau poate că nu. Darn- 
aveai de unde să ştii asta când le-ai scos din fermă. 

— Cu un pic de noroc, ar putea să facă fiecare un rând de 
pui până la iarnă, a zis Alună. Ştiu c-a trecut perioada de 
împerechere, dar totul e răsturnat în viaţa noastră de aici, 
aşa că nu se ştie. 

— Bine, mă întrebi ce cred eu, a zis Laur. O să-ţi spun. 
Cred că înseamnă grozav de puţin ca să fie singurul lucru 
care stă între noi şi sfârşitul tuturor lucrurilor pe care le-am 
făcut până acum. Cred că s-ar putea să nu facă pui o 
vreme, în parte pentru că nu e vremea potrivită şi în parte 
pentru că viaţa li se pare atât de ciudată. lar când o să facă 
pui, probabil că vor avea în ei o mare parte din soiul ăsta 
de cuşcă, crescut de om. Dar ce altceva putem nădăjdui? 

Trebuie să ne descurcăm cât mai bine cu ce avem. 

— S-a împerecheat cineva cu ele? a întrebat Alună. 

— Nu, niciuna din ele nu-i încă pregătită. Dar când vor fi, 
văd pe aici nişte încăierări pe cinste. 

— Asta-i altă problemă. Nu putem merge mai departe 
doar cu două iepuroaice. 

— Dar ce altceva putem să facem? 

— Ştiu ce trebuie să facem, a zis Alună, dar încă nu văd 
cum. Trebuie să ne întoarcem şi să luăm câteva iepuroaice 
din Efrafa. 

— Ai putea la fel de bine să zici că te duci să le iei din 
Inlé, Alună-rah. Mă tem că nu ţi-am înfăţişat prea limpede 
Efrafa. 

— Ba da, mi-ai înfăţişat-o - gândul mă face să îngheţ de 
spaimă. Dar o s-o facem. 

— Nu poate fi făcut. 

— Nu poate fi făcut prin luptă ori vorbe cinstite, nu. Aşa 
c-o să fie făcut printr-un vicleşug. 

— Nu se află vicleşug care să le vină de hac celor de 
acolo, crede-mă. Sunt mult mai mulţi decât noi; sunt foarte 
organizaţi; şi nu mă abat cu o iotă de la adevăr când zic că 
pot să lupte, să fugă şi să meargă pe o urmă la fel de bine 
ca noi, şi mulţi dintre ei mult mai bine. 

— Vicleşugul, a zis Alună, întorcându-se către Mură, care 
în tot acest timp ronţăise, ascultând în tăcere, trebuie să 
izbutească trei lucruri. Mai întâi să scoată iepuroaicele din 
Efrafa, iar apoi să oprească urmărirea. Căci o să fie o 
urmărire, iar nu ne putem aştepta la încă o minune. Dar nu- 
i tot. După ce scăpăm de-acolo, trebuie să nu mai putem fi 
găsiţi - dincolo de puterea oricărei Patrule Extraordinare. 

— Da, a zis Mură cu îndoială. Da, sunt de acord. Ca să 
izbândim trebuie să facem toate acele lucruri. 

— Da. Şi acest vicleşug, Mură, o să fie născocit de tine. 

Parfumul dulce, cu o undă de putreziciune, al sângerului 
umplea aerul; în lumina înserării, insectele zumzăiau în 
jurul ciorchinilor deşi şi albi care atârnau până aproape de 
iarbă. Două gâze colorate în cafeniu cu portocaliu, 
deranjate de iepurii care mâncau, şi-au luat zborul de pe un 

fir de iarbă şi s-au îndepărtat, încă lipite una de alta. 

— Se împerechează. Noi nu, a zis Alună, urmărindu-le cu 
privirea. Un vicleşug, Mură; un vicleşug care să ne pună pe 
calea cea bună o dată pentru totdeauna. 

— Ştiu cum să facem primul lucru, a zis Mură. Cel puţin, 
cred că ştiu. Dar e primejdios. Celelalte două nu le ştiu încă, 
şi aş vrea să vorbesc pe îndelete cu Cinci. 

— Cu cât Cinci şi cu mine ne întoarcem mai repede în 
sălaş, cu atât mai bine, a zis Alună. Piciorul mi-e destul de 
zdravăn acum, dar cred că n-o s-o facem în seara asta. 
Bunule Laur, vrei, te rog, să le spui că Cinci şi cu mine vom 
veni mâine, de cum se crapă de ziuă? Mă îngrijorează 
gândul că-n orice clipă Barosanu' şi Argintiul s-ar putea 
încăiera pentru Trifoi. 

— Alună, a zis Laur, ascultă. Nu-mi place deloc ideea asta 
a ta. Eu am fost în Efrafa, tu n-ai fost. Faci o mare greşeală 
şi s-ar putea să fim omorâţi cu toţii din pricina asta. 

Cinci a fost cel care a răspuns. 

— Aşa ar trebui să pară, ştiu, a zis, dar cumva, nu aşa 
stau lucrurile; cel puţin, nu pentru mine. Cred c-o putem 
face. Oricum, sunt sigur că Alună are dreptate când spune 
că e singura şansă pe care o avem. Ce-ar fi să mai vorbim 
un pic despre asta? 

— Nu acum, a zis Alună. La noi e vremea de mers în 
vizuină - haide. Dar dacă voi doi o luaţi la fugă în sus pe 
deal, probabil c-o să mai prindeţi lumina soarelui pe culme. 
Noapte bună. 

29. 
Întoarcerea şi plecarea 


Acel ce n-are poftă să se bată 

E slobod a pleca. li daţi un zapis 

Şi-n pungă-i puneţi galbeni pentru drum. 
Nu vreau să mor alături de-acel om 

Ce se codeşte-a mă-nsoţi la moarte. 


Shakespeare, Henric al V-lea? 


În dimineaţa următoare toţi iepurii au ieşit la silflay în 
zori şi îl aşteptau pe Alună cu multă emoție. În zilele de 
dinainte Mură a trebuit să repete de câteva ori povestea 
drumului până la fermă şi a găsirii lui Alună în canalul de 
drenare. Vreo doi au zis că de fapt Kehaar l-ar fi găsit pe 
Alună şi i-ar fi spus în taină lui Cinci. Dar Kehaar a zis că nu, 
iar când a fost încolţit cu întrebări, a răspuns criptic că Cinci 
este cel care a călătorit mult mai departe decât el însuşi. 
Cât despre Alună, dobândise în ochii fiecăruia un fel de 
calitate magică. Din tot sălaşul, Păpădie era ultimul care să 
rateze o poveste pe cinste şi a înfăţişat cum nu se poate 
mai bine saltul eroic al lui Alună din şanţ ca să-şi salveze 
prietenii de fermieri. Nimeni n-a sugerat vreodată că Alună 
se poate să fi fost nechibzuit când s-a dus la fermă. 
Împotriva tuturor aşteptărilor, le adusese două iepuroaice; 
iar acum le aducea norocul înapoi în sălaş. 

Chiar înainte să urce soarele pe cer, Ulcică şi luţilă l-au 
văzut pe Cinci venind prin iarba udă din apropierea culmii 
dealului. Au alergat în întâmpinarea lui şi au aşteptat cu 
toţii până ce Alună a ajuns şi el. Alună şchiopăta şi era 
evident că urcuşul îl obosise, dar, după ce s-a odihnit şi a 
mâncat o vreme, a putut să fugă în jos, către sălaş, 
aproape la fel de iute precum ceilalţi. lepurii s-au 
îngrămădit în jur. Fiecare voia să-l atingă. L-au adulmecat şi 


% William Shakespeare, Teatru, trad. lon Vinea, Editura Univers, 
Bucureşti, 1971 (n. tr.). 

s-au încăierat cu el în joacă şi l-au rostogolit prin iarbă până 
ce aproape că s-a simţit atacat. In astfel de situaţii oamenii 
au de obicei o mulţime de întrebări, dar iepurii îşi exprimau 
încântarea pur şi simplu dovedindu-şi prin simţurile lor că 
acesta e cu adevărat Alună-rah. Reuşea cu greu să facă 
faţă jocului brutal. „Oare ce s-ar întâmpla dacă mă 
prăbuşesc?” s-a întrebat. „M-ar azvârli cât colo, aş zice. N- 
au trebuinţă de un iepure-şef şontorog. Asta-i o încercare la 
fel de mult cât e întâmpinare, chiar dacă nu-şi dau seama. 
Las’ că-i încerc eu pe ei, puşlamalele, până să-mi vină de 
hac.” 

l-a scuturat pe Cruşin şi luţilă din spinare şi a fugit până 
la poalele făgetului. Căpşună şi Cimişir stăteau pe taluz, iar 
el li s-a alăturat şi a şezut acolo, spălându-se şi netezindu-şi 
blana în lumina răsăritului. 

— Nu ne-ar strica pe-aici niscaiva tipi bine-crescuţi ca 
voi, i-a spus lui Cimişir. Uite la puşlamalele alea - aproape 
c-au scos sufletul din mine! Ce Dumnezeu credeţi despre 
noi şi cum vă împăcaţi cu traiul de aici? 

— Păi, sigur că ni se pare ciudat, a zis Cimişir, dar 
învăţăm. Căpşună m-a ajutat mult. Tocmai vedeam 
împreună câte mirosuri pot să desluşesc în vânt, dar asta o 
să vină încetul cu încetul. Mirosurile sunt foarte puternice la 
o fermă, ştiţi, şi nu înseamnă mare lucru atunci când 
trăieşti în spatele unei plase de sârmă. Din câte pricep eu, 
voi toţi vă bizuiţi pe miros. 

— Pentru început, nu risca prea mult, a zis Alună. Ţine-te 
pe lângă vizuini, nu ieşi singur - chestii de-astea. Şi tu ce 
mai faci, Căpşună? Ţi-e mai bine? 

— Aşa şi-aşa, a zis Căpşună, câtă vreme dorm mult şi 
stau la soare, Alună-rah. Aproape că mi-am ieşit din minţi 
de spaimă - asta-i problema adevărată. Zile în şir m-au 
zgâlţâit frisoanele şi mi-am amintit oroarea. Mă tot 
gândeam că-s iar în Efrafa. 

— Cum era în Efrafa? a zis Alună. 

— Mai bine mor decât s-ajung iar în Efrafa, a zis Căpşună, 
ori să mă încumet s-ajung cât de cât prin apropiere. Nu ştiu 
ce era mai rău, plictiseala ori spaima. Oricum, a adăugat 

după câteva clipe, sunt şi la ei iepuri care ar fi ca noi dac-ar 
putea să trăiască în voie, aşa cum trăim noi. Sunt destui 
care ar fi fericiţi să plece de acolo, dac-ar putea. 

Înainte să intre în vizuină, Alună a vorbit cu aproape toţi 
iepurii. Aşa cum se aştepta, erau dezamăgiţi de eşecul cu 
Efrafa şi erau indignati de felul în care se purtaseră cei de 
acolo cu Laur şi cu însoțitorii lui. Şi mulţi gândeau, la fel cu 
Laur, că cele două iepuroaice aveau să işte încăierări. 

— Ar fi trebuit să fie mai multe, Alună, a zis Barosanu'. O 
să ne sărim unul altuia la beregată - nu văd cum am putea 
să n-o facem. 

Spre sfârşitul după-amiezii, Alună i-a chemat pe toţi în 
Fagure. 

— Am tot chibzuit, a zis. Ştiu că trebuie să fi fost cu toţii 
dezamăgiţi că n-aţi scăpat de mine la ferma Nuthanger mai 
deunăzi, aşa că am hotărât să merg un pic mai departe 
data viitoare. 

— Unde? a întrebat Clopoţel. 

— La Efrafa, a răspuns Alună, dacă găsesc pe cineva care 
să vină cu mine; şi o să aducem toate iepuroaicele de care 
are nevoie sălaşul. 

S-a auzit un murmur de uimire, şi apoi luţilă a întrebat: 

— Cum? 

— Mură şi cu mine avem un plan, a zis Alună, dar n-o să 
vi-l spun acum, şi iată de ce: ştiţi cu toţii c-o să fie o treabă 
primejdioasă. Dacă vreunul dintre voi e prins şi dus la 
Efrafa, o să-l facă ei să vorbească, asta-i sigur. Însă cine nu 
cunoaşte un plan nu-l poate dezvălui. O să vi-l explic mai 
târziu, la momentul potrivit. 

— O să ai nevoie de mulţi iepuri, Alună-ran? a întrebat 
Păpădie. Din câte am auzit, noi toţi n-am fi destui ca să 
luptăm cu cei din Efrafa. 

— Eu nădăjduiesc că n-o să fie nevoie să luptăm deloc, a 
răspuns Alună, dar există această posibilitate. Oricum, o să 
fie o călătorie lungă spre casă cu iepuroaicele, şi dacă dăm 
peste o Patrulă Extraordinară trebuie să fim destui ca să le 
ţinem piept. 

— Va trebui să intrăm în Efrafa? a întrebat cu sfială 

Ulcică. 

— Nu, a zis Alună, o să... 

— Nu m-am gândit niciodată, Alună, i-a tăiat vorba Laur, 
că va veni o clipă în care să mă simt obligat să te contrazic. 
Dar nu pot decât să spun iarăşi că probabil va fi un 
dezastru total. Ştiu ce gândeşti - te bazezi pe faptul că 
generalul Jaleş nu are pe nimeni aşa de isteţ ca Mură ori 
Cinci. Şi ai deplină dreptate - nu cred că are. Dar nu-i mai 
puţin adevărat că nimeni nu poate scoate un grup de 
iepuroaice din locul ăla. Ştiţi cu toţii că mi-am petrecut 
viaţa patrulând şi căutând urme în loc deschis. Ei bine, în 
Owsla din Efrafa sunt iepuri care se pricep la asta mai bine 
decât mine - o recunosc; şi o să vă urmărească, pe voi şi 
iepuroaicele, şi o să vă omoare. Pe Frith! Cu toţii ne găsim 
naşul mai devreme ori mai târziu. Ştiu că nu vrei decât să 
ne ajuţi pe toţi, dar fii cu scaun la cap şi renunţă la planul 
ăsta. Crede-mă, cel mai bun lucru de făcut cu un loc ca 
Efrafa e să te ţii cât mai departe cu putinţă de el. 

Peste tot în Fagure au izbucnit comentarii. „Aşa trebuie 
să fie!” „Cine ar vrea să fie făcut bucăţi?” „Iepurele ăla cu 
urechile sfâşiate...” „Bine, dar Alună-rah probabil că ştie ce 
face.” „E prea departe.” „Nu vreau să merg.” 

Alună a aşteptat răbdător să se facă linişte. În cele din 
urmă a zis: 

— Uite care e treaba. Putem să stăm aici şi să ne 
descurcăm cât putem mai bine cu ce avem, ori putem să 
punem lucrurile pe calea cea bună o dată pentru 
totdeauna. Desigur, e primejdios; oricine a auzit ce au păţit 
Laur şi însoțitorii lui ştie asta. Dar oare n-am înfruntat noi 
primejdii una după alta pe tot drumul de la sălaşul din care 
am plecat? Ce aţi vrea să facem? Să stăm aici şi să ne 
scoatem ochii pentru două iepuroaice, când în Efrafa sunt o 
droaie, dar voi vă temeţi să mergeţi să le aduceţi, chiar 
dacă ele ar fi fericite să vină cu noi? 

Cineva a strigat: 

— Ce crede Cinci? 

— Eu merg, asta-i sigur, a zis Cinci liniştit. Alună are 
deplină dreptate, şi planul lui e bun. Dar vă promit ceva 

tuturor. Dacă mai încolo se întâmplă să simt orice fel de 
nelinişte, n-o s-o ţin pentru mine. 

— Şi dacă va fi aşa, eu n-o s-o nesocotesc, a zis Alună. 

S-a făcut tăcere. Apoi a vorbit Barosanu': 

— Să ştiţi cu toţii că eu merg, a zis, şi o să-l avem cu noi 
pe Kehaar, dacă asta înseamnă pentru voi o încurajare. 

S-a auzit un murmur de surprindere. 

— Fireşte, sunt unii dintre noi care ar trebui să rămână 
aici, a zis Alună. Nu ne aşteptăm să meargă iepurii de la 
fermă; şi nu cer nimănui dintre cei care au mers prima dată 
să se întoarcă acolo. _ 

— Şi totuşi, eu o să vin, a zis Argintiul. li urăsc din 
adâncul sufletului pe generalul Jaleş şi Consiliul lui, şi dacă 
o să-i lăsăm cu adevărat cu buza umflată, vreau să fiu 
acolo, câtă vreme nu trebuie să intru iar în locul ăla - asta 
n-aş putea răbda. Dar, la urma urmei, o să vă trebuiască 
cineva care cunoaşte drumul. 

— O să vin, a zis Ulcică. Alună-rah mi-a salvat... adică, 
sunt sigur că el ştie ce... 

S-a fâstâcit. 

— Oricum, o să vin, a repetat, cu vocea foarte încordată. 

S-a auzit un zgrepţănat în tunelul care cobora din făget şi 
Alună a strigat: 

— Cine e? 

— Eu, Alună-rah, Mură. 

— Mură! a zis Alună. Păi, am crezut tot timpul că eşti aici. 
Unde ai fost? 

— Îmi pare rău că n-am venit mai devreme, a zis Mură. 
De fapt, am vorbit cu Kehaar despre plan. L-a îmbunătăţit 
mult. Dacă nu mă înşel, generalul Jaleş o să pice de fazan 
până isprăvim noi treaba. La început am crezut că nu se 
poate face, dar acum sunt sigur că se poate. 

— Vino acolo unde-s mai verzi toate, a zis Clopoţel, 

Şi salata-n rânduri s-a fost aşezat 

lar un iepure ce zburdă-n libertate 

Se cunoaşte după nasul cel zgâriat. 

Cred că va trebui să vin măcar ca să-mi satisfac 
curiozitatea. Îmi tot deschid şi-nchid gura ca un pui de 

pasăre ca să aflu de planul ăsta, şi nimeni nu-mi pune-n ea 
vreo fărâmă. Bănuiesc că Barosanu' o să se îmbrace ca un 
hrududu şi o să care toate iepuroaicele de-a curmezişul 
câmpului. 

Alună s-a răsucit cu asprime către el. Clopoţel s-a aşezat 
pe labele din spate şi a zis: 

— Vă rog, generale Jaleş, domnule, nu-s decât un 
hrududu micuţ şi mi-am lăsat toată benzina pe iarbă, şi n- 
aţi vrea să mâncaţi iarba, domnule, cât o duc la o 
plimbărică pe doamna asta... 

— Clopotel, a zis Alună, ţine-ţi gura! 

— lartă-mă, Alună-rah, a zis Clopoţel surprins. N-am vrut 
să supăr pe nimeni. Încercam doar să-i înveselesc un pic pe 
toţi. La urma urmei, cei mai mulţi dintre noi suntem speriaţi 
la gândul de a merge în locul acela, şi nu ne poţi învinui, 
nu? Pare îngrozitor de primejdios. 

— Ei bine, uite ce-i, a zis Alună. O să încheiem acum 
întâlnirea asta. Hai să aşteptăm şi să vedem ce hotărâm - 
aşa fac iepurii. Nimeni nu trebuie să meargă la Efrafa dacă 
nu vrea, dar e destul de limpede că unii dintre noi trebuie 
să meargă. Acum mă duc să vorbesc eu însumi cu Kehaar. 

L-a găsit pe Kehaar printre copaci, ciugulind şi trăgând cu 
ciocul lui puternic de o bucată urât mirositoare de carne 
cafenie care se desfăcea în fâşii şi care părea că atârnă de 
o înjghebare de oase. Şi-a încreţit nasul, scârbit de 
duhoarea care umplea pădurea din jur şi atrăgea deja 
furnici şi muşte. 

— Ce mama naibii e aia, Kehaar? a întrebat. Miroase 
groaznic! 

— Nu jdiut? Asta beşte, beşte, venit de la Aba Mare. Vost 
bun. 

— Vine din Apa cea Mare? (Îââh!) L-ai găsit acolo? 

— Na, na. Omi avut la el. Jos la verma vost mult loc cu 
gunoi, tot vel de lucru la acolo. lo dus mancat, găsit la el, 
mirosit ca Aba Mare, luat la el, adus la el aici; vacut io 
ghindit la Aba Mare. 

Şi iar s-a apucat să smulgă din scrumbia afumată pe 
jumătate mâncată. Alună a stat acolo, înecându-se de 

scârbă, în vreme ce Kehaar ridica peştele şi-l izbea de o 
rădăcină de fag, aşa încât zburau în jurul lor o puzderie de 
bucățele. Şi-a venit în fire şi s-a străduit să rabde. 

— Kehaar, a zis, Barosanu' spune că vrei să vii să ne ajuţi 
să luăm iepuroaicele din sălaşul cel mare. 

— Ya, ya, venit bentru voi. Domn Barosan, el nevoie io 
ajutat la el. Când el acolo, el vorbit la io, io nu iebure. Vost 
bun, ya? 

— Da, foarte bine. E singura cale cu putinţă. Ne eşti un 
prieten bun, Kehaar. 

— Ya, ya, ajutat voi luat la iebure-mama. Dar acum vost 
asta, domn Alun. Mereu vrut io acum la Aba Mare - mereu, 
mereu. Acuma curând voi mers luat la iebure-mama. Eu 
ajutat la voi, cum vrut voi. Aboi, chind voi luat la iebure- 
mama, io lăsat la voi acolo, zburat, nu întors. Dar io întors 
alta data, ya? Venit la toamna, la iarna venit trăit cu voi, 
ya? 

— O să-ţi ducem dorul, Kehaar. Dar când te întorci o să 
avem aici un sălaş minunat, cu multe mame. O să poţi să te 
mândreşti cu tot ce-ai făcut ca să ne ajuţi. 

— Ya, aşa vost. Dar, domn Alun, voi chind blecat? lo vrut 
ajudat la voi, dar nu vrut ajdeptat mers la Aba Mare. Acuma 
greu io stat, jdiut? Asta ce vrut voi vacut, vacut iute-iute, 
ya? 

Barosanu' a venit prin tunel, şi-a scos capul şi s-a oprit, 
îngrozit. 

— Frith într-un copac! a zis. Ce duhoare fioroasă! L-ai 
omorât tu, Kehaar, ori a murit sub un bolovan? 

— Blacut la tine, domn Barosan? Aduc la tine bucaţic 
frumos, ya? 

— Barosane, a zis Alună, vrei, te rog, să le spui celorlalţi 
că plecăm mâine, când se crapă de ziuă? Laur o să se 
îngrijească de sălaş până ne întoarcem, iar Cruşin, Căpşună 
şi iepurii de la fermă vor sta cu el. Oricine altcineva care 
vrea să stea e liber s-o facă. 

— Nu-ţi face griji, a zis Barosanu', din intrarea în tunel. O 
să-i trimit pe toţi sus la s;/flay cu Kehaar. O să meargă 
oriunde vrei înainte ca o rață s-apuce să se scufunde. 

PARTEA A TREIA 


— EFRAFA — 


<e 283 + 


30. 
O nouă călătorie 


O lucrare foarte avantajoasă, 
dar nimeni nu ştie ce anume este. 


Prospectul Companiei pentru „Bula Mării Sudului” ?? 


Dacă nu-l punem la socoteală pe Crugşin şi îl adăugăm pe 
Clopotel, iepurii care au pornit a doua zi dis-de-dimineaţă 
din capătul de sud al făgetului au fost cei care plecaseră cu 
Alună din Sandleford cu cinci săptămâni înainte. Alună nu 
mai spusese nimic ca să-i convingă, simțind că cel mai bine 
era să lase lucrurile să se aşeze în direcţia pe care o voia el. 
Ştia că sunt speriaţi, căci el însuşi era speriat. De fapt, 
bănuia că şi ei, la fel ca el, nu-şi pot scoate din cap Efrafa 
cu Owsla ei sinistră. Dar spaima se lupta cu dorinţa şi 
nevoia lor de a găsi mai multe iepuroaice şi cunoaşterea 
faptului că în Efrafa erau iepuroaice cu duiumul. Şi apoi era 
înclinația lor către drăcovenii. Toţi iepurii adoră să se ducă 
unde n-au voie şi să şterpelească şi, în fond, foarte puţini 
recunosc că le e frică să facă asta; în afară de cazul în care 
(precum Cruşin şi Căpşună de această dată) ştiu că nu sunt 
în stare bună şi trupul i-ar putea trăda la nevoie. Şi apoi, 
vorbind despre planul lui de taină, Alună le stârnise 
curiozitatea. Trăsese nădejdea că, sprijinit de Cinci, ar 
putea să-i ispitească cu aluzii şi promisiuni; şi avusese 
dreptate. lepurii aveau încredere în el şi-n Cinci, în ei, care 
i-au scos din Sandleford înainte de a fi prea târziu, i-au 
trecut peste Enborne şi islaz, l-au scos pe Barosanu' din laţ, 
au întemeiat sălaşul pe deal, au făcut din Kehaar un aliat şi 
au făcut rost de două iepuroaice, deşi erau foarte puţine 
şanse. Cine ştie ce ar fi putut să facă în continuare. Dar era 
limpede că aveau de gând să facă ceva; iar dacă Barosanu' 
şi Mură păreau să aibă încredere c-o să reuşească, nimeni 


2 Scamatorie bursieră petrecută în anul 1720, care a dus la prăbuşirea 
sistemului financiar britanic (n. tr.). 

n-avea cum să spună că mai bine se ţine deoparte; mai 
ales când Alună spusese foarte clar că oricine vrea poate să 
rămână în sălaş, nu-i nicio supărare - ceea ce însemna că, 
dacă acela e aşa de papă-lapte încât preferă să piardă 
prilejul unei aventuri, apoi se pot descurca foarte bine fără 
el. Laur, la care loialitatea era a doua natură, nu mai 
spusese nimic care să-i descurajeze. l-a însoţit până la 
capătul făgetului cu toată voioşia pe care a izbutit să şi-o 
adune; doar atât l-a rugat pe Alună, când nu-i auzea 
nimeni: să nu creadă primejdia mai mică decât este. 
„Trimite veşti prin Kehaar când ajunge la voi”, a zis, „şi 
întoarce-te repede.” 

Şi totuşi, pe când Argintiul îi călăuzea spre miazăzi, de-a 
lungul terenului mai înalt din partea de apus a fermei, 
aproape toţi, acum, că porniseră cu adevărat să 
săvârşească fapta, simțeau spaimă şi neîncredere. Auziseră 
despre Efrafa destule lucruri ca până şi cea mai vitează 
inimă să fie zguduită. Dar înainte să ajungă acolo - sau 
oriunde se duceau - trebuiau să se aştepte la două zile în 
loc deschis. Vulpi, hermine, nevăstuici - puteau da nas în 
nas cu oricare dintre acestea, şi singura salvare ar fi goana 
pe deasupra pământului. Inaintarea le era dezlânată şi 
întreruptă, mai înceată decât a lui Laur cu ceata lui de trei. 
lepurii se îndepărtau, se speriau, se opreau să se 
odihnească. După o vreme, Alună i-a împărţit în grupuri, 
conduse de Argintiul, Barosanu' şi el însuşi. Dar tot se 
mişcau încet, ca nişte căţărători pe un perete de stâncă, 
mai întâi trecând unii, apoi ceilalţi la rândul lor, peste 
aceeaşi bucată de teren. 

Dar cel puţin camuflajul era bun. lunie înainta către iulie 
şi toiul verii. Gardurile vii şi bordurile erau mai stufoase ca 
oricând. lepurii se adăposteau în peşteri de un verde- 
întunecat presărat cu pete de soare, alcătuite din iarbă, 
sovârf şi turite în floare; iscodeau de după tufe pătate şi 
împăroşate de iarba-şarpelui, care înfloreau roşu şi vineţiu 
deasupra capetelor lor; îşi croiau drum printre lujeri înalţi 
de lumânărică galbenă. Uneori zburdau prin locuri cu iarba 
scurtă, colorate ca tapiseria unei pajişti, cu busuioc 

sălbatic, ţintaure şi sclipeţi. Pentru că le era veşnic frică de 
elil şi pentru că mergeau adulmecând pământul şi nu 
puteau să vadă prea departe, drumul părea lung. 

Dacă ar fi făcut această călătorie în anii trecuţi, ar fi găsit 
dealurile golaşe mult mai lipsite de ascunzători, fără lanuri 
înalte, ci cu iarbă păscută de oi; şi atunci n-ar fi putut 
nădăjdui să ajungă prea departe neobservaţi de duşmani. 
Dar oile plecaseră de mult, iar tractoarele araseră întinderi 
mari pentru grâu şi orz. Erau înconjurați toată ziua de 
mirosul grâului verde, înălţat destul de mult. Şoarecii erau 
cu duiumul, ca şi ereţii. Ereţii erau supărători, dar Alună 
avusese dreptate când a presupus că un iepure matur şi 
sănătos e o pradă prea mare pentru ei. Oricum ar fi, 
niciunul dintre iepuri n-a fost atacat de sus. 

Cam înainte de ni-Frith, în arşiţa zilei, Argintiul a făcut un 
popas într-un desiş de porumbari. Nu bătea vântul, iar aerul 
era plin de mirosul dulce, asemănător cu al crizantemelor, 
al compozeelor din locurile înalte - romaniţă, coada- 
şoricelului şi vetrice. In vreme ce Alună şi Cinci ajungeau 
lângă el şi se ghemuiau alături, el privea peste terenul 
deschis din faţă. 

— lată, Alună-rah, a zis, acolo-i pădurea care nu i-a 
plăcut lui Laur. 

La vreo două sute de metri de ei, tăindu-le calea în linie 
dreaptă, o fâşie de pădure traversa dealul, întinzându-se 
cât vedeau cu ochii şi într-o parte, şi în cealaltă. Ajunseseră 
la Portway - doar pe alocuri drum adevărat -, care merge 
de la nord de Andover prin St. Mary Bourne, cu clopotele şi 
torentele şi straturile de măcriş-de-baltă, prin pădurea 
Bradley, peste dealurile golaşe până la Tadley şi în cele din 
urmă la Silchester - Calleva Atrebatum a romanilor. Locul în 
care traversează dealurile golaşe este marcat de Brâul lui 
Cezar, o fâşie de pădure la fel de îngustă ca drumul - 
îngustă, ce-i drept, dar lungă de aproape cinci kilometri. În 
această căldură a amiezii, copacii din Brâu erau şerpuitori 
şi împânziţi de umbra cea mai întunecată. Soarele era în 
afara copacilor, umbrele erau printre ei. Totul era tăcut, în 
afară de cosaşi şi de cântecul în cascadă, ca de cinteză, al 

presurii de pe porumbar. Alună s-a uitat ţintă multă vreme, 
ascultând cu urechile ciulite şi mişcând din nas în aerul 
neclintit. 

— Nu văd nimic rău acolo, a zis în cele din urmă. Dar tu, 
Cinci? 

— Nu, a răspuns Cinci. Laur crede că e un soi ciudat de 
pădure, şi aşa şi este, dar nu s-ar zice că sunt oameni pe- 
acolo. Oricum, aş zice că cineva trebuie să meargă şi să se 
asigure. Să merg eu? 

Cel de-al treilea grup ajunsese în vreme ce Alună se uita 
la Brâu, şi acum toţi iepurii fie ronţăiau liniştiţi, fie se 
odihneau, cu urechile pe spate, în împletitura verzuie de 
soare şi umbră a desişului de porumbari. 

— Barosanu' e aici? a întrebat Alună. 

Toată dimineaţa Barosanu' păruse că nu-i în apele lui - 
tăcut şi preocupat, fără să fie prea atent la ceea ce se 
petrecea în jurul lui. Dacă vitejia nu i-ar fi fost mai presus 
de orice îndoială, s-ar fi putut crede că e neliniştit. În timpul 
unei pauze lungi, Clopoţel l-a auzit vorbind cu Alună, Cinci 
şi Mură, şi mai târziu i-a spus lui Ulcică că suna de parcă, 
zău aşa, Barosanului i se spuneau cuvinte de îmbărbătare. 
„Să lupt, da, oricând”, l-a auzit spunând, „dar tot mai cred 
că jocul ăsta e mai potrivit altcuiva decât mie.” „Ba nu”, i-a 
răspuns Alună, „tu eşti singurul care o poate face; şi nu 
uita, nu-i distracţie, cum a fost incursiunea la fermă. De 
asta atârnă totul.” Apoi, dându-şi seama că Clopotel îl 
poate auzi, a adăugat: „În orice caz, mai chibzuieşte şi 
încearcă să te deprinzi cu gândul. Acum trebuie să 
plecăm.” Barosanu' pornise, posomorât, în josul gardului 
viu să-şi adune grupul. 

Acum a ieşit dintr-o tufă de pelinariţă şi ciulini înfloriţi 
aflată în apropiere şi i s-a alăturat lui Alună sub porumbari. 

— Ce vrei? a zis aspru. 

— Rege al mâţelor (pfeffa-rah), i-a răspuns Alună, n-ai 
vrea să te duci să arunci o privire printre copacii ăia? lar 
dacă afli pisici ori oameni ori ceva de soiul ăsta, pune-i pe 
fugă, rogu-te, şi apoi vino şi spune-ne că totul e în ordine. 

După ce Barosanu' a plecat, Alună i-a spus Argintiului: 


e 287 œ» 


— Ai idee cât de departe ajung Patrulele Extraordinare? 
Suntem deja în raza lor de acţiune? 

— Nu ştiu, dar cred că suntem, a zis Argintiul. Din câte 
am priceput, raza de acţiune depinde de patrulă. Cu un 
căpitan din cei întreprinzători, o patrulă poate să meargă 
până hăt, departe, zic eu. 

— Înţeleg, a zis Alună. Păi, nu ne dorim să dăm peste o 
patrulă, dacă putem să ne ferim, iar dacă dăm peste ea, 
niciunul dintre oamenii lor nu trebuie să ajungă înapoi la 
Efrafa. Printre altele, de-asta am adus atât de mulţi dintre 
ai noştri. Dar, ca să ne ferim de patrule, o să încerc să mă 
folosesc de pădurea asta. Poate că nu le place nici lor mai 
mult ca lui Laur. 

— Dar sigur nu trece pe unde vrem noi s-o luăm? a 
întrebat Argintiul. 

— Dar acum nu mergem la Efrafa, a zis Alună. Trebuie să 
găsim un loc în care să ne ascundem, cât mai aproape cu 
putinţă, rămânând în siguranţă. Ai vreo idee? 

— Doar aceea că-i îngrozitor de primejdios, Alună-rah, a 
zis Argintiul. Nu te poţi apropia de Efrafa în siguranţă, şi nu 
ştiu cum poţi începe să cauţi o ascunzătoare. Şi apoi, 
străjile - dacă dăm peste vreuna - o să fie nişte fiare 
viclene. S-ar putea foarte bine să ne dibuiască şi să nu se 
arate - doar să meargă să raporteze. 

— Ei bine, iată că se întoarce Barosanu', a zis Alună. E în 
ordine, Barosane? Bun - hai să-i ducem pe toţi în pădure şi 
să înaintăm un pic prin ea. Apoi trebuie să ne strecurăm 
afară pe partea cealaltă şi să ne asigurăm că ne poate găsi 
Kehaar. Vine în după-amiaza asta să ne caute şi cu niciun 
chip nu trebuie să pierdem întâlnirea. 

La mai puţin de opt sute de metri către apus au dat peste 
un crânguşor care se alătura marginii dinspre sud a Brâului 
lui Cezar. lar către vest era o văiugă puţin adâncă, uscată, 
lată de vreo patru sute de metri şi năpădită de buruieni şi 
smocuri de iarbă aspră, îngălbenită. Acolo, mult înainte de 
apus, Kehaar, care zbura către asfinţit de-a lungul Brâului, 
i-a zărit pe iepuri culcaţi printre urzici şi cornăţel. A 
alunecat în jos şi a coborât pe pământ lângă Alună şi Cinci. 

— Ce face Laur? a întrebat Alună. 

— El zubarat, a zis Kehaar. El zis voi nu mai întors. 

Apoi a adăugat: 

— Domna Trifoi, ea gata de mama. 

— Asta-i bine, a zis Alună. Face cineva ceva în privinţa 
asta? 

— Ya, ya, toţi vost la lubta. 

— Ei bine, nădăjduiesc că lucrurile or să se aşeze de la 
sine. 

— Ce vacut acuma, domn Alun? 

— Aici începi tu să ne ajuţi, Kehaar. Avem nevoie de o 
ascunzătoare, cât mai aproape cu putinţă de sălaşul cel 
mare - undeva unde ceilalţi iepuri să nu ne găsească. Dacă 
ştii destul de bine locurile astea, poate ne propui ceva. 

— Domn Alun, chit de abroabe vrut? 

— Păi, nu mai departe decât este ferma Nuthanger faţă 
de Fagure. De fapt, cam asta ar fi cel mai departe. 

— Nu vost dechit un lucru, domn Alun. Voi dus la cealalt 
parte de la riu, ei nu ghesit la voi. 

— Peste râu? Vrei să zici să înotăm? 

— Na, na, iebure nu înotat la asta riu. Riu mare, adânc, 
mers iute-iute. Dar vost bod, aboi cealalt parte vost mult 
loc la ascuns. Vost abroabe la zalaj, cum tu spus. 

— Şi crezi că-i cel mai bun lucru pe care-l putem face? 

— Vost mult cobaci şi vost riu. Alt ieburi nu ghesit la voi. 

— Ce crezi? l-a întrebat Alună pe Cinci. 

— Sună mai bine decât nădăjduisem, a zis Cinci. Nu-mi 
place deloc s-o spun, dar ar trebui să mergem direct acolo 
cât mai iute, chiar dacă toţi o să fie vlăguiţi. Suntem în 
primejdie tot timpul cât stăm pe deal, dar după ce plecăm 
de-aici ne putem odihni. 

— Păi, aş zice că-i mai bine să mergem noaptea, dac-o să 
vrea şi ceilalţi - am mai făcut asta -, dar mai întâi trebuie 
să mănânce şi să se odihnească. Pornim fu /n/6? O să fie 
noapte cu lună. 

— Uf, cât am mai ajuns să urăsc cuvintele astea, 
„pornim” şi fu Inl6, a zis Mură. 

Totuşi, masa de seară a fost liniştită, la răcoare, şi după o 

vreme cu toţii s-au simţit învioraţi. În vreme ce soarele 
cobora, Alună i-a adunat, bine adăpostiţi, să rumege 
cocoloaşe şi să se odihnească. Deşi se străduia din 
răsputeri să pară încrezător şi voios, îi simţea încordaţi şi, 
după ce a ocolit vreo două întrebări despre plan, a început 
să se întrebe cum să le abată gândurile şi să-i facă să se 
destindă până ce vor fi gata să pornească iar. Şi-a amintit 
momentul din prima noapte a sa în chip de conducător, 
când au fost siliţi să se odihnească în pădurea de deasupra 
râului Enborne. Cel puţin era plăcut să vadă că acum nu era 
nimeni vlăguit; erau cea mai tare ceată de hlessil care au 
dat iama vreodată printr-o grădină de zarzavat. Fără nicio 
deosebire, şi-a zis Alună: Ulcică şi Cinci arătau la fel de vioi 
ca Argintiul şi Barosanu'. Şi totuşi, un strop de distracţie le- 
ar face bine şi le-ar ridica moralul. Tocmai se pregătea să 
spună ceva, când Ghindă l-a scutit de osteneală. 

— Ne spui o poveste, Păpădie? a întrebat. 

— Da! Da! au glăsuit alţi câţiva. Haide! Şi dacă tot te 
apuci, apoi să fie una nemaipomenită! 

— Prea bine, a zis Păpădie. Ce ziceţi de £E/-ahrairah şi 
vulpea din apă? 

— Mai bine Gaura din cer, a zis Gălbenel. 

— Nu, nu pe asta, a zis Barosanu' deodată. 

Vorbise foarte puţin toată seara, şi toţi s-au răsucit către 
el. 

— Dacă e să spui o poveste, nu-i decât una pe care o 
vreau, a continuat. E/-ahrairah şi lepurele cel Negru din 
Inlé. 

— Mai bine nu pe aceea, a zis Alună. 

Barosanu' s-a răsucit către el, mârâind. 

— Dacă e să fie o poveste, nu crezi c-am dreptul la fel de 
mult ca oricine s-o aleg? a întrebat. 

Alună n-a răspuns şi, după un moment în care nimeni n-a 
zis nimic, Păpădie a început, cam fără chef. 

31, 
Povestea cu El-ahrairah 
şi lepurele cel Negru din Inlé 


Puterea nopţii, a furtunii apăsare, 

La post e vrăjmaşul nălucă; 

De unde stă, el vede Cumplita Spăimântare 
Dar cel tare va să se ducă. 


Robert Browning, Prospice 


— Mai devreme ori mai târziu, totul se află, iar animalelor 
le ajunge la urechi ceea ce gândesc alţii despre ele. Unii zic 
că Hufsa a fost cel care i-a spus împăratului Darzin 
adevărul despre tertipul cu lăptucile. Alţii zic că Yona ariciul 
a bătut toba prin crânguri. Oricum o fi fost, împăratul 
Darzin a aflat c-a picat de fraier când a pus să fie duse 
lăptucile la mlaştina din Kelfazin. Nu şi-a trimis soldaţii la 
luptă - încă nu. Dar s-a hotărât să găsească o ocazie să i-o 
plătească lui El-ahrairah. El-ahrairah a aflat şi i-a înştiinţat 
pe toţi din neamul său să aibă grijă, mai ales când umblă 
singuri. 

Şi iată că pe la sfârşitul unei după-amiezi de februarie, 
lepurzor îi duse pe câţiva dintre iepuri la un morman de 
gunoaie de la marginea unei grădini, la oarece depărtare 
de sălaş. Veni seara, rece şi ceţoasă, şi cu mult înainte de 
amurg se lăsă o pâclă groasă. Porniră către casă, dar nu 
mai nimeriră drumul; şi apoi avură necazuri cu o bufniţă şi 
nu mai ştiură încotro trebuie să meargă. Oricum, lepurzor 
se rătăci de ceilalţi şi, după ce umblă pe coclauri o vreme, 
nimeri drept între străjile din afara oraşului împăratului 
Darzin; şi ele îl prinseră şi-l duseră la împărat. 

Împăratul Darzin prinse ocazia să-i facă-n ciudă lui El- 
ahrairah. Îl puse pe lepurzor într-o vizuină-închisoare 
specială şi în fiecare zi îl scoteau şi-l puneau la muncă, 
uneori pe promoroacă, la săpat. Dar El-ahrairah jură că-l 
scoate el cumva de-acolo. Asta şi făcu, căci el însuşi, 

împreună cu două iepuroaice, săpă timp de patru zile un 
tunel din pădure până în spatele taluzului în care fusese 
pus la muncă lepurzor. Şi în cele din urmă tunelul se 
apropie de vizuina din taluz în care fusese trimis lepurzor. 
Trebuia să sape ca să transforme vizuina într-o cămară, iar 
paznicii vegheau afară, în vreme ce el muncea. Dar El- 
ahrairah ajunse la el, căci îl auzea săpând în beznă; şi se 
strecurară cu toţii prin tunel şi fugiră în pădure. 

Când vestea îi ajunse la ureche, împăratul Darzin se 
mânie peste poate; şi se hotări ca de data asta să 
pornească la război şi să-l nimicească pe El-ahrairah. 
Oştenii săi plecară la drum noaptea şi se duseră pe pajiştea 
din Fenlo; dar nu putură să intre în vizuinile iepurilor. Unii 
încercară, nu-i vorbă, dar ieşiră degrabă, căci dăduseră 
peste El-ahrairah şi ceilalţi iepuri. Nu erau deprinşi să lupte 
în locuri înguste pe întuneric şi încasaseră muşcături şi 
zgârieturi, până ce fură bucuroşi să iasă de acolo cu coada 
înainte. 

Dar nu plecară; se aşezară afară şi se puseră pe aşteptat. 
Ori de câte ori iepurii încercau să iasă la s//flay, dădeau de 
vrăjmaşii gata să sară pe ei. Împăratul Darzin şi oştenii săi 
nu puteau să pândească toate vizuinile - erau prea multe 
dar erau destul de sprinteni ca să se repeadă de îndată ce 
vedeau că-şi arată nasul vreun iepure. Foarte curând, cei 
din neamul lui El-ahrairah văzură că tot ce pot face e să 
smulgă o gură-două de iarbă - cât să nu moară de foame - 
şi apoi s-o tulească iar sub pământ. El-ahrairah încercă 
toate şiretlicurile care-i veniră în minte, dar nu putu să se 
descotorosească de împăratul Darzin şi nici să-şi ducă 
neamul în altă parte. lepurii începură să slăbească şi s-o 
ducă rău sub pământ, iar unii se îmbolnăviră. 

În cele din urmă, pe El-ahrairah îl cuprinse deznădejdea, 
iar într-o noapte, când îşi punea iar şi iar în joc viaţa ca s- 
aducă vreo câteva guri de iarbă unei iepuroaice cu pui al 
căror tată fusese ucis în ziua dinainte, strigă: „Stăpâne 
Frith! Aş face orice ca să-mi salvez neamul! Aş face un târg 
c-o hermină ori c-o nevăstuică - da, ori cu lepurele cel 
Negru din Inle!” 

Acuma, de îndată ce zise asta, El-ahrairah îşi dădu seama 
că, dacă se afla pe undeva vreo făptură care s-ar fi putut să 
aibă dorinţa, şi cu siguranţă avea puterea, să-i nimicească 
duşmanii, apoi aceea era lepurele cel Negru din Inlé. Căci 
era iepure, însă de mai mult de o mie de ori mai puternic 
decât împăratul Darzin. Însă gândul îl făcu pe El-ahrairah să 
asude şi să se cutremure, aşa încât trebui să se 
ghemuiască la podea acolo unde se afla, în tunel. După o 
vreme se duse la vizuina sa şi începu să se gândească la 
vorbele pe care le spusese şi la tâlcul lor. 

Acuma, după cum ştiţi cu toţii, Iepurele cel Negru din Inle 
este spaimă şi beznă necurmată. Este un iepure, dar este 
acel coşmar îngheţat de care nu putem decât să-l implorăm 
pe Stăpânul Frith să ne mântuiască azi şi mâine. Când laţul 
e aşezat în groapă, lepurele cel Negru ştie unde-i înfipt 
ţăruşul; iar când nevăstuica dănţuieşte, lepurele cel Negru 
nu-i prea departe. Ştiţi cu toţii cum unii iepuri par că-şi 
aruncă pur şi simplu viaţa pe apa Sâmbetei, între două 
glume şi-o şterpeleală; dar adevărul e că nechibzuinţa lor 
vine de la lepurele cel Negru, căci e voia lui ca ei să nu 
adulmece câinele ori să nu vadă puşca. lepurele cel Negru 
aduce şi boala. Ori vine noaptea şi strigă pe nume un 
iepure; şi atunci acel iepure trebuie să iasă la el, chiar dacă 
e tânăr şi puternic şi s-ar putea feri de orice altă primejdie. 
Merge cu lepurele cel Negru şi nu lasă nicio urmă. Unii zic 
că lepurele cel Negru ne urăşte şi vrea să fim nimiciţi. Dar 
adevărul este - ori, cel puţin, aşa mi s-a spus mie - că și el 
îl slujeşte pe Stăpânul Frith şi nu-şi face decât slujba - să 
aducă ceea ce trebuie să fie. Venim pe lume şi trebuie să 
plecăm; dar nu plecăm doar ca să slujim intereselor unui 
duşman ori altuia. Dac-ar fi aşa, am fi cu toţii nimiciţi într-o 
singură zi. Plecăm după voia lepurelui cel Negru din Inlé, şi 
numai după voia lui. Şi, cu toate că această voie ni se pare 
tuturor aspră şi amară, în felul său e apărătorul nostru, căci 
cunoaşte promisiunea făcută de Frith iepurilor şi răzbună 
orice iepure care-i ucis fără consimţământul său. Oricine a 
văzut spânzurătoarea unui paznic de vânătoare ştie ce 
poate să dezlănţuie lepurele cel Negru peste acei e/;/ care 

cred că pot face tot ce poftesc. 

El-ahrairah îşi petrecu noaptea singur în vizuina sa, şi 
gândurile îi erau îngrozitoare. Din câte ştia, niciun iepure nu 
se mai încumetase la ce avea el în minte. Dar cu cât se 
gândea mai mult - cât putea să gândească, din pricina 
foamei şi fricii şi uitării de sine în care intră iepurii care 
înfruntă moartea cu atât i se părea că există cel puţin o 
şansă de izbândă. Avea să-l caute pe lepurele cel Negru şi 
să-i ofere propria viaţă în schimbul siguranţei neamului său. 
Dar, dacă îşi oferă viaţa fără să vrea, de fapt, ca oferta să 
fie primită, ar face mai bine să nu se apropie de lepurele 
cel Negru. lepurele cel Negru s-ar putea să nu-i primească 
viaţa; şi totuşi, poate c-o să prindă ocazia să încerce 
altceva. Numai că nu poate fi vorba să-l tragă pe sfoară pe 
lepurele cel Negru. Dacă vrea siguranţa neamului său prin 
orice mijloace, atunci preţul avea să fie viaţa sa. Aşa încât, 
în afară de cazul în care avea să dea greş, nu avea să se 
mai întoarcă. Prin urmare, avea nevoie de un însoțitor care 
să aducă acasă orice o fi fost ceea ce avea să-l alunge pe 
împăratul Darzin şi să salveze sălaşul. 

Dimineaţa, El-ahrairah îl căută pe lepurzor şi şezu la 
taifas o bună parte din zi. Apoi trimise după cei din Ows/a şi 
le spuse ce vrea să facă. 

Mai târziu în seara aceea, pe ultimele licăriri ale 
amurgului, iepurii ieşiră din vizuini şi îi atacară pe oştenii 
împăratului Darzin. Luptară cu multă vitejie, şi unii dintre ei 
fură omorâţi. Duşmanii crezură că vor să fugă din sălaş şi 
au făcut tot ce le-a stat în puteri ca să-i înconjoare şi să-i 
împingă înapoi în vizuinile lor. Dar adevărul e că toată lupta 
n-avea alt rost decât să-i abată atenţia împăratului Darzin 
şi să-i ţină ocupați oştenii. La lăsarea întunericului, El- 
ahrairah şi lepurzor se strecurară pe la celălalt capăt al 
sălaşului şi porniră de-a lungul șanțului, în vreme ce Ows/a 
dădea înapoi şi oştenii împăratului Darzin îi împingeau, 
batjocorindu-i, în vizuini. Cât despre împăratul Darzin, 
trimise un mesaj în care zicea că-i gata să vorbească cu El- 
ahrairah despre condiţiile capitulării. 

El-ahrairah şi lepurzor purceseră pe drumul lor întunecat. 

Pe unde au luat-o nu ştiu, şi nu ştie niciun iepure. Dar îmi 
amintesc întotdeauna ce zicea bătrânul Granat - vi-l mai 
amintiţi? - când spunea povestea asta. „N-a durat mult”, 
zicea el. „N-a durat deloc. Nu. Au şontâcăit şi s-au împleticit 
printr-un coşmar până în locul acela groaznic către care se 
îndreptau. Pe unde mergeau ei, soarele şi luna nu 
înseamnă nimic, iar vara şi iarna înseamnă şi mai puţin. Dar 
n-o să ştiţi niciodată” - şi aici se uita întotdeauna în jur, la 
noi - „n-o să ştiţi niciodată, şi nici eu, cât de departe a mers 
El-ahrairah în călătoria lui prin beznă. Vezi vârful unui 
bolovan iţindu-se din pământ. Cât de departe îi e mijlocul? 
Păi, sparge bolovanul. Atunci vei şti.” 

În cele din urmă ajunseră într-un loc înalt unde nu era 
iarbă. Se căţărară peste aşchii de ardezie, printre pietroaie 
cenuşii mari cât oile. Pâclă şi ploaie rece ca gheaţa se 
învârtejeau în jurul lor şi nu se auzea alt sunet decât 
picuratul apei şi, uneori, de departe, ţipătul unei păsări 
mari şi rele care plutea. Şi sunetele astea stârneau ecoul, 
căci se aflau între pereţi negri de piatră, mai înalţi decât cei 
mai înalţi copaci. Petice de zăpadă zăceau peste tot, căci 
soarele nu strălucea niciodată ca s-o topească. Muşchiul 
era lunecos, şi ori de câte ori clinteau din loc o pietricică, se 
prăvălea în urma lor zornăind tot mai jos, în hăuri. Dar El- 
ahrairah cunoştea calea şi merse mai departe, până ce 
pâcla ajunse atât de groasă, că nu mai puteau vedea nimic. 
Atunci se aţinură pe lângă peretele de piatră care, încetul 
cu încetul, pe când mergeau, ajunse să iasă deasupra 
spinărilor lor, până ce alcătui un acoperiş negru. Locul în 
care se termina peretele era gura unui tunel, ca o vizuină 
de iepure uriaşă. În frigul aprig şi în tăcere, El-ahrairah izbi 
în piatră cu labele din spate şi-şi flutură coada către 
lepurzor. Şi apoi, pe când se pregăteau să pătrundă în 
tunel, îşi dădură seama că ceea ce crezuseră în întuneric că 
e o parte din stâncă nu era stâncă. Era lepurele cel Negru 
din Inle, aproape de ei, nemişcat ca lichenii şi rece ca 
stânca. 

— Alună, a zis Ulcică, privind ţintă în lumina slabă şi 
dârdâind, nu-mi place povestea asta. Ştiu că nu-s viteaz... 

— Nu-i nimic, Hlao-roo, a zis Cinci, nu eşti singurul. 

De fapt, el unul părea liniştit şi chiar detaşat, ceea ce era 
mai mult decât se putea spune despre oricare altul dintre 
ascultători; dar Ulcică nu prea avea cum să-şi dea seama 
de asta. 

— Hai să ieşim un pic să ne uităm la păianjeni cum prind 
molii, bine? a zis Cinci. Cred că-mi amintesc unde am lăsat 
o tufă de măzăriche - trebuie să fie pe-aici, pe undeva. 

Continuând să vorbească liniştit, l-a scos pe Ulcică în 
văiuga năpădită de ierburi. Alună s-a răsucit, ca să vadă pe 
unde au luat-o, în vreme ce Păpădie şovăia, neştiind dacă 
să continue sau nu. 

— Zi mai departe, a spus Barosanu', şi nu lăsa deoparte 
nimic. 

— Cred că multe lucruri au fost lăsate deoparte, dacă ar 
fi să cunoaştem adevărul, a zis Păpădie, căci nimeni nu 
poate spune ce se petrece în acel ţinut în care El-ahrairah 
s-a dus de bunăvoie, iar noi nu. Dar, după cum mi s-a spus, 
când îşi dădură seama că lepurele cel Negru e acolo, o 
tuliră în jos prin tunel - neavând încotro, căci nu era niciun 
alt loc în care să fugă. Şi fugeau, deşi veniseră tocmai ca 
să-l întâlnească şi totul depindea de asta. N-au făcut decât 
ce am fi făcut noi toţi; şi nici sfârşitul n-a fost altul, căci, 
după ce tot alunecaseră şi se împiedicaseră şi căzuseră de- 
a lungul tunelului, se pomeniră într-o vizuină uriaşă săpată- 
n piatră. Totul era din piatră; lepurele cel Negru o scobise în 
munte cu ghearele sale. Şi acolo îl aflară, aşteptându-i, pe 
cel de care fugiseră. Mai erau şi alţii în vizuină - umbre fără 
grai ori miros. Ştiţi, Iepurele cel Negru are şi el Ows/a. N-aş 
vrea să dau ochii cu ei. 

lepurele cel Negru glăsui cu vocea apei care cade în 
răstoace în locuri întunecate, cu ecou. 

„El-ahrairah, de ce ai venit aici?” 

„Am venit pentru neamul meu”, şopti El-ahrairah. 
lepurele cel Negru mirosea a curat, ca oasele de anul 
trecut, şi în întuneric El-ahrairah îi vedea ochii, căci erau 
roşii şi aveau o lumină care nu lumina. 

„Eşti străin aici, El-ahrairah”, zise lepurele cel Negru. 

„Eşti viu.” 

„Stăpâne”, zise El-ahrairah, „am venit să-ţi dau viaţa 
mea. Viaţa mea pentru neamul meu.” 

lepurele cel Negru râcâi podeaua cu ghearele. 

„Târguri, târguri, El-ahrairah”, zise. „Nu-i zi ori noapte în 
care o iepuroaică să nu-şi ofere viaţa pentru puii ei, ori 
vreun căpitan cinstit din Ows/a să-şi ofere viaţa pentru 
iepurele-şef. Uneori e primită, alteori nu. Dar nu există 
vreun târg, căci aici ceea ce este e sortit să fie.” El-ahrairah 
tăcu. Dar îşi zise în sinea lui: „Poate că-l pot păcăli să-mi ia 
viaţa. Şi-ar ţine promisiunea, aşa cum şi-a tinut-o Prinţul 
Curcubeu.” 

„Eşti oaspetele meu, El-ahrairah”, zise lepurele cel 
Negru. „Poţi să stai în vizuina mea cât pofteşti. Poţi să 
dormi aici. De asemenea, poţi să mănânci aici, şi sunt tare 
puţini cei care pot face asta. Daţi-i de mâncare”, le-a spus 
celor din Ows/a. 

„Nu mâncăm, stăpâne”, zise El-ahrairah, căci ştia că 
dacă se atinge de mâncarea pe care i-o dau în acea vizuină 
gândurile sale tainice ies la iveală şi s-a zis cu tertipurile. 

„Atunci, cel puţin, trebuie să te distrăm”, zise lepurele 
cel Negru. „Simte-te ca acasă, El-ahrairah, fă-te comod. 
Uite, hai să jucăm ghici-pietricele3.” 

„Prea bine”, zise El-ahrairah, „iar dacă înving, stăpâne, 
poate c-o să fii atât de bun să primeşti viaţa mea în 
schimbul siguranţei neamului meu.” 

„Aşa voi face”, zise lepurele cel Negru. „Dar dacă înving, 
El-ahrairah, o să-mi dai atât coada, cât şi mustăţile.” 

Fură aduse pietricelele şi El-ahrairah se aşeză în frig şi 
între ecouri să joace împotriva lepurelui cel Negru din Inl€. 
Acuma, aşa cum bănuiţi, El-ahrairah ştia să joace ghici- 
pietricelele. Putea să joace la fel de bine ca orice iepure 
care a acoperit vreodată cu laba pietricelele. Dar acolo - în 


3 Ghici-pietricele e un joc iepuresc tradiţional. Se joacă cu pietricele, 
bucățele de lemn ori alte lucruri de acest fel. In esenţă, este un joc 
foarte simplu, de genul lui „cu soţ ori făr' de soţ”. Nişte pietricele puse 
pe jos sunt acoperite cu laba din faţă a jucătorului. Adversarul trebuie 
să facă nişte presupuneri privind felul lor - de exemplu, una sau două, 
de culoare deschisă sau închisă, aspre sau netede (n. a.). 

acel loc îngrozitor, cu ochii lepurelui Negru aţintiţi asupra 
sa şi cu cei din Ows/a care nu scoteau niciun sunet -, oricât 
s-a străduit, mintea nu-l ajuta defel, şi încă dinainte de a 
aşeza pietricelele simţi că lepurele cel Negru ştie ce e jos. 
lepurele cel Negru nu se grăbi nicio clipă. Jucă aşa cum 
cade zăpada, fără sunet ori schimbare, până ce, în cele din 
urmă, El-ahrairah se simţi neputincios şi ştiu că nu poate să 
învingă. 

„Poţi să plăteşti miza celor din Ows/a, El-ahrairah”, zise 
lepurele cel Negru, „iar ei o să-ţi arate o vizuină în care să 
dormi. Mă întorc mâine şi, dacă mai eşti aici, o să ne 
vedem. Dar poţi să pleci oricând vrei.” 

Atunci cei din Ows/a îl duseră de acolo pe El-ahrairah, îi 
tăiară coada şi-i smulseră mustăţile; iar când îşi veni în fire, 
era singur cu lepurzor într-o vizuină de piatră pustie, care 
dădea către coasta muntelui de afară. 

„Of, stăpâne”, zise lepurzor, „ce-o să te faci acum? 
Pentru numele lui Frith, hai să plecăm. Pot să dibuiesc 
drumul prin întuneric pentru amândoi.” 

„Nici vorbă”, zise El-ahrairah. 

Încă mai trăgea nădejde să capete într-un fel sau altul 
ceea ce voia de la lepurele cel Negru şi era sigur că 
fuseseră duşi în această vizuină ca să fie ispitiţi s-o şteargă 
de-acolo. 

„Nici vorbă. Mă descurc foarte bine cu nişte răscoage şi 
clematite. Du-te şi adu câteva, lepurzor, dar ai grijă să te 
întorci înainte de seara de mâine. Ai face bine să aduci şi 
niscaiva de-ale gurii, dacă poţi.” 

lepurzor plecă, aşa cum i se spusese, iar El-ahrairah 
rămase singur. Dormi pe sponci, în parte din pricina durerii 
şi în parte din pricina fricii care nu-l slăbea nicio clipă; dar 
mai ales din pricină că încă mai căuta un şiretlic prin care 
să-şi atingă ţinta. A doua zi, lepurzor se întoarse cu câteva 
bucăţi de nap şi, după ce El-ahrairah le mâncă, lepurzor îl 
ajută să-şi înjghebe o coadă cenuşie şi mustăţi din 
clematite şi pipirig. Seara se duse la lepurele cel Negru de 
parcă nu s-ar fi întâmplat nimic. 

„Ei bine, El-ahrairah”, zise lepurele cel Negru - şi nu-şi 

încreţi nasul când amuşină, ci-l împinse înainte, aşa cum 
fac câinii -, „vizuina mea nu poate fi din cele cu care eşti 
învăţat tu; dar poate c-ai făcut tot ce ţi-a stat în puteri ca să 
stai comod?” 

„Aşa am făcut, stăpâne”, zise El-ahrairah. „Mă bucur că- 
mi îngădui să stau.” 

„Poate că n-o să jucăm în seara asta ghici-pietricele, zise 
lepurele cel Negru. Trebuie să pricepi, El-ahrairah, că nu 
voiesc să te fac să pătimeşti. Nu-s unul dintre Cei O Mie. Ţi- 
o spun iarăşi, poţi să stai ori să pleci după bunul tău plac. 
Dar dacă stai, poate c-ai vrea să asculţi o poveste; şi să 
spui tu însuţi una, dacă ai chef.” 

„Desigur, stăpâne”, zise El-ahrairah. „Şi dac-oi putea să 
spun o poveste la fel de bună ca a domniei-tale, poate c-o 
să primeşti viaţa mea şi o să asiguri salvarea neamului 
meu.” 

„Aşa am să fac”, zise lepurele cel Negru. „Dar dacă nu, 
El-ahrairah, va trebui să renunţi la urechi.” 

Aşteptă să vadă dacă El-ahrairah refuză miza, dar acesta 
n-o făcu. 

Atunci lepurele cel Negru spuse o poveste atât de 
înfricoşătoare şi întunecată, încât lepurzor şi El-ahrairah 
simţiră că le îngheaţă inimile în vreme ce stăteau ghemuiţi 
pe piatră, căci ştiau că fiece cuvinţel era adevărat. Mintea li 
se întunecă. Părea că fuseseră scufundaţi în nori îngheţaţi, 
care le amorţiseră simţurile; iar povestea lepurelui cel 
Negru se strecură în inimile lor ca un vierme într-o alună, 
lăsându-i cutremuraţi şi goi pe dinăuntru. Când, în cele din 
urmă, cumplita poveste se încheie, El-ahrairah încercă să 
glăsuiască. Dar nu-şi putu aduna gândurile şi se bâlbâi şi 
începu să fugă pe podea ca un şoarece când şoimul 
pluteşte deasupra lui. lepurele cel Negru aşteptă în tăcere, 
fără să dea vreun semn de nerăbdare. În cele din urmă fu 
limpede că El-ahrairah n-o să spună nicio poveste, iar cei 
din Owsla îl luară şi-l scufundară într-un somn adânc; iar 
când se deşteptă, nu mai avea urechi şi lângă el, în vizuina 
de piatră, nu era decât lepurzor, care plângea ca un pui de 
iepure. 

„Of, stăpâne”, zise lepurzor, „ce lucru bun poate să 
aducă toată pătimirea asta? In numele Stăpânului Frith şi al 
ierbii verzi, lasă-mă să te duc acasă.” 

„Prostii”, zise El-ahrairah. „Du-te şi adu-mi două frunze 
zdravene de ştevie. O să ţină de minune locul urechilor.” 

„O să se veştejească, stăpâne”, zise lepurzor, „iar eu 
sunt deja veştejit.” 

„O să ţină destul”, zise El-ahrairah mohorât, „pentru ce 
am eu de gând să fac. Dar nu găsesc calea.” 

După ce lepurzor plecă, El-ahrairah se sili să gândească 
limpede. lepurele cel Negru nu voia să-i primească viaţa. 
Aşijderea, era clar că el însuşi n-o să izbutească în veci să 
câştige vreun rămăşag cu el; la fel de bine ar putea să 
încerce să alerge pe o întindere de gheaţă. Dar dacă 
lepurele cel Negru nu-l urăşte, de ce-l supune la chinurile 
astea? Ca să-i ucidă curajul şi să-l facă să se lase păgubaş 
şi să plece. Dar de ce să nu-l alunge, pur şi simplu? Şi de ce 
să aştepte, înainte să-l vatăme, ca el însuşi să propună un 
rămăşag şi să-l piardă? Răspunsul i se arătă dintr-odată. 
Umbrele acelea n-au puterea să-l alunge ori să-l vatăme 
decât dacă el însuşi se învoieşte. Nu l-ar ajuta, nu. Ar căuta 
să pună stăpânire pe voinţa sa şi să i-o frângă, dacă pot. 
Insă de-ar fi să găsească printre ei ceva care să-i salveze 
neamul, ar putea oare să-l împiedice să ia cu el acel lucru? 

Când lepurzor se întoarse, îl ajută pe El-ahrairah să-şi 
acopere capul îngrozitor, ciuntit, cu două frunze de ştevie în 
loc de urechi, iar după o vreme adormiră. Dar El-ahrairah îi 
tot visa pe iepurii săi înfometați aşteptând în tuneluri să-i 
izgonească pe oştenii împăratului Darzin şi punându-şi 
toată nădejdea în el; şi în cele din urmă se trezi, îngheţat şi 
înţepenit, şi porni prin tunelurile sălaşului de piatră. Pe 
când şontâcăia, cu frunzele de ştevie atârnând de ambele 
părţi ale capului - căci nu putea să le ridice ori să le mişte 
ca pe urechile pierdute -, ajunse într-un loc în care câteva 
tuneluri înguste duceau în jos; şi aici dădu peste doi dintre 
cumpliţii membri ai Ows/a, cei ca nişte umbre, care îşi 
vedeau de cine ştie ce treburi de-ale lor întunecate. Se 
întoarseră către el şi-l priviră ţintă, ca să-l înspăimânte, însă 

El-ahrairah ajunsese dincolo de hotarele spaimei şi le 
întoarse privirea, întrebându-se la ce anume se gândesc ca 
să-l convingă să renunţe. 

„Du-te înapoi, El-ahrairah”, zise în cele din urmă unul 
dintre ei. „N-ai ce căuta aici, în groapă. Eşti viu; şi ai pătimit 
deja din greu.” 

„Nu la fel de mult ca neamul meu”, răspunse El-ahrairah. 

„E destulă pătimire aici pentru o mie de sălaşuri”, zise 
umbra. „Nu fi căpăţânos, El-ahrairah. În găurile astea se 
află toate molimele şi bolile care se abat asupra iepurilor - 
fierbinţeală şi râie şi boala măruntaielor. lar aici, în gaura 
asta cea mai apropiată, stă orbirea albă, care face făpturile 
să iasă şontâcăind din culcuş ca să moară pe câmpuri, unde 
nici măcar e/i/ nu se ating de trupurile pline de putreziciune. 
Şi treaba noastră-i să avem grijă ca toate astea să fie 
pregătite când vrea să le folosească Inle-ran. Căci ceea ce 
este e ce trebuie să fie.” 

Atunci El-ahrairah ştiu că nu mai trebuie să stea pe 
gânduri. Se prefăcu că pleacă, dar se răsuci deodată, se 
repezi către umbre şi se aruncă în groapa cea mai 
apropiată mai iute decât pătrunde un strop de ploaie în 
pământ. Şi şezu întins acolo, în vreme ce umbrele pâlpâiau 
şi bodogăneau la buza gropii, căci nu aveau puterea să-l 
mişte altfel decât prin spaimă. După o vreme plecară, iar 
El-ahrairah rămase singur, întrebându-se dacă o să fie în 
stare să ajungă la timp la oştirea împăratului Darzin fără 
ajutorul mustăţilor şi urechilor. 

În cele din urmă, când fu sigur că rămăsese în gaură 
destul de mult timp ca să se molipsească, El-ahrairah ieşi şi 
începu să-şi caute drumul înapoi prin tunel. Nu ştia cât de 
iute o să se arate boala ori cât va trece până să moară, dar 
era limpede că trebuia să meargă înapoi cât mai repede - 
dacă se putea, înainte să se arate pe el vreun semn de 
boală. Fără să se apropie de lepurzor, trebuia să-i spună să 
pornească înainte, să ajungă la iepurii din sălaş ca să-i 
înştiinţeze să astupe toate intrările şi să stea înăuntru până 
ce e nimicită oştirea împăratului Darzin. 

În întuneric dădu peste un bolovan, căci tremura şi era 

cuprins de fierbinţeli şi, în orice caz, nu putea să pipăie 
nimic, ori aproape nimic, fără mustăţi. In clipa aceea o voce 
liniştită zise: 

„El-ahrairah, unde te duci?” 

Nu auzise nimic, dar ştiu că lepurele cel Negru e alături 
de el. 

„Mă duc acasă, stăpâne”, răspunse. „Ai spus că pot să 
plec când poftesc.” 

„Ai plănuit tu ceva, El-ahrairah”, zise lepurele cel Negru. 
„Ce anume?” 

„Am fost în groapă, stăpâne”, răspunse El-ahrairah. „M- 
am molipsit de orbirea albă şi mă duc să-mi salvez neamul, 
nimicind vrăjmaşii.” 

„El-ahrairah”, zise lepurele cel Negru, „ştii cum se ia 
orbirea albă?” 

Pe El-ahrairah îl copleşi deodată teama. Nu spuse nimic. 

„E purtată de puricii din urechile iepurilor”, zise lepurele 
cel Negru. „Trec din urechile unui iepure bolnav în cele ale 
tovarăşilor lui. Dar, El-ahrairah, tu n-ai urechi, iar puricii nu 
se duc pe frunze de ştevie. Nu poţi nici să te molipseşti, nici 
să dai altora orbirea albă.” 

Atunci, în cele din urmă, El-ahrairah simţi că-l părăsesc 
puterea şi curajul. Se prăbuşi la pământ. Incercă să se 
mişte, dar labele din spate i se târâră pe piatră şi nu se 
putu ridica. Dădu un pic din labe şi apoi rămase întins, în 
tăcere. 

„El-ahrairah”, zise lepurele cel Negru în sfârşit, „ăsta-i un 
sălaş friguros; un loc rău în care să trăieşti, şi n-au ce căuta 
aici inimile înflăcărate şi spiritele cutezătoare. Eşti o 
pacoste pentru mine. Du-te acasă. O să-ţi salvez eu însumi 
neamul. Nu cumva să te obrăzniceşti să mă întrebi când 
anume. Aici nu există timp. Sunt deja salvaţi.” 

În clipa aceea, în vreme ce împăratul Darzin şi oştenii săi 
încă mai strigau batjocuri către vizuini, din întunericul care 
se lăsa se abătură asupra lor năuceala şi groaza. Câmpul 
părea plin de iepuri uriaşi cu ochii roşii, care pândeau dintre 
ciulini. Duşmanii se întoarseră şi o luară la sănătoasa. 
Pieriră în noapte; şi iată de ce niciun iepure care spune 

poveşti despre El-ahrairah nu ştie ce fel de făpturi erau ori 
cum arătau. Niciuna n-a mai fost văzută din acea zi şi până- 
n ziua de azi. 

Când El-ahrairah izbuti în cele din urmă să se ridice în 
picioare, lepurele cel Negru plecase, iar lepurzor cobora 
prin tunel, căutându-l. Împreună ieşiră pe coasta muntelui 
şi coborâră pe peretele hăului cu pietre care se 
rostogoleau, prin pâclă. Nu ştiau unde merg, ştiau doar că 
se îndepărtează de sălaşul lepurelui Negru. Dar după o 
vreme fu limpede că El-ahrairah e bolnav din pricina şocului 
şi vlăguielii. lepurzor săpă un culcuş şi au rămas acolo 
câteva zile. 

Mai târziu, când El-ahrairah începu să se simtă mai bine, 
umblară încolo şi încoace, dar nu putură să afle calea spre 
casă. Erau năuciţi şi au trebuit să roage animalele cu care 
se întâlneau să le dea hrană şi adăpost. Drumul spre casă 
dură trei luni şi avură multe peripeții. Unele dintre acestea, 
după cum ştiţi, sunt ele însele poveşti. Odată au locuit cu 
un /endri şi au căutat pentru el prin pădure ouă de fazan. 
lar odată abia au scăpat din mijlocul unei fânețe în vreme 
ce fânul era cosit. Tot timpul lepurzor s-a îngrijit de El- 
ahrairah, i-a adus frunze de ştevie proaspete şi i-a alungat 
muştele de pe răni până ce s-au vindecat. 

În cele din urmă, într-o bună zi, ajunseră la sălaş. Era 
seară şi în vreme ce soarele se întindea peste dealuri 
văzură o puzderie de iepuri la s;/flay, ronţăind prin iarbă şi 
jucându-se peste muşuroaiele de furnici. Se opriră în partea 
de sus a câmpului, adulmecând mirosul de drobiţă şi de 
năprasnic, aduse de vânt. 

„Păi arată bine”, zise El-ahrairah. „Plesnesc de sănătate. 
Hai să ne strecurăm uşurel şi să vedem dacă putem da prin 
vizuini de vreo doi căpitani din Ows/a. N-are rost să se facă 
mare vâlvă.” 

Înaintară de-a lungul gardului viu, dar nu putură să se 
lămurească unde sunt, căci sălaşul părea să se fi mărit, şi 
erau mai multe intrări ca înainte, atât în taluz, cât şi pe 
câmp. Se opriră să vorbească cu un grup de tineri spilcuiţi, 
iepuri şi iepuroaice, care şedeau sub o tufă de soc în floare. 

„Vrem să-l găsim pe Răchitan”, zise lepurzor. „Ne puteţi 
spune unde-i vizuina lui?” 

„N-am auzit în viaţa mea de el”, răspunse unul dintre 
iepuri. „Sunteţi siguri că-i în sălaşul ăsta?” 

„Dacă n-o fi murit”, zise lepurzor. „Dar trebuie să fi auzit 
de căpitanul Răchitan. Era ofiţer în Ows/a în timpul 
bătăliei.” 

„Care bătălie?” întrebă alt iepure. 

„Împotriva împăratului Darzin”, răspunse lepurzor. 

„Uite ce-i, las-o baltă, moşule”, zise iepurele. „Bătălia aia 
- nici nu venisem pe lume când s-a terminat.” 

„Dar cu siguranţă îi cunoşti pe căpitanii din Ows/a care 
au fost acolo?” zise lepurzor. 

„Mai bine mor decât să fiu văzut cu unul dintre ei”, a zis 
iepurele. „Ce, moşnegimea aia cu mustăţile albe? Ce-ar fi 
de ştiut despre ei?” 

„Ceea ce au făcut”, zise lepurzor. 

„Scornelile alea vechi despre război, moşule?” zise 
primul iepure. „Totu-i mort şi-ngropat. N-are nimic de-a 
face cu noi.” 

„Că Răchitan ăsta s-o fi luptat cu împăratul Cum-il- 
cheamă, treaba lui”, zise una dintre iepuroaice. „Nu-i 
treaba noastră, nu?” 

„Totul a fost o chestie tare rea”, zise altă iepuroaică. 
„Mare ruşine, într-adevăr. Dacă nimeni n-ar lupta în 
războaie, n-ar mai fi războaie, nu-i aşa? Dar nu-i poţi face 
pe iepurii bătrâni să priceapă asta.” _ 

„Tata a fost acolo”, zise al doilea iepure. „Il apucă uneori 
să povestească, întotdeauna o şterg imediat. «Ei au făcut 
aia şi apoi noi am făcut asta» şi toată poliloghia. Îţi vine să- 
ţi iei câmpii, zău aşa. Bietul bătrânel, firesc ar fi să vrea să 
uite. Eu zic că pe jumătate sunt scorneli. Şi unde l-au dus 
toate astea, ia spuneţi-mi?” 

„Dacă nu vă deranjează să aşteptaţi un pic, domnule”, îi 
zise al treilea iepure lui El-ahrairah, „mă duc să văd dacă 
pot să-l găsesc pe căpitanul Răchitan. Nu-l cunosc eu 
însumi, dar e drept că-i un sălaş mare.” 

„Frumos din partea ta”, zise El-ahrairah, „dar cred că m- 

am lămurit acum şi mă pot descurca singur.” 

El-ahrairah porni de-a lungul gardului viu către pădure şi 
şezu singur sub o tufă de alun, privind peste câmp. Lumina 
începea să scadă şi deodată îşi dădu seama că Stăpânul 
Frith e aproape de el, printre frunze. 

„Eşti mânios, El-ahrairah?” întrebă Stăpânul Frith. 

„Nu, stăpâne”, răspunse El-ahrairah. „Nu-s mânios. Dar 
am învăţat că, atunci când e vorba de făpturile pe care le 
iubeşti, suferinţa nu-i singurul lucru pentru care le poţi 
compătimi. Un iepure care nu ştie că a primit un dar ce l-a 
salvat e mai sărac decât un melc fără casă, chiar dacă el 
crede altceva despre sine.” 

„Inţelepciunea se găseşte pe dealurile pustii, El-ahrairah, 
unde nu vine nimeni să mănânce, şi în taluzul din piatră în 
care iepurele scurmă în van să-şi facă vizuină. Însă, că tot 
veni vorba de daruri, ţi-am adus câteva flecuşteţe. O 
pereche de urechi, o coadă şi nişte mustăţi. S-ar putea ca 
urechile să ţi se pară la început ciudate. Am pus în ele 
oleacă din lumina stelelor, dar e foarte slabă; nu destulă, 
sunt sigur, ca să-l dea de gol pe un hoţ isteţ ca tine. A, iată 
că se întoarce lepurzor. Foarte bine, am ceva şi pentru el. 
Ce-ar fi să...” 

— Alună! Alună-rah! 

Era glasul lui Ulcică de după o tufă de scaieţi aflată la 
marginea micului cerc de ascultători. 

— O vulpe vine-n sus pe văiugă! 

32. 
Dincolo de drumul de fier 


Esprit de rivalité et de mâsintelligence qui préserva 
plus d'une fois l'année anglaise d'une défaite.’ 


Generalul Jourdan, Mémoires Militaires 


Unii îşi închipuie că iepurii îşi petrec o bună parte din 
timp fugind de vulpi. E adevărat că orice iepure se teme de 
vulpe şi o tuleşte dacă-i simte mirosul. Dar mulţi pot să nu 
vadă în toată viaţa lor o vulpe, şi probabil că numai câţiva 
sunt cu adevărat victimele unui duşman a cărui duhoare se 
simte de la o poştă şi care nu poate să fugă la fel de repede 
ca ei. De obicei, o vulpe care încearcă să prindă un iepure 
se furişează din direcţia opusă vântului, nevăzută - poate 
că printre copaci, către marginea pădurii. Apoi, dacă 
izbuteşte să se apropie de locul în care se află iepurii la 
silflay, pe un taluz sau pe câmp, stă nemişcată şi aşteaptă 
prilejul să-l înhaţe pe vreunul. Se zice că uneori îi vrăjeşte, 
aşa cum face nevăstuica, rostogolindu-se şi jucându-se în 
loc deschis şi tot apropiindu-se, până ce poate să pună laba 
pe ei. Oricum ar fi, e sigur că nicio vulpe nu vânează iepuri 
mergând la vedere printr-o văiugă, la asfinţit. 

Nici Alună, nici vreun alt iepure care ascultase povestea 
lui Păpădie nu văzuseră vreodată o vulpe. Cu toate acestea, 
ştiau că o vulpe aflată în loc deschis, pe care o poţi vedea, 
nu-i primejdioasă câtă vreme e zărită la timp. Alună şi-a dat 
seama că fusese neglijent când îi lăsase pe toţi să se adune 
în jurul lui Păpădie şi nu pusese nici măcar o strajă. Puţinul 
vânt care se simţea bătea dinspre nord-est, iar vulpea, 
venind dinspre vest, ar fi putut să dea peste ei fără s-o fi 
simţit. Dar de primejdia asta au fost salvaţi de Ulcică şi 
Cinci, care ieşiseră în loc deschis. Chiar şi în fulgerarea de 
alarmă, când l-a auzit pe Ulcică, lui Alună i-a trecut prin cap 


31 „Spiritul de rivalitate şi de neînțelegere care a ferit nu o dată armata 
engleză de o înfrângere” (în franceză, în original) (n. tr.). 

că Cinci, fără îndoială nevrând să-l atenţioneze în faţa 
celorlalţi, a prins ocazia oferită de spaima lui Ulcică pentru 
a se pune singur de strajă. 

Alună s-a gândit iute. Dacă vulpea nu era prea aproape, 
nu trebuiau decât să fugă. Era o pădure în apropiere, şi 
puteau să se facă nevăzuţi în ea, mai mult sau mai puţin 
laolaltă, şi apoi pur şi simplu să-şi vadă de drum. Şi-a croit 
drum printre brusturi. 

— Cât de aproape e? a întrebat. Şi unde-i Cinci? 

— Sunt aici, a răspuns Cinci de la câţiva metri. 

Stătea pitulat sub rugii lungi ai unui măceş şi n-a întors 
capul când Alună a ajuns lângă el. 

— Şi uite vulpea, a adăugat. 

Alună i-a urmărit privirea. 

Pământul plin de ridicături şi gropi, năpădit de buruieni al 
văiugii cobora dincolo de ei, o adâncitură lungă mărginită la 
miazănoapte de Brâul lui Cezar. Ultimele raze ale soarelui 
ce asfinţea străluceau drept asupra ei, printr-o deschizătură 
dintre copaci. Vulpea era mai jos de ei şi încă destul de 
departe. Cu toate că se afla chiar în direcţia spre care 
bătea vântul şi, prin urmare, le-ar fi putut simţi mirosul, nu 
arăta prea interesată de iepuri. Mergea repejor şi neabătut 
în susul văiugii, ca un câine, târându-şi coada cu vârful alb. 
Era de un cafeniu nisipos, cu picioare şi urechi negre. Chiar 
şi acum, cu toate că era limpede că n-a ieşit la vânătoare, 
avea o înfăţişare vicleană, de prădător, care i-a făcut să se 
cutremure pe cei care o priveau de sub tufa de măceş. 
Când a trecut de un smoc de ciulini şi s-a făcut nevăzută, 
Alună şi Cinci s-au întors la ceilalţi. 

— Haideţi, a zis Alună. Dacă n-aţi mai văzut vreo vulpe, 
n-are rost să vă duceţi acum să vă uitaţi. Veniţi după mine. 

Se pregătea să pornească în fruntea lor către partea de 
sud a văiugii, când dintr-odată un iepure l-a îmbrâncit cât 
colo, a trecut pe lângă Cinci şi a ieşit în loc deschis. Alună s- 
a oprit şi s-a uitat în jur, uluit. 

— Cine-a fost? a întrebat. 

— Barosanu', a răspuns Cinci, cu ochii holbaţi. 

S-au dus cu toţii repede înapoi la rugii de măceş şi s-au 

uitat din nou peste văiugă. Barosanu', fără să se ascundă, 
ţupăia prudent pe povârniş, mergând drept către vulpe. Se 
uitau la el fără să-şi creadă ochilor. El s-a apropiat de vulpe, 
dar ea nu l-a băgat în seamă. 

— Alună, a zis Argintiul din spate, să mă duc...? 

— Nimeni nu pleacă de-aici, a zis Alună iute. Staţi cu toţii 
nemişcaţi. 

La vreo treizeci de metri mai departe, vulpea l-a zărit pe 
iepurele care se apropia. A şovăit o clipă, apoi a mers mai 
departe. Barosanu' aproape că ajunsese la ea, când s-a 
întors şi a luat-o în sus, şchiopătând, pe povârnişul de 
miazănoapte al văiugii, către copacii din Brâul lui Cezar. 
Vulpea iar a şovăit, apoi s-a luat după el. 

— Ce-are de gând? a mormăit Mură. 

— Incearcă s-o îndepărteze de noi, bănuiesc, a zis Cinci. 

— Dar n-avea de ce! Am fi scăpat şi fără asta. 

— Smintitul naibii! a zis Alună. Nu cred c-am mai fost 
vreodată aşa de furios. 

Vulpea grăbise pasul şi acum era departe de ei. S-ar fi zis 
că-l ajungea din urmă pe Barosanu'. Soarele apusese şi, 
prin lumina care pălea, de-abia l-au zărit intrând în tufe. A 
dispărut, şi vulpea l-a urmat. Câteva clipe a fost linişte. 
Apoi peste văiuga pustie care se învăluia în întuneric a 
venit, îngrozitor de limpede, ţipătul de durere cruntă al unui 
iepure. 

— O, Frith şi Inle! a strigat Mură, izbind în pământ cu 
labele din spate. 

Ulcică s-a răsucit, gata s-o tulească. Alună nu s-a clintit. 

— Plecăm, Alună? a întrebat Argintiul. Acum nu-l mai 
putem ajuta. 

Pe când vorbea, dintr-odată Barosanu' a ţâşnit dintre 
copaci, gonind ca fulgerul. Până să apuce ei să priceapă că- 
i viu, el urcase dintr-o suflare coasta văiugii şi a năvălit 
printre ei. 

— Haideţi, le-a zis, să plecăm de-aici! 

— Dar ce... ce... eşti rănit? a întrebat Clopotel, năucit. 

— Nu, a zis Barosanu', sunt mai bine ca oricând! Să 
mergem! 

— Poţi să aştepţi până ce termin eu, a zis Alună cu voce 
rece, mânioasă. Ai făcut tot ce ţi-a stat în puteri să te omori 
şi te-ai purtat ca smintitul smintiţilor. Acum ţine-ţi gura şi 
şezi! 

S-a răsucit şi, cu toate că întunericul se lăsa cu prea 
mare repeziciune ca să se mai vadă până departe, s-a 
prefăcut că priveşte încă peste văiugă. In spatele lui, iepurii 
se foiau agitaţi. Câţiva începuseră să aibă o senzaţie de 
ireal, de parc-ar fi visat. Ziua lungă petrecută departe de 
vizuini, văiuga din apropiere, năpădită de ierburi, povestea 
înspăimântătoare de care fuseseră captivaţi, apariţia 
bruscă a vulpii, şocul întâmplării de neînțeles cu Barosanu' 
- toate acestea, una după alta, le-au inundat mintea şi i-au 
lăsat abătuţi şi uluiţi. 

— Du-i de-aici, Alună, a şoptit Cinci, până nu ajung toţi 
tharn. 

Alună s-a răsucit pe dată. 

— Ei bine, nici urmă de vulpe, a zis voios. A plecat, şi 
plecăm şi noi. Şi, pentru numele cerului, staţi strânşi 
laolaltă, căci dacă se rătăceşte cineva în bezna asta, s-ar 
putea să nu-l mai găsim. Şi ţineţi minte, dacă dăm peste 
iepuri necunoscuţi, trebuie să-i atacați pe dată şi să puneţi 
întrebările după aceea. 

Au ocolit marginea pădurii aflată de-a lungul laturii de 
miazăzi a văiugii şi apoi, câte unul ori câte doi, au trecut 
drumul pustiu aflat dincolo de ea. incetul cu încetul, mintea 
li s-a limpezit. S-au pomenit pe terenurile deschise ale unei 
ferme - de fapt, puteau mirosi şi auzi ferma, nu departe, 
către partea asfinţitului - şi era uşor de mers: păşuni 
netede, mari, care coborau lin şi nu erau împărţite de 
garduri vii, ci de taluzuri late şi nu prea înalte, fiecare larg 
cât o alee şi năpădite de soc, sânger şi salbă-moale. Era un 
adevărat ţinut al iepurilor, liniştitor după Brâul lui Cezar şi 
văiuga cu ierburi încâlcite, plină de cornăţel; iar când au 
ajuns destul de departe prin iarbă - oprindu-se mereu să 
asculte şi să amuşine şi să fugă, ba unul, ba altul, de la un 
ascunziş la celălalt -, Alună a simţit că n-ar fi primejdios să 
se odihnească un pic. De îndată ce i-a trimis pe luţilă şi 

Gălbenel să stea de strajă, l-a luat deoparte pe Barosanu'. 

— Sunt supărat pe tine, a zis. Eşti singurul iepure fără de 
care nu ne putem descurca, şi te apuci să-ţi pui în joc viaţa 
prosteşte. Nu era nevoie s-o faci, şi nici măcar n-a fost un 
lucru deştept. Ce te-a apucat? 

— Mă tem că pur şi simplu m-am pierdut cu firea, Alună, 
a răspuns Barosanu'. Toată ziua am fost încordat, 
gândindu-mă la treaba asta de la Efrafa - eram cu nervii la 
pământ. Când mă simt aşa, trebuie să fac ceva - ştii tu, să 
mă încaier sau să înfrunt o primejdie. M-am gândit că dacă 
aş fi putut să prostesc vulpea aia, nu m-aş mai fi frământat 
atât cu treaba cealaltă. Şi apoi, a mers - acum mă simt 
mult mai bine. 

— Făcând pe El-ahrairahul, a zis Alună. Nătărăule, ai fi 
putut să-ţi pierzi viaţa pentru o prostie - cu toţii am crezut 
că asta s-a întâmplat. Să nu te prind că mai faci aşa ceva. 
Ştii că totul o să depindă de tine. Dar spune-mi, ce s-a 
petrecut acolo, între copaci? De ce ai ţipat aşa, dacă n-ai 
păţit nimic? 

— N-am tipat, a zis Barosanu'. A fost foarte ciudat ceea 
ce s-a petrecut, şi mă tem c-a fost foarte rău. Vezi tu, 
tocmai mă pregăteam să scap de homba printre copaci şi 
să mă întorc. Ei bine, am intrat în tufe, şi tocmai încetasem 
să mai merg încet şi începusem să fug cu adevărat iute, 
când m-am trezit nas în nas cu o ceată de iepuri - străini. 
Veneau spre mine, ca şi cum aveau de gând să iasă în loc 
deschis, în văiugă. Fireşte, n-am avut timp să mă uit bine la 
ei, dar păreau nişte tipi voinici. „Păzea - fugiţi!” am zis în 
vreme ce veneam ca fulgerul către ei, dar tot ce au făcut a 
fost să încerce să mă oprească. Unul dintre ei a zis: „Stai pe 
loc!” ori aşa ceva şi apoi mi s-a aşezat drept în cale. Aşa că 
l-am doborât - n-aveam încotro - şi am gonit mai departe; 
şi-apoi am auzit ţipătul ăla îngrozitor. Fireşte, am mers mai 
iute ca ei şi am ieşit dintre copaci şi m-am întors la voi. 

— Aşa că homba a pus gheara pe un alt iepure? 

— Aşa trebuie să fi fost. La urma urmei, am dus-o drept 
la ei, chiar dacă nu asta voiam să fac. Dar n-am văzut, de 
fapt, ce s-a petrecut. 

— Şi cum a rămas cu ceilalţi? 

— Habar n-am. Bănuiesc c-au luat-o la sănătoasa. 

— Aşa, a zis Alună prudent. Ei bine, poate că lucrurile s- 
au aşezat cum e mai bine. Dar uite ce-i, Barosane, gata cu 
şmecheriile până ce vine vremea lor - miza e prea mare. Ai 
face bine să te ţii aproape de Argintiul şi de mine - o să-ţi 
alungăm gândurile negre. 

În clipa aceea a venit la ei Argintiul. 

— Alună, a zis, tocmai mi-am dat seama unde suntem, şi 
e mult prea aproape de Efrafa. Cred că trebuie să plecăm 
cât mai repede. 

— Vreau să ocolim Efrafa - pe departe, a zis Alună. Crezi 
că ne poţi conduce la drumul ăla de fier despre care ne-a 
spus Laur? 

— Cred că da, a zis Argintiul. Dar nu putem face un ocol 
prea mare, pentru că o să fie cu toţii vlăguiţi. Nu pot spune 
că ştiu calea, dar îmi dau seama de direcţie. 

— Păi, va trebui să ne asumăm riscul ăsta, a zis Alună. 
De-am putea ajunge acolo până se crapă de ziuă, se pot 
odihni cu toţii de cealaltă parte. 

N-au mai avut alte păţanii în noaptea aceea şi au mers în 
linişte pe la marginile câmpurilor, sub lumina slabă a 
pătrarului de lună. Noaptea nu prea întunecată era plină de 
sunete şi mişcări. Odată, Ghindă a stârnit un fluierar, care a 
tot zburat în jurul lor, scoțând ţipete ascuţite, până ce au 
trecut de un taluz şi au scăpat de el. Nu după multă vreme, 
de undeva, de aproape, au auzit gâlgâitul necontenit al 
unui caprimulg; un sunet paşnic, care s-a stins treptat în 
vreme ce mergeau mai departe. Şi odată au auzit glasul 
unui cârstei care se furişa prin iarba înaltă de pe marginea 
unei cărări. (Sună ca unghia unui om care trece peste dinţii 
unui pieptene.) Dar nici urmă de elil şi, cu toate că erau 
mereu cu ochii-n patru după vreun semn de patrulă din 
Efrafa, n-au văzut decât şoareci şi câţiva arici vânând melci 
fără casă prin şanţuri. 

In cele din urmă, când prima ciocârlie a suit către lumina 
care era încă departe pe cer, Argintiul, cu blana sa deschisă 
la culoare îmbibată de rouă, care o făcea să arate 

întunecată, s-a întors şchiopătând către locul în care Alună 
îi îmbărbăta pe Clopoţel şi Ulcică. 

— Poţi să-ţi înveseleşti gândurile, Clopoţel, a zis. Cred că 
suntem aproape de drumul de fier. 

— N-ar fi nicio problemă cu gândurile, a zis Clopotel, 
dacă picioarele nu mi-ar fi aşa de ostenite. Melcii fără casă 
sunt norocoşi că n-au picioare. Cred c-o să fiu un melc fără 
casă. 

— Ei bine, eu sunt un arici, a zis Alună, aşa c-ai face bine 
să te urneşti! 

— Ba nu eşti, a răspuns Clopoţel. N-ai destui purici. Nu-i 
vorbă, că nici melcii fără casă n-au. Ce bine-i melc fără casă 
să fii, tolănit în voie printre păpădii... 

— Şi când mierla te-nhaţă, să te ţii, a zis Alună. Bine, 
Argintiule, venim. Dar unde este drumul de fier? Laur a zis 
că e un taluz abrupt, foarte înalt. Nu văd nimic de soiul 
asta. 

— Nu, asta-i departe, aproape de Efrafa. Aici trece printr- 
un soi de văiugă făcută pentru el. Nu simţi mirosul? 

Alună a adulmecat. In umezeala răcoroasă a prins pe 
dată mirosurile nefireşti de metal, fum de cărbuni şi ulei. Au 
mers mai departe şi foarte curând au putut să privească în 
jos, printre tufişurile de pe marginea rambleului căii ferate. 
Era linişte în jur, dar când s-au oprit pe vârful taluzului 
şase-şapte vrăbii, un stol care se ciorovăia, au zburat pe 
şine şi s-au apucat să ciugulească printre traverse. Cumva, 
priveliştea era liniştitoare. 

— Trecem, Alună-ran? a întrebat Mură. 

— Da, a zis Alună, chiar acum. Să-l punem între noi şi 
Efrafa; apoi o să mâncăm. 

Au păşit destul de şovăielnic pe rambleu, pe jumătate 
aşteptându-se ca îngerul fioros, tunător, al lui Frith să apară 
din lumina zorilor; dar tăcerea nu a fost spartă. Curând 
mâncau cu toţii pe pajiştea de pe partea cealaltă, prea 
osteniţi ca să le mai pese de orice altceva decât de 
uşurarea de a-şi odihni picioarele şi de ronţăirea ierbii. 

De deasupra zadelor, Kehaar a alunecat în jos, a coborât 
pe pământ printre ei şi şi-a strâns aripile lungi de un 

cenuşiu-deschis. 

— Domn Alun, ce vacut? Voi nu stat aici? 

— Sunt obosiţi, Kehaar. Trebuie să se odihnească. 

— Aici nu odihnit. Vost ieburi venit. 

— Da, dar nu acum. Putem... 

— Ya, ya, venit bentru găsit la voi! Vost abroabe! 

— Of, la naiba cu patrulele astea afurisite! a strigat 
Alună. Haideţi cu toţii peste câmp până în pădurea aia! Da, 
şi tu, luţilă, doar dacă nu vrei să-ţi fie crănţănite urechile în 
Efrafa. Hai, mişcaţi-vă! 

Au şontâcăit peste păşune până la pădurea din partea 
cealaltă şi s-au prăbuşit, sleiţi, pe pământul neted şi gol de 
sub brazi. Alună şi Cinci s-au sfătuit din nou cu Kehaar. 

— N-are rost să ne aşteptăm ca ei să poată merge mai 
departe, Kehaar, a zis Alună. Ştii, au mers toată noaptea. O 
să trebuiască să dormim aici azi. Chiar ai văzut o patrulă? 

— Ya, ya, venit la cealalt, parte la drum de vier. Voi 
blecat la ţanc. 

— Ei bine, atunci ne-ai salvat. Dar uite ce-i, Kehaar, poţi 
să te duci să vezi unde-s acum? Dac-au plecat, o să le spun 
alor noştri să doarmă - nu c-ar mai avea nevoie să le spun; 
uită-te la ei! 

Kehaar s-a întors cu vestea că patrula din Efrafa a făcut 
cale-ntoarsă fără să treacă drumul de fier. Apoi s-a oferit să 
stea el de veghe până seara, iar Alună, simțind o mare 
uşurare, le-a spus pe dată iepurilor să doarmă. Vreo doi 
adormiseră deja, culcaţi pe o parte pe pământul gol. Alună 
s-a întrebat dacă n-ar trebui să-i trezească şi să le spună 
să-şi caute un ascunziş, dar în vreme ce se gândea la asta 
l-a prins şi pe el somnul. 

Ziua a venit cu zăpuşeală şi nemişcare. Printre copaci, 
porumbeii guleraţi uguiau somnoroşi şi din când în când un 
cuc îşi făcea auzită chemarea întreruptă. Pe câmpuri nu se 
mişca nimic, în afară de fluturarea necontenită a cozilor 
vacilor strânse laolaltă la umbră. 

33. 
Râul cel mare 


În viața lui nu mai văzuse un râu - acest animal 
neted şi lucios, sinuos şi puternic. [...] Totul era 
tremur şi înfiorare, sclipiri şi luciri, foşnet şi vârtej, 
şoaptă şi spume. 


Kenneth Grahame, Vântul prin sălcii? 


Când s-a trezit, Alună a sărit pe dată în picioare, căci 
aerul din jurul său era plin de ţipetele ascuţite ale unei 
făpturi care vâna. S-a uitat iute în jur, dar n-a văzut vreun 
semn de primejdie. Era seară. Câţiva iepuri se treziseră 
deja şi mâncau la poalele pădurii. Şi-a dat seama că 
tipetele, oricât ar fi fost de insistente şi de uimitoare, erau 
prea mici şi ascuţite ca să fi fost scoase de un soi de elil. 
Veneau de deasupra. Un liliac a fâlfâit printre copaci şi a 
ieşit iar din pădure fără să atingă nicio rămurea. L-a urmat 
altul. Alună simţea că sunt mulţi în jur, peste tot, înhăţând 
din zbor muşte şi molii şi scoțând ţipetele acelea mici. Cu 
greu i-ar fi auzit o ureche de om, dar pentru iepuri aerul era 
înţesat de chemările lor. Afară din pădure, câmpul era încă 
luminat de soarele în asfinţit, dar printre brazi lumina era 
scăzută, şi aici era duium de lilieci zburând încolo şi 
încoace. În mirosul de răşină al brazilor se amesteca altul, o 
mireasmă puternică, dar pătrunzătoare - parfum de flori, 
însă de un soi pe care Alună nu-l ştia. A urmărit mirosul 
până la izvorul lui, la marginea pădurii. Venea de la câteva 
tufe dese de săpunariţă care creşteau la marginea pajiştii. 
Unele încă nu înfloriseră, cu bobocii cârlionţaţi în spirale 
trandafirii şi ascuţite din caliciul de un verde-deschis; dar 
cele mai multe erau în plină floare şi-şi trimiteau mireasma 
puternică. Liliecii îşi aflau prada printre muştele şi moliile 
atrase de săpunariţă. 

Alună a făcut hraka şi a început să mănânce pe câmp. L- 

a necăjit descoperirea că laba din spate îl durea. Crezuse 
că e vindecată, dar era limpede că mersul întins peste 
dealuri a fost prea greu pentru muşchii sfâşiaţi de alice. S-a 
întrebat dac-o fi departe râul despre care vorbea Kehaar. 
Dacă da, o să aibă de pătimit. 

— Alună-rah, a zis Ulcică, ieşind dintre tufele de 
săpunariţă, te simţi bine? Piciorul arată ciudat - îl târăşti. 

— Nu, e în ordine, a zis Alună. Ascultă, Hlao-roo, unde-i 
Kehaar? Vreau să vorbesc cu el. 

— A zburat să vadă dacă e vreo patrulă prin apropiere, 
Alună-rah. Barosanu' s-a trezit ceva mai devreme, el şi cu 
Argintiul i-au cerut lui Kehaar să plece. N-au vrut să-ţi strice 
somnul. 

Alună s-a simţit enervat. Ar fi fost mai bine să li se spună 
pe dată în ce parte s-o ia decât să aştepte până ce Kehaar 
se uită după patrule. Trebuiau să treacă un râu şi, după 
părerea lui, cu cât o făceau mai repede, cu atât mai bine. L- 
a aşteptat ca pe ghimpi pe Kehaar. Curând s-a simţit mai 
încordat şi mai nervos decât fusese vreodată. Incepea să 
creadă că, la urma urmei, poate că se pripise. Era limpede 
că Laur nu subestimase primejdia în care erau în apropiere 
de Efrafa. Nu se îndoia că Barosanu', printr-un noroc chior, 
mânase vulpea drept peste o Patrulă Extraordinară care le 
luase urma. Apoi, dimineaţa, din nou cu ajutorul norocului 
şi al lui Kehaar, era clar că au scăpat la mustață de alta la 
trecerea peste drumul de fier. Şi dacă spaima Argintiului 
era întemeiată şi o patrulă îi dibuise deja şi raportase, fără 
ca ei să ştie? Şi dacă generalul Jaleş are şi el un fel de 
Kehaar? Şi dacă un liliac vorbea cu el chiar în clipa asta? 
Cum poţi să prevezi şi să te păzeşti de toate? larba părea 
acră, lumina soarelui părea îngheţată. Alună stătea ciucit 
sub brazi, sfâşiat de griji. Acum se simţea mai puţin supărat 
pe Barosanu': putea să înţeleagă cum se simte. Aşteptarea 
era rea. Ardea de dorinţa să facă ceva. Tocmai când se 
hotărâse să nu mai aştepte, să-i adune pe toţi şi să plece 
pe dată, Kehaar s-a întors în zbor dinspre rambleu. A fâlfâit 
stângaci din aripi printre brazi, amuţind liliecii. 

— Domn Alun, nu ieburi. Cred boate che nu blacut la ei 

trecut la drum de vier. 

— Asta-i bine. E departe râul, Kehaar? 

— Na, na. Vost abroabe, la badure. 

— Minunat. Putem da de locul de trecere la lumina zilei? 

— Ya, ya. lo aratat la voi bod. 

După ce au mers puţin prin pădure, iepurii au simţit că 
sunt deja aproape de râu. Pământul a devenit moale şi 
îmbibat de apă. Simţeau mirosul de rogoz şi de apă. Dintr- 
odată, ţipătul aspru, tremurător, al unei găinuşe-de-baltă a 
stârnit ecouri printre copaci, urmat de o fluturare din aripi 
şi un plescăit grăbit prin apă. Foşnetul frunzelor părea să 
stârnească şi el ecouri, ca şi cum ar fi fost reflectat în 
depărtare de un teren solid. Ceva mai încolo au auzit 
limpede apa însăşi - curgerea lentă şi continuă a unei 
cascade mici. Un om care aude de departe zgomotul unei 
mulţimi îşi poate face o idee despre mărimea ei. Sunetul 
râului le-a spus iepurilor că trebuie să fie mai mare decât 
orice alt râu mai văzuseră ei - lat, calm şi iute. S-au oprit 
printre tufele de tătăneasă şi piciorul-caprei şi s-au uitat 
unul la altul, căutând îmbărbătare. Apoi au înaintat, ţupăind 
şovăielnic, pe terenul mai deschis. Încă nu se vedea râul, 
dar desluşeau în faţa lor licăriri şi dansul luminii reflectate 
în aer. Curând după aceea, Alună, care şchiopăta în frunte 
alături de Cinci, s-a pomenit pe o potecă îngustă şi verde 
care despărţea vegetaţia sălbatică de malul râului. 

Poteca era aproape la fel de netedă precum gazonul şi nu 
avea tufe şi buruieni, pentru că era întreţinută pentru 
pescari. De partea cealaltă creşteau din belşug plante de 
pe malul apelor, astfel încât era despărțită de râu printr-un 
fel de gard viu de răchitan purpuriu, răscoage înaltă, iarba- 
puricelui, untişor şi cânepioară, pe alocuri înflorite deja. Din 
pădure au mai ieşit doi-trei iepuri. Iscodind printre tufe, 
zăreau pe ici, pe colo râul neted, sclipitor, evident mult mai 
lat şi mai iute decât Enborne. Cu toate că nu se vedea 
vreun duşman ori altă primejdie, simțeau neliniştea şi 
îndoiala celor care dau pe neaşteptate peste un loc ce le 
taie răsuflarea, unde ei înşişi nu sunt decât nişte făpturi 
mărunte, fără nicio importanţă. Când Marco Polo a ajuns în 

cele din urmă în Cathay, acum şapte sute de ani, oare n-a 
simţit - şi nu i-a încremenit oare inima în piept când şi-a dat 
seama - că această capitală mare şi splendidă a unui 
imperiu a existat în toţi anii vieţii lui, şi mult dinainte, iar el 
n-a avut habar? Că nu-i este de trebuinţă nimic de la el, de 
la Veneţia, de la Europa? Că e plină de comori mai presus 
de înţelegerea sa? Că sosirea lui n-are nici cea mai mică 
importanţă? Ştim că a simţit toate acestea, şi aşa s-a 
întâmplat cu mulţi călători prin locuri străine care nu ştiau 
peste ce vor da. Nimic nu te face să te simţi mai mic ca 
pătrunderea într-un loc străin şi minunat, în care nimeni nu 
se opreşte măcar să observe că te holbezi la tot ce e în jur. 

lepurii erau stingheriţi şi năuciţi. S-au ghemuit pe iarbă, 
adulmecând mirosurile apei din aerul răcoros al asfinţitului; 
şi s-au tras mai aproape unul de altul, fiecare nădăjduind să 
nu vadă la ceilalţi agitația pe care o simţea în sine. Când 
Ulcică a ajuns pe potecă, o libelulă mare, sclipitoare, lungă 
de vreo zece centimetri, înveşmântată în smarald şi auriu 
stins, s-a ivit lângă umărul lui; a plutit în aer, zbârnâind, 
nemişcată, şi a pierit ca fulgerul prin rogoz. Ulcică a făcut 
un salt îndărăt, speriat. Atunci s-a auzit un țipăt ascuţit, 
răsunător, şi a zărit printre ierburi o pasăre de un azuriu 
strălucitor care zbura iute peste mijlocul apei. Peste câteva 
clipe, din apropiere, de după gardul viu, s-a auzit o 
plescăitură zdravănă; dar ce făptură o fi fost aceea, n-aveai 
cum să ştii. 

Uitându-se după Alună, Ulcică a dat cu ochii de Kehaar, 
ceva mai departe, stând într-o baltă dintre două tufe de 
răscoage. lzbea cu ciocul şi încerca să înhaţe ceva din 
noroi, iar după câteva clipe a tras afară o lipitoare de vreo 
cincisprezece centimetri şi a hăpăit-o dintr-o înghiţitură. 
Dincolo de el, ceva mai departe pe cărare, Alună îşi curăța 
blana de cornăţel şi era limpede că ascultă ce spune Cinci, 
în vreme ce şedeau alături sub un rododendron. Ulcică a 
luat-o la fugă pe mal către ei. 

— Nu-i nimic rău cu locul ăsta, a zis Cinci. Nu-i mai 
primejdios aici decât oriunde altundeva. Kehaar o să ne 
arate pe unde să trecem, nu? Nu trebuie decât s-o facem 

înainte să se întunece. 

— Ai noştri n-or să poposească aici, a răspuns Alună. Nu 
putem să stăm şi să-l aşteptăm pe Barosanu' într-un loc ca 
ăsta. E nefiresc pentru iepuri. 

— Ba putem, linişteşte-te. O să se înveţe cu el mai 
repede decât crezi, îţi spun, e mai bun decât alte locuri prin 
care am fost. Nu toate lucrurile ciudate sunt rele. Vrei să-i 
duc eu peste râu? Zi că-i din pricina piciorului. 

— Bine, a zis Alună. Hlao-roo, vrei, te rog, să-i aduci pe 
toţi aici? 

După ce Ulcică a plecat, a zis: 

— Mă simt tulburat, Cinci. Cer tare mult de la ei, şi sunt 
tare multe primejdii în planul ăsta. 

— Sunt mai tari decât crezi tu, a răspuns Cinci. Dacă ar fi 
ca tu să... 

Kehaar a scos un strigăt răguşit, făcând o pitulice să 
ţâşnească speriată din tufe. 

— Domn Alun, ce ajdebtat la voi? 

— Să ştim unde să mergem, a răspuns Cinci. 

— Bod abroabe. Mers mai debarte, voi văzut. 

Acolo unde se aflau, tufărişul era aproape de poteca 
verde, dar mai departe - în josul apei, după cum simțeau ei 
- avea să fie loc deschis. Şi acolo s-au dus, Alună în urma 
lui Cinci. 

Alună nu ştia ce e un „bod”. Era încă unul dintre 
cuvintele necunoscute ale lui Kehaar despre care nu cuteza 
să întrebe. În ciuda încrederii sale în Kehaar şi a respectului 
faţă de experienţa lui bogată, s-a simţit şi mai tulburat când 
au ieşit pe teren deschis. Era limpede că e un soi de loc al 
oamenilor, foarte umblat şi primejdios. Ceva mai departe 
era o şosea. Vedea suprafaţa netedă, nefirească, 
întinzându-se peste iarbă. S-a oprit să se uite la ea. In cele 
din urmă, când a fost sigur că nu-i pe-aproape vreun om, s- 
a dus cu grijă până la bordură. 

Şoseaua trecea râul peste un pod lung de vreo zece 
metri. Lui Alună nu i s-a părut că ar fi ceva neobişnuit în 
asta. Ideea de pod îl depăşea. N-a văzut decât un şir de 
stâlpi solizi cu bare între ei de ambele părţi ale şoselei. Tot 

aşa, sătenii simpli dintr-un sat african, care n-au plecat 
niciodată din casele lor aflate departe de lume, pot să nu 
fie prea surprinşi când văd un avion: e dincolo de puterea 
lor de înţelegere. Dar dacă văd prima oară un cal trăgând o 
căruţă se apucă să arate cu degetul şi să râdă, încântați de 
ingeniozitatea omului care s-a gândit la aşa ceva. Alună a 
privit fără surprindere şoseaua care trecea peste râu. Ceea 
ce-l frământa pe el era că în locul de trecere nu se aflau 
decât borduri foarte înguste de iarbă scurtă, în care nu te 
puteai ascunde. lepurii săi o să fie la vedere şi n-o să aibă 
unde să fugă decât de-a lungul şoselei. 

— Crezi că putem îndrăzni, Cinci? a întrebat. 

— Nu pricep de ce-ţi faci griji, a zis acesta. Te-ai dus la 
fermă şi ai intrat în şopronul în care erau iepurii din cuşcă. 
Acum e mult mai puţin primejdios. Haide - se uită toţi cum 
noi doi şovăim. 

Cinci a sărit pe şosea. S-a uitat o clipă în jur şi apoi a 
pornit către capătul podului. Alună l-a urmat pe margine, 
ţinându-se aproape de balustrada dinspre amonte. Când s-a 
uitat în jur, Ulcică era aproape de el. În mijlocul podului, 
Cinci, care era foarte liniştit şi nu se grăbea deloc, s-a oprit 
şi s-a aşezat pe labele din spate. Ceilalţi doi au ajuns lângă 
el. 

— Hai să facem un pic de spectacol, a zis Cinci. Să-i 
facem să-şi pună întrebări. O să se ia după noi doar ca să 
ştie la ce ne uităm. 

Nu era nicio bordură la marginea podului; ar fi putut să 
păşească direct în apa aflată la un metru mai jos. De sub 
bara cea mai de jos s-au uitat în susul apei şi acum, pentru 
prima oară, au văzut bine râul pe toată lungimea lui. Dacă 
podul nu l-a uimit pe Alună, apoi râul l-a lăsat cu gura 
căscată. Şi-a amintit de Enborne, cu suprafaţa spartă de 
vârfuri de piatră şi ierburi. Râul Test, o apă iute cu păstrăvi, 
curăţat de buruieni şi bine întreţinut, îi părea o lume a 
apelor. Era lat de cel puţin zece metri şi curgea iute şi lin, 
licărind şi fulgerând în lumina soarelui de seară. Copacii 
oglindiţi în curentul liniştit erau nemişcaţi, ca pe un lac. Nu 
se vedea deasupra apei niciun fir de trestie ori altă plantă. 

Aproape, sub malul stâng, un strat de priboi se întindea tras 
de curent, cu frunzele ca nişte roţi plutind pe sub apă. ŞI 
mai întunecate, aproape negre, erau covoarele de 
peştişoară, cu țesătura groasă nemişcată pe fundul râului, 
şi numai frunzele trase de apă se clătinau uşurel. Se 
clătinau şi porțiunile mai mari de urda-vacii, de un verde- 
deschis; dar ele se vălureau odată cu apa, uşor şi iute. Apa 
era foarte limpede, cu matca acoperită de un strat de 
pietriş curat, gălbui, şi chiar şi în mijloc abia dacă atingea 
puţin peste un metru adâncime. Pe când se uitau în jos, 
iepurii au desluşit pe alocuri un praf foarte fin, ca fumul - 
calcar şi pietriş prefăcut în praf pe care râul îl ducea cu el, 
aşa cum colbul e suflat de vânt. Deodată, cu o mişcare 
leneşă a cozii plate, a ieşit de sub pod un peşte de culoarea 
pietrişului, la fel de mare ca un iepure. Privitorii, aflaţi 
deasupra lui, i-au zărit petele întunecate, bine desenate, de 
pe laturi. A adăstat pândind în apa de sub ei, unduind într-o 
parte şi-ntr-alta. Îi amintea lui Alună de pisica din curtea 
fermei. Pe când se uitau, a înotat în sus cu o mică zvâcnire 
şi s-a oprit chiar sub oglinda apei. Peste o clipă, botul lui 
turtit a ţâşnit din râu şi i-au văzut gura deschisă, care pe 
dinăuntru era de un alb fără pată. Ritmic, fără grabă, a 
aspirat un carabăţ care plutea şi s-a scufundat iar. O undă 
s-a ivit la suprafaţă, în cercuri care se lărgeau şi piereau, 
spărgând atât oglindirile, cât şi transparenţa. Treptat, apa 
s-a netezit, şi au văzut iarăşi peştele sub ei mişcând din 
coadă, în vreme ce stătea pe loc în apa cea iute. 

— Un şoim de apă! a zis Cinci. Aşadar, vânează şi 
mănâncă şi-acolo, jos. Nu cumva să cazi, Hlao-roo. 
Aminteşte-ţi de El-ahrairah şi de ştiucă. 

— M-ar înfuleca? a întrebat Ulcică, privind ţintă. 

— S-ar putea să fie acolo făpturi în stare s-o facă, a zis 
Alună. De unde să ştim? Haideţi să trecem odată. Ce vă 
faceţi dacă vine un hrududu? 

— Fugim, a zis Cinci simplu, iac-aşa. 

Şi a tulit-o spre capătul depărtat al podului şi-n iarba de 
dedesubt. 

De partea asta a râului se întindeau aproape până la pod 

tufe şi un crâng de castani. Pământul era mlăştinos, dar cel 
puţin era destul loc în care să te piteşti. Cinci şi Ulcică s-au 
apucat pe dată să sape vizuini, în vreme ce Alună rumega 
cocoloaşe şi îşi odihnea piciorul vătămat. Curând au ajuns 
la ei Argintiul şi Păpădie, dar ceilalţi iepuri, chiar mai 
şovăielnici decât Alună, au rămas ghemuiţi în iarba lungă 
de pe malul drept. În cele din urmă, chiar înainte să se 
înnopteze, Cinci a trecut iar podul şi i-a momit să-l urmeze 
în partea cealaltă. Barosanu', spre surprinderea tuturor, a 
arătat multă împotrivire şi n-a trecut decât după ce Kehaar, 
care se întorcea din alt zbor peste Efrafa, l-a întrebat dacă 
n-ar vrea să-i aducă o vulpe. 

În noaptea care a urmat s-au simţit cu toţii nelalocul lor şi 
nesiguri. Alună, care nu putea să uite că se află pe un 
teritoriu umblat de oameni, era pe jumătate convins c-o să 
se arate un câine ori o pisică. Dar, cu toate că au auzit nu 
numai o dată bufniţe, niciun e/il nu i-a atacat, şi când s-a 
luminat de zi se simțeau mai bine. 

De îndată ce au mâncat, Alună i-a trimis să cerceteze 
împrejurimile. A devenit şi mai limpede faptul că terenul din 
apropierea râului era prea umed pentru iepuri. Ba în unele 
locuri era aproape smârc. Creşteau acolo rogoz, valeriană 
roz cu miros dulce şi călţunul-doamnei cu flori aplecate 
spre pământ. Argintiul le-a adus vestea că e mai uscat în 
susul crângului, departe de mal, şi la început Alună s-a 
gândit să-şi caute alt loc şi să se apuce iar de săpat. Dar 
ziua se făcea din ce în ce mai caldă şi umedă, aşa că orice 
activitate a încetat. Bătaia uşoară a vântului s-a oprit. 
Soarele scotea din desişurile pline de apă o umezeală 
toropitoare. Mirosul de izma-broaştei umplea aerul opalin. 
lepurii s-au furişat la umbră, în orice adăpost au găsit. Cu 
mult înainte de ni-Frith moţăiau cu toţii prin tufăriş. 

De-abia când după-amiaza însorită s-a mai răcorit, Alună 
s-a trezit dintr-odată cu Kehaar lângă el. Pescăruşul umbla 
ţanţoş de colo colo cu paşi mici şi repezi şi ciugulea 
nerăbdător iarba înaltă. Alună s-a ridicat pe dată pe labele 
din spate. 

— Ce-i, Kehaar? Doar nu vreo patrulă? 

— Na, na. Vost bun toţi la dormit ca avurizit de buvniţ. 
Boate che io mers la Aba Mare. Domn Alun, voi luat iebure- 
mama acuma iute-iute? Ce ajdebtat acuma? 

— Nu, ai dreptate, Kehaar, trebuie să începem. Necazul e 
că ştiu cum să începem, dar nu şi cum să isprăvim. 

Alună a pornit prin iarbă, l-a trezit pe primul iepure de 
care a dat - s-a nimerit să fie Clopoţel - şi l-a trimis după 
Barosanu', Mură şi Cinci. Când au ajuns, i-a spus lui Kehaar 
să vină cu ei pe iarba scurtă de pe mal. i 

— Uite care-i problema, Mură, a zis. lţi aminteşti că 
atunci când eram la poalele dealului, în seara aceea, am 
spus c-ar trebui să facem trei lucruri: să scoatem 
iepuroaicele din Efrafa, să-i oprim să se ia după noi şi apoi 
să plecăm pe loc în aşa fel încât să nu ne mai poată găsi. 
Planul la care te-ai gândit e isteţ. O să putem face primele 
două lucruri, sunt sigur de asta. Dar cum rămâne cu 
ultimul? lepurii din Efrafa sunt iuți şi brutali. O să ne 
găsească, dacă putem fi găsiţi, şi nu cred că putem să 
fugim mai repede decât ne pot ei urmări - mai ales cu o 
ceată de iepuroaice care n-au mai pus piciorul afară din 
Efrafa. Şi nu putem să-i înfruntăm şi să-i nimicim - suntem 
prea puţini. Şi, colac peste pupăză, se pare că piciorul meu 
iar nu-i bine. Deci ce-i de făcut? 

— Nu ştiu, a zis Mură. Dar e limpede că trebuie să ne 
facem nevăzuţi. Am putea oare să trecem râul înot? Atunci 
n-ar mai fi niciun miros, ştii. 

— Apa e prea iute, a zis Alună. Ne-ar duce curentul. Dar, 
chiar dacă am înota, nu putem să ne bizuim pe faptul că n- 
am fi urmăriţi. Din ce am auzit despre iepurii ăştia din 
Efrafa, cu siguranţă ar trece înot râul dacă ar crede că no; 
am făcut-o. Rămâne faptul că, ajutaţi de Kehaar, putem să-i 
oprim să se ia după noi cât scoatem de acolo iepuroaicele, 
dar vor şti în ce parte am luat-o şi n-o să lase lucrurile aşa. 
Nu, ai dreptate, trebuie să dispărem fără urmă, ca să nu se 
poată ţine după noi. Dar cum? 

— Nu ştiu, a zis Mură din nou. Ce-ar fi să mergem un pic 
în sus pe râu să ne uităm pe-acolo? Poate că e ceva ce 
putem folosi ca ascunzătoare. Poţi să vii, cu piciorul cel 


e 322 œ» 


vătămat? 

— Dacă nu mergem prea repede, a zis Alună. 

— Pot să vin şi eu, Alună-rah? a zis Clopoţel, care aştepta 
ceva mai departe. 

— Da, sigur, a zis Alună cu blândeţe, şchiopătând pe mal 
în sus. 

Curând şi-au dat seama că pădurea de pe această parte 
era pustie, deasă şi cu multe tufe - mai deasă decât 
crângurile de aluni şi pădurile pline de clopoței de la 
Sandleford. De mai multe ori au auzit răpăitul unei 
ciocănitori, cea mai sfioasă dintre păsări. Pe când Mură 
propunea să-şi afle o ascunzătoare prin jungla asta, le-a 
ajuns la urechi alt sunet - apa căzătoare pe care o auziseră 
când au venit, cu o zi înainte. Curând au ajuns într-un loc în 
care râul făcea o cotitură dinspre răsărit, şi aici au dat de 
cascada lată şi nu prea înaltă. N-avea mai mult de treizeci 
de centimetri înălţime - una dintre cascadele acelea 
artificiale care se găsesc cu duiumul pe râurile cu albie de 
calcar, făcute ca să atragă păstrăvii. Câţiva dintre ei se 
arătau deja la suprafaţă ca să vâneze muştele ce ieşeau din 
larvă seara. Deasupra cascadei era o punte de scânduri. 
Kehaar s-a ridicat în zbor, a dat ocol răstoacei şi s-a cocoţat 
pe balustrada punţii. 

— E mai adăpostit şi mai puţin umblat decât podul pe 
care l-am trecut aseară, a zis Mură. Poate ne folosim cumva 
de el. Nu ştiai de podul ăsta, Kehaar, nu-i aşa? 

— Na, nu jdiut, nu văzut la el. Dar vost bod bun - nimeni 
nu venit la el. 

— Aş vrea să trec dincolo, Alună-rat, a zis Mură. 

— Păi, Cinci e cel nimerit pentru asta, a zis Alună. Pur şi 
simplu adoră să treacă podurile. Mergeţi înainte. O să vin 
după voi cu Barosanu' şi Clopoţel. 

Cei cinci iepuri au ţupăit încet peste scânduri, cu urechile 
mari şi sensibile pline de sunetul căderii de apă. Alună, care 
nu era prea sigur pe piciorul vătămat, a trebuit să se 
oprească de câteva ori. Când, în cele din urmă, a ajuns pe 
malul celălalt, a văzut că Cinci şi Mură se duseseră deja mai 
departe în jos, dincolo de cascadă, şi se uitau la un obiect 

mare care ieşea din mal. La început şi-a zis că trebuie să fie 
vreun trunchi prăbuşit, dar când s-a apropiat a văzut că, 
deşi era de lemn, nu era rotund, ci turtit, ori aproape turtit, 
cu marginile ridicate - un lucru omenesc. Şi-a amintit că 
odată, mai demult, pe când amuşina împreună cu Cinci 
grămada de gunoi de la o fermă, a dat de un obiect 
asemănător - lat, neted şi turtit. (De fapt, fusese o uşă 
veche, aruncată acolo.) Nu le era de folos, aşa că nu şi-au 
bătut capul cu el. Dacă era după el, nu şi-ar fi bătut capul 
nici cu cel de-aici. 

Un capăt al lucrului era vârât în mal, dar restul se 
îndepărta, ieşind un pic în apă. Erau vălurele în jurul lui, 
cum la maluri curentul era la fel de rapid ca în mijlocul apei, 
deoarece buruienile fuseseră tăiate, iar malul, întărit cu 
scânduri. Când s-a apropiat, Alună a văzut că Mură se 
căţărase pe lucrul acela. Ghearele lui sunau a gol pe lemn, 
aşa că trebuia să fi fost apă dedesubt. Orice o fi fost lucrul 
acela, nu ajungea până pe fund; plutea la suprafaţă. 

— Ce cauţi, Mură? a zis destul de aspru. 

— Mâncare, a răspuns Mură. F/ayrah. Nu-i simţi mirosul? 

Kehaar coborâse pe mijlocul acelui lucru şi trăgea cu 
ciocul de ceva alb. Mură a ţupăit pe lemn spre el şi a 
început să ronţăie ceva verde. După o vreme s-a încumetat 
şi Alună să păşească pe lemn şi s-a aşezat acolo, la soare, 
privind  muştele de pe suprafaţa caldă, lăcuită, şi 
adulmecând mirosurile ciudate care veneau din apă. 

— Ce-i lucrul ăsta omenesc, Kehaar? a întrebat. E 
primejdios? 

— Na, nu brimejdie. Nu jdiut? Vost lundre. La Aba Mare 
vost mult, mult lundre. Om vacut la ele, mers la aba. Nu 
vost rau. 

Kehaar a ciugulit mai departe fărâmele de pâine 
mucegăită. Mură, care isprăvise bucăţile de lăptucă pe care 
le găsise, şedea şi privea peste marginea foarte joasă, 
urmărind un păstrăv de culoarea pietrelor şi pătat cu negru 
care înota în sus, pe cascadă. „Lundrea” era o bărcuţă cu 
fundul plat folosită la tăierea stufului - ceva mai mult decât 
o plută, având la mijloc o singură bancă pentru vâslit. Chiar 

şi fără un om în ea, ca acum, nu ieşea din apă decât cu 
câţiva centimetri. 

— Ştiţi, a zis Cinci, aşa cum şedeţi acolo, îmi amintiţi de 
celălalt lucru de lemn pe care l-aţi găsit, când era câinele 
ăla în pădure şi ne-aţi dus, pe mine şi pe Ulcică, peste râu. 
Vă aduceţi aminte? 

— Îmi amintesc că vă împingeam, a zis Barosanu'. Era al 
naibii de rece. 

— Ceea ce mă nedumereşte, a zis Mură, e de ce barca 
asta nu o ia din loc. Totul din râul ăsta o ia din loc, şi încă 
iute - uite-acolo. (S-a uitat la un beţişor plutind în jos pe 
apa liniştită, care curgea cu vreo trei kilometri pe oră.) 
Aşadar, ce împiedică lucrul ăsta să o ia din loc? 

Kehaar avea un stil „nu-ţi pierde vremea cu ageamiii” pe 
care îl folosea uneori cu iepurii de care nu-i plăcea prea 
mult. Mură nu se număra printre preferaţii săi; prefera tipii 
simpli, ca Barosanu', Cruşin şi Argintiul. 

— Vost vunie. Dache muscat la el, aboi mers al naibii 
iute-iute, până la cabat. 

— Da, înţeleg, a zis Cinci. Funia e înfăşurată pe lucrul 
acela de metal unde şade Alună; iar capătul celălalt e prins 
pe mal, aici. E ca o codiţă de frunză mare. Dacă o rozi de 
tot, frunza - barca - se desprinde de mal. 

— Bun, acum hai să ne întoarcem, a zis Alună, abătut. Mă 
tem că nu suntem deloc mai aproape de găsirea lucrului 
care ne trebuie, Kehaar. Poţi să aştepţi până mâine? M-am 
gândit că până diseară ne-am putea muta într-un loc ceva 
mai uscat - mai sus în pădure, departe de râu. 

— O, ce păcat! a zis Clopoţel. Ştii, tocmai m-am hotărât 
să mă fac iepure de apă. 

— Să te faci ce? a întrebat Barosanu'. 

— lepure de apă, a repetat Clopotel. Păi, sunt şobolani de 
apă şi gândaci de apă, iar Ulcică a văzut aseară un şoim de 
apă. De ce nu şi un iepure de apă? O să plutesc voios pe... 

— Frith cel mare şi aurit de pe deal! a strigat deodată 
Mură. Pe marele lepurzor cel săltăreţ! Asta-i! Asta-i! 
Clopoţel, o să fii un iepure de apă! 

Şi unde nu s-a pornit să ţopăie şi să zburde pe mal, 

plesnindu-l peste cap pe Cinci cu labele din faţă. 

— Nu pricepi, Cinci? Nu pricepi? Muşcăm funia şi 
salutare; iar generalul Jaleş habar n-are! 

Cinci a tăcut o vreme. 

— Da, pricep, a zis, în cele din urmă. Vrei să zici, cu 
barca. Trebuie să spun, Mură, că eşti tare isteţ. Acum îmi 
amintesc că, după ce-am trecut celălalt râu, ai zis că 
şmecheria cu plutitul s-ar putea să ne mai fie de folos 
cândva. 

— Hei, ia staţi oleacă, a zis Alună. Nu suntem decât iepuri 
obişnuiţi, Barosanu' şi cu mine. Ce-ar fi să ne lămuriţi şi pe 
noi? 

Pe loc, în vreme ce țânțari negri li se aşezau pe urechi, 
lângă puntea de scânduri şi cascadă, Mură şi Cinci le-au 
explicat. 

— N-ai vrea să te duci să încerci funia, Alună-rah? a 
adăugat Mură când au isprăvit. S-ar putea să fie prea 
groasă. 

S-au întors la bărcuţă. 

— Nu, nu-i, a zis Alună, şi e foarte întinsă, aşa că-i mult 
mai uşor de ros. O pot roade, nicio problemă. 

— Ya, vost bun, a zis Kehaar. La voi mers bun. Dar vacut 
asta iute-iute. Boate ceva zghimbat. Om venit, luat la 
lundre - jdii? 

— Nu mai avem ce să aşteptăm, a zis Alună. Du-te chiar 
acum, Barosane; şi fie ca El-ahrairah să te însoţească. Şi nu 
uita, tu eşti acum şeful. Trimite vorbă prin Kehaar ce vrei să 
facem noi; o să fim cu toţii aici, gata să te sprijinim. 

După aceea şi-au amintit cu toţii felul în care primise 
Barosanu' ordinele lui. Nimeni n-ar fi putut spune despre el 
că una zice şi alta face. A şovăit câteva clipe, apoi s-a uitat 
drept în ochii lui Alună. 

— E pe neaşteptate, a zis. Nu credeam să fie în seara 
asta. Dar e mai bine aşa - urăsc aşteptarea. Pe curând. 

Şi-a frecat nasul de cel al lui Alună, s-a răsucit şi a ţupăit 
în tufişuri. Peste câteva minute, călăuzit de Kehaar, fugea 
peste pajiştea de la miazănoapte de râu, drept către arcada 
din cărămizi din taluzul năpădit de ierburi al căii ferate şi 

către câmpurile de dincolo. 

34. 
Generalul Jaleş 


Ca un obelisc către care se îndreaptă străzile 
principale ale unui oraş, voinţa cea tare a unui spirit 
mândru se înalţă şi comandă în mijlocul artei războiului. 


Clausewitz, Despre război 


Peste Efrafa se lăsa amurgul. În lumina din ce în ce mai 
slabă, generalul Jaleş privea Semnul Şoldului Stâng ieşit la 
silflay la marginea pajiştii uriaşe aflate între sălaş şi drumul 
de fier. Cei mai mulţi dintre iepuri mâncau pe lângă 
vizuinile Semnului, care erau aproape de pajişte, ascunse 
printre copacii şi tufele de la marginea unei poteci pentru 
cai pe care rareori trecea cineva. Insă câţiva cutezaseră să 
iasă pe câmp, ca să mănânce şi să se joace în ultimele raze 
ale soarelui. Dincolo de ei se aflau străjile din Ows/a, cu 
ochii-n patru după oameni ori e/i/, dar şi după orice iepure 
care s-ar fi îndepărtat prea mult ca să mai poată intra în 
vizuină repede dacă s-ar da alarma. 

Căpitanul Hasmaţuchi, unul dintre cei doi ofiţeri ai 
Semnului, tocmai se întorsese dintr-un rond al străjilor şi 
vorbea cu nişte iepuroaice aflate aproape de centrul 
teritoriului Semnului, când l-a văzut pe general că se 
apropie. S-a uitat repede în jur să vadă dacă nu e ceva cum 
nu trebuie. De vreme ce totul părea să fie în ordine, s-a 
apucat să ronţăie dintr-un smoc de viţelar, luându-şi cel 
mai convingător aer de indiferenţă de care era în stare. 

Generalul Jaleş era un iepure neobişnuit. Se născuse cu 
vreo trei ani înainte - cel mai puternic dintre cei cinci pui - 
într-o vizuină aflată lângă grădina unei căsuțe din apropiere 
de Cole Henley. Tatăl lui, un iepure nepăsător şi imprudent, 
gândea că o vizuină în apropierea oamenilor nu însemna 
decât că putea să le dijmuiască grădina când se crăpa de 
ziuă. Şi-a plătit scump nechibzuinţa. După două-trei 
săptămâni de lăptuci mâncate şi verze ronţăite, cel care 
locuia în casă l-a aşteptat şi l-a împuşcat când venea 

printre cartofi, în zori. În aceeaşi dimineaţă omul s-a apucat 
să sape ca să scoată la iveală iepuroaica şi puii. Mama lui 
Jaleş a fugit peste câmpul cu varză creaţă către dealuri, cu 
puii străduindu-se să se ţină după ea. N-a izbutit niciunul în 
afară de Jaleş. Mama, sângerând din rana făcută de o alică, 
a mers de-a lungul gardurilor vii la lumina zilei, cu Jaleş 
şontăcăind lângă ea. 

N-a trecut mult până ce o nevăstuică a prins mirosul de 
sânge şi l-a urmărit. Puiul de iepure s-a pitulat în iarbă în 
vreme ce mama era omorâtă sub ochii lui. N-a încercat să 
fugă, dar nevăstuica, sătulă, l-a lăsat în pace şi a intrat în 
tufe. Peste câteva ore, un învăţător bun la inimă din 
Overton, plimbându-se pe câmp, a dat peste Jaleş, care 
împingea cu botul trupul rece şi ţeapăn şi plângea. L-a dus 
acasă, în bucătărie, şi l-a salvat, dându-i lapte cu o pipetă 
până ce a fost destul de mare ca să mănânce tărâţe şi 
verdeţuri. Dar Jaleş era tare sălbatic şi, precum iepurele de 
câmp al lui Cowper?, muşca ori de câte ori putea. Intr-o 
lună se făcuse mare şi voinic şi era fioros. Aproape că a 
omorât pisica învățătorului, care dăduse de el liber prin 
bucătărie şi încercase să-l necăjească. Peste o săptămână, 
într-o noapte, a smuls plasa de sârmă de la cuşcă şi-a fugit 
pe câmp. 

Cei mai mulţi iepuri aflaţi în această situaţie, fără 
experienţa vieţii în sălbăticie, ar fi căzut pe dată pradă unui 
elie, dar nu şi Jaleş. După ce a rătăcit câteva zile, a ajuns la 
un sălaş mic şi, cu mărâieli şi gherăieli, i-a silit pe cei de- 
acolo să-l primească. În curând a devenit iepure-şef, căci i-a 
omorât şi pe şeful dinainte, şi pe un rival pe nume Fiorin. In 
luptă era înspăimântător şi lupta numai ca să omoare, 
indiferent de rănile pe care le căpăta el însuşi, şi încolţindu- 
şi potrivnicii până ce greutatea sa îi domina şi îi sleia de 
puteri. Cei care n-au cutezat să i se împotrivească şi-au dat 
seama repede că era cu adevărat o căpetenie. i 

Jaleş era gata să lupte cu orice, în afară de vulpi. Intr-o 
seară a atacat şi a alungat un pui de terrier scoţian care 


33 William Cowper, poet englez (1731-1800); aluzie la poemul Epitaph 
On A Hare (Epitaful unui iepure de câmp) (n. tr.). 


e 329 + 


scormonea pe-acolo. Nu era vulnerabil la vraja mustelidelor 
şi nădăjduia să omoare într-o bună zi o nevăstuică, dacă nu 
chiar o hermină. După ce a ajuns să-şi cunoască limitele 
puterilor, a început să-şi împlinească dorinţa de a avea şi 
mai multă putere în singurul fel cu putinţă - crescând 
puterea iepurilor din jurul său. Avea nevoie de o împărăție 
mai întinsă. Oamenii erau primejdia cea mare, dar aceasta 
putea fi ocolită prin viclenie şi disciplină. A părăsit sălaşul 
cel mic, luându-şi cu el supușii, şi a început să caute un loc 
potrivit pentru ce voia, unde însăşi existenţa iepurilor să 
poată îi ascunsă şi exterminarea să poată fi mult 
îngreunată. 

Efrafa a crescut în jurul răscrucii a două poteci pentru 
călărie, una dintre ele (care mergea de la est la vest) fiind 
ca un tunel, mărginită pe amândouă părţile de copaci deşi 
şi tufişuri bogate. Imigranții, sub conducerea lui Jaleş, şi-au 
săpat vizuinile între rădăcinile copacilor, pe sub tufişuri şi 
de-a lungul şanţurilor. De la bun început sălaşul a 
prosperat. Jaleş veghea asupra supuşilor cu un zel neobosit, 
care le-a câştigat loialitatea, chiar dacă se temeau de el. 
Când iepuroaicele se opreau din săpat, Jaleş le făcea mai 
departe munca în vreme ce ele dormeau. Dacă venea un 
om, Jaleş îl vedea de la depărtare de aproape un kilometru. 
A alungat şobolani, gaiţe, veveriţe cenuşii şi, o dată, o 
cioară. Când au apărut puii, le-a urmărit creşterea, i-a ales 
pe cei mai puternici pentru Ows/a şi i-a antrenat el însuşi. 
Nu îngăduia niciunui iepure să părăsească sălaşul. Încă de 
la începuturi, cei care încercau s-o facă erau urmăriţi şi siliţi 
să se întoarcă. 

Pe măsură ce sălaşul creştea, Jaleş şi-a dezvoltat 
sistemul de control. Mulţimi de iepuri care mănâncă 
dimineaţa şi seara ar fi atras atenţia. A născocit Semnele, 
fiecare controlat de propriii ofiţeri şi străjeri, cu perioada de 
hrănire schimbată în mod regulat, aşa încât toţi să aibă 
ocazia să o facă dimineaţa devreme şi seara - orele 
preferate pentru s;/flay. Toate semnele existenţei iepurilor 
erau ascunse cât mai bine. Cei din Ows/a aveau privilegii în 
ceea ce priveşte hrănirea, împerecherea şi libertatea de 

mişcare. Orice neîndeplinire a datoriei din partea lor era 
pedepsită prin demitere şi pierderea privilegiilor. Pentru 
iepurii de rând pedepsele erau mai aspre. 

Când n-a mai fost cu putinţă ca Jaleş să fie peste tot, a 
fost întemeiat Consiliul. Unii membri veneau din Ows/a, dar 
alţii au fost aleşi doar pentru loialitatea lor sau pentru 
viclenie. Bătrânul Ghiocel era din ce în ce mai surd, dar n- 
avea pereche în ceea ce priveşte organizarea unui sălaş ca 
să fie în siguranţă. La sfatul lui, tunelurile şi vizuinile 
diferitelor Semne n-au fost legate între ele pe sub pământ, 
aşa încât dacă apărea vreo boală ori otrăvire, nu se putea 
întinde cu uşurinţă. Nici conspiraţiile nu se puteau întinde 
prea uşor. Nu era permisă vizitarea vizuinilor altui Semn 
decât cu aprobarea unui ofiţer. Tot la sfatul lui Ghiocel, în 
cele din urmă Jaleş a ordonat ca sălaşul să nu se mai 
întindă, din cauza riscului de a fi dibuiţi şi a slăbirii 
controlului central. S-a lăsat tare greu convins, căci noua 
politică se împotrivea dorinţei sale de putere din ce în ce 
mai mare. Avea nevoie acum de altă formă de manifestare, 
şi curând după ce a fost oprită creşterea sălaşului a creat 
Patrulele Extraordinare. 

Patrulele Extraordinare au început ca simple cercetări 
sau incursiuni conduse de Jaleş în ţinuturile din jur. Alegea 
pur şi simplu patru-cinci din Ows/a şi pornea cu ei în 
căutare de buclucuri. Prima oară au avut norocul să 
găsească şi să omoare o bufniţă bolnavă, care mâncase un 
şoarece care mâncase grâu stropit cu otravă. A doua oară 
au dat peste doi P/essi/ pe care i-au silit să meargă cu ei şi 
să se alăture sălaşului. Jaleş nu era doar o brută. 

Ştia cum să-i încurajeze pe alţi iepuri şi să-i umple de 
spiritul emulaţiei. N-a trecut mult până ce ofiţerii i-au cerut 
să-i lase să conducă patrule. Jaleş le dădea sarcini - să 
caute hlessil într-o anumită direcţie sau să afle dacă într-un 
anumit şanţ ori hambar sunt şobolani care după aceea să 
poată fi atacați şi alungaţi. Li se cerea să se ţină departe 
doar de ferme şi grădini. Una dintre aceste patrule, 
condusă de căpitanul Poroinic, a descoperit un sălaş mic la 
vreo trei kilometri spre vest, dincolo de şoseaua Kingsclere- 

Overton, la poalele crângului Nutley. Generalul a condus o 
expediţie împotriva lui şi l-a distrus, iar prizonierii au fost 
aduşi la Efrafa, iar câţiva dintre ei au ajuns după o vreme în 
rândurile celor din Ows/a. 

Cu trecerea lunilor, Patrulele Extraordinare au devenit 
sistematice; în timpul verii şi la începutul toamnei erau de 
obicei pe teren câte două-trei deodată. In cele din urmă n- 
au mai fost alţi iepuri pe o rază mare în jurul sălaşului 
Efrafa, şi oricare se nimerea prin împrejurimi era luat 
repede. Erau destule pierderi în Patrulele Extraordinare, 
căci elil ajunseseră să ştie că ieşeau. Adesea era nevoie de 
toată iscusinţa şi curajul unui conducător ca să-şi 
îndeplinească sarcina şi să-şi aducă iepurii - sau măcar pe 
câţiva dintre ei - înapoi în sălaş. Dar cei din Ows/a erau 
mândri de primejdiile pe care le înfruntau; şi apoi, Jaleş 
obişnuia să iasă el însuşi să vadă cum se descurcă. Un 
conducător de patrulă, la depărtare de aproape doi 
kilometri de Efrafa, şontâcăind pe lângă desişuri, prin 
ploaie, putea să dea peste general ciucit ca un iepure de 
câmp sub o tufă de sălbăţie şi să se pomenească pe loc căi 
se cere să raporteze ce a făcut ori de ce s-a abătut de la 
traseul lui. Patrulele erau taberele de antrenament pentru 
urmăritorii vicleni, alergătorii sprinteni şi luptătorii îndârjiți, 
iar pierderile - chiar dacă se ajungea la cinci-şase într-o 
lună rea - slujeau scopul lui Jaleş, căci numărul iepurilor 
trebuia să rămână cât mai scăzut, şi erau întotdeauna 
locuri libere în Ows/a, pe care iepurii mai tineri se străduiau 
din răsputeri să le merite. Faptul că iepurii se întreceau 
între ei să-şi rişte viaţa sub ordinele lui îl încânta pe Jaleş, 
cu toate că credea - la fel ca membrii Consiliului şi cei din 
Owsla - că el oferă sălaşului pace şi siguranţă la un preţ 
destul de mic. 

Totuşi, în seara aceea, pe când ieşea dintre frasini ca să 
stea de vorbă cu căpitanul Hasmaţuchi, generalul era 
îngrijorat de câteva lucruri. Era din ce în ce mai anevoios să 
ţină sub control mărimea  sălaşului. Suprapopularea 
devenea o mare problemă, şi asta în ciuda faptului că 
multe iepuroaice îşi reabsorbeau puii în pântece. Că se 

întâmpla asta era bine, de altfel, dar unele dintre ele erau 
din ce în ce mai agitate şi mai nesupuse. Nu demult, un 
grup de iepuroaice se prezentase în faţa Consiliului şi 
ceruse să plece din sălaş. La început au fost împăciuitoare, 
oferindu-se să meargă oricât de departe doreşte Consiliul; 
dar, când a devenit limpede că cererea lor n-avea să fie 
îndeplinită, orice ar fi făcut, au devenit mai întâi ţâfnoase şi 
apoi agresive, iar Consiliul a trebuit să ia măsuri severe. 
Incă mai erau destule resentimente în privinţa acestei 
chestiuni. Apoi, în al treilea rând, Ows/a îşi pierduse în 
ultima vreme o parte din respectul arătat de iepurii de 
rând. 

Patru iepuri rătăcitori - care s-au declarat un soi de solie 
trimisă de alt sălaş - fuseseră reţinuţi şi aşezaţi în Semnul 
Laturii Drepte. El avea de gând să afle mai târziu de unde 
vin. Dar au izbutit un şiretlic foarte simplu - i-au jucat un 
renghi comandantului acelui Semn, au atacat străjile şi au 
fugit noaptea. Căpitanul Bumbişor, ofiţerul răspunzător, a 
fost destituit, fireşte, şi scos din Ows/a, dar căderea lui în 
dizgrație, chiar dacă a fost foarte întemeiată, n-a făcut 
decât să îngreuneze şi mai mult viaţa generalului. Adevărul 
era că, pe moment, Efrafa ducea lipsă de ofiţeri capabili. 
Membrii de rând ai Ows/a - străjile - nu erau greu de găsit, 
dar ofiţerii erau cu totul altceva, şi pierduse trei în mai 
puţin de o lună. Bumbişor intra şi el în rândul pierderilor: n- 
avea să mai fie vreodată ofiţer. Dar, mai rău, căpitanul 
Ridichioară - un iepure viteaz şi descurcăreţ -, în vreme ce 
conducea urmărirea fugarilor, a fost călcat de un tren; încă 
o dovadă, dacă mai era nevoie, a răutăţii oamenilor. Şi, cel 
mai rău, acum două nopţi, o patrulă care fusese către 
miazănoapte s-a întors cu vestea şocantă că ofiţerul 
conducător, căpitanul Nalbă, un ofiţer cu prestigiu şi 
experienţă excepţionale, fusese omorât de o vulpe. Era o 
chestie tare ciudată. Patrula prinsese dâra de miros a unui 
grup destul de mare de iepuri care era limpede că vin 
dinspre miazănoapte către Efrafa. l-au urmărit, dar nu-şi 
văzuseră încă prada când, dintr-odată, un iepure străin a 
năvălit către ei pe când se apropiau de marginea unei 

păduri. Desigur, au încercat să-l oprească, şi în clipa aceea 
vulpea, care părea să-l fi urmărit de aproape, a ieşit din 
văiuga de dedesubt şi l-a omorât cât ai clipi pe bietul Nalbă. 
Până la urmă, patrula s-a descurcat, iar Cruciuliţă, al doilea 
ofiţer, a făcut treabă bună. Insă n-au mai dat de iepurele 
străin; iar pierderea fără rost a lui Nalbă a mâhnit şi a 
demoralizat mult Ows/a. 

Pe dată au fost trimise alte patrule, dar tot ce au aflat a 
fost că iepurii veniţi din miazănoapte au trecut peste 
drumul de fier şi au dispărut către miazăzi. Era de 
neîngăduit să treacă atât de aproape de Efrafa şi să-şi vadă 
de drum fără să fie arestaţi. Chiar şi acum puteau fi prinşi, 
dacă ar fi existat un ofiţer cu adevărat întreprinzător care 
să fie însărcinat cu căutarea. Cu siguranţă era nevoie de un 
ofiţer întreprinzător - poate căpitanul Arşinic -, căci 
patrulele rareori traversau drumul de fier, iar ţinutul plin de 
umezeală de dincolo de el, de lângă râu, nu era cunoscut 
decât în parte. Ar fi mers el însuşi, dar, având în vedere 
recentele probleme cu disciplina din sălaş, nu putea să 
rişte; iar de Arşinic nu se putea lipsi acum. Nu - oricât ar fi 
fost de supărător, era mai bine ca străinii să fie uitaţi 
deocamdată. Primul lucru de făcut era completarea 
locurilor goale din Ows/a - şi cel mai bine era să fie iepuri 
care ştiu să trateze fără milă orice alte semne de dezacord. 
Va trebui pur şi simplu să-i promoveze pe cei mai buni pe 
care îi au, să-şi potolească avântul o vreme şi să se 
concentreze pe antrenamente până ce lucrurile reintră în 
normal. 

Jaleş l-a salutat destul de absent pe căpitanul 
Hasmaţuchi şi a continuat să-şi frământe mintea cu 
problema. 

— Cum sunt străjile tale, Hasmaţuchi? a întrebat în cele 
din urmă. O ştiu pe vreuna? 

— Sunt tipi de nădejde, domnule, a răspuns Hasmaţuchi. 
ÎI ştiţi pe Sovârf; a fost în patrulă cu dumneavoastră ca 
alergător. Şi cred că-l ştiţi pe Gălbişoară. 

— Da, îi ştiu, a zis Jaleş, dar nu-s buni de ofiţeri. Trebuie 
să-i înlocuim pe Ridichioară şi Nalbă; asta am în minte. 

— E greu, domnule, a zis Hasmaţuchi. Felul acela de 
iepure nu sare, pur şi simplu, din iarbă. 

— Ei bine, trebuie să sară de undeva, a zis Jaleş. 
Gândeşte-te la asta şi spune-mi ce idei ţi-au venit. Oricum, 
vreau să fac rondul străjilor tale. Vino cu mine. 

Se pregăteau să plece, când s-a apropiat de ei un iepure 
- nimeni altul decât căpitanul Arşinic. Sarcina principală a 
lui Arşinic era să cerceteze împrejurimile  sălaşului 
dimineaţa şi seara şi să raporteze orice noutate - urmele de 
roţi lăsate de un tractor în noroi, găinaţul vreunui uliu 
păsărar ori acoperirea unui câmp cu îngrăşăminte. Ca 
specialist în urme, nu-i scăpau decât puţine lucruri, ori nu-i 
scăpa nimic, şi era unul dintre foarte puţinii iepuri pentru 
care Jaleş avea un respect profund. 

— Mă căutai? a zis Jaleş, oprindu-se. 

— Da, domnule, a răspuns Arşinic. Am găsit un h/essi şi l- 
am adus cu noi. 

— Unde era? 

— Lângă arcadă, domnule. Chiar alături de ea. 

— Ce făcea? 

— Domnule, zice că a venit de departe ca să se alăture 
sălaşului Efrafa. De aceea mi-am zis că aţi vrea să-l vedeţi. 

— Vrea să se alăture sălaşului? a zis Jaleş uimit. 

— Asta zice, domnule. 

— De ce să nu-l vadă Consiliul mâine? 

— Cum vreţi, domnule, desigur. Dar m-a izbit înfăţişarea 
cam neobişnuită. Aş zice că-i un iepure folositor. 

— Hmm, a zis Jaleş, căzând pe gânduri. Bine, atunci. Dar 
n-am prea mult timp. Unde-i acum? 

— La Crixa, domnule. (Arşinic se referea la intersecţia 
celor două poteci de călărie, aflată la vreo cincizeci de 
metri, printre copaci.) Doi din patrula mea stau cu el. 

Jaleş a pornit către Crixa. Hasmaţuchi, care era de 
serviciu cu Semnul său, a rămas pe loc. Arşinic l-a însoţit pe 
general. 

La ora aceea Crixa era plină de umbre verzi, cu raze roşii 
de soare care trăgeau cu ochiul printre frunzele 
legănătoare. larba udă de la marginea potecilor era 

presărată cu sulițe de vineriţă liliachie, iar sănişoarele şi 
angelicele înfloreau de mai mare dragul. Sub o tufă de soc, 
peste potecă, aşteptau doi membri ai Ows/afa, poliţia 
Consiliului; cu ei era un străin. 

Jaleş şi-a dat seama pe dată ce voia să spună Arşinic. 
Străinul era un iepure mare, voinic, dar sprinten, cu o 
înfăţişare dură, hârşită, de luptător. Avea în creştet un 
smoc de păr mare, neobişnuit - un fel de moţ. Se uita drept 
în ochii lui Jaleş cu un aer detaşat, de evaluare, pe care 
generalul nu-l mai întâlnise de multă vreme. 

— Cine eşti? a întrebat Jaleş. 

— Mă cheamă Thlayli, a răspuns străinul. 

— Thlayli, domnule, i-a suflat Arşinic. 

Străinul n-a zis nimic. 

— Mi se spune că te-a adus patrula. Ce făceai? 

— Am venit să locuiesc în sălaşul Efrafa. 

— De ce? 

— Mă mir că întrebaţi. E sălaşul dumneavoastră, nu? E 
ceva ciudat că vrea cineva să locuiască aici? 

Jaleş era derutat. Nu era prost şi nu putea să nu simtă că 
e foarte bizar ca un iepure în toate minţile să intre în Efrafa 
de bunăvoie. Dar nu prea avea cum să zică asta. 

— Ce eşti în stare să faci? 

— Pot să alerg şi să lupt şi să stric o poveste spunând-o. 
Am fost ofiţer într-un Ows/a. 

— Să lupti, zici? Poţi să lupţi cu el? a zis Jaleş, privind 
către Arşinic. 

— Sigur, dacă aşa vreţi. 

Străinul s-a tras înapoi şi a repezit o lovitură zdravănă 
către capul lui Arşinic, care abia a avut timp să se ferească. 
— Nu te prosti, a zis Jaleş. Şezi. Unde ai fost în Ows/a! 

— Departe. Sălaşul a fost nimicit de oameni, dar eu am 
scăpat. Am rătăcit o vreme. N-o să fiţi surprins că am auzit 
de Efrafa. Am bătut mult drum până aici. M-am gândit că 
aţi putea să-mi daţi ceva de făcut. 

— Eşti singur? 

— Acuma da. 

Jaleş a chibzuit iar. Era foarte probabil ca iepurele ăsta să 

fi fost ofiţer în Ows/a. Orice Ows/a l-ar fi vrut. Dacă spunea 
adevărul, fusese destul de deştept ca să scape când i-a fost 
distrus sălaşul şi să supravieţuiască unui drum lung pe 
teren deschis. Trebuie să fi fost o călătorie foarte lungă, 
căci nu se afla vreun sălaş în raza de acţiune a patrulelor 
din Efrafa. 

— Bine, a spus în cele din urmă. Aş zice că ţi-am putea 
găsi ceva de făcut, după cum spui tu. Arşinic, aici de faţă, o 
să aibă grijă de tine în seara asta, iar mâine-dimineaţă te 
prezinţi în faţa Consiliului. Între timp, nu te apuca de luptă, 
bine? Avem destule de făcut şi fără asta. 

— Foarte bine. 

A doua zi dimineaţă, după ce Consiliul a discutat 
problema creată în sălaş de pierderile recente, generalul 
Jaleş a spus că, pentru început, ar fi şi soluţii mai rele decât 
numirea de probă a nou-venitului ca ofiţer în Semnul 
Şoldului Stâng, unde să fie instruit de căpitanul 
Hasmaţuchi. După ce l-a văzut, Consiliul a aprobat. Pe la ni- 
Frith, încă sângerând de la muşcătura de la şoldul stâng, şi- 
a început serviciul. 

35. 


Tatonarea 
Lumea asta, în care sunt multe de făcut şi puţine se 
ştiu... 
Dr. Johnson 


— Şi apoi, înainte ca Semnul să iasă la s;/flay, a zis 
Hasmaţuchi, mă uit întotdeauna cum e vremea. Semnul 
dinainte trimite, desigur, o ştafetă să spună că se întorc în 
vizuini şi raportează şi despre vreme, dar eu mă duc 
întotdeauna să văd cu ochii mei. La lumina lunii putem 
pune străjile destul de aproape şi ne mişcăm mereu să 
vedem dacă nu merge cineva prea departe. Dar pe ploaie 
sau în întuneric trimitem Semnul sus în grupuri mici, pe 
rând, şi fiecare grup are o strajă. Pe vreme foarte rea îi 
cerem generalului permisiunea să amânăm ieşirea la s;/flay. 

— Dar încearcă adesea să fugă? a întrebat Barosanu'. In 
timpul  după-amiezii se preumblase prin tunelurile şi 
vizuinile ticsite împreună cu Hasmaţuchi şi Cerenţel, 
celălalt căpitan al Semnului, şi şi-a zis în sinea lui că n-a 
mai văzut niciodată iepuri atât de mohorâţi şi abătuţi. 

— Nu-mi par a fi prea greu de condus. 

— E drept că cei mai mulţi nu ne dau bătăi de cap, a zis 
Cerenţel, dar nu poţi să ştii când vine necazul. De exemplu, 
ai fi zis că nu-s în tot sălaşul iepuri mai supuşi ca aceia din 
Latura Dreaptă. Şi uite că într-o bună zi Consiliul trimite 
acolo patru hlessil, iar în seara următoare Bumbişor nu 
reacţionează destul de repede, cine ştie de ce; iar hlessil 
ăştia îi joacă dintr-odată un renghi şi o şterg. Şi gata cu el - 
ca să nu mai zic nimic de bietul Ridichioară, omorât pe 
drumul de fier. Când se întâmplă ceva de soiul ăsta, apoi e 
ca fulgerul şi nu-i întotdeauna plănuit dinainte; uneori e mai 
degrabă ca o sminteală. Un iepure fuge pentru că aşa îi 
vine, iar dacă nu-l dobori iute, te trezeşti că o tund după el 
încă trei. Singura cale sigură e să veghezi tot timpul când 
sunt deasupra pământului şi să te odihneşti când apuci. La 

urma urmei, de-aia suntem aici - noi şi patrulele. 

— Acuma, despre faptul că se îngroapă hraka, a zis 
Hasmaţuchi, trebuie să fii cât se poate de aspru. Dacă 
generalul dă de hraka pe câmp, e-n stare să-ţi smulgă 
coada şi să ţi-o vâre pe gât. Dar toţi încearcă să scape de 
îngropat. Vor să fie naturale, micile spurcăciuni antisociale. 
Nu-şi dau seama că binele tuturor depinde de cooperarea 
fiecăruia. Ce fac eu e să-i pun pe trei-patru dintre ei să sape 
în fiecare zi o groapă în şanţ, ca pedeapsă. Aproape 
întotdeauna poţi găsi pe cineva pe care să-l pedepseşti, 
dacă-ţi dai destulă osteneală. Echipa de azi astupă groapa 
de ieri şi sapă alta nouă. Sunt tuneluri speciale care duc pe 
fundul şanţului, şi cei din Semn trebuie să le folosească pe 
alea, nu altele, când se duc să facă hraka. Avem în şanţ o 
strajă pentru hraka, să ne asigurăm că se întorc. 

— Cum îi verificaţi după si/flay/ a întrebat Barosanu'. 

— Păi, îi cunoaştem pe toţi din vedere, a răspuns 
Hasmaţuchi, şi ne uităm la ei când coboară. Nu sunt decât 
două intrări pentru fiecare Semn şi la fiecare stă unul dintre 
noi. Fiecare iepure ştie ce intrare trebuie să folosească, şi e 
sigur că mi-aş da seama dacă nu coboară unul dintre ai 
mei. Străjile intră ultimele - nu le chem înăuntru decât când 
sunt sigur că au coborât toţi cei din Semn. lar după ce au 
coborât, desigur, nu mai pot să iasă, cu o strajă la fiecare 
tunel. Dacă ar săpa careva, aş auzi. Nu ni se îngăduie să 
săpăm în Efrafa fără aprobarea Consiliului. Singurul 
moment cu adevărat primejdios este o alarmă - cum ar fi 
un om ori o vulpe. Atunci o tulim cu toţii către cea mai 
apropiată intrare, fireşte. Până acum se pare că nu i-a dat 
nimănui prin cap că ar putea să ţâşnească în partea 
cealaltă, şi ar trece destul de mult timp până să se 
descopere că lipseşte. Insă niciun iepure nu ar sări înspre 
elil, şi asta e adevărata garanţie. 

— Ei bine, vă admir meticulozitatea, a spus Barosanu', 
zicându-şi în sine că misiunea sa de taină pare să fie şi mai 
aproape de imposibil decât crezuse. O să mă învăţ cât se 
poate de repede cu toate astea. Când avem şansa unei 
patrule? 

— Mai întâi, mă aştept ca generalul să te ia el însuşi în 
patrulare, a zis Cerenţel. Aşa a făcut cu mine. Poate că n-o 
să mai fii aşa de nerăbdător după o zi-două cu el - o să fii 
stors de puteri. Totuşi, trebuie să recunosc, Thlayli, eşti un 
voinic pe cinste, iar dacă ai trăit o vreme pe-afară, probabil 
că o să te descurci foarte bine. 

În clipa aceea un iepure cu o cicatrice albă la gât a 
coborât în tunel. 

— Semnul  Grumazului tocmai coboară, căpitane 
Hasmaţuchi, domnule, a zis. E o seară minunată, ar trebui 
să profitaţi cât mai mult de ea. 

— Mă întrebam când o să te arăţi, a răspuns Hasmaţuchi. 
Spune-i căpitanului Sparcetă că-mi duc sus Semnul pe dată. 

Întorcându-se către unul dintre străjerii săi, care era în 
apropiere, Hasmaţuchi i-a spus să treacă prin vizuini şi să 
trimită toată lumea sus la s;/flay. 

— Acuma, a mai zis el, Cerenţel, tu te duci ca de obicei la 
intrarea depărtată, iar Thlayli mă poate însoţi la cea 
apropiată. La început trimitem patru străji pe linie, iar după 
ce au ieşit toţi din Semn mai trimitem patru şi ţinem două 
de rezervă. Ne vedem la locul obişnuit, lângă cremenea cea 
mare din taluz. 

Barosanu' l-a urmat pe Hasmaţuchi în tunel, unde 
pătrundeau mirosurile de iarbă, trifoi şi hamei încălzite de 
soare. Cele mai multe tuneluri i se păruseră mai înguste şi 
mai neaerisite decât era învăţat, fără îndoială din pricină că 
erau atât de puţine găuri la suprafaţă. Ideea unui s;/flay de 
seară era plăcută chiar şi în Efrafa. S-a gândit la frunzele de 
fag foşnind deasupra Fagurelui de departe şi a oftat. „Mă 
întreb cum se descurcă Laur”, şi-a zis în gând, „şi dacă o 
să-l mai văd vreodată; ori pe Alună, dacă-i pe-aşa. Ei bine, o 
să le dau ticăloşilor ăstora ceva la care să se gândească 
înainte să pier. Însă mă simt însingurat. Ce greu e să ai o 
taină pe care să n-o poţi împărtăşi.” 

Au ajuns la gura tunelului şi Hasmaţuchi a ieşit să se uite 
în jur. Când s-a întors, s-a aşezat în partea de sus a 
tunelului. Pe când Barosanu' îşi găsea un loc alături, a 
observat pentru prima oară în peretele celălalt al tunelului 

o scobitură, ca o peşteră deschisă. Acolo stăteau ghemuiţi 
trei iepuri. Cei de pe laturi aveau înfăţişarea dură, 
impasibilă, a membrilor Ows/afa. Dar cel din mijloc a fost 
cel la care s-a holbat. lepurele ăsta avea blana întunecată - 
aproape neagră. Dar nu era cel mai izbitor lucru din 
înfăţişarea lui. Era mutilat îngrozitor. Urechile nu mai erau 
decât zdrenţe fără nicio formă, sfârtecate la margini, tivite 
cu cicatrice neregulate şi presărate pe alocuri cu bucăţi de 
carne vie. O pleoapă era deformată şi se închidea strâmb, 
în ciuda aerului răcoros, ispititor, al serii de iulie, părea 
apatic şi toropit. Îşi ţinea ochii în pământ şi clipea tot 
timpul. După o vreme şi-a coborât capul şi şi-a frecat nasul 
de labele din faţă, agitat. Apoi şi-a scărpinat gâtul şi şi-a 
reluat poziţia de dinainte, istovită. 

Barosanu', cu firea sa caldă, impulsivă, îmboldit de 
curiozitate şi de milă, s-a dus în partea cealaltă a tunelului. 

— Cine eşti? a întrebat. 

— Mă cheamă Negrilă, domnule, a răspuns iepurele. 

Nu a ridicat privirea şi a vorbit fără nicio expresie, ca şi 
cum ar mai fi răspuns de multe ori la această întrebare. 

— leşi la si/flay? a întrebat Barosanu'. 

Fără îndoială, şi-a zis el, e cine ştie ce erou al sălaşului, 
rănit într-o luptă grea şi acum infirm, ale cărui servicii 
merită o escortă de onoare când iese din vizuină. 

— Nu, domnule, a zis iepurele. 

— De ce nu? a zis Barosanu'. E o seară minunată. 

— Nu ies la s;/flay acum, domnule. 

— Atunci de ce eşti aici? a întrebat Barosanu'”, cu 
francheţea lui obişnuită. 

— Semnul care are silflay seara, domnule, a început 
iepurele. Semnul care... vin... eu... 

A şovăit şi a tăcut. 

Unul dintre cei din Ows/afa a vorbit. 

— Zi mai departe, i-a spus. 

— Am venit aici să mă vadă cei din Semn, a zis iepurele 
cu vocea lui joasă, secătuită. Fiecare Semn trebuie să vadă 
cum am fost pedepsit, aşa cum merit, pentru trădarea mea, 
că am încercat să părăsesc sălaşul. Consiliul a fost 

îndurător... Consiliul a fost îndurător... Consiliul... Nu-mi pot 
aminti, domnule, chiar nu pot, a izbucnit, răsucindu-se 
către străjerul care vorbise. Nu-mi mai pot aminti nimic. 

Străjerul n-a zis nimic. Barosanu', după ce a rămas 
holbându-se la el pentru câteva clipe într-o tăcere şocată, 
s-a dus la Hasmaţuchi. 

— Trebuie să spună oricui întreabă, a zis Hasmaţuchi, dar 
s-a cam prostit după o jumătate de lună. A încercat să fugă. 
Arşinic l-a prins şi l-a adus înapoi, iar Consiliul i-a sfâşiat 
urechile şi a zis să fie arătat în fiecare dimineaţă şi seară, la 
silflay, ca exemplu pentru ceilalţi. Dar, dacă mă întrebi pe 
mine, n-o s-o mai ducă mult. Într-una din nopţile astea o să 
se întâlnească cu un iepure mai negru ca el. 

Barosanu' s-a cutremurat, în parte din pricina tonului lui 
Hasmaţuchi, de indiferenţă împietrită, şi în parte din pricina 
propriilor amintiri. Cei din Semn treceau acum în şir şi se 
uita la ei cum trec, fiecare întunecând o clipă intrarea 
înainte să ţupăie afară, sub păducel. Era limpede că 
Hasmaţuchi se mândreşte că-i ştie pe nume. Vorbea cu cei 
mai mulţi dintre ei şi se trudea să arate că le cunoaşte cât 
de cât viaţa personală. Barosanului i se părea că 
răspunsurile pe care le primea nu erau prea calde ori 
prietenoase, dar nu ştia dacă e din pricina faptului că nu le 
plăcea de Hasmaţuchi ori doar din pricină că nu le ardea de 
nimic, ceea ce părea să fie un lucru obişnuit printre iepurii 
de rând din Efrafa. Pândea cu atenţie - aşa cum îl sfătuise 
Mură - orice semn de nemulţumire ori de răzvrătire -, dar 
nu găsea prea mult temei de nădejde în chipurile lipsite de 
expresie care treceau prin faţa sa. La sfârşit a venit un grup 
de trei-patru iepuroaice, vorbind între ele. 

— Cum te împaci cu noile tale prietene, Nelthilta? a 
întrebat-o Hasmaţuchi pe prima când a trecut pe lângă el. 

lepuroaica, o făptură nurlie, cu botul lung, care nu avea 
mai mult de trei luni, s-a oprit şi s-a uitat la el. 

— Aş zice c-o să te-mpaci şi tu într-o bună zi, căpitane 
Hasmaţuchi, a răspuns. Cum s-a-ntâmplat cu căpitanul 
Nalbă - s-a împăcat, ştii? Ce-ar fi să trimiteţi nişte 
iepuroaice în Patrulele Extraordinare? 

A stat un pic, aşteptând răspunsul lui Hasmaţuchi, dar el 
n-a zis nimic şi nu le-a vorbit iepuroaicelor care au urmat-o 
pe Nelthilta pe câmp. 

— Ce-a vrut să spună cu asta? a întrebat Barosanu'. 

— Păi, am avut necazuri, ştii, a zis Hasmaţuchi. Câteva 
iepuroaice din Semnul Faţă Dreapta au făcut scandal la o 
întrunire a Consiliului. Generalul a zis că trebuie să fie 
despărțite şi două au fost trimise la noi. Le supraveghez. 
Nu-mi dau de furcă, dar Nelthilta s-a împrietenit cu ele şi 
asta se pare că a făcut-o obraznică şi ranchiunoasă; cam ce 
ai văzut adineaori. Asta nu mă deranjează - arată că simt 
că Owsla e cea mai tare. Ar trebui să fiu mult mai îngrijorat 
dacă iepuroaicele tinere ar deveni tăcute şi politicoase: m- 
aş întreba ce pun la cale. În orice caz, Thlayli, mi-ar plăcea 
să te străduieşti să te apropii de iepuroaicele alea şi să le 
aduci un pic la ordine. 

— Bine, a zis Barosanu'. Că veni vorba, care sunt regulile 
pentru împerechere? 

— Împerechere? a zis Hasmaţuchi. Păi, dacă vrei o 
iepuroaică, poţi s-o ai - adică orice iepuroaică din Semn. 
Doar nu suntem ofiţeri de florile mărului, nu? lepuroaicele 
se supun ordinelor, şi niciunul dintre iepuri nu te poate opri. 
Înseamnă că rămânem doar tu, eu şi Cerenţel; şi noi n-o să 
ne certăm. La urma urmei, sunt o droaie de iepuroaice. 

— Înţeleg, a zis Barosanu'. Păi, acum mă duc la s;/flay. 
Dacă n-ai nimic împotrivă, o să mă duc să stau de vorbă cu 
unii din Semn şi apoi să fac inspecția străjilor şi să mă 
deprind cu terenul. Cum rămâne cu Negrilă? 

— Nu-ţi bate capul cu el, a zis Hasmaţuchi. Nu-i treaba 
noastră. Owslafa o să-l ţină aici până se întorc cei din Semn 
şi apoi o să-l ducă. 

Barosanu' a pornit pe câmp, conştient de privirile 
prudente aruncate de iepurii pe lângă care trecea. S-a 
simţit încurcat şi neliniştit. Cum să-şi înceapă misiunea cea 
primejdioasă? Şi trebuia să înceapă într-un fel ori altul, căci 
Kehaar arătase limpede că nu mai vrea să aştepte. N-avea 
încotro, trebuia să rişte şi să se încreadă în cineva. Dar în 
cine? Un sălaş ca ăsta trebuie să fie plin de iscoade. 

Probabil că generalul Jaleş e singurul care le ştie. Oare îl 
privea chiar în clipa asta o iscoadă? 

„Va trebui, pur şi simplu, să mă încred în intuiţia mea”, 
şi-a zis. „O să dau roată un pic pe-aici să văd dacă nu-mi 
pot face nişte prieteni. Dar ştiu un lucru - dacă /zbutesc să 
scot de-aici nişte iepuroaice, o să-l iau cu mine şi pe 
nefericitul ăla de Negrilă. Văd roşu în faţa ochilor doar când 
mă gândesc cum e silit să şadă acolo. Generalul ăsta, Jaleş! 
O puşcă-i prea bună pentru el.” 

Ronţăind şi cugetând, înainta alene pe pajişte, sub 
soarele de seară. După o vreme a dat de o mică adâncitură, 
cam ca aceea de pe Watership Down în care el şi Argintiul îl 
găsiseră pe Kehaar. În adâncitură erau patru iepuroaice, cu 
spatele la el. A recunoscut micul grup care ieşise ultimul. 

Era limpede că trecuseră de faza intensă a potolirii 
foamei şi acum ronţăiau şi stăteau la taifas, şi a observat că 
trei o ascultau cu atenţie pe a patra. Barosanului îi plăcea 
chiar mai mult decât majorităţii iepurilor o poveste 
frumoasă, iar acum l-a atras ideea de a auzi ceva nou în 
sălaşul ăsta străin. S-a apropiat neauzit de marginea 
adânciturii chiar când iepuroaica a început să vorbească. 

Pe dată şi-a dat seama că nu era o poveste. Şi totuşi, mai 
auzise pe undeva aşa ceva. Aerul fermecat, rostirea 
ritmică, ascultătorii ţinându-şi suflarea - de ce îi aminteau 
oare? Apoi i-au revenit în minte mirosul de morcovi şi 
Buruiană-de-argint, dominând mulţimea din vizuina cea 
mare. Dar aceste versuri i-au mers la inimă, nu ca ale 
acelui străin. 


Demult, demult 

Presura cânta, în vârful rugului de mure. 

Cânta lângă puii pe care iepuroaica îi scosese la joacă, 
Cânta în vânt, şi puii se jucau dedesubt. 

Vremea lor a lunecat pe sub florile de soc. 

Dar pasărea a zburat, şi acum inima mi-e întunecată 
Şi timpul n-o să se mai joace niciodată pe câmp. 


Demult, demult 

Gâzele portocalii se agăţau de firele de neghină. 

larba unduia în vânt. Un iepure şi o iepuroaică 

Alergau pe pajişte. Au scurmat în taluz o vizuină, 
Făceau ce le dădea ghes inima sub frunzele de alun. 
Dar găzele s-au prăpădit în ger şi inima mi-e întunecată; 
Şi niciodată n-o să-mi mai aleg perechea. 


Gerul se lasă, gerul cade în trupul meu. 

Nările, ochii mei sunt toropiţi de ger. 

Lăstunul-mare o să vină primăvara, strigând: „Veşti! 
Veşti! 

lepuroaice, săpaţi vizuini noi şi umpleţi-vă de lapte 
pentru pui!” 

N-o să aud. Puii nenăscuţi se întorc 

În trupul meu amortit. Prin somnul meu 

Trece un gard de sârmă care-i închisoare vântului. 

Niciodată n-o să mai simt cum bate vântul. 


lepuroaica a tăcut, şi cele trei însoţitoare ale ei n-au zis 
nimic; dar neclintirea lor arăta destul de limpede că ea 
vorbise pentru toate. Un stol de grauri a zburat pe 
deasupra, ciripind şi şuierând, şi o picătură de găinaţ a 
căzut în iarbă, în mijlocul micului grup, dar niciuna nu s-a 
mişcat, nici măcar n-au tresărit. Fiecare părea să fie 
cufundată în aceleaşi gânduri melancolice - gânduri care, 
oricât ar fi fost de triste, cel puţin erau departe de Efrafa. 

Spiritul Barosanului era la fel de dur ca trupul şi nu prea 
avea loc pentru sentimentalism, dar, precum cele mai 
multe dintre făpturile care au trecut prin greutăţi şi 
primejdii, recunoştea şi respecta suferinţa atunci când o 
vedea. Era învăţat să-i cântărească pe ceilalţi iepuri şi să 
hotărască la ce erau buni. L-a izbit faptul că aceste 
iepuroaice nu erau departe de capătul puterilor lor. Un 
animal sălbatic care simte că nu mai are pentru ce să 
trăiască ajunge în cele din urmă într-un punct în care 
puterile rămase se pot îndrepta de fapt către moarte. 
Aceasta era starea pe care Barosanu' i-o atribuise din 
greşeală lui Cinci în sălaşul laţurilor. De atunci se mai 

copsese la minte. Simţea că disperarea nu e prea departe 
de iepuroaicele astea; şi, din tot ce auzise despre Efrafa, 
atât de la Laur, cât şi de la Hasmaţuchi, putea să înţeleagă 
de ce. Ştia că efectele suprapopulării şi încordării dintr-un 
sălaş se arată mai întâi la iepuroaice. Devin sterpe şi 
agresive. Dar dacă agresivitatea nu le poate rezolva 
problemele, adesea încep să plutească spre singurul lucru 
care le rămâne de făcut. Se întreba în care punct al acestui 
drum lugubru au ajuns iepuroaicele din faţa sa. 

A sărit în adâncitură. lepuroaicele, tulburate din gânduri, 
s-au uitat la el cu ranchiună şi s-au tras înapoi. 

— Ştiu că tu eşti Nelthilta, i-a spus Barosanu' iepuroaicei 
frumoase care îi întorsese vorba lui Hasmaţuchi în tunel. 
Dar pe tine cum te cheamă? a întrebat apoi, răsucindu-se 
către cea de lângă ea. 

După o pauză, iepuroaica i-a răspuns fără chef: 

— Thethuthinnang5*, domnule. 

— Şi pe tine? a întrebat-o Barosanu' pe cea care spusese 
versurile. 

Ea l-a privit cu atâta nefericire, cu atâta învinuire şi 
suferinţă, încât a trebuit să se stăpânească din răsputeri să 
n-o roage pe loc să creadă că e prietenul ei de taină şi că 
urăşte Efrafa şi autoritatea pe care o reprezintă. Replica 
dată de Nelthilta lui Hasmaţuchi în tunel fusese plină de 
ură, dar privirea acestei iepuroaice vorbea despre 
nedreptăţi mai presus de putinţa ei de a le rosti. În vreme 
ce se uita la ea, Barosanu' şi-a amintit deodată cum 
înfăţişase Laur marele hrududu galben care sfârtecase 
pământul de deasupra sălaşului. „Se poate să fi întâlnit o 
privire ca asta”, şi-a zis. Apoi iepuroaica i-a răspuns. 

— Mă cheamă Hyzenthlay, domnule. 

— Hyzenthlay? a zis Barosanu', pe care uimirea îl făcuse 
să-şi piardă sângele rece. Atunci tu eşti cea care... 

S-a oprit. Putea fi primejdios să întrebe dacă îşi amintea 
că vorbise cu Laur. Dar, indiferent dacă-şi amintea ori ba, 
iată, evident, iepurele care le spusese lui Laur şi 


34 Thethuthinnang: Mişcarea-frunzelor. Prima şi ultima silabă sunt 
accentuate, ca în „Uită-te unde calci” (n. a.). 

însoţitorilor lui despre problemele din Efrafa şi despre 
nemulţumirea  iepuroaicelor. Dacă îşi amintea bine 
povestea lui Laur, ea deja încercase să părăsească sălaşul. 
„Dar”, şi-a zis când i-a întâlnit din nou privirea 
deznădăjduită, „de ce ar mai fi în stare acum?” 

— Aţi avea oare bunăvoința să ne îngăduiţi să plecăm, 
domnule? a întrebat Nelthilta. Compania ofiţerilor ne 
copleşeşte cu totul, ştiţi; ni se pare că un pic din eae 
îngrozitor de mult. 

— O... da... sigur... fireşte, a răspuns Barosanu', năucit. 

A rămas pe loc, în vreme ce iepuroaicele au sărit afară, 
iar Nelthilta a spus, cu vocea ridicată: „Ditamai tolomacu'!” 
şi s-a uitat un pic înapoi, nădăjduind evident că el o să 
primească provocarea. 

„Ei, măcar mai e printre ele una căreia nu i s-a stins 
scânteia!” şi-a zis, în vreme ce se îndrepta către străji. 

A vorbit o vreme cu străjerii şi a aflat cum erau 
organizaţi. Era un sistem deprimant de eficient. Fiecare 
străjer putea să ajungă în câteva clipe la camaradul cel mai 
apropiat; iar semnalul potrivit - pentru că aveau mai multe 
- dat de izbitura în pământ cu labele din spate aducea 
acolo ofiţerii şi rezervele. Dacă era nevoie, Ows/afa putea fi 
alertată aproape pe dată, ca şi căpitanul Arşinic sau orice 
ofiţer care patrula la periferia sălaşului. Dat fiind că 
Semnele ieşeau să mănânce pe rând, nu avea cum să fie 
vreo încurcătură în privinţa locului unde trebuia mers dacă 
se dădea alarma. Unul dintre străjeri, Sovârf, i-a povestit 
încercarea de evadare a lui Negrilă. 

— S-a prefăcut că tot merge, mâncând, până a ajuns 
foarte departe, a zis Sovârf, şi apoi a tulit-o. De fapt, a 
izbutit să doboare doi străjeri care au încercat să-l 
oprească; şi n-aş crede că a mai izbutit careva să facă atât 
de mult de unul singur. A fugit nebuneşte, dar Arşinic 
fusese înştiinţat, ştii, şi n-a făcut decât să o ia ocoliş şi să-i 
iasă în cale pe câmp. Desigur, dacă n-ar fi doborât străjerii, 
Consiliul poate că l-ar fi lăsat să scape mai uşor. 

— Îţi place viaţa din sălaş? a întrebat Barosanu'. 

— Nu-i prea rău acum, de când am intrat în Ows/a, a 

răspuns Sovârf, iar dacă ajung ofiţer, o să fie şi mai bine. 
Am făcut deja două Patrule Extraordinare - astea sunt 
ocaziile să ieşi în evidenţă. Pot să iau urma şi să lupt la fel 
de bine ca mulţi dintre ceilalţi, dar, desigur, se cere mai 
mult decât atât de la un ofiţer. Cred că ofiţerii noştri sunt 
nişte tipi pe cinste, ce zici? 

— Da, aşa cred şi eu, a zis Barosanu' cu înflăcărare. 

L-a izbit faptul că Sovârf, evident, nu ştia că el abia 
venise în Efrafa. În orice caz, nu i-a arătat nici invidie, nici 
ranchiună. Barosanu' începea să-şi dea seama că în acest 
loc nimănui nu i se spunea mai mult decât avea nevoie să 
ştie; şi nu ajungea să afle prea multe, doar ce avea în faţă. 
Probabil că Sovârf credea că Barosanu' fusese promovat 
din alt Semn. 

Când s-a lăsat întunericul, chiar înainte de sfârşitul 
perioadei de s;/flay, căpitanul Arşinic a venit pe câmp cu o 
patrulă alcătuită din trei iepuri, iar Hasmaţuchi a alergat să- 
| întâlnească pe linia străjilor. Barosanu' li s-a alăturat şi a 
ascultat ce vorbeau. După cum a reieşit, Arşinic fusese 
până la drumul de fier, dar nu găsise nimic neobişnuit. 

— Nu treci niciodată de drumul de fier? a întrebat. 

— Nu prea des, a răspuns Arşinic. E umed, ştii - loc rău 
pentru iepuri. Am fost acolo, dar în patrulările obişnuite 
cercetez locurile mai apropiate de casă. Treaba mea e în 
parte să observ tot ce e nou şi ar trebui să fie cunoscut de 
Consiliu, iar în parte să asigur capturarea oricui o tuleşte. 
Ca nenorocitul ăla de Negrilă - până să-l dobor mi-a tras o 
muşcătură pe care n-am s-o uit. Intr-o seară frumoasă ca 
asta mă duc de obicei până la taluzul drumului de fier şi 
apoi merg de-a lungul lui, pe partea asta. Sau, uneori, merg 
în cealaltă parte, până la hambar. Depinde de ce se cere. 
Apropo, l-am văzut pe general ceva mai devreme în seara 
asta şi aş zice că vrea să te ia în patrulare peste două-trei 
zile, de îndată ce te-ai deprins cu locurile şi Semnul tău nu 
mai e la si/flay în zori şi-n amurg. 

— De ce să aşteptăm? a zis Barosanu' cu tot entuziasmul 
pe care a putut să-l arate. De ce nu mai curând? 

— Păi, în general un Semn îşi păstrează Ows/a întreagă 

atunci când e la si;/flay în zori şi în amurg. lepurii sunt mai 
vioi în acele momente, ştii, şi e nevoie de supraveghere 
mai severă. Dar un Semn care iese la s;/flay ni-Frith şi fu 
Inlé poate, în general, să se lipsească de cineva din Ows/a 
pentru o Patrulă Extraordinară. Acum o să vă las. Trebuie 
să-i duc pe ai mei la Crixa şi să-i raportez generalului. 

De îndată ce Semnul a coborât în vizuini şi Negrilă a fost 
dus de-acolo de paznici, Barosanu' s-a despărţit de 
Hasmaţuchi şi Cerenţel şi s-a dus în vizuina sa. Cu toate că 
iepurii de rând trăiau înghesuiți, străjile aveau două vizuini 
mari, iar fiecare ofiţer avea vizuina lui. Singur, în sfârşit, 
Barosanu' a început să cugete la problema lui. 

Obstacolele erau năucitoare. Era sigur că el însuşi, cu 
ajutorul lui Kehaar, poate să fugă din Efrafa oricând vrea. 
Dar cum naiba să ia cu el o ceată de iepuroaice - 
presupunând că s-ar găsi vreuna gata să încerce? Dacă ar 
chema înapoi străjile în vremea de s;/flay, Hasmaţuchi ar 
pricepe imediat ce făcuse. Aşadar, singura posibilitate era 
ca evadarea să fie ziua: să aştepte până adoarme 
Hasmaţuchi şi apoi să ordone unui străjer să-şi părăsească 
postul de la una dintre intrări. Barosanu' a chibzuit. Nu 
vedea vreun defect al acestei idei. Apoi s-a gândit: „Şi cum 
rămâne cu Negrilă?” Probabil că Negrilă îşi petrecea ziua 
sub pază într-o vizuină aparte. Probabil că foarte puţini 
ştiau unde se află - nimeni nu ştia nimic în Efrafa - şi era 
sigur că nimeni nu i-ar spune. Aşa că va trebui să-l lase pe 
Negrilă: nu-l putea cuprinde în niciun plan realist. 

„Al naibii să fiu dacă-l las aici”, a bombănit Barosanu'. 
„Ştiu că Mură ar zice că-s smintit. Dar el nu-i aici şi eu fac 
toate astea. Şi dacă stric totul din pricina lui Negrilă? Of, 
Frith într-un hambar! Ce chestie!” 

S-a tot gândit, până ce şi-a dat seama că gândurile i se 
tot învârtesc. După o vreme a adormit. Când s-a trezit, şi-a 
dat seama că afară e lumina lunii, frumoasă şi nemişcată. 
S-a gândit că ar putea să înceapă din partea cealaltă - 
convingând câteva dintre iepuroaice să i se alăture şi 
făcând apoi un plan, poate cu ajutorul lor. A mers prin tunel 
până a dat de un iepure tânăr care dormea cum putea şi el 

la intrarea într-o vizuină ticsită. L-a trezit. 

— O ştii pe Hyzenthlay? a întrebat. 

— O, da, domnule, a răspuns iepurele, într-o încercare 
jalnică de a se arăta vioi şi dispus. 

— Du-te după ea şi spune-i să vină în vizuina mea, a zis 
Barosanu'. Să nu mai vină nimeni cu ea. Pricepi? 

— Da, domnule. 

După ce iepurele cel tânăr a plecat repede, Barosanu' s-a 
întors în vizuină, întrebându-se dacă o să se stârnească 
vreo bănuială. Părea improbabil. Din ce spusese 
Hasmaţuchi, era un lucru destul de obişnuit ca ofiţerii din 
Efrafa să trimită după iepuroaice. Dacă era întrebat, nu 
trebuia decât să-şi joace rolul. S-a întins pe jos şi a 
aşteptat. 

Un iepure a venit încet prin tunel, în întuneric, şi s-a oprit 
la intrarea în vizuină. A fost un moment de tăcere. 

— Hyzenthlay? a zis Barosanu'. 

— Sunt Hyzenthlay. 

— Vreau să vorbesc cu tine, a zis Barosanu'. 

— Sunt în Semn, domnule, şi sunt la ordinele 
dumneavoastră. Dar aţi făcut o greşeală. 

— Ba n-am făcut, a zis Barosanu'. Nu trebuie să te temi. 
Vino aici, lângă mine. 

Hyzenthlay s-a supus. Îi simţea pulsul grăbit. Trupul îi era 
încordat; avea ochii închişi, iar ghearele scurmau podeaua. 

— Hyzenthlay, a şoptit Barosanu' la urechea ei, ascultă- 
mă bine. Îţi aminteşti că în urmă cu mai multe zile au venit 
într-o seară în Efrafa patru iepuri. Unul avea blana foarte 
deschisă la culoare şi unul avea pe laba din faţă o 
muşcătură de şobolan vindecată. Ai vorbit cu cel care îi 
conducea - îl chema Laur. Ştiu ce ţi-a spus. 

Ea şi-a întors capul, înspăimântată. 

— Cum de ştii? 

— Lasă asta. Ascultă-mă. 

Apoi Barosanu' i-a vorbit despre Alună şi Cinci; despre 
distrugerea sălaşului din Sandleford şi despre călătoria 
până la Watership Down. Hyzenthlay nu s-a clintit şi nu l-a 
întrerupt. 

— lepurii cu care ai vorbit în seara aceea, a zis 
Barosanu', care ţi-au spus despre sălaşul nimicit şi că au 
venit să ceară de la Efrafa iepuroaice - ştii ce s-a întâmplat 
cu ei? 

Răspunsul lui Hyzenthlay a fost un murmur abia auzit la 
urechea lui. 

— Ştiu ce-am auzit. Au fugit în seara următoare. 
Căpitanul Ridichioară a fost omorât pe când îi urmărea. 

— Şi a mai fost trimisă după ei vreo patrulă, Hyzenthlay? 
Vreau să zic, a doua zi? 

— Am auzit că nu era niciun ofiţer disponibil, cu Bumbişor 
arestat şi Ridichioară mort. 

— lepurii aceia au ajuns cu bine înapoi la noi. Unul dintre 
ei nu-i prea departe în clipa asta, împreună cu Alună şi 
Cinci şi alţi câţiva. Sunt vicleni şi iscusiţi. Mă aşteaptă să 
aduc iepuroaice din Efrafa - cât de multe pot convinge să 
vină. O să le pot trimite un mesaj mâine-dimineaţă. 

— Cum? 

— Printr-o pasăre - dacă totul merge bine. 

Barosanu' i-a povestit despre Kehaar. Când a terminat, 
Hyzenthlay nu i-a răspuns, şi nu şi-a dat seama dacă ea se 
gândea la tot ce-i spusese, ori teama şi neîncrederea o 
tulburaseră atât de mult, încât nu ştia ce să zică. Oare 
credea că e o iscoadă care încearcă s-o prindă în capcană? 
Poate că nu-şi dorea decât s-o lase să plece de-acolo? În 
cele din urmă, Barosanu' a zis: 

— Mă crezi? 

— Da, te cred. 

— Nu s-ar putea să fiu o iscoadă trimisă de Consiliu? 

— Nu eşti. Ştiu asta. 

— Cum? 

— Vorbeai de prietenul tău - cel care a ştiut că sălaşul 
acela e un loc rău. Nu-i singurul iepure de soiul ăsta. Uneori 
şi eu ştiu astfel de lucruri: dar nu prea des acum, căci inima 
mi-e îngheţată. 

— Atunci o să mi te alături - şi o să-ţi convingi şi 
prietenele s-o facă? Avem nevoie de voi; Efrafa nu are. 

Ea a tăcut din nou. Barosanu' auzea un vierme mişcându- 

se prin pământ în apropiere, şi prin tunel a venit sunetul 
înăbuşit al unei făpturi micuţe care umbla repejor prin iarba 
de afară. A aşteptat liniştit, ştiind că e cum nu se poate mai 
important să n-o supere. 

În cele din urmă ea i-a vorbit din nou la ureche, atât de 
încet, încât cuvintele păreau doar ceva mai mult decât 
întreruperi ritmice ale răsuflării. 

— Putem fugi din Efrafa. Primejdia e foarte mare, dar 
asta o putem face. Mai departe nu pot să văd. Năuceală şi 


spaimă la căderea nopţii - şi apoi oameni, oameni, tot 
lucruri de-ale oamenilor! Un câine - o funie care se rupe ca 
o ramură uscată. Un iepure - nu, nu-i cu putinţă! -, un 


iepure care vine într-un hrududul Of, m-am prostit de-a 
binelea - poveşti de spus puilor într-o seară de vară. Nu, nu 
mai pot să văd ca odinioară; e ca forma copacilor îndărătul 
unei perdele de ploaie. 

— Păi, ai face bine să vii să-l cunoşti pe prietenul ăsta al 
meu, a zis Barosanu'. Întocmai aşa vorbeşte, şi am ajuns să 
mă încred în el, aşa că mă încred şi în tine. Dacă simţi c-o 
să izbutim, e bine. Dar ceea ce te întreb este dac-o să-ţi 
aduci şi prietenele. 

După altă pauză, Hyzenthlay a zis: 

— Curajul, spiritul meu e mult mai puţin decât a fost. Mă 
tem să te las să te bizui pe mine. 

— Îmi dau seama de asta. Ce te-a măcinat? N-ai fost tu 
căpetenia iepuroaicelor care s-au înfăţişat Consiliului? 

— Am fost eu şi Thethuthinnang. Nu ştiu ce s-a întâmplat 
cu celelalte care erau cu noi. Pe atunci eram toate în 
Semnul Faţă Dreapta, ştii. Încă mai am semnul acela, dar 
am fost însemnată din nou. Negrilă - l-ai văzut? 

— Da, desigur. 

— Era în Semnul acela. Era prieten cu noi şi ne-a 
încurajat. Numai că la vreo două nopţi după ce am mers să 
vorbim cu Consiliul a încercat să fugă, dar a fost prins. Ai 
văzut ce i-au făcut. A fost seara în care au venit prietenii 
tăi; iar în seara următoare au fugit. După asta Consiliul ne-a 
chemat. Generalul a zis că nimeni altcineva n-o să mai aibă 
ocazia să fugă. Am fost împărţite între Semne, nu mai mult 

de două în fiecare. Nu ştiu cum de ne-au lăsat împreună pe 
Thethuthinnang şi pe mine. Poate că n-au stat un pic să se 
gândească. Aşa e Efrafa, ştii. Ordinul suna aşa: „Câte două 
la fiecare Semn”, aşa că nu conta care două, de vreme ce 
era îndeplinit ordinul. Acum sunt speriată şi simt cum 
veghează Consiliul. 

— Da, dar eu sunt aici acum, a zis Barosanu'. 

— Cei din Consiliu sunt foarte vicleni. 

— E cazul să fie. Avem câţiva iepuri care sunt mult mai 
vicleni, crede-mă. Leit Ows/a lui El-ahrairah. Dar spune-mi - 
Nelthilta era cu voi când v-aţi înfăţişat Consiliului? 

— A, nu, s-a născut aici, în Semnul Şoldului Stâng. Are 
curaj, ştii, dar e tânără şi prostuţă. O încântă să vadă toată 
lumea că e prietenă cu iepuri consideraţi rebeli. Nu-şi dă 
seama ce face ori cum e cu adevărat Consiliul. Pentru ea 
totul e un soi de joacă - obrăzniciile spuse ofiţerilor şi aşa 
mai departe. Intr-o zi o să sară calul şi o să ne bage iar în 
bucluc. Nu poate să i se încredinţeze o taină, nici vorbă. 

— Câte iepuroaice din Semn ar fi gata să ni se alăture 
când fugim? 

— Hrair. E multă nemulţumire, ştii. Dar, Thlayli, nu 
trebuie să afle decât cu foarte puţin timp înainte de fugă - 
nu doar Nelthilta, toate. Nimeni nu poate să păstreze o 
taină în sălaş şi peste tot mişună iscoadele. Tu şi cu mine 
trebuie să facem un plan şi să nu-l spunem nimănui în afară 
de  Thethuthinnang. Noi două o să adunăm destule 
iepuroaice care să vină cu noi când va fi vremea. 

Barosanu' şi-a dat seama că dăduse, fără să se aştepte, 
peste ceea ce îi trebuia mai mult ca orice: o prietenă 
puternică şi cu capul pe umeri, care să gândească singură 
şi să-l ajute să-şi ducă povara. 

— Te las să alegi iepuroaicele, a zis. Pot să creez ocazia 
de fugă dacă le faci să fie gata s-o folosească. 

— Când? 

— La vremea asfinţitului ar fi cel mai bine, şi cât mai 
repede cu putinţă. Alună şi ceilalţi o să ne iasă în 
întâmpinare şi o să lupte cu orice patrulă ne urmăreşte. Dar 
lucrul principal este că pasărea o să lupte de partea 

noastră. Nici măcar Jaleş nu s-ar aştepta la asta. 

Hyzenthlay a tăcut iarăşi, şi Barosanu' şi-a dat seama cu 
admiraţie că repetă în minte ce spusese el şi caută 
scăpările. 

— Dar cu câţi se poate lupta pasărea? a zis ea în cele din 
urmă. Îi poate alunga pe toți? O să fie o evadare mare, şi să 
nu te amăgeşti, Thlayli, generalul însuşi o să vină după noi 
cu cei mai buni iepuri pe care-i are. Nu putem să fugim la 
nesfârşit. N-o să ne piardă urma şi, mai devreme ori mai 
târziu, o să ne ajungă. 

— Ţi-am zis că iepurii noştri sunt mai vicleni decât 
Consiliul. Nu cred că o să pricepi cu adevărat partea asta, 
oricât de bine ţi-aş explica. Ai văzut vreodată un râu? 

— Ce-i un râu? 

— Ei, vezi? Nu-ţi pot explica. Dar îţi jur că n-o să 
trebuiască să fugim prea mult. De fapt, o să ne facem 
nevăzuţi chiar sub ochii celor din Ows/a - de-or fi acolo să 
vadă. Trebuie să spun că abia aştept asta. 

Ea n-a spus nimic, şi el a adăugat: 

— Trebuie să mă crezi, Hyzenthlay. Pe viaţa mea, o să ne 
facem nevăzuţi. Nu te amăgesc. 

— Dacă greşeşti, cei care o să moară iute o să fie cei 
norocoşi. 

— Nimeni n-o să moară. Prietenii mei au pregătit o 
şmecherie de care ar fi mândru El-ahrairah însuşi. 

— Dacă e să fie la asfintit, a zis ea, trebuie să fie mâine 
ori poimâine. Peste două zile Semnul nostru nu mai iese la 
silflay seara. Ştiai asta? 

— Da, am auzit. Atunci mâine. De ce să mai aşteptăm? 
Dar mai e ceva. O să-l luăm şi pe Negrilă. 

— Negrilă? Cum? E păzit de poliţia Consiliului. 

— Ştiu. O să sporească tare mult primejdia, dar am 
hotărât că nu-l pot lăsa aici. Uite ce am de gând. Mâine- 
seară, când Semnul e la s;/flay, tu şi Thethuthinnang să 
ţineţi în preajmă iepuroaicele - câte aţi adunat - gata de 
fugă. O să mă întâlnesc cu pasărea ceva mai departe, pe 
pajişte, şi o să-i spun să atace străjile de îndată ce mă vede 
întorcându-mă în tunel. Apoi vin şi mă ocup eu însumi de 

paznicii lui Negrilă. N-o să se aştepte la aşa ceva. Îl scot 
într-o clipă şi mă alătur vouă. O să fie mare zăpăceală, şi în 
zăpăceala aia fugim. Pasărea o să atace pe oricine încearcă 
să ne urmeze. Nu uita, mergem drept înainte până la 
arcada cea mare sub drumul de fier. Prietenii mei o să 
aştepte acolo. Nu trebuie decât să vă ţineţi după mine - o 
să vă arăt drumul. 

— S-ar putea să patruleze căpitanul Arşinic. 

— A, chiar nădăjduiesc asta, a zis Barosanu'. Chiar 
nădăjduiesc. 

— Negrilă s-ar putea să nu poată fugi imediat. O să fie la 
fel de uluit ca paznicii. 

— Ar fi cu putinţă să-l înştiinţăm? 

— Nu. Paznicii nu se îndepărtează niciodată de el şi-l duc 
singur la s//flay. 

— Cât va mai trebui să trăiască aşa? 

— După ce a fost pe rând la fiecare Semn, Consiliul o să-l 
omoare. Cu toţii suntem siguri de asta. 

— Atunci nu mai încape vorbă. Wu plec fără el. 

— Thlayli, eşti tare viteaz. Dar eşti şi viclean? Vieţile 
noastre depind mâine de tine. 

— Păi, vezi ceva greşit în planul ăsta? 

— Nu, dar nu-s decât o iepuroaică şi n-am pus niciodată 
piciorul afară din Efrafa. Dacă se iveşte ceva neprevăzut? 

— Riscul e risc. Nu vrei să pleci de-aici şi să trăieşti cu noi 
pe dealul înalt? Gândeşte-te! 

— O, Thlayli! Şi o să ne împerechem cu cine alegem noi, 
şi o să ne săpăm vizuinile, şi o să aducem pe lume pui vii? 

— Aşa o să faceţi; şi o să spuneţi poveşti în Fagure şi o să 
ieşiţi la s;/flay când aveţi chef. E o viaţă minunată, îţi jur. 

— O să vin! Înfrunt orice primejdie. 

— Ce noroc că eşti în Semnul ăsta, a zis Barosanu'. 
Înainte să vorbesc cu tine îmi ieşisem din minţi tot 
gândindu-mă ce să fac. 

— Acum o să mă întorc la vizuinile de mai jos, Thlayli. 
Unii o să se întrebe de ce ai trimis după mine. Ştii, nu-s 
gata de împerechere. Dacă plec acum, putem zice că ai 
făcut o greşeală şi ai fost dezamăgit. Nu uita să spui asta. 

— Nu uit. Bine, du-te acum, şi fiţi gata la s;/flay mâine- 
seară. N-o s-o dau în bară. 

După ce ea a plecat, Barosanu' s-a simţit îngrozitor de 
obosit şi singur. A încercat să-şi spună că prietenii săi nu 
sunt departe şi că o să-i vadă iar în mai puţin de o zi. Dar 
ştia că între el şi Alună stă întregul Efrafa. Gândurile i s-au 
împrăştiat în închipuirile lugubre ale neliniştii. A căzut într- 
un fel de vis, în care căpitanul Arşinic s-a prefăcut într-un 
pescăruş şi a zburat ţipând peste râu, şi s-a trezit speriat: şi 
iar a aţipit, şi l-a văzut pe căpitanul Hasmaţuchi mânându-l 
pe Negrilă din urmă către un laţ sclipitor din iarbă. Şi peste 
toate, mare ca un cal pe un câmp, ştiind tot ce trecea de la 
un capăt al lumii la celălalt, pândea imaginea uriaşă a 
generalului Jaleş. In cele din urmă, sleit de temeri, s-a 
prăvălit într-un somn adânc în care nu l-a mai putut urma 
nici spaima, şi a zăcut fără vreun sunet ori vreo mişcare în 
vizuina în care era singur. 

36. 
Se apropie furtuna 


Da' când s-o tundem, iată 
Că Bill 'Arper s-arată, 
Şi n-am mai făcut ni'ic. 


Cântec de musical 


Barosanu' a plutit încetul cu încetul afară din vis, ca o 
bulă de gaz de mlaştină de pe albia unei ape nemişcate. 
Era cineva alături de el în vizuină - un iepure. S-a ridicat pe 
dată şi a zis: 

— Cine-i? 

— Cerenţel, a răspuns celălalt. E vremea de s;/flay, 
Thlayli. Ciocârliile au urcat pe cer. Da' ştiu că dormi 
buştean. 

— Cam aşa-i, a zis Barosanu'. Ei bine, sunt gata. 

Se pregătea s-o ia înainte prin tunel, când următoarele 
cuvinte ale lui Cerenţel l-au făcut să înţepenească. 

— Cine-i Cinci? a zis Cerenţel. 

Barosanu' s-a încordat. 

— Ce-ai zis? 

— Am zis „Cine-i Cinci?” 

— De unde să ştiu? 

— Păi, vorbeai în somn. Tot ziceai „Întreabă-l pe Cinci, 
întreabă-l pe Cinci”. M-am întrebat cine e. 

— A, ştiu. Un iepure pe care l-am cunoscut cândva. Ştia 
dinainte cum o să fie vremea şi altele de soiul ăsta. 

— Păi, atunci ar putea s-o facă şi acum. Simţi mirosul 
furtunii? 

Barosanu' a adulmecat. Amestecat cu mirosurile de iarbă 
şi de vite venea mirosul cald, dens al unei mase mari de 
nori aflate încă departe. L-a tras în piept cu neplăcere. 
Aproape toate animalele sunt tulburate de apropierea 
furtunii cu tunete, care le copleşeşte cu apăsarea din ce în 
ce mai mare şi perturbă ritmurile fireşti ale vieţii lor. 
Barosanu' s-ar fi întors în vizuină, dar era sigur că unui fleac 

ca o dimineaţă cu ameninţarea furtunii nu i s-ar îngădui să 
se amestece în orarul de masă al unui Semn din Efrafa. 

Şi nu se înşela. Hasmaţuchi era deja la intrare, ghemuit 
în tunel, de partea cealaltă a locului în care stăteau Negrilă 
şi paznicii. S-a uitat în jur când ofiţerii lui au apărut din 
tunel. 

— Haide, Thlayli, a zis. Străjile sunt deja afară. Furtuna te 
nelinişteşte? 

— Cam aşa ceva, a răspuns Barosanu'. 

— N-o să se dezlănţuie azi, a zis Hasmaţuchi. E încă 
departe. Aş zice c-o să fie mâine-seară. Oricum, nu-i lăsa pe 
cei din Semn să vadă că-ţi pasă. Nimic nu trebuie să fie 
schimbat până nu zice generalul. 

— Nu-l puteam trezi, a zis Cerenţel, cu o undă de răutate. 
A fost o iepuroaică în vizuina ta aseară, nu, Thlayli? 

— A, aşa? a zis Hasmaţuchi. Care? 

— Hyzenthlay, a răspuns Barosanu'. 

— A, marli tharn”, a zis Hasmaţuchi. Ciudat, nu credeam 
că-i pregătită. 

— Nu e, a zis Barosanu'. Am făcut o greşeală. Dar îţi 
aminteşti că tu însuţi mi-ai cerut să fac tot ce-mi stă în 
puteri ca să mă apropii de ceata de smucite şi să le aduc un 
pic la ordine, aşa c-am mai stat oleacă de vorbă. 

— Şi ai izbutit ceva? 

— Greu de spus, zău aşa, a zis Barosanu'. Dar o să mai 
încerc. 

Şi-a petrecut timpul în care Semnul era afară hotărând 
care e cea mai bună şi mai rapidă cale să intre în tunel şi 
să-i atace pe paznicii lui Negrilă. Va trebui să-l scoată pe 
unul din luptă cât ai clipi şi să se repeadă imediat la 
celălalt, prinzându-l astfel cât mai puţin pregătit. Dacă 
trebuie să lupte cu el, să n-o facă între Negrilă şi ieşire, căci 
Negrilă o să fie la fel de uimit ca ceilalţi şi ar putea să 
ţâşnească în josul tunelului. Dacă e să ţâşnească într-o 
parte, apoi să fie afară. Fireşte, cu un strop de noroc, al 
doilea paznic ar tuli-o în jos fără luptă, dar nu se putea bizui 


35 Marli - iepuroaică, tharn - năucită, zăpăcită. În acest context anume, 
cea mai apropiată traducere ar fi „fecioara tristeţii” (n. a.). 

pe asta. Ows/afa din Efrafa nu era pusă pe dat bir cu fugiţii. 

In vreme ce mergea pe câmp, se întreba dacă o să-l vadă 
Kehaar sau nu. Inţelegerea fusese ca pasărea să-l găsească 
în orice moment ar ieşi la suprafaţă a doua zi. 

N-avea de ce să-şi facă griji. Kehaar zbura peste Efrafa 
de când se crăpase de ziuă. De cum a văzut Semnul ieşind, 
a coborât pe pământ ceva mai departe pe câmp, la 
jumătatea distanţei dintre tufişuri şi străji, şi s-a apucat să 
ciugulească ceva prin iarbă. Barosanu' a tot înaintat către 
el, ronţăind alene, şi apoi s-a aşezat şi a început să 
mănânce fără să se uite spre el. După o vreme a simţit că 
Kehaar e în spatele lui, un pic într-o parte. 

— Domn Barosan, ghindit che nu bine la noi vorbit mult. 
Domn Alun, el spus ce tu vacut? Ce vrut la tine? 

— Vreau două lucruri, Kehaar - amândouă în seara asta, 
la asfinţit. Intâi, iepurii noştri trebuie să fie lângă arcada 
cea mare. O să vin prin arcada aia cu iepuroaicele. Dacă 
suntem urmăriţi, tu şi Alună şi ceilalţi trebuie să fiţi gata de 
luptă. Chestia aia, barca, e încă acolo? 

— Ya, ya, om nu luat la el. lo zbus la domn Alun ce tu zis. 

— Bine. Acum ascultă, Kehaar, ăsta-i al doilea lucru; şi e 
cum nu se poate mai important. li vezi pe iepurii ăia dincolo 
de noi, pe câmp? Sunt străjile. La asfinţit, noi doi ne 
întâlnim aici. Apoi eu fug înapoi la copacii ăia şi cobor în 
vizuină. De cum vezi că am intrat, ataci străjile - 
îngrozeşte-le, pune-le pe fugă. Dacă nu fug, răneşte-le. 
Trebuie să fie alungate. O să mă vezi ieşind iar aproape 
imediat, şi apoi iepuroaicele - mamele - o să fugă cu mine 
şi o să ne îndreptăm către arcadă. Dar pe drum am putea fi 
atacați. Dacă se întâmplă asta, poţi să te repezi iar la 
duşmani? 

— Ya, ya. lo zbor la ei - nu obrejde la tine. 

— Minunat. Păi atunci, asta-i tot. Alună şi ceilalţi - sunt 
bine? 

— Bun - bun. Ei zis tu iebure pe ginste. Domn Clopoţel zis 
tu adus un iebure-mama la viecare şi doi la el. 

Barosanu' tocmai se gândea la un răspuns potrivit, când 
l-a văzut pe Hasmaţuchi fugind prin iarbă spre el. Pe dată, 

fără să mai vorbească cu Kehaar, a făcut câteva salturi 
înspre Hasmaţuchi şi s-a apucat să molfăie de zor un smoc 
de trifoi. Când Hasmaţuchi a ajuns lângă Barosanu', Kehaar 
a plecat, zburând jos deasupra capetelor lor, şi a dispărut 
peste copaci. 

Hasmaţuchi s-a uitat după pescăruşul care zbura şi apoi 
s-a întors către Barosanu'. 

— Nu ţi-e frică de păsările alea? a întrebat. 

— Nu cine ştie ce, a zis Barosanu'. 

— Uneori atacă şoareci, ştii, şi pui de iepuri, a zis 
Hasmaţuchi. Riscai mâncând aici. De ce ai fost aşa de 
neglijent? 

În loc de răspuns, Barosanu' s-a aşezat pe labele din 
spate şi l-a plesnit în joacă pe Hasmaţuchi, destul de tare 
ca să-l dea peste cap. 

— laca de ce, a zis. 

Hasmaţuchi s-a ridicat în picioare, bosumflat. 

— Bine, eşti mai voinic ca mine, a zis. Dar trebuie să 
înveţi, Thlayli, că pentru a fi ofiţer în Efrafa e nevoie de mai 
mult decât voinicie. Şi asta nu schimbă faptul că păsările 
alea sunt primejdioase. Oricum, nu-i vremea lor, şi asta-i 
ciudat de la bun început. O să trebuiască să fie raportat. 

— Ce rost are? 

— Pentru că-i neobişnuit. Tot ce-i neobişnuit trebuie să 
fie raportat. Dacă nu-l raportăm noi şi o face altcineva, o să 
picăm de proşti când o să trebuiască să zicem că l-am 
văzut. Nu putem spune că nu - mai mulţi din Semn l-au 
văzut. De fapt, mă duc chiar acum să raportez. Vremea de 
silflay aproape c-a trecut, aşa că, dacă nu mă înapoiez la 
timp, tu şi Cerenţel o să vegheaţi ca Semnul să intre în 
vizuini. 

De îndată ce a plecat Hasmaţuchi, Barosanu' s-a dus s-o 
caute pe Hyzenthlay. Era în adâncitură, împreună cu 
Thethuthinnang. Cei mai mulţi din Semn nu păreau să fie 
peste măsură de tulburaţi de furtună, care era încă 
departe, aşa cum spusese Hasmaţuchi. Însă cele două 
iepuroaice erau fără chef şi nervoase. Barosanu' le-a spus 
ce aranjase cu Kehaar. 

— Dar pasărea chiar o să atace străjile? a întrebat 
Thethuthinnang. N-am mai auzit aşa ceva. 

— O s-o facă, îţi jur. Adunați iepuroaicele de cum ieşiţi la 
silflay în seara asta. In vreme ce eu îl iau pe Negrilă, străjile 
or să fugă să se adăpostească. 

— Şi în ce parte să fugim? a întrebat Thethuthinnang. 

Barosanu' le-a dus pe câmp ca să le arate arcada de 
departe, în rambleu, la vreo patru sute de metri. 

— O să ne întâlnim cu Arşinic, a zis Thethuthinnang. Ştii 
asta? 

— Cred că s-a cam trudit să-l oprească pe Negrilă, a 
răspuns Barosanu', aşa că sunt sigur că n-o să ne poată 
face faţă mie şi păsării. Uite, Cerenţel aduce înapoi străjile - 
trebuie să plecăm. Nu vă faceţi griji. Rumegaţi-vă 
cocoloaşele şi dormiţi un pic. Dacă nu puteţi dormi, ascuțiți- 
vă ghearele: s-ar putea să aveţi nevoie de ele. 

Semnul a coborât în vizuini şi Negrilă a fost dus de acolo 
de paznici. Barosanu' s-a întors în vizuina lui şi a încercat 
să-şi scoată din minte lucrurile care aveau să vină. După o 
vreme a renunţat la gândul de a-şi petrece ziua singur. A 
dat o raită prin vizuinile de mai jos, s-a alăturat unui joc de 
ghici-pietricele, a ascultat vreo două poveşti şi a spus una 
el însuşi, a făcut hraka în şanţ şi apoi, dintr-o pornire, s-a 
dus la Hasmaţuchi şi a obţinut permisiunea să viziteze alt 
Semn. S-a plimbat pe la Crixa, s-a pomenit în mijlocul celor 
din Semnul Laturii Stângi, care erau la s;/flay la ni-Frith, şi a 
coborât sub pământ cu ei. Ofițerii lor împărțeau o vizuină 
mare, şi acolo a întâlnit câţiva veterani şi a ascultat cu 
interes poveştile lor despre Patrulele Extraordinare şi alte 
isprăvi. Pe la jumătatea după-amiezii s-a întors la Semnul 
Şoldului Stâng destins şi plin de încredere şi a dormit până 
ce una dintre străji l-a trezit pentru s;/flay. 

A urcat prin tunel. Negrilă stătea deja într-o rână în 
intrândul lui. Barosanu', ghemuit lângă Hasmaţuchi, a privit 
cum ies cei din Semn. Hyzenthlay şi Thethuthinnang au 
trecut pe lângă el fără să-i arunce vreo privire. Păreau 
încordate, dar liniştite. Hasmaţuchi a pornit după ultimul 
dintre iepuri. 

Barosanu' a aşteptat până ce a fost sigur că Hasmaţuchi 
s-a îndepărtat destul de mult de intrare. Apoi, cu o ultimă 
privire rapidă către locul în care şedea Negrilă, a ieşit şi el. 
Apusul strălucitor l-a orbit şi s-a aşezat pe labele din spate, 
clipind mărunt şi netezindu-şi blana de pe o parte a feţei, în 
vreme ce ochii i se deprindeau cu lumina. După câteva 
clipe l-a văzut pe Kehaar venind în zbor peste câmp. 

„Bun, asta e”, şi-a zis. „Pornim.” 

În clipa aceea un iepure a glăsuit în spatele său. 

— Thlayli, vreau să vorbim un pic. Vino sub tufe, te rog. 

Barosanu' s-a lăsat să cadă pe labele din faţă şi s-a uitat 
înapoi. 

Era generalul Jaleş. 

37. 
Furtuna tot mai amenințătoare 


Oi putea ascunde focu' cela, da' ce te-oi face cu fumu'? 
Joel Chandler Harris, Ziceri/e unchiului Remus 


Prima pornire a Barosanului a fost să se încaiere cu 
generalul Jaleş pe loc. Şi-a dat seama că ar fi inutil şi că n- 
ar face decât să-şi ridice în cap tot sălaşul. Nu avea de ales, 
trebuia să se supună. L-a urmat pe Jaleş prin tufe şi în 
umbra de pe poteca de călărie. In ciuda asfinţitului, seara 
părea îngreunată de nori şi printre copaci era mohorât şi 
cenuşiu. Se anunţa furtuna. S-a uitat la Jaleş şi a aşteptat. 

— Ai plecat din Semnul Şoldului Stâng după-amiază? a 
început Jaleş. 

— Da, domnule, a răspuns. 

Tot nu-i plăcea să-i zică lui Jaleş „domnule”, dar, de 
vreme ce se presupunea că e un ofiţer din Efrafa, nu prea 
avea cum să facă altfel. Insă n-a adăugat că-i dăduse voie 
Hasmatuchi. Încă nu fusese învinuit de nimic. 

— Unde te-ai dus? 

Barosanu' şi-a stăpânit enervarea. Nu era nicio îndoială 
că Jaleş ştia foarte bine unde se dusese. 

— M-am dus la Semnul Laturii Stângi, domnule. Am fost 
în vizuinile lor. 

— De ce te-ai dus? 

— Ca să-mi mai treacă timpul şi să învăţ câte ceva 
ascultându-i pe ofiţeri. 

— Te-ai mai dus altundeva? 

— Nu, domnule. 

— Te-ai întâlnit cu unul din Ows/a Laturii Stângi - un 
iepure pe nume Cruciuliţă. 

— Se prea poate, nu le-am ţinut minte toate numele. 

— L-ai mai văzut înainte pe iepurele acela? 

— Nu, domnule. Cum să-l fi văzut? 

S-a lăsat tăcerea. 

— Pot să întreb ce-i cu toate astea, domnule? a zis 

Barosanu'. 

— Eu pun întrebările, a zis Jaleş. Cruciuliţă te-a mai văzut 
pe tine. Te-a recunoscut după moţul de pe cap. Unde crezi 
că te-a văzut? 

— Habar n-am. 

— Ai fugit vreodată de o vulpe? 

— Da, domnule, acum câteva zile, când veneam încoace. 

— Ai dus-o drept la alţi iepuri şi l-a ucis pe unul dintre ei. 
E adevărat? 

— N-am avut de gând s-o duc la ei. N-am ştiut că sunt 
acolo. 

— Nu ne-ai spus nimic despre asta. 

— Nu mi-a dat prin cap. Nu-i nimic rău să fugi de o vulpe. 

— Ai provocat moartea unui ofiţer din Efrafa. 

— Cu totul din greşeală. Şi vulpea oricum ar fi putut să 
pună laba pe el, chiar de n-aş fi fost eu acolo. 

— N-ar fi putut, a zis Jaleş. Nalbă nu era iepurele care să 
fugă înspre o vulpe. Vulpile nu-s primejdioase pentru iepurii 
care-şi văd de treaba lor. 

— Îmi pare rău că l-a găbijit vulpea, domnule. A fost un 
mare ghinion. 

Jaleş l-a aţintit cu ochii săi mari şi spălăciţi. 

— Încă o întrebare, Thlayli. Patrula aceea era pe urmele 
unei cete de iepuri - străini. Ce ştii despre ei? 

— Le-am văzut şi eu urmele, tot pe-atunci. Nu-ţi pot 
spune mai multe despre asta. 

— Nu erai cu ei? 

— De-aş fi fost cu ei, domnule, aş mai fi venit la Efrafa? 

— Ţi-am spus că eu pun întrebările. N-ai putea să-mi spui 
încotro au putut s-o ia? 

— Mă tem că n-aş putea, domnule. 

Jaleş şi-a întors privirea şi a tăcut câteva clipe. Barosanu' 
simţea că generalul aşteaptă ca el să întrebe dacă asta-i tot 
şi dacă poate acum să plece. S-a hotărât să nu zică nimic 
nici el. 

— Acum altceva, a zis Jaleş în cele din urmă. Despre 
pasărea albă de pe câmp azi-dimineaţă. Nu ţi-e frică de 
păsările astea? 

— Nu, domnule. N-am auzit ca vreuna să fi vătămat un 
iepure. 

— Dar se ştie că o fac, Thlayli, doar ai aşa experienţă 
bogată. Oricum, de ce te-ai apropiat de ea? 

Barosanu' s-a gândit repede. 

— Să vă spun drept, domnule, cred că se poate să fi vrut 
să mă dau mare în faţa căpitanului Hasmaţuchi. 

— Ei bine, ar fi putut să fie şi un motiv mai neîntemeiat. 
Dar dacă ai de gând să impresionezi pe cineva, ar fi bine să 
începi cu mine. Poimâine te iau eu însumi într-o Patrulă 
Extraordinară. O să trecem drumul de fier şi o să încercăm 
să luăm urma iepurilor ălora - iepurii pe care Nalbă i-ar fi 
dibuit dacă nu dădeai tu ca nebunul peste el. Aşa c-ai face 
bine să vii cu noi şi să ne arăţi ce grozav eşti. 

— Foarte bine, domnule; va fi o mare bucurie. 

S-a lăsat iarăşi tăcerea. De data asta Barosanu' s-a 
hotărât să dea să plece. Pe dată l-a oprit o nouă întrebare. 

— Când erai cu Hyzenthlay, ţi-a spus de ce a fost pusă în 
Semnul Şoldului Stâng? 

— Da, domnule. 

— N-aş putea să jur că necazul s-a isprăvit acolo, Thlayli. 
N-o scăpa din ochi. Dacă vorbeşte cu tine, cu atât mai bine. 
Poate că iepuroaicelor ăstora le vine mintea la cap, poate 
că nu. Vreau să ştiu. 

— Prea bine, domnule, a zis Barosanu'. 

— Asta-i tot, a zis Jaleş. Acum du-te înapoi la Semnul tău. 

Barosanu' a pornit pe câmp. Vremea de s;/flay aproape 
că se sfârşise, soarele asfinţise şi era din ce în ce mai 
întuneric. Nori groşi împuţinau lumina de după apus. 
Kehaar nu se vedea pe nicăieri. Străjile s-au întors şi cei din 
Semn au început să coboare în vizuini. Şezând singur pe 
iarbă, a aşteptat să dispară ultimul iepure. Nici urmă de 
Kehaar. 

A ţupăit alene către intrare. Înăuntru s-a ciocnit de unul 
dintre străjeri, care bloca deschizătura ca să fie sigur că 
Negrilă n-o să încerce s-o ia la fugă când e dus de acolo 
prin tunel. 

— Piei din calea mea, lipitoare pârâcioasă, pirpirie şi 

scârbavnică, a zis Barosanu'. Acuma du-te şi raportează 
asta, a mai aruncat peste umăr, coborând către vizuina sa. 


În vreme ce lumina pălea pe cerul îngroşat de nori, Alună 
a mai trecut o dată peste pământul bătătorit şi gol de sub 
arcada căii ferate, a ieşit înspre miazănoapte şi s-a aşezat 
pe labele din spate, ascultând. Peste câteva clipe i s-a 
alăturat Cinci şi s-au furişat pe câmp, către Efrafa. Aerul era 
înăbuşitor şi cald şi mirosea a ploaie şi a orz care se 
pârguieşte. Nu se auzea nimic prin apropiere, dar din spate 
şi mai la vale de ei, din lunca de pe malul apropiat al râului 
Test, venea slab şuieratul necurmat al unei perechi de 
becaţine. Kehaar a coborât în zbor de pe rambleu. 

— Eşti sigur c-a zis în seara asta? a întrebat Alună a treia 
oară. 

— Vost rau, a zis Kehaar. Boate brins la el. Terminat 
domn Barosan. Aja crezut? 

Alună n-a răspuns. 

— Nu-mi dau seama, a zis Cinci. Nori şi tunet. Locul 
acela, sus pe câmp - e ca albia unui râu. Se poate întâmpla 
orice acolo. 

— Barosanu' e acolo. Şi dacă-i mort? Şi dacă încearcă să-l 
facă să le spună... 

— Alună, a zis Cinci. Alună-rah, n-o să-l ajuţi dacă stai aici 
în întuneric şi-ţi faci griji. Probabil nu-i nimic rău. Doar că a 
trebuit să stea potolit, cine ştie de ce. Oricum, nu mai vine 
în noaptea asta - de-acum e sigur - şi iepurii noştri sunt în 
primejdie aici. Kehaar o să meargă acolo mâine în zori şi o 
să ne aducă alt mesaj. 

— Aş zice că ai dreptate, a spus Alună, dar nu-mi vine 
deloc să plec. Şi dac-o să vină? Să-i ducă Argintiul înapoi, 
eu rămân aici. 

— N-ai putea să faci nicio ispravă singur, Alună, chiar 
dacă piciorul ţi-ar fi teafăr. Încerci să mănânci iarbă care 
nu-i acolo. De ce n-o laşi mai întâi să crească? 

S-au întors pe sub arcadă şi, când Argintiul a ieşit din 
tufe în întâmpinarea lor, i-au auzit pe ceilalţi iepuri foindu- 
se agitaţi printre urzici. 

— Trebuie să renunţăm în seara asta, Argintiule, a zis 
Alună. Trebuie să-i ducem acum înapoi peste râu, până nu 
se întunecă de tot. 

— Alună-rah, a zis Ulcică, furişându-se către el, o să... o 
să fie bine, nu? Barosanu' o să vină mâine, nu? 

— Sigur c-o să vină, a zis Alună, şi o să fim aici cu toţii să- 
| ajutăm. Şi să-ţi mai zic ceva, Hlao-roo. Dacă nu vine 
mâine, mă duc eu la Efrafa. 

— lar eu vin cu tine, Alună-rah, a zis Ulcică. 


Barosanu' stătea ghemuit în vizuină, lipit de Hyzenthlay. 
Tremura, dar nu de frig; tunelurile cu aer îmbâcsit ale 
Semnului erau pline de furtună; aerul părea un morman 
gros de frunze. Barosanu' era aproape la capătul nervilor. 
După ce se despărţise de generalul Jaleş, se încâlcise din ce 
în ce mai tare în spaimele care-i macină de când lumea pe 
conspiratori. Cât de multe aflase Jaleş? Era clar că nu-i 
scăpa nicio informaţie. Ştia că Alună şi ceilalţi veneau 
dinspre miazănoapte şi că trecuseră peste drumul de fier. 
Ştia despre vulpe. Ştia că un pescăruş, care în acest 
moment al anului ar fi trebuit să fie departe, dădea târcoale 
sălaşului şi că el, Barosanu'”, se aflase dinadins în 
apropierea lui. Ştia că Barosanu' se împrietenise cu 
Hyzenthlay. Cât putea să mai dureze până ce făcea pasul 
din urmă şi potrivea toate astea între ele? Poate că deja îl 
făcuse şi doar aştepta să-i aresteze când i se părea lui 
nimerit? 

Jaleş avea de partea lui toate avantajele. Şedea liniştit la 
răscrucea tuturor cărărilor, văzând-o limpede pe fiecare, în 
vreme ce el, Barosanu', în strădania lui caraghioasă de a-i fi 
potrivnic pe măsură, orbecăia stângaci şi neştiutor prin 
tufişuri, trădându-se cu fiecare mişcare. Nu ştia cum să ia 
legătura din nou cu Kehaar. Şi, chiar dacă izbutea, ar fi 
putut oare Alună să-i aducă pe ceilalţi a doua oară? Poate 
că fuseseră deja dibuiţi de Arşinic, aflat în patrulare? Ar fi 
fost suspect să stea de vorbă cu Negrilă. Ar fi fost suspect 
să se apropie de Kehaar. Prin mai multe găuri decât ar fi 
putut el să astupe, taina sa picura - şiroia - afară. 

Şi avea să fie şi mai rău. 

— Thlayli, a şoptit Hyzenthlay, crezi că tu şi cu mine şi cu 
Thethuthinnang am putea să fugim în noaptea asta? Dacă 
doborâm străjerul de la intrare, am putea să ajungem 
departe până să se ia după noi o patrulă. 

— De ce? a întrebat Barosanu'. Ce te face să mă întrebi 
asta? 

— Mi-e frică. Ştii, le-am spus celorlalte iepuroaice chiar 
înainte de s;/flay. Erau gata s-o ia la fugă când pasărea 
ataca străjile, şi apoi nu s-a întâmplat nimic. Ştiu toate 
despre plan - Nelthilta şi celelalte - şi nu poate să mai 
treacă mult până află Consiliul. Fireşte, le-am spus că sunt 
în primejdie de moarte dacă nu-şi ţin gura şi c-o să 
încercăm iarăşi. Thethuthinnang veghează acum asupra lor; 
a zis c-o să se străduiască din răsputeri să nu adoarmă. Dar 
în Efrafa nu se poate păstra o taină. S-ar putea chiar ca una 
dintre iepuroaicele alea să fie iscoadă, cu toate că Frith ştie 
cu câtă grijă le-am ales. Am putea fi arestaţi cu toţii până 
mâine-dimineaţă. 

Barosanu' s-a străduit să-şi limpezească gândurile. Sigur 
că ar fi putut să fugă cu două iepuroaice cu capul pe umeri 
şi hotărâte. Dar străjerul - în afară de cazul în care îl omora 
- ar fi dat alarma pe dată, iar el nu era sigur că poate găsi 
drumul către râu în beznă. Şi, chiar dacă izbutea, s-ar fi 
putut ca urmăritorii să treacă după el puntea de scânduri şi 
să nimerească drept în mijlocul prietenilor săi nepregătiţi, 
dormind. Şi în cel mai bun caz ar fi plecat din Efrafa cu 
numai două iepuroaice, pentru că nu şi-a putut ţine firea. 
Argintiul şi ceilalţi n-ar avea cum să ştie prin ce a trecut el. 
Ar şti doar că a dat bir cu fugiţii. 

— Nu, încă nu trebuie să ne dăm bătuţi, a zis cu cea mai 
mare blândeţe. Furtuna şi aşteptarea te fac să fii atât de 
tulburată. Ascultă, îţi promit că mâine pe vremea asta o să 
fii plecată din Efrafa pentru totdeauna, împreună cu 
celelalte. Acum dormi oleacă aici şi după aceea du-te înapoi 
s-o ajuţi pe Thethuthinnang. Gândeşte-te la dealurile alea 
înalte şi la tot ce ţi-am povestit. O să ajungem acolo - 
necazurile noastre o să se termine curând. 

Pe când ea adormea alături, Barosanu' se întreba cum 
naiba avea să-şi ţină promisiunea asta şi dacă nu cumva o 
să fie treziţi de poliţia Consiliului. „Dacă da”, şi-a zis în 
gând, „o să lupt până ajung bucăţi-bucăţele. N-o să facă ei 
din mine alt Negrilă.” a 


Când s-a trezit, a văzut că e singur în vizuină. Pentru o 
clipă s-a întrebat dacă nu cumva Hyzenthlay fusese 
arestată. Apoi a fost sigur că Ows/afa n-ar fi putut să o ia în 
vreme ce el dormea. Probabil că s-a trezit şi s-a dus înapoi 
la Thethuthinnang fără să-i tulbure somnul. 

Era puţin înainte de ivirea zorilor, dar apăsarea din aer 
nu scăzuse. A urcat prin tunel până la intrare. Gălbişoară, 
santinela de serviciu, se uita nemulţumit afară, dar s-a 
întors când s-a apropiat de el. 

— AŞ vrea să plouă, domnule, a zis. E destulă furtună ca 
să acrească iarba, dar nu-i mare nădejde să se dezlănţuie 
înainte de seară, zic eu. 

— Ce ghinion pentru ultima zi de ieşire a Semnului în zori 
şi în asfinţit, a răspuns Barosanu'. Du-te să-l trezeşti pe 
căpitanul Hasmaţuchi. lţi ţin eu locul aici până vin sus cei 
din Semn. 

După ce Gălbişoară a plecat, Barosanu' s-a aşezat la 
intrarea tunelului şi a adulmecat aerul greu. Cerul părea 
atât de jos, că atingea creştetul copacilor, fiind acoperit cu 
nori neclintiţi şi îmbujorat spre răsărit cu o lucire de un 
sângeriu muced. Pe sus nu era nicio ciocârlie, nu cânta 
niciun sturz. 

Câmpul din faţa lui era gol, fără nicio mişcare. L-a 
copleşit dorinţa să fugă. Cât ai clipi ar fi ajuns la arcadă. 
Putea să parieze liniştit că pe o vreme ca asta Arşinic n-ar fi 
ieşit cu patrula lui. Toate vietăţile de pe câmpuri şi de prin 
crânguri probabil că erau amuţite, apăsate în jos, ca sub o 
labă moale, uriaşă. Nimic nu se clintea, căci ziua nu era de 
bun augur şi instinctele erau înceţoşate, nu te puteai bizui 
pe ele. Puteai doar să te ghemuieşti la pământ şi să nu 
scoţi niciun sunet. Dar un fugar ar fi în siguranţă. De fapt, 
nici nu putea să-şi dorească o ocazie mai bună. 

„O, Stăpâne cu urechile presărate cu lumina stelelor, dă- 
mi un semn!” a zis Barosanu'. 

A auzit o mişcare în tunel, în spatele lui. Erau cei din 
Owslafa, care-l aduceau pe prizonier. In lumina slabă de 
dinaintea furtunii, Negrilă arăta mai bolnav şi mai abătut ca 
oricând. Avea nasul uscat şi i se vedea albul ochilor. 
Barosanu' a ieşit pe câmp, a smuls o gură de trifoi şi s-a 
întors. 

— Fruntea sus, i-a zis lui Negrilă. Uite nişte trifoi. 

— Nu-i îngăduit, domnule, a zis unul dintre paznici. 

— Ei, lasă-l să mănânce, Bursucă, a zis celălalt. Nu vede 
nimeni. E destul de greu pentru oricine într-o zi ca asta, cu 
atât mai mult pentru prizonier. 

Negrilă a mâncat trifoiul, iar Barosanu' s-a întors la locul 
lui, în vreme ce Hasmaţuchi venea să privească ieşirea 
Semnului. 

lepurii mergeau încet, şovăielnici, şi Hasmaţuchi însuşi 
părea că nu-i în stare să se ridice la înălţimea purtării lui 
obişnuite, plină de vioiciune. Nu avea multe de zis când 
treceau pe lângă el. Le-a lăsat pe Hyzenthlay şi 
Thethuthinnang să treacă fără să spună nimic. Insă 
Nelthilta s-a oprit de bunăvoie şi s-a uitat drept în ochii lui 
cu obrăznicie. 

— Nu eşti în apele tale, căpitane? a zis. Haide, ţine-ţi 
firea! S-ar putea să ai o surpriză curând, mai ştii? 

— Ce vrei să zici? a întrebat Hasmaţuchi tăios. 

— lepuroaicelor s-ar putea să le crească aripi şi să-şi ia 
zborul, a zis Nelthilta, şi nu peste mult timp. Pe sub pământ 
tainele umblă mai iute decât cârtiţele. 

Şi a pornit după celelalte, pe câmp. Pentru o clipă 
Hasmaţuchi a părut că are de gând s-o cheme înapoi. 

— Oare te-ai putea uita un pic la laba mea din spate? a 
zis Barosanu'. Cred că mi-a intrat un spin. 

— Atunci vino afară, a zis Hasmaţuchi; nu c-am vedea 
mai bine acolo. 

Dar fie că se gândea încă la ce spusese Nelthilta, fie din 
altă pricină, nu a căutat prea atent spinul; şi a fost mai bine 
că nu, pentru că nu era niciun spin acolo. 

— Of, la naiba! a zis, privind în sus. Uite, iar afurisita aia 
de pasăre albă. De ce tot vine pe-aici? 

— De ce te frământă asta? a întrebat Barosanu'. Nu face 
niciun rău - scormoneşte după melci. 

— Orice e neobişnuit poate fi izvor de primejdie, a 
răspuns Hasmaţuchi, citându-l pe Jaleş. Şi tu să te ţii 
departe de ea azi, ai auzit, Thlayli? E un ordin. 

— Uf, bine, a zis Barosanu'. Dar ştii oare cum să te 
descotoroseşti de ele? Credeam că toţi iepurii ştiu asta. 

— Nu vorbi prostii. Doar nu te gândeşti să ataci o pasăre 
de mărimea asta, cu ciocul gros cât laba mea din faţă? 

— Nu, nu - e un soi de descântec pe care mi l-a spus 
mama. Ştii, ca „Mămăruţă-ruţă / Suie-te-n căruţă”. Cu ăla 
merge, ca şi cu ăsta: ori, cel puţin, mama reuşea 
întotdeauna. 

— La buburuze merge numai pentru că toate buburuzele 
se caţără până în vârful firului şi apoi îşi iau zborul. 

— Foarte bine, a zis Barosanu', fie cum zici tu. Dar nu-ți 
place pasărea, iar eu m-am oferit s-o alung ca să-ţi fac un 
serviciu. Aveam o mulţime de descântece şi zicători de- 
astea în sălaşul meu. Măcar de-am fi avut unul care să ne 
scape de oameni. 

— Ei bine, care-i descântecul? a zis Hasmaţuchi. 

— Zici: 


Zboară, pasăre albă, zboară 
Și nu te-ntoarce pân’ diseară. 


Fireşte, trebuie să foloseşti graiul câmpurilor. Nimeni nu 
se aşteaptă ca ele să înţeleagă iepureana. Hai să încercăm, 
oricum. Dacă nu merge, n-am pierdut nimic, iar dacă 
merge, cei din Semn o să creadă că tu eşti cel care a 
alungat pasărea. Unde s-a dus? Nu văd aproape nimic în 
lumina asta. A, uite-o acolo, după ciulinii ăia. Trebuie să 
fugi aşa. Sari într-o parte, apoi în cealaltă, scurmi pământul 
cu labele - aşa, aşa, minunat -, îţi ciuleşti urechile şi apoi 
mergi drept până ce - a! am ajuns; şi acum: 

Zboară, pasăre albă, zboară 
Și nu te-ntoarce pân’ diseară. 


Poftim, vezi şi tu. A mers. Cred că versurile şi 
descântecele astea vechi au în ele mai mult decât credem 
noi. Fireşte, s-ar putea să fi fost gata deja să zboare în altă 
parte. Dar trebuie să recunoşti că s-a dus. 

— Probabil cum am tot sărit încolo şi-ncoace, când ne 
apropiam de ea, a zis Hasmaţuchi cu acreală. Ca nişte 
nebuni de legat, de bună seamă. Ce naiba o să creadă cei 
din Semn? În fine, dacă tot am ajuns aici ar fi bine să facem 
inspecția străjilor. 

— Eu o să mă opresc să mănânc, dacă n-ai nimic 
împotrivă, a zis Barosanu'. Ştii, n-am apucat să mănânc 
prea mult aseară. 


Norocul Barosanului nu se isprăvise. Mai târziu în acea 
dimineaţă, pe neaşteptate, a avut ocazia să stea de vorbă 
cu Negrilă între patru ochi. Umblase prin vizuinile ticsite de 
zăpuşeală, dând peste tot de respiraţii grele şi pulsuri 
febrile; şi tocmai se întreba cum să-l piseze pe Hasmaţuchi, 
fără să dea de bănuit, să ceară permisiunea Consiliului ca 
Semnul să-şi petreacă o parte a zilei prin tufe, la suprafaţă 
- căci asta ar fi putut să aducă vreo ocazie pentru el -, când 
a simţit nevoia să facă hraka. Niciun iepure nu face hraka 
sub pământ; şi, la fel ca elevii, care ştiu că nu prea pot fi 
refuzaţi când cer voie să meargă la toaletă - doar să nu fi 
trecut prea puţin timp de la ultima ieşire -, iepurii din Efrafa 
obişnuiau să se ducă în şanţ pentru o gură de aer curat şi 
ca să mai schimbe peisajul. Deşi se presupunea că nu 
trebuie să fie lăsaţi să meargă mai des decât era nevoie, 
unii din Ows/a erau ceva mai îngăduitori. Când Barosanu' s- 
a apropiat de ieşirea care dădea în şanţ, a dat de vreo trei 
iepuri tineri zăbovind în tunel şi, ca de obicei, s-a apucat să- 
şi joace rolul cât mai convingător cu putinţă. 

— De ce tândăliţi pe-aici? a întrebat. 

— Paznicii prizonierului sunt la ieşire şi ne-au întors din 
drum, domnule, a zis unul. Deocamdată nu lasă pe nimeni 

să iasă. 

— Nici să facă hraka? a întrebat Barosanu'. 

— Nu, domnule. 

Clocotind, Barosanu' şi-a croit drum până la ieşirea din 
tunel. Acolo i-a găsit pe paznicii lui Negrilă la taifas cu 
străjerul. 

— Mă tem că nu puteţi ieşi deocamdată, domnule, a zis 
Bursucă. Prizonierul e în şanţ, dar nu mai stă mult. 

— Şi n-o să stau nici eu, a zis Barosanu'. Fă bine şi dă-te 
la o parte. 

L-a îmbrâncit pe Bursucă şi a sărit în şanţ. 

Ziua era şi mai înăbuşitoare şi întunecată. Negrilă stătea 
ghemuit ceva mai departe, sub o tufă de turiţă care atârna 
de pe buza şanţului. Muştele se preumblau pe urechile lui 
zdrenţuite, dar părea că nu le simte. Barosanu' s-a dus la el 
şi s-a ghemut alături. i 

— Negrilă, ascultă-mă, a zis iute. lţi spun adevărul, pe 
Frith şi pe lepurele cel Negru. Sunt un duşman tainic al 
sălaşului Efrafa. Nimeni nu ştie, în afară de tine şi de câteva 
iepuroaice din Semn. O să fug cu ele în seara asta şi vreau 
să te iau şi pe tine. Să nu faci nimic deocamdată. Când vine 
vremea, o să-ţi spun. Doar să-ţi aduni puterile şi să fii gata. 

Fără să aştepte răspuns, s-a îndepărtat, ca şi cum ar fi 
căutat un loc mai bun. Chiar şi-aşa, s-a întors în tunel 
înaintea lui Negrilă, care era limpede că are de gând să 
stea afară cât de mult aveau să-i îngăduie paznicii - iar ei 
nu păreau să se grăbească deloc. 

— Domnule, i-a zis Bursucă Barosanului, e a treia oară, 
domnule, că nesocotiţi autoritatea mea. Poliţia Consiliului 
nu poate fi tratată aşa. Mă tem că va trebui să raportez 
asta, domnule. 

Barosanu' n-a răspuns şi s-a îndepărtat prin tunel. 

— Mai aşteptaţi un pic, dacă puteţi, a zis când trecea pe 
lângă iepuri. Nu cred că amărâtul ăla o să mai pună piciorul 
afară astăzi. 

S-a întrebat dacă n-ar trebui să meargă s-o caute pe 
Hyzenthlay, dar a hotărât că ar fi prudent să stea departe 
de ea. Ştie ce are de făcut şi, cu cât sunt văzuţi mai puţin 

împreună, cu atât mai bine. Îl durea capul din cauza căldurii 
şi nu voia decât să fie singur, în linişte. S-a întors în vizuină 
şi s-a culcat. 

38. 
Furtuna se dezlănţuie 


Suflaţi, o, vânturi! Valuri, vă umflaţi! 
Pluteşte, luntre! A pornit furtuna! 


Shakespeare, lulius Cezar”? 


Spre sfârşitul după-amiezii furtuna s-a arătat întunecată 
şi foarte aproape. Era limpede că n-o să fie un asfintit 
obişnuit. Pe cărarea verde de pe malul râului, Alună şedea 
frământându-se, în vreme ce încerca să-şi închipuie ce se 
petrece în Efrafa. 

— Ţi-a zis că vrea să ataci străjile în vreme ce iepurii 
mănâncă, i-a zis lui Kehaar, şi că o să scoată de-acolo 
iepuroaicele în zăpăceala aia, nu-i aşa? 

— Ya, zbus asta, dar nu aşa vost. Aboi zis io blecat, venit 
inaboi deseara. _ 

— Aşadar, tot asta vrea să facă. Intrebarea e: când o să 
iasă să mănânce? Deja se-ntunecă. Argintiule, tu ce crezi? 

— Din câte îi cunosc, n-o să schimbe nimic din ce fac de 
obicei, a zis Argintiul. Dar dacă eşti îngrijorat că n-o să fim 
acolo la timp, de ce nu pornim acum? 

— Pentru că patrulează tot timpul. Cu cât aşteptăm mai 
mult acolo, cu atât e mai mare primejdia. Dacă dă peste noi 
o patrulă înainte să vină Barosanu', nu va mai fi vorba doar 
să scăpăm de ea. O să-şi dea seama că suntem acolo cu un 
scop şi o să dea alarma; şi el n-o să mai aibă nicio şansă. 

— Ascultă, Alună-rah, a zis Mură. Trebuie să ajungem la 
drumul de fier în acelaşi timp cu Barosanu', nicio clipă mai 
devreme. Ce-ar fi să ne duci pe toţi dincolo de râu şi să 
aşteptăm în tufişuri, lângă barcă? După ce Kehaar atacă 
străjile, poate să se întoarcă şi să ne spună. 

— Da, asta-i, a răspuns Alună. Dar după ce ne spune, 
trebuie să ajungem acolo cât ai clipi. Barosanu' o să aibă 


3% William Shakespeare, Opere complete, vol. II, trad. Tudor Vianu, 
ESPLA, Bucureşti, 1955 (n. tr.). 

nevoie şi de noi, şi de Kehaar. 

— Păi tu n-o să poţi s-o iei la goană către arcadă, cu 
piciorul ăla, a zis Cinci. Cel mai bun lucru pe care-l poţi face 
e să te sui pe barcă şi să rozi până la jumătate funia până 
ne întoarcem noi. Argintiul poate să se ocupe de luptă, dac- 
o să fie vreuna. 

Alună a şovăit. 

— Dar probabil că unii dintre noi o să fie vătămaţi. Nu pot 
rămâne în spate. 

— Cinci are dreptate, a zis Mură. Va trebui să aştepţi pe 
barcă, Alună. Nu putem risca să rămâi în urmă şi să fii prins 
de cei din Efrafa. Şi apoi, e foarte important ca funia să fie 
pe jumătate roasă - asta e treaba cuiva cu judecată. Nu 
trebuie să se rupă prea repede, că atunci s-a zis cu noi. 

S-au trudit o vreme să-l convingă. Când, în cele din urmă, 
Alună s-a învoit, a făcut-o fără tragere de inimă. 

— Dacă Barosanu' nu vine în seara asta, a zis, mă duc şi 
o să-l găsesc oriunde ar fi. Frith ştie ce s-o fi întâmplat deja. 

Când au pornit pe malul stâng, vântul a început să bată 
în rafale calde, făcând să foşnească frunzele rogozului. 
Tocmai ajunseseră la puntea din scânduri, când s-a auzit 
huruitul tunetului. În lumina puternică, ciudată, plantele şi 
frunzele păreau mai mari, iar câmpurile de dincolo de râu 
păreau să fie foarte aproape. Era o tăcere apăsătoare. 

— Ştii, Alună-rah, a zis Clopoţel, asta-i cea mai ciudată 
seară în care am umblat eu după o iepuroaică. 

— Şi curând o să fie mult mai ciudat, a zis Argintiul. O să 
fulgere şi o să toarne cu găleata. Pentru numele cerului, voi 
toţi, nu cumva să vă speriaţi, că n-o să mai ajungem 
niciodată înapoi în sălaşul nostru! Cred c-o să fie o treabă al 
naibii de grea, i-a spus încet lui Alună. Nu-mi place deloc. 


Barosanu' s-a trezit auzindu-şi numele repetat cu 
înfrigurare. 

— Thlayli! Thlayli! Trezeşte-te! Th/ayli! 

Era Hyzenthlay. 

— Ce-i? a zis. Ce-i cu tine? 

— Au arestat-o pe Nelthilta. 

Barosanu' a sărit în picioare. 

— De câtă vreme? Cum s-a întâmplat? 

— Adineaori. Gălbişoară a venit în vizuina noastră şi i-a 
spus să se ducă pe dată la căpitanul Hasmaţuchi. M-am 
ţinut după ea prin tunel. Când a ajuns la vizuina lui 
Hasmaţuchi, erau acolo doi din poliţia Consiliului, care 
aşteptau la intrare, şi unul dintre ei i-a zis lui Hasmaţuchi: 
„Păi, cât de repede poţi, şi nu te mocăi.” Şi apoi au luat-o 
cu ei. Trebuie s-o fi dus în faţa Consiliului. Of, Thlayli, ce-o 
să ne facem? O să le spună tot... 

— Ascultă-mă, a zis Barosanu'. Nu-i nicio clipă de pierdut. 
Du-te şi ia-le pe Thethuthinnang şi pe celelalte şi adu-le în 
vizuina asta. N-o să fiu aici, dar trebuie să aşteptaţi în 
linişte până mă înapoiez. N-o să stau mult. Zoreşte-te! Totul 
depinde de asta. 

De-abia plecase Hyzenthlay, că Barosanu' a auzit alt 
iepure venind din direcţia opusă. 

— Cine-i acolo? a întrebat, răsucindu-se iute. 

— Hasmaţuchi, a răspuns celălalt. Mă bucur că nu dormi. 
Ascultă, Thlayli, o să fie bucluc mare. Consiliul a arestat-o 
pe Nelthilta. Eram sigur că aşa o să fie, după ce i-am 
raportat lui Verbină azi-dimineaţă. Orice o fi dedesubtul 
celor spuse de ea, o s-o facă să le spună. Aş zice că 
generalul o să vină el însuşi de cum află despre ce e vorba. 
Tu şi Cerenţel staţi aici şi puneţi pe dată străjile. N-o să fie 
silflay şi nimeni să nu iasă, cu niciun motiv. La toate ieşirile 
să fie îndoite străjile. Ai priceput ordinele astea, nu? 

— l-ai spus lui Cerenţel? 

— N-am timp să-l caut pe Cerenţel; nu-i în vizuina lui. Du- 
te tu şi vesteşte străjile. Trimite pe cineva după Cerenţel şi 
pe altcineva să-i spună lui Bursucă să nu-l mai scoată pe 
Negrilă în seara asta. Apoi păziţi ieşirile alea - şi pe cele 
pentru hraka - cu toate străjile pe care le avem. N-am de 
unde şti dacă nu-i vreun plan de evadare. Am arestat-o pe 
Nelthilta cât am putut mai discret, dar cei din Semn o să-şi 
dea seama ce s-a întâmplat. Dacă-i nevoie, să fii brutal, 
auzi? Acum mă duc. 

— Bine, a zis Barosanu'. Mă pun imediat pe treabă. 

L-a urmat pe Hasmaţuchi până la capătul tunelului. La 
ieşire stătea de strajă Sovârf. Pe când se dădea deoparte 
ca să-l lase pe Hasmaţuchi să treacă, Barosanu' a venit din 
urmă şi s-a uitat afară, la cerul acoperit. 

— Ţi-a spus Hasmaţuchi? a zis. Azi ieşim mai devreme la 
silflay, din pricina vremii. Ordinul e să-ncepem pe dată. 

A aşteptat răspunsul lui Sovârf. Dacă Hasmaţuchi 
apucase să-i spună că nimeni nu trebuie să iasă, era silit să 
se lupte cu el. Dar după o clipă Sovârf a zis: 

— Ai auzit vreun tunet? 

— Să începem pe dată, am zis, a răspuns Barosanu'. Du- 
te jos şi adu-i pe Negrilă cu paznicii lui, şi mişcă-te repede. 
Trebuie să-i scoatem neîntârziat pe cei din Semn, dacă 
vrem să mănânce înainte să se dezlănţuie furtuna. 

Sovârf a plecat, iar Barosanu' s-a grăbit să se întoarcă în 
vizuina sa. Hyzenthlay nu pierduse timpul. Trei sau patru 
iepuroaice erau îngrămădite în vizuină, iar alături, într-un 
tunel lateral, Thethuthinnang era ghemuită alături de alte 
câteva. Toate erau tăcute şi speriate, iar vreo două erau 
aproape de împietrirea groazei. 

— Nu-i vremea potrivită să devii tharn, a zis Barosanu'. 
Dacă nu faceţi ce vă zic, vă puneţi viaţa în primejdie. 
Ascultaţi. Negrilă şi cei care-l păzesc se duc direct sus. 
Probabil că Sovârf vine după ei, şi trebuie să găsiţi o cale 
să-l ţineţi de vorbă. Curând după aceea o să auziţi zgomote 
de încăierare, pentru că o să-i atac pe paznici. Atunci să 
veniţi sus cât de repede puteţi şi să mă urmaţi pe câmp. Nu 
vă opriţi pentru nimic în lume. 

Când a terminat de vorbit, a auzit sunetul inconfundabil 
al apropierii lui Negrilă cu paznicii lui; mersul vlăguit, târşâit 
al lui Negrilă nu semăna cu al niciunui alt iepure. Fără să 
mai aştepte răspunsul iepuroaicelor, Barosanu' s-a întors la 
ieşire. Cei trei iepuri s-au ivit, mergând în şir cu Bursucă în 
frunte. 

— Mă tem că v-am adus degeaba aici, a zis Barosanu'. 
Tocmai mi s-a spus că în seara asta n-o să fie silflay. Uită-te 
afară şi o să vezi de ce. 

Când Bursucă s-a dus să se uite afară, Barosanu' s-a 

strecurat iute între el şi Negrilă. 

— Da, vine furtună mare, e adevărat, a zis Bursucă, dar 
nu credeam că... 

— Acum, Negrilă! a strigat Barosanu' şi a sărit la Bursucă 
din spate. 

Bursucă a căzut afară din tunel, cu Barosanu' peste el. 
Nu făcea parte din Ows/afa de florile mărului şi se spunea 
că e luptător de frunte. Pe când se rostogoleau pe jos, a 
întors capul şi şi-a înfipt dinţii în umărul lui Barosanu'. 
Fusese antrenat să înşface pe dată şi să nu dea drumul cu 
niciun preţ. Şi de multe ori până atunci ăsta se dovedise a fi 
un lucru bun. Dar în lupta cu un iepure cu puterea şi curajul 
Barosanului, s-a dovedit a fi o greşeală. Cel mai bine ar fi 
fost să se ţină la distanţă şi să-şi folosească ghearele. A 
rămas cu fălcile încleştate, ca un câine, iar Barosanu', 
mârâind, şi-a adus în faţă ambele picioare dinapoi, le-a 
înfipt în coastele lui Bursucă şi apoi, fără să ia în seamă 
durerea din umăr, s-a împins în sus. A simţit cum dinţii 
încleştaţi ai lui Bursucă îi sfâşie carnea, şi apoi a rămas 
deasupra, iar celălalt a căzut la pământ, zvâcnind 
neputincios din picioare. Barosanu' a sărit deoparte. Era 
limpede că şoldul lui Bursucă e vătămat. Se străduia, dar 
nu putea să se ridice. 

— Spune-ţi că eşti norocos, i-a zis Barosanu', sângerând 
şi blestemând, că nu te omor. 

Fără să mai aştepte să vadă ce-o să facă Bursucă, a sărit 
înapoi în tunel. A dat de Negrilă încăierat cu celălalt paznic. 
În spatele lor, Hyzenthlay venea prin tunel, cu 
Thethuthinnang după ea. Barosanu' i-a tras paznicului 
peste cap o lovitură zdravănă, care l-a doborât pe loc, 
azvârlindu-l de-a curmezişul tunelului, până în scobitura 
prizonierului. S-a ridicat, gâfâind, şi s-a holbat la Barosanu' 
fără să zică nimic. 

— Nu te mişca, a zis Barosanu'. O să fie mai rău dac-o 
faci. Negrilă, eşti bine? 

— Da, domnule, a zis Negrilă, dar ce facem acum? 

— Ţineţi-vă după mine, a zis Barosanu', cu toţii. Haideţi! 

A pornit din nou în frunte. Bursucă nu se vedea pe 

nicăieri, dar când s-a uitat înapoi să se asigure că ceilalţi îl 
urmau, a zărit în treacăt chipul uluit al lui Cerenţel care se 
itea la cealaltă intrare. 

— Căpitanul Hasmaţuchi vrea să mergi la el! a strigat, 
apoi a tulit-o peste câmp. 

Când a ajuns la tufa de ciulini unde vorbise cu Kehaar în 
acea dimineaţă, s-a auzit huruitul îndelungat al tunetului 
peste valea din partea cealaltă. Au căzut câţiva stropi de 
ploaie, mari şi calzi. De-a lungul zării dinspre apus, norii 
mai joşi alcătuiau o masă compactă purpurie, peste care 
copacii de departe se vedeau mici şi desenaţi cu precizie. 
Marginile de sus ale norilor se ridicau în lumină, o ţară 
îndepărtată cu munţi sălbatici. De culoarea aramei, uşori şi 
nemişcaţi, te duceau cu gândul la ceva fragil, sticlos, ca 
promoroaca. În mod sigur atunci când îi loveşte iar 
trăsnetul o să vibreze, o să tremure şi-o să se sfărâme, 
până când cioburi calde, ascuţite ca ţurţurii, o să cadă 
scânteind din ruine. Gonind prin lumina portocalie, 
Barosanu' se simţea mânat de un val uriaş de încordare şi 
de energie. Nu simţea rana din umăr. Furtuna era a sa. 
Furtuna avea să înfrângă Efrafa. 

Inaintase mult pe câmpul cel mare şi căuta cu privirea 
arcada din depărtare, când a simţit prin pământ primele 
izbituri cu picioarele ale semnalelor de alarmă. S-a ridicat în 
două labe şi s-a uitat în jur. Nu părea să fie nimeni rămas în 
urmă. lepuroaicele - oricâte or fi fost - ţineau pasul cu el, 
dar împrăştiate în stânga şi în dreapta. lepurii care fug tind 
să nu stea laolaltă, iar iepuroaicele se îndepărtaseră unele 
de altele de cum ieşiseră din tunel. De-ar fi fost o patrulă 
între ei şi drumul de fier, n-aveau cum să treacă de ea fără 
pierderi dacă nu se strângeau la un loc. Trebuia să le 
adune, chiar dacă asta îi întârzia. Apoi s-a gândit la altceva. 
Dac-ar putea să dispară din vedere, urmăritorii lor ar fi 
nedumeriţi, căci ploaia şi lumina care se împuţina aveau să 
îngreuneze urmărirea. 

Ploaia cădea mai repede acum şi vântul se înteţea. Pe 
partea dinspre asfinţit era un gard viu care mărginea 
câmpul, mergând către drumul de fier. L-a văzut pe Negrilă 

în apropiere şi a fugit la el. 

— Vreau să treacă toată lumea dincolo de gardul viu, a 
zis. Poţi să iei câteva cu tine şi să le duci acolo? 

Barosanu' şi-a amintit că Negrilă nu ştia nimic, decât că 
fugeau. Nu era timp să-i spună despre Alună şi râu. 

— Du-te drept către frasinul ăla din gardul viu, a zis, şi ia 
cu tine toate iepuroaicele pe care le găseşti în cale. Treceţi 
de partea cealaltă, şi o să ajung şi eu acolo odată cu voi. 

În clipa aceea Hyzenthlay şi Thethuthinnang au venit în 
goană spre ei, urmate de două-trei dintre celelalte. Era 
limpede că sunt tulburate şi nesigure. 

— Ilzbesc cu picioarele în pământ, Thlayli! a gâfâit 
Thethuthinnang. Vin după noi! 

— Păi, atunci fugiţi, a zis Barosanu'. Staţi aproape de 
mine cu toţii. 

Fugeau mai repede decât îndrăznise Barosanu' să 
nădăjduiască. Pe când se îndreptau spre frasin, i-au ajuns 
alte câteva iepuroaice, iar el şi-a zis că acum ar trebui să 
poată ţine piept unei patrule, în afară de cazul în care ar fi 
una foarte puternică. După ce au trecut prin gardul viu, au 
cotit către miazăzi şi, ţinându-se aproape de gard, i-a 
condus în jos pe pantă. Acolo, în faţa lui, era arcada din 
rambleul năpădit de ierburi. Dar o să fie oare Alună? ŞI 
unde era Kehaar? Fi 


— Ei bine, şi ce urma să se întâmple după aceea, 
Nelthilta? a întrebat generalul Jaleş. Ai grijă să ne spui totul, 
pentru că ştim deja destul de mult. Las-o în pace, Verbină, 
a adăugat. Nu poate vorbi dac-o tot plesneşti, prostule. 

— Hyzenthlay a zis... au! aul!... a zis că o pasăre mare o 
să atace străjile, a zis Nelthilta, sufocându-se, şi o să fugim 
în zăpăceala aia. Şi apoi... 

— A zis că o pasăre o să atace străjile? i-a tăiat vorba 
Jaleş, uluit. Spui adevărul? Ce fel de pasăre? 

— Nu... nu ştiu... a gâfâit Nelthilta. Ofiţerul cel nou... ea a 
zis că el i-a spus păsării... 

— Ce ştii tu despre o pasăre? a zis Jaleş, întorcându-se 
către Hasmaţuchi. 

— Am raportat asta, domnule, a răspuns Hasmaţuchi. N- 
aţi uitat, domnule, că am raportat despre pasăre... 

S-a auzit o încăierare în afara vizuinii Consiliului, plină de 
lume, şi Cerenţel şi-a croit drum înăuntru. 

— Ofiţerul cel nou, domnule! a strigat. A plecat! A luat cu 
el o mulţime de iepuroaice din Semn. A sărit la Bursucă şi i- 
a rupt piciorul, domnule! Negrilă a fugit şi el. N-am avut 
cum să-i oprim. Cine ştie câţi li s-au alăturat? Thlayli - e 
isprava lui Thlayli! 

— Thlayli? a răcnit Jaleş. Embleer Frith, o să-i scot ochii 
când pun laba pe el! Hasmaţuchi, Verbină, Cerenţel - da, şi 
voi doi -, haideţi cu mine. Incotro a luat-o? 

— Mergea pe coastă în jos, domnule, a răspuns Cerenţel. 

— Du-ne pe drumul pe unde ai văzut c-o ia, a zis Jaleş. 

Când au ieşit din Crixa, doi-trei ofiţeri din Efrafa au 
tresărit la vederea luminii sumbre şi a ploii. Dar generalul 
arăta şi mai înspăimântător. S-au oprit cât să dea alarma 
de evadare, izbind în pământ cu labele din spate, şi au 
pornit după el către drumul de fier. 

Foarte curând au dat de urme de sânge pe care ploaia 
încă nu le spălase şi s-au ţinut după ele către frasinul din 
gardul viu din partea de apus a sălaşului. 


Barosanu' a ieşit în partea cealaltă a arcadei de sub 
drumul de fier, s-a ridicat în două labe şi s-a uitat în jur. Nici 
urmă de Alună ori de Kehaar. Pentru prima oară de când îl 
atacase pe Bursucă, s-a simţit nesigur şi tulburat. Poate că, 
la urma urmei, Kehaar n-a priceput mesajul său tainic din 
acea dimineaţă? Ori a dat vreo nenorocire peste Alună şi 
ceilalţi? Şi dacă erau morţi - împrăştiaţi -, dacă nu mai era 
nimeni în viaţă să-l întâmpine? Avea să rătăcească pe 
câmpuri cu iepuroaicele până ce îi prindeau patrulele. 

„Ba nu, n-o să ajungem la asta”, şi-a zis Barosanu' în 
gând. „In cel mai rău caz, putem să trecem râul şi să 
încercăm să ne ascundem în pădure. La naiba cu umărul 
ăsta! O să fie o pacoste mai mare decât am crezut. Ei bine, 
o să încerc măcar să-i duc pe toţi la puntea de scânduri. 
Dacă nu ne prind curând din urmă, poate că ploaia o să-i 

facă pe urmăritori să se lase păgubaşi; deşi mă îndoiesc.” 

S-a întors la iepuroaicele care aşteptau sub arcadă. Cele 
mai multe arătau năucite. Hyzenthlay le promisese că o să 
fie apărate de o pasăre mare şi că ofiţerul cel nou o să facă 
o şmecherie secretă ca să scape de urmăritori - o 
şmecherie care să-l învingă până şi pe general. Lucrurile 
astea nu se întâmplaseră. Erau ude leoarcă. Pârâiaşe de 
apă se scurgeau prin arcadă de pe coasta de deasupra şi 
pământul gol începea să se prefacă în noroi. In faţa lor nu 
se vedea nimic în afară de o cărare care ducea printre 
urzici la alt câmp mare şi pustiu. 

— Haideţi, a zis Barosanu'. Nu mai e mult până acolo, şi 
apoi o să fim cu toţii în siguranţă. Pe aici. 

Toţi iepurii l-au ascultat pe dată. Are şi ceva bun 
disciplina din Efrafa, şi-a zis Barosanu', mohorât, pe când 
părăseau arcada şi înfruntau puterea ploii. 

De-a lungul unei laturi a câmpului, pe lângă ulmi, 
tractoarele de la fermă bătătoriseră pe coastă un drum lat, 
neted, către lunca de jos - acelaşi drum în susul căruia 
alergase cu trei nopţi înainte, după ce-l lăsase pe Alună 
lângă barcă. Acum se umplea de noroi - neplăcut pentru 
iepuri -, dar măcar ducea drept către râu şi era destul de 
deschis ca să-i poată zări Kehaar dacă se ivea. 

Tocmai începuse din nou să fugă, când un iepure a ajuns 
în dreptul lui. 

— Stai, Thlayli! Ce faci aici? Unde te duci? 

Barosanu' se aştepta oarecum să apară Arşinic şi se 
hotărâse să-l omoare, dacă era silit. Dar acum, că îl vedea 
în realitate lângă el, nepăsător la furtună şi noroi, stăpân pe 
sine în vreme ce-şi conducea patrula alcătuită doar din 
patru iepuri împotriva unei cete mari de fugari disperaţi, nu 
simţea decât mâhnirea că ei doi trebuiau să fie duşmani şi 
cât de mult i-ar fi plăcut să-l ia din Efrafa şi pe Arşinic. 

— Pleacă, a zis. Nu încerca să ne opreşti, Arşinic. Nu 
vreau să-ţi fac rău. 

A aruncat o privire în partea cealaltă. 

— Negrilă, pune iepuroaicele să stea mai adunate. Dacă 
se răzleţeşte vreuna, patrula o să sară la ea. 

— Ai face mai bine să te dai bătut, a zis Arşinic, alergând 
în continuare pe lângă el. N-o să te scap din ochi, oriunde 
te duci. A pornit deja o patrulă pentru evadați - am auzit 
semnalul. Când ajunge aici, n-o să mai ai nicio şansă. Deja 
sângerezi rău. 

— Blestem pe capul tău! a strigat Barosanu', dându-i o 
lovitură. Până să termin cu tine o să sângerezi şi tu. 

— Pot să mă lupt cu el, domnule? a zis Negrilă. N-o să mă 
învingă a doua oară. 

— Nu, a răspuns Barosanu', nu încearcă decât să ne 
întârzie. Fugi mai departe. 

— Thlayli! a ţipat deodată Thethuthinnang din spatele lui. 
Generalul! Generalul! Of, ce ne facem? 

Barosanu' s-a uitat înapoi. Chiar că era o privelişte care 
să vâre groaza până şi în cea mai vitează inimă. Jaleş ieşise 
de sub arcadă înaintea însoţitorilor săi şi gonea către ei de 
unul singur, cu colții rânjiţi de furie. În spatele lui venea 
patrula. Barosanu' i-a recunoscut pe Hasmaţuchi, Cerenţel 
şi Cruciuliţă. Cu ei mai erau câţiva, printre care un iepure 
voinic, sălbatic la înfăţişare; a presupus că el e Verbină, 
căpetenia poliţiei Consiliului. L-a fulgerat gândul că, dac-ar 
lua-o la fugă, pe dată şi singur, probabil că l-ar lăsa să 
plece aşa cum venise şi ar fi bucuroşi că s-au descotorosit 
aşa uşor de el. Cu siguranţă, alternativa era să fie omorât. 
In clipa aceea, Negrilă a spus: 

— Nu-i nimic, domnule. Aţi făcut tot ce v-a stat în puteri 
şi aproape c-aţi izbutit. Poate c-o să fim în stare să omorâm 
până la urmă vreo doi dintre ei. Unele dintre iepuroaicele 
astea pot să lupte zdravăn, dacă-s silite s-o facă. 

Barosanu' şi-a frecat iute nasul de urechea sfâşiată a lui 
Negrilă şi s-a aşezat pe labele din spate, în vreme ce Jaleş 
se apropia de ei. 

— Ticălosule, a zis Jaleş. Am auzit că l-ai atacat pe unul 
dintre poliţiştii Consiliului şi i-ai rupt piciorul. O să încheiem 
socotelile cu tine aici. Nu-i nevoie să te ducem înapoi la 
Efrafa. 

— Stăpân de sclavi ţăcănit ce eşti, a zis Barosanu'. Mi-ar 
plăcea să te văd că încerci. 

— Foarte bine, a zis Jaleş, gata cu asta. Pe cine avem 
aici? Verbină, Arşinic, doborâţi-l. Voi, ceilalţi, duceţi înapoi 
în sălaş iepuroaicele astea. Prizonierul lăsaţi-l în seama 
mea. 

— Frith te vede! a strigat Barosanu'. Nu meriţi să te 
numeşti iepure! Fie ca Frith să vă trăsnească, pe tine şi 
Owsla ta scârbavnică, plină de brute! 

In clipa aceea o gheară orbitoare de fulger a brăzdat 
cerul dintr-o parte în alta. Gardul viu şi copacii de departe 
păreau că fac un salt în faţă în strălucirea izbucnirii de 
lumină. Pe dată a venit şi tunetul; un sunet înalt, de 
sfâşiere, ca şi cum un lucru uriaş era făcut bucăţi undeva 
deasupra, pe aproape, care s-a îngroşat şi s-a prefăcut în 

enorme lovituri, distrugătoare. Apoi ploaia a venit ca o 
cascadă. În câteva clipe pământul a fost acoperit de apă, 
iar deasupra ei, la vreo câţiva centimetri, s-a ridicat o pâclă 
alcătuită din nenumărați stropi cât gămălia de ac. Uluiţi de 
şoc, neputând nici măcar să se mişte, iepurii stăteau 
ghemuiiţi pe jos, aproape ţintuiţi la pământ de ploaie. 

O voce sfioasă a răsunat în mintea Barosanului. „E 
furtuna ta, Thlayli-rah. Foloseşte-o.” 

Gâfâind, s-a străduit să se ridice şi l-a îmboldit pe Negrilă 
cu laba. 

— Haide, a zis, ia-o cu tine pe Hyzenthlay. Plecăm. 

Şi-a scuturat capul şi a clipit, încercând să-şi scoată apa 
din ochi. Apoi în faţa lui nu mai era ghemuit Negrilă, ci 
Jaleş, plin de noroi şi de apă, cu ochii fulgerând şi scurmând 
în mocirlă cu ghearele lui mari. 

— O să te omor cu mâna mea, a zis Jaleş. 

Dinţii lui din faţă, lungi, erau rânjiţi ca ai unui şobolan. 
Înspăimântat, Barosanu' l-a urmărit cu atenţie. Ştia că Jaleş, 
cu tot avantajul dat de greutate, avea să sară, încercând să 
se încleşteze de el. Trebuia să se ferească şi să se bizuie pe 
gheare. S-a foit, neliniştit, şi a simţit cum alunecă în noroi. 
De ce nu sare Jaleş? Apoi şi-a dat seama că nu se mai uita 
la el, ci se holba peste capul lui la ceva din spate, ceva ce 
el nu putea să vadă. Deodată Jaleş a făcut un salt înapoi şi, 
în aceeaşi clipă, acoperind zgomotul ploii, s-a auzit o 
trâmbiţă răguşită. 

— Yark! Yark! Yark! 

Ceva mare şi alb s-a repezit la Jaleş, care s-a tupilat la 
pământ şi şi-a ferit capul cât a putut mai bine. Apoi acel 
ceva a plecat, a zburat în sus şi s-a întors prin ploaie. 

— Domn Barosan, vost ieburi venit! 

Imagini şi senzaţii i s-au învârtejit în minte Barosanului ca 
într-un vis. Lucrurile care se întâmplau nu mai păreau să fie 
legate de nimic altceva decât de propriile simţuri năucite. 
L-a auzit pe Kehaar ţipând, în vreme ce plonja iarăşi ca să-l 
atace pe Verbină. A simţit ploaia curgând rece în gaura 
căscată în umărul său. Prin perdeaua de ploaie l-a zărit pe 
Jaleş ferindu-se printre ofiţerii lui şi îndemnându-i să se 

întoarcă în şanţul de la marginea câmpului. L-a văzut pe 
Negrilă cum îi trage una lui Arşinic, care s-a întors şi a luat- 
o la fugă. Apoi cineva de lângă el zicea: 

— Salut, Barosane. Barosane! Barosane! Ce vrei să 
facem? 

Era Argintiul. 

— Unde-i Alună? l-a întrebat. 

— Aşteaptă lângă barcă. la uite, eşti rănit! Ce... 

— Atunci du iepuroaicele astea acolo, a zis Barosanu'. 

Totul era încâlcit. lepuroaicele, singure sau câte două, 
năucite de tot şi abia putând să se mişte ori să priceapă ce 
li se spune, au fost îmboldite să se ridice şi au şontăcăit în 
josul câmpului. Alţi iepuri au început să se arate prin ploaie: 
Ghindă, care se vedea limpede că e speriat, dar hotărât să 
nu fugă; Păpădie, care îl încuraja pe Ulcică; luţilă şi 
Gălbenel, îndreptându-se către Kehaar - singura făptură 
care se vedea deasupra pâclei de la suprafaţa pământului. 
Barosanu' şi Argintiul i-au adunat cum au putut mai bine şi 
i-au făcut să priceapă că trebuie să ajute la ducerea 
iepuroaicelor de acolo. 

— Duceţi-vă către Mură, duceţi-vă către Mură, tot zicea 
Argintiul. Am lăsat trei dintre iepurii noştri în locuri diferite 
ca să arate drumul înapoi, i-a explicat Barosanului. Mură e 
primul, apoi Clopoţel, apoi Cinci - el e foarte aproape de 
râu. 

— Şi iată-l/ pe Mură, a zis Barosanu'. 

— Aşadar, ai izbândit, Barosane, a zis Mură, tremurând. A 
fost tare rău? Cerule, umărul tău... 

— Încă nu s-a terminat, a zis Barosanu'. Au trecut toţi de 
tine? 

— Eşti ultimul, a zis Mură. Putem pleca? Furtuna asta mă 
îngrozeşte! 

Kehaar a coborât pe pământ lângă ei. 

— Domn Barosan, a zis, io zburat la ieburi ala avurizit, 
dar ei nu vugit, ei intrat la janţ. lo nu butut brins la ei acolo. 
Ei venit încoace alături la voi. 

— N-o să se dea bătuţi niciodată, a zis Barosanu'. Bagă 
de seamă, Argintiule, o să sară la noi înainte să terminăm. 

În luncă au din belşug locuri unde să se adăpostească - o 
să se folosească de asta. Ghindă, vino înapoi, nu te apropia 
de șanțul ăla! 

— Duceţi-vă la Clopoţel! Duceţi-vă la Clopoţel! tot zicea 
Argintiul, fugind dintr-o parte într-alta. 

L-au găsit pe Clopoţel lângă gardul viu din capătul 
câmpului. | se vedea albul ochilor şi era gata s-o ia la 
sănătoasa. 

— Argintiule, a zis, am văzut o ceată de iepuri - străini, 
din Efrafa, cred - ieşind din şanţ pe acolo şi au intrat în 
luncă. Acum sunt în spatele nostru. Unul dintre ei e cel mai 
mare iepure pe care l-am văzut în viaţa mea. 

— Atunci nu sta aici, a zis Argintiul. Uite că trece luţilă. Și 
cine-i acolo? Ghindă cu două iepuroaice. Suntem toţi. 
Haide, cât de repede poţi. 

De-acum nu mai era decât puţin până la râu, dar printre 
smocurile ude de papură, tufişuri şi rogoz şi printre bălțile 
adânci aproape că nu izbuteau să-şi dea seama încotro 
merg. Aşteptându-se în orice clipă să fie atacați, au 
pleoscăit şi au bâjbâit pe sub tufişuri, găsind ba o 
iepuroaică, ba pe unul dintr-ai lor şi silindu-i să meargă mai 
departe. Fără Kehaar, cu siguranţă că s-ar fi pierdut cu totul 
unii de alţii, şi poate că n-ar mai fi ajuns niciodată la râu. 
Pescăruşul zbura înainte şi-napoi în linie dreaptă către mal, 
coborând din când în când pe pământ ca să-l îndrume pe 
Barosanu' către vreo iepuroaică răzleţită, pe care o văzuse 
mergând într-o direcţie greşită. 

— Kehaar, a zis Barosanu', în vreme ce aşteptau ca 
Thethuthinnang să răzbească până la ei printr-o tufă de 
urzici pe jumătate culcată la pământ, vrei să te duci să vezi 
dacă poţi să-i dibuieşti pe cei din Efrafa? Nu pot să fie prea 
departe. Dar de ce nu ne-au atacat? Suntem aşa de 
împrăştiaţi, că le-ar fi uşor să ne facă mult rău. Mă-ntreb ce 
pun la cale. 

Kehaar s-a întors foarte repede. 

— Ei azguns la bod, a zis, toţi sub tuvijuri. lo coborât, ala 
mare vrut lubtat la mine. 

— Nu zău? a zis Barosanu'. Bruta are curaj, trebuie să 

recunosc. 

— Ei crezut voi trebuit trecut riu acolo, ori mers tot pe 
mal. Nu jdiut ala lundre. Voi acum abroabe lundre. 

Cinci a ieşit în goană de sub tufişuri. 

— Am izbutit să urcăm câteva în barcă, Barosane, a zis, 
dar cele mai multe n-au încredere în mine. Tot întreabă 
unde eşti tu. 

Barosanu' a fugit după el şi a ieşit pe poteca verde de la 
mal. Toată suprafaţa râului era plină de unde şi bule de aer 
stârnite de ploaie. Nivelul apei nu părea să fi crescut prea 
mult. Barca era aşa cum şi-o amintea - cu un capăt lipit de 
mal şi celălalt ieşit un pic în apă. Pe partea ridicată din 
capătul de la mal stătea ghemuit Alună, cu urechile 
pleoştite de-o parte şi de alta a capului şi cu blana lipită de 
trup şi înnegrită de ploaie. Ţinea în dinţi funia întinsă. 
Ghindă, Hyzenthlay şi alte două iepuroaice erau aproape de 
el, pe lemn, dar celelalte erau strânse laolaltă ici şi colo pe 
mal. Mură se trudea zadarnic să le convingă să urce în 
barcă. 

— Lui Alună îi e frică să lase funia, i-a spus Barosanului. 
Se pare că a ros-o deja foarte mult. Toate iepuroaicele 
astea zic că tu eşti ofiţerul lor. 

Barosanu' s-a întors către Thethuthinnang. 

— Asta-i şmecheria-vrăjitoria, a zis. Du-le acolo unde 
şade Hyzenthlay, vezi? Pe toate - iute. 

Înainte ca ea să poată răspunde, o iepuroaică a scos un 
țipăt de spaimă. Ceva mai în jos pe mal, Arşinic şi patrula 
lui ieşiseră din tufe şi veneau pe cărare. Din partea cealaltă 
se apropiau Verbină, Hasmaţuchi şi Cruciuliţă. lepuroaica s- 
a răsucit şi a ţâşnit către tufele din spatele ei. Chiar când a 
ajuns acolo, i-a ieşit în cale Jaleş însuşi, şi-a făcut vânt şi i-a 
tras o lovitură zdravănă peste faţă. lepuroaica s-a răsucit 
încă o dată, a fugit orbeşte peste cărare şi nu s-a oprit până 
pe barcă. 

Barosanu' şi-a dat seama că, din clipa în care Kehaar îl 
atacase pe câmp, Jaleş nu numai că păstrase controlul 
asupra ofiţerilor lui, dar chiar făcuse un plan şi îl punea în 
aplicare. Furtuna şi înaintarea grea îi tulburaseră pe fugari 

şi îi dezorganizaseră. În schimb, Jaleş şi-a pus iepurii să 
intre în şanţ şi s-a folosit de el ca să-i ducă în luncă fără să 
se mai expună la alte atacuri din partea lui Kehaar. Ajunşi 
acolo, s-a dus direct la puntea de scânduri - despre care e 
limpede că ştia - şi a organizat o ambuscadă. Dar de îndată 
ce şi-a dat seama că, cine ştie de ce, fugarii nu se 
îndreptau către punte, l-a trimis pe Arşinic să ocolească 
prin tufişuri, să iasă iar pe mal în josul apei şi să le taie 
calea; şi Arşinic făcuse asta fără vreo greşeală ori 
întârziere. Acum Jaleş avea de gând să se lupte cu ei aici, 
pe mal. Ştia că pescăruşul nu poate fi peste tot şi că tufele 
şi buruienile oferă destule ascunzişuri în care să se ferească 
de el. Era adevărat că ceilalţi îi depăşeau de două ori la 
număr, dar cei mai mulţi se temeau de el şi niciunul nu era 
ofiţer antrenat în Efrafa. Acum, că-i încolţise la marginea 
apei, avea să-i despartă şi să omoare cât mai mulţi. Restul 
n-aveau decât să fugă şi să se descurce cum or putea. 

Barosanu' începea să priceapă de ce ofiţerii lui Jaleş îl 
urmează şi luptă pentru el fără şovăială. 

„Nu seamănă deloc a iepure”, şi-a zis. „Fuga e ultimul 
lucru la care se gândeşte vreodată. Dacă ştiam acum trei 
nopţi ce ştiu acum, nu cred că m-aş fi dus la Efrafa. Oare nu 
şi-a dat seama şi de chestia cu barca? Nu m-aş mira.” 

A fugit prin iarbă şi a sărit pe scândură lângă Alună. 

Ivirea lui Jaleş a reuşit să facă ce nu reuşiseră Mură şi 
Cinci. Toate iepuroaicele au fugit de pe mal în barcă. Mură 
şi Cinci au alergat cu ele. Jaleş, urmărindu-i de aproape, a 
ajuns la mal şi s-a pomenit faţa în faţă cu Barosanu'. In 
vreme ce stătea acolo, dârz, Barosanu' l-a auzit pe Mură 
vorbind agitat cu Alună. 

— Păpădie nu-i aici, a zis Mură. E singurul care lipseşte. 

Alună a glăsuit pentru prima oară: 

— Va trebui să-l lăsăm aici, a răspuns. Mai mare păcatul, 
dar tipii ăştia o să dea năvală peste noi într-o clipă şi nu-i 
putem opri. 

Barosanu' a vorbit fără să-şi ia ochii de la Jaleş: 

— Doar câteva clipe, Alună, a zis. Le ţin eu piept. Nu-l 
putem lăsa pe Păpădie. 

Jaleş a rânjit spre el. 

— Am avut încredere în tine, Thlayli, a zis. Acum poţi să 
ai tu încredere în mine. Fie intraţi în râu, fie o să fiţi făcuţi 
bucățele aici - cu toţii. Nu mai aveţi unde fugi. 

Barosanu' îl zărise pe Păpădie iscodind din tufişurile din 
dreptul lor. Era limpede că nu ştia ce să facă. 

— Cruciuliţă! Verbină! a strigat Jaleş. Veniţi aici, lângă 
mine. Când vă zic, năvălim pe ei. Cât despre pasărea aia, 
nu-i primejdioasă... 

— Uite-o! a strigat Barosanu'. 

Jaleş s-a uitat iute în sus şi a făcut un salt înapoi. Păpădie 
a ţâşnit ca fulgerul din tufe, a zburat peste cărare şi a ajuns 
pe barcă lângă Alună. In clipa aceea funia s-a rupt şi pe 
dată bărcuţa cu fundul plat a pornit de-a lungul malului, 
dusă de curentul liniştit. După câţiva metri, prova s-a rotit 
încet spre mijlocul apei, până ce a ajuns de-a curmezişul. În 
poziţia asta a plutit către mijlocul apei şi a intrat în cotitura 
pe care o făcea râul către miazăzi. 

Când a privit înapoi, ultimul lucru pe care l-a văzut 
Barosanu' a fost chipul generalului Jaleş care se holba prin 
golul dintre răscoage lăsat de capătul bărcii. l-a amintit de 
eretele de pe Watership Down, care se repezise către 
intrarea în tunel şi nu nimerise şoarecele. 

39. 
Podurile 


Luntraşul cântă, dănţuieşte, 

Luntraşul face ce pofteşte, 

Joacă, luntraşule, joacă. 

Joacă noaptea toată pân' ce zorii se arată, 
Du fetele acasă când e dimineaţă. 
Văâsleşte, luntraşule, hei, ho, 

Pe râu în jos, prin Ohio. 


Cântec popular american 


Pe aproape oricare alt râu planul lui Mură n-ar fi izbutit. 
Barca nu s-ar fi desprins de mal, sau, dacă s-ar fi desprins, 
s-ar fi împotmolit, s-ar fi încâlcit în buruieni ori s-ar fi ciocnit 
de alt obstacol. Dar aici, pe Test, nu erau crengi scufundate 
şi nu ieşeau la suprafaţă porţiuni cu pietriş ori cu ierburi. De 
la un mal la celălalt, curentul, calm şi neschimbat, avea 
iuţeala pasului omenesc de plimbare. Barca a lunecat la 
vale lin, fără vreo schimbare a vitezei pe care o prinsese la 
câţiva metri de la desprinderea de mal. 

Cei mai mulţi iepuri pricepeau foarte puţin din ce se 
petrecea. lepuroaicele din Efrafa nu mai văzuseră vreun 
râu, iar Ulcică ori Gălbenel n-ar fi fost în stare cu niciun chip 
să le explice că se află pe o barcă. Ei - şi aproape toţi 
ceilalţi - pur şi simplu aveau încredere în Alună şi făcuseră 
ce li se spusese să facă. Dar cu toţii - iepuri şi iepuroaice 
deopotrivă - şi-au dat seama că Jaleş şi supuşii lui 
dispăruseră. Sleiţi de puteri după tot ce pătimiseră, iepurii 
uzi leoarcă stăteau ghemuiţi fără să zică nimic şi nu erau în 
stare să simtă altceva decât o uşurare înceţoşată, n-aveau 
nici măcar puterea să se întrebe ce-o să fie mai departe. 

Faptul că simțeau un soi de uşurare - înceţoşată ori de 
alt fel - era remarcabil în acele împrejurări şi arăta în 
aceeaşi măsură cât de puţin pricepeau ce li se întâmplă şi 
cât de multă frică putea să stârnească Jaleş, căci faptul că 
scăpaseră de el părea să fie singurul lor noroc. Ploaia 

continua să cadă. Erau deja atât de uzi, încât nici n-o mai 
simțeau, dar tot dârdâiau de frig şi se simțeau îngreunaţi 
de blana murată. Apa din barcă atingea deja aproape doi 
centimetri. Fundul bărcii era îngust, făcut din scândurele, şi 
era plin de apă. Unii iepuri, în zăpăceala de la început, 
nimeriseră în apa de-acolo, dar acum ieşiseră cu toţii - cei 
mai mulţi la provă şi la pupă, însă Thethuthinnang şi luţilă 
erau ghemuiţi pe banca îngustă de la mijlocul bărcii. Pe 
lângă neplăcerea asta, n-aveau unde să se adăpostească şi 
erau neajutoraţi. Şi apoi, n-aveau cum să stăpânească 
barca şi nu ştiau încotro merg. Dar acestea din urmă erau 
probleme care depăşeau înţelegerea tuturor, în afară de 
Alună, Cinci şi Mură. 

Barosanu' se prăbuşise lângă Alună şi zăcea pe o parte, 
stors de puteri. Pierise curajul înfierbântat care îl adusese 
din Efrafa până la râu, şi umărul rănit începuse să-l doară 
rău. În ciuda ploii şi a zvâcnirii din laba din faţă, era în stare 
să doarmă acolo unde se afla, întins pe scândură. A deschis 
ochii şi s-a uitat la Alună. 

— N-aş fi în stare s-o mai fac o dată, Alună, a zis. 

— Nu trebuie s-o faci, a zis Alună. 

— A fost riscant, ştii, a zis Barosanu'. O şansă la o mie. 

— Copiii copiilor noştri or să asculte o poveste pe cinste, 
a răspuns Alună, citând un proverb iepuresc. Cum te-ai ales 
cu rana? E urâtă. 

— M-am bătut cu unul care făcea parte din poliţia 
Consiliului, a zis Barosanu'. 

— Unul care ce? 

Termenul Ows/afa nu-i era cunoscut lui Alună. 

— O dihanie mică şi scârboasă ca Hufsa, a zis Barosanu'. 

— L-ai învins? 

— O, da - altfel n-aş fi aici. Cred c-o să se oprească din 
alergat. Auzi, Alună, avem iepuroaicele. Ce facem acum? 

— Nu ştiu, a zis Alună. Avem nevoie de unul dintre iepurii 
ăia deştepţi să ne spună. Şi Kehaar - unde s-a dus? Ar 
trebui să ştie mai multe despre chestia asta pe care stăm. 

Păpădie, ghemuit lângă Alună, s-a ridicat când a auzit de 
„iepurii ăia deştepţi”, a trecut peste podeaua plină de apă 

şi s-a întors cu Mură şi Cinci. 

— Ne întrebăm cu toţii ce facem acum, a zis Alună. 

— Păi, a zis Mură, bănuiesc că nu mai trece mult şi o să 
eşuăm la mal, şi atunci putem să coborâm să căutăm un 
adăpost. Dar nu-i rău să ajungem cât mai departe de 
prietenii ăia ai Barosanului. 

— Ba-i rău, a zis Alună. Suntem înţepeniţi aici, la vedere, 
şi nu putem fugi. Dacă ne vede un om, dăm de belea. 

— Oamenilor nu le place ploaia, a zis Mură. Nici mie, 
dacă-i vorba pe-aşa, dar asta ne ţine în siguranţă 
deocamdată. 

În clipa aceea Hyzenthlay, care stătea chiar în spatele lui, 
a tresărit şi a privit în sus. 

— lertaţi-mă, domnule, că vă tai vorba, a zis ea, ca şi 
cum ar fi vorbit cu un ofiţer din Efrafa, dar pasărea - 
pasărea albă - vine către noi. 

Kehaar a venit în zbor din josul râului şi a coborât pe 
marginea îngustă a bărcii. lepuroaicele aflate în apropierea 
lui s-au tras înapoi, agitate. 

— Domn Alun, a zis, venit bod. Văzut la el, bod? 

Nu-i trecuse prin minte niciunui iepure că pluteau pe 
lângă cărarea pe care merseseră mai devreme în seara 
aceea, înainte să se pornească furtuna. Atunci erau de 
cealaltă parte a tufelor care mărgineau malul şi râul arăta 
cu totul altfel. Dar acum vedeau, nu prea departe, podul 
peste care trecuseră când ajunseseră la râul Test, cu patru 
nopţi înainte. L-au recunoscut pe dată, căci arăta la fel ca 
atunci când îl văzuseră de pe mal. 

— Boate voi mers sub el, boate nu, a zis Kehaar. Dar 
dache jezut acolo vost necaz. 

Podul se întindea de la un mal la celălalt între două culee 
joase. Nu era arcuit. Partea de jos, făcută din traverse de 
fier, era perfect orizontală - paralelă cu apa şi la vreo 
douăzeci de centimetri deasupra ei. Alună a priceput 
tocmai la timp la ce se referea Kehaar. Dacă barca trecea 
pe sub pod fără să se lovească de el, apoi nu rămânea în 
sus decât un spaţiu cât lăţimea unei gheare. Orice făptură 
aflată mai sus de margini avea să fie lovită şi poate 

azvârlită în râu. A fugit prin apa călduţă de pe fundul bărcii 
până în capătul celălalt şi şi-a croit drum printre iepurii uzi, 
strânşi laolaltă. 

— Duceţi-vă jos! Duceţi-vă jos! a zis. Argintiule, Gălbenel 
- toţi. N-are importanţă că-i apă acolo. Tu, şi tu - cum te 
cheamă? A, Negrilă, nu? - duceţi-i pe toţi pe fundul bărcii. 
Repede. 

La fel ca Barosanu', a constatat că iepurii din Efrafa îl 
ascultau pe dată. L-a văzut pe Kehaar luându-şi zborul şi 
dispărând peste barele de lemn. Culeele de beton se iţeau 
din fiecare mal, aşa încât râul îngustat curgea ceva mai iute 
pe sub pod. Barca plutise de-a latul, dar acum un capăt se 
rotise în direcţia curentului, aşa încât Alună şi-a pierdut 
direcţia şi s-a pomenit că nu se mai uită la pod, ci la mal. Pe 
când şovăia, podul a părut că vine peste el ca o cădere 
întunecată, aşa cum alunecă zăpada de pe o creangă. S-a 
lipit de fundul bărcii. S-a auzit un țipăt, şi un iepure s-a 
prăbuşit peste el. Apoi o lovitură puternică a făcut să 
vibreze barca, şi mişcarea lină a fost oprită. A urmat un 
zgomot cavernos, un hârşâit. S-a făcut întuneric şi a apărut 
un acoperiş foarte jos. Pentru o clipă, lui Alună i s-a părut 
că e sub pământ. Apoi acoperişul a dispărut, barca a 
lunecat mai departe şi l-a auzit pe Kehaar strigându-i. Erau 
dincolo de pod şi pluteau mai departe în josul râului. 

lepurele care căzuse peste el era Ghindă. II lovise podul 
şi lovitura îl azvârlise cât colo. Cu toate acestea, deşi era 
ameţit şi îl durea locul lovit, părea să nu aibă nimic 
vătămat. 

— N-am fost destul de iute, Alună-ra?, a zis. Aş face bine 
să stau o vreme în Efrafa. 

— N-ai scăpa cu viaţă, a zis Alună. Dar mă tem că la 
celălalt capăt e cineva care n-a fost la fel de norocos. 

O iepuroaică şovăise să intre în apa de pe fundul bărcii, 
iar traversa din susul apei o lovise în spate. Era limpede că- 
i rănită, dar Alună nu ştia cât de rău. A văzut-o pe 
Hyzenthlay lângă ea şi şi-a zis că, de vreme ce n-ar fi putut 
să ajute cu nimic, era mai bine să nu se amestece. S-a uitat 
în jur la însoțitorii săi muraţi, dârdâind, şi apoi la Kehaar, 

fercheş şi vioi, aşezat la pupă. 

— Ar trebui să ajungem înapoi pe mal, Kehaar, a zis. Cum 
putem face asta? Ştii, iepurii nu-s croiţi pentru aşa ceva. 

— Voi nu obrit la lundre. Dar iara vost inche un bod. El 
obrit. 

Nu era nimic de făcut decât să aştepte. Au plutit mai 
departe şi au ajuns la a doua cotitură, în care râul se arcuia 
către asfinţit. Curentul nu s-a domolit, şi barca a luat 
cotitura aproape pe firul apei, răsucindu-se. lepurii erau 
speriaţi de ceea ce păţiseră Ghindă şi iepuroaica şi stăteau 
ghemuiţi cum puteau şi ei, jumătate pe fundul bărcii şi 
jumătate afară. Alună s-a dus înapoi la prova arcuită în sus 
şi s-a uitat în faţă. 

Râul era mai lat şi viteza apei scăzuse. Şi-a dat seama că 
începuseră să alunece mai încet. Malul mai apropiat era 
înalt, se zăreau copacii deşi, dar malul mai depărtat se 
arăta jos şi deschis. Era plin de iarbă şi se întindea neted, 
ca pajiştile pentru cai, cosite, de pe Watership Down. Alună 
nădăjduia să iasă cumva de pe firul râului şi să ajungă în 
partea aceea, dar barca îşi vedea liniştită de drum chiar în 
mijlocul întinderii mari de apă. Malul deschis a rămas în 
urmă, şi acum copacii se înălţau pe amândouă laturile. In 
jos, apa era închisă de al doilea pod, de care pomenise 
Kehaar. 

Era vechi, făcut din cărămizi înnegrite. Se căţărau pe el 
iederă şi valeriană şi linariţă liliachie furişată printre ele. 
Erau patru arcade joase, ieşite mult din fiecare mal - un pic 
mai mult decât nişte rigole, şi la fiecare rămânea mai puţin 
de treizeci de centimetri între boltă şi suprafaţa apei. Prin 
ele se arătau fâşii înguste de lumină din partea cealaltă. 
Pilonii nu ieşeau în afară, dar pe lângă fiecare zăcea o 
grămăjoară de resturi aduse de apă, din care se 
desprindeau mereu ierburi şi lemne şi erau târâte pe sub 
pod. 

Era limpede că barca o să plutească până la pod şi o să 
fie oprită acolo. Pe când se apropiau, Alună s-a tras înapoi 
pe fundul bărcii. Dar de data asta nu era nevoie. Plutind de- 
a latul, barca s-a lipit uşurel de doi piloni şi s-a oprit, 

ţintuită drept peste intrarea uneia dintre rigolele de la 
mijloc. Nu putea să meargă mai departe. 

Plutiseră vreo opt sute de metri în ceva mai puţin de 
cincisprezece minute. 

Alună s-a rezemat cu labele din faţă de marginea joasă şi 
s-a uitat cu grijă în susul apei. Ceva mai încolo o undă mică 
se întindea pe linia apei, acolo unde curentul ajungea la 
lemnărie. Era prea departe ca să sară pe mal şi amândouă 
malurile erau abrupte. S-a răsucit şi a privit în sus. 
Cărămizile erau netede, cu o ieşitură la jumătatea distanţei 
dintre el şi parapet. N-aveau cum să se caţăre pe-acolo. 

— Ce-i de făcut, Mură? a întrebat, îndreptându-se către 
bulonul fixat la provă, care avea pe el rămăşiţe de vopsea. 
Tu ne-ai urcat pe chestia asta. Cum ne dăm jos? 

— Nu ştiu, Alună-rah, a răspuns Mură. Dintre toate 
felurile în care am fi putut sfârşi treaba, nu m-am gândit 
niciodată la ăsta. Se pare c-o să trebuiască să înotăm. 

— Să înotăm? a zis Argintiul. Nu-mi prea place asta, 
Alună-rah. Ştiu că nu-i departe, dar uită-te la maluri. 
Curentul o să ne ducă în jos înainte să putem ieşi; şi asta 
înseamnă într-una dintre găurile astea de sub pod. 

Alună a încercat să se uite prin arcadă. Era foarte puţin 
de văzut. Tunelul întunecat nu era lung - poate că nu mai 
lung decât barca. Apa părea lină. Nu părea să fie vreun 
obstacol, iar între suprafaţa apei şi boltă era loc pentru 
capul unui animal care înoată. Dar locul era atât de îngust, 
încât nu se vedea ce e în partea cealaltă a podului. Lumina 
scădea. Apă, frunze verzi, licăririle mişcătoare de pe frunze, 
clipocitul stropilor de ploaie şi un lucru ciudat care părea să 
stea în apă şi să fie alcătuit din linii cenușii, verticale - asta 
era tot ce putea desluşi. Ploaia stârnea un ecou lugubru în 
rigolă. Zăngănitul aspru de sub boltă, atât de diferit de 
orice sunet care poate fi auzit într-un tunel săpat în 
pământ, era tulburător. Alună s-a întors la Mură şi Argintiul. 

— Suntem la cea mai mare ananghie la care am fost 
vreodată, a zis. Nu putem sta aici, dar nu văd nicio ieşire. 

Kehaar s-a ivit pe parapet, deasupra lor, şi-a scuturat 
stropii de ploaie de pe aripi şi s-a lăsat în jos, către barcă. 

— Lundre terminat la el, a zis. Nu mai ajdebtat. 

— Dar cum să ajungem la mal, Kehaar? a zis Alună. 

Pescăruşul era surprins. 

— Chine inotat, jobolan înotat. Voi nu inotat? 

— Ba da, putem să înotăm dacă nu-i prea departe. Dar 
malurile sunt prea abrupte pentru noi, Kehaar. N-am fi în 
stare să ne împotrivim curentului, care ne-ar duce în jos pe 
unul dintre tunelurile astea, şi nu ştim ce-i în partea 
cealaltă. 

— Vost bun - voi iejit bun. 

Alună nu ştia ce să facă. Ce trebuia să priceapă din asta? 
Kehaar nu era iepure. Oricum o fi fost Apa cea Mare, 
trebuia să fie mai rău ca aici, iar Kehaar era învăţat cu ea. 
În orice caz, nu zicea niciodată prea multe, iar ce zicea se 
limita întotdeauna la lucrurile cele mai simple, întrucât nu 
vorbea iepureana. Le făcea un serviciu pentru că-i 
salvaseră viaţa, dar, şi Alună o ştia, nu-şi putea înfrâna 
disprețul faţă de ei, pentru că erau făpturi sfioase, 
neajutorate, care nu se îndepărtează de casă şi nu pot să 
zboare. Adesea n-avea răbdare cu ei. Voia oare să spună că 
s-a uitat la râu şi l-a cântărit ca şi cum ar fi fost un iepure? 
Că dincolo de pod apa era liniştită, cu un mal jos şi neted, 
pe care să poată ieşi cu uşurinţă? Părea prea mult să 
nădăjduiască aşa ceva. Ori nu voia să spună decât c-ar face 
mai bine să se grăbească şi să încerce să facă ceea ce elar 
putea face cu uşurinţă? Asta părea mai uşor de crezut. Ce- 
ar fi ca unul dintre ei să sară din barcă şi să se lase dus în 
jos de curent - ce ar înţelege din asta ceilalţi, dacă nu s-ar 
mai întoarce? 

Bietul Alună s-a uitat în jur. Argintiul lingea umărul rănit 
al Barosanului. Mură se tot foia, sărind pe bancă şi înapoi 
jos, încordat, simțind cât se poate de limpede ceea ce 
simţea Alună însuşi. Pe când mai şovăia, Kehaar a scos un 
cârâit. 

— Yark! Avurizit la ieburi nu bun la nimic. Ce vacut io, 
aratat la voi. 

S-a lăsat să cadă greoi de pe prova arcuită. Nu era niciun 
loc între barcă şi intrarea întunecată a rigolei. Aşezat pe 

apă ca o rață sălbatică, a plutit în tunel şi s-a făcut nevăzut. 
Când s-a uitat după el, Alună n-a văzut mai întâi nimic. Apoi 
a desluşit forma lui Kehaar desenată în negru pe lumina din 
capătul celălalt. A ieşit la lumină, a luat-o într-o parte şi a 
dispărut din partea îngustă care se vedea. 

— Ce dovedeşte asta? a zis Mură, cu dinţii clâănţănind. 
Poate că a zburat de pe apă, ori a ajuns cu labele alea mari 
pe fundul apei. Nu el e ud până la piele, nu el tremură şi e 
de două ori mai greu, cu blana plină de apă. 

Kehaar s-a ivit iar pe parapet, deasupra lor. 

— Voi mers acum, a zis scurt. 

Dar Alună, nefericit, a rămas pe loc. Piciorul începuse iar 
să-l doară. Imaginea Barosanului - Barosanu', dintre toţi 
iepurii - la capătul puterilor, pe jumătate inconştient, 
nejucând niciun rol în încercarea asta îngrozitoare, îi scădea 
curajul şi mai mult. Ştia că nu are puterea să sară în apă. 
Situaţia cumplită îl depăşea. S-a împleticit pe scândura 
alunecoasă, iar când s-a ridicat, l-a găsit alături pe Cinci. 

— Mă duc eu, Alună, a zis Cinci liniştit. Cred că nu-i nicio 
primejdie. 

Şi-a pus labele din faţă pe marginea provei. Apoi, chiar în 
clipa aceea, iepurii au îngheţat. O iepuroaică a izbit cu 
picioarele pe fundul plin de apă al bărcii. De sus au venit 
zgomot de paşi care se apropiau, voci omeneşti şi mirosul 
unui beţigaş alb care ardea. 

Kehaar şi-a luat zborul, niciun iepure nu s-a cilintit. Paşii 
s-au apropiat, vocile s-au auzit mai tare. Erau pe pod, 
deasupra, nu mai departe decât înălţimea unui gard viu. 
Fiecare dintre iepuri a fost îmboldit de instinct să fugă, să 
se ascundă sub pământ. Alună a văzut că Hyzenthlay se 
uita la el şi a privit-o în ochi, semnalându-i cât putea mai 
bine să stea nemişcată. Vocile, mirosul de sudoare 
omenească, de îmbrăcăminte din piele, de beţigaşe albe, 
durerea din picior, tunelul ud care scotea un fel de chicotit 
în urechea lui - le ştia dinainte. Cum se putea să nu-l vadă 
oamenii? Aveau să-l vadă. Zăcea la picioarele lor. Era rănit. 
Veneau să-l ia. 

Apoi zgomotul şi mirosurile s-au îndepărtat, bocănitul 

paşilor s-a auzit mai slab. Oamenii trecuseră podul fără să 
arunce o privire peste parapet. Plecaseră. 

Alună şi-a venit în fire. 

— Bun, asta a pus lucrurile la punct, a zis. Toată lumea o 
să înoate. Hai, Clopoţel, tot ziceai tu că eşti iepure de apă. 
Vino după mine. 

S-a urcat pe bancă şi a mers pe ea până la margine. 

— lute, Alună-rah, a zis Ulcică, tresărind şi dârdâind. Vin 
şi eu. Dar să fie repede. 

Alună a închis ochii şi s-a lăsat să cadă peste marginea 
bărcii. 

Ca în Enborne, a fost momentul de şoc al frigului. Dar 
mai mult decât asta, şi pe dată, a simţit cum îl trage 
curentul. Era târât de o forţă ca un vânt puternic, dar lină şi 
tăcută. Plutea neajutorat printr-un tunel înăbuşitor şi rece, 
fără să atingă nimic cu picioarele. Înspăimântat, a vâslit cu 
labele şi s-a zbătut, a ridicat capul şi a luat o gură de aer, a 
zgrepţănat cu ghearele cărămizile zgrunţuroase de sub apă 
şi iar s-a îndepărtat de ele, în vreme ce era tras mai 
departe. Apoi curentul a slăbit, tunelul a dispărut, 
întunericul a devenit lumină şi vedea din nou deasupra 
cerul şi frunzele. Zbătându-se în continuare, s-a lovit de 
ceva tare, a ricoşat, s-a lovit din nou şi apoi a atins pentru o 
clipă pământul moale. A înaintat pleoscăind şi şi-a dat 
seama că se târăşte printr-un mâl subţire. leşise din apă pe 
un mal plin de umezeală. A rămas întins câteva clipe, 
gâfâind, apoi şi-a şters faţa şi a deschis ochii. Privirea i-a 
căzut drept pe Ulcică: era plin de noroi din cap până-n 
picioare şi se târa spre mal câţiva paşi mai încolo. 

Plin de avânt şi de încredere, uitând de toate spaimele, 
Alună s-a târât până la Ulcică şi s-au furişat împreună în 
tufişuri. N-a zis nimic, iar Ulcică nu părea să se aştepte ca 
el să zică ceva. De la adăpostul unui smoc de dreţe 
purpurii, s-au uitat înapoi la râu. 

Apa ieşea de sub pod în altă răstoacă. De jur împrejur, pe 
amândouă malurile, copacii şi tufele creşteau până la apă. 
Aici era un fel de smârc şi era greu de spus unde se oprea 
apa şi începea pădurea. Plantele creşteau în smocuri atât în 

adânciturile noroioase, cât şi afară din ele. Pe jos erau mâl 
fin şi mocirlă pe jumătate apă, şi acolo iepurii au făcut dâre 
când au urcat pe mal. Mergând în diagonală peste răstoacă, 
de la cărămizile podului de pe malul celălalt şi până într-un 
loc aflat pe partea lor, un pic mai în jos, se afla un grilaj din 
vergele de fier verticale. In perioadele de tăiere a 
buruienilor din râu, covoarele lor încâlcite care pluteau în 
jos dinspre locurile de pescuit din amonte erau ţinute în loc 
de grilaj şi erau scoase din răstoacă de oameni cu cizme 
înalte de cauciuc, care le aşezau în grămezi, pentru a fi 
folosite ca îngrăşământ. Malul stâng era o mare grămadă 
de gunoi, cu buruienile putrezind printre copaci. Era un loc 
verde, cu miros stătut, plin de umezeală şi închis. 

— Dragul de Kehaar! a zis Alună, privind mulţumit în jur 
la pustietatea duhnitoare, ar fi trebuit să am încredere în el. 

In vreme ce vorbea, a apărut de sub pod al treilea iepure, 
înotând. Când l-au văzut aşa, zbătându-se în curent ca o 
muscă în plasa păianjenului, s-au speriat amândoi. Să vezi 
pe altcineva în primejdie poate fi aproape la fel de rău ca 
atunci când tu eşti cel ameninţat. lepurele s-a izbit de grilaj, 
a lunecat un pic de-a lungul lui, a dat de fundul râului şi s-a 
târât afară din apa mocirloasă. Era Negrilă. Zăcea pe-o 
parte şi părea că nu-i vede pe Ulcică şi Alună când au venit 
către el. insă după o vreme a început să tuşească, a vărsat 
nişte apă şi s-a ridicat. 

— Te simţi bine? a întrebat Alună. 

— Aşa şi-aşa, a răspuns Negrilă. Dar mai avem multe de 
făcut în seara asta, domnule? Sunt foarte obosit. 

— Nu, te poţi odihni aici, a zis Alună. Dar de ce te-ai 
încumetat de unul singur? N-aveai de unde să ştii dacă noi 
doi n-am pierit. 

— Am crezut că aţi dat un ordin, a răspuns Negrilă. 

— Înţeleg, a zis Alună. Păi, în privinţa asta mă tem c-o să- 
ţi părem cam neglijenţi. Se mai pregătea cineva să vină 
când ai sărit tu în apă? 

— Cred că-s un pic speriaţi, a zis Negrilă. Nu-i puteţi 
învinui pentru asta. 

— Nu, dar necazul e că se poate întâmpla orice, a zis 

Alună, frământându-se. Ar putea să devină cu toţii tharn, 
cum şed acolo. De-am putea cumva să le spunem că totul e 
în ordine... 

— Cred că putem, domnule, a zis Negrilă. Dacă nu mă 
înşel, nu trebuie decât să urcăm pe mal acolo şi să coborâm 
pe partea cealaltă. să mă duc? 

Alună era derutat. Din câte pricepuse el, avea în faţă un 
prizonier chinuit din Efrafa - nici măcar unul dintre cei din 
Owsla, se părea; şi tocmai zisese că se simte sleit de puteri. 
Avea să înveţe câte ceva de la el. 

— Mergem amândoi, a zis. Hlao-roo, vrei, te rog, să stai 
aici de veghe? Dacă avem noroc, o să înceapă să vină către 
tine. Ajută-i, dacă poţi. 

Alună şi Negrilă au trecut printre tufele din care picura 
apa. Poteca acoperită de iarbă care traversa podul trecea 
mai sus de ei, în vârful unui taluz abrupt. Au urcat pe taluz 
şi s-au uitat cu băgare de seamă din iarba înaltă de pe 
margine. Poteca era pustie, nu era nimic de auzit ori de 
mirosit. Au trecut peste ea şi au ajuns la capătul podului, în 
partea din susul râului. Aici malul cobora aproape vertical 
până în apă, la aproape doi metri mai jos. Negrilă a coborât 
fără să şovăie, dar Alună l-a urmat mai încet. Chiar 
deasupra podului, între el şi o tufă de păducel din susul 
apei, era un prag cu iarbă care ieşea deasupra apei. Pe râu, 
la câţiva metri mai încolo, barca stătea lipită de pilonii 
înconjurați de buruieni. 

— Argintiule! a strigat Alună. Cinci! Haideţi, puneţi-i să 
intre în apă. E în ordine dincolo de pod. Trimiteţi întâi 
iepuroaicele, dacă puteţi. Nu-i vreme de pierdut. Oamenii 
pot să se întoarcă. 

N-a fost uşor să le trezească pe iepuroaicele toropite, 
uluite, şi să le facă să priceapă ce au de făcut. Argintiul 
mergea de la una la alta. Păpădie, de cum l-a văzut pe 
Alună pe mal, s-a dus la provă şi a sărit în apă. luţilă l-a 
urmat, dar, când era să sară şi Cinci, Argintiul l-a oprit. 

— Dacă plecăm toţi, Alună, a zis, iepuroaicele rămân 
singure, şi nu cred c-o să se descurce. 

— O să asculte de Thlayli, domnule, a zis Negrilă înainte 

ca Alună să apuce să răspundă. Cred că el e cel care le 
poate mobiliza. 

Barosanu' încă mai zăcea în apa de pe fundul bărcii, în 
locul în care se aşezase când ajunseseră la primul pod. 

Părea că doarme, dar când Argintiul l-a împins uşor cu 
botul a ridicat capul şi s-a uitat în jur, ametit. 

— Ei, salut, Argintiule, a zis. Mă tem că umărul ăsta o să 
fie o pacoste. Şi mi-e tare frig. Unde-i Alună? 

Argintiul i-a explicat. Barosanu' s-a ridicat cu greu şi au 
văzut că încă mai sângerează. A şchiopătat până la bancă 
şi s-a urcat pe ea. 

— Hyzenthlay, a zis, prietenele tale n-au cum să se ude 
mai tare, aşa că acum o să le facem să sară în apă. Una 
câte una, ce zici? Atunci n-o să fie vreo primejdie să se 
zgârie ori să se vatăme una pe alta când înoată. 

În ciuda celor spuse de Negrilă, a trecut mult până ce 
toată lumea a părăsit barca. De fapt, erau zece iepuroaice 
cu totul - chiar dacă niciun iepure nu le ştia numărul - şi, cu 
toate că vreo două au reacţionat la îndemnurile răbdătoare 
ale Barosanului, câteva erau atât de ostenite, încât au 
rămas acolo, înghesuite una-ntr-alta, ori se uitau prosteşte 
la apă până ce erau aduse la marginea bărcii altele. Din 
când în când Barosanu' îl ruga pe unul dintre iepuri să 
pornească în frunte, şi astfel Ghindă, Gălbenel şi Clopoţel 
au sărit şi ei în apă. Era limpede că iepuroaica rănită, 
Thrayonlosa, se simte rău, aşa că Mură şi Thethuthinnang 
au înotat cu ea, unul în faţă şi unul în spate. 

La lăsarea întunericului ploaia s-a oprit. Alună şi Negrilă 
s-au înapoiat pe malul răstoacei de dincolo de pod. Cerul s- 
a limpezit şi apăsarea a dispărut, pe când furtuna se 
îndepărta către răsărit. Dar era deja fu /n/6 când a trecut pe 
sub pod şi Barosanu', împreună cu Argintiul şi Cinci. De- 
abia s-a putut ţine la suprafaţa apei, iar când a ajuns la 
grilaj s-a răsucit în apă cu burta-n sus, ca un peşte care 
moare. A plutit către locul unde apa nu mai era adâncă şi, 
cu ajutorul Argintiului, s-a târât afară. Alună şi alţi câţiva îl 
aşteptau, dar s-a descotorosit de ei cu o izbucnire a vechii 
sale purtări brutale. 

— Hai, valea de-aici, a zis, acum o să dorm, Alună, şi 
Frith să te-ajute dacă zici altfel. 

— Aşa e pe la noi, vezi, i-a zis Alună lui Negrilă, care 
rămăsese cu ochii holbaţi. O să te-nveţi cu asta după o 
vreme. Acum hai să căutăm un loc uscat pe care nu l-a 
găsit deja altcineva, şi atunci poate c-o să dormim şi noi. 

Fiecare petic uscat de prin tufişuri părea ticsit de iepuri 
vlăguiţi care dormeau. După ce au căutat o vreme, au dat 
de un trunchi prăbuşit, de pe care se jupuise coaja pe 
partea de dedesubt. S-au strecurat sub crenguţe şi frunze, 
s-au cuibărit în adâncitura netedă, rotunjită - care curând a 
luat un pic din căldura trupurilor lor - şi au adormit pe loc. 

40. 
Drumul înapoi 


Jupâneasă Nuculeasă, 

Lupul la uşă pândeşte, 

Colţii albi rânjind şi-arată, 

Şi limba şi-o învârteşte! 

„Ba nu”, zice jupâneasa, „tu eşti, Zână-nşelătoare!” 
Dar chiar lupul e acolo, şi îi este foame tare. 


Walter de la Mare, /Jupâneasă Nuculeasă 


Primul lucru pe care l-a aflat Alună a doua zi dimineaţă a 
fost că Thrayonlosa murise în timpul nopţii. Thethuthinnang 
era disperată, căci ea o alesese pe Thrayonlosa, una dintre 
cele mai voinice şi mai cumpănite iepuroaice din Semn, şi o 
convinsese să li se alăture fugarilor. După ce au ieşit de sub 
pod împreună, a ajutat-o să urce pe mal şi a adormit lângă 
ea sub tufe, nădăjduind că până a doua zi o să-şi revină. 
Dar când s-a trezit a văzut că Thrayonlosa nu mai era 
acolo; a căutat-o şi a dat de ea într-un morman de buruieni 
din josul apei. Era limpede că biata făptură simţise c-o să 
moară şi, aşa cum fac animalele, s-a dus să se ascundă. 

Vestea l-a mâhnit mult pe Alună. Ştia că fuseseră 
norocoşi să scoată atâtea iepuroaice din Efrafa şi să scape 
de Jaleş fără să trebuiască să lupte. Planul fusese bun, dar 
furtuna şi îngrozitoarea eficienţă a celor din Efrafa aproape 
că îl făcuseră să eşueze. Cu toată vitejia Barosanului şi a 
Argintiului, ar fi pierdut totul dacă nu era Kehaar. Acum 
Kehaar avea să-i părăsească. Barosanu' era rănit, şi el 
însuşi avea probleme cu piciorul. Mai erau şi iepuroaicele 
de care trebuiau să aibă grijă, aşa că n-o să poată merge 
prin locuri deschise la fel de repede ca la venirea de pe 
Watership Down. l-ar fi plăcut să rămână câteva zile acolo 
unde erau acum, ca Barosanu' să-şi recapete puterea, iar 
iepuroaicele să se întremeze şi să se deprindă cu traiul în 
afara sălaşului. Dar şi-a dat seama că locul nu era deloc 
bun pentru ei. Cu toate că aveau destule ascunzători, era 

prea ud pentru iepuri. Şi apoi, era limpede că e aproape de 
un drum mai umblat decât oricare altul pe care-l văzuseră 
ei vreodată. Curând după ce s-a luminat, au început să 
audă şi să adulmece hruduail care treceau nu mai departe 
decât lăţimea unui câmp mic. Erau mereu deranjaţi de 
ceva, şi mai ales iepuroaicele erau speriate şi nu se 
simțeau în largul lor. Faptul că murise Thrayonlosa a 
înrăutățit lucrurile. Îngrijorate de zgomot şi de vibratii, 
neputând să mănânce, iepuroaicele se tot duceau în josul 
apei să se uite la leş şi şuşoteau între ele despre locul ăsta 
ciudat şi primejdios. 

S-a sfătuit cu Mură, care a spus că probabil nu mai trece 
mult până ce oamenii vor găsi barca; şi atunci probabil că 
vreo câţiva or să fie o vreme în apropiere. Asta l-a făcut pe 
Alună să hotărască; era mai bine să plece pe dată şi să 
încerce să ajungă undeva unde să se poată odihni cum se 
cuvine. Auzul şi mirosul îi spuneau că smârcul se întinde 
mult în josul apei. Cum drumul se afla către miazăzi, 
singura cale părea să fie către miazănoapte, peste pod, 
care oricum era drumul către casă. 

Luându-l cu el pe Barosanu', a urcat pe mal până la 
cărarea cu iarbă. Mai întâi l-au văzut pe Kehaar, care 
ciugulea melci fără casă dintr-o tufă de cucută de lângă 
pod. S-au dus la el fără să zică nimic şi s-au apucat să 
ronţăie iarba scurtă din apropiere. 

După o vreme, Kehaar a zis: 

— Acuma avut iebure-mama, domn Alun. Tot mers bun, 
ei? 

— Da. N-am fi putut s-o facem fără tine, Kehaar. Am auzit 
că aseară te-ai arătat la ţanc ca să-l salvezi pe Barosanu'. 

— lebure ala rau, ala mare, vrut lubtat la mine. Ji vost 
mult izdeţ la el. 

— Da. Însă a rămas mască de data asta. 

— Ya, ya. Domn Alun, curând venit omi. Acum ce vacut la 
voi? 

— Ne întoarcem în sălaşul nostru, Kehaar, dacă izbutim 
să ajungem acolo. 

— Aici vost terminat acuma la io. lo mers la Aba Mare. 


e 409 œ» 


— O să te mai vedem, Kehaar? 

— Voi întors la deal? Stat acolo? 

— Da, vrem să ajungem acolo. O să fie greu cu atâţia 
iepuri, şi cred c-o să trebuiască să ne ferim de patrulele din 
Efrafa. 

— Voi ajuns acolo, mai târziu vost iarna, mult frig, mult 
vurtun la Aba Mare. Mult pasare venit de acolo. Atuncea io 
venit inaboi, vezut voi unde voi trăit. 

— Atunci nu uita, Kehaar, bine? a zis Barosanu'. O să te 
aşteptăm. Coboară pe neaşteptate, cum ai făcut aseară. 

— Ya, ya, bagat în zberieţi toţi la iebure-mama şi la 
iebure mic-mic, toţi la Barosan mic-mic vugit. 

Kehaar şi-a arcuit aripile şi s-a înălţat în văzduh. A zburat 
peste parapetul podului în susul apei. Apoi a făcut un ocol 
la stânga, s-a întors peste cărarea cu iarbă şi a plonjat, 
luând iar înălţime cu o clipă înainte să atingă capetele 
iepurilor. A scos unul dintre strigătele lui răguşite şi dus a 
fost spre miazăzi. S-au uitat după el până ce a dispărut 
deasupra copacilor. 

— Zboară, pasăre albă, zboară, a zis Barosanu'. Ştii, m-a 
făcut să cred c-aş putea să zbor şi eu. Apa aia Mare! Aş 
vrea s-o pot vedea. 

Pe când se uitau mai departe în direcţia în care se făcuse 
nevăzut Kehaar, Alună a observat pentru prima oară o 
căsuţă la capătul potecii, unde iarba urca până la îmbinarea 
cu drumul. Un om, având grijă să stea neclintit, era aplecat 
peste gardul viu şi se uita ţintă la ei. Alună a izbit cu 
picioarele în pământ şi a ţâşnit în tufele smârcului, cu 
Barosanu' venind iute după el. 

— Ştii la ce se gândea? a zis Barosanu'. Se gândea la 
legumele din grădina lui. 

— Ştiu, a răspuns Alună. Şi n-o să ne putem ţine ceata 
departe de ele, dacă le intră asta în cap. Cu cât plecăm mai 
repede, cu atât mai bine. 

La puţin timp după aceea, iepurii au pornit de-a 
curmezişul parcului către miazănoapte. Barosanu' şi-a dat 
seama curând că nu îl ţin puterile la o călătorie lungă. Rana 
îl durea şi muşchiul umărului nu era în stare de un efort mai 


e 410 œ» 


mare. Alună încă şchiopăta, iar iepuroaicele, cu toate că 
erau pline de bunăvoință şi ascultătoare, dovedeau că nu 
ştiu prea multe despre viaţa unor hlessil. Au fost clipe de 
grea încercare. 

În zilele următoare - zile cu cer senin şi vreme frumoasă 
- Negrilă şi-a dovedit de multe ori valoarea, până ce Alună 
a ajuns să se bizuie pe el la fel de mult ca pe oricare altul 
dintre veteranii săi. Avea în el mult mai mult decât ar fi 
putut bănui cineva. Când Barosanu' se hotărâse să nu plece 
din Efrafa fără Negrilă, nu-l mânase decât mila faţă de o 
victimă chinuită, neajutorată a cruzimii lui Jaleş. Dar s-a 
dovedit că Negrilă, când nu era strivit de umilinţă şi 
brutalitate, era cu mult deasupra făpturilor de rând. 
Povestea îi era neobişnuită. Mama sa nu se născuse în 
Efrafa. Era unul dintre iepurii luaţi prizonieri când Jaleş a 
atacat sălaşul din crângul Nutley. S-a împerecheat cu un 
căpitan din Efrafa şi nu a mai avut altă pereche. Căpitanul a 
fost omorât într-o Patrulă Extraordinară. Negrilă, mânaru de 
tatăl său, a crescut cu hotărârea să ajungă ofiţer în Ows/a. 
Dar, alături de asta - şi în mod paradoxal -, i-a venit din 
partea mamei o oarecare duşmănie faţă de Efrafa şi 
senzaţia că n-ar trebui să capete de la el mai mult decât 
are chef să le dea. Căpitanul Nalbă, în al cărui Semn - 
Semnul Faţă Dreapta - fusese trimis de probă, i-a lăudat 
curajul şi rezistenţa, dar nu i-a scăpat acestuia detaşarea 
plină de mândrie a firii lui. Când Semnul Laturii Drepte a 
avut nevoie de un tânăr ofiţer care să-l ajute pe căpitanul 
Hasmaţuchi, Consiliul l-a ales pe Cerenţel, nu pe Negrilă. 
Negrilă, care îşi cunoştea valoarea, a fost convins că e 
persecutat de Consiliu din cauza sângelui mamei sale. Pe 
când rumega încă nedreptăţile care i se făcuseră, a 
cunoscut-o pe Hyzenthlay şi a devenit prietenul de taină şi 
sfetnicul  iepuroaicelor nemulţumite din Semnul Faţă 
Dreapta. La început le-a îmboldit să încerce să înduplece 
Consiliul să le dea drumul din Efrafa. Dacă ar fi izbutit, 
aveau să ceară să fie însoţite de el. Dar, când delegaţia 
iepuroaicelor la Consiliu a eşuat, Negrilă a început să se 
gândească la evadare. La început a vrut să ia cu el 


e 41l œ» 


iepuroaicele, dar nervii săi, întinşi până la refuz, aşa cum 
păţise şi Barosanu', de primejdiile şi îndoielile rolului de 
conspirator au cedat, şi până la urmă pur şi simplu a fugit 
de unul singur şi a fost prins de Arşinic. Din pricina 
pedepsei date de Consiliu, spiritul său viu s-a prăbuşit şi a 
devenit ruina moleşită a cărei vedere l-a şocat atât de tare 
pe Barosanu'. Dar, când a auzit mesajul şoptit în şanţul 
pentru hraka, acest spirit s-a înviorat iarăşi, în vreme ce al 
altcuiva poate că n-ar fi făcut asta, şi a fost gata să se lase 
în seama sorții şi să mai încerce o dată. Acum, liber printre 
iepurii aceştia binevoitori, se considera un băştinaş din 
Efrafa bine pregătit şi îşi folosea iscusinţa ca să-i ajute la ce 
aveau nevoie. Chiar dacă făcea tot ce i se cerea, nu şovăia 
să facă şi propuneri, mai ales când era vorba despre 
misiuni de recunoaştere şi căutarea semnelor de primejdie. 
Alună, care era gata să accepte un sfat de la oricine, dacă i 
se părea bun, a făcut cea mai mare parte din ce a zis el şi 
s-a bucurat să-l lase pe Barosanu' - pentru care, fireşte, 
Negrilă nutrea un respect uriaş - să aibă grijă ca nou- 
venitul să nu sară peste cal în zelul lui înflăcărat, nevinovat. 

După două-trei zile de înaintare înceată, grijulie, cu multe 
opriri în ascunzişuri, s-au pomenit la sfârşitul unei după- 
amiezi că văd iarăşi Brâul lui Cezar, dar mai departe spre 
asfinţit decât înainte, aproape de un crâng din vârful unei 
ridicături. Toţi erau osteniţi, şi când au început să mănânce 
- „Silflay în fiecare seară, aşa cum ai promis”, i-a spus 
Hyzenthlay Barosanului -, Clopoţel şi luţilă au zis că poate 
ar merita să sape nişte vizuini în pământul afânat de sub 
copaci şi să stea acolo o zi sau două. Alună s-a învoit pe 
dată, dar Cinci s-a lăsat mai greu convins. 

— Ştiu că nu ne-ar prinde rău un pic de odihnă, dar, 
cumva, nu-mi sună bine, Alună-rah, a zis. Oare ar trebui să 
mă străduiesc să-mi dau seama de ce? 

— În ceea ce mă priveşte, nu-i nevoie, a răspuns Alună. 
Dar mă-ndoiesc că i-ai putea clinti pe ceilalţi de data asta. 
Vreo două iepuroaice sunt „gata de ieburoaica-mama”, 
cum ar zice Kehaar, şi asta-i pricina adevărată pentru care 
Clopoţel şi ceilalţi sunt gata să-şi dea osteneala să sape 


e 412 œ 


vizuini. Cu siguranţă că aşa ar fi în ordine, nu? Ştii ce se 
zice - „în vizuină de-a intrat, iepurele-i nevătămat”. 

— Păi, s-ar putea să ai dreptate, a zis Cinci. Vilthuril asta- 
i tare nurlie şi mi-ar plăcea să am prilejul s-o cunosc mai 
bine. La urma urmei, ăsta nu-i lucru firesc pentru iepuri, să 
mergi şi să tot mergi, zi după zi. 

Însă mai târziu, când s-a întors împreună cu Păpădie 
dintr-o patrulare pe care o făcuseră din proprie iniţiativă, 
Negrilă s-a arătat şi mai hotărât împotriva acestei idei. 

— Nu-i un loc în care să ne oprim, Alună-rah, a zis. Nicio 
Patrulă Extraordinară nu şi-ar face tabăra aici. E terenul 
unei vulpi. Ar trebui să-ncercăm să mergem mai departe 
înainte de lăsarea nopţii. 

Pe Barosanu' îl duruse zdravăn umărul în timpul după- 
amiezii şi era abătut şi cu arţag. | se părea că Negrilă face 
pe deşteptul ca să-i umbrească pe alţii. Dacă ieşea pe-a lui, 
trebuiau să plece, aşa obosiţi cum erau, până ajungeau 
într-un loc potrivit după standardele din Efrafa. Acolo ar fi 
fost în siguranţă - nu mai mult şi nu mai puţin - decât ar fi 
fost dacă rămâneau în crângul ăsta; dar Negrilă ar deveni 
tipul isteţ care i-a salvat de o vulpe care n-a existat 
niciodată altundeva decât în închipuirea lui. Spectacolul lui 
de cercetaş iscusit din Efrafa începea să fie o belea. Era 
vremea să-l facă cineva să-şi dea arama pe faţă. 

— Probabil că sunt vulpi peste tot pe dealurile golaşe, a 
zis Barosanu' aspru. De ce e aici mai mult decât în altă 
parte terenul unei vulpi? 

Tactul era o calitate pe care Negrilă o preţuia cam la fel 
de mult ca Barosanu'; şi acum a dat cel mai prost răspuns 
posibil. 

— Nu vă pot spune de ce, a zis. Mi-am făcut o impresie 
puternică, dar e greu de explicat pe ce se bizuie. 

— A, o impresie, nu mai spune! l-a luat peste picior 
Barosanu'. Ai văzut hraka? Ai prins vreun miros? Ori n-a 
fost decât un mesaj de la un şoricel verde care cânta sub o 
ciupercă otrăvitoare? 

Pe Negrilă l-a durut. Barosanu' era ultimul iepure cu care 
ar fi vrut să se ia la harţă. 

— Aşadar, credeţi că-s smintit, a răspuns, şi accentul din 
Efrafa a devenit mai puternic. Nu, n-au fost nici hraka, nici 
miros, dar tot cred că e un loc în care vine vulpea. În 
patrulele acelea obişnuiam, ştiţi, noi... 

— Tu ai văzut ori mirosit ceva? l-a întrebat Barosanu' pe 
Păpădie. 

— Păi... ăăă, nu-s sigur, a zis Păpădie. Adică Negrilă pare 
să ştie grozav de multe despre patrulare şi m-a întrebat 
dacă n-am simţit un soi de... 

— Ei bine, o putem ţine aşa toată noaptea, a zis 
Barosanu'. Negrilă, ştii că mai înainte în vara asta, până n- 
am avut prilejul să ne înfruptăm din experienţa ta, am mers 
zile-n şir prin tot felul de locuri - câmpuri, iarbă-neagră, 
păduri, dealuri golaşe - şi n-am pierdut niciun iepure? 

— E vorba despre săpatul vizuinilor, atât, a zis Negrilă, 
scuzându-se. Ştiţi, vizuinile noi se văd; iar săpatul poate fi 
auzit de la o depărtare nebănuit de mare. 

— Dă-i pace, a zis Alună înainte ca Barosanu' să deschidă 
gura iar. Nu l-ai scos din Efrafa ca să-i sari în cap. Uite, 
Negrilă, presupun că eu trebuie să hotărăsc asta. Cred că 
probabil ai dreptate şi e un oarecare risc. Dar riscăm tot 
timpul până ce ajungem înapoi la sălaşul nostru, şi toată 
lumea-i foarte obosită, aşa că eu zic c-am putea să ne 
oprim aici o zi-două. O să ne simţim cu toţii mai bine după 
aceea. 

Curând după asfinţit erau deja săpate destule vizuini, iar 
a doua zi toţi iepurii se simțeau mult mai bine după o 
noapte petrecută sub pământ. Aşa cum prevăzuse Alună, 
au fost câteva împerecheri şi vreo două încăierări, dar 
nimeni n-a fost rănit. La lăsarea serii se simțeau cu toţii ca 
într-un fel de vacanţă. Piciorul lui Alună se mai întremase, 
iar Barosanu' se simţea mai bine ca oricând de la 
incursiunea în Efrafa. lepuroaicelor, care cu două zile 
înainte arătaseră hărţuite şi slabe, începea să le lucească 
blana. 

În cea de-a doua dimineaţă n-au ieşit la s;/flay decât la 
câtva vreme după ivirea zorilor. Un vânticel sufla drept 
către coasta de miazănoapte a crângului, unde fuseseră 

săpate vizuinile, şi, când a ieşit din tunel, Clopoţel a jurat că 
simte miros de iepuri. 

— E bătrânul Laur care îşi stoarce glandele de sub bărbie 
pentru noi, Alună-rah, a zis. Al iepurelui „hapciu”, în vântul 
dimineţii viu, inimile tânjind după casă le-mbie... 

— Şezând pe poponeaţă în tufa de izmă-creaţă şi râvnind 
la o iepuroaică nurlie, i-a răspuns Alună. 

— Asta nu ţine, Alună-rah, a zis Clopoţel. Are două 
iepuroaice acolo. 

— Nu-s decât iepuroaice din cuşcă, a ripostat Alună. Aş 
zice că-s acum destul de zdravene şi iuți, dar tot n-o să fie 
niciodată ca ai noştri. De exemplu, Trifoi - niciodată nu se 
îndepărtează de vizuină la s;/flay, pentru că ştie că nu 
poate să fugă la fel de iute ca noi. Dar iepuroaicele astea 
din Efrafa, vezi tu - au fost ţinute în frâu de străji toată 
viaţa lor. Dar acum nu mai sunt şi se preumblă în voie. Uită- 
te la alea două, sub ridicătura de acolo. Li se pare că pot... 
oh, pe marele Frith! 

În vreme ce vorbea, o formă roşcovană, semănând cu un 
câine, a sărit din tufele de alun de deasupra la fel de tăcută 
cum iese lumina de după un nor. A poposit între cele două 
iepuroaice, a înşfăcat-o pe una de grumaz şi a târât-o cât ai 
clipi pe ridicătură în sus. Vântul şi-a schimbat direcţia şi 
duhoarea de vulpe a venit peste iarbă. Izbind cu picioarele 
în pământ şi zvâcnind din codițe, toţi iepurii de pe coastă 
au zbughit-o să se ascundă. 

Alună şi Clopoţel s-au pomenit ghemuiţi lângă Negrilă. 
lepurele din Efrafa era calm şi detaşat. 

— Biata de ea, a zis. Ştiţi, instinctele lor sunt slăbite de 
viaţa în Semn. Auzi, să mănânce pe sub tufe în partea 
pădurii către care bate vântul! Nu-i nimic, Alună-rah, 
lucrurile astea se-ntâmplă. Dar uite, să-ţi spun ceva. Dacă 
nu cumva sunt doi hombil, ceea ce ar fi mare ghinion, avem 
timp cel puţin până la ni-Frith s-o ştergem de-aici. Homba 
aia n-o să mai vâneze o vreme. Aş zice să plecăm cu toţii 
cât putem de repede. 

Alună a încuviinţat că da şi s-a dus să-i adune la un loc 
pe iepuri. Au pornit împrăştiaţi, dar repede, către nord-est, 

pe marginea unui câmp cu grâu care se pârguia. Nimeni n-a 
pomenit de iepuroaică. De-abia după ce s-au îndepărtat 
vreun kilometru, Barosanu' şi Alună s-au oprit să se 
odihnească şi să se asigure că nu rămăsese nimeni în 
urmă. Când a apărut şi Negrilă, împreună cu Hyzenthlay, 
Barosanu' a zis: 

— Ne-ai spus cum o să fie, nu? Şi eu am fost cel care n-a 
vrut să asculte. 

— V-am spus? a zis Negrilă. Nu înţeleg. 

— Că probabil o să se arate o vulpe. 

— Mă tem că nu-mi amintesc. Dar nu văd cum ar fi putut 
să ştie vreunul dintre noi. Oricum, ce contează o iepuroaică 
în plus ori în minus? 

Barosanu' s-a uitat la el uimit, dar Negrilă, care părea că 
nu are de gând nici să întărească ce spusese, nici să pună 
capăt discuţiei, s-a apucat pur şi simplu să ronţăie iarbă. 
Barosanu', nedumerit, a plecat şi s-a apucat şi el să 
mănânce un pic mai departe, cu Hyzenthlay şi Alună. 

— Ce-i în mintea lui? a întrebat după o vreme. Eraţi cu 
toţii acolo când ne-a prevenit, acum două seri, că probabil o 
să se arate o vulpe. M-am purtat urât cu el. 

— In Efrafa, a zis Hyzenthlay, dacă un iepure dă un sfat, 
iar sfatul nu e primit, îl uită pe dată, ca şi toţi ceilalţi. În 
mintea lui Negrilă a rămas ceea ce a hotărât Alună; iar 
dacă s-a dovedit după aceea că avusese dreptate ori se 
înşelase, nu mai are importanţă. Sfatul lui n-a fost dat 
niciodată. 

— Pot să cred asta, a zis Barosanu'. Efrafa! Furnici 
conduse de-un câine! Dar nu suntem în Efrafa acum. A uitat 
cu adevărat că ne-a prevenit? 

— Probabil c-a uitat cu adevărat. Dar, indiferent dacă-i 
aşa sau nu, n-o să-l faceţi să recunoască vreodată că v-a 
prevenit, ori să vă asculte când îi spuneţi c-a avut dreptate. 
Nu poate să facă asta mai mult decât poate să facă hraka 
sub pământ. 

— Dar eşti din Efrafa. Aşa gândeşti şi tu? 

— Eu sunt iepuroaică, a zis Hyzenthlay. 

Pe la începutul după-amiezii s-au apropiat de Brâul lui 
Cezar şi Barosanu' a fost primul care a recunoscut locul 
unde Păpădie spusese povestea cu lepurele cel Negru din 
Inl€. 

— Era aceeaşi vulpe, ştii, i-a spus lui Alună. Asta-i 
aproape sigur. Ar fi trebuit să-mi dau seama că-i foarte 
probabil să... 

— Uite ce-i, a zis Alună, ştii foarte bine ce-ţi datorăm. 
Toate iepuroaicele cred că El-ahrairah te-a trimis să le scoţi 
din Efrafa. Ele cred că nimeni altcineva n-ar fi putut-o face. 
Cât despre ce s-a întâmplat azi-dimineaţă, e la fel de mult 
greşeala mea ca şi a ta. Dar nu m-am aşteptat niciodată să 
putem să ajungem acasă fără să pierdem nişte iepuri. In 
realitate am pierdut doi, şi e mai bine decât mă aşteptam. 
Putem ajunge înapoi la Fagure în seara asta dacă grăbim 
pasul. Hai să uităm acum de homba, Barosane - nu se mai 
poate schimba nimic - şi să încercăm să... Hei, cine-i ăsta? 

Ajunseseră într-un desiş de ienupăr şi măceş, pe sub care 
era o încâlceală de urzici şi vrejuri de mutătoare pe care 
bobiţele începeau să se coacă şi se înroşiseră. Tocmai se 
opriseră să-şi aleagă calea prin tufăriş, când au apărut din 
iarba înaltă patru iepuri mari şi s-au oprit, uitându-se la ei. 
Una dintre iepuroaice, care venea pe coastă în sus puţin 
mai departe în urma lor, a izbit în pământ cu picioarele şi s- 
a răsucit ca s-o ia la goană. L-au auzit pe Negrilă cum o 
opreşte cu asprime. 

— Ei bine, de ce nu-i răspunzi la întrebare, Thlayli? a zis 
unul dintre iepuri. Cine sunt eu? 

Tăcere. Apoi a vorbit Alună. 

— Îmi dau seama că sunt din Efrafa, pentru că sunt 
însemnați, a zis. E Jaleş? 

— Nu, a zis Negrilă de lângă umărul lui. E căpitanul 
Arşinic. 

— Aha, a zis Alună. Păi, am auzit de tine, căpitane 
Arşinic. Nu ştiu dacă ne vrei răul, dar cel mai bun lucru ar fi 
să ne laşi în legea noastră. În ce ne priveşte, ne-am 
încheiat socotelile cu Efrafa. 

— Aşa crezi tu, a răspuns Arşinic, dar o să vezi că 

lucrurile stau altfel. lepuroaica din spatele tău trebuie să 
vină cu noi; ca toate celelalte care sunt cu tine. 

În vreme ce vorbea, Argintiul şi Ghindă au apărut mai jos 
pe coastă, urmaţi de Thethuthinnang. După ce le-a aruncat 
o privire celor din Efrafa, Argintiul i-a spus iute ceva lui 
Thethuthinnang, care s-a strecurat înapoi printre scaieţi. 
Apoi a venit la Alună. 

— Am trimis după pasărea albă, Alună, a zis liniştit. 

Cacealmaua a mers de minune. L-au văzut pe Arşinic 
privind în sus, agitat, iar altul din patrulă a aruncat o privire 
înapoi, către ascunzişul tufişurilor. 

— Ce spui tu e o prostie, i-a zis Alună lui Arşinic. Suntem 
mulţi aici şi, dacă nu cumva ai mai mulţi iepuri decât văd 
eu, suntem prea mulţi pentru voi. 

Arşinic a şovăit. Adevărul era că, pentru prima oară în 
viaţa lui, se pripise. l-a văzut apropiindu-se pe Alună şi 
Barosanu', urmaţi de Negrilă şi o iepuroaică. In zelul lui de 
a avea la întoarcere ceva cu adevărat important de arătat 
Consiliului, trăsese concluzia necugetată că sunt singuri. 
Cei din Efrafa obişnuiau să stea foarte aproape când erau în 
loc deschis, şi lui Arşinic nu i-a dat prin cap că alţi iepuri ar 
putea să se răzleţească. Văzuse un prilej minunat să-i 
atace, poate chiar să-i omoare - pe nesuferiţii de Thlayli şi 
Negrilă, împreună cu singurul lor însoțitor, care părea 
şchiop - şi s-o aducă pe iepuroaică în faţa Consiliului. Nu se 
îndoia că ar fi putut să facă asta; şi s-a hotărât să-i înfrunte 
în loc să le întindă o capcană, în nădejdea că iepurii o să se 
predea fără luptă. Dar acum, când începeau să se arate şi 
alţii, câte unul ori câte doi, şi-a dat seama că făcuse o 
greşeală. 

— Am mult mai mulţi iepuri, a zis. lepuroaicele trebuie să 
rămână aici. Voi, ceilalţi, puteţi să plecaţi. Altfel vă omor. 

— Foarte bine, a zis Alună. Adu patrula în loc deschis şi o 
să facem cum zici. 

În acel moment urcau deja pe coastă o mulţime de 
iepuri. Arşinic şi cei din patrulă s-au uitat la ei în tăcere, dar 
n-au făcut nicio mişcare. 

— Mai bine rămâneţi acolo, a zis Alună în cele din urmă. 

Dacă încercaţi să ne opriţi, o să fie rău pentru voi. Argintiul 
şi Mură, luaţi iepuroaicele şi mergeţi mai departe. Noi, 
ceilalţi, o să vă ajungem din urmă. 

— Alună-rah, a şoptit Negrilă, cei din patrulă trebuie să 
fie omorâţi - până la unul. Nu trebuie să-i raporteze 
generalului. 

Şi lui Alună îi trecuse prin minte asta. Dar când s-a gândit 
la lupta îngrozitoare şi la cei patru din Efrafa sfâşiaţi în 
bucăţi - căci asta s-ar fi întâmplat -, nu l-a lăsat inima s-o 
facă. La fel ca Barosanu', simţea că, fără să vrea, îi place de 
Arşinic. Şi apoi ar fi fost mult de lucru. Era foarte probabil 
ca unii dintre iepurii săi să fie ucişi - cu siguranţă răniţi. N- 
aveau să mai ajungă în seara aceea la Fagure şi ar fi lăsat o 
urmă proaspătă de sânge peste tot. Pe lângă faptul că nu-i 
plăcea gândul în sine, astea erau dezavantaje care s-ar fi 
putut dovedi fatale. 

— Nu, îl lăsăm în pace, a răspuns cu hotărâre. 

Negrilă a tăcut, şi au stat acolo, uitându-se la Arşinic, 
până ce ultima iepuroaică a dispărut în tufişuri. 

— Acum, a zis Alună, ia-ţi patrula şi pleacă pe unde ne-ai 
văzut venind. Nu spune nimic - pleacă. 

Arşinic şi restul patrulei au luat-o în jos pe coastă, iar 
Alună, uşurat că a scăpat de ei aşa de uşor, a pornit grăbit 
pe urmele Argintiului, cu ceilalţi după el. 

După ce au trecut de Brâu, au înaintat foarte repede. 
După ce se odihniseră o zi şi jumătate, iepuroaicele erau în 
formă. Gândul că în seara aceea se sfârşeşte călătoria şi că 
au scăpat şi de vulpe, şi de patrulă le-a făcut să fie 
nerăbdătoare şi ascultătoare. Singura pricină de întârziere 
era Negrilă, care părea stingherit şi tot rămânea în urmă. În 
cele din urmă, spre sfârşitul după-amiezii, Alună a trimis 
după el şi i-a spus să o ia înainte, pe cărarea pe care o 
urmau, şi să se uite după fâşia lungă a făgetului în 
adâncitura dinspre răsărit. N-a trecut mult şi Negrilă s-a 
întors în goană: 

— Alună-rah, am fost aproape de pădurea de care ziceai 
şi sunt acolo doi iepuri care se joacă pe un petic de iarbă, la 
marginea ei. 

— Vin să văd, a zis Alună. Păpădie, vrei să vii şi tu? 

Pe când alergau pe coastă în jos, la dreapta potecii, 
Alună aproape că n-a mai recunoscut făgetul. A observat 
vreo două frunze galbene şi câte un strop palid de bronz ici 
şi colo, pe ramurile verzi. Apoi i-a văzut pe Cruşin şi 
Căpşună alergând prin iarbă către ei. 

— Alună-ran! a strigat Cruşin. Păpădie! Ce s-a întâmplat? 
Unde-s ceilalţi? Aţi adus vreo iepuroaică? Sunt bine cu toţii? 

— O să fie aici de îndată, a zis Alună. Da, avem o 
mulţime de iepuroaice şi toţi care au plecat s-au întors. Ele 
Negrilă, a părăsit Efrafa. 

— Bravo lui, a zis Căpşună. O, Alună-rah, am stat de 
veghe la marginea pădurii în fiecare seară de când aţi 
plecat. Laur şi Cimişir sunt bine - sunt în sălaş. Şi ce crezi? 
Trifoi o să facă pui. E grozav, nu? 

— Minunat, a zis Alună. O să fie prima. Doamne, prin ce- 
am trecut, am atâtea de spus. Şi chiar o să le spun - ce mai 
poveste! -, dar asta trebuie să mai aştepte un pic. Haideţi - 
să mergem să-i aducem pe ceilalţi. 

La asfinţit, toată ceata - erau douăzeci cu toţii - urcaseră 
prin făget şi erau în sălaş. Au mâncat, printre stropii de 
rouă şi umbrele lungi, în vreme ce lumina se împuţinase 
deja pe câmpurile de mai jos. Apoi s-au înghesuit în Fagure 
să-i asculte pe Alună şi pe Barosanu' povestindu-şi 
aventurile în faţa celor care aşteptau cu sufletul la gură de 
atâta vreme să le audă. 

În vreme ce iepurii dispăreau în tufişuri, Patrula 
Extraordinară, care îi urmărise de la Brâul lui Cezar cu 
nemaipomenită iscusinţă şi disciplină, a făcut un drum în 
semicerc către răsărit şi apoi s-a îndreptat către Efrafa. 
Arşinic era mare meşter la găsirea de adăposturi pentru 
noapte în teren deschis. Plănuia să se odihnească până în 
zori şi apoi să parcurgă drumul de aproape cinci kilometri 
până în seara zilei următoare. 

41. 
Povestea cu Mârpârjoală Hauhau 
şi Spiriduşul javralete 


Să nu te milostiveşti de toţi cei ce lucrează 
fărădelegea. [...] Vor flămânzi ca un câine şi vor 
înconjura cetatea. Şi tu, Doamne, vei râde 

de ei, vei face de nimic toate neamurile. 


Psalmul 5977 


Au venit zilele caniculare - zi după zi de vară fierbinte, 
neclintită, când ore în şir lumina părea singurul lucru care 
se mişcă; cerul - soare, nori şi adieri - treaz peste dealurile 
golaşe care moţăiau. Frunzele fagilor deveneau mai 
întunecate pe crengi şi creştea iarbă nouă acolo unde cea 
dinainte fusese roasă până la rădăcină. Sălaşul prospera, în 
sfârşit, şi Alună putea să stea tolănit la soare pe taluz şi să 
se gândească la toate bucuriile lor. Şi deasupra pământului, 
şi în vizuini, iepurii intraseră în chip firesc într-un ritm 
liniştit, netulburat, de mâncat, săpat şi dormit. Au mai fost 
săpate câteva tuneluri şi vizuini. lepuroaicele, care nu mai 
săpaseră în viaţa lor, se bucurau de muncă. Şi Hyzenthlay, 
şi Thethuthinnang i-au spus lui Alună că nu avuseseră 
habar în ce măsură frustrarea şi nefericirea lor în Efrafa se 
datoraseră pur şi simplu faptului că nu li se dădea voie să 
sape. Până şi Trifoi şi Fâneaţă au descoperit că se descurcă 
destul de bine şi se lăudau că vor aduce pe lume primii pui 
în vizuini săpate de ele. Negrilă şi Laur se împrieteniseră la 
cataramă. Vorbeau mult despre felurile în care vedeau ei 
munca de cercetaşi şi de căutători de urme şi au făcut 
împreună câteva patrulări, mai degrabă de plăcere, nu 
pentru c-ar fi fost cu adevărat nevoie. Intr-o dimineaţă, 
când se crăpa de ziuă, l-au convins pe Argintiul să vină cu 
ei şi au mers cale de mai bine de un kilometru până 

aproape de Kingsclere, de unde s-au întors cu o poveste 
despre pozne şi ospăț în grădina unei case. Negrilă nu mai 
auzea prea bine de când îi fuseseră sfâşiate urechile; dar 
Laur a descoperit că puterea lui de a observa şi de a trage 
concluzii din orice lucru neobişnuit era aproape 
nepământească şi că părea să se poată face invizibil atunci 
când dorea. 

Şaisprezece iepuri şi zece iepuroaice alcătuiesc o 
societate destul de fericită pentru un sălaş. Se mai iscau 
ciorovăieli pe ici, pe colo, dar nimic grav. După cum zisese 
Clopoţel, orice iepure nemulţumit se putea duce înapoi în 
Efrafa; şi gândul la toate pe care le înfruntaseră împreună 
era destul ca să scoată veninul din orice ar fi putut să 
devină ceartă adevărată. Mulţumirea  iepuroaicelor îi 
molipsise şi pe ceilalţi, până ce, într-o seară, Alună a zis că 
se simte ca un escroc în rolul de iepure-şef, căci nu erau 
probleme de rezolvat şi nici neînţelegeri de lămurit. 

— Te-ai gândit deja la iarnă? a întrebat Laur. 

Vreo cinci iepuri, însoţiţi de Trifoi, Hyzenthlay şi Vilthuril, 
mâncau pe partea însorită dinspre apus a făgetului, cu vreo 
oră înainte de asfinţit. Încă era cald, şi pe deal era atâta 
linişte, încât auzeau caii rupând iarba în padocul de la 
ferma Cannon Heath, la o depărtare de aproape un 
kilometru. Nu era nici pe departe momentul să te gândeşti 
la iarnă. 

— Probabil că va fi mai frig aici, sus, decât suntem noi 
deprinşi, a zis Alună. Dar pământul e atât de afânat, iar 
rădăcinile îl sparg atât de mult, încât putem să săpăm mult 
mai adânc înainte să vină frigul. Cred că putem ajunge mai 
jos de partea care îngheaţă. Cât despre vânt, putem să 
astupăm câteva intrări şi să dormim la căldurică. larba e 
puţină iarna, ştiu; dar oricine vrea o schimbare poate să 
meargă cu Laur şi să-şi încerce norocul şterpelind verdeţuri 
ori mâncare pentru vite. Însă în acel moment al anului 
trebuie mare băgare de seamă la e///. Ştiu că eu o să fiu 
fericit să dorm în vizuină, să joc ghici-pietricele şi să ascult 
din când în când câte o poveste. 

— Ce-ar fi să ascultăm o poveste acum? a zis Clopoţel. 

Hai, Păpădie. Cum era să nu mai ajung pe barcă. Ce zici de 
asta? 

— A, vrei să spui Jaleş rămas cu buzele umflate, a zis 
Păpădie. Aia-i povestea Barosanului - nu m-aş încumeta s-o 
spun eu. Dar e o schimbare gândul la iarnă într-o seară ca 
asta. Imi aminteşte de o poveste pe care am auzit-o, dar n- 
am încercat niciodată s-o spun şi eu. Aşa că unii poate c-o 
ştiu, alţii poate nu. E povestea cu Mârpârjoală Hauhau şi 
Spiriduşul Javralete. 

— Dă-i drumu’, a zis Cinci, şi înfloreşte-o cum ştii tu mai 
bine. 

— A fost odată ca niciodată un iepure mare, a zis 
Păpădie. A fost odată ca niciodată un iepure mic. A fost 
odată ca niciodată El-ahrairah; şi avea promoroacă pe 
minunatele sale mustăţi noi. Pământul din susul şi din josul 
tunelurilor sălaşului era aşa de tare, că-ţi puteai tăia labele 
pe el, iar măcălendrii strigau unul la altul peste crângurile 
golaşe, neclintite: „Asta-i partea mea. Du-te să flămânzeşti 
în partea ta.” 

Intr-o seară, pe când Frith scăpăta uriaş şi roşu pe un cer 
verde, El-ahrairah şi lepurzor au şontăcăit dârdâind prin 
iarba îngheţată, luând pe alocuri câte o gură de iarbă ca s-o 
ducă sub pământ pentru încă o noapte lungă. larba era 
sfărâmicioasă şi n-avea niciun gust, de parc-ar fi fost fân, 
şi, cu toate că erau flămânzi, se mulţumeau de atâta vreme 
cu mâncarea asta mizerabilă, că trebuiau să-şi calce pe 
inimă ca s-o ducă în vizuină. În cele din urmă, lepurzor a zis 
c-ar putea să rişte oleacă şi să se ducă peste câmp până la 
marginea satului, unde era o grădină mare de legume. 

Grădina asta era mai mare decât oricare alta din jur. 
Omul care o lucra locuia într-o casă aflată la un capăt al 
grădinii şi scotea din pământ ori tăia multe legume, le 
punea într-un hrududu şi le ducea de acolo. Pusese de jur 
împrejur sârmă, ca să nu poată intra iepurii. Chiar şi aşa, de 
obicei El-ahrairah ar fi putut să găsească o cale de intrare, 
dacă-şi punea mintea; dar era primejdios din pricină că 
omul avea o puşcă şi adesea împuşca gaiţe şi porumbei şi-i 
spânzura. 

„Şi nu ne pândeşte doar primejdia pugştii”, a zis El- 
ahrairah, cugetând. „Trebuie să fim atenţi şi la blestematul 
de Mârpârjoală Hauhau.” 

Mârpârjoală Hauhau ăsta era dulăul omului; şi era jivina 
cea mai nesuferită, răutăcioasă şi scârbavnică dintre toate 
care au lins vreodată mâna unui om. Era un animal mare şi 
blănos, cu păr care-i cădea în ochi, iar omul îl ţinea ca să-i 
păzească grădina, mai ales noaptea. Mârpârjoală Hauhau, 
fireşte, nu mânca legume, şi ai fi putut crede că-i gata să 
lase câteva animale flămânde să ronţăie, acolo, o lăptucă 
ori un morcov din când în când, fără să facă scandal. Da’ ți- 
ai găsit. Mârpârjoală Hauhau era lăsat liber de seara până 
dimineaţa; şi nu se mulțumea să ţină departe de grădină 
oamenii în toată firea şi zgâmboii, sărea la orice animale se 
arătau pe-acolo - şobolani, iepuri, şoareci, până şi cârtiţe - 
şi le omora dacă izbutea. In clipa în care mirosea ceva care 
să semene a nepoftit, începea să latre şi să facă un 
tâămbălău cumplit, cu toate că uneori taman zgomotul ăla 
smintit avertiza iepurele, care putea să fugă la timp. 
Mârpârjoală Hauhau era considerat un nemaipomenit 
vânător de şobolani, iar stăpânul său se lăudase cu 
măiestria asta a lui aşa de des şi atâta se mai mândrea cu 
el, că devenise tare încrezut. Se credea cel mai grozav 
vânător de şobolani din lume. Mânca o grămadă de carne 
crudă (dar nu seara, pentru că noaptea era lăsat flămând, 
să nu se moleşească), şi asta făcea să fie uşor de mirosit 
când se apropia. Cu toate acestea, grădina rămânea un loc 
primejdios. 

„Ei bine, hai să ne încercăm de data asta norocul cu 
Mârpârjoală Hauhau”, a zis lepurzor. „Cred că noi doi am 
putea să-l întrecem la fugă dacă suntem siliţi.” 

El-ahrairah şi lepurzor s-au dus peste câmpuri până 
aproape de grădină. Când au ajuns acolo, primul lucru pe 
care l-au văzut a fost omul însuşi, în gură cu un beţigaş alb 
care ardea, tăind şir după şir de verze cu promoroacă pe 
ele. Mârpârjoală Hauhau era cu el, dând din coadă şi 
ţopăind prosteşte. După o vreme, omul a tăbârcit un 
morman de verze într-o chestie cu o roată pe care a împins- 

o către casă. S-a întors de mai multe ori şi, după ce a dus 
toate verzele la uşa casei, s-a apucat să le care înăuntru. 

„Da' de ce face asta?” a întrebat lepurzor. 

„Eu zic că vrea să cadă de pe ele promoroaca în noaptea 
asta”, a zis El-ahrairah, „înainte să le ducă mâine cu 
hrududu. ” 

„Ar fi mult mai bune de mâncat fără promoroacă pe ele, 
nu?” a zis lepurzor. „Aş vrea să pot ajunge la ele cât sunt 
înăuntru. Ei, nu-i nimic. Acum e şansa noastră. Hai să 
vedem ce putem face în capătul ăsta al grădinii în vreme ce 
el are treabă acolo.” 

Dar abia apucaseră să traverseze partea de sus a grădinii 
şi să ajungă printre verze, că Mârpârjoală Hauhau i-a 
adulmecat şi s-a năpustit, lătrând şi schelălăind, şi au 
scăpat ca prin urechile acului. 

„Spurrrcăciuni mici”, a răcnit Mârpărjoală Hauhau. 
„Hârrrcum - hârrrcum! Hârrrcum - hârrrcum cutezaţi să 
daţi târr-târr-târrcoale pe-aici? leşiţi afarrră - afarrră! 
Afarrră - afarrră!” 

„Ce dihanie scârboasă!” a zis El-ahrairah, pe când se 
zoreau înapoi spre sălaş fără să fi pus gura pe nimic. „Chiar 
că m-a scos din sărite! Incă nu ştiu cum o să facem, dar, pe 
Frith şi Inlé!, înainte să se topească îngheţul ăsta o să-i 
mâncăm verzele chiar în casă şi pe deasupra o să-l facem 
de râsul lumii.” 

„Asta-i prea de tot, stăpâne”, a zis lepurzor. „Ar fi păcat 
să-ţi arunci viaţa pe apa sâmbetei pentru o varză, după 
câte am făcut noi împreună.” 

„Ei bine, o s-aştept să-mi vină apa la moară”, a zis El- 
ahrairah. „O s-aştept să-mi vină apa la moară, asta-i tot.” 

In după-amiaza următoare, lepurzor era pe-afară, 
amuşinând pe vârful taluzului de lângă drum, când a trecut 
pe acolo un hrududu. Avea uşi în spate, iar uşile astea se 
deschiseseră, cine ştie cum, şi se bălăngăneau în mers. 
lnăuntru erau lucruri vârâte în pungi ca acelea pe care le 
lasă uneori oamenii pe câmp; iar când hrududu a trecut 
prin dreptul lui lepurzor, una dintre pungile astea a căzut 
pe drum. După ce hrududu s-a îndepărtat, lepurzor, care 

trăgea nădejde c-o fi ceva de mâncare, a coborât s-o 
adulmece. Dar a descoperit, dezamăgit, că-n ea nu-i decât 
un soi de carne. Mai târziu i-a povestit lui El-ahrairah 
despre această dezamăgire. 

„Carne?” a zis El-ahrairah. „Mai e acolo?” 

„De unde să ştiu?” a zis lepurzor. „Chestie pentru fiare.” 
„Hai cu mine”, a zis El-ahrairah. „Şi iute.” 

Când au ajuns la drum, carnea era încă acolo. El-ahrairah 
a târât punga în şanţ şi au îngropat-o. 

„Dar la ce ne-ar putea folosi, stăpâne?” a zis lepurzor. 

„Încă nu ştiu”, a zis El-ahrairah. „Însă cu siguranţă o să 
ne fie de folos, dacă nu dau şobolanii de ea. Hai acasă 
acuma. Se întunecă.” 

Pe când se întorceau acasă, au dat peste un înveliş de 
roată vechi, negru, aruncat dintr-un hrududu, care zăcea în 
şanţ. Dac-aţi văzut vreodată lucrurile astea, ştiţi că sunt ca 
o ciupercă uriaşă - netedă şi foarte tare, dar ca o pernuţă, 
şi elastică. Au miros urât şi nu-s bune de mâncat. 

„Vino”, a zis pe dată El-ahrairah. „Trebuie să desprindem 
o bucată zdravănă din el. Am nevoie de ea.” 

lepurzor s-a întrebat dacă nu cumva stăpânul său o luase 
razna, dar a făcut ce i se ceruse. Lucrul acela putrezise cam 
tare, şi în scurt timp au izbutit să taie cu dinţii o bucată 
mare cam cât capul unui iepure. Avea un gust groaznic, dar 
El-ahrairah a dus-o cu grijă în vizuină. A petrecut multă 
vreme în noaptea aceea rozând la ea, iar a doua zi, după ce 
a ieşit de dimineaţă la si;/flay, a ros mai departe. Pe la ni- 
Frith l-a trezit pe lepurzor, l-a pus să iasă din vizuină şi i-a 
băgat în faţă bucata roasă. 

„A ce arată?” a zis. „Lasă mirosul. A ce arată?” 

lepurzor s-a uitat bine. 

„Arată cam ca nasul negru al unui câine, stăpâne”, a zis, 
„doar că ăsta-i uscat.” 

„Minunat”, a zis El-ahrairah, şi s-a dus la culcare. 

În noaptea aceea domnea încă îngheţul - foarte senin şi 
frig - şi era o jumătate de lună, dar fu /n/6, când toţi iepurii 
stăteau la căldură sub pământ, El-ahrairah i-a spus lui 
lepurzor să vină cu el. El-ahrairah căra el însuşi nasul cel 

negru şi pe drum l-a vârât în toate scârboşeniile pe care le- 
a putut găsi. A găsit o... 

— Bine, lasă asta, a zis Alună. Mergi mai departe cu 
povestea. 

— In cele din urmă, a continuat Păpădie, lepurzor s-a tras 
cât mai departe de el, dar El-ahrairah şi-a ţinut răsuflarea şi 
a cărat mai departe nasul, până au ajuns în locul în care 
îngropaseră carnea. 

„Scoate-o”, a zis El-ahrairah. „Haide.” 

Au scos-o din pământ şi hârtia a căzut. Carnea era făcută 
din bucățele strânse laolaltă într-un soi de dâră lungă, ca 
un vrej de mutătoare, şi sărmanul lepurzor a fost pus s-o 
târască după el până-n fundul grădinii de legume. Era tare 
greu şi a răsuflat uşurat când a putut s-o lase jos. 

— Acum, a zis El-ahrairah, ocolim până-n partea din faţă. 

Când au ajuns în faţă, şi-au dat seama că omul nu-i 
acasă. In primul rând, casa era întunecată, dar, pe lângă 
asta, mirosul le spunea că ieşise pe poartă cu puţin timp 
înainte. In faţa casei era o grădiniţă cu flori, despărțită de 
spatele casei şi de grădina de legume printr-un gard înalt 
din scânduri aşezate strâns, care se sfârşea într-o tufă 
mare de dafin. Dincolo de gard era chiar uşa din spate, care 
ducea în bucătărie. 

El-ahrairah şi lepurzor au trecut fără zgomot prin grădina 
din faţă şi au _ iscodit printr-o crăpătură din gard. 
Mârpârjoală Hauhau şedea pe cărarea de pietriş, treaz şi 
dârdâind de frig. Era aşa de aproape, că-i puteau vedea 
ochii clipind în lumina lunii. Uşa bucătăriei era închisă, dar 
alături, jos, pe perete, era o gaură deasupra ţevii de 
scurgere, de unde fusese scoasă o cărămidă. Podeaua 
bucătăriei era de cărămidă şi omul obişnuia s-o spele cu o 
mătură aspră şi să dea apa afară prin gaură. Gaura era 
astupată cu o cârpă veche, ca să nu intre frigul. 

După o vreme, El-ahrairah a spus cu voce scăzută: 

„Mârpârjoală Hauhau! O, Mârpârjoală Hauhau!” 

Mârpârjoală Hauhau s-a ridicat şi s-a uitat în jur, iritat. 

„Cine-i acolo?” a întrebat. „Cine eşti?” 

„O, Mârpârjoală Hauhau!” a zis El-ahrairah, ghemuindu- 

se de cealaltă parte a gardului, „prea norocosule, prea 
binecuvântatule  Mârpârjoală Hauhau! [i se apropie 
răsplata! Îţi aduc cea mai bună veste din lume!” 

„Ce?” a zis Mârpârjoală Hauhau. „Cine-i acolo? la mai 
lasă-te de vrăjeli!” 

„Vrăjeli, Mârpârjoală Hauhau?” a zis El-ahrairah. „A, 
înţeleg că nu mă cunoşti. Dar cum ai putea? Ascultă aici, 
câine credincios şi iscusit. Sunt Spiriduşul Javralete, solul 
marelui duh  dulăiesc al Răsăritului, împărăteasa 
Şiragdebale. Departe, departe spre răsărit se află palatul ei. 
Ah, Mârpârjoală Hauhau, de-ai putea să vezi măreţia ei, 
minunile împărăției ei! Leşurile care zac peste tot pe nisip! 
Bălegarul, Mârpârjoală Hauhau! Canalele de scurgere 
deschise! O, ce-ai mai ţopăi de fericire şi ai alerga să 
amuşini peste tot!” 

Mârpârjoală Hauhau s-a ridicat în picioare şi s-a uitat în 
jur fără să zică nimic. Nu ştia ce-i cu vocea aia, dar era 
bănuitor. 

„Faima ta de şobolănar a ajuns la urechile împărătesei”, 
a zis El-ahrairah. „Te ştim - şi te cinstim - ca pe cel mai 
mare şobolănar din lume! lată de ce sunt aici. Dar, sărmană 
făptură buimăcită! Văd că eşti nedumerit, şi-i firesc să fii 
aşa. Vino încoace, Mârpârjoală Hauhau! Apropie-te de gard 
să mă cunoşti mai bine!” 

Mârpârjoală Hauhau a venit la gard şi El-ahrairah a 
împins nasul de cauciuc în crăpătură şi l-a mişcat de colo 
colo. Mârpârjoală Hauhau s-a lipit de gard, adulmecând. 

„Strălucite şobolănar”, a şoptit El-ahrairah, „sunt chiar 
eu, Spiriduşul Javralete, trimis ca să te cinstesc.” 

„O, Spiriduşule Javralete!” a strigat Mârpârjoală Hauhau, 
cu balele curgând şi făcând pipi peste tot pe pietriş. „Ah, ce 
eleganţă! Ce distincţie aristocratică! E cu putinţă să fie un 
leş împuţit de pisică ceea ce miros eu acum? Cu o nuanţă 
delicată de cămilă putrezită! Ah, splendoarea Răsăritului!” 

(— Ce naiba-i o „cămilă”? a întrebat Barosanu'. 

— Habar n-am, a răspuns Păpădie. Dar era în poveste 
când am auzit-o, aşa că bănuiesc că-i şi ea o făptură.) 

„O, preafericit câine!” a zis El-ahrairah. „Trebuie să-ţi 

spun că împărăteasa Şiragdebale însăşi şi-a exprimat 
preagraţioasa dorinţă să te întâlneşti cu ea. Dar n-a venit 
vremea, Mârpârjoală Hauhau, n-a venit vremea. Mai întâi 
trebuie să fii găsit demn de asta. Sunt trimis să-ţi aduc atât 
o încercare, cât şi o dovadă. Ascultă, Mârpârjoală Hauhau. 
Dincolo de capătul grădinii de legume e o funie lungă de 
carne. Ehei, carne adevărată, Mârpârjoală Hauhau, căci, cu 
toate că suntem dulăi-spiriduşi, aducem daruri adevărate 
animalelor alese şi brave ca tine. Du-te acuma - află carnea 
şi mănânc-o. Ai încredere în mine, păzesc eu casa până te 
întorci. Asta e încercarea credinţei tale.” 

Mârpârjoală Hauhau era rupt de foame, iar frigul îi 
scurma prin burtă; totuşi, şovăia. Ştia că stăpânul se 
aşteaptă ca el să păzească gospodăria. _ 

„Ei, ce să-i faci”, a zis El-ahrairah. „Nu-i nimic. Plec. In 
satul vecin trăieşte un câine...” 

„Nu, nu”, a strigat Mârpârjoală Hauhau. „Nu, Spiriduşule 
Javralete, nu mă părăsi! Am încredere în tine! Mă duc uite- 
acuşica! Doar să păzeşti casa şi să nu mă trădezi!” 

„Nu te teme, câine ales”, a zis El-ahrairah. „Doar să ai 
încredere în cuvântul marii împărătese.” 

Mârpârjoală Hauhau a pornit în salturi sub lumina lunii şi 
El-ahrairah s-a uitat după el până când nu s-a mai văzut. 

„Acum intrăm în casă, stăpâne?” a întrebat lepurzor. 
„Trebuie să ne zorim.” 

„Fireşte că nu”, a zis El-ahrairah. „Cum ai putut să te 
gândeşti la aşa trădare? Să-ţi fie ruşine, lepurzor! O să 
păzim casa.” 

Au aşteptat în tăcere şi, după o vreme, Mârpârjoală 
Hauhau s-a întors, lingându-se pe bot şi rânjind. A venit la 
gard, adulmecând. 

„Văd, cinstite prieten”, a zis El-ahrairah, „c-ai găsit 
carnea la fel de iute ca pe-un şobolan. Casa e în siguranţă 
şi totu-i în ordine. Acum ascultă aici. Eu mă întorc la 
împărăteasă şi-i spun tot ce s-a petrecut. Are de gând ca, 
dacă în seara asta te arăţi demn, având încredere în solul 
ei, ea însăşi să trimită după tine şi să te cinstească. Mâine- 
noapte o să treacă prin ţinutul ăsta în drum spre 

Sărbătoarea Lupilor din Miazănoapte şi are de gând să-şi 
întrerupă călătoria ca să i te poţi înfăţişa. Fii gata, 
Mârpârjoală Hauhau!” 

„O, Spiriduşule Javralete!” a strigat Mârpârjoală Hauhau. 
„Ce bucurie să mă târăsc pe burtă şi să mă înjosesc în faţa 
împărătesei! Cât de umil o să mă tăvălesc pe pământ! Cât 
de limpede o să fie că sunt sclavul ei! Ce slugarnic o să fiu! 
O să mă arăt ca un adevărat câine!” 

„Nu mă-ndoiesc de asta”, a zis El-ahrairah. „lar acum, cu 
bine. Ai răbdare şi aşteaptă întoarcerea mea!” 

A tras înapoi nasul de cauciuc şi s-au îndepărtat tiptil. 

În noaptea următoare era chiar mai frig. Până şi El- 
ahrairah a trebuit să-şi adune toate puterile ca să iasă pe 
câmp. Ascunseseră nasul de cauciuc în apropierea grădinii, 
şi a trecut o vreme până ce l-au pregătit pentru Mârpârjoală 
Hauhau. După ce au fost siguri că omul plecase, au intrat 
cu băgare de seamă în grădina din faţă şi s-au dus la gard. 
Mârpârjoală Hauhau umbla de colo colo prin dreptul uşii din 
spate şi răsuflarea lui scotea fuioare de aburi în aerul 
îngheţat. Când El-ahrairah a glăsuit, şi-a pus capul pe 
pământ între labele din faţă şi a scheunat de bucurie. 

„Vine împărăteasa, Mârpârjoală Hauhau”, a zis El- 
ahrairah dindărătul nasului, „cu nobilele ei doamne de 
onoare, zânele Pipipepopic şi Amuşinădos. Şi iată care e 
dorinţa ei. Ştii răspântia din sat, nu?” 

„Da, da!” a scheunat Mârpârjoală Hauhau. „Da, da! O, 
lasă-mă să-ţi arăt cât de mârşav pot să fiu, dragă 
Spiriduşule Javralete. O să...” 

„Foarte bine”, a zis El-ahrairah. „Acum, o, preanorocosule 
câine, du-te la răspântie şi aşteapt-o pe împărăteasă. Vine 
pe aripile nopţii. E departe locul de unde vine, dar aşteapt-o 
cu răbdare. Trebuie doar s-o aştepţi. N-o trăda, şi mare 
binecuvântare va fi pe capul tău.” 

„S-o trădez? Nu, nu!” a strigat Mârpârjoală Hauhau. „O s- 
aştept ca un vierme pe drum. Al ei cerşetor sunt, 
Spiriduşule Javralete! Al ei milog, al ei nătărău, al ei...” 

„Aşa, bravo, grozav”, a zis El-ahrairah. „Dar zoreşte-te.” 

De îndată ce a plecat Mârpârjoală Hauhau, El-ahrairah şi 

lepurzor au trecut iute printre dafini, pe la capătul gardului, 
şi s-au dus la uşa din spate. El-ahrairah a tras afară cu dinţii 
cârpa din gaura de deasupra ţevii de scurgere şi au intrat în 
bucătărie. 

Bucătăria era la fel de caldă ca povârnişul ăsta, iar într- 
un capăt era un morman de legume pregătite să fie 
încărcate în maşină dimineaţa - verze, verze de Bruxelles şi 
păstârnac. Erau tăiate de curând şi mirosul era copleşitor. 
El-ahrairah şi lepurzor s-au apucat pe dată să-şi scoată 
pârleala pentru ultimele zile de iarbă îngheţată şi scoarță 
de copac. 

„Ce tip cumsecade şi credincios”, a zis El-ahrairah cu 
gura plină. „Cât de recunoscător o să-i fie împărătesei că-l 
face s-o aştepte. O să-i poată arăta întreaga lui credinţă, 
nu-i aşa? Mai ia un păstârnac, lepurzor.” 

Intre timp, la răspântie, Mârpârjoală Hauhau aştepta cu 
nerăbdare în ger, ciulind urechile s-o audă venind pe 
împărăteasa Şiragdebale. După multă vreme a auzit paşi. 
Nu erau paşi de câine, ci de om. Când s-au apropiat, şi-a 
dat seama că sunt paşii stăpânului său. Era prea prost ca 
să fugă ori să se ascundă, aşa că a rămas unde era până ce 
stăpânul - care se întorcea acasă - a ajuns la răspântie. „Ei, 
Mârpârjoală Hauhau”, a zis stăpânul, „ce faci aici?” 
Mârpârjoală Hauhau şi-a luat un aer prostesc şi s-a apucat 
să scormonească pe jos. Stăpânul era nedumerit. Apoi i-a 
trecut un gând prin cap. 

„Hei, bătrâne”, a zis, „ai venit în întâmpinarea mea, da? 
Bun băiat, zău aşa! Haide, ne întoarcem împreună acasă.” 

Mârpârjoală Hauhau a încercat să se ferească, dar 
stăpânul l-a înşfăcat de zgardă, a legat de ea o bucată de 
sfoară pe care o avea în buzunar şi l-a tras după el către 
casă. 

Sosirea lor l-a luat prin surprindere pe El-ahrairah. De 
fapt, era aşa de ocupat să-nfulece varză, că n-a auzit nimic 
până ce a zdrăngănit clanţa. El şi lepurzor abia au avut 
timp să se furişeze îndărătul unui vraf de coşuri înainte să 
intre omul, aducându-l pe Mârpârjoală Hauhau. Mârpârjoală 
Hauhau era tăcut şi amărât şi nici măcar n-a simţit mirosul 

de iepure, care oricum era amestecat cu mirosurile focului 
şi ale proviziilor. S-a culcat pe un preş, în vreme ce omul şi- 
a pregătit un soi de băutură. 

El-ahrairah pândea ocazia s-o zbughească prin gaura din 
perete. Dar omul, pe când stătea bând şi pufăind dintr-un 
beţigaş alb, s-a uitat deodată în jur şi s-a ridicat în picioare. 
Simţise aerul rece care venea prin gaura neastupată. Spre 
groaza iepurilor, a luat un sac şi a astupat bine gaura. Apoi 
şi-a terminat băutura, a mai pus lemne pe foc şi a plecat să 
se culce, lăsându-l pe Mârpârjoală Hauhau închis în 
bucătărie. Evident, şi-a zis că-i prea frig ca să-l dea afară. 

La început Mârpârjoală Hauhau a scheunat şi a 
zgrepţănat uşa, dar după o vreme s-a întors pe preşul din 
faţa focului şi s-a culcat. El-ahrairah a mers tiptil de-a 
lungul peretelui până ce a ajuns în spatele unei cutii mari 
de metal din colţ, de sub chiuvetă. Mai erau acolo saci şi 
hârtii vechi, şi era sigur că Mârpăârjoală Hauhau n-are cum 
să vadă în spatele ei. De îndată ce lepurzor a ajuns lângă 
el, a glăsuit. 

„O, Mârpârjoală Hauhau!” a şoptit. 

Mârpârjoală Hauhau a ţâşnit în picioare. 

„Spiriduşule Javralete!” a strigat. „Pe tine te aud?” 

„Chiar pe mine”, a zis El-ahrairah. „Îmi pare rău că eşti 
dezamăgit, Mârpârjoală Hauhau. Nu te-ai întâlnit cu 
împărăteasa.” 

„Vai, nu”, a zis Mârpârjoală Hauhau; şi i-a povestit ce s-a 
întâmplat la răspântie. 

„Nu-i nimic”, a zis El-ahrairah. „Nu fi abătut, Mârpărjoală 
Hauhau. A fost o pricină serioasă pentru care împărăteasa 
n-a venit. A primit veşti de primejdie - vai, mare primejdie, 
Mârpârjoală Hauhau! - şi s-a ferit de ea la vreme. Eu însumi 
mă aflu aici, primejduindu-mi viaţa, ca să te previn. Zău că 
eşti norocos că-ţi sunt prieten, căci altfel bunul tău stăpân 
ar fi fost lovit de o molimă ucigătoare.” „De molimă?” a 
strigat Mârpârjoală Hauhau. „Dar cum, bunule spiriduş?” 

„Sunt multe zâne şi duhuri în împărăţiile animalelor din 
Răsărit”, a zis El-ahrairah. „Unele ne sunt prietene, şi mai 
sunt şi acelea - fie ca nenorocul să le doboare - care ne 

sunt vrăjmaşe de moarte. Cel mai rău dintre toate, 
Mârpârjoală Hauhau, e marele Duh al Şobolanilor, uriaşul 
Sumatrei, blestemul Hamelinului. Nu cutează să lupte pe 
faţă cu împărăteasa noastră cea aleasă, ci umblă cu 
ascunzişuri, otrăvuri, boli. Curând după ce ne-am despărţit, 
am aflat că i-a trimis pe scârboşii drăcuşori-şobolani prin 
nori, ducând boală. Am înştiinţat-o pe împărăteasă; dar am 
rămas aici, Mârpârjoală Hauhau, să te înştiinţez pe tine. 
Dacă boala cade peste noi - şi drăcuşorii sunt foarte 
aproape -, nu pe tine o să te vatăme, ci pe stăpânul tău îl 
va răpune - şi mă tem că şi pe mine. Tu îl poţi salva, şi 
numai tu. Eu nu pot.” 

„Vai, ce grozăvie!” a strigat Mârpârjoală Hauhau. „Nu-i 
vreme de pierdut! Ce trebuie să fac, Spiriduşule Javralete?” 

„Boala asta e trimisă de o vrajă”, a zis El-ahrairah. „Dar, 
dacă un câine adevărat, în carne şi oase, poate să alerge 
de patru ori în jurul casei, lătrând cât îl ţin puterile, atunci 
vraja se rupe şi boala n-are putere. Dar, vai! Am uitat! Eşti 
închis în casă, Mârpârjoală Hauhau. Ce-i de făcut? Mă tem 
că totu-i pierdut!” 

„Nu, nu!” a zis Mârpârjoală Hauhau. „O să te salvez, 
Spiriduşule Javralete, ca şi pe stăpânul meu iubit. Las’ pe 
mine!” 

Mârpârjoală Hauhau s-a pus pe lătrat. Lătratul lui ar fi 
putut scula şi morţii din mormânt. Geamurile zăngăneau. 
Cărbunii cădeau pe grătarul căminului. Zgomotul era 
înspăimântător. Il auzeau pe om, la etaj, strigând şi 
înjurând. Dar Mârpârjoală Hauhau lătra mai departe. Omul 
a venit, tropăind pe scări. A deschis larg fereastra, 
ascultând dacă nu sunt cumva hoţi, dar nu putea să audă 
nimic, în parte pentru că nu era nimic de auzit şi în parte 
din pricina lătratului necontenit. În cele din urmă şi-a luat 
puşca, a dat uşa de perete şi a ieşit cu fereală să vadă ce e. 
Mârpârjoală Hauhau a ţâşnit ca din praştie, mugind ca un 
taur, şi a luat-o pe după casă. Omul a alergat după el, 
lăsând uşa larg deschisă. 

„lute!” a zis El-ahrairah. „Mai iute decât Javralete scăpat 
din arcul unui tătar! Hai!” 

El-ahrairah şi lepurzor au tulit-o în grădină şi s-au făcut 
nevăzuţi printre dafini. In câmpia de dincolo au zăbovit un 
pic. Din urmă se auzeau schelălăieli şi lătrături, amestecate 
cu strigăte şi câte un „Vino-ncoa, blestematule!” furios. 

„Ce suflet ales”, a zis El-ahrairah. „Şi-a salvat stăpânul, 
lepurzor. Ne-a salvat pe toţi. Hai să mergem acasă şi să 
dormim buştean în vizuina noastră.” 

Mârpârjoală Hauhau n-a uitat până la moarte noaptea în 
care a aşteptat-o pe marea împărăteasă a dulăilor. Ce-i 
drept, a fost o dezamăgire, dar asta, simţea el, era un 
flecuşteţ pe lângă amintirea propriei purtări alese şi a 
felului în care i-a salvat şi pe stăpânul lui, şi pe bunul 
Spiriduş Javralete de ticălosul Duh al Şobolanilor. 

42. 
Veşti la asfinţit 


Îţi va fi, doar, simplu să le arăţi că a fost vorba 
de o faptă potrivnică dreptăţii şi că zeii urăsc 

cu toţii astfel de lucruri. 

Va fi cât se poate de simplu, Socrate; bineînţeles, 
dacă-mi vor asculta vorbele. 


Platon, Euthyphron”? 


Când a sfârşit povestea, Păpădie şi-a amintit că trebuia 
să-l înlocuiască pe Ghindă la strajă. Postul era ceva mai 
departe, aproape de colţul de răsărit al făgetului, iar Alună 
- care voia să vadă cum înaintează lucrul la vizuina săpată 
de Cimişir şi luţilă - a mers cu Păpădie pe la poalele 
taluzului. Tocmai cobora în tunelul nou, când a observat o 
făptură mititică umblând prin iarbă. Era şoarecele pe care ÎI 
salvase de erete. Bucuros să vadă că e încă întreg şi 
nevătămat, Alună s-a întors să stea un pic la taifas cu el. 
Şoarecele l-a recunoscut şi s-a aşezat în iarbă, spălându-şi 
botul cu labele şi flecărind entuziasmat. 

— E la zi bun, e la zi cald. Tu plăcut? Mult la mâncarea, 
stat la cald nu greu. Jos, la poale la deal e lan copt. Eu merg 
la grâu, dar drum e lung. Cred că tu plecat fost, nu mult de 
când întors, da? 

— Da, a zis Alună. Mulţi dintre noi am plecat, dar am 
găsit ce căutam şi acum ne-am întors şi nu mai plecăm. 

— E bine. Mult la iepure acum, ţinut iarba scurt. 

— Ce treabă are el dacă-i iarba scurtă sau nu? a zis 
Barosanu', care, împreună cu Negrilă, ţupăia şi ronţăia în 
apropiere. Doar n-o mănâncă. 

— E bun la merge prin ea, ştiut? a zis şoarecele cu un ton 
familiar, care l-a făcut pe Barosanu' să zvâcnească din 
urechi de enervare. E la fugit prin ea mai iute-iute - dar nu 

e la sămânță la iarba scurt. Acum aici e sălaş şi acum azi e 
la noi iepuri venit, curând mai e un sălaş. lepuri noi e şi ei 
prieten la tu? 

— Da, da, toţi prieteni, a zis Barosanu', întorcându-i 
spatele. Voiam să zic ceva, Alună, despre pui, când o să fie 
gata să iasă din vizuini. 

Insă Alună rămăsese în loc, uitându-se atent la şoarece. 

— Stai o clipă, Barosane, a zis. Ce-ai spus, şoarece, 
despre alt sălaş? Unde să fie alt sălaş? 

Şoarecele a fost surprins. 

— Tu nu ştiut? Nu prieten la tu? 

— Nu ştiu până nu-mi spui. Ce-ai vrut să zici cu iepurii cei 
noi şi cu alt sălaş curând? 

Tonul lui era insistent şi iscoditor. Şoarecele a devenit 
agitat şi, cum fac cei din neamul lui, a început să spună 
ceea ce credea că vor iepurii să audă. 

— Poate nu sălaş. E destul la iepuri bun aicia, e toţi 
prieten la mine. Nu e alt iepuri. Nu nevoie de alt iepuri. 

— Dar care alţi iepuri? nu s-a lăsat Alună. 

— Nu, domn, nu, domn, nu alt iepuri, nu pleacă iepuri 
curând, toţi stă aici e prieten la mine, salvat la mine foarte 
bun viaţa la mine, atunci cum pot eu dacă ea pus la mine? 
a turuit şoarecele. 

Alună s-a gândit un pic la toate astea, dar n-a izbutit să 
le pună cap la cap. 

— Ei, Alună, zău aşa, a zis Barosanu'. Lasă-n pace bietul 
animăluţ. Vreau să vorbesc cu tine. 

Alună nu l-a băgat în seamă. S-a apropiat de şoarece, şi- 
a plecat capul şi a vorbit liniştit şi cu hotărâre. 

— Ai zis adesea că ne eşti prieten. Dacă eşti într-adevăr, 
spune-mi, şi nu te teme, ce ştii despre venirea altor iepuri. 

Şoarecele arăta derutat. Apoi a zis: 

— Eu nu văzut la alt iepuri, domn, dar la frate de la mine, 
el zis că la grangur zis că e iepuri nou, mult, mult iepuri 
nou, care venit la văiugă din parte de la răsărit. Poate că 
numai la prostii e. Dacă spun la voi greşit, voi nu mai plăcut 
la şoarece, nu mai la prieten. 

— Nu, e-n ordine, a zis Alună. Nu-ţi face griji. Doar mai 

spune o dată. Unde a zis pasărea că sunt iepurii ăştia? 

— Zis tocmai venit ei la parte de la răsărit. Eu nu văzut. 

— Bravo, a zis Alună. Ne este de mare folos. 

Apoi s-a răsucit către ceilalţi. 

— ie ce-ţi spune asta, Barosane? 

— Nu cine ştie ce, a răspuns Barosanu'. Zvonuri de prin 
iarba înaltă. Animăluţele astea zic orice şi schimbă ce-au zis 
de cinci ori pe zi. Întreabă-l iar fu Inlé - o să-ţi zică altceva. 

— Dacă tu ai dreptate, atunci eu mă-nşel şi putem să 
dăm uitării toate astea, a zis Alună. Dar am de gând să aflu 
care-i treaba cu adevărat. Cineva trebuie să meargă să 
vadă. M-aş duce eu, dar nu pot merge repede cu piciorul 
asta. 

— Păi, las-o pe diseară, oricum, a zis Barosanu'. Putem 
să... 
— Cineva trebuie să meargă să vadă, a repetat cu tărie 
Alună. Şi trebuie să fie priceput la patrulări. Negrilă, du-te, 
te rog, să-l aduci pe Laur. 

— Sunt deja aici, a zis Laur, care venise de-a lungul 
taluzului în vreme ce vorbea Alună. Care-i necazul, Alună- 
rah? 

— Umblă zvonul c-ar fi nişte străini pe deal, în partea de 
răsărit, a zis Alună, şi aş vrea să ştiu mai multe despre asta. 
N-aţi putea tu şi Negrilă să fugiţi până acolo - să zicem, 
până pe buza văiugii - şi să vedeţi ce se întâmplă? 

— Da, fireşte, Alună-rah, a zis Laur. Dacă sunt într-adevăr 
pe-acolo alţi iepuri, am putea să-i aducem cu noi, nu? Nu 
ne-ar strica încă vreo câţiva. 

— Depinde cine sunt, a zis Alună. Asta vreau să aflu. Du- 
te imediat, Laur. Cumva, mă îngrijorează să nu ştiu. 

De-abia plecaseră Laur şi Negrilă, că luţilă s-a ivit din 
tunel. Avea un aer entuziasmat, triumfător, care le-a atras 
pe dată atenţia tuturor. S-a ciucit în faţa lui Alună şi s-a 
uitat în jur în tăcere, ca să fie sigur de efect. 

— Aţi isprăvit vizuina? a întrebat Alună. 

— Las-o încolo de vizuină, a răspuns luţilă. N-am urcat ca 
să spun asta. Trifoi a făcut pui. Toţi sunt zdraveni, sănătoşi. 
Trei băieţi şi două fete, zice ea. 

— Ai face bine să te urci în fag şi să cânţi asta, a zis 
Alună. Ai grijă să afle toţi! Dar spune-le să nu se 
îmbulzească acolo şi s-o supere. 

— Nu cred c-ar face-o, a zis Barosanu'. Cine ar vrea să 
mai fie pui, ori măcar să vrea să vadă unul - orb şi surd şi 
fără blană? 

— Unele iepuroaice poate c-ar vrea să-i vadă, a zis Alună. 
Sunt entuziasmate, ştii. Nu trebuie s-o tulbure nimeni pe 
Trifoi, ca nu cumva să se apuce să-i mănânce, ori să facă 
altă grozăvie de soiul ăsta. 

— Se pare că, în sfârşit, o să ducem iar o viaţă normală, 
nu? a zis Barosanu' pe când mergeau pe taluz, mâncând. 
Ce mai vară am avut! Ce - ce mai chestie cumplită! Tot 
visez că-s iar în Efrafa, ştii; dar cred c-o să-mi treacă. 
Totuşi, am adus ceva din locul ăla, şi anume cât de 
important e să ţii sălaşul ascuns. Dat fiind că ne înmulţim, 
Alună, ar trebui să ne îngrijim de asta. Insă o să procedăm 
mai bine decât în Efrafa. Când ajungem la mărimea 
potrivită, putem să-i îndemnăm pe iepuri să plece în altă 
parte. 

— Ei bine, nu care cumva să pleci tu, a zis Alună, că-l pun 
pe Kehaar să te înhaţe de ceafă şi să te aducă înapoi. Mă 
bizui pe tine ca să ne faci o Ows/a pe cinste. 

— Asta-i cu siguranţă ceva ce aştept cu nerăbdare, a zis 
Barosanu'. Să duc o ceată de tineri la fermă şi să alung 
pisicile din hambar, aşa, ca să prindă gustul. Ei bine, o să 
vină şi asta. Hei, iarba asta-i tare ca părul de cal pe sârmă 
ghimpată, nu? Ce-ar fi să tragem o fugă pe deal în jos până 
pe câmp - doar tu şi cu mine şi cu Cinci? A fost secerat 
grâul şi ar trebui să fie pe jos bucățele gustoase. Probabil c- 
o să dea foc câmpului, dar încă n-au făcut-o. 

— Nu, trebuie să aşteptăm un pic, a zis Alună. Vreau să 
aud ce spun Laur şi Negrilă când se întorc. 

— Asta n-o să ne întârzie prea mult, a răspuns Barosanu'. 
lată-i că vin, dacă nu mă înşel. Şi încă drept pe potecă, la 
vedere! Nu se ostenesc să se ascundă, după cum văd. Cum 
mai gonesc! 

— Ceva nu-i în ordine, a zis Alună, uitându-se la iepurii 

care se apropiau. 

Laur şi Negrilă au ajuns în umbra pădurii fugind pe rupte, 
de parcă ar fi fost urmăriţi. Cei care îi priveau se aşteptau 
să încetinească atunci când au ajuns la taluz, dar au ţinut-o 
tot aşa şi se părea, de fapt, că o să intre în vizuini. În ultima 
clipă Laur s-a oprit, s-a uitat în jur şi a izbit cu picioarele în 
pământ de două ori. Negrilă a dispărut în tunelul cel mai 
apropiat. La auzul izbiturilor, toţi iepurii care erau la 
suprafaţă au fugit să se ascundă. 

— Hei, stai o clipă, a zis Alună, trecând printre Ulcică şi 
Gălbenel, care veneau prin iarbă. Laur, ce-i cu alarma asta? 
Spune-ne ceva, în loc să bubui până dărâmi tot ce-i pe-aici. 
Ce s-a întâmplat? 

— Astupaţi intrările! a gâfâit Laur. Să intre toţi în vizuini! 
Nu-i nicio clipă de pierdut. 

Ochii i se rostogoleau în cap şi li se vedea albul, iar pe 
bărbie avea dâre de spumă. 

— Sunt oameni, sau ce? Nu-i nimic de văzut, auzit ori 
mirosit. Haide, vino-ţi în fire şi spune-ne ceva, nu mai tot 
bolborosi acolo. 

— Atunci trebuie s-o fac repede, a zis Laur. Văiuga aia e 
plină de iepuri din Efrafa. 

— Din Efrafa? Fugari, adică? 

— Nu, a zis Laur, nu fugari. Arşinic e acolo. Am dat drept 
peste el, şi era cu încă trei-patru pe care i-a recunoscut 
Negrilă. Cred că Jaleş însuşi e acolo. Au venit să se lupte cu 
noi - nu cumva să crezi altceva. 

— Eşti sigur că-s mai mulţi decât o patrulă? 

— Sunt sigur, a răspuns Laur. Le-am simţit mirosul; i-am 
şi auzit - dedesubtul nostru, în văiugă. Ne-am întrebat ce-ar 
putea să facă acolo atât de mulţi iepuri, şi tocmai coboram 
să vedem, când ne-am pomenit faţă-n faţă cu Arşinic. Ne- 
am uitat la el şi el s-a uitat la noi, apoi am priceput ce vrea 
să-nsemne asta şi am luat-o la fugă îndărăt. Nu ne-a 
urmărit - probabil pentru că nu primise ordinul s-o facă. Dar 
cât le-ar lua ca să ajungă aici? 

Negrilă se întorsese de sub pământ, aducându-i cu el pe 
Argintiul şi Mură. 

— Ar trebui să plecăm pe dată, domnule, i-a spus lui 
Alună. Putem ajunge departe până să vină ei. 

Alună s-a uitat în jur. 

— Oricine vrea să plece n-are decât, a zis. Eu nu plec. Am 
făcut sălaşul ăsta noi înşine şi numai Frith ştie prin câte am 
trecut pentru el. N-am de gând să-l părăsesc acum. 

— Nici eu, a zis Barosanu'. Dacă e să mă-ntâlnesc cu 
lepurele cel Negru, apoi o să vină cu mine vreo doi din 
Efrafa. 

A fost o clipă de tăcere. 

— Laur are dreptate să vrea să astupe intrările, a 
continuat Alună. E cel mai bun lucru de făcut. Astupăm bine 
intrările. Atunci o să trebuiască să sape ca să ne scoată. 
Sălaşul e adânc. E sub un taluz, cu rădăcinile copacilor prin 
el şi deasupra. Cât de mult pot să stea toţi iepurii ăia pe 
deal fără să atragă e/i/? O să trebuiască să se lase 
păgubaşi. 

— Nu-i cunoaşteţi pe cei din Efrafa, a zis Negrilă. Mama 
îmi povestea ce s-a întâmplat în crângul Nutley. Ar fi mai 
bine să plecăm chiar acum. 

— Ei bine, pleacă, a zis Alună. Eu nu te opresc. Şi nu 
părăsesc sălaşul ăsta. E casa mea. 

S-a uitat la Hyzenthlay, cu burta mare, care şedea la 
intrarea celei mai apropiate vizuini şi îi asculta. 

— Cât de departe crezi c-ar ajunge ea? Şi Trifoi - o lăsăm 
aici, nu? 

— Nu, trebuie să stăm, a zis Căpşună. Cred că El-ahrairah 
o să ne salveze de Jaleş ăsta; iar dacă n-o face, eunu mă 
întorc la Efrafa, v-o spun. 

— Astupaţi intrările, a zis Alună. 

În vreme ce soarele scăpăta, iepurii s-au apucat să 
scurme şi să sape în tuneluri. Pereţii erau tari, din pricina 
vremii calde. Nu era uşor să începi, iar când pământul a 
căzut, era afânat, un fel de praf care nu astupa cine ştie cât 
intrările. Mură a fost cel căruia i-a venit ideea să scurme din 
Fagure spre exterior, să dărâme bolțile tunelurilor acolo 
unde pătrundeau în încăperea cea mare şi să astupe 
intrările dărâmând pereţii de sub pământ. A fost lăsat 

deschis un tunel care ducea în pădure, ca să poată să intre 
şi să iasă. Era cel pe care Kehaar îl folosise ca adăpost, şi 
culcuşul de la intrare era încă plin de găinaţ. Când a trecut 
pe-acolo, Alună şi-a dat seama că Jaleş nu ştie că 
pescăruşul plecase. A scos cât a putut de mult din mizeria 
de-acolo şi a împrăştiat-o în jur. Apoi, în vreme ce dedesubt 
continua munca, s-a ghemuit pe taluz şi a privit cerul 
dinspre răsărit, care se întuneca. 

Gândurile îi erau nespus de triste. De fapt, erau 
disperate. Cu toate că vorbise cu hotărâre în faţa celorlalţi, 
ştia prea bine cât de puţine şanse au să-şi salveze sălaşul 
de cei din Efrafa. lepurii ăia ştiu ce fac. Nu-ncape îndoială 
că au metodele lor de a pătrunde într-un sălaş închis. Sunt 
tare puţine şanse să-i împrăştie vreun e/i/. Cei mai mulţi 
dintre Cei O Mie vânează iepuri ca să mănânce. O hermină 
ori o vulpe prinde un iepure şi apoi nu mai prinde altul până 
ce nu iese iar la vânătoare. Dar cei din Efrafa sunt deprinşi 
să le mai moară câte unul. In afară de cazul în care-i 
omorât generalul Jaleş însuşi, o să rămână pe loc până îşi 
duc la bun sfârşit treaba. Nimic nu-i poate opri, în afară de 
cine ştie ce catastrofă picată din senin. 

Dar ce-ar fi să meargă el însuşi să stea de vorbă cu Jaleş? 
Oare n-ar fi o şansă să-l facă să devină rezonabil? Orice s-o 
fi întâmplat în crângul Nutley, cei din Efrafa nu puteau să 
omoare în luptă iepuri ca Barosanu', Laur şi Argintiul fără să 
piară şi unii dintre ei - probabil mulţi. Jaleş ar trebui să ştie 
asta. Poate că nu-i prea târziu nici acum să-l convingă să se 
învoiască la un nou plan - un plan care ar fi la fel de bun şi 
pentru un sălaş, şi pentru celălalt. 

„Şi poate că-i prea târziu”, şi-a zis Alună, mohorât. „Dar e 
o şansă, şi mă tem că iepurele-şef trebuie să încerce. Şi, de 
vreme ce nu ne putem încrede în fiara aia sălbatică, cred 
că iepurele-şef trebuie să meargă singur.” 

S-a întors în Fagure şi l-a căutat pe Barosanu'. 

— Mă duc să vorbesc cu generalul Jaleş, dac-o să pot da 
de el, a zis. Eşti iepurele-şef până mă întorc. Vezi să lucreze 
toţi mai departe. 

— Dar, Alună, a zis Barosanu', stai un pic. Nu-i sigur... 

— Nu stau mult, a zis Alună. Mă duc doar să-l întreb ce 
are de gând. Peste o clipă era înapoi pe taluz şi şontâcăia 
către potecă, oprindu-se din când în când să se aşeze pe 
labele din spate şi să se uite în jur după vreo patrulă din 
Efrafa. 

43. 
Marea patrulă 


Ce este lumea, o, oşteni? 
Sunt eu. 

Eu, al zăpezii potop rece, 

Al miazănopţii cer mereu; 
Oşteni, pustietatea asta 

Prin care calea noastră trece 
Sunt eu. 


Walter de la Mare, Napoleon 


Când barca a luat-o în jos pe râu, prin ploaie, o parte din 
autoritatea generalului Jaleş s-a dus cu ea. Nu putea să se 
arate mai limpede şi mai adânc în impas nici dacă Alună şi 
însoțitorii lui şi-ar fi luat zborul peste copaci. Până în clipa 
aceea se arătase puternic, un adversar cumplit. Pe ofiţerii 
săi îi demoralizase atacul lui Kehaar. Pe el nu. Dimpotrivă, 
continuase urmărirea, în ciuda lui Kehaar, şi de fapt făcuse 
un plan ca să oprească retragerea fugarilor. Era viclean şi 
ingenios când înfrunta greutăţile, aşa că aproape reuşise să 
rănească pescăruşul când sărise la el din ascunzătoarea 
aflată aproape de puntea de scânduri. Apoi, când îşi 
încolţise victimele într-un loc în care Kehaar nu putea face 
prea multe ca să le ajute, ele şi-au arătat dintr-odată 
viclenia, mai mare decât a sa, şi l-au lăsat uluit pe mal. 
Auzise chiar acel cuvânt - tham - spus de unul dintre 
ofiţerii lui pe când se înapoiau la Efrafa prin ploaie. Thlayli, 
Negrilă şi iepuroaicele din Semnul Şoldului Stâng se 
făcuseră nevăzuţi. A încercat să-i oprească şi era limpede 
că n-a izbutit. 

O bună parte din noaptea aceea, Jaleş a rămas treaz, 
chibzuind ce e mai bine de făcut. A doua zi a cerut o 
întrunire a Consiliului. A arătat că n-are rost să conducă o 
expediţie în josul râului ca să-l caute pe Thlayli decât dacă 
sunt destul de puternici ca să-l învingă atunci când dau de 
el. Asta ar fi însemnat să ia mai mulţi ofiţeri şi numeroşi 

oşteni de rând din Ows/a. Ar exista riscul de tulburări acasă 
câtă vreme sunt plecaţi. Ar mai putea fi o evadare. Şi 
probabil că nici n-o să dea de Thlayli, căci nu exista vreo 
urmă şi n-ar şti unde să-l caute. lar dacă nu dau de el, o să 
arate şi mai nătăfleţi decât când s-au înapoiat. 

— Şi a nătăfleţi arătăm acum, a zis Jaleş. Să nu credeţi 
cumva că nu. Verbină o să vă spună ce zic Semnele - că o 
pasăre albă l-a făcut pe Arşinic să se pituleze în şanţ şi că 
Thlayli a chemat fulgerul din cer şi Frith mai ştie ce. 

— Cel mai bine, a zis bătrânul Ghiocel, ar fi să vorbim cât 
mai puţin despre asta. Să lăsăm lucrurile să se şteargă 
singure. Ai noştri nu au prea multă ţinere de minte. 

— E totuşi un lucru pe care merită să-l facem, a zis Jaleş. 
Ştim acum că este un loc în care i-am găsit pe Thlayli şi 
banda lui, numai că nimeni nu şi-a dat seama atunci. A fost 
când Nalbă era pe urmele lor cu patrula, chiar înainte să fie 
omorât de vulpe. Ceva îmi spune că acolo unde au fosto 
dată o să mai fie, mai devreme sau mai târziu. 

— Dar n-avem cum să stăm acolo, afară, cu destui iepuri 
ca să ne luptăm cu ei, domnule, a zis Cruciuliţă, şi ar trebui 
să săpăm şi să trăim acolo o vreme. 

— Sunt de acord cu tine, a răspuns Jaleş. O să stea acolo 
tot timpul o patrulă, până ce schimb ordinul. Să sape vizuini 
şi să trăiască acolo. O să fie înlocuită o dată la două zile. 
Dacă vine Thlayli, trebuie să fie observat şi urmărit în taină. 
Când o să ştim unde a dus iepuroaicele, o să ne putem 
ocupa de el. Şi ascultați ce vă spun, a încheiat, privind în jur 
cu ochii lui mari şi spălăciţi, care azvârleau fulgere. Dacă 
izbutim să aflăm unde este, o să fiu gata să merg până-n 
pânzele albe. l-am spus lui Thlayli c-o să-l omor eu însumi. 
El poate c-o fi uitat, dar eu nu. 

Jaleş a condus el însuşi prima patrulă, luându-l pe 
Cruciuliţă cu el să-i arate locul în care Nalbă luase urma 
străinilor, care ducea spre miazăzi. Au săpat vizuini prin 
lăstărişul de la marginea Brâului lui Cezar şi s-au pus pe 
aşteptat. După două zile, nădejdea le slăbise. Verbină l-a 
înlocuit pe Jaleş. Peste două zile i-a luat locul Arşinic. Deja 
erau în Ows/a căpitani care îşi spuneau pe ascuns unul 

altuia că generalului i s-a pus zdravăn pata. Va trebui să se 
găsească o cale să-l facă să se lase păgubaş înainte ca 
lucrurile să ajungă prea departe. La întrunirea Consiliului 
din seara următoare s-a propus ca peste două zile să se 
întrerupă veghea patrulei. Jaleş, mârâind, le-a zis să 
aştepte şi o să vadă ei. A început o dispută în care a simţit 
mai multă împotrivire decât întâlnise vreodată. În toiul ei, 
cu un efect dramatic care a picat cum nu se poate mai bine 
din punctul de vedere al generalului, au intrat Arşinic şi 
patrula lui, vlăguiţi, raportând că s-au întâlnit cu Thlavli şi 
iepurii lui exact acolo unde spusese Jaleş c-o să se arate. S- 
au ţinut nevăzuţi pe urmele lor până la sălaş, care, deşi era 
departe, nu era atât de departe să nu poată fi atacat, mai 
ales că nu trebuia să piardă timp căutându-l. Nu părea să 
fie foarte mare şi probabil că putea fi luat prin surprindere. 
Vestea a pus capăt oricărei împotriviri şi a readus atât 
Consiliul, cât şi Ows/a sub controlul necontestat al lui Jaleş. 
Câţiva ofiţeri erau de părere să pornească pe dată, dar 
Jaleş, acum că era sigur pe supuşii săi şi pe duşmani, nu s-a 
grăbit. După ce a aflat de la Arşinic că dăduse nas în nas cu 
Thlayli, Negrilă şi ceilalţi, a hotărât să aştepte o vreme, cât 
aceştia ar mai fi fost cu ochii în patru. Şi apoi avea nevoie 
de timp atât pentru cercetarea drumului până la Watership 
Down, cât şi pentru organizarea expediției. Se gândea că ar 
face călătoria într-o zi, dacă s-ar putea. Asta ar fi împiedicat 
apariţia oricăror zvonuri despre apropierea lor. Ca să fie 
sigur că pot face asta şi sunt încă în stare să lupte, i-a luat 
cu el pe Arşinic şi pe alţi doi şi au parcurs distanţa de mai 
bine de cinci kilometri şi jumătate până la Watership Down. 
Aici şi-a dat seama pe loc care e cea mai bună cale să se 
apropie de făget fără să fie văzuţi ori mirosiţi. Vântul bătea 
mai ales către apus, ca la Efrafa. Aveau să ajungă seara şi 
apoi să se adune în văiuga de la miazăzi de Cannon Heath 
Down. De îndată ce se lăsa amurgul, iar Thlayli şi iepurii lui 
intrau în vizuini, aveau să vină pe creastă şi să atace 
sălaşul. Cu un pic de noroc, duşmanii n-aveau să fie 
preveniţi. Urma să-şi petreacă noaptea la adăpost în sălaşul 
capturat, iar a doua zi el şi cu Verbină se puteau întoarce în 

Efrafa. Restul, sub comanda lui Arşinic, puteau să se 
odihnească o zi şi apoi să se înapoieze cu iepuroaicele şi 
ceilalţi prizonieri. Toată treaba putea să fie făcută în trei 
zile. 

Cel mai bine era să nu ia prea mulţi iepuri. Oricine n-ar fi 
destul de puternic ca să străbată distanţa şi apoi să lupte ar 
fi doar o povară. In cazul de faţă, iuţeala ar pute-a însemna 
totul. Cu cât călătoreau mai încet, cu atât ar fi fost mai 
primejdios, iar răzleţiţii ar fi atras e/;/ şi i-ar ar descurajat pe 
ceilalţi. Şi apoi, aşa cum Jaleş ştia foarte bine, conducerea 
sa avea să fie vitală. Fiecare iepure trebuia să simtă că e 
aproape de general; iar dacă mai simţea şi că face parte 
dintr-o ceată aleasă pe sprânceană, cu atât mai bine. 

lepurii care aveau să meargă au fost aleşi cu mare grijă. 
De fapt, erau douăzeci şi şase ori douăzeci şi şapte, 
jumătate din  Ows/a, iar restul tineri  promiţători 
recomandaţi de ofiţerii din Semnele lor. Jaleş credea în 
competiţie şi a răspândit zvonul că vor fi din belşug ocazii 
de câştigare a unor răsplăţi. Arşinic şi Hasmaţuchi au 
condus necontenit patrule pentru antrenarea rezistenţei şi 
s-au organizat încăierări şi lupte dimineţile, la si;/flay. 
Membrii expediției au fost scutiţi de serviciile de străjeri şi li 
s-a îngăduit să iasă la s;/flay oricând pofteau. 

Au purces înainte de ivirea zorilor, într-o dimineaţă 
senină de august, în grupuri, ţinând calea către miază- 
noapte de-a lungul taluzurilor şi gardurilor vii. Înainte să 
ajungă la Brâu, grupul lui Cruciuliţă a fost atacat de două 
hermine, una bătrână şi una tinerică. Jaleş, auzind ţipătul 
din spate, a ajuns acolo în câteva clipe şi s-a năpustit drept 
la hermina mai bătrână, sfâşiind cu dinţii şi dând lovituri 
zdravene cu labele din spate, care aveau gheare ascuţite 
ca acele. Hermina, cu labele din faţă sfâşiate până la umeri, 
a luat-o la goană, cu cea tânără pe urme. 

— Ar trebui să te poţi ocupa singur de asemenea lucruri, 
i-a spus Jaleş lui Cruciuliţă. Herminele nu-s primejdioase. 
Hai să mergem. 

Curând după ni-Frith, Jaleş s-a dus înapoi să-i adune pe 
cei răzleţiţi. A găsit trei, unul dintre ei rănit de un ciob de 

sticlă. A oprit sângerarea, i-a dus pe cei trei la grupurile lor 
şi apoi a ordonat să facă popas ca să se odihnească şi să 
mănânce, iar el însuşi a stat de strajă. Era foarte cald, şi 
unii iepuri dădeau semne de vlăguială. Jaleş i-a adunat într- 
un grup separat, de care s-a ocupat el. 

Inainte de căderea întunericului - cam pe când Păpădie 
începea povestea cu Mârpârjoală Hauhau -, iepurii din 
Efrafa ocoliseră o cocină cu purcei din partea de răsărit a 
fermei Cannon Heath şi se furişau în văiuga de la miazăzi 
de Cannon Heath Down. Mulţi erau obosiţi şi, în ciuda 
imensului lor respect faţă de Jaleş, exista o anumită 
senzaţie că erau foarte departe de acasă. Li s-a ordonat să 
se ascundă, să mănânce şi să aştepte asfinţitul. 

Locul era pustiu, în afară de presuri şi de câţiva şoareci 
care umblau cu paşi mărunţei şi iuți prin iarbă. Unii iepuri s- 
au dus să se culce în iarba înaltă. Coasta era deja în umbră 
când Arşinic s-a întors în goană cu vestea că s-a pomenit 
faţă-n faţă cu Negrilă şi Laur în susul văiugii. 

Jaleş s-a enervat. 

— Ce i-o fi apucat să bântuie pe-aici, mă întreb? a zis. N- 
ai putut să-i omori? Acum n-o să mai fie o surpriză. 

— Vă cer iertare, domnule, a zis Arşinic. În clipa aia nu 
eram foarte atent şi mă tem că au fost un pic prea iuți 
pentru mine. Nu i-am urmărit din pricină că nu eram sigur 
dacă aţi vrea s-o fac. 

— Ei, poate că asta n-o să schimbe mare lucru, a zis 
Jaleş. Nu văd ce-ar putea să facă. Dar bănuiesc c-o să 
încerce să facă ceva, acum, că ştiu că suntem aici. 

In vreme ce se preumbla printre iepuri, inspectându-i şi 
încurajându-i, Jaleş cântărea în minte situaţia. Un lucru era 
limpede - nu mai aveau şansa să-i ia pe Thlayli şi pe ceilalţi 
ca din oală. Dar poate că sunt deja atât de speriaţi, încât n- 
o să lupte deloc? lepurii s-ar putea să renunţe la iepuroaice 
ca să-şi salveze viaţa. Ori poate că fug deja, caz în care 
trebuie urmăriţi şi prinşi pe dată, căci sunt odihniţi, în 
vreme ce iepurii săi sunt osteniţi şi n-ar putea să-i 
urmărească prea departe. Ar trebui să afle repede. S-a 
întors către un iepure tânăr din Semnul Grumazului, care 

mânca în apropiere. 

— Te cheamă Scaiete, nu-i aşa? a întrebat. 

— Scaiete, domnule, a răspuns iepurele. 

— Ei bine, eşti cel de care am nevoie, a zis Jaleş. Du-te 
după căpitanul Arşinic şi spune-i să vină pe dată la mine 
acolo, sus, lângă ienupărul ăla - vezi locul de care zic? Şi ar 
fi bine să vii şi tu. Nu zăbovi; nu-i vreme de pierdut. 

De îndată ce Arşinic şi Scaiete au ajuns la el, Jaleş i-a dus 
sus, pe creastă. Voia să vadă ce se petrece în făget. Dacă 
duşmanul fugea deja, Scaiete putea fi trimis înapoi cu un 
mesaj pentru Cruciuliţă şi Verbină, să-i aducă imediat pe 
toţi. Dacă nu, o să vadă ce pot să facă amenințările. 

Au ajuns pe poteca de deasupra văiugii şi au pornit pe ea 
cu băgare de seamă, căci aveau în ochi soarele care 
asfinţea. Adierea dinspre apus aducea un miros nou de 
iepuri. 

— Dacă au luat-o la fugă, n-au ajuns departe, a zis Jaleş. 
Dar nu cred că au luat-o la fugă; cred că sunt încă în 
vizuinile lor. 

In clipa aceea un iepure a ieşit din iarbă şi s-a aşezat pe 
labele dinapoi în mijlocul cărării. A stat câteva clipe, apoi s- 
a îndreptat spre ei. Şchiopăta şi avea o înfăţişare încordată, 
plină de hotărâre. 

— Eşti generalul Jaleş, nu? a zis iepurele. Am venit să 
vorbesc cu tine. 

— Te-a trimis Thlayli? a întrebat Jaleş. 

— Sunt unul dintre prietenii lui Thlayli, a răspuns 
iepurele. Am venit să te întreb de ce eşti aici şi ce doreşti. 

— Ai fost pe malul râului, în ploaie? a zis Jaleş. 

— Da, am fost. 

— Ceea ce a rămas neisprăvit acolo o să fie isprăvit aici, 
a zis Jaleş. O să vă nimicim. 

— N-o să vă fie uşor, a răspuns celălalt. O să te întorci 
acasă cu mai puţini iepuri decât ai adus încoace. Am face 
mai bine amândoi să cădem la învoială. 

— Foarte bine, a zis Jaleş. lată condiţiile. Ne daţi înapoi 
toate iepuroaicele care au fugit din Efrafa şi îi predaţi pe 
dezertorii Thlayli şi Negrilă iepurilor mei din Ows/a. 

— Nu, nu putem să ne învoim cu asta. Am venit să 
propun cu totul altceva, care e mai bun pentru amândouă 
părţile. Un iepure are două urechi; un iepure are doi ochi, 
două nări. Aşa ar trebui să fie sălaşurile noastre. Ar trebui 
să fie împreună - nu să se bată. Ar trebui să facem 
împreună alte sălaşuri - să începem unul între acest loc şi 
Efrafa, cu iepuri din amândouă părţile. N-aţi avea nimic de 
pierdut din asta, ci numai de câştigat. Cu toţii am avea. 
Mulţi dintre iepurii voştri sunt nefericiţi acum şi de-abia 
reuşiţi să-i controlati, dar cu planul ăsta aţi vedea curând o 
deosebire. lepurii au deja destui vrăjmaşi. N-ar trebui să-şi 
mai facă vrăjmaşi şi printre ei. O împerechere între sălaşuri 
libere, independente - ce zici? 

În clipa aceea, în asfinţitul care se lăsa peste Watership 
Down, generalului Jaleş i se oferea ocazia să arate dacă e 
cu adevărat conducătorul vizionar şi genial care credea el 
că este, ori nu-i altceva decât un tiran cu vitejia şi viclenia 
unui pirat. În răstimpul unei zvâcniri de inimă, ideea 
iepurelui şchiop i-a strălucit limpede în faţa ochilor. A prins- 
o şi a priceput ce înseamnă. In clipa următoare a 
îndepărtat-o. Soarele s-a scufundat în pătura de nori, şi 
acum a văzut limpede cărarea de pe creastă care ducea la 
făget şi vărsarea de sânge pe care o pregătise cu atâta 
energie şi atenţie. 

— N-am timp să stau aici la palavre, a zis Jaleş. Nu eşti în 
poziţia să te târguieşti cu noi. Nu mai e nimic de zis. 
Scaiete, du-te înapoi şi spune-i căpitanului Verbină că vreau 
să vină neîntârziat cu toţii aici, sus. 

— Şi iepurele ăsta, domnule? a întrebat Arşinic. Să-l 
omor? 

— Nu, a răspuns Jaleş. De vreme ce l-au trimis să întrebe 
care sunt condiţiile noastre, ar fi bine să se întoarcă şi să le 
spună. Du-te şi spune-i lui Thlayli că, dacă atunci când 
ajung acolo iepuroaicele nu aşteaptă în faţa sălaşului 
împreună cu el şi cu Negrilă, până mâine la ni-Frith o să 
sfârtec gâtlejul fiecărui iepure mascul de-acolo. 

lepurele şchiop părea că e gata să răspundă, dar Jaleş îi 
întorsese deja spatele şi îi explica lui Arşinic ce să facă. 

Niciunul dintre ei nu s-a ostenit să se uite după iepurele 
care şchiopăta înapoi pe drumul pe care venise. 

44. 
O solie de la El-ahrairah 


Pasivitatea silnică a apărării lor, aşteptarea care 

nu se mai sfârşea au devenit cu neputinţă de îndurat. 

Zi şi noapte auzeau izbiturile înfundate ale târnăcoapelor 
de deasupra şi visau că se prăbuşeşte grota şi toate 
celelalte posibilităţi îngrozitoare. Erau supuşi 
„mentalităţii 

de castel” în cea mai cumplită formă a ei. 


Robin Fedden, Castelele cruciaților 


— S-au oprit din săpat, Alună-rah, a zis luţilă. Din câte îmi 
dau eu seama, nu-i nimeni în gaură. 

În întunericul ticsit din Fagure, Alună şi-a croit loc printre 
trei-patru iepuri care stăteau ghemuiţi între rădăcini şi a 
ajuns la priciul înalt pe care stătea culcat luţilă, ascultând 
zgomotele de sus. Cei din Efrafa ajunseseră în făget când a 
început să amurgească şi s-au apucat pe dată să caute de- 
a lungul taluzurilor şi printre copaci, ca să vadă cât de mare 
e sălaşul şi unde sunt intrările. Au fost surprinşi să 
găsească atât de multe intrări pe o întindere atât de mică, 
deoarece nu mulţi dintre ei cunoşteau alt sălaş decât 
Efrafa, unde erau foarte puţine ieşiri, care slujeau nevoilor 
unei mulţimi de iepuri. La început au presupus că trebuie să 
fie sub pământ foarte mulţi iepuri. Tăcerea şi pustietatea 
făgetului lipsit de ascunzători i-au făcut bănuitori, iar cei 
mai mulţi au rămas la marginea lui, temându-se de o 
ambuscadă. Jaleş a trebuit să-i liniştească. Duşmanii lor, le- 
a explicat, sunt nişte tonţi care au făcut mai multe tuneluri 
decât are nevoie orice sălaş organizat aşa cum se cuvine. 
Curând o să-şi vadă greşeala, căci toate tunelurile o să fie 
destupate, până ce nu vor mai fi în stare să le apere. Cât 
despre găinaţul păsării albe împrăştiat prin pădure, e 
limpede că-i vechi. Nu-i niciun semn că pasărea ar fi prin 
apropiere. Cu toate acestea, mulţi dintre oştenii de rând se 
uitau mereu cu băgare de seamă în jur. La ţipătul brusc al 

unui nagâţ de pe deal, vreo doi au luat-o la sănătoasa şi au 
trebuit să fie aduşi înapoi de către ofiţerii lor. Povestea 
păsării care a luptat pentru Thlavyli în furtună nu pierduse 
nimic cât a cutreierat vizuinile din Efrafa. 

Jaleş i-a spus lui Arşinic să pună străji şi să trimită o 
patrulă împrejur, în vreme ce Verbină şi Cruciuliţă se 
ocupau de intrările astupate. Cruciuliţă s-a apucat de lucru 
de-a lungul taluzului, în vreme ce Verbină s-a dus în 
pădure, unde intrările se aflau printre rădăcinile copacilor. 
A ajuns pe dată la tunelul care era deschis. A ciulit urechile, 
dar nu se auzea nimic. Verbină (care era mai deprins să 
aibă de-a face cu prizonierii, nu cu inamicii) i-a pus pe doi 
dintre iepurii săi să intre în tunel. Descoperirea tunelului 
deschis, din care nu se auzea nimic, l-a făcut să spere că ar 
putea cuceri sălaşul printr-o năvală neaşteptată chiar în 
miezul lui. Bieţii iepuri care îi îndeplineau ordinul au fost 
întâmpinați de Argintiul şi Cruşin într-un loc în care tunelul 
se lărgea. Au fost pocniţi şi muşcaţi şi abia de-au scăpat cu 
viaţă. Vederea lor nu i-a încurajat deloc pe cei din grupul lui 
Verbină, care se codeau să sape şi n-au înaintat cine ştie 
cât în întunericul dinainte de răsăritul lunii. 

Cruciuliţă, care simţea că trebuie să dea un exemplu, a 
săpat el însuşi în pământul afânat căzut într-un tunel din 
taluz. Pe când îşi croia drum prin pământul moale ca o 
muscă pe unt vara, încercând să-şi păstreze mintea 
limpede, s-a pomenit nas în nas cu Negrilă, care i-a înfipt în 
grumaz dinţii din faţă. Cruciuliţă, care nu putea să se 
folosească de greutatea sa, a ţipat şi a izbit cât a putut cu 
labele dinapoi. Negrilă nici vorbă să-i dea drumul, iar 
Cruciuliţă - un iepure voinic, ca toţi ofiţerii din Efrafa - l-a 
târât cu el o vreme până să izbutească să se desprindă. 
Negrilă a scuipat o gură de blană şi a sărit într-o parte, 
lovind cu ghearele labelor din faţă. Dar Cruciuliţă plecase 
deja. Era norocos că nu fusese vătămat mai rău. 

Jaleş a priceput că avea să fie nespus de greu, dacă nu 
chiar imposibil, să cucerească sălaşul atacând prin 
tunelurile apărate. Ar fi putut reuşi dacă destupau mai 
multe tuneluri şi apoi le atacau în acelaşi timp, dar se 

îndoia că iepurii săi ar fi încercat asta, după tot ce 
văzuseră. Şi-a dat seama că mai înainte nu se gândise 
destul la ceea ce avea să facă dacă pierdea avantajul 
surprizei şi trebuia să intre cu forţa; trebuia să se 
gândească acum. Când luna s-a înălţat pe cer, l-a chemat 
pe Arşinic şi a discutat cu el problema. 

Propunerea lui Arşinic a fost ca pur şi simplu să 
înfometeze sălaşul. Era cald şi uscat şi le-ar fi fost uşor să 
stea acolo două-trei zile. Jaleş a respins pe dată ideea, 
nervos, în adâncul lui nu era foarte sigur că lumina zilei nu 
le-ar aduce pe cap pasărea albă. Trebuia să ajungă sub 
pământ înainte de venirea zorilor. Dar, pe lângă neliniştea 
asta bine ascunsă, simţea că reputaţia sa atârnă de o 
izbândă în luptă. Îşi adusese Ows/a să se repeadă la iepurii 
ăştia, să-i doboare şi să-i înfrângă. Un asediu ar fi fost o 
mare dezamăgire. Şi apoi, voia să se întoarcă la Efrafa cât 
mai curând cu putinţă. Precum cele mai multe căpetenii 
războinice, nu era niciodată prea sigur de ceea ce se 
petrece pe la spatele său. 

— Dacă-mi amintesc eu bine, a zis, după ce am cucerit 
partea principală a sălaşului din crângul Nutley şi lupta era 
practic terminată, au fost câţiva iepuri care s-au închis într- 
o vizuină mai mică, în care era greu să punem laba pe ei. 
Am zis să se ocupe cineva de ei şi m-am înapoiat la Efrafa 
cu prizonierii. Cum ne-am ocupat de ei şi cine a făcut-o, ştii 
cumva? 

— Căpitanul Nalbă a făcut-o, a zis Arşinic. E mort, fireşte; 
dar mă aştept s-avem aici pe cineva care a fost cu el. Mă 
duc să văd. 

S-a întors cu un străjer voinic din Ows/a, cu un aer 
impasibil, pe nume Pipirig, care la început n-a priceput ce 
anume vrea să ştie generalul. În cele din urmă, totuşi, a zis 
că, atunci când fusese cu căpitanul Nalbă, cu mai bine de 
un an înainte, acesta le-a spus să sape un tunel drept în 
jos. La un moment dat pământul s-a năruit sub ei şi au 
căzut în mijlocul unor iepuri cu care s-au luptat şi pe care i- 
au învins. 

— Păi, e cam singurul fel în care se poate face, i-a zis 

Jaleş lui Arşinic. Şi dacă-i punem pe toţi să sape, în 
schimburi, ar trebui să ajungem acolo înainte de răsărit. 
Du-te să-ţi scoţi iar străjile - nu mai mult de două-trei - şi 
ne apucăm pe dată. 

Curând după aceea Alună şi iepurii săi, jos, în Fagure, au 
auzit primele sunete de scurmat deasupra lor. N-a trecut 
mult până şi-au dat seama că se săpa în două locuri. Unul 
era la capătul de miazănoapte al Fagurelui, deasupra 
locului unde rădăcinile copacului alcătuiau un soi de coridor 
cu stâlpi. Aici bolta, întărită bine cu rădăcini subţiri, era 
foarte solidă. Celălalt părea să fie cam deasupra mijlocului 
deschis al Fagurelui, dar mai degrabă câtre capătul de 
miazăzi, unde încăperea se împărțea în intrânduri şi 
tuneluri care aveau între ele coloane de pământ. Între 
tunelurile astea erau câteva culcuşuri. Într-unul, căptuşit cu 
puf pe care îl smulsese de pe pântecul său, se afla Trifoi, 
alături de mormanul de iarbă şi frunze, acoperit cu pământ, 
în care dormeau puii abia veniţi pe lume. 

— Ei bine, se pare că le dăm de furcă, nu glumă, a zis 
Alună. Cu atât mai bine. O să-şi tocească ghearele şi cred c- 
o să fie storşi de puteri înainte să termine. Cum ţi se pare 
ţie, Mură? 

— Mă tem că lucrurile stau rău, Alună-rah, a răspuns 
Mură. E adevărat că au de furcă în capătul celălalt. E mult 
pământ deasupra, iar rădăcinile o să-i ţină în loc multă 
vreme. Dar în partea asta le e mai uşor. Probabil c-o să 
răzbată destul de repede. Apoi bolta o să se surpe; şi nu 
văd ce-am putea face ca să-i oprim. 

Alună îl simţea cum tremură în timp ce vorbeşte. În 
vreme ce sunetele săpatului continuau, a simţit cum frica 
se întinde în toată vizuina. 

— O să ne ducă înapoi în Efrafa, i-a şoptit Vilthuril lui 
Thethuthinnang. Poliţia sălaşului... 

— Taci, a zis Hyzenthlay. lepurii de-aici nu vorbesc aşa, 
de ce am vorbi noi? Mai bine să fiu aici, aşa cum suntem 
acum, decât să nu fi plecat din Efrafa. 

Grăise cu vitejie, dar Alună nu era singurul care ştia ce 
gândeşte. Barosanu' şi-a amintit de noaptea din Efrafa în 

care a liniştit-o povestindu-i de dealurile înalte şi de 
siguranţa evadării lor. In întuneric, şi-a frecat botul de 
umărul lui Alună şi l-a împins într-o parte a vizuinii mari. 

— Ascultă, Alună, a zis, încă nu suntem terminaţi. Nici pe 
departe. Când o să se prăbuşească bolta, o s-ajungă în 
capătul ăsta al Fagurelui. Dar putem să-i trimitem pe ai 
noştri în culcuşurile din spate şi să astupăm tunelurile care 
duc la ele. 

— Ei bine, dacă facem asta, o să dureze ceva mai mult, a 
zis Alună. Dar curând o să răzbată în culcuşuri, după ce au 
ajuns aici. 

— O să dea de mine acolo, a zis Barosanu', şi de încă 
vreo doi. Nu m-ar mira dacă s-ar hotărî să nu se mai 
întoarcă acasă. 

Cu un soi de invidie, Alună şi-a dat seama că, de fapt, 
Barosanu' abia aşteaptă să înfrunte atacul celor din Efrafa. 
Ştia că poate să lupte şi avea de gând s-o arate. Nu se 
gândea la nimic altceva. Faptul că erau într-o situaţie 
disperată nu avea un loc important în gândurile lui. Nici 
măcar zgomotul săpatului, deja mai limpede, nu-l făcea să 
se gândească decât la cea mai bună cale să-şi vândă pielea 
cât mai scump. Dar ce altceva ar mai fi putut să facă 
vreunul dintre ei? Cel puţin pregătirile Barosanului i-ar ţine 
pe ceilalţi ocupați şi poate c-ar mai împrăştia frica tăcută 
care umplea sălaşul. 

— Ai mare dreptate, Barosane, a zis. Hai să pregătim o 
mică întâmpinare. Vrei, te rog, să le spui Argintiului şi 
celorlalţi ce doreşti şi să vă apucaţi de treabă? 

In vreme ce Barosanu' începea să le explice Argintiului şi 
lui Laur planul său, Alună l-a trimis pe luţilă la capătul de 
miazănoapte al Fagurelui să urmărească săpatul şi să 
raporteze felul în care înaintează. Din câte îşi dădea seama, 
n-ar fi contat prea mult dacă bolta se surpa acolo ori la 
mijloc, dar cel puţin trebuia să încerce să le arate celorlalţi 
că nu se pierde cu firea. 

— Nu putem dărâma pereţii ăştia ca să astupăm tunelul 
dintre ei, Barosane, a zis Laur. Ştii doar că ei ţin bolta la 
capătul ăsta. 

— Ştiu, a răspuns Barosanu'. O să săpăm în pereţii 
culcuşurilor din spatele lor. Oricum trebuie să fie mai mari, 
dacă intrăm cu toţii acolo. Apoi împingem cu picioarele 
pământul desprins în locurile dintre coloane. Astupăm totul. 

De când se înapoiase din Efrafa, Barosanu' se bucura de 
mare preţuire. Văzându-l bine dispus, ceilalţi şi-au înăbuşit 
teama cum au putut mai bine şi au făcut ce le-a spus, 
lărgind culcuşurile din capătul de miazăzi al Fagurelui şi 
îngrămădind pământul la intrări, până ce locul în care 
fuseseră cândva coloane a devenit un zid solid. Pe când 
munceau acolo, într-o clipă de răgaz, luţilă a dat vestea că 
săpatul deasupra părţii de miazănoapte a încetat. Alună s-a 
dus la el şi s-a ghemuit alături, ascultând o vreme. Nu se 
auzea nimic. S-a întors în locul în care Cruşin stătea de 
strajă la intrarea în singurul tunel neastupat - tunelul lui 
Kehaar, cum i se zicea. 

— Ştii ce s-a întâmplat? i-a zis. Şi-au dat seama că sunt 
printre rădăcinile fagului, aşa că s-au oprit. Acum o să dea 
zor mai mare la celălalt capăt. 

— Cred că da, Alună-rah, a zis Cruşin, iar după o vreme a 
continuat: Îţi aminteşti de şobolanii din hambar? Am ieşit cu 
bine din păţania aia, nu? Dar mă tem că n-o să ieşim cu 
bine din asta. Mare păcat, după tot ce am făcut împreună. 

— Ba da, o să ieşim, a zis Alună, cu toată convingerea pe 
care a izbutit s-o arate. 

Dar ştia că dacă mai rămâne acolo, n-o să fie în stare să 
păstreze aparenţa. Cruşin - un tip cum nu se poate mai 
cumsecade şi sincer - oare unde o să fie până mâine la ni- 
Frith? Şi el însuşi - unde îi adusese, cu toate planurile sale 
iscusite? Oare au venit cu toţii peste islaz, printre laţurile 
sclipitoare, prin furtuna cu trăsnete, prin arcadele de pe 
râul cel mare, ca să moară în ghearele generalului Jaleş? Ce 
i-ar mai putea salva acum? Nu era moartea pe care o 
meritau; nu era sfârşitul firesc al drumului pe care 
alergaseră cu isteţime. Dar ce anume l-ar putea opri pe 
Jaleş? Ce i-ar putea salva acum? Nimic, ştia bine - în afară 
de o lovitură îngrozitoare care să se abată asupra celor din 
Efrafa aflaţi afară; şi nu era nicio şansă de aşa ceva. A 

plecat de lângă Cruşin. 

Hârş, hârş; hârş, hârş, se auzea cum sapă deasupra. 
Traversând încăperea în întuneric, Alună s-a pomenit lângă 
un iepure care stătea ghemuit în tăcere lângă peretele nou 
construit. S-a oprit, adulmecând. Era Cinci. 

— Nu lucrezi? a zis cu o voce slăbită. 

— Nu, a răspuns Cinci. Ascult. 

— Săpatul, vrei să zici? 

— Nu, nu săpatul. E ceva ce încerc să aud - ceva ce alţii 
nu pot auzi. Numai că nici eu nu pot. Dar e aproape. Adânc. 
Plutind ca o frunză, adânc. Plec, Alună - plec. (Vocea i-a 
devenit greoaie şi somnoroasă.) Cad. Dar e frig. Frig. 

Aerul din vizuină era înăbuşitor. Alună s-a aplecat către 
Cinci, împungând cu nasul trupul fleşcăit. 

— Frig, a  murmurat Cinci. Hârrrcum -  hârrrcum. 
Hârrrcum - hârrrcum de-i aşa de frig? 

A urmat un moment lung de tăcere. 

— Cinci? a zis Alună. Cinci? Mă auzi? 

Dintr-odată s-a auzit dinspre Cinci un sunet cumplit; un 
sunet la care toţi iepurii din vizuină au tresărit, înnebuniţi 
de spaimă; un sunet pe care nu l-a mai scos vreodată un 
iepure, pe care niciun iepure n-avea puterea să-l scoată. 
Era adânc şi cu totul nefiresc. lepurii care lucrau în partea 
cealaltă a zidului s-au lipit de podea, îngroziţi. O iepuroaică 
a început să ţipe. 

— Spurrrcăciuni mici, a lătrat Cinci. Hârrrcum - hârrrcum 
cutezaţi? leşiţi afarrră - afarrră! Afarrră - afarrră! 

Barosanu' a dat buzna prin pământul îngrămădit, 
tresărind şi respirând cu greu. 

— In numele lui Frith, fă-l să tacă! a gâfâit. O să-şi iasă cu 
toţii din minţi! 

Tremurând, Alună a zgrepţănat coastele lui Cinci. 

— Trezeşte-te! Cinci, trezeşte-te! 

Dar Cinci zăcea într-o toropeală adâncă. 

În mintea lui Alună crengi înverzite se zbăteau în vânt. Se 
legănau în sus şi-n jos, şfichiuiau şi se încovoiau. Era ceva - 
ceva ce se desluşea printre ele. Ce anume? Simţea apă; şi 
spaimă. Şi apoi, pentru o clipă, a văzut limpede câţiva 

iepuri strânşi unul într-altul pe malul unui pârâu, în zori, 
ascultând lătratul din pădurea de mai sus şi boscorodeala 
unei gaite. 

— În locul vostru n-aş mai aştepta până la ni-Frith. Aş 
pleca numaidecât. De fapt, cred că e musai s-o ştergem din 
loc. Prin pădure umblă liber un câine mare. Prin pădure 
umblă liber un câine mare. 

Vântul bătea, copacii îşi fluturau mărunt puzderia de 
frunze. Pârâul a dispărut. Era în Fagure, în faţa Barosanului, 
în întuneric, de cealaltă parte a trupului neclintit al lui Cinci. 

— Barosane, fii bun şi fă imediat ce-ţi spun, a zis Alună. 
Nu mai e timp. Du-te iute să-i cauţi pe Păpădie şi Mură şi 
adu-i la intrarea în tunelul lui Kehaar. 

La intrarea în tunel, Cruşin era încă la post. Nu se clintise 
la strigătul lui Cinci, dar respira iute şi inima-i bătea foarte 
repede. El şi ceilalţi trei iepuri s-au adunat în jurul lui Alună 
fără să zică nimic. 

— Am un plan, a zis Alună. Dacă merge, am terminat de- 
a binelea cu Jaleş. Dar n-am vreme să explic. Acum 
contează fiecare clipă. Păpădie şi Mură, veniţi cu mine. 
Mergeţi în sus prin tunelul ăsta şi printre copaci, pe deal. 
Apoi către miazănoapte, peste margine şi în jos, pe câmp. 
Nu vă opriţi, orice-ar fi. Aşteptaţi-mă la copacul de fier de 
jos. 

— Dar, Alună... a zis Mură. 

— De cum am plecat noi, a zis Alună, întorcându-se către 
Barosanu', astupi tunelul ăsta şi-i duci pe toţi după zidul pe 
care l-ai ridicat. Dacă dau năvală înăuntru, ţine-i în loc cât 
mai mult. Nu te da bătut cu niciun preţ. El-ahrairah mi-a 
arătat ce să fac. 

— Dar unde te duci, Alună? a întrebat Barosanu'. 

— La fermă, a zis Alună, să mai rod o funie. Acuma, voi 
doi urmaţi-mă în tunel; şi nu uitaţi, nu vă opriţi pentru nimic 
în lume până ce ajungeţi la poalele dealului. Dacă sunt 
iepuri afară, nu vă luptaţi - fugiţi. 

Fără să mai zică nimic, a ţâşnit prin tunel afară, în 
pădure, cu Mură şi Păpădie pe urmele sale. 

45. 
larăşi ferma Nuthanger 


Strigând [...] 
„Fără-ndurare”, până când copoii 
Războiului scăpaţi din lanţ [...] 


Shakespeare, lulius Cezar”? 


În clipa aceea generalul Jaleş, aflat afară, pe iarba de la 
poalele taluzului, stătea în faţa lui Scaiete şi a lui Pipirig, în 
lumina vărgată, galbenă, a lunii din primele ore ale nopţii. 

— N-aţi fost puşi la gura acelui tunel ca să ascultați, a zis. 
Aţi fost puşi ca să opriţi pe oricine ar vrea să fugă. Nu 
trebuia să plecaţi. Mergeţi imediat înapoi. 

— Vă dau cuvântul meu, domnule, a zis Scaiete cu voce 
certăreaţă, că-i un animal acolo jos, şi nu-i iepure. L-am 
auzit amândoi. 

— L-aţi şi mirosit? a întrebat Jaleş. 

— Nu, domnule. Nici nu erau urme ori căcăreze. Dar am 
auzit amândoi un animal, şi nu era iepure. 

Câţiva dintre cei care săpau îşi părăsiseră lucrul şi se 
strânseseră în apropiere, ascultând. Au început mormăieli. 

— Aveau o homba care l-a omorât pe căpitanul Nalbă. 
Fratele meu a fost acolo. A văzut. 

— Aveau o pasăre mare care s-a preschimbat într-un 
fulger. 

— A fost alt animal care i-a dus în jos pe râu. 

— De ce nu putem pleca acasă? 

— Terminaţi! a zis Jaleş şi s-a dus către grup. Cine a zis 
asta? Tu, aşa-i? Foarte bine, du-te acasă. Du-te, ce mai stai. 
Aştept. Uite drumul - pe acolo. 

lepurele nu s-a clintit. Jaleş şi-a rotit încet privirea. 

— Bine, a zis. Oricine mai vrea să plece acasă poate s-o 
facă. E un drum destul de lung şi n-o să fie niciun ofiţer cu 


3 William Shakespeare, Opere, vol. Il, trad. Tudor Vianu, ESPLA, 
Bucureşti, 1955 (n. tr.). 

voi, pentru că o să fie ocupați cu săpatul, ca şi mine. 
Căpitane Verbină, căpitane Cruciuliţă, veniţi cu mine. Tu, 
Scaiete, du-te şi adu-l pe căpitanul Arşinic. lar tu, Pipirig, 
treci înapoi la intrarea tunelului, pe care nu trebuia s-o 
părăseşti. 

Cât ai clipi s-a reluat săpatul. Gaura era de-acum adâncă 
- mai adâncă decât se aşteptase Jaleş, şi tot nu era niciun 
semn de prăbuşire. Dar toţi trei iepurii simțeau că nu 
departe sub ei e un loc gol. 

— Săpaţi mai departe, a zis Jaleş. De-acum nu mai e 
mult. 

Când s-a întors, Arşinic a raportat că a văzut trei iepuri 
fugind peste deal către miazănoapte. Unul părea să fie 
iepurele şchiop. Se pregătea să se ia după ei, dar l-a întors 
din drum ordinul adus de Scaiete. 

— N-are importanţă, a zis Jaleş. Lasă-i să se ducă. O să 
fie cu trei mai puţini când ajungem înăuntru. Ce, iar ai 
venit? s-a răţoit când Pipirig a apărut lângă el. Ce mai e de 
data asta? 

— Tunelul deschis, domnule, a zis Pipirig. A fost astupat 
pe dinăuntru. 

— Atunci te poţi apuca să faci ceva de folos, a zis Jaleş. 
Scoate rădăcina aia. Nu, aia, prostule. 

Săpatul a continuat, în vreme ce primele dâre de lumină 
se arătau în partea dinspre răsărit. 


Câmpul cel mare de la poalele coastei abrupte fusese 
secerat, dar paiele nu fuseseră arse încă şi zăceau în şiruri 
lungi, aurii, pe miriştea de culoare mai închisă, în contrast 
cu tulpinile ţepoase şi buruienile din lan - troscot şi 
scânteiuţe, avrămeasă şi coada-mielului, trei-fraţi-pătaţi şi 
iarbă-iute - fără culoare şi neclintite sub lumina ştearsă a 
lunii. Între şirurile de paie, miriştea era la fel de golaşă ca 
dealul. 

— Acum, a zis Alună când au ieşit din brâul de păducel şi 
sânger din jurul stâlpului, sunteţi siguri amândoi că 
pricepeţi ce o să facem? 

— Ceri cam mult de la noi, Alună-rap, nu-i aşa? a răspuns 

Păpădie. Dar trebuie să încercăm, asta-i sigur. Nimic 
altceva n-ar mai putea acum să salveze sălaşul. 

— Atunci haideţi, a zis Alună. Măcar e uşor de mers - 
ajungem de două ori mai repede acum, c-au secerat 
câmpul. Nu vă bateţi capul cu ascunzişurile - fugiţi la 
vedere. Staţi totuşi pe lângă mine. O să fug cât de tare pot. 

Au traversat câmpul destul de uşor, cu Păpădie alergând 
în frunte. Singura alarmă a fost când au stârnit patru 
potârnichi, care s-au dus, zvârr, peste gardul viu, şi-au 
întins larg aripile şi au poposit pe câmpul de-acolo. Curând 
au ajuns la drum şi Alună s-a oprit la gardul de mărăcini din 
vârful taluzului dinspre ei. 

— Acuma, Mură, a zis, pe tine te lăsăm aici. Stai ascuns 
şi nu face nicio mişcare. Când vine vremea, să nu ţâşneşti 
prea repede. Ai cel mai mare avans dintre noi toţi. 
Foloseşte-l - şi păstrează-l. Când ajungi acasă, intră în 
tunelul lui Kehaar şi stai acolo până ce se liniştesc lucrurile. 
Ai priceput bine ce ai de făcut? 

— Da, Alună-rah, a zis Mură. Dar, din câte văd, s-ar putea 
să trebuiască să fug fără oprire până la copacul de fier. Nu-i 
niciun adăpost. 

— Ştiu, a zis Alună. N-avem ce face. Dacă n-ai încotro, va 
trebui s-o iei către gardul viu şi să tot ieşi din el şi să intri la 
loc. Fă ce crezi tu. N-avem timp acum să stăm şi să punem 
totul la punct. Doar asigură-te că ajungi înapoi la sălaş. 
Totul depinde de tine. 

Mură şi-a croit drum prin muşchiul şi iedera din jurul 
păducelului. Ceilalţi doi au trecut drumul şi au pornit în sus 
pe coastă, către şoproanele de la marginea aleii. 

— Au pe-aici rădăcini tare bune, a zis Alună, pe când 
treceau pe lângă ele, ajungând la gardul viu. Ce păcat că n- 
avem timp acum. Când se termină toate astea, o să dăm 
noi o raită pe-aici, pe furiş. 

— Nădăjduiesc s-o facem, Alună-rah, a zis Păpădie. O iei 
în sus drept pe alee? Cum rămâne cu pisicile? 

— E cea mai scurtă cale, a zis Alună. Nimic altceva nu 
mai contează acum. 

Deja se luminase de-a binelea şi câteva ciocârlii urcaseră 

pe cer. Pe când se apropiau de cercul cel mare de ulmi, au 
auzit iarăşi deasupra oftatul şi foşnetul iute, iar o frunză 
galbenă a coborât rotindu-se pe marginea şanţului. Au 
ajuns în vârful coastei şi au văzut în faţa lor hambarele şi 
curtea fermei. De peste tot începea să se audă ciripit şi 
ciorile strigau din vârful ulmilor, dar nimic - nici măcar o 
vrăbiuţă - nu se mişca pe pământ. Chiar în faţă, de cealaltă 
parte a curţii, aproape de casă, era cuşca. Dulăul nu se 
vedea, dar funia, legată de belciugul de pe acoperişul 
drept, atârna peste margine şi dispărea dincolo de pragul 
acoperit cu paie. 

— Am ajuns la timp, a zis Alună. Jigania doarme încă. 
Acuma, Păpădie, nu cumva să faci vreo greşeală. Stai în 
iarbă acolo, în faţa cuştii. Când o să rod de tot funia, o s-o 
vezi cum cade. Dacă nu-i bolnav ori surd, atunci câinele o 
să se trezească; probabil înainte, mă tem, dar aşa văd eu 
lucrurile. Trebuie să-l atragi şi să-l faci să te urmărească 
până la drum. Eşti foarte iute. Ai grijă să nu-ţi piardă urma. 
Foloseşte gardurile vii, dacă vrei; dar nu uita că târăşte 
după el funia. Du-l până la Mură. Asta-i tot ce contează. 

— Dacă ne mai vedem vreodată, Alună-rah, a zis Păpădie 
în vreme ce se ascundea în bordura de iarbă, o s-avem 
miezul celei mai tari poveşti care s-a spus vreodată. 

— lar tu eşti cel care o s-o spună, a zis Alună. 

A înaintat într-un semicerc către răsărit şi a ajuns la 
peretele casei. Apoi a început să ţupăie cu grijă de-a lungul 
peretelui, intrând şi ieşind din stratul îngust de flori. În cap i 
se învârtejeau aprig mirosurile - brumărele în floare, 
cenuşă, bălegar de vite, câine, pisică, găini, apă stătătoare. 
A ajuns în spatele cuştii care duhnea a creozot şi a paie 
putrezite. O jumătate de balot de paie era rezemat de ea - 
era, fără îndoială, pentru primenirea aşternutului din cuşcă, 
dar, cu vremea uscată, nu fusese pus la loc în hambar. Asta 
măcar era o fărâmă de noroc, pentru că se aşteptase să 
ajungă greu pe acoperiş. S-a căţărat pe paie. Pe o parte a 
acoperişului gudronat atârna o bucată ruptă dintr-o pătură 
veche, plină de rouă. Alună s-a ridicat în două labe, 
amuşinând, apoi a pus pe ea labele din faţă. N-a alunecat. 

S-a tras în sus. 

Cât zgomot să fi făcut? Cât de tare se simţea mirosul lui 
peste cel de smoală şi paie şi fermă? A încremenit, încordat 
pentru săritură, aşteptându-se să audă mişcare dedesubt. 
Nu s-a auzit nimic. În duhoarea îngrozitoare de câine, care 
îl ţinea în ghearele fricii şi striga „Fugi! Fugi!” de-a lungul 
fiecărui nerv, s-a strecurat către locul în care belciugul era 
înşurubat în acoperiş. Ghearele i-au scos un zgrepţănat 
uşor şi iar s-a oprit. Tot nicio mişcare. S-a ghemuit şi a 
început să roadă şi să muşte funia. 

Era mai uşor decât crezuse. Era mult mai uşor decât 
fusese cu funia de pe barcă, deşi era cam la fel de groasă. 
Funia bărcii era udată de ploaie, flexibilă, alunecoasă şi cu 
fibre tari. Aceasta, deşi era plină de rouă pe afară, înăuntru 
era uscată şi cu fibre subţiri. După foarte puţin timp s-a 
arătat miezul curat. Dinţii lui din faţă, ca nişte dălţi, muşcau 
de zor şi simţea cum se rup fibrele uscate. Funia era deja 
pe jumătate roasă. 

În clipa aceea a simţit trupul voinic al dulăului mişcându- 
se sub el. S-a întins, s-a scuturat şi a căscat. Funia s-a 
mişcat un pic şi aşternutul de paie a foşnit. Duhoarea lui 
puternică a urcat, ca un nor. 

„Nu mai contează dacă m-aude acum”, şi-a zis Alună. 
„Dacă izbutesc iute să rod de tot funia asta, nu mai 
contează. Câinele o să se ia după Păpădie, dacă rod destul 
de iute ca sfoara să se rupă când începe să tragă de ea.” 

A muşcat iar sfoara şi s-a ridicat să-şi tragă un pic 
sufletul, privind peste cărare spre locul unde aştepta 
Păpădie. Apoi a încremenit, cu ochii holbaţi. Puțin mai în 
spatele lui Păpădie, în iarbă, era ghemuită pisica tigrată cu 
piept alb, cu ochii larg deschişi şi biciuind din coadă. li 
văzuse şi pe el, şi pe Păpădie. Pe când privea, pisica s-a 
mai apropiat un pic. Păpădie stătea nemişcat, privind ţintă 
înspre cuşcă, aşa cum i se spusese. Pisica s-a încordat să 
sară. 

Înainte să-şi dea seama ce face, Alună a izbit cu 
picioarele în acoperiş. A izbit de două ori, apoi s-a întors să 
sară jos şi să fugă. Păpădie, reacţionând pe loc, a ţâşnit din 

iarbă pe pietriş, la vedere. În aceeaşi clipă, pisica a sărit şi 
a aterizat exact pe locul în care fusese el. Dulăul a scos 
două lătrături scurte şi ascuţite şi s-a năpustit afară din 
cuşcă. L-a văzut imediat pe Păpădie şi a fugit până la 
capătul funiei. Funia s-a întins, a rezistat o clipă, apoi a 
plesnit în locul în care o subţiase Alună. Cuşca s-a smucit în 
faţă, s-a înclinat, s-a îndreptat şi a izbit pământul, 
zgâlţâindu-se. Alună, deja dezechilibrat, s-a prins cu 
ghearele de pătură, labele i-au alunecat şi s-a rostogolit 
peste margine. A căzut greoi pe piciorul vătămat şi a rămas 
acolo, zvâcnind din picioare. Câinele plecase. 

Alună s-a oprit din zvâcnit şi a rămas nemişcat. Simţea 
un junghi în şold, dar ştia că se poate mişca. Şi-a amintit de 
podeaua înălţată a hambarului din partea cealaltă a curţii. 
Nu era departe, putea să şchiopăteze până acolo, să intre 
sub podea şi apoi să ajungă în şanţ. S-a ridicat sprijinindu- 
se pe labele dinainte. 

In clipa aceea a fost doborât pe-o coastă şi s-a simţit 
țintuit la pământ. In blana de pe spinare simţea o 
înţepătură uşoară, dar ascuţită. A izbit cu labele din spate, 
dar n-a lovit nimic. A întors capul. Pisica era deasupra lui, 
ghemuită pe jumătate peste el. Mustăţile îi gâdilau 
urechea. 

Ochii mari, verzi, cu pupilele strânse în lumina soarelui în 
două crăpături verticale, negre, se uitau ţintă în ochii lui. 

— Eşti în stare să fugi? a şuierat pisica. N-aş prea zice. 

46. 
Barosanu' nu se dă bătut 


lată o bubuială zdravănă, domnilor. 
să vedem cine o să bubuie mai multă vreme. 


Ducele de Wellington (la Waterloo) 


Cruciuliţă s-a căţărat pe panta abruptă a puţului şi s-a 
oprit lângă Jaleş în scobitura de sus. 

— N-a mai rămas nimic de săpat, domnule, a zis. Fundul 
o să se prăbuşească dacă intră cineva acum. 

— Poţi să-ţi dai seama ce e dedesubt? a întrebat Jaleş. O 
să intrăm într-un tunel ori o vizuină? 

— Sunt sigur că-i o vizuină, domnule, a răspuns 
Cruciuliţă. De fapt, mi se pare că dedesubt e un loc gol 
neobişnuit de mare. 

— Câţi iepuri crezi că sunt acolo? 

— N-am auzit niciunul. Dar poate că stau liniştiţi şi 
aşteaptă să ne atace când intrăm. 

— N-au atacat prea mult până acum, a zis Jaleş. O ceată 
de neputincioşi - stau bosumflaţi sub pământ, iar unii dintre 
ei dau bir cu fugiţii noaptea. Nu cred c-o să ne dea mult de 
furcă. 

— Dacă nu cumva, domnule... a zis Cruciuliţă. 

Jaleş s-a uitat la el, aşteptând. 

— Dacă nu cumva... ne atacă animalul, domnule, a zis 
Cruciuliţă. Orice o îi el. Nu-i Pipirig ăla care să-şi închipuie 
tot soiul de lucruri. E cât se poate de zdravăn. Incerc doar 
să gândesc cu un pas mai departe, a adăugat, în vreme ce 
Jaleş tot nu spunea nimic. 

— Ei bine, a zis Jaleş în cele din urmă, dacă este un 
animal, o să descopere că şi eu sunt un animal. 

A ieşit pe taluz, unde aşteptau Arşinic şi Verbină 
împreună cu alţi câţiva. 

— Am făcut toată munca grea de-acum, a zis. O să ne 
putem lua acasă iepuroaicele de îndată ce isprăvim treaba 
jos. lată cum facem. Eu o să sparg fundul puţului şi intru 

drept în vizuina de dedesubt. Nu vreau să mă urmeze decât 
trei, altfel o să fie zăpăceală şi o să ajungem să ne 
încăierăm între noi. Verbină, vii după mine şi mai aduci doi. 
Dacă e vreo problemă, ne ocupăm noi. Cruciuliţă, vine 
rândul tău. Dar tu stai în puț, ai înţeles? Nu sări până nu-ți 
zic eu. Atunci când o să ştim unde suntem şi ce facem, poţi 
să mai aduci câţiva înăuntru. 

Nu exista în Ows/a vreun iepure care să n-aibă încredere 
în Jaleş. Când l-au auzit că se pregăteşte să intre primul în 
adâncurile vizuinii duşmanilor, atât de netulburat de parcă 
s-ar fi dus să caute păpădii, ofiţerii s-au simţit îmbărbătaţi. 
Işi ziceau că se prea poate ca locul să fie predat fără nicio 
luptă. Când a condus asaltul final din crângul Nutley, 
generalul a omorât sub pământ trei iepuri, şi niciun altul n- 
a mai cutezat să i se împotrivească, chiar dacă în ziua 
dinainte fuseseră câteva încleştări aprige în tunelurile din 
afară. 

— Prea bine, a zis Jaleş. Acum, nu vreau să se 
răzleţească nimeni. Arşinic, îngrijeşte-te de asta. De îndată 
ce deschidem pe dinăuntru unul dintre tunelurile astupate, 
poţi să umpli locul. Ţine-i laolaltă aici până-ţi dau eu de 
ştire şi apoi trimite-i înăuntru iute. 

— Noroc, domnule, a zis Arşinic. 

Jaleş a sărit în scobitură, şi-a lăsat urechile pe spate şi a 
pornit în jos prin puț. Hotărâse deja că o să coboare fără să 
mai stea să asculte. N-avea rost, de vreme ce voia să intre 
pe dată, indiferent dacă era sau nu ceva de auzit. Era mai 
important să nu pară că şovăie, ori să-l facă pe Verbină să 
şovăie; şi ca duşmanul, dacă era acolo, să aibă cât mai 
puţin timp să-l audă pe el venind. Dedesubt avea să fie ori 
un tunel, ori o vizuină. Fie va trebui să lupte pe dată, fie va 
avea mai întâi ocazia să se uite în jur şi să-şi dea seama 
unde se află. Nu conta. Ceea ce conta era să găsească 
iepuri şi să-i omoare. 

A ajuns la fundul puţului. Aşa cum spusese Cruciuliţă, era 
clar că e subţire - ca gheaţa de pe o băltoacă - calcar, 
pietricele şi pământ afânat. Jaleş a scurmat prin el cu 
ghearele din faţă. Pământul umed a rezistat un pic şi apoi 

s-a prăbuşit. Jaleş l-a urmat. 

A căzut cam pe lungimea trupului său - destul de mult ca 
să ştie că e într-o vizuină. Când a aterizat, a izbit în podea 
cu labele din spate şi a ţâşnit într-o parte, să nu stea în 
calea lui Verbină, care venea după el, dar şi ca să ajungă la 
perete şi să se întoarcă înainte să fie atacat din spate. S-a 
pomenit pe o grămadă de pământ moale - evident, capătul 
unui tunel blocat care ieşea din vizuină - şi s-a întors. Peste 
o clipă Verbină era lângă el. Al treilea iepure, oricine o fi 
fost, părea că are probleme. Il auzeau amândoi scurmând 
prin pământul căzut. 

— Vino aici, a spus Jaleş aspru. 

lepurele, un veteran masiv, puternic, pe nume Tunet, s-a 
dus la ei, împleticindu-se. 

— Ce-ai păţit? a întrebat Jaleş. 

— Nimic, domnule, a răspuns Tunet, doar că-i un iepure 
mort pe podea şi m-a surprins pentru o clipă. 

— Un iepure mort? a zis Jaleş. Eşti sigur că-i mort? Unde- 
i? 

— Aici, domnule, lângă put. 

Jaleş a traversat iute vizuina. De partea cealaltă a 
grămezii de pământ căzut din puț zăcea trupul nemişcat al 
unui iepure. L-a adulmecat şi apoi l-a împuns cu nasul. 

— Nu-i mort de mult, a zis. E aproape rece, dar nu 
teapăn. Tu ce înţelegi din asta, Verbină? lepurii nu mor sub 
pământ. 

— E un iepure pipernicit, domnule, a răspuns Verbină. 
Poate că nu i-a plăcut ideea să lupte cu noi, şi ceilalţi l-au 
omorât când le-a zis. 

— Nu, nu poate fi asta. N-are nicio zgărietură. Ei, lăsaţi-l. 
Trebuie să mergem mai departe, iar un iepure de mărimea 
asta nu schimbă nimic, fie el mort sau viu. 

A pornit pe lângă perete, adulmecând din mers. A trecut 
de două tuneluri astupate, a ajuns la o deschizătură între 
nişte rădăcini de copac groase şi s-a oprit. Locul era evident 
mare - mai mare ca vizuina Consiliului din Efrafa. De vreme 
ce nu erau atacați, putea să folosească spaţiul în favoarea 
sa, aducând pe dată mai mulţi iepuri. S-a înapoiat iute la 

puț. Ridicat pe labele din spate de-abia ajungea să-şi 
sprijine labele dinainte de buza zdrenţuită a găurii. 

— Cruciuliţă? a zis. 

— Da, domnule, a răspuns Cruciuliţă de deasupra. 

— Vino încoace, a zis Jaleş, şi mai ia patru cu tine. Sari în 
partea asta - s-a mişcat un pic -, e pe podea un iepure 
mort, unul de-al lor. 

Încă se mai aştepta să fie atacat în orice clipă, dar locul a 
rămas tăcut. A ascultat în continuare, adulmecând aerul 
închis, în vreme ce cinci iepuri au căzut pe rând în vizuină. 
Apoi l-a dus pe Cruciuliţă la cele două tuneluri astupate din 
peretele dinspre răsărit. 

— Deschideţi astea cât de repede puteţi, a zis, şi trimiteţi 
doi iepuri să vadă ce e în spatele rădăcinilor de copac de 
dincolo. Dacă sunt atacați, să mergeţi pe dată în sprijinul 
lor. 

— Ştiţi, domnule, e ceva ciudat cu peretele din capătul 
celălalt, a zis Verbină, în vreme ce Cruciuliţă îşi trimitea 
iepurii la muncă. Cea mai mare parte e pământ care n-a 
mai fost săpat. Dar în vreo două locuri pământul e mult mai 
moale. Aş zice că nişte tuneluri care duc prin perete au fost 
astupate de foarte puţin timp - probabil de aseară încoace. 

Jaleş şi Verbină au mers cu grijă de-a lungul peretelui de 
miazăzi al Fagurelui, scurmând şi ascultând. 

— Cred că ai dreptate, a zis Jaleş. Ai auzit vreo mişcare 
din partea cealaltă? 

— Da, domnule, chiar pe-aici, a zis Verbină. 

— O să dăm jos grămada asta de pământ moale, a zis 
Jaleş. Pune la treabă doi iepuri. Dacă am dreptate şi Thlayli 
e de partea cealaltă, o să dea de belea curând. Asta vrem - 
să-l silim să-i atace. 

În vreme ce Tunet şi Scaiete se apucau să sape, Jaleş s-a 
ghemuit tăcut în spatele lor, aşteptând. 


Chiar şi înainte să audă că se prăbuşeşte bolta Fagurelui, 
Barosanu' ştia că nu mai poate fi mult până ce iepurii din 
Efrafa găsesc locurile moi din peretele de la miazăzi şi 
încearcă să răzbată printr-unul dintre ele. N-avea să dureze 

mult. Atunci va trebui să lupte - probabil cu Jaleş însuşi; iar 
dacă Jaleş se încleştează cu el şi îşi foloseşte greutatea, nu- 
i rămân prea multe şanse. Trebuia, cumva, să izbutească 
să-l rănească de la bun început, înainte să se aştepte. Dar 
cum? 

l-a spus lui Laur. 

— Necazul cu vizuina asta e că n-a fost făcută ca să fie 
apărată, a zis Laur. Pentru asta era Tunelul Neumblat de 
acasă, aşa mi-a zis o dată Threarahul. Era făcut ca, dacă-i 
nevoie, să putem trece pe dedesubtul duşmanului şi să 
ieşim acolo unde nu se aşteaptă. 

— Asta e! a strigat Barosanu'. Asta trebuie făcut! Uite, o 
să-mi sap o adâncitură în podeaua tunelului, chiar în 
spatele  deschizăturii astupate. Apoi mă acoperiţi cu 
pământ. N-o să mă observe - sunt deja prea multe săpături 
şi locu-i vraişte. Ştiu că-i un risc, dar ar fi mai bine decât să 
încerc pur şi simplu să-i ţin piept unui iepure ca Jaleş. 

— Dar ce faci dacă încearcă să răzbată prin perete în altă 
parte? a zis Laur. 

— Trebuie să încercaţi să-i faceţi să sape aici, a răspuns 
Barosanu'. Când îi auziţi pe partea cealaltă, faceţi un 
zgomot - zgrepţănaţi sau mai ştiu eu ce - chiar deasupra 
locului unde-s eu. Orice care să le atragă atenţia. Haideţi, 
ajutaţi-mă să sap. lar tu, Argintiule, adu-i acum pe toţi din 
Fagure şi astupaţi cu totul peretele ăsta. 7 

— Barosane, a zis Ulcică, nu-l pot trezi pe Cinci. Incă mai 
zace acolo, în mijlocul podelei. Ce-i de făcut? 

— Mă tem că nu putem face nimic acum, a răspuns 
Barosanu’. E mare păcat, dar trebuie să-l lăsăm acolo. 

— Vai, Barosane, a strigat Ulcică, lasă-mă să stau cu el! 
N-o să-mi simţi lipsa şi pot să încerc mai departe... 

— Hlao-roo, a zis Laur cu cea mai mare blândeţe, dacă 
nu-l pierdem decât pe Cinci înainte să se termine treaba 
asta, apoi înseamnă că Stăpânul Frith însuşi a luptat pentru 
noi. Nu, îmi pare rău, prietene, nu mai spune nimic. Avem 
nevoie de tine, avem nevoie de toată lumea. Argintiule, ai 
grijă să meargă în spate, cu ceilalţi. 

Când Jaleş a căzut prin bolta Fagurelui, Barosanu' stătea 

deja ascuns sub un strat subţire de pământ dincolo de 
peretele de la miazăzi, nu departe de culcuşul lui Trifoi. 


Tunet şi-a înfipt dinţii într-o rădăcină ruptă şi a tras-o 
afară. Pe dată s-a prăbuşit nişte pământ şi a rămas o gaură 
acolo unde săpase. Pământul nu mai ajungea până la boltă. 
Nu mai era decât o grămadă lată de pământ moale care 
umplea pe jumătate tunelul. Jaleş, care aştepta încă în 
tăcere, mirosea şi auzea mulţi iepuri în partea cealaltă. 
Nădăjduia că acum o să iasă la vedere în vizuină şi o să 
încerce să-l atace. Dar n-au făcut nicio mişcare. 

Când era vorba de luptă, Jaleş nu stătea să-şi facă 
socoteli amănunțite. Oamenii şi animalele mai mari, cum 
sunt lupii, au de obicei idee de numărul lor şi de cel al 
duşmanilor, şi asta le afectează dorinţa de luptă şi felul în 
care procedează. Jaleş n-avusese niciodată nevoie să 
gândească aşa. Din toată experienţa sa de luptă învățase 
că aproape întotdeauna sunt cei care vor să lupte şi cei 
care nu vor, dar simt că n-au încotro. Nu o dată a luptat 
singur şi şi-a impus voinţa unei mulţimi de iepuri. Ţinea în 
stăpânire un sălaş mare, cu ajutorul câtorva ofiţeri devotați. 
Nu i-a trecut prin minte acum - iar dacă i-ar fi trecut, n-ar fi 
crezut că are vreo importanţă - că cei mai mulţi dintre 
iepurii săi erau încă afară; că aceia care erau cu el erau mai 
puţini decât cei aflaţi de cealaltă parte a peretelui şi că 
până ce Cruciuliţă nu deschidea tunelurile, aceştia nu 
puteau să iasă, chiar dacă ar fi vrut. Acest lucru nu 
contează printre iepurii luptători. Ferocitatea şi 
agresivitatea înseamnă totul. Ceea ce ştia Jaleş era că 
iepurii de dincolo de perete se tem de el şi că în această 
privinţă el are avantajul. 

— Cruciuliţă, a zis, de îndată ce termini de destupat 
tunelurile astea, spune-i lui Arşinic să-i trimită pe toţi jos. 
Voi, ceilalţi, veniţi după mine. O să terminăm treaba asta 
până ce ajung ceilalţi aici. 

Jaleş n-a mai aşteptat decât să-i aducă Cruciuliţă înapoi 
pe cei doi iepuri care fuseseră trimişi să caute printre 
rădăcinile din partea de miazănoapte a vizuinii. Apoi, cu 

Verbină după el, s-a căţărat pe grămada de pământ 
prăbuşit şi şi-a croit drum prin tunelul îngust. În întuneric 
auzea şi mirosea foşnetul şi îngrămădeala - şi iepuri, şi 
iepuroaice - din faţa sa. Erau doi iepuri drept în calea sa, 
dar s-au tras îndărăt când a răzbătut prin pământul afânat. 
S-a repezit înainte şi a simţit cum podeaua se răstoarnă 
deodată sub el. În clipa următoare, un iepure a ţâşnit din 
pământ la picioarele sale şi şi-a înfipt dinţii în scobitura 
labei lui stângi din faţă, chiar acolo unde se îmbina cu 
trupul. 

Jaleş câştigase aproape toate luptele din viaţa sa 
folosindu-şi greutatea. Alţi iepuri nu-l puteau opri şi, odată 
căzuţi, rareori mai apucau să se ridice. A încercat şi acum 
să împingă, dar labele din spate nu aveau de ce să se 
proptească în grămada de pământ afânat din spatele său, 
care se turtea. S-a tras înapoi, şi atunci şi-a dat seama că 
iepurele de lângă el era ghemuit într-o adâncitură de 
mărimea trupului lui. A lovit şi a simţit că ghearele sale 
scurmă adânc în spinare şi în şold. Apoi celălalt iepure, cu 
dinţii înfipţi încă sub umărul lui Jaleş, a zvâcnit în sus, cu 
labele dinapoi proptite în podeaua scobiturii. Jaleş, cu 
amândouă labele din faţă ridicate de pe pământ, a fost 
azvârlit pe spate în mormanul de pământ. A izbit cu 
ghearele, dar potrivnicul îi dăduse deja drumul şi nu mai 
putea fi atins. 

Jaleş s-a ridicat. Simţea că îi curge sângele pe partea 
dinăuntru a labei stângi din faţă. Muşchiul era vătămat. Nu 
putea să se lase pe labă. Dar şi ghearele sale erau pline de 
sânge, şi sângele ăla nu era al lui. 

— Sunteţi bine, domnule? a întrebat Verbină. 

— Sigur că-s bine, prostule, a zis Verbină. Ţine-te după 
mine. 

Celălalt iepure a vorbit din faţa lui. 

— Mi-ai spus cândva că, dacă vreau să impresionez pe 
cineva, să încep cu tine, generale. Nădăjduiesc c-am izbutit. 

— Ţi-am spus cândva c-o să te omor eu însumi, a răspuns 
Jaleş. Nu-i nicio pasăre albă pe-aici, Thlayli. 

A înaintat pentru a doua oară. 


e 47/1 œ 


Zeflemeaua Barosanului fusese cu tâlc. Nădăjduia că 
Jaleş o să se repeadă la el şi, astfel, să-i dea prilejul să-l mai 
muşte o dată. Dar, în vreme ce aştepta, lipit de pământ, şi- 
a dat seama că Jaleş e prea isteţ ca să înşface momeala. 
Întotdeauna cântărea pe dată orice situaţie nouă, iar acum 
venea încet, ţinându-se şi el aproape de pământ. Avea de 
gând să-şi folosească ghearele. Speriat, ascultându-l pe 
Jaleş cum se apropie, Barosanu' şi-a dat seama de mişcarea 
inegală a labelor din faţă, ajunse aproape la distanţa de la 
care puteau să lovească. Instinctiv, s-a tras înapoi, şi atunci 
gândul a venit odată cu sunetul. „Laba stângă din faţă se 
târăşte. N-o poate folosi cum trebuie.” Lăsându-şi coastele 
din dreapta descoperite, a izbit în stânga. 

Ghearele i-au găsit laba lui Jaleş şi au sfâşiat-o în lateral; 
dar, înainte să se poată trage înapoi, toată greutatea lui 
Jaleş s-a lăsat peste el, iar în clipa următoare dinţii lui i s-au 
înfipt în urechea dreaptă. Barosanu' a ţipat, pus la pământ 
şi zvârcolindu-se. Jaleş, simțind teama şi disperarea 
potrivnicului, a dat drumul urechii şi s-a înălţat deasupra 
lui, gata să-i muşte şi să-i sfâşie ceafa. O clipă a stat 
deasupra Barosanului, care era neajutorat, cu umerii 
umplând tunelul. Apoi laba din faţă i-a cedat şi s-a clătinat 
într-o parte, proptindu-se de perete. Barosanu' i-a tras două 
lovituri peste faţă şi a simţit că a treia a trecut printre 
mustăţile lui Jaleş, care sărise înapoi. Sunetul răsuflării lui 
grele venea limpede din vârful grămezii de pământ. 
Barosanu', cu sângele picurând din spate şi din ureche, a 
rămas pe poziţie, aşteptând. Deodată şi-a dat seama că 
vede forma întunecată a generalului Jaleş desenată vag, 
cum stătea ghemuit mai sus de el. Primele semne ale zilei 
licăreau în spate, prin bolta prăbugşită a Fagurelui. 

47. 
Cerul atârnat 


Tauru' o vinit la mine, cu capu-n pept. 
Da’ io nu m-am clintit... 
M-am dus la iei. lei o fost ăl de s-o clintit. 


Flora Thompson, Lark Rise 


Când Alună a bocănit din picioare, Păpădie a sărit ca ars 
din brazda de iarbă. Dacă ar fi fost pe-acolo vreo vizuină, s- 
ar fi îndreptat către ea. O fracțiune de secundă s-a uitat în 
susul şi-n josul cărării de pietriş. Apoi dulăul s-a năpustit 
către el, aşa că s-a răsucit şi a ţâşnit către hambarul înălţat 
de la pământ. Dar, înainte să ajungă acolo, şi-a dat seama 
că nu trebuie să se refugieze sub podea. Dacă o făcea, 
câinele s-ar fi oprit; şi cu siguranţă un om l-ar fi chemat 
înapoi. Trebuia să-l scoată din fermă şi să-l ducă până la 
drum. Şi-a schimbat direcţia şi a gonit pe alee către ulmi. 

Nu se aşteptase ca dulăul să fie atât de aproape în 
spatele său. li auzea răsuflarea şi zgomotul pietrişului care 
zbura de sub labele lui. 

„E prea iute pentru mine!” şi-a zis. „O să mă prindă!” 
într-o clipă avea să-l ajungă şi să-l tăvălească, frângându-i 
spinarea şi smulgând cu colții viaţa din el. Ştia că iepurii de 
câmp, când sunt ajunşi din urmă, se feresc cotind mai iute 
şi mai iscusit decât câinele care fuge după ei şi făcând cale- 
ntoarsă. „Va trebui s-o iau înapoi”, şi-a zis disperat. „Dar 
atunci o să fugă după mine în sus şi-n jos pe alee şi omul o 
să pună capăt vânzolelii, ori o să trebuiască să scap de el 
intrând şi ieşind din gardul viu; şi atunci planul cade.” 

A fugit peste creastă şi-n jos, spre ocolul vitelor. Când 
Alună îi spusese ce are de făcut, părea că trebuie să fugă 
înaintea câinelui şi să-l convingă să vină după el. Acum 
fugea pur şi simplu ca să-şi scape pielea, şi asta cu o 
iuţeală pe care n-o mai avusese vreodată, o iuţeală pe care 
ştia că n-o poate păstra mult timp. 

De fapt, Păpădie a străbătut cei aproape trei sute de 

metri până la ocolul vitelor în mult mai puţin de o jumătate 
de minut. Dar când a ajuns la paiele din prag i s-a părut că 
aleargă de-o veşnicie. Alună şi curtea fermei erau lucruri de 
demult. Nu făcuse nimic altceva în viaţa sa decât să 
gonească pe alee, simțind pe şolduri răsuflarea câinelui. La 
poartă, un şobolan mare i-a tăiat calea, şi câinele s-a oprit o 
clipă. Păpădie a ajuns la şopronul cel mai apropiat şi s-a 
aruncat între doi baloţi de paie de la poalele unei grămezi. 
Era strâmt acolo şi n-a putut să se întoarcă decât cu greu. 
Dulăul era în faţa lui, scurmând nerăbdător, scheunând şi 
zvârlind paiele în sus pe când adulmeca la poalele grămezii. 
_ — Stai liniştit, a zis un şobolan tânăr din paiele de alături. 
Intr-un minut pleacă. Ştii, nu-s ca pisicile. 

— Asta-i necazul, a zis Păpădie, gâfâind şi rostogolindu-şi 
ochii holbaţi. Nu trebuie să-mi piardă urma; şi nu-i nicio 
clipă de pierdut. 

— Ce? a zis şobolanul nedumerit. Ce zici? 

Fără să-i răspundă, Păpădie s-a furişat până la altă 
crăpătură, şi-a adunat un pic puterile şi a ţâşnit din 
ascunzătoare, alergând de-a curmezişul curţii până la 
şopronul din partea cealaltă. Era deschis în faţă şi a trecut 
prin el până la scândurile din spate. Era o deschizătură sub 
capătul rupt al unei scânduri şi s-a strecurat pe-acolo în 
câmpul din spate. Dulăul, pe urmele lui, şi-a vârât capul în 
deschizătură şi a împins, lătrând întărâtat. Încetul cu 
încetul, scândura s-a ridicat ca o trapă, până ce câinele a 
izbutit să treacă dincolo. 

Acum, că pornise mai bine, Păpădie a rămas în loc 
deschis şi a alergat pe câmp în jos către gardul viu de lângă 
drum. Ştia că are viteză mai mică, dar şi câinele încetinise. 
Alegând o parte mai lată a gardului, a trecut prin el şi a 
traversat drumul. Mură a venit la el, coborând în grabă 
taluzul. Păpădie s-a prăbuşit în şanţ, sleit. Dulăul era la mai 
puţin de şase metri, dincolo de gardul viu. Nu găsea un loc 
de trecere. 

— E mai iute decât aş fi crezut, a gâfâit Păpădie, dar l-am 
obosit. Nu mai pot să fac nimic. Trebuie să mă adăpostesc. 
Nu mai am niciun strop de putere. 

Era limpede că Mură e speriat. 

— Frith să mă ajute! a şoptit. N-o să fiu în stare! 

— Du-te, repede, a zis Păpădie, până nu-şi pierde 
interesul. Te prind din urmă şi te ajut, dacă pot. 

Mură a ţupăit fără grabă până în drum şi s-a ridicat în 
două labe. Văzându-l, câinele a lătrat şi s-a aruncat cu 
toată puterea în gard. Mură a pornit uşurel pe drum către 
două porţi care stăteau faţă în faţă ceva mai încolo. Câinele 
a mers în rând cu el. De îndată ce a fost sigur că dulăul a 
văzut poarta de pe partea lui şi are de gând să se ducă 
acolo, Mură s-a întors şi a luat-o în sus pe taluz. Odată 
ajuns pe mirişte, a aşteptat să se arate câinele. 

l-a trebuit mult până să apară; iar când a ieşit în sfârşit 
pe câmp, strecurându-se printre stâlpul porţii şi taluz, nu i-a 
dat nicio atenţie. A amuşinat pe la poalele taluzului, a 
stârnit o potârniche şi a sărit după ea, apoi s-a apucat să 
scormonească printr-o tufă de măcriş. O vreme Mură a fost 
prea speriat ca să se mişte. Dar apoi, disperat, a ţupăit 
agale către el, încercând să se poarte ca şi cum n-ar fi 
văzut că e acolo. Dulăul s-a repezit către el, dar aproape 
imediat a părut că-şi pierde interesul şi şi-a văzut de 
scormonit şi de amuşinat pe pământ. In cele din urmă, când 
Mură nu mai ştia ce să facă, câinele a pornit de bunăvoie 
peste câmp, umblând voios de-a lungul unui şir de paie, cu 
funia ruptă târâş după el şi sărind de colo colo la fiecare 
chiţăit ori foşnet. Mură, adăpostindu-se după un şir paralel, 
mergea în rând cu el. Aşa au ajuns până la linia stâlpilor, la 
jumătatea distanţei până la poalele dealului. Acolo l-a ajuns 
din urmă Păpădie. 

— Nu-i destul de repede, Mură! Trebuie să mergem. 
Barosanu' poate să fi murit. 

— Ştiu, dar cel puţin merge în direcţia cea bună. La 
început n-am putut să-l urnesc. N-am putea să... 

— Trebuie să vină în sus pe deal cu iuţeală mare, altfel n- 
o să-i ia prin surprindere. Haide, o să-l momim împreună. 
Dar trebuie mai întâi să i-o luăm înainte. 

Au gonit prin mirişte până ce s-au apropiat de copaci. 
Apoi s-au întors şi au tăiat făţiş calea dulăului. De data asta 

s-a luat imediat după ei, iar cei doi iepuri au ajuns în 
tufişurile de la poalele coastei abrupte fără să aibă mai 
mult de zece metri avans. Când au început urcuşul, au auzit 
cum câinele îşi croieşte drum frângând tulpinile de soc. A 
lătrat o dată, apoi iepurii au gonit pe coasta fără vreun 
ascunziş, cu dulăul care îi urmărea fără să mai scoată vreun 
sunet. 


Sângele curgea pe grumazul Barosanului şi pe laba din 
faţă. Se uita ţintă la Jaleş, care era ghemuit pe grămada de 
pământ, aşteptându-se să-l vadă sărind în orice clipă. 
Auzea un iepure mişcându-se în spatele lui, dar tunelul era 
aşa de îngust, încât nu s-ar fi putut întoarce nici măcar în 
condiţii neprimejdioase. 

— Toţi sunt bine? a întrebat. 

— Sunt bine, a răspuns Laur. Haide, Barosane, lasă-mă 
să-ţi iau locul acum. Ai nevoie de odihnă. 

— Nu pot, a gâfâit Barosanu'. N-ai putea să treci de mine 
aici... nu-i loc... şi dacă mă dau înapoi, fiara o să se ia după 
mine... şi ne trezim cu el prin vizuini. Las' pe mine. Ştiu ce 
fac. 

Barosanului îi trecuse prin cap că în tunelul îngust chiar şi 
trupul său mort ar fi o piedică mare. Cei din Efrafa ar trebui 
fie să-l tragă afară, fie să sape în jurul lui, şi asta ar 
însemna şi mai multă întârziere. În vizuina din spatele său îl 
auzea pe Clopoţel, care se pare că le spunea iepuroaicelor 
o poveste. „Bună idee”, şi-a zis. „Asta le ocupă gândurile. E 
mai mult decât aş fi putut să fac eu dacă trebuia să stau 
acolo.” 

„Aşa că El-ahrairah i-a spus vulpii: «Oi mirosi tu a vulpe şi 
te-oi purta tu ca o vulpe, da' eu pot să-ţi ghicesc norocul în 
apă.»” 

Deodată Jaleş a glăsuit: 

— Thlayli, a zis, de ce vrei să-ţi azvârli aiurea viaţa? Pot 
să trimit în tunelul ăsta iepuri odihniţi unul după altul. Eşti 
prea bun ca să fii omorât. Vino cu noi în Efrafa. Îţi promit 
să-ţi dau comanda oricărui Semn vrei tu. Ai cuvântul meu. 

— Silflay hraka, u embleer rah, a răspuns Barosanu'. 

„ «Aha», a zis vulpea, «să-mi ghiceşti norocul, da? Şi ce 
anume vezi tu în apă, prietene? lepuri graşi fugind prin 
iarbă, da, da?»” 

— Prea bine, a zis Jaleş. Dar nu uita, Thlayli, tu însuţi poţi 
să pui capăt aiurelii ăsteia oricând pofteşti. 

„ «Ba nu», a răspuns El-ahrairah, «nu iepuri graşi văd eu 
în apă, ci ogari iuți care au prins urma şi duşmanul meu 
care fuge ca să scape cu viaţă».” 

Barosanu' şi-a dat seama că Jaleş ştia şi el că în tunel 
trupul său mort ar fi o piedică aproape la fel de mare ca el 
viu. „Vrea să ies pe picioarele mele”, şi-a zis. „Dar Inlé, nu 
Efrafa, e locul în care mă duc de-aici.” 

Deodată, Jaleş s-a azvârlit înainte dintr-un salt şi a 
aterizat lângă Barosanu' ca o creangă ce cade din copac. N- 
a încercat să-şi folosească ghearele. Trupul lui uriaş se 
împingea, piept la piept, în trupul Barosanului. Cu capetele 
înclinate într-o parte, fiecare muşca din umerii celuilalt. 
Barosanu' a simţit că alunecă încet înapoi. Nu putea să se 
împotrivească împingerii uriaşe. Labele din spate, cu 
ghearele răsfirate, brăzdau podeaua tunelului, în vreme ce 
pierdea teren. În câteva clipe avea să fie împins în vizuina 
din spate. Adunându-şi ultimele puteri în strădania de a 
rămâne pe loc, şi-a scos dinţii din umărul lui Jaleş şi şi-a 
înclinat capul, ca un cal înhămat care se trudeşte cu povara 
din căruţă. Însă aluneca în continuare. Apoi, foarte încet, 
după cum părea, apăsarea cumplită a început să slăbească. 
Ghearele lui se propteau în podea. Jaleş, cu dinţii înfipţi în 
spatele lui, fornăia şi se îneca. Deşi Barosanu' nu ştia, 
loviturile date înainte îi sfâşiaseră lui Jaleş nasul. Avea 
nările pline de propriul sânge şi, cu fălcile încleştate în 
blana Barosanului, nu mai putea să răsufle. Peste o clipă s- 
a descleştat de el. Barosanu', care nu mai avea niciun strop 
de vlagă, a rămas întins pe jos. După câteva clipe a 
încercat să se ridice, dar a simţit că-l cuprinde slăbiciunea 
şi i s-a părut că se tot rostogoleşte printr-un şanţ plin cu 
frunze. A închis ochii. A fost linişte şi apoi l-a auzit foarte 
limpede pe Cinci vorbind din iarba înaltă. „Eşti mai aproape 
de moarte ca mine. Eşti mai aproape de moarte ca mine.” 

„Sârma!” a ţipat Barosanu'. S-a smucit în sus şi a deschis 
ochii. Tunelul era pustiu. Generalul Jaleş plecase. 


Jaleş s-a tras înapoi până în Fagure, care era acum 
luminat slab, prin puț, de ziua de afară. Nu se mai simţise 
niciodată atât de obosit. l-a văzut pe Verbină şi Tunet cum 
se uită la el, neştiind ce să creadă. S-a aşezat pe labele 
dinapoi şi a încercat să-şi curețe botul cu labele din faţă. 

— Thlayli n-o să ne mai facă necazuri, a zis. Ai face bine 
să te duci tu, Verbină, să-l termini, de vreme ce nu vrea să 
iasă de-acolo. 

— Îmi cereţi mie să mă lupt cu el, domnule? a întrebat 
Verbină. 

— Ei, încaieră-te cu el câteva clipe, a răspuns Jaleş. 
Vreau să-i pun să se apuce de dărâmat peretele ăsta în 
vreo două alte locuri. Apoi mă întorc. 

Verbină a priceput că se întâmplase imposibilul. 
Generalul îşi găsise naşul. Ceea ce spunea, de fapt, era: 
„Acoperă-mă. Nu-i lăsa pe ceilalţi să afle.” 

„În numele lui Frith, ce-o să fie acum?” şi-a zis Verbină. 
„Adevărul e că Thlayli a fost mai tare decât el de la bun 
început, chiar de la prima lor întâlnire, în Efrafa. Şi cu cât o 
să ne întoarcem mai iute acolo, cu atât mai bine.” 

A întâlnit ochii spălăciţi ai lui Jaleş, a şovăit un pic, apoi s- 
a căţărat pe grămada de pământ. Jaleş a şontâcăit până la 
cele două tuneluri, la jumătatea peretelui dinspre răsărit, 
pe care îl pusese pe Cruciuliţă să le deschidă. Amândouă 
aveau acum intrarea destupată şi săpătorii nu se mai 
vedeau înăuntru. Când s-a apropiat, Cruciuliţă a ieşit din 
tunelul aflat mai departe şi a început să-şi curețe ghearele 
pe o rădăcină care ieşea din pământ. 

— Cum merge treaba? a întrebat Jaleş. 

— Tunelul ăsta-i destupat, domnule, a zis Cruciuliţă, dar 
mă tem că la celălalt o să dureze mai mult. E astupat bine. 

— Unu-i destul, a zis Jaleş, câtă vreme pot să coboare 
prin el. Putem să-i aducem înăuntru şi să ne apucăm să 
dărâmăm peretele ăla din capăt. 

Tocmai voia să urce prin tunel, când s-a trezit cu Verbină 

lângă el. O clipă a crezut c-o să-i spună că l-a omorât pe 
Thlayli. La a doua privire, şi-a dat seama că lucrurile stau 
altfel. 

— Eu... ăăă... mi-a intrat în ochi nişte nisip, domnule, a 
zis Verbină. Îl scot şi mă duc înapoi să mai încerc o dată. 

Fără să zică nimic, Jaleş s-a înapoiat în capătul celălalt al 
Fagurelui. Verbină l-a urmat. 

— Laşule, i-a spus Jaleş la ureche. Dacă autoritatea mea 
piere, unde o să fie a ta peste jumătate de zi? Nu tu eşti 
ofiţerul din Efrafa pe care îl urăsc toţi cel mai tare? lepurele 
ăla trebuie să fie omorât. 

A urcat din nou pe grămada de pământ. Apoi s-a oprit. 
Verbină şi Scaiete, care şi-au ridicat capetele ca să se uite 
dincolo de el, au văzut de ce. Thlayli înaintase prin tunel şi 
acum stătea ghemuit chiar la poalele movilei. Moțul mare 
de blană de pe cap îi era încleiat de sânge şi o ureche, 
sfâşiată pe jumătate, îi atârna pe lângă bot. Răsufla încet şi 
greoi. 

— O să-ţi fie mult mai greu să mă împingi înapoi de-aici, 
generale, a zis. 

Cu un soi de surprindere ostenită, surdă, Jaleş şi-a dat 
seama că-i este teamă. Nu voia să-l atace iar pe Thlayli. 
Ştia, cu o siguranţă care-l făcea să se tragă îndărăt, că nu e 
în stare s-o facă. Şi cine ar fi fost? şi-a zis în gând. Cine 
putea s-o facă? Nu, trebuia să intre în alt fel, şi ar fi ştiut 
toţi de ce. 

— Thlayli, a zis, am destupat un tunel de-acolo. Pot să 
aduc înăuntru destui iepuri ca să dărâmăm peretele ăsta în 
patru locuri. De ce nu ieşi? 

Răspunsul lui Thlayli, când s-a auzit, a fost cu glasul 
scăzut şi întrerupt, dar foarte limpede. 

— lepurele-şef mi-a zis să apăr tunelul ăsta, şi până nu 
zice el altceva, aici o să stau. 

— lepurele-şef? a zis Verbină, cu ochii holbaţi. 

Lui Jaleş ori vreunuia dintre ofiţerii săi nu le trecuse 
niciodată prin cap că Thlayli nu e iepurele-şef al acestui 
sălaş. Şi totuşi, ceea ce spusese i-a convins pe loc. Spunea 
adevărul. Şi, dacă nu era el iepurele-şef, atunci undeva prin 

apropiere trebuia să fie un alt iepure, mai puternic decât el. 
Un iepure mai puternic decât Thlayli. Unde era? Ce făcea în 
clipa asta? 

Jaleş şi-a dat seama că Scaiete nu mai e în spatele său. 

— Unde s-a dus tânărul ăla? l-a întrebat pe Verbină. 

— Se pare că s-a strecurat afară, domnule, a răspuns 
Verbină. 

— Ar fi trebuit să-l opreşti, a zis Jaleş. Adu-l înapoi. 

Dar Cruciuliţă a fost cel care a venit la el peste câteva 
clipe. 

— Vă cer iertare, domnule, a zis. Scaiete a urcat prin 
tunelul destupat. Am crezut că l-aţi trimis dumneavoastră, 
căci altfel l-aş fi întrebat ce are de gând. Vreo doi dintre 
iepurii mei s-au dus cu el - cu siguranţă nu ştiu de ce. 

— O să le arăt eu de ce, a zis Jaleş. Hai cu mine. 

Ştia acum ce e de făcut. Toţi iepurii pe care îi adusese cu 
el trebuiau să fie trimişi jos să sape şi fiecare gaură 
astupată din perete trebuia să fie destupată. Cât despre 
Thlayli, puteau pur şi simplu să-l lase unde era, iar cu cât se 
vorbea mai puţin despre el, cu atât mai bine. Nu mai era 
nevoie de lupte în tuneluri înguste, iar atunci când 
cumplitul iepure-şef o să se arate în sfârşit, avea să fie 
doborât în loc deschis, din toate părţile. 

S-a întors să traverseze vizuina, dar a încremenit, 
holbându-se. În lumina slabă de sub gaura neregulată din 
boltă stătea un iepure - nu din Efrafa, un iepure pe care 
generalul nu-l cunoştea. Era pipernicit şi se uita cu 
încordare în jur - ca şi cum nu ştia prea bine unde se află. 
În vreme ce Jaleş se uita la el, a ridicat o labă din faţă 
tremurătoare şi şi-a trecut-o peste bot, pipăind orbeşte. 
Pentru o clipă, în amintirea generalului a pâlpâit o veche 
senzaţie fugară - mirosul de foi de varză ude în grădina 
unei case, senzaţia unui loc plin de îngăduinţă şi blândeţe, 
de mult uitat şi pierdut. 

— Cine naiba mai e şi ăsta? a întrebat generalul Jaleş. 

— El... el trebuie să fie iepurele care zăcea aici, domnule, 
a răspuns Cruciuliţă. lepurele pe care-l credeam mort. 

— A, el e? a zis Jaleş. Păi, e cam pe măsura ta, nu-i aşa, 

Verbină? Cu ăsta s-ar putea să fii în stare să te lupti. 
Grăbeşte-te, l-a şicanat el, în vreme ce Verbină şovăia, 
neştiind dacă generalul vorbeşte serios, şi ieşi de îndată ce- 
ai isprăvit! 

Verbină a înaintat încet de-a curmezişul vizuinii. Nici 
măcar lui nu-i făcea prea multă plăcere gândul să omoare 
un iepure tharn, pe jumătate cât el de mare, ca să se 
supună unui ordin dispreţuitor dat în batjocură. lepurele cel 
mic n-a făcut nicio mişcare, nici de retragere, nici de 
apărare, nu făcea decât să se uite la el cu ochi mari care, 
deşi tulburaţi, cu siguranţă nu erau ai unui vrăjmaş înfrânt 
ori ai unei victime. În faţa privirii lui, Verbină s-a oprit, 
nesigur, şi multă vreme au stat faţă în faţă în lumina slabă. 
Apoi, foarte liniştit şi fără urmă de teamă, iepurele cel 
ciudat a zis: 

— Imi pare rău pentru voi din tot sufletul. Dar nu ne 
puteţi învinui, pentru că aţi venit să ne omorâţi, dacă aţi fi 
fost în stare. 

— Să vă învinuim? a zis Verbină. Să vă învinuim pentru 
ce? 

— C-o să muriţi. Crede-mă, îmi pare rău c-o să muriţi. 

Verbină întâlnise în viaţa sa o grămadă de prizonieri care, 
înainte să moară, l-au blestemat ori l-au ameninţat, nu de 
puţine ori cu răzbunare supranaturală, cam ca atunci când 
Barosanu' l-a blestemat pe Jaleş în furtună. Dacă astfel de 
lucruri ar fi putut avea vreun efect asupra lui, n-ar mai fi 
fost căpetenia celor din Ows/afa. De fapt, pentru aproape 
orice ar fi găsit de zis un iepure aflat în această situaţie 
îngrozitoare, Verbină avea la îndemână, fără să stea să se 
gândească, o replică ori alta dintr-o rezervă de zeflemele. 
Acum, în vreme ce se uita în continuare în ochii acestui 
duşman inexplicabil - singurul cu care se confrunta în lunga 
căutare a măcelului din acea noapte -, l-a copleşit groaza şi 
s-a umplut de o teamă bruscă la vorbele lui care veneau, 
blânde şi inexorabile, aşa cum cade zăpada amară într-un 
ţinut lipsit de adăpost. Ungherele umbrite ale vizuinii 
ciudate păreau pline de duhuri rele care şuşoteau şi a 
recunoscut vocile uitate ale iepurilor ucişi cu luni înainte în 

şanţurile din Efrafa. 

— Dă-mi pace! a ţipat Verbină. Dă-mi drumul! Dă-mi 
drumul! 

Împiedicându-se şi izbindu-se de pereţi, a ajuns la tunelul 
destupat şi s-a târât prin el. Sus era Jaleş, ascultându-l pe 
unul dintre săpătorii lui Cruciuliţă care tremura, cu ochii 
ieşiţi din cap. 

— Vai, domnule, spunea tânărul, se zice că e un iepure- 
şef mai mare ca un iepure de câmp; şi un animal ciudat pe 
care l-au auzit... 

— Gura! a zis Jaleş. Veniţi după mine, haideţi. 

A ieşit pe taluz, clipind în lumina soarelui. lepurii 
împrăştiaţi prin iarbă s-au holbat la el îngroziţi şi câţiva 
dintre ei s-au întrebat dacă ăsta putea să fie cu adevărat 
generalul. Nasul şi o pleoapă erau zgâriate şi tot botul îi era 
plin de sânge. Pe când şchiopăta în jos pe taluz îşi târa laba 
stângă din faţă, şi s-a împleticit într-o parte. A ajuns în 
întinderea de iarbă şi s-a uitat în jur. 

— Acum, a zis Jaleş, e ultimul lucru pe care îl avem de 
făcut, şi n-o să dureze mult. Acolo, jos, e un soi de perete. 

S-a oprit, simțind în jur codeală şi teamă. S-a uitat la 
Pipirig, care şi-a întors privirea. Alţi doi iepuri se strecurau 
către marginea întinderii de iarbă. l-a chemat înapoi. 

— Ce faceţi acolo? a întrebat. 

— Nimic, domnule, a răspuns unul dintre ei. Credeam 
doar că... 

Deodată, căpitanul Arşinic a țâşnit de după făget. De pe 
deal, din spatele lui, s-a auzit un țipăt ascuţit. In aceeaşi 
clipă doi iepuri străini, alergând împreună, au sărit pe taluz 
şi apoi în pădure şi s-au făcut nevăzuţi într-unul dintre 
tunelurile astupate. 

— Fugiţi! a strigat Arşinic. Fugiţi cât puteţi! 

A gonit printre ei şi a dispărut în jos pe deal. Neştiind ce 
vrea să zică ori încotro s-o zbughească, iepurii s-au răsucit 
într-o parte şi-ntr-alta. Cinci au ţâşnit în tunelul destupat şi 
alţi câţiva în pădure. Dar aproape că începuseră să se 
împrăştie când a năvălit în mijlocul lor un dulău mare, 
negru, care înhăţa, muşca şi alerga după ei ca o vulpe în 

poiată. 

Doar Jaleş i-a ţinut piept. Pe când ceilalţi o zbugheau în 
toate părţile, a rămas pe loc, zbârlindu-se şi mârâind, cu 
colții plini de sânge şi ghearele pline de sânge. Dulăul, dând 
deodată ochii cu el printre smocurile de iarbă aspră, s-a 
tras înapoi o clipă, uimit şi nedumerit. Apoi a făcut un salt 
înainte; şi, chiar în vreme ce fugeau, cei din Ows/a au auzit 
urletul furios al generalului: „Veniţi înapoi, proştilor! Câinii 
nu-s primejdioşi! Veniţi înapoi şi luptaţi!” 

48. 
Dea ex machina 


Tânăr mai eram şi fără griji, faimos printre hambare 
Prin ograda fericită şi cântând, ferma mi-era casă, 
In soarele care-i tânăr doar o dată... 


Dylan Thomas, Dealul cu ferigi 


Când Lucy s-a trezit, odaia era deja luminată. Draperiile 
nu erau trase, iar unul dintre ochiurile de geam ale ferestrei 
deschise oglindea o rază de soare pe care putea s-o piardă 
şi s-o găsească din nou dacă-şi mişca un pic capul pe 
pernă. Un porumbel gulerat uguia în ulmi. Dar altul a fost 
sunetul, ştia ea, care a trezit-o - un sunet ascuţit, o parte 
dintr-un vis care s-a scurs, când s-a trezit, ca apa dintr-un 
lighean. Poate că lătrase câinele. Dar acum nu se mai 
auzea nimic, nu mai era decât sclipirea soarelui din geam şi 
uguitul porumbelului, ca primele trăsături de pensulă pe o 
coală mare de hârtie, când încă nu ştii cum o să iasă 
tabloul. Dimineaţa era frumoasă. Oare or fi ieşit deja 
ciupercile? Merita să se scoale şi să se ducă pe câmp să 
vadă? Incă era prea cald şi uscat - nu-i vremea bună pentru 
ciuperci. Ciupercile-s ca murele - şi ele au nevoie de un 
strop de ploaie până să fie bune. Curând o să fie dimineţi 
umede şi o să vină în gardurile vii păianjenii ăia mari - ăia 
cu cruce albă pe spate. Jane Pocock rupând-o la fugă către 
spatele autobuzului şcolii când ea a dus unul într-o cutie de 
chibrituri, să i-l arate domnişoarei Tallant. 


Păianjen din maşina mare 
Jane cea toantă de-un cot sare 
Unşpe plus păianjenu' are. 


Acum nu mai putea să prindă în ochi raza oglindită. 
Soarele se mişcase. Ce-o să se întâmple azi? Joi - zi de târg 
la Newbury. Tata se duce acolo. Doctorul vine s-o vadă pe 
mama. Doctorul are ochelari caraghioşi încălecaţi pe nas. 

Lasă urme pe amândouă părţile. Dacă nu se zoreşte, o să 
stea de vorbă cu ea. Doctorul e cam caraghios dacă nu-l 
ştii, da' când îl ştii, e drăguţ. 

Dintr-odată s-a auzit alt sunet ascuţit. A trecut prin 
dimineaţa liniştită ca şi cum ai fi vărsat ceva pe o podea 
curată - un scâncet - ceva speriat, ceva deznădăjduit. Lucy 
a sărit din pat şi a alergat la fereastră. Orice o fi fost, era 
chiar acolo, afară. S-a aplecat mult, până ce picioarele nu-i 
mai atingeau podeaua, iar pervazul pe care îşi apăsa 
stomacul îi tăia răsuflarea. Vărgatu' era dedesubt, chiar 
lângă cuşcă. Prinsese ceva; şobolan trebuie să fi fost, dacă 
tipa aşa. 

— Vărgatule! a strigat Lucy ascuţit. Vărgatule! Ce-ai colo- 
şa? 

Când i-a auzit vocea, motanul a ridicat o clipă privirea, 
apoi s-a uitat iar la pradă. Da' nu era şobolan; era iepure, 
zăcând pe-o parte, lângă cuşcă. Arăta rău. Zvâcnea din 
labe şi toate alea. Apoi a ţipat iar. 

Lucy a dat fuga în jos pe scări în cămaşă de noapte şi a 
deschis uşa. Pietrişul a făcut-o să şchiopăteze, aşa că a 
luat-o prin stratul de flori. Când a ajuns la cuşcă, motanul a 
ridicat ochii şi s-a stropşit către ea, cu o labă apăsată pe 
grumazul iepurelui. 

— Fugi, Vărgatule! a zis Lucy. Răule ce eşti! Dă-i pace! 

A plesnit motanul peste cap şi el a încercat s-o zgârie, în 
vreme ce-şi lipea urechile de cap. Ea a ridicat din nou 
mâna, iar motanul a mârâit, a fugit câţiva paşi şi s-a oprit, 
privind înapoi cu furie morocănoasă. Lucy a luat iepurele în 
braţe. S-a zbătut un pic, apoi a rămas încordat în 
strânsoarea ei. 

— Şăzi liniştit! a zis Lucy. Nu-ţi fac ni'ca. 

S-a întors în casă cu iepurele în braţe. 

— Ce-ai mai făcut? a zis tatăl ei, cu ghetele scârț-scârţ pe 
gresie. Uite numa’ la picioarele tale! Şi ţ-am zis - da’ ce-ai 
colo-şa? 

— Epure, a zis Lucy, prudent. 

— În cămaşă de noapte şi toate alea, s-apuci vr'o 
afurisită de boală! Şi ce-oi vroi cu el? 

— Vroiesc să-l ţin. 

— Ba n-o să-l ţii! 

— Hai, tată. Îi aşa drăguţ. 

— N-o să-ţ' fie de niciun folos. Dacă-l pui în cuşcă se 
prăpădeşte. Nu pot ţine iepuri sălbatici. Dacă iese, o să facă 
tot soiu' de afurisite de stricăciuni. 

— Da' îi e rău, tată. L-o prins motanu'. 

— Atuncea motanu' îş' făcea treaba. Era bine să-l laşi s-o 
sfârşască. 

— Vroiesc să-l arăt doftorului. 

— Doftoru' are ceva mai bun de făcut decât să-ş' piarză 
vremea c-un epure sălbatic. Acuma adă-l încoa'. 

Lucy s-a pornit pe plâns. Nu degeaba trăia la o fermă, 
doar ştia foarte bine că-i drept tot ce zisese tatăl ei. Dar o 
mâhnea ideea să omoare iepurele şi gata. Adevărat, nu 
prea ştia ce-ar putea să facă cu el mai departe. Ce voia era 
să-l arate doctorului. Ştia că doctorul o priveşte ca pe o 
adevărată fată de la fermă - o ţărancă. Atunci când îi arăta 
lucrurile pe care le găsea - un ou de sticlete, un fluture 
portocaliu cu pete negre şi roşii fâlfâind într-un borcan de 
dulceaţă ori o ciupercă aidoma unei coji de portocală -, o 
lua în serios şi vorbea cu ea cum ar fi făcut cu un om mare. 
Să-i ceară sfatul despre un iepure vătămat şi să discute 
asta cu el ar fi fost o chestie de om mare. Între timp, tatăl 
ei poate că se învoia, poate că nu. 

— Nu vroiesc decât să-l arăt doftorului, tată. N-o să-l las 
să facă vr'o stricare, zău. Numa' că-i drăguţ să vorbesc cu 
doftoru'. 

Cu toate că n-a zis-o niciodată, tatăl era mândru de felul 
în care se înţelegea Lucy cu doctorul. Era tare isteaţă copila 
- probabil c-o să meargă la liceu şi toate alea, aşa i se 
spunea. Doctorul a zis de vreo două ori că ea arată multă 
chibzuinţă cu lucrurile pe care le găseşte şi i le tot arată. Ce 
chestie, totuşi, cu afurisiţii ăia de iepuri. Orişicum, n-are ce 
să strice, câtă vreme ea nu lasă vreunul să bântuie pe- 
acolo. 

— De ce n-oi face mai bine ceva cu cap, a zis, în loc să 
stai acilea zmiorcăind şi s-o ţii aşa de parc-ai fi zăludă? Du- 

te de pune ceva pe tine ş-apoi poţ' să-l bagi în cuşca aia 
veche din şopron. Aia un’ ţineai papagalii. 

Lucy s-a oprit din plâns şi s-a dus sus, cu iepurele în 
braţe. L-a închis într-un sertar, s-a îmbrăcat şi a pornit după 
colivie. La întoarcere s-a oprit să ia nişte paie din spatele 
cuştii. Tatăl a venit dinspre hambarul cel lung. 

— L-ai văzut pe Bob? 

— Nu, a zis Lucy. Da' un' s-o dus? 

— Ş-o rupt funia ş-o plecat. Ştiu că funia aia veche nu 
mai era bună, da' n-am gândit s-o rupă. Oricum, trebe să 
mă duc la Newbury dimineaţa aiasta. De s-arată, să-l legi 
bine. 

— Mă duc să-l cat, tată. Acuma îi duc ceva de mâncare 
lu' mama. 

— Aşa, ce fată cuminte. Mă gândesc că mâne o să-i fie 
ceva mai bine. 

Doctorul Adams a venit când abia trecuse de zece. Lucy, 
care îşi făcea patul şi deretica prin camera ei mai târziu 
decât ar fi trebuit, l-a auzit oprindu-şi maşina sub ulmi, pe 
alee, şi i-a ieşit în întâmpinare, întrebându-se de ce n-a 
venit până lângă casă, ca de obicei. leşise din maşină şi 
stătea acolo, cu mâinile la spate, uitându-se în jos pe alee, 
dar a zărit-o şi a strigat-o în felul acela sfios şi repezit cu 
care ea se învățase. 

— Aăă... Lucy. 

Ea a urcat aleea în fugă. Doctorul şi-a luat de pe nas 
pince-nez-ul şi l-a pus în buzunarul vestei. 

— Ăsta-i câinele vostru? 

Labradorul venea pe alee, arătând tare ostenit şi târând 
după el funia ruptă. Lucy a prins-o. 

— Plecase, domnu’ doftor. Tare mi-am mai făcut griji. 

Labradorul a început să adulmece încălţările doctorului. 

— S-a luptat cu ceva, a zis doctorul Adams. Are nasul 
zgâriat rău, şi pare că are un soi de muşcătură la picior. 

— Şi ce crez’ c-o fost, domnu’ doftor? 

— Păi, ştiu şi eu, poate că un şobolan mare, ori o 
hermină. Ceva la care s-a repezit şi care s-a încăierat cu el. 

— Am găsit un epure azi-dimineaţă, domnu’ doftor. Unu’ 

sălbatic. Îi viu. | l-am luat motanului. Numa” că gândesc că-i 
vătămat. N-ai vroi să-l vezi? 

— Aş zice să mă duc mai întâi s-o văd pe doamna Cane. 
(Nu „mama ta”, şi-a zis Lucy.) Şi apoi, dacă am timp, o să 
mă uit la el. 

Peste douăzeci de minute, Lucy ţinea iepurele cât putea 
de bine, în vreme de doctorul Adams îl apăsa uşurel ici şi 
colo cu două degete. 

— Ei bine, nu pare să aibă ceva grav, din câte văd eu, a 
zis în cele din urmă. N-are nimic rupt. E ceva ciudat cu laba 
din spate, dar e mai demult şi e cât de cât vindecată - 
atâta cât e să se vindece. Motanul l-a zgâriat aici, vezi, dar 
nu-i cine ştie ce. Cred că după o vreme o să fie bine. _ 

— Nu-i bine să-l ţiu însă, domnu’ doftor, nu-i aşa? In 
CUŞCĂ, vroiesc să zic. 

— A, nu, n-ar putea să trăiască închis într-o cuşcă. Dacă 
nu poate să iasă, moare curând. Nu, eu i-aş da drumul, 
bietul de el - doar dacă nu vrei să-l mănânci. 

Lucy a râs. 

— Numa’ că tata ar face urât de tot de i-aş da drumu’ p- 
acilea. El zice c-un epure însamnă o sută unu epuri. 

— Ei bine, uite ce-o să facem, a zis doctorul Adams, 
luându-şi în mână ceasul de buzunar cel subţire şi uitându- 
se la el, ţinut la o lungime de braţ - căci nu vedea bine 
decât de departe. Trebuie să merg câţiva kilometri mai sus 
pe drum, la o doamnă bătrână de la Cole Henley. Dacă vrei 
să vii şi tu cu maşina, poţi să-i dai drumul pe deal, şi apoi te 
aduc înapoi până la prânz. 

Lucy a început să ţopăie. 

— Mă duc să-i zic lu’ mama. 

Pe creasta dintre Hare Warren Down şi Watership Down, 
doctorul Adams a oprit maşina. 

— AŞ zice că aici e un loc la fel de bun ca oricare altul. Nu 
poate să facă cine ştie ce stricăciuni, dacă te gândeşti bine. 

Au mers un pic către răsărit de pe drum, iar Lucy a pus 
iepurele jos. A stat, năucit, cam o jumătate de minut, după 
care a luat-o la sănătoasa prin iarbă. 

— Da, are ceva la piciorul ăla, vezi, a zis doctorul Adams, 

arătând cu degetul. Dar cu asta poate să trăiască ani buni. 
Născut şi crescut într-o tufă de mărăcini, Cumetre Vulpoi“. 


%% B'rer Fox, personaj din Uncle Remus, His Songs and His Sayings: The 
Folk-Lore of the Old Plantation. Vezi în acest sens capitolul 5 (n. tr.). 

49. 
Alună se întoarce acasă 


Păi pe-amândoi norocul ne-a-nsoţit 

Şi niciun jurământ n-a trebuit 

Prietenia să ne-o întărească, 

Ceva mult mai presus Alături ne-a adus. 


Robert Graves, Doi puşcaşi 


Cu toate că Jaleş se dovedise în cele din urmă nebun de- 
a binelea, ceea ce a făcut n-a fost cu totul fără rost. Nu- 
ncape îndoială că, dacă n-o făcea, ar fi fost ucişi mai mulţi 
iepuri în dimineaţa aceea pe Watership Down. Atât de iute 
şi de neauzit venise dulăul în sus pe deal în urma lui 
Păpădie şi a lui Mură, încât unul dintre străjerii lui Arşinic, 
pe jumătate adormit sub un tufiş după noaptea cea lungă, a 
fost trântit la pământ şi omorât în clipa în care se răsucea 
s-o ia la goană. Mai târziu - după ce l-a lăsat pe Jaleş 
câinele a mai umblat o vreme în sus şi-n jos pe taluz şi prin 
întinderea de iarbă, lătrând şi repezindu-se la fiecare tufă şi 
smoc de buruieni. Dar până atunci cei din Efrafa avuseseră 
timp să se împrăştie şi să se ascundă cât mai bine. Şi apoi, 
câinele, care nu se aşteptase să fie zgâriat şi muşcat aşa de 
tare, se cam codea să se încaiere. În cele din urmă a izbutit 
totuşi să pună laba pe iepurele care se rănise într-un ciob 
cu o zi înainte şi să-l omoare, după care a plecat pe unde 
venise şi a dispărut peste buza coastei abrupte. 

Nu mai putea fi vorba acum ca iepurii din Efrafa să reia 
atacul asupra sălaşului, niciunul nu se mai gândea decât 
să-şi scape pielea. Conducătorul lor dispăruse. Câinele 
fusese asmuţit pe ei de iepurii pe care veniseră să-i omoare 
- de asta erau siguri. Era acelaşi lucru ca treaba cu vulpea 
misterioasă şi cu pasărea albă. De fapt, Pipirig, iepurele cel 
mai lipsit de imaginaţie din lume, chiar îl auzise sub 
pământ. Arşinic, ghemuit într-o tufă de urzici alături de 
Verbină şi încă patru-cinci, n-a auzit în jur decât aprobări cu 
dinţii clănţănind când a spus că e sigur c-ar trebui să plece 

pe dată din locul ăsta primejdios, în care au stat deja prea 
mult. 

Fără Arşinic, probabil că niciun iepure nu s-ar mai fi întors 
la Efrafa. Ce-i drept, cu toată iscusinţa lui de cercetaş, n-a 
putut să ducă acasă nici măcar jumătate dintre cei care 
veniseră la Watership Down. Trei-patru fugiseră, răzleţindu- 
se prea mult ca să mai poată fi găsiţi, şi nimeni nu ştie ce s- 
a mai întâmplat cu ei. Probabil că au fost paisprezece ori 
cincisprezece iepuri - nu mai mult - care au plecat cu 
Arşinic, puţin înainte de ni-Frith, încercând să se înapoieze 
pe drumul cel lung pe care veniseră cu o zi înainte. Nu erau 
în stare să acopere distanţa până la lăsarea nopţii; şi n-a 
trecut mult până ce au avut de înfruntat lucruri mai rele 
decât propria oboseală şi descurajare. Veştile rele se 
răspândesc repede. Până la Brâul lui Cezar s-a întins vestea 
că îngrozitorul general Jaleş şi Ows/a lui au fost făcuţi 
bucățele pe Watership Down şi că rămăşiţele oştirii se 
târăsc spre miazăzi, în stare proastă şi neavând chef să fie 
vigilenţi. Cei O Mie au început să dea târcoale - hermine, o 
vulpe, chiar şi un motan de la vreo fermă. La fiecare oprire, 
încă un iepure nu era de găsit şi nimeni nu-şi amintea să fi 
văzut ce s-a întâmplat cu el. Unul dintre ei a fost Verbină. 
Fusese limpede de la început că nu-i mai rămăsese nimic şi 
nu avea de ce să se întoarcă la Efrafa fără general. 

Prin toată spaima şi greutăţile, Arşinic a rămas netulburat 
şi precaut, ţinându-i la un loc pe supraviețuitori, gândind cu 
un pas înainte şi încurajându-i pe cei vlăguiţi să meargă 
mai departe. În după-amiaza zilei următoare, pe când 
Semnul Faţă Dreapta era la s;/flay, a trecut şchiopătând 
prin linia străjilor, cu şase-şapte iepuri răzleţiţi după el. El 
însuşi era aproape de leşin şi abia a putut să spună 
Consiliului câte ceva despre dezastru. 

Numai Cruciuliţă, Scaiete şi alţi trei au avut prezenţa de 
spirit să se repeadă în tunelul deschis atunci când s-a ivit 
câinele. Ajuns în Fagure, Cruciuliţă s-a predat pe loc, 
împreună cu fugarii, lui Cinci, care era încă năucit de lunga 
uitare de sine în care fusese şi nu-şi revenise destul cât să 
priceapă ce se întâmplă. În cele din urmă, când cei cinci 

iepuri din Efrafa stăteau de o vreme ghemuiţi în vizuină, 
ascultând sunetele scoase de dulăul care vâna pe-afară, 
Cinci şi-a venit în fire, s-a dus la intrarea tunelului, unde 
Barosanu' zăcea pe jumătate leşinat, şi a izbutit să-i facă 
pe Laur şi Argintiul să priceapă că asediul se terminase. N- 
au lipsit ajutoarele la destuparea tunelurilor din peretele de 
la miazăzi. Clopoţel s-a nimerit să răzbată primul în Fagure; 
şi multe zile după aceea încă îşi îmbunătăţea reprezentaţia 
cu căpitanul Cinci în fruntea mulţimii de prizonieri din Efrafa 
- „ca un piţigoi mânând o ceată de stăncuţe năpărlite”, 
după cum zicea el. 

Nimeni n-avea însă vreme de ei atunci, pentru că toţi cei 
din sălaş se gândeau doar la Alună şi la Barosanu'. Se 
părea că Barosanu' o să moară. Sângerând din vreo şase 
locuri, zăcea cu ochii închişi în tunelul pe care îl apărase şi 
n-a răspuns când Hyzenthlay i-a spus că iepurii din Efrafa 
sunt înfrânți şi sălaşul e salvat. După o vreme au săpat cu 
mare băgase de seamă ca să lărgească tunelul şi, în vreme 
ce se scurgea ziua, fiecare iepuroaică, pe rând, a stat lângă 
el, lingându-i rănile şi ascultându-i răsuflarea slabă şi 
neregulată. 

Inainte de asta, Mură şi Păpădie şi-au făcut loc prin 
tunelul lui Kehaar - nu fusese astupat prea bine - şi le-au 
spus povestea lor. Păpădie nu ştia ce s-a întâmplat cu 
Alună după ce se rupsese funia câinelui, iar pe la începutul 
serii se temeau cu toţii de ce e mai rău. În cele din urmă, 
Ulcică, stăpânit de nelinişte, a ţinut morţiş să pornească 
spre Nuthanger. Cinci a zis pe dată că merge cu el, şi au 
ieşit împreună din pădure, pornind pe deal către 
miazănoapte. Nu erau prea departe când Cinci, care se 
urcase pe un muşuroi de furnici ca să se uite în jur, a văzut 
un iepure apropiindu-se pe terenul înalt dinspre apus. Au 
fugit amândoi către el şi l-au recunoscut pe Alună. Cinci s-a 
dus la el, în vreme ce Ulcică a luat-o la goană către Fagure 
cu vestea. 

De cum a aflat tot ce s-a petrecut - inclusiv poveştile lui 
Cruciuliţă -, Alună i-a cerut lui Laur să ia cu el doi-trei iepuri 
şi să afle dacă cei din Efrafa au plecat cu adevărat. Apoi s-a 

dus în tunelul în care zăcea Barosanu'. Când s-a apropiat, 
Hyzenthlay a ridicat privirea. 

— A fost treaz un pic mai devreme, Alună-rah, a zis. A 
întrebat unde eşti; şi apoi a zis că-l doare rău urechea. 

Alună a împuns cu botul moţul de păr năclăit. Sângele se 
întărise şi se făcuseră acolo ţepi, care i-au împuns nasul. 

— Ai izbutit, Barosane, a zis. Au fugit toţi. 

Câteva clipe Barosanu' nu s-a clintit. Apoi a deschis ochii 
şi şi-a ridicat capul, umflându-şi obrajii şi adulmecându-i pe 
cei doi iepuri de lângă el. N-a zis nimic, şi Alună s-a întrebat 
dacă a priceput ce-i spusese. In cele din urmă a şoptit: 

— Vost terminat, domn’ Jaleş, ya? 

— Ya, a răspuns Alună. Am venit să te ajut să ieşi la 
silflay. O să-ţi priască, şi te putem curăța mult mai bine 
afară. Haide; e o după-amiază minunată, numai soare şi 
frunze. 

Barosanu' s-a ridicat şi s-a împleticit către Fagurele 
răvăşit. Acolo s-a lăsat la pământ, şi-a tras sufletul, s-a 
ridicat iar şi a ajuns la gura tunelului lui Kehaar. 

— Am crezut c-o să mă omoare, a zis. Am isprăvit cu 
lupta - mi-a ajuns. Şi tu - planul tău a mers, nu-i aşa, Alună- 
rah? Bună treabă. Spune-mi care a fost. Şi cum ai ajuns 
înapoi de la fermă? 

— M-a adus un om într-un hrududu, a zis Alună, aproape 
tot drumul. 

— Şi peste cât a mai rămas ai zburat, bănuiesc, a zis 
Barosanu'. Având în gură un beţigaş alb care ardea, nu? 
Haide, Alună-rah, spune-mi ceva cu cap şi coadă. Ce-ai 
păţit, Hyzenthlay? 

— Oh! a zis Hyzenthlay, cu ochii holbaţi. Oh! 

— Ce-i? 

— A făcut-o! 

— Ce a făcut? 

— Chiar a venit acasă într-un hrududu. Şi l-am văzut 
venind - în noaptea aceea, în Efrafa, când eram amândoi în 
vizuina ta. Îţi aminteşti? 

— Îmi amintesc, a zis Barosanu'. Îmi amintesc şi ce am 
zis eu. Am zis c-ai face bine să-i spui lui Cinci. lată o idee 


e 493 + 


bună - hai să mergem să-i spui. lar dacă el o să te creadă, 
Alună-rah, apoi te cred şi eu. 

50. 
Şi ultimul 


Mai mult decât atât, am convingerea că amestecul 

pe nedrept al generalului nu doar că nu le-a vătămat 
fericirea, dar probabil chiar le-a deschis calea către ea, 
căci astfel au ajuns ei să se cunoască mai bine şi 

le-a întărit afecțiunea unuia faţă de celălalt, dar 
lucrurile acestea le las să fie lămurite de cine doreşte... 


Jane Austen, Mănăstirea Northanger 


Era o dimineaţă frumoasă de la jumătatea lui octombrie, 
după vreo şase săptămâni. Cu toate că frunzele zăboveau 
pe fagi şi soarele era cald, era o senzaţie de gol din ce în ce 
mai mare în spaţiul uriaş al dealului. Florile erau mai rare. 
Pe ici, pe colo, se iţeau din iarbă sclipeţi galbeni, câte un 
clopoțel întârziat ori câteva fâşii de flori purpurii pe o tufă 
cafenie, uscată, de busuioc-sălbatic. Dar cele mai multe 
dintre plantele care se mai vedeau aveau seminţe. Pe la 
poalele pădurii, un mic câmp de clematite sălbatice arăta 
ca un petic de fum, toate florile cu miros dulce fiind 
prefăcute în barba unui moşneag. Zumzetul insectelor se 
auzea mai rar, doar din când în când. Mari întinderi de iarbă 
înaltă, cândva junglă văratică plină de vieţuitoare, erau 
aproape părăsite, şi nu mai rămăsese din puzderia din 
august decât o gânganie care se zorea ori un păianjen 
amorţit. Ţânţarii încă mai dănţuiau în aerul luminos, însă 
lăstunii care se repezeau după ei plecaseră şi în locul 
ţipetelor lor de pe cer se auzea ciripitul unui măcăleandru 
din vârful unui mălin negru. Toate câmpurile de la poalele 
dealului erau curățate. Unul fusese deja arat, iar marginile 
lustruite ale brazdelor licăreau slab în lumină, uşor de văzut 
de sus, de pe creastă. Şi cerul era gol, cu o limpezime 
subţire ca aceea a apei. În iulie, albastrul neclintit, gros ca 
smântână părea aproape de copacii verzi, dar acum 
albastrul era înalt şi rărit, soarele aluneca mai devreme 
către apus şi, ajuns acolo, prevestea o undă de 

promoroacă, scufundându-se încet şi mare şi somnoros, 
roşu-aprins ca măceşele care acopereau rugii. Pe când 
vântul se răcea înspre miazăzi, frunzele de fag roşii şi 
galbene se loveau una de alta cu un sunet uscat, mai aspru 
decât foşnetul curgător de mai înainte. Era vremea 
plecărilor liniştite, vremea să se cearnă tot ce nu era 
pregătit să ţină piept iernii. 

Mulţi oameni zic că le place iarna, dar ceea ce le place cu 
adevărat e senzaţia că sunt la adăpost. Pentru ei nu există 
problema hranei pe timp de iarnă. Au focuri şi haine 
călduroase. larna nu poate să le facă vreun rău şi, ca atare, 
îi face să se simtă mai ingenioşi şi mai apăraţi. Pentru 
păsări şi animale, ca şi pentru oamenii săraci, iarna e cu 
totul altceva. lepurii, precum cele mai multe animale 
sălbatice, o duc greu. E adevărat, sunt mai norocoşi decât 
alţii, pentru că pot găsi aproape întotdeauna ceva de 
mâncat. Dar când ninge, pot să stea uneori zile-n şir în 
vizuini, unde se hrănesc doar rumegând cocoloaşe. larna se 
îmbolnăvesc mai uşor şi frigul le scade vioiciunea. Şi totuşi, 
vizuinile pot să fie tihnite şi calde, mai ales când sunt pline. 
larna împerecherea e mai activă decât la sfârşitul verii şi 
toamna, iar perioada de maximă fertilitate a iepuroaicelor 
începe cam în februarie. Mai sunt şi zile frumoase, în care e 
plăcut să ieşi la s;/flay. Pentru cei îndrăzneţi, cutreierarea 
grădinilor are farmecul ei. lar în vizuini sunt poveşti de spus 
şi jocuri de jucat - ghici-pietricele şi altele. Pentru iepuri, 
iarna rămâne ce era pentru oamenii din Evul Mediu - grea, 
dar suportabilă pentru cei descurcăreţi, şi nu lipsită cu totul 
de lucruri bune. 

În partea dinspre asfinţit a făgetului, în soarele înserării, 
Alună şi Cinci şedeau alături de Laur, Argintiul şi Cruciuliţă. 
Supravieţuitorilor din Efrafa li se îngăduise să se alăture 
sălaşului şi, după un început şovăielnic, când au fost priviţi 
cu neplăcere şi bănuială, s-au adaptat destul de bine, în 
mare parte pentru că Alună ţinea cu tot dinadinsul să se 
întâmple aşa. 

Din noaptea asediului, Cinci petrecuse mult timp singur, 
şi chiar şi-n Fagure sau la s;/flay, dimineaţa şi seara, era 

adesea tăcut şi cufundat în gânduri. Nimeni nu se supăra 
din pricina asta - „Se uită drept prin tine într-un fel tare 
drăguţ, prietenos”, după cum zicea Clopotel -, căci fiecare, 
în felul său, recunoştea că acum Cinci era, mai mult ca 
oricând, cu voia ori fără voia lui, stăpânit de pulsaţia acelei 
lumi misterioase pomenite de Alună în zilele de la sfârşitul 
lunii iunie pe care le petrecuseră împreună la poalele 
dealului. Barosanu' a spus - într-o seară în care Cinci lipsea 
din Fagure la vremea poveştilor - că Cinci a plătit chiar mai 
scump decât el însuşi victoria asupra celor din Efrafa din 
noaptea aceea. Insă Cinci îi era devotat perechii sale, 
Vilthuril, iar ea ajunsese să-l înţeleagă aproape la fel de 
bine ca Alună. 

La poalele făgetului, puii lui Hyzenthlay, patru la număr, 
se jucau în iarbă. leşiseră prima oară să mănânce iarbă cu 
vreo şapte zile înainte. Dacă între timp Hyzenthlay ar mai fi 
adus pe lume nişte pui, i-ar fi lăsat de-acum pe aceştia să 
se descurce singuri. Dar aşa, ronţăia şi ea în apropiere, 
urmărindu-le joaca, şi din când în când se ducea la ei şi-i 
trăgea o scatoalcă celui mai voinic, ca să nu-şi mai 
necăjească fraţii. 

— Sunt o ceată de prichindei pe cinste, a zis Laur. 
Nădăjduiesc c-o să mai avem câţiva ca ei. 

— Nu ne putem aştepta la prea mulţi până spre sfârşitul 
iernii, a zis Alună, deşi aş zice că vor mai fi câţiva. 

— Ba mie mi se pare că ne putem aştepta la orice, a zis 
Laur. Trei rânduri de pui născuţi toamna - tu ai mai auzit 
aşa ceva? Frith n-a făcut ca iepurii să se împerecheze în 
miezul verii. 

— Nu ştiu ce să zic despre Trifoi, a zis Alună. A trăit în 
cuşcă; cine ştie, poate că pentru ea e firesc să facă pui în 
orice moment. Dar sunt sigur că Hyzenthlay şi Vilthuril au 
rămas grele în miezul verii din pricină că n-au dus o viaţă 
firească în Efrafa. In orice caz, sunt singurele care au făcut 
pui, deocamdată. 

— Frith n-a făcut nici ca noi să ne războim în miezul verii, 
dacă-i pe-aşa, a zis Argintiul. Tot ce s-a petrecut e nefiresc 
- bătălia, naşterile - şi toate din pricina lui Jaleş. Dacă el n-a 

fost nefiresc, apoi cine a fost? 

— Barosanu' a avut dreptate când a zis că nu semăna 
deloc cu un iepure, a zis Laur. Era un animal de luptă - 
fioros ca un şobolan ori un câine. Lupta pentru că se simţea 
mai în siguranţă luptând decât fugind. Era viteaz, nu-ncape 
vorbă. Dar lucrul ăsta nu era firesc; şi iată de ce trebuia să-i 
vină de hac până la urmă. El încerca să facă ceva ce Frith 
n-a vrut niciodată să facă vreun iepure. Cred c-ar fi vânat 
ca elil dac-ar fi putut. 

— N-a murit, ştiţi, s-a băgat în vorbă Cruciuliţă. 

Ceilalţi n-au zis nimic. 

— Nu s-a oprit din alergare, a zis Cruciuliţă cu înfocare. l- 
aţi văzut leşul? Nu. L-a văzut cineva? Nu. Nimic n-ar fi putut 
să-l omoare. Datorită lui iepurii au fost mai mari ca 
niciodată - mai viteji, mai iscusiţi, mai vicleni. Ştiu că am 
plătit pentru asta. Unii şi-au dat viaţa. A meritat să simţim 
că suntem din Efrafa. Pentru prima oară, iepurii n-o luau la 
sănătoasa. E£/i/ se temeau de noi. Şi asta mulţumită lui Jaleş 
- lui, nimănui altcuiva. Noi nu eram destul de buni pentru 
general. Puteţi fi siguri că s-a dus să facă alt sălaş pe 
undeva. Dar niciun ofiţer din Efrafa n-o să-l uite vreodată. 

— Ei bine, acum să-ţi zic eu ceva, a început Argintiul. 

Dar Alună i-a tăiat vorba. 

— Nu trebuie să spui că nu eraţi destul de buni, a zis. Aţi 
făcut pentru el tot ce pot face iepurii, şi mult mai mult. ŞI 
câte am învăţat de la voi! Cât despre Efrafa, am auzit că-i 
merge bine sub conducerea lui Arşinic, chiar dacă unele 
lucruri nu mai sunt ca-nainte. Şi ascultă la mine - în 
primăvara viitoare, dacă nu mă-nşel, o s-avem aici mai 
mulţi iepuri decât ar trebui. O să-i încurajez pe unii tineri să 
facă un nou sălaş între noi şi Efrafa; şi cred c-o să-l găseşti 
pe Arşinic gata să trimită acolo câţiva dintre iepurii lui. Ai fi 
tocmai potrivit pentru împlinirea acestui plan. 

— N-ar fi greu de făcut? a întrebat Laur. 

— Nu când vine Kehaar, a zis Alună, pe când începuseră 
să ţupăie uşurel înapoi, către vizuini, pe la colţul de nord- 
est al făgetului. O să se-ntoarcă zilele astea, când începe 
furtuna pe Apa lui cea Mare. Poate să-i ducă lui Arşinic o 

solie la fel de iute cum ai alerga tu până la copacul de fier 
şi înapoi. 

— Pe Frith prin frunze, şi ştiu pe cineva care tare o să se 
mai bucure când îl vede! a zis Argintiul. Cineva care nu-i 
departe de-aici. 

Au ajuns la capătul dinspre răsărit al copacilor, şi acolo, 
în plin loc deschis, unde încă mai era soare, un grup de trei 
iepuri tineri - mai mari decât ai lui Hyzenthlay - stăteau 
ghemuiţi în iarba înaltă, ascultându-l pe un veteran masiv, 
cu urechea pleoştită şi plin de cicatrice de la nas până la 
şold - nimeni altul decât Barosanu', căpitanul unei Ows/a 
foarte libere şi paşnice. Erau iepurii masculi dintre puii lui 
Trifoi şi arătau foarte promiţător. 

— A, nu, nu, nu, nu, zicea Barosanu'. Of, pe aripile şi 
ciocul meu, nu-i bine aşa! Tu - cum te cheamă - Sipică - 
uite, sunt o pisică şi te văd în fundul grădinii mele, ronţăind 
lăptucile. Şi atunci ce fac? Vin către tine pe mijlocul cărării, 
fluturându-mi coada? Zi, asta fac? 

— Vă rog, domnule, n-am văzut niciodată o pisică, a zis 
puiul. 

— Nu, n-ai văzut, a recunoscut vajnicul căpitan. Ei bine, o 
pisică-i un lucru îngrozitor, cu o coadă lungă. E acoperită cu 
blană şi are mustăţi zbârlite, iar când luptă scoate nişte 
sunete fioroase, răuvoitoare. Şi-i vicleană, ştiţi? 

— O, da, domnule, a răspuns iepurele cel tânăr. Şi, după 
o pauză, a zis politicos: Aăâ... v-aţi pierdut coada? 

— Ne povestiţi despre lupta din timpul furtunii, domnule, 
şi despre tunelul cu apă? a întrebat alt iepure. 

— Da, mai încolo, a răspuns neobositul antrenor. Acuma 
uitaţi-vă aici, sunt o pisică, bine? Dorm la soare, bine? Şi tu 
vrei să treci de mine, bine? Acuma... 

— Îl cam iau peste picior, a zis Argintiul, dar ar face orice 
pentru el. 

Laur şi Cruciuliţă intraseră în vizuină, iar Alună şi 
Argintiul au ieşit din nou la soare. 

— Cred că toţi am face, a răspuns Alună. Dacă nu era el 
în ziua aceea, câinele ar fi ajuns prea târziu. Jaleş şi ai lui n- 
ar mai fi fost afară din vizuini. Ar fi fost jos, isprăvind ceea 

ce veniseră să facă. 

— L-a înfrânt pe Jaleş, ştii, a zis Argintiul. L-a înfrânt 
înainte să vină câinele. Asta voiam să zic adineaori, dar 
bănuiesc că-i mai bine că n-am făcut-o. 

— Mă-ntreb cum merge lucrul la vizuina pentru iarnă din 
josul dealului, a zis Alună. O s-avem nevoie de ea când vine 
vremea rea. Gaura aia din bolta Fagurelui nu-i bună deloc. 
O să se închidă singură într-o bună zi, cred eu, dar până 
atunci i-o pacoste afurisită. 

— Uite-i pe săpătorii de vizuini, a zis Argintiul. 

Ulcică şi Clopoţel veneau peste coama dealului, împreună 
cu trei-patru iepuroaice. 

— A-ha, a-ha, o, Alună-rah, a zis Clopoţel. Vizuina-i 
terminată, bine a mai fost săpată, de viermi, melci, gâze 
curățată. lar când zăpada o să vie şi coborâm în vizuine... 

— iți mulţumim cu toţii ţie, a zis Alună. Adică şi ţie. 
Intrările sunt ascunse, da? 

— Intocmai ca la Efrafa, cred eu, a zis Clopoţel. De fapt, 
am adus una cu mine, să v-o arăt. N-o puteţi vedea, nu-i 
aşa? Nu - păi tocmai ce ziceam! Da' ia te uită la Barosanu' 
nostru cu tinerii ăia. Ştiţi, dacă s-ar întoarce acum la Efrafa, 
n-ar putea să se hotărască în care Semn să-l pună, nu-i 
aşa? Că le are pe toate. 

— Vii cu noi în partea dinspre asfinţit a făgetului, Alună- 
rah? a zis Ulcică. Am urcat mai devreme anume ca să mai 
prindem un pic de soare până se-ntunecă. 

— Bine, a zis Alună cu blândeţe. Tocmai ne-am întors de- 
acolo, Argintiul şi cu mine, dar nu zic că nu m-aş mai duce 
oleacă. 

— Hai să mergem până la adâncitura în care l-am găsit 
pe Kehaar în dimineaţa aia, a zis Argintiul. E ferită de vânt. 
Vă amintiţi cum ne mai înjura şi-ncerca să ne împungă cu 
ciocul? 

— Şi viermii pe care i-am cărat? a zis Clopoţel. Nu uitaţi 
de ei. 

Pe când se apropiau de adâncitură, au auzit că e cineva 
acolo. Era limpede că alţi câţiva iepuri avuseseră aceeaşi 
idee. 

— Hai să ne apropiem cât putem de mult până să ne 
observe, a zis Argintiul. În stilul Arşinic - haideţi. 

S-au apropiat fără să facă zgomot, mergând împotriva 
vântului de la miazănoapte. Aruncând o privire furişă peste 
buza adânciturii, au văzut-o pe Vilthuril cu cei patru pui ai 
săi, întinşi la soare. Mama le spunea puilor o poveste. 

— Aşadar, după ce au trecut înot râul, zicea Vilthuril, El- 
ahrairah i-a condus pe cei din neamul lui prin beznă, printr- 
un loc sălbatic, pustiu. Unii dintre ei erau înspăimântați, dar 
el ştia drumul, şi dimineaţa i-a dus pe toţi nevătămaţi pe 
nişte câmpuri verzi, minunate, cu iarbă bună, dulce. Şi 
acolo au găsit un sălaş; un sălaş care era vrăjit. Toţi iepurii 
din sălaşul ăsta erau sub puterea unei vrăji rele. Purtau 
sârme strălucitoare în jurul grumazului şi cântau ca 
păsările, iar unii dintre ei puteau să zboare. Dar, oricât de 
frumos arătau ei, inimile le erau negre şi tharn. Aşa că 
atunci cei din neamul lui El-ahrairah au zis: „A, ia te uită, 
ăştia-s iepurii minunaţi ai Prințului Curcubeu. Ei înşişi sunt 
ca nişte prinți. O să trăim cu ei şi o să fim şi noi prinți.” 

Vilthuril a ridicat privirea şi i-a văzut pe nou-veniţi. S-a 
oprit o clipă, apoi a povestit mai departe. 

— Dar Frith i s-a arătat lui lepurzor în vis şi l-a prevenit că 
sălaşul acela-i vrăjit. lar el a săpat în pământ şi a aflat locul 
în care era îngropată vraja. Adânc a mai săpat, şi grea a 
mai fost căutarea, dar în cele din urmă a aflat vraja cea rea 
şi a scos-o de-acolo. Aşa că toţi au fugit de ea, dar ea s-a 
prefăcut într-un şobolan uriaş şi s-a repezit la El-ahrairah. 
Atunci El-ahrairah s-a luptat cu şobolanul, smucindu-se 
încolo şi-ncoace, şi în cele din urmă l-a prins bine şi l-a 
țintuit sub gheare şi s-a prefăcut într-o pasăre mare şi albă 
care a vorbit cu el şi l-a binecuvântat. 

— Mi se pare că ştiu povestea, a şoptit Alună, dar nu-mi 
amintesc unde am mai auzit-o. 

Clopoţel s-a aşezat pe iarbă şi s-a scărpinat la grumaz cu 
una dintre labele dinapoi. Puii de iepure şi-au întors 
capetele la această întrerupere şi într-o clipă au năvălit 
afară din adâncitură, chirăind: „Alună-ran! Alună-rah!” şi 
sărind pe Alună din toate părţile. 

— Hei, ia staţi aşa, a zis acesta, trăgându-le câte o lăbuţă 
ca să-i dea jos. N-am venit aici ca să mă încaier c-o ceată 
de voinici ca voi! Hai să ascultăm mai departe povestea. 

— Dar vine un om pe cal, Alună-rah, a zis unul dintre pui. 
N-ar trebui să fugim în pădure? 

— De unde ştii? a întrebat Alună. Eu n-aud nimic. 

— Nici eu, a zis Argintiul, ciulindu-şi urechile. 

Micuţul părea uluit. 

— Nu ştiu, Alună-rah, a răspuns, dar sunt sigur că nu 
greşesc. 

Au mai aşteptat un pic, în vreme ce soarele roşu aluneca 
mai jos. În cele din urmă, tocmai când Vilthuril dădea să 
spună mai departe povestea, au auzit potcoave pe iarbă şi 
călăreţul s-a ivit dinspre asfinţit, mergând în trap uşor de-a 
lungul potecii către Cannon Heath Down. 

— El n-are treabă cu noi, a zis Argintiul. Nu-i nevoie să 
fugim; o să-şi vadă de drum. Dar zău că eşti un tip ciudat, 
tinere Threar, dacă l-ai dibuit atât de departe. 

— Mereu face lucruri de-astea, a zis Vilthuril. Mai deunăzi 
mi-a spus cum arată un râu şi zicea că l-a văzut într-un vis. 
E sângele lui Cinci, ştiţi. Era de aşteptat, cu sângele lui 
Cinci. 

— Sângele lui Cinci? a zis Alună. Ei bine, câtă vreme o s- 
avem niţel din el, eu zic c-o să ne meargă bine. Dar ştiţi 
ceva, s-a cam lăsat răcoare pe-aici, nu? Hai să coborâm şi 
să ascultăm restul poveştii într-o vizuină bună, caldă. Uite-l 
pe Cinci colo, pe taluz. Care ajunge primul la el? 

După câteva minute nu se mai zărea niciun iepure pe 
deal. Soarele s-a cufundat după Ladle Hill şi stele de 
toamnă au prins să strălucească înspre răsărit, unde se 
întuneca - Perseu şi Pleiadele, Casiopeea, Peştii, luminând 
slab, şi marele pătrat al lui Pegas. Vântul şi-a împrospătat 
puterile, iar curând nenumărate frunze de fag uscate au 
umplut şanţurile şi adânciturile şi au fost duse de rafale 
peste întinderile întunecate de iarbă. Sub pământ, povestea 
se depăna mai departe. 

Epilog 


Ce bun strateg şi căpitan! Luat pildă 
De cei mai vajnici! N-a-nchinat reduta 
Nici când hidoasa vârstă, furişată 

În preajma noastră ne-a secat puterea. 


Shakespeare, Totu-i bine când sfârşeşte bine“ 


El a făcut parte, desigur, din visul meu - 
dar şi eu am făcut parte din visul lui. 


Lewis Carroll, A/ice în Țara din Oglindă“ 


„Şi ce s-a întâmplat până la urmă?” întreabă cititorul, 
care i-a urmat pe Alună şi pe tovarăşii lui în toate aventurile 
şi s-a întors cu ei, în cele din urmă, în sălaşul în care Cinci i- 
a adus din câmpiile de la Sandleford. Inţeleptul domn 
Lockley ne-a spus că iepurii sălbatici trăiesc doi-trei ani. El 
ştie totul despre iepuri; cu toate astea, Alună a trăit mai 
mult de-atât. A trăit un număr bunişor de veri - cum se zice 
prin acea parte a lumii - şi a-nvăţat să desluşească bine 
schimbările dealurilor de la primăvară la iarnă şi iar la 
primăvară. A văzut mai mulţi pui de iepure decât îşi putea 
aminti. Şi uneori, pe când depănau poveşti în câte o seară 
însorită, la poalele făgetului, nu era prea sigur dacă 
poveştile sunt despre el ori despre alt iepure, erou din 
vremurile apuse. 

Sălaşul înflorea, şi tot aşa, la împlinirea vremii, a înflorit 
noul sălaş de la Brâul lui Cezar, cu jumătate dintre iepuri de 
la Watership Down şi jumătate din Efrafa - sălaşul la care 
se gândise prima oară Alună în acea seară îngrozitoare în 
care a pornit singur să-l înfrunte pe generalul Jaleş, 
încercând, deşi părea să n-aibă şanse, să-şi salveze 


1 William Shakespeare, Opere complete, vol. 6, trad. lon Frunzetti, 
Univers, Bucureşti, 1987 (n. tr.). 

“2 Lewis Carroll, Alice în Țara din Oglindă, trad. Antoaneta Ralian, 
Editura Arthur, Bucureşti, 2012 (n. tr.). 

prietenii. Cruciuliţă a fost primul iepure-şef; dar îi avea pe 
Căpşună şi Cruşin care să-l sfătuiască, şi nu mai putea fi 
vorba să fie cineva însemnat ori să fie trimise Patrule 
Extraordinare, decât foarte rar. Arşinic s-a învoit pe dată să 
trimită nişte iepuri din Efrafa, şi primul grup a fost condus 
de nimeni altul decât de căpitanul Cerenţel, care s-a purtat 
cumpănit şi a făcut o treabă foarte bună. 

Generalul Jaleş n-a mai fost văzut vreodată. Dar e sigur, 
aşa cum spusese Cruciuliţă, că nimeni nu i-a găsit leşul, aşa 
că, cine ştie, poate că totuşi iepurele acela extraordinar 
chiar a plecat să-şi ducă în altă parte viaţa îndârjită şi să-i 
înfrunte pe e/i/ la fel de descurcăreţ ca întotdeauna. Kehaar, 
care a fost întrebat o dată dacă n-ar vrea să se uite după el 
în zborurile lui peste dealuri, n-a răspuns decât: „Ala iebure 
avurizit - io nu vazut la el, nu vrut io vazut la el.” Nu după 
multe luni, nimeni din sălaşul de pe Watership Down nu mai 
ştia, ori nu se mai sinchisea, dacă el sau perechea sa are 
unul ori amândoi părinţii din Efrafa, ori niciunul. Alună era 
bucuros că se întâmpla aşa. Şi totuşi, a dăinuit legenda că 
undeva, pe dealul golaş, trăieşte un iepure mare şi 
singuratic, un uriaş care-i izgoneşte pe e/i/ ca pe şoareci şi 
uneori merge la s;/flay în cer. Dacă e să se arate vreodată 
primejdie mare, o să vină înapoi să lupte pentru cei care-i 
cinstesc numele. Şi iepuroaicele le spun puilor lor că, dacă 
nu fac ce li se zice, o să-i ia generalul - generalul care-i văr 
bun cu însuşi lepurele cel Negru. Acesta era monumentul 
lui Jaleş; şi se prea poate să-i fi fost pe plac. 

Într-o dimineaţă friguroasă din martie, în care vântul 
sufla în rafale, n-aş putea să spun după câte alte primăveri, 
Alună tot moţăia şi iar se trezea în vizuina sa. În ultima 
vreme îşi petrecuse acolo mult timp, căci îi era frig şi părea 
să nu mai poată mirosi şi alerga la fel ca mai demult. Visa 
într-un fel încâlcit - ceva despre ploaie şi flori de soc, când 
s-a deşteptat şi şi-a dat seama că lângă el stă culcat în 
tăcere un iepure, probabil un tânăr care venise să-i ceară 
sfatul. Străjerul din tunel n-ar fi trebuit să-l lase să intre fără 
să întrebe mai întâi. Dar nu-i nimic, şi-a zis Alună. A ridicat 
capul şi a întrebat: 

— Vrei să vorbeşti cu mine? 

— Da, pentru asta am venit, a răspuns celălalt. Mă ştii, 
nu? 

— Da, fireşte, a zis Alună, nădăjduind c-o să-şi poată 
aminti iute numele lui. 

Apoi a văzut că în întunericul din vizuină urechile 
străinului au o lumină slabă, argintie. 

— Da, stăpâne, a zis. Da, te ştiu. 

— Te-ai simţit ostenit în ultima vreme, a zis străinul, dar 
eu pot să mă îngrijesc de asta. Am venit să te-ntreb dacă 
vrei să vii la mine în Ows/a. Ne-am bucura să te avem 
printre noi, şi ţi-ar plăcea. Dacă eşti gata, putem merge 
acum. 

Au trecut pe lângă tânărul străjer, care nu i-a dat nicio 
atenţie musafirului. Soarele strălucea şi, în ciuda frigului, 
câţiva iepuri şi iepuroaice ieşiseră la s;/flay şi stăteau prin 
locuri ferite de vânt în vreme ce ronţăiau primele fire de 
iarbă primăvăratică. Lui Alună i s-a părut că n-o să mai aibă 
nevoie de trup, aşa că l-a lăsat pe buza şanţului, dar s-a 
oprit o clipă să se uite la iepurii săi şi să încerce să se 
deprindă cu senzaţia extraordinară că puterea şi iuţeala se 
scurg din el, într-un şuvoi cu neputinţă de stăvilit, în 
trupurile lor lucioase şi în simţurile lor sănătoase. 

— Nu trebuie să-ţi faci griji pentru ei, a zis însoţitorul său. 
O să le fie bine - şi altor mii ca ei. Dacă vii cu mine, o să-ţi 
arăt ce vreau să zic. 

A ajuns în vârful taluzului dintr-un singur salt puternic. 
Alună l-a urmat; şi au plecat împreună, alergând sprinteni 
prin făget, unde primele fire de ciuboţica-cucului începeau 
să înflorească. 

Glosar de termeni din iepureană 


Crixa: Centrul sălaşului Efrafa, unde se încrucişează 
două poteci pentru călărie. 

Efrafa: Numele sălaşului întemeiat de generalul Jaleş. 
Erou din folclorul iepuresc. Numele (£/;/-hrair-rah) înseamnă 
„Duşmani-O Mie-Prinţ” - „Prinţul cu o mie de duşmani”. 

Elil: Duşmani (ai iepurilor) (a se vedea nota de subsol de 
la p. 25). 

Embleer: Duhoare; de exemplu, mirosul unei vulpi. 

Flay: Hrană; de exemplu, iarbă sau alte verdeţuri. 
Delicatesă, cum ar fi lăptuca. 

Frith: Soarele, personificat ca zeu de către iepuri. 
Frithrah! - Stăpânul Soare, folosit ca exclamaţie. 

Fu Inlé: După răsăritul lunii. 

Ghici-pietricele: Joc tradiţional al iepurilor (a se vedea 
nota de subsol de la p. 343). 

Hlao: Gropiţă sau adâncitură în iarbă, cum ar fi cea 
alcătuită de o margaretă sau un ciulin, în care poate sta un 
pic de apă. Nume de iepure (a se vedea p. 40). 

Hlao-roo:  „Micuţul Hlao”. Diminutiv hipocoristic al 
numelui Hlao, unul dintre personaje. 

Hlessi: lepure care nu are vizuină şi nu aparţine unui 
sălaş. lepure vagabond, care trăieşte fără adăpost. (La 
plural, hlessil.) 

Homba: Vulpe. (La plural, hombil.) 

Hrair: Puzderie; câtă frunză şi iarbă; orice număr peste 
patru. U Hrair - Cei o mie (de duşmani) (a se vedea nota de 
subsol de la p. 25). 

Hrairoo: „Micuţul O Mie”. Numele lui Cinci în iepureană 
(a se vedea nota de subsol de la p. 25). 

Hraka: Căcăreze, excremente. 

Hrududu: Tractor, automobil sau orice vehicul cu motor. 
(La plural, hruduai/.) 

Hyzenthlay: Literal, „Sclipire-rouă-blană” - „Blană care 
sclipeşte ca roua”. Numele unei iepuroaice. _ 

Ini€: Literal, luna; de asemenea, răsăritul lunii. Insă are 

şi un sens secundar, de întuneric, spaimă şi moarte. 

Lendri: Bursuc. 

Marli: lepuroaică. De asemenea, sensul de „mamă”. 

M'saion: „Îi întâlnim”, „dăm de ei”. 

Narn: Bun, plăcut (de mâncat). 

Ni-Frith: Amiază. 

Nildro-hain: „Cântec de  mierlă”. Numele unei 
iepuroaice. Cei mai puternici iepuri dintr-un sălaş, cei aflaţi 
la conducere (a se vedea nota de subsol de la p. 26). 

Owslafa: Poliţia Consiliului (cuvânt folosit doar în Efrafa). 

Pfeffa: Pisică. 

Rah: Prinţ, cârmuitor sau iepure-şef. Folosit de obicei ca 
sufix. De exemplu, Threarah - Stăpânul Threar. 

Roo: Folosit ca sufix diminutival. De exemplu, Hrairoo. 

Sayn: (Floarea de) Cruciuliţă. 

Silf: Afară, adică nu sub pământ. 

Silflay: A merge să mănânci afară din vizuină. Literal, „a 
te hrăni afară”. Folosit şi ca substantiv. 

Tharn: Încremenit, înnebunit, hipnotizat de groază. Dar, 
în anumite contexte, mai poate să însemne „aer de tont” 
sau „cu inima frântă” sau „disperat”. 

Thethuthinnang: „Mişcarea frunzelor”. Numele unei 
iepuroaice. 

Thlay: Blană. 

Thlayli: „Cap îmblănit”. Poreclă. 

Threar: Scoruş sau scoruş de munte. 

Vair: A face căcăreze. 

Yona: Arici. (La plural, yonil.) 

Zorn: Nimicit, ucis. Semnifică o catastrofă. 

Bestseller internațional timp de aproape jumătate de secol 


Uneori, peste cele mai înverzite şi idilice coline plutesc cele mai mari primejdii. 
Aşa şi într-o zonă liniștită din Anglia rurală, unde sălașul mai multor familii de 
iepuri este ameninţat de apropierea oamenilor. O mână de urecheați își iau inima 
în dinți și pornesc în căutarea unui loc care să le permită să-şi întemeieze propriul 
sălaș, bazat pe principiul echităţii, departe de orice pericol. Călăuziţi de liderul lor 
isteț, Alună, de premoniţiile plăpândului Cinci şi de legendele din moși-strămoși, 
iepurii se îndreaptă spre tărâmul făgăduinţei. Pe drum, pericolele se țin lanţ, căci 
iepurii au mulți dușmani printre celelalte viețuitoare, iar piedicile nu contenesc să 
apară. ŞI oare, odată ajunși acolo, aventurile se vor opri cu una, cu două? 


lubit de milioane de cititori, formidabilul roman al lui Richard Adams este o 
odisee vibrantă despre curaj, loialitate și supravieţuire care vă va ține cu sufletul 
la gură până la ultima pagină. 


„Captivantă... Fantastică... O poveste intensă cu suspans, urmăriri periculoase 
şi acte temerare și eroice.” 
Chicago Tribune 


„Ce alinare e să citeşti despre nişte personaje înzestrate cu onoare, demnitate şi 
curaj, care-şi riscă vieţile pentru ceilalți şi care nutresc pentru familiile lor, prieteni 
şi comunitate o dragoste puternică și trainică!” 

New York Review of Books 


„În același timp epopee, bildungsroman și poveste de viaţă, romanul se citește, 
în aceste vremuri marcate de fenomenul migraţiei, ca un text foarte contemporan. 
Un adevărat regal.” 

La Quinzaine littéraire 

